
Innledning India på Buddhas tid Disse tekstene har sitt 
opphav i en tid og et samfunn fjernt fra vårt eget, så det kan være 
nyttig å vite litt om dette samfunnet for å få en noe bredere 
forståelse av tekstenes kontekst. Her følger derfor en forenklet 
skisse. Mer informasjon og flere nyanseringer vil bli gitt i 
innledningene til de enkelte samtalene. India på 400-tallet f.Kr. var 
delt inn i mange større og mindre politiske enheter. Kongedømmet 
Kosala hadde ekspandert og slukt flere tidligere selvstendige 
fyrstedømmer, deriblant sakyaenes stat, der Buddha var født. Men 
nå var rollen som det mest aggressive og ekspansive kongedømmet i 
ferd med å bli overtatt av Magadha lenger mot øst. Omkring disse lå 
det imidlertid fortsatt flere selvstendige småriker, og det viktigste 
av disse var den aristokratiske republikken Vajji nord for Magadha, 
der licchavi-klanen var blant de dominerende fyrstene. Det 
kastesamfunnet vi senere kjenner fra India, var ikke utviklet ennå. 
Men det var likevel et strengt skille mellom de fire hovedklassene, 
så vi kan heller tale om et klassesamfunn. Brahmanene 
(presteklassen) regnet seg selv som den høyeste klassen, og siden 
disse var de mest skriveføre, og siden adelen ble omtrent utryddet i 
senere invasjoner og kriger, har det vært generelt opplest og vedtatt 
at brahmanene alltid har vært den høyeste klassen. I disse tekstene 
ser vi imidlertid at adelen (khattiya) slett ikke er enig i dette, og at 
adelen selv regnet seg som den høyeste klassen. Siden Buddha var 
av adelsslekt, er det kanskje ikke så underlig om flere samtaler i 
denne samlingen støtter dette synet. Den tredje klassen har vi valgt 
å kalle *borgere” (vessa). Den omfattet kjøpmenn, håndverkere og 
bønder. Den fjerde klassen var tjenere og arbeidsfolk (sudda). 
Utenfor dette samfunnet, men likevel i nært samspill med det, sto 
de som hadde valgt å forlate hus og hjem og leve som eneboere 
eller asketer. På pali kalles de samana. Siden vi ikke har noe norsk 
ord som tilsvarer denne rollen, har jeg valgt litt 


forskjellige oversettelser alt etter den hovedrollen de spilte 
i hver enkelt samtale. Noen steder er det rimeligst å omtale en 
samana som asket, andre steder som filosof, munk eller eneboer. 
Noen samanaer sluttet seg sammen under en læremester. Jainene 
var en slik samana -skole, og buddhistene var også en samana - 
skole. Flere av samtalene gir mer detaljerte bilder av slike 
samanaer. Tekst nr. 2 (Munkelivets frukter) presenterer seks 
fremstående samana -lærere i rollen som filosofer, mens f.eks. tekst 
nr. 8 (Samtalen med Kassapa) illustrerer forskjellige askese- 
metoder. Noe som er viktig å være klar over, er at alle disse 
samanaene var eiendomsløse. De levde av vanlige menneskers 
gaver. Det var nemlig vanlig oppfatning at en gave til en samana ga 
gode resultater i det hinsidige eller i neste liv. Men det var 
naturligvis en grense for hvor mange samanaer et samfunn kunne 
holde liv i. Derfor var det en kontinuerlig konkurranse om 
legfolkenes gunst mellom de forskjellige samana -skolene, 
buddhistene ibefattet. Dette ga seg uttrykk i offentlige debatter 
mellom fremstående samanaer. Debatten handlet ikke bare om ære 
og berømmelse, men like mye om det daglige brød for samanaene, 
siden den som gikk seirende ut av debatten, hadde større sjanse enn 
taperen til å bli mett neste dag. Mange av de reglene Buddha 
utformet for munkesamfunnet, hadde også til hensikt å 
opprettholde og styrke legfolkenes respekt for munkene, slik at man 
skulle finne dem verdige til å motta gaver. Religionen i India på den 
tiden besto til dels av rituelle ofringer som brahmanene ledet i 
samsvar med de gamle vediske tekstene. Men i tillegg til 
brahmanenes offisielle religion fantes det en lang rekke andre 
religiøse og filosofiske strømninger. Disse har senere til dels 
påvirket hverandre og gått opp i hverandre, noe som førte til 
fremveksten av det vi i dag omtaler som hinduisme. Mange tekster 
kaster lys over religiøse forestillinger i den tidens India. Noen slike 
forestillinger er knyttet til buddhismen, og de er nevnt så mange 
steder at det har liten hensikt å gi noen referanser her. Når det 
gjelder religiøse forestillinger med en mer perifer tilknytning til 
buddhismen, er kanskje tekst nr. 20 (Det store møtet) og nr. 32 
(Åtanåta-vers) av de mest interessante. 


Buddha At Buddha var en historisk person, er det få som 
trekker i tvil. Tekstene forteller mye om hans liv og lære, men mye 
er blandet med myter, og det er faktisk mye vi fortsatt ikke vet med 
sikkerhet. Vi vet ikke engang nøyaktig når han ble født. Flere 
forskjellige årstall er beregnet ut fra tekster, kommentarer og 
tradisjoner. De fleste forskere i dag mener at han sannsynligvis ble 
født en gang på 400-tallet f.Kr., og noe nærmere enn det skal vi ikke 
prøve å komme her. Navnet hans var Gotama, men han ble ofte 
omtalt med forskjellige hederstitler. En av disse titlene var Buddha, 
"Den oppvåknede”, og det er denne betegnelsen han er best kjent 
under i dag. Elevene hans pleide å titulere ham med ordet Bhagavå, 
som jeg har valgt å oversette som Mester”. Tradisjonen forteller at 
han var sønn av en adelsmann i en av Indias mindre republikker 
ved grensen til dagens Nepal. Han ble født på Nepal-siden av 
grensen, og et par hundre år etter at han ble født, lot kong Asoka 
sette opp en minnestele på dette stedet, og den står der fortsatt. Han 
hadde en trygg og lykkelig oppvekst, og det traff ham som et sjokk 
da han oppdaget at livet ikke bare er en dans på roser. Han så at 
mange har det vondt og vanskelig her i livet, og selv hans egen lille 
trygge verden var høyst skrøpelig — sykdom og ulykke kunne knuse 
den når som helst. Og selv om han skulle være så heldig å unngå 
dette, ville han ikke kunne unngå at alderdom og død innhentet 
ham til slutt. Han forsto at dette faktisk er alle levende veseners 
grunnproblem: hvordan skal vi kunne fri oss fra sorg, lidelse og 
misnøye, og heller oppleve sann glede og tilfredshet? Med stor 
energi og pågangsmot satte han alt inn på å finne en løsning på 
dette problemet, og det fortelles at etter mye strev nådde han fram 
til et gjennombrudd. Dette skjedde da han var 35 år gammel. Han 
nådde en innsikt så radikal og gjennomgripende at han følte det 
som å våkne på nytt, nesten som om han skulle ha gått i søvne i 
hele sitt liv fram til da. Derav tittelen Buddha, "Den oppvåknede”, 
som han senere fikk. Resten av livet brukte han til å formidle den 
innsikten han selv hadde vunnet, til alle som ville lytte, inntil han 
døde stille og rolig i en alder av 80 år. Buddhas siste måneder og 
hans død blir beskrevet i tekst nr. 16 


(Den store teksten om Mesterens bortgang). De av elevene 
hans som ville vie sitt liv til å studere og praktisere hans lære, ble 
munker eller nonner. Disse utgjorde en organisasjon som finnes den 
dag i dag. Men Buddha underviste også mange legfolk, det vil si at 
de fortsatte i sitt daglige virke. Buddhas lære Buddhas lære er tema 
for samtalene i denne boken, og derfor skal vi bare antyde noen få 
hovedtrekk her. Det som har med lykke og ulykke, sorg og glede å 
gjøre, ligger i mennesket, 1 vårt eget sinn. Derfor foretok Buddha en 
dyp og skarpsindig psykologisk analyse av mennesket, og av hele 
vår situasjon. Han fant at ettersom problemet lidelse har sitt 
utspring i vårt eget sinn, er det også bare i vårt eget sinn det kan 
finne sin løsning. Deretter la han fram en treningsmetodikk som han 
anbefalte sine elever å følge. Han lovte at alle som virkelig gikk inn 
for å følge denne treningen, ville kunne oppnå den samme befriende 
innsikt, den samme dype glede som han selv hadde erfart. Denne 
indre tilstand av innsikt, lykke og fred, kalles nibbåna. (sanskrit: 
nirvana). Nibbåna er ikke en slags himmel, og heller ikke en 
"lykksalig intethet”, som noen prøver å framstille det. Riktignok 
finnes det mange fortolkninger av ordet, men ordrett betyr nibbåna 
utslukking, og det som i følge flere av de eldste tekstene blir 
slukket, er sinnets forurensninger, som hat, grådighet og uvitenhet, 
— og dermed åpnes det for grenseløs kjærlighet, gavmildhet og 
visdom. Buddhas lære kan best betraktes som et konkret og 
realistisk treningsprogram, som kan sammenfattes under tre 
stikkord: Etikk (forholdet til andre), meditasjon (utvikling av 
sinnet) og forståelse (se tingene som de er). Etikk 


Den buddhistiske etikk er uhyre enkel i grunnprinsippet: 
tenk på andre som på deg selv. Unngå å skade eller krenke andre, 
og øv kjærlighet, medfølelse og gavmildhet. På den måten gjør du 
godt for andre, men du gjør også godt for deg selv. Du foredler ditt 
eget sinn, og gjør det bedre i stand til videre trening. Buddhistisk 
etikk kan også beskrives som en form for humanisme, som ikke bare 
gir grunnlag for en edel individualetikk, men også for en 
høytstående samfunnsetikk. Buddha motarbeidet krig ("hellig krig” 
og voldelig misjon er ukjente begreper), våpenhandel, slavehandel, 
og handel med og misbruk av rusmidler. Og han uttalte seg ikke 
bare om sinnets anliggender, men også om mellommenneskelige 
relasjoner og om samfunnssaker som f.eks. økonomi, politikk og 
kriminalitet. Etikken er omtalt i mange samtaler, men tekst nr. 31 
(Råd til Sigala) gir kanskje den fyldigste behandlingen i denne 
samlingen. Meditasjon Meditasjon kan være så mangt. Buddha 
snakket snarere om å utvikle sinnet. Dette kan gjøres på mange 
måter, det finnes mange meditasjonsmetoder, som passer til 
forskjellige personlighetstyper, til hvor mye tid man kan sette av til 
treningen, osv. Denne treningen har to hovedaspekter: 
konsentrasjon (samatha, jhåna), og oppmerksomhetstrening 
(satipatthåna) eller innsiktsmeditasjon (vipassanå). Disse to 
aspektene er sterkt avhengig av hverandre, og begge er nødvendige 
for å oppnå frigjøring. I denne samlingen blir 
meditasjonstilstandene beskrevet i tekst nr. 2 (Munkelivets frukter) 
og mange påfølgende samtaler. Oppmerksomhetstreningen er 
beskrevet særlig i tekst nr. 22 (Den store teksten om 
oppmerksomhetens hovedområder). Forståelse Med forståelse, eller 
visdom, menes i denne sammenheng i første rekke forståelse av 


menneskets situasjon. Denne forståelsen har mange 
aspekter, og noen av dem tas opp i disse samtalene. Her bør særlig 
tekst nr. 15 (Den store samtalen om årsakssammenhenger) nevnes. 
Gudene opptrer som Buddhas støttespillere i mange tekster, men 
Buddha har ofte en ironisk distanse til gudetro, som f.eks. i tekst nr. 
1 I (Samtalen med Kevaddha), og i hans parodi på skapermyter i 
tekst nr. I (Det guddommelige nett). Tekstene I løpet av de 45 årene 
Buddha var aktiv som lærer, samlet han mange elever omkring seg. 
Tradisjonen forteller at etter at Buddha var død, kom munkene 
sammen og lyttet til en av hans fremste elever, Ananda, som 
resiterte alt han kunne huske av Mesterens læresamtaler, og at 
forsamlingen deretter gjentok og memorerte det de hadde hørt. Det 
kan virke usannsynlig at én person kunne huske de store 
tekstmengdene det her er snakk om. Vi skal likevel huske på at 
mange av dem som sluttet seg til Buddha, kom fra brahmanklassen, 
og brahmanene hadde gjennom århundrer utviklet et avansert 
system for å lære utenat og huske viktige tekster. Tekstene antyder 
imidlertid også et annet mulig scenario. Elevene lyttet oppmerksomt 
til alt Mesteren sa, og deretter satte de seg ofte ned sammen og 
gjentok det de hadde hørt. Etterpå hendte det at de gikk bort til 
ham for å spørre om de husket riktig når de mente han hadde sagt 
slik og slik. Tekstene kan derfor ha vært overlevert via flere 
personer. Et tredje scenario som flere forskere har antydet, og som 
knytter seg til foregående scenario, er at Buddhas elever memorerte 
forholdsvis korte læreutsagn, og at disse senere ble redigert og satt 
sammen til lengre samtaler. Mye kan tyde på at dette er tilfellet i 
det minste for de lange tekstenes vedkommende, for disse er klart 
litterære produkter. Det er også mulig at tekster senere er blitt 
nykomponert og skutt inn i samlingen, men dette er det igjen 
vanskelig å si noe sikkert om. Dette er et problem forskere har 
diskutert uten å komme til noen konsensus. Det er i alle fall 
vanskelig å akseptere at de tekster som eventuelt ble resitert ved det 
første konsil skal 


kunne være helt identiske med den nedtegnede versjon, for 
denne bærer tydelige preg av å være bearbeidet og redigert. Dette 
tyder på at redaktører har vært aktive, og noen kommentarer 
omtaler da også redaktører, som ikke blir navngitt, i forbindelse 
med tekstene. Det knytter seg med andre ord en rekke problemer til 
tekstenes tilblivelseshistorie. Det er klart at de ikke kan regnes som 
stenografiske notater av hvert ord Buddha uttalte. På den annen 
side er det også klart at de i sitt hovedinnhold går tilbake til en 
felles kilde, og når tradisjonen hevder at denne kilden er den 
historiske Buddha, er det liten grunn til å trekke dette i tvil. Etter 
hvert som Buddhas lære bredte seg, oppsto ulike tolkninger av 
læren, og dette førte igjen til splittelser, både på grunn av 
vanskelige kommunikasjoner og som følge av debatter og 
meningsforskjeller. Forskjellige tradisjoner oppsto, hver med sine 
tekstsamlinger. De tekstene som her foreligger, hører med til 
theravidabuddhismens skriftsamling Tipitaka — De tre korgene. 
Hele Tipitaka er et omfangsrikt verk. Bangkok-utgaven, f.eks., 
består av 45 bind med tilsammen ca. 22 000 sider. (Dette tilsvarer 
ca. 12 bibler i omfang). Som navnet antyder, fordeler disse seg på 
tre hoveddeler, eller *korger”. Første del, Vinayapitaka — 
Disiplinkorga (8 bind) -inneholder hovedsaklig regler og 
forordninger angående munkenes og nonnenes daglige liv. Andre 
del, Suttapitaka - Samtalekorga (25 bind) - inneholder hovedsaklig 
Buddhas taler og samtaler. Denne korga er igjen delt inn i fem 
nikayaer eller samlinger: 1. Digha Nikaya — De lange tekstene. 
Digha Nikaya er igjen delt i tre vaggaer, det vil si tre bind. 2. 
Majjhima Nikaåya — De mellomlange tekstene. 3. Samyutta Nikaya 
— Tekster fordelt etter tema. 4. Anguttara Nikaya — Tekster i 
nummerrekkefølge. 5. Khuddaka Nikaya — Mindre tekster. Til 
denne siste samlingen hører bl.a. Dhammapada, den kanskje mest 
leste og mest 


oversatte del av de buddhistiske tekstene. Tredje og siste 
del, Abhidhammapitaka — Korga med de sentrale læresetningene 
(12 bind) — består av detaljerte systematiseringer og definisjoner 
av den tidlige buddhistiske psykologi og filosofi. Tipitakas språk er 
pali, et klassisk indisk språk beslektet med sanskrit (og således også 
fjernt i slekt med norsk). Derfor kalles Tipitaka også palikanonen, 
eller bare palitekstene. Ifølge tradisjonen var pali Gotama Buddhas 
talespråk. Mange forskere i vår tid trekker denne tradisjonen i tvil, 
og mener at han snarere talte en nærbeslektet dialekt. Spørsmålet er 
innfløkt og ennå ikke avklart, men har vel helst akademisk 
interesse. Det er umulig å gi presise dateringer for når de 
forskjellige tekstene har fått sin endelige form. Sannsynligvis er de 
bygd opp ved at kortere læreutsagn fra Buddhas munn er blitt 
samlet innenfor rammefortellinger og i tillegg knyttet sammen med 
fortellende episoder, slik at det på den måten har oppstått større 
enheter. Mange suttaer har imidlertid en klar arkitektur” som kan 
tyde på at rammeverket har vært fastsatt tidlig. Dette har vært en 
prosess som må ha foregått over en tidsperiode fra Buddhas levetid 
og fram til tekstene ble *frosset” i sin nåværende form, det vil si i 
løpet av et tidsrom på et par hundre år. Forskjellige forskere har 
forsøkt å analysere tekstene og finne tidligere og senere sjikt i dem, 
noe som selvsagt er beheftet med en viss usikkerhet. Generelt er det 
imidlertid mye som tyder på at det første bindet i Digha Nikåya 
inneholder de tidligste tekstene i denne samlingen, mens deler av 
bind to og hele det tredje bindet tilhører et noe senere stadium. En 
analyse av disse senere tekstene tyder på at selv om de baserer seg 
på Buddhas utsagn, kan de likevel ha blitt komponert for å 
behandle problemstillinger som munkesamfunnet i tiden etter 
Buddhas død følte var viktige. Vi kan imidlertid vanskelig si at en 
tekst i sin helhet er tidlig eller sen, siden tekstene ser ut til å 
inneholde tidlige elementer og direkte Buddha-utsagn som er blitt 
blandet med senere innskudd og deretter satt inn i noe senere 
rammer. Dette er det viktig å ha i bakhodet ved lesing av disse 
tekstene. Som nevnt ovenfor ble Buddhas tilhengere splittet opp i en 
rekke skoler i løpet 


av de første århundrene etter hans død, — det nevnes opp 
til atten forskjellige doktrinære og geografiske varianter. En av disse 
var theravidaskolen. Noen mener at theravåda kan representere den 
eldste hovedstrømmen, som de øvrige skolene greinet seg ut fra. 
Andre mener at theravåda kan ha vært en forholdsvis tidlig 
reformbevegelse. Hvordan nå enn dette forholder seg, så er i alle 
fall theravida den eneste av de tidlige skolene som fortsatt 
eksisterer. Palitekstene er theravådas skriftsamling, og denne 
samlingen er den best bevarte samlingen av tidlige tekster. De andre 
tidlige skolene hadde sine egne samlinger, men disse gikk for det 
meste tapt da skolene døde ut. Noe er bevart, både på indiske språk 
og gjennom oversettelser til bl.a. kinesisk og tibetansk. 
Sammenlikner vi palitekstene med disse andre overleveringene, 
finner vi ganske godt samsvar når det gjelder Vinaya- og 
Suttapittaka. Rekkefølgen og den innbyrdes ordningen av tekstene 
kan variere, og den ene tekstvarianten kan inneholde avsnitt som 
den andre ikke har, men hovedinnholdet er i stor utstrekning det 
samme. Dette kan tyde på at Vinaya- og Suttapittaka, til tross for 
litt forskjellig utforming innen de forskjellige skolene, stort sett 
baserer seg på opprinnelig stoff som skolene hadde som felles arv 
fra tiden før splittelsen tok til. Abhidhamma-tekstene, derimot, er 
det atskillig større forskjell på, og disse ser ut til å ha blitt til 
innenfor hver enkelt skole etter at disse hadde begynt å skille seg 
fra hverandre. Det er vanskelig å si nøyaktig hvor lang tid kanonen 
var åpen for omredigering og tilføyelser. Kong Asoka, som regjerte 
omkring 150 år etter Buddhas død, refererer i sine klippe- og 
søyleinnskrifter til buddhistiske tekster som kan identifiseres i 
nikayaene. Tekstene på sin side nevner ikke Asoka med ett ord, til 
tross for at han i senere tradisjon blir omtalt som en stor beskytter 
av buddhismen. Dette skulle tyde på at kanonen på hans tid var 
blitt lukket, og at det som var skjedd av eventuelle redigeringer, 
tillegg eller andre endringer nå var avsluttet. Men hvor lenge før 
Asokas tid dette skjedde, har vi ingen sikre indikasjoner på. 
Tekstene ble fortsatt memorert og overlevert muntlig fram til de ble 
nedtegnet i det første århundret f.Kr. Den tradisjonelle memorering 
og resitasjon av tekstene tok imidlertid ikke slutt fordi om de ble 
nedtegnet, og selv i dag finnes det munker som kan store partier 


av tekstene utenat. Det er viktig å være klar over at 
tekstene er komponert for å høres, ikke for å sees på papir. De er 
snarere støpt i en auditiv enn i en visuell form. Når de høres opplest 
eller resitert, får de mange gjentagelsene og de brede rytmene 
mening, liksom refrengene og formmønstret i et musikkstykke. Det 
som for øyet kan virke trettende, oppfatter øret som naturlig og 
vakkert. Repetisjonene har også en viktig mnemoteknisk funksjon. 
Tekstene er ikke ordnet etter noe kronologisk prinsipp. Det ser ut til 
at tekstene i første bind av Digha Nikaya er samlet fordi de alle 
inneholder lange og likelydende avsnitt. Hva som har bestemt 
ordningen av tekstene i de to siste bindene, er vanskeligere å si noe 
bestemt om. Parallelt med de kanoniske tekstene vokste det fram en 
samling forklarende kommentarer til tekstene. Da Mahinda brakte 
theravådabuddhismen til Sri Lanka på Asokas tid, skal han ha brakt 
med seg både de kanoniske tekstene og kommentarene til dem. 
Kommentaren var imidlertid ikke lukket, og tok opp illustrerende 
historier også etter at den var brakt til Sri Lanka. Her ble 
kommentarene, i motsetning til kanonen, oversatt til singhalesisk. 
Fra omkring år 420 e.Kr. ble disse kommentarene redigert og 
oversatt tilbake til pali av den lærde og produktive munken 
Buddhaghosa og andre. Den singhalesisk-språklige 
kommentarlitteraturen gikk senere tapt. Kommentaren til de lange 
tekstene er signert Buddhaghosa og kalles Sumangalavilasini 
Atthakatha, eller "Kommentaren som utstråler gode velsignelser". 
Palikommentarene i den form vi kjenner dem nå er altså nedtegnet 
først ca. 900 år etter Buddha, men de inneholder forklaringer, 
definisjoner og tilleggsopplysninger som til dels kan gå tilbake til 
Buddha selv eller til hans samtid. De regnes ikke som autoritative i 
et hvert tilfelle, men gir likevel verdifull hjelp til å forstå tekstene. 
Oversettelsesproblematikk De som først oversatte fra pali til 
europeiske språk, utførte et banebrytende pionerarbeid som det står 
stor respekt av. Det lar seg imidlertid ikke nekte at en del sentrale 
ord og begreper ikke var godt nok forstått, og at flere tidlige 
oversettelser har 


forårsaket seiglivede misforståelser om Buddhas lære. I 
tillegg til dette var enkelte oversettere også blendet av tekstenes 
status som "religiøse” eller *hellige” skrifter, og la språket nær opp 
til en gammelengelsk bibelstil. Disse forholdene gjør at en 
oversetter ikke ukritisk kan overta den *buddhistiske” terminologi 
som etter hvert er blitt innarbeidet 1 vestlig (for det meste 
engelskspråklig) litteratur. Norske ord og formuleringer må søkes på 
selvstendig grunnlag, både ut fra historisk bakgrunnsmateriale og ut 
fra språkvitenskapelige vurderinger, hvor både grammatikk, 
etymologi, syntaks etc. er viktig, men også ut fra semantisk analyse 
og hermeneutisk forståelse av hva saken egentlig dreier seg om, 
basert på buddhistisk praksis. Enhver oversettelse innebærer derfor 
nødvendigvis et større eller mindre element av tolkning. 
Oversetterens språkfølelse og forståelse av forskjellige ord og 
begreper spiller en viktig rolle. Mange har en forestilling om at et 
gitt ord på språk A alltid vil tilsvare ett gitt ord på språk B, at det 
med andre ord skal være et én-til-én-forhold mellom ordene. I den 
virkelige verden er det ikke slik. Ofte vil det riktignok være tilfellet 
når det dreier seg om konkrete gjenstander, men når vi kommer til 
abstrakter, kan den kontekstbetingede variasjonsbredden være stor. 
Og at dette også kan gjelde konkreter i to så nært beslektede språk 
som norsk og engelsk, kan belyses med følgende eksempel. Det 
norske ordet *tre” (ikke tallet, men planten), vil tilsvare engelsk 
"tree”. Men spør vi hva slags tre (som materiale) en fiolinbygger 
bruker, heter det på engelsk *wood”. Videre vil engelsk *wood” på 
norsk omtales som *ved” når vi bruker det som brensel. *Wood” 
kan videre bety skog”, men "skog” kan også hete "forest”. Vi har 
med andre ord et helt nett av overlappende betydninger, og 
kontekst er helt avgjørende for en riktig forståelse og oversettelse av 
ordet. Av samme grunn vil enkelte pali-ord nødvendigvis måtte få 
forskjellige oversettelser til norsk, alt etter kontekst. Det er likevel 
mitt håp at den terminologien som her er valgt, skal gi et så 
tilnærmet presist bilde av originaltekstenes innhold som mulig. I 
innledningene til de enkelte tekstene gir jeg noen objektive 
bakgrunnsopplysninger som kanskje kan lette forståelsen av disse 
tekstene, samtidig som jeg peker på noen av de mest sentrale 
temaene og problemstillingene som teksten 


tar opp og tillater meg en viss subjektivitet i drøftingen av 
disse. Men det sier seg selv at plassen ikke tillater noen særlig 
utførlige utredninger av de spørsmål som reises. Til dette viser jeg 
heller til litteraturfortegnelsen bak i boka. Jeg har sett det som et 
overordnet mål å oversette alle meningsbærende ord i teksten, selv 
om dette slett ikke er problemfritt, for som i de fleste andre språk 
kan også ord på pali ha dobbeltbetydninger og bli brukt idiomatisk. 
Noen ord kan ha forskjellige betydninger alt etter hvilken 
sammenheng de opptrer i, som nevnt over. Andre ord bærer med 
seg en rekke underforståtte forestillinger og assosiasjoner, noe som 
gjør det vanskelig å finne et ord på norsk som dekker samme 
innhold. Vi kan se litt nærmere på noen slike ord som kan by på 
problemer for en oversetter. Arahant - ærverdig I theravåda er en 
arahant (arahat) en person som har nådd det høyeste nivået man 
kan nå fram til. Den som er blitt en arahant, har nådd samme grad 
av oppvåkning, innsikt og forståelse som Buddha selv, som også ble 
omtalt som en arahant. Den eneste forskjellen på Buddha og på en 
annen arahant er at en arahant har nådd fram til dette nivået takket 
være en buddhas veiledning, mens en buddha, eller en 
sammåsambuddha, er en som har nådd den fullkomne oppvåkning 
ved egen hjelp. Ordet arahant betyr imidlertid *ærverdig”, *en som 
fortjener (gaver, respekt, osv.).” Derfor er ordet arahant her 
konsekvent oversatt som "ærverdig”. 


Samanabråhmana - filosofer og prester Ordene bråhmana 
og samana har vi allerede omtalt kort over. Disse to sosiale rollene 
var klart definert i den tidens India, men ingen av dem har noen 
god parallell i vår tids norske virkelighet. En bråhmana var født inn 
i en bestemt samfunnsklasse. Brahmanenes funksjon var opprinnelig 
en presterolle, idet de var arvelige innehavere av kunnskaper om 
offerseremoniene som man mente var så viktige, særlig ved livets 
store høytider. I forbindelse med presterollen var de også 
tradisjonsbærere og memoriserte store deler av de tradisjonelle 
vediske tekstene. Men det var ikke alle som hadde en slik 
prestefunksjon selv om de var født inn i brahmanklassen. Det var 
for eksempel vanlig at viktige administrative stillinger ble besatt 
med brahmaner, og det fantes eksempler på at brahmaner kunne 
livnære seg på mange måter. Når bråhmana opptrer i en kontekst 
som klart viser til presterollen, har jeg oversatt det som *prest”. 
Andre steder, der det er den sosiale klassefunksjonen som er mer 
relevant, har jeg sett det som riktigere å omtale dem som 
*brahmaner”. En samana var en omvandrende religiøs eneboer, en 
"hellig mann”, og av og til en kvinne, som hadde trådt ut av det 
vanlige samfunnet. Han eller hun sa fra seg eiendom og familie og 
ble regnet som juridisk død. Mange slike samanaer levde som 
eneboere. Andre slo seg sammen i ordnede samfunn, slik jainer og 
buddhister gjorde. De kunne være opptatt av meditasjon, magi eller 
ukonvensjonelle filosofiske tanker. Noen praktiserte streng askese. 
De levde av det folk ga dem, og til gjengjeld ga de etiske, filosofiske 
og religiøse veiledninger, eller de fungerte som mentale banker” der 
folk betalte innskudd i form av gavmildhet og høstet renter i form 
av en god skjebne. Selv om samanaene derfor befant seg utenfor det 
vanlige samfunnet, levde de likevel i tett vekselvirkning med det. Så 
blir spørsmålet: Hvordan oversetter vi samana? I noen situasjoner 
nevnes bråhmana og samana i samme åndedrag, som 
samanabråhmana, og da er det klart at det særlig er deres religiøst/ 
filosofiske tanker og handlinger ordet gjelder. I en slik kontekst har 
jeg valgt å omtale dem som "prester og filosofer”. Andre steder kan 
teksten henspille på spesielt asketiske samanaer, og da har jeg valgt 
ordet *asket”. Andre steder igjen kan ordet henspille på medlemmer 
av organiserte ordener, som jainer eller buddhister, og da er ordet 
munk” valgt. 


Bodhisatta - den vordende buddha I den delen av Buddhas 
liv som gikk forut for oppvåkningen, altså før han ble en buddha, en 
oppvåknet, omtales han ofte som bodhisatta, og det samme gjelder 
den legendariske buddha Vipassi i Mahapadanasuttanta. Dette ordet 
er sannsynligvis dannet av elementene bodhi, *oppvåkning”, og 
satta (sanskrit sakta), *en som er ivrig etter noe”, og betyr da "han 
som er ivrig etter å nå oppvåkningen”, noe jeg har gjengitt dels 
mahaåyanatekster som "den vordende buddha” og dels som "han 
som skal nå oppvåkningen”. I senere på sanskrit er formen 
bodhisattva, "oppvåkningsvesen”, den vanlige. Dette kan muligens 
skyldes en feiloversettelse til sanskrit fra pali eller andre av 
dagliglivets dialekter. Uansett om så er tilfellet eller ikke, er 
bodhisattva blitt innarbeidet i mahayånabuddhismen, og 
bodhisattvaidealet spiller der en meget viktig rolle. Tathågata - han 
som er kommet fram til sannheten Buddha omtalte ofte seg selv 
som tathågata, et ord som også åpner for forskjellige tolkninger. 
Den lange vokalen å er et stridens eple i de ulike tolkningene. 
Tathågata er et sammensatt ord. Spørsmålet er hvilke elementer det 
er satt sammen av. I sin kommentar Visuddhimagga nevner 
Buddhaghosa flere forskjellige tolkningsalternativer, noe som kan 
tyde på at han selv ikke var helt sikker. De to vanligste tolkningene 
går ut fra at den lange vokalen *a” tilhører det første elementet i 
sammensetningen, som da leses som tathå = "slik”. Det andre 
elementet kan da være gata = *en som har gått”. I så fall skal 
tathågata leses som *en som har gått slik”. En alternativ tolkning er 
at det andre elementet kan være gata = en som har kommet”. I så 
fall skal tathågata leses som "en som har kommet slik”. Ingen av 
disse to tolkningene gir noen klar og gjennomsiktig mening. 
Hvorfor skulle Buddha omtale seg selv som *en som har gått, eller 
kommet, slik”? Hva menes da egentlig med *slik”? Han bryr seg 
aldri om å forklare det, så vi må gå ut fra at ordet må ha hatt en 
rimelig grei og gjennomsiktig mening for tilhørerne. Men senere 
kommentatorer har måttet ty til nokså fantasifulle og ekvilibristiske 
tolkninger og 


utredninger for å gi noen egentlig mening til *han som har 
gått, eller kommet, slik”. Uttrykket blir gjerne gitt forskjellige 
esoteriske tolkninger, som noe som hever Buddha langt opp over 
andre mennesker. Buddhaghosa peker imidlertid på en tredje 
tolkning, som i ettertid merkelig nok er blitt oversett av de fleste. 
Han sier at det første elementet også kan leses som tatha, altså med 
kort *a”, et ord som betyr "sannhet, virkelighet”. Det andre 
elementet vil da være ågata = en som har kommet”. En kort pluss 
en lang "a” vil nemlig også gi samme resultat, en lang *a”, ved 
sammenkobling av ordene. I så fall skal fathågata leses som *en som 
har kommet fram til sannheten”, og dette gir mye bedre mening. 
Buddha framsto jo nettopp som en som har erkjent sannheten, en 
som har kommet fram til sannheten slik den virkelig er, og slik ble 
han også oppfattet av sine tilhengere. De vil ha oppfattet ordet som 
en selvinnlysende beskrivelse som ikke trengte videre forklaringer. I 
noen tilfeller er det også klart at uttrykket ikke blir brukt 
utelukkende om Buddha, men i en mer generell betydning. Og selv 
om kommentaren til Patisambhidåmagga er noe yngre enn de 
kanoniske tekstene, er det interessant å se at den forklarer at 
tathågata i noen sammenhenger godt kan leses som "et hvilket som 
helst menneske som har innsett sannheten som den er”. Ut fra disse 
begrunnelser har jeg derfor valgt å oversette ordet med *han/den/ 
en som har kommet fram til sannheten”. 


Nibbåna Når det gjelder å finne norske uttrykk for nibbåna 
(sanskrit nirvåna) og parinibbåna (sanskrit parinirvåna), meldte jeg 
til slutt pass. Rent etymologisk er ordet sammensatt av elementene 
nir (ut, bort) + våna (blåsing), og kunne oversettes som "utblåsing” 
eller slukking”. Men ser vi på hvordan ordet blir brukt, er det 
tydelig at dette er en lite tilfredsstillende løsning. En ulempe ved 
denne løsningen er dessuten at den åpner for dyptgående 
vrangforestillinger, slik vi har sett var tilfellet da europeerne på 
1800tallet gradvis oppdaget buddhismen, filtrert gjennom mange 
misforståelser, og trodde at den var en nihilistisk dødslengsel, en 
lengsel etter å slukke "livstørsten”. Et nærmere kjennskap til 
buddhismen viser at dette er en meget misvisende og feilaktig måte 
å framstille den på. Skal vi prøve å nærme oss betydningen av 
nibbåna, må vi altså se nærmere på tekstenes egen kontekst, og ikke 
stirre oss blinde på Schopenhauer eller andre europeiske 1800- 
tallsfilosofer. Vi må også la senere buddhistiske tolkninger ligge, og 
se direkte på hva de eldste tekstene sier. Flere steder sies det at 
nibbåna er den høyeste lykke. Men hva innebærer det egentlig? 
Ordet blir nærmere forklart i Samyutta Nikaya 4, 251: En gang 
holdt Såriputta til i landsbyen Nålaka i Magadha. Da kom asketen 
Jambukhådaka bort til ham, hilste høflig og satte seg ned ved siden 
av ham. *Jeg har hørt tale om nibbåna, sa Jambukhådaka. Men hva 
er egentlig nibbåna?” *Det er en fullstendig utradering av 
grådighet, hat og uvitenhet, min venn,” svarte Såriputta. Så langt er 
det greit nok. Nibbåna er ingen metafysisk tilstand, men en god 
tilstand som kan oppleves i levende live. Men dette har ikke ført oss 
så mye nærmere en egentlig oversettelse, så vi må lete videre i 
tekstene etter flere hint. Gitt at ordet 1 utgangspunktet handler om 
å slukke noe, har Buddha selv snakket om noe som 


brenner og som bør slukkes? Faktisk har han det. En av de 
første talene han holdt, var den berømte Ildprekenen, og denne gir 
en viktig nøkkel for forståelsen av nibbåna. Siden denne er så 
viktig, skal vi gjengi den i sin helhet: Da Mesteren syntes han hadde 
vært lenge nok i Uruvelå, ga han seg på vandring mot Gayåtoppen 
sammen med tusen munker som alle hadde praktisert forskjellige 
former for askese før de sluttet seg til Buddha. Mens han var der på 
Gayåtoppen, ved Gayå, sammen med de tusen munkene, henvendte 
Mesteren seg til munkene og sa: * Alt brenner, munker. Og hva er 
alt dette som brenner? Øyet brenner, munker. De synlige formene 
brenner, synsbevisstheten brenner, synskontakten brenner, og alle 
de gode, vonde eller nøytrale følelsene som oppstår som følge av 
synskontakt, de brenner også, munker. Men hva brenner de med? 
De brenner med lidenskapenes, hatets og uvitenhetens ild. Og de 
brenner med sorgens, klagenes, smertenes, tungsinnets og 
mismotets ild, sier jeg. Øret brenner, munker. Lydene brenner, 
hørselsbevisstheten brenner, hørselskontakten brenner, og alle de 
gode, vonde eller nøytrale følelsene som oppstår som følge av 
hørselskontakt, de brenner også, munker. Men hva brenner de med? 
De brenner med lidenskapenes, hatets og uvitenhetens ild. Og de 
brenner med sorgens, klagenes, smertenes, tungsinnets og 
mismotets ild, sier jeg. Nesen brenner, munker. Duftene brenner, 
luktebevisstheten brenner, luktekontakten brenner, og alle de gode, 
vonde eller nøytrale følelsene som oppstår som følge av 
luktekontakt, de brenner også, munker. Men hva brenner de med? 
De brenner med lidenskapenes, hatets og uvitenhetens ild. Og de 
brenner med sorgens, klagenes, smertenes, tungsinnets og 
mismotets ild, sier jeg. Tungen brenner, munker. Smaksinntrykkene 
brenner, smaksbevisstheten brenner, smakskontakten brenner, og 
alle de gode, vonde 


eller nøytrale følelsene som oppstår som følge av 
smakskontakt, de brenner også, munker. Men hva brenner de med? 
De brenner med lidenskapenes, hatets og uvitenhetens ild. Og de 
brenner med sorgens, klagenes, smertenes, tungsinnets og 
mismotets ild, sier jeg. Kroppen brenner, munker. Berøringene 
brenner, berøringsbevisstheten brenner, berøringskontakten 
brenner, og alle de gode, vonde eller nøytrale følelsene som oppstår 
som følge av berøringskontakt, de brenner også, munker. Men hva 
brenner de med? De brenner med lidenskapenes, hatets og 
uvitenhetens ild. Og de brenner med sorgens, klagenes, smertenes, 
tungsinnets og mismotets ild, sier jeg. Sinnet brenner, munker. 
Tankeobjektene brenner, tankebevisstheten brenner, 
tankekontakten brenner, og alle de gode, vonde eller nøytrale 
følelsene som oppstår som følge av tankekontakt, de brenner også, 
munker. Men hva brenner de med? De brenner med lidenskapenes, 
hatets og uvitenhetens ild. Og de brenner med sorgens, klagenes, 
smertenes, tungsinnets og mismotets ild, sier jeg. Når den edles elev 
har lært mye og sett hvordan dette forholder seg, binder han seg 
ikke lenger til synssansen eller til det han ser, munker, og heller 
ikke til synsbevisstheten, synskontakten eller til de gode, vonde 
eller nøytrale følelsene som oppstår som følge av synskontakt. Han 
binder seg heller ikke lenger til hørsel og lyder ... nese og dufter ... 
tunge og smak ... kropp og berøring ... sinn og tankeobjekter, 
munker, og heller ikke til tankebevisstheten, tankekontakten eller 
til de gode, vonde eller nøytrale følelsene som oppstår som følge av 
tankekontakt. Når han ikke binder seg til noe av dette lenger, 
kjølner lidenskapene, og når lidenskapene kjølner, blir han fri. Med 
friheten følger erkjennelse av frihet, og han vet at det ikke oppstår 
noe nytt, treningsveien er vandret til ende, gjort er det som skulle 
gjøres og det er ikke noe mer som gjenstår.” Mens Mesteren ga disse 
forklaringene, ble alle de tusen munkenes sinn befridd fra alle 
mentale forurensninger. (Vinaya, Mahavagga.) 


I denne teksten sammenligner altså Buddha lidelsen med 
ild — ikke en fysisk ild, men en mental, indre ild som brenner og 
fortærer oss fra innsiden som en feber. Når feberbrannen kjølner, 
gir det svalende lindring, og denne feber- og lindringsmetaforen 
stemmer også godt overens med synet på de fire edle sannheter som 
en legemetafor. Den første av de fire edle sannheter stiller 
diagnosen: mennesket opplever at ikke alt er slik man ønsker. Den 
andre av sannhetene beskriver årsaken til dette ubehaget. Den 
tredje sier at helbredelse er mulig, og den fjerde foreskriver 
medisinen. Parallellen mellom denne legemetaforen i de fire edle 
sannheter og feberlindringsmetaforen er påtagelig. Derfor har jeg i 
tidligere oversettelser valgt dette ordet, *lindring”, som oversettelse 
av nibbåna. Problemet er imidlertid at ordet "lindring” tross alt blir 
litt for svakt, så derfor har jeg forlatt det igjen. "Slukking” kunne 
være et alternativ, men dette ordet innebærer en fare for å bli tolket 
1 nihilistisk retning. Nibbåna står derfor uoversatt i tekstene. Men 
jeg velger å adoptere det som et norsk ord, slik at jeg skriver 
”nibbana”, uten diakritiske tegn. Hva så med parinibbåna? Det er 
blitt en nærmest vedtatt sannhet i sekundærlitteraturen at 
parinibbåna visstnok skal være en helt spesiell tilstand som Buddha 
går inn 1 etter sin død, at altså nibbana muligens kan oppleves i 
levende live, men at parinibbåna ligger hinsides livet. Men heller 
ikke dette stemmer med hvordan ordet blir brukt i palitekstene. For 
bedre å forstå dette, bør vi være klar over at disse to ordene også 
opptrer som verb, og partisippformene nibbuta og parinibbuta, som 
betyr *har nibbanet” og "har parinibbanet”, det vil si *har oppnådd 
nibbåna” henholdsvis *har oppnådd parinibbåna”, er forholdsvis 
vanlige. Tekstene viser mange eksempler på at folk omtaler seg selv 
som nibbuta og/eller parinibbuta mens de fortsatt i høyeste grad er 
i live. Et eksempel har vi i verset i Mahåparinibbånasutta, der 
Buddha sier om seg selv lenge før han ligger på dødsleiet: 
Dukkhassantakaro satthå cakkhumå parinibbuto. Den dyptskuende 
læreren gjorde slutt på lidelse og har funnet det fullkomne nibbana. 


Tilsvarende finner vi mange steder i samlinger som 
Theragåtha og Therigåtha at munker og nonner som har nådd fram 
til buddhismens høyeste mål, omtaler seg selv som nibbuta eller 
parinibbuta, og det kan nærmest virke noe tilfeldig hvilket av disse 
to ordene som blir brukt i det enkelte tilfellet. Dette er altså ord 
som brukes av og om levende mennesker, og ingen av dem har noen 
spesiell referanse til døden. Hva er så forskjellen på nibbåna og 
parinibbåna? Det er vanskelig å finne noen egentlig vesensforskjell. 
Ordene brukes om hverandre i parallelle situasjoner, og det virker 
som om parinibbåna bare er en litt sterkere, litt mer emosjonell 
måte å uttrykke nibbana på. Dette har jeg forsøkt å nyansere ved å 
gjengi parinibbåna som *det endelige (eller fullkomne) nibbana”. 
Men hva så med Buddhas død? Der blir jo parinibbuta og 
parinibbåna nevnt. Tyder ikke dette likevel på at dette ordet har en 
spesiell referanse til Buddhas tilstand etter døden? Som vi har sett, 
har ikke ordene noen slik spesiell betydning, siden både Buddha 
selv og hans elever godt kunne omtale seg selv som parinibbuta 
mens de fortsatt var i live. Det ser heller ut til at parinibbåna og 
parinibbuta ved Buddhas bortgang er en eufemisme for døden. Det 
blir omtrent som når vi kvier oss for å si direkte og brutalt at en av 
våre kjære er død, men heller sier han har funnet fred, gått bort, 
gått inn til den evige hvile, og lignende eufemismer. I tråd med 
dette har jeg fulgt andre europeiske oversetteres eksempel og sagt 
at Buddha er død når det er tydelig at det er dette teksten mener, 
selv når det står at han er parinibbuta. Et eksempel er beskrivelsen 
av dødsøyeblikket: ... samanantara Bhagavå parinibbayi, som Rhys 
Davids oversetter *... he immediately expired,” og Walshe * ... the 
Lord finally passed away.” I denne utgaven: "Så døde han.” 


Dukkha - lidelse Ordet dukkha betegner generelt alt som er 
utilfredsstillende. Dette kan være alt fra den svakeste misnøye til 
den heftigste lidelse. Tidligere har jeg ofte brukt ordet *vondt” i litt 
forskjellige konstellasjoner til å oversette dukkha. Her bruker jeg 
det mer konvensjonelle lidelse”, selv om det i noen situasjoner kan 
være litt for sterkt. Leseren bør ha i minne at det dekker hele 
spekteret av ubehagelige opplevelser. Vifiiåna — bevissthet, den 
skjelnende bevissthet Ordet vififina kan ha flere betydninger. Noen 
ganger brukes det generelt om bevisstheten, sinnet. Andre ganger 
har det en mer spesialisert betydning, og da har jeg valgt å 
oversette det som *den skjelnende bevissthet”, evnen til å skjelne 
mellom forskjellige sanseinntrykk og opplevelser. 
Oversettelseshistorikk Palitekstene ble opprinnelig nedtegnet på 
palmeblader, og slike er fortsatt i bruk. Men i dag finnes også flere 
trykte utgaver. I de tradisjonelt theravådabuddhistiske land Sri 
Lanka, Burma og Thailand er de utgitt på de respektive lands egne 
alfabeter. De er også trykt på devanagari-alfabetet i India. Pali Text 
Society (PTS) i London har utgitt dem på vårt alfabet. Den første 
oversettelsen av hele Digha Nikaya til et europeisk språk var T. W. 
Rhys Davids' engelske oversettelse, The Dialogues of the Buddha 
(London, 1899—1921). På norsk ble min oversettelse av bd. I utgitt 
i 1992 (Buddhas samtaler. De lange tekstene, bd. 1) og bd. 2 
(Buddhas samtaler. De lange tekstene, bd. 2) utgitt 1 2005. I 2010 
ble antologien Buddhas budskap utgitt, og denne inneholder utdrag 
fra flere av samtalene i Digha Nikaya. Antologien ble utgitt i 
samarbeid med en redaksjonskomtité i Buddhistforbundets forlag, 
og under forarbeidet til denne drøftet vi terminologi og kom fram 
til enkelte andre løsninger enn jeg hadde brukt i de to første 
bindene. Når nå hele Digha Nikaya blir utgitt i ett bind, vil jeg 
benytte anledningen til å revidere de to første bindene og sørge for 
at terminologien også i 


disse i hovedsak blir i samsvar med den vi valgte for 
antologien Buddhas budskap. Det vil derfor være enkelte ord og 
uttrykk som er oversatt annerledes i denne utgaven enn de var i 
separatutgavene av de to første bindene. Enkelte inkonsekvenser 
kan også henge igjen. Men det er for det mest snakk om mindre 
detaljer. Denne oversettelsen av Digha Nikåya er basert på Pali Text 
Society-utgaven (London, 1890-1911), på Bangkokutgaven 
(Syamaratthassa Tepitakam, Bangkok 2525/1982) og Chatta 
Sangayana CD-ROM (Tipitaka med kommentarer), Igatpuri 1998. 
PTS-utgaven av Sumanigalavilåsini (London, 1886—1932) har vært 
til god hjelp under arbeidet. Det har også vært nyttig å se hvordan 
de engelske oversettelsene av T. W. Rhys Davids, The Dialogues of 
the Buddha (London, 1899—1921) og Maurice Walshe, Thus Have I 
Heard (London 1987) har løst en del oversettelsesproblemer. 


Uttale av pali og sanskrit Følgende oversikt gir ikke noen 
komplett beskrivelse av lydene i pali og sanskrit. Den er bare ment 
som en hurtighjelp for å kunne uttale de ordene som forekommer 
her i denne boken. Vokalene uttales omtrent som på norsk. Strek 
over vokalen betyr lang vokal. u, å kontinental” uttale O å e,0 lang 
eller kort i samsvar med norske uttaleregler Konsonantene kan være 
aspirerte eller uaspirerte. De aspirerte uttales med tydelig pustelyd, 
som pi pinne. De skrives med h etter seg, slik at kh, ph, osv. regnes 
som en enkelt konsonant. De uaspirerte skal ikke ha noen pustelyd, 
som pi spinne. kh som i svakhet gh som i blyghet h ng C mellom tsj 
og tj (aldri som k) ch samme, aspirert j som eng. John jh samme, 
aspirert få nj, eller som trøndersk mann t som i østlandsk kort th 
som 1 østlandsk korthus d som i østlandsk Hardanger dh som i 
østlandsk Bård-Henrik n som i østlandsk barn th som i letthet dh 
som i reddhare 


ph som i slapphet bh som i klubbhus y i ng, eller 
nasalisering av forutgående vokal I omtrent som tykk østlandsk I De 
øvrige konsonantene omtrent som på østlandsk norsk. Sanskrit har 
noen lyder som har falt bort i pali: fr *slapp” vokallyd med 
innebygd *T”. I nyere tid er denne lyden blitt standardisert til *ri” 
mellom norsk skitt og kitt, nærmest den siste. KEN S som norsk 
skjold 


1. Det guddommelige nett Brahmajalasutta Innledning De 
lange tekstene åpner med en veritabel festouverture. Det 
guddommelige nett er filosofisk sett kanskje den som lodder dypest 
av alle tekstene i dette bindet, men på grunn av sin kompliserte 
form og abstrakte innhold er den vel også den som er vanskeligst 
tilgjengelig. En kort formanalyse kan kanskje være til hjelp. 
Tekstens form har slående musikalske kvaliteter, og lar seg best 
sammenlikne med en sats i sonateform, med sterke innslag av 
rondo-liknende elementer. I introduksjonen får vi presentert 
situasjonen som foranlediger suttaen, og en kort presentasjon av 
hovedtemaet: Hva er det som skiller Buddhas lære fra andre 
filosofiske og religiøse læresystemer? Eller med andre ord: Hva er 
buddhisme? Hva er det som ikke er buddhisme? Det er neppe 
tilfeldig at en tekst med så vide perspektiver er valgt ut til å innlede 
ikke bare Digha Nikaya, men faktisk hele Suttapitaka. Den videre 
utvikling og gjennomføring av hovedtema (for å fortsette i 
musikkens terminologi) skjer i to hovedavdelinger: Først hva folk 
flest kan tenkes å rose Buddha for, dvs. de tre såkalte 
moralavsnittene (som i parentes bemerket inneholder vel så mye 
kulturhistorie som moral i tradisjonell forstand), og deretter hva 
han selv ser som sine sterke sider. Og det er denne seksjonen som 
utgjør tekstens viktigste del. Her presenteres sekstito samtidige 
religio-filosofiske og vitenskapelige teorier i rondoform, med jevnt 
tilbakevendende ritorneller, eller refreng. Etter at den siste teori er 
omtalt og det siste refreng toner ut, går vi over i reprisedelen. 
Teoriene oppsummeres, og teksten stiger i crescendo idet de får sin 
psykologiske forklaring, og Buddha peker på at innsikt 1 sinnets 
prosesser er mer verdt enn alle teorier. Endelig munner teksten ut i 
codaen, hvor vi får lignelsen om nettet, som gir teksten navn. Setter 
vi opp denne 


formanalysen i en mer detaljert skjemaform, kan det 
kanskje være til støtte under lesningen. Formanalyse 1) 
Introduksjon.Hvilken situasjon danner tekstens utgangspunkt og 
forårsaker Buddhas tale? Kort eksposisjon av hovedtema: Hva er det 
som skiller Buddhas lære fra andre religiøse og filosofiske 
læresystemer? Utvikling og gjennomføring av hovedtema. Hva den 
som er kommet fram til sannheten kan roses for? 2) Hva den brede 
masse roser. De tre moralavsnittene. 3) Hvordan den som er 
kommet fram til sannheten rettelig bør roses. Refreng. Analyse av 
sekstito religio-filosofiske teorier 3.1) Atten teorier om fortid 3.1.1) 
Fire teorier om evighet. Refreng. 3.1.2) Fire teorier om at noe er 
evig og noe ikke er evig. Refreng. 3.1.3) Fire teorier om utstrekning. 
Refreng. 3.1.4) Fire teorier unnvikende talemåter. Refreng. 3.1.5) 
To teorier om spontan tilblivelse. Refreng. Avrunding av 
fortidsteoriene. Refreng. 3.2) Førtifire teorier om framtid. 3.2.1) 
Seksten teorier om sansing etter døden. Refreng. 3.2.2) Åtte teorier 
om ikke sansing etter døden. Refreng. 3.2.3) Åtte teorier om verken 
sansing eller ikke sansing etter døden. Refreng. 3.2.4) Sju teorier 
om tilintetgjørelse. Refreng. 3.2.5) Fem teorier om å slukke all 
lidelse her i denne verden. Refreng. Avrunding av framtidsteoriene. 
Refreng. Avrunding av alle teoriene. Refreng. 


4) Reprisedel. Oppsummering av teoriene og psykologisk 
forklaring av dem. Buddhas metode. Rett forståelse av 
tankeprosessene. 5) Coda. Suttaen får navn. Lignelsen om nettet. 
Siden denne teksten har et såpass komplisert formskjema, kan den 
gi inntrykk av å være en forholdsvis sen komposisjon, systematisert 
og satt sammen av forskjellige uttalelser mesteren har latt falle om 
disse teoriene ved forskjellige anledninger. På den annen side kan 
man hevde at et slikt syn er uttrykk for en merkelig nedvurdering 
av Buddhas intellektuelle evner, en desavouering av hans evner til å 
gi uttrykk for kompliserte tankerekker og sakssammenhenger. 
Denne teksten er dessuten referert til andre steder i de fire nikayaer, 
og den er spesielt omtalt i den kanoniske tradisjon fra det første 
konsil. Dette er noe som kan peke i retning av at teksten er tidlig. 
Denne teksten ble også oversatt separat til kinesisk, før resten av 
samlingen av lange tekster (Dirghågaåma, sarvåstivådaskolens 
sanskritmotstykke til Digha Nikya) ble oversatt. Dette sier noe om 
tekstens anseelse, og også om hvor kompliserte spørsmål om 
tekstenes stratigrafi og alder er. Men tekstens hovedtema er ikke 
bare å sette opp en katalog over hva som kan sies til Buddhas 
fordel, heller ikke en katalog over samtidens filosofiske ideflora. I 
sin kommentar til Digha Nikaåya (Sumaiigalavilåsint) sier 
Buddhaghosa: *Overfladisk sett er Det guddommelige nett en 
oversikt over filosofiske teorier, men dens dypere mening er å 
påvise tomheten.” Og dermed er vi inne på "de kvaliteter som er 
dype, vanskelig å se og vanskelig å forstå.” Denne læren om 
tomheten kom til å bety mye i de senere mahåyanaskoler. Det var 
særlig den store tenkeren Någarjuna som noen hundre år senere 
utarbeidet sin tomhetslære, sunyavåda, hvor han med skarpslepen 
logikk viderefører Det guddommelige netts grunnide til den ytterste 
konsekvens. Til tross for at Buddhas lære tar utgangspunkt i 
lidelsen, finnes det vel neppe noen annen religion hvor smilet og 
humoren er så framtredende. Jeg skulle like å se 


den som makter å lese gjennom en samling zen- 
buddhistiske historier uten å få seg minst en god latter! Humoren i 
palitekstene er ikke like åpenbar, — mange har faktisk prestert å 
omtale dem som tørre og humørløse. Det har vel særlig to årsaker. 
For det første opererer ikke palitekstene med slapstick-effekter. 
Humoren er mer subtil, og nøyer seg heller med underfundige 
hentydninger. For det andre går vi glipp av mange poenger fordi vi 
står nokså fjernt fra de emnene det spøkes med, emner fra den 
tidens hverdag og kulturelle liv. Dessuten har humoren alltid et 
dypt alvorlig siktemål, jfr. Kumbel: *Den som kun tar spøg for spøg 
og alvor kun alvorlig, han og hun har faktisk fattet begge dele 
daarligt.” Legenden i 3.1.2 er et godt eksempel på Buddhas fine 
ironi. I denne parodien på en skapelsesberetning samtiden kjente, 
sier han kanskje omtrent som så: *Alt følger sine naturlige lover, og 
selv om en eller annen skulle få den vrangforestilling at han er en 
allmektig Gud og Skaper, og selv om andre skulle komme til å tro 
på dette og lage en religion av det, så bør vi ikke se ned på dem av 
den grunn. Alle kan jo ta feil!” Det guddommelige nett gir et 
imponerende bilde av bredden i indisk åndsliv omkring 500 f.Kr. 
Det er i denne sammenheng interessant å merke seg i hvor stor 
utstrekning de forskjellige meningene baserer seg på 
meditasjonsopplevelser. *Fortolkere og logikere”, som står for det 
meste av Vestens filosofi, forsvinner nesten mellom de mange 
former for meditasjonsmetoder, og uten et visst kjennskap til 
meditasjon, er en vesentlig del av indisk tankeverden vanskelig å 
forstå eller vurdere. De mange repetisjoner i palitekstene kan være 
en prøvelse for tålmodigheten, både når man leser disse tekstene og 
når man oversetter dem. Det er så man griper seg i å undres 
hvordan de gamle munkene virkelig orket å sitte der så tålmodig og 
skrive det samme om igjen og om igjen, på palmeblad etter 
palmeblad. Oversetteren fristes ofte til å korte ned, trekke sammen 
og springe over ordrette gjentagelser i teksten, for å oppnå større 
lesbarhet og bedre flyt i framstillingen. Og det ser ut til at munkene 
også fikk nok av rutinearbeidet av og til, for rett som det er feier 
originaltekstene unna lange gjentagelser med et *...pe... (Osv.)”. 
Slike forkortelser har jeg også foretatt. Men akkurat i denne teksten 
har jeg prøvd å ikke forkorte så mye at den musikalske 
formstrukturen går tapt. Kapittelinndeling og overskrifter inne i de 
enkelte suttaer er satt inn av 


oversetteren. 


Det guddommelige nett 1. Hva kan sies til Buddhas ros? 
Slik har jeg hørt det: En gang Mesteren var på vandring langsetter 
hovedveien mellom Råjagaha og Nalanda sammen med en stor 
flokk på omkring fem hundre munker, gikk vandrefilosofen Suppiya 
samme vei sammen med læregutten sin, den unge Brahmadatta. Og 
som de gikk der, sa vandrefilosofen Suppiya mye nedsettende om 
Buddha, om hans lære og om munkefellesskapet, mens unge 
Brahmadatta derimot sa mye til deres ros. Slik gikk de begge, lærer 
og elev, og diskuterte steilt mot hverandre, like bak Mesteren og 
munkene. Så tok Mesteren inn i kongens lysthus i 
Ambalatthikaparken for natten, sammen med munkene. Suppiya og 
Brahmadatta tok også inn samme sted, og der inne fortsatte Suppiya 
å kritisere Buddha, læren og fellesskapet, mens Brahmadatta 
fortsatte å rose dem. Da morgenen grydde, sto flere munker tidlig 
opp og kom sammen i paviljongen, og som de satt der, gikk 
samtalen slik mellom dem: *Det er enestående, venner, det er 
storartet hvordan den ærverdige Mesteren som har våknet fullt og 
helt ved egen hjelp, han som vet og ser, — hvordan han 
gjennomskuer og bærer over med menneskenes forskjellige 
tilbøyeligheter. Se nå på denne vandrefilosofen Suppiya, for 
eksempel, som sa så mye nedsettende om Buddha, læren og 
fellesskapet, og læregutten hans, den unge Brahmadatta, som sa så 
mange lovord. Lærer og elev gikk jo der og diskuterte steilt mot 
hverandre, like bak Mesteren og munkene.” Da Mesteren ble var 
hva disse munkene satt og snakket om, gikk han bort til 
paviljongen, satte seg på den reserverte plassen, og sa til dem: *Hva 
var det dere satt her og snakket om, munker? Hvilken samtale var 
det jeg avbrøt dere 1 nå?” 


De svarte med å referere hvert ord de hadde sagt. "Hvis 
noen skulle kritisere meg, læren eller fellesskapet, munker, så bør 
dere ikke bli sinte, misfornøyde eller føle motvilje av den grunn. 
Hvis dere skulle bli sinte eller nedstemte av dette, blir det bare til 
hinder for dere selv. Hvis dere blir sinte eller nedstemte når andre 
kommer med kritikk, blir dere da i stand til å vurdere om det de 
sier er riktig eller galt?” *Nei, Mester.” *Hvis noen skulle kritisere 
meg, læren eller fellesskapet, munker, så bør dere påvise 
usannhetene og oppklare dem slik: 'Dette er ikke sant, dette er ikke 
riktig. Slik er det ikke hos oss, det er ikke slik vi har det.” Hvis 
andre skulle rose meg, læren eller fellesskapet, munker, bør dere 
heller ikke bli glade, fornøyde eller opprømte av den grunn. I så fall 
blir det bare til hinder for dere selv. Hvis andre skulle rose meg, 
læren eller fellesskapet, bør dere bekrefte fakta slik de er: "Dette er 
sant, dette er riktig. Slik er det hos oss, slik har vi det.” 2. Hva folk 
flest roser Det er bare angående bagateller, småting og spørsmål om 
utvendig moral, munker, at folk flest kan tenkes å rose en som er 
kommet fram. Og hvilke bagateller, småting og utvendige 
moralspørsmål er det? 2.1 Første avsnitt om moral Filosofen 
Gotama lar være å ta liv, og holder seg langt unna slike ting. Han 
har lagt fra seg sverd og pisk, han er vennlig og samvittighetsfull og 
lever med omtanke for alle levende veseners beste.” Slik kan folk 
flest tenkes å rose den som er kommet fram til sannheten. "Filosofen 
Gotama lar være å ta det som ikke blir gitt, og holder seg langt 
unna slike ting. Han tar imot hva han får og ønsker ikke noe annet, 
og lever i ærlighet med et rent hjerte.” Slik kan de også tenkes å 
rose ham. 


"Filosofen Gotama avstår fra mindreverdig atferd og lever 
et rent liv. Han gir avkall på seksualitet og på vulgære fornøyelser.” 
Slik kan de også tenkes å rose ham. "Filosofen Gotama lar være å 
lyve, og holder seg langt unna slike ting. Han er sannferdig, ærlig, 
redelig og pålitelig. Han er en som ikke bedrar verden.” Slik kan de 
også tenkes å rose ham. "Filosofen Gotama lar være å baktale andre, 
og holder seg langt unna slike ting. Om han hører noe her, går han 
ikke og forteller det til andre bare for å skape splid. Og det han 
hører der, kommer han heller ikke tilbake hit og forteller, bare for å 
skape splid. Han er en som forener de splittede og oppmuntrer de 
enige. Han foretrekker enighet, gleder og fryder seg ved enighet, og 
sier slikt som bidrar til enighet.” Slik kan de også tenkes å rose 
ham. "Filosofen Gotama lar være å tale sårende ord, og holder seg 
langt unna slike ting. Hans ord er milde, vennlige og høflige, de går 
til hjertet og gjør godt å høre, og er til glede og behag for mange. 
Ja, slike ord er det han taler.” Slik kan de også tenkes å rose ham. 
"Filosofen Gotama farer ikke med tomt snakk og pjatt, men holder 
seg langt unna slike ting. Han taler nyttige ord til rett tid og i 
samsvar med fakta, han snakker om læren og om treningsdisiplinen. 
Han er en som taler minneverdige, begrunnede, nyttige og 
meningsfylte ord til rett tid.” Slik kan de også tenkes å rose ham. 
"Filosofen Gotama unngår å skade trær og andre planter.” "Filosofen 
Gotama spiser bare en gang om dagen, og ikke om natten — han 
spiser ikke 1 utide. Filosofen Gotama går ikke og ser på 
forestillinger med musikk, sang og dans. Han lar være å pynte seg, 
og bruker ikke kranser, parfyme eller kosmetikk. Han bruker ikke 
store og luksuriøse møbler.” "Filosofen Gotama tar ikke imot gull 
eller sølv. Han tar ikke imot utilberedt kjøtt eller korn. Heller ikke 
tar han imot kvinner, piker, slaver eller slavinner. Han tar ikke imot 

eiter, sauer, høns, griser, elefanter, kveg, hingster eller hopper. 
Akrer eller jordstykker tar han heller ikke imot.” "Filosofen Gotama 
løper ikke andres ærend. Han avstår fra kjøp og salg. Han svindler 
ikke med vekt, mål eller kvalitet. Han holder seg unna korrupsjon, 
svindel, juks og bedrag. Og filosofen Gotama begår ikke drap, 
tortur, fengsling, ran, innbrudd 


eller maktmisbruk.” Slik kan de også tenkes å rose ham. 
2.2 Andre avsnitt om moral Selv om noen filosofer og brahmaner 
lever av gaver gitt i tillit, så driver de likevel og gjør skade på trær 
og andre planter, — så som planter som brer seg med rotskudd, 
stammeskudd, leddskudd, toppskudd eller med frø. Men filosofen 
Gotama avstår fra å ødelegge plantevekster.” Slik kan de også 
tenkes å rose ham. Selv om noen filosofer og brahmaner lever av 
gaver gitt i tillit, så driver de likevel og nyter ting som de har lagret 
opp, — som f.eks. lager av mat, drikke, klær, framkomstmidler, 
møbler, parfyme og diverse godsaker. Men filosofen Gotama lar 
være å nyte opplagrede varer.” Slik kan de også tenkes å rose ham. 
*Selv om noen filosofer og brahmaner lever av gaver gitt i tillit, så 
driver de likevel med å besøke forestillinger og oppvisninger, — så 
som dans, sang, musikk, revyer, eposresitasjon, spill på cymbaler, 
tamburiner og stortrommer, eventyrspill, akrobatikk, elefantkamp, 
hestekamp, bøffelkamp, oksekamp, geitekamp, sauekamp, 
hanekamp, vaktelkamp, stokkekamp, nevekamp, brytekamp, 
troppemanøver, defilering, parade eller troppeinspeksjon. Men 
filosofen Gotama går ikke på slike forestillinger eller oppvisninger.” 
Slik kan de også tenkes å rose ham. *Selv om noen filosofer og 
brahmaner lever av gaver gitt i tillit, er de likevel henfalne til lek og 
tidsfordriv, — så som brettspill med åtte eller ti rader med ruter, 
eller de samme spill bare med et tenkt brett i lufta (blindparti), 
hoppe paradis, legge eller ta brikker fra en haug uten at haugen 
rører på seg, terningspill, vippe pinne, kaste maling med handa på 
marka eller på en vegg og se hva slags figur det blir, ballspill, spille 
på små leketøysfløyter av løv, turning, leke med små 
leketøysploger, leketøysvindmøller, leketøyspann, leketøysvogner 
og buer, gjette bokstaver skrevet på ryggen eller i lufta, tanke- 
gjettelek, eller herming etter funksjonshemmede. Men filosofen 
Gotama lar være å drive slik med lek og tidsfordriv.” Slik kan de 
også tenkes å rose ham. Selv om noen filosofer og brahmaner lever 
av gaver gitt i tillit, er de likevel 


henfalne til å bruke høye og luksuriøse møbler, — så som 
liggestoler med flettverk, sofaer med utskårne rovdyrføtter, 
langragget klede, ullpledd med innvevd mangefarget mønster eller 
med blomstermønster, hvite ullpledd, stoppede madrasser, stoff 
med løve— og tigermønster, stoff med pelsforing på en eller begge 
kanter, silkestoffer med og uten juvelbroderier, store golvtepper, 
elefantdekken, hestedekken, vogndekken, leie av svart 
antilopeskinn, førsteklasses sengetepper av bananantilopeskinn, 
himmelsenger og sofaer med røde puter ved hode- og fotende. Men 
filosofen Gotama bruker ikke slike store og luksuriøse møbler.” Slik 
kan de også tenkes å rose ham. *Selv om noen filosofer og 
brahmaner lever av gaver gitt i tillit, er de likevel henfalne til å 
pynte og utsmykke seg, — så som med bruk av skumbad, sjampo, 
parfymerte bad, massasje, speil, øyeskygge, kranser og kosmetikk, 
pudder, ansiktskrem, armbånd, hårbånd, spaserstokk, små rørskrin, 
sverd, parasoll, broderte tøfler, turban, juveler, vifte av yak-hale og 
hvite kapper med lange frynser. Men filosofen Gotama lar være å 
pynte seg.” Slik kan de også tenkes å rose ham. *Selv om noen 
filosofer og brahmaner lever av gaver gitt i tillit, hengir de seg 
likevel til all slags fruktesløst prat, — så som å snakke om konger, 
forbrytere, statsmenn, tropper, krig og farlige situasjoner, mat og 
drikke, klær og møbler, kranser og parfyme, slektninger, kjøretøyer, 
landsbyer, små og store byer, nasjoner, kvinner, menn, berømte 
personer, sladder på gatehjørnet og ved brønnen, spøkelseshistorier, 
prat om løst og fast, spekulasjoner om hvordan verden ble til og om 
hvordan havet ble til, samt prat om vinning og tap. Men filosofen 
Gotama driver ikke med slikt tomprat.* Slik kan de også tenkes å 
rose ham. *Selv om noen filosofer og brahmaner lever av gaver gitt 
i tillit, driver de likevel med slik smålig krangel som dette: — Du 
forstår ikke denne lære og disiplin, men det gjør jeg! Hvordan skulle 
vel du kunne forstå den? — Du tar feil! Jeg har rett! — Du er 
usaklig! Jeg holder meg til saken! — Det du burde ha nevnt først, 
nevner du på slutten, og det du burde ha nevnt sist, nevner du først! 


— Metoden din er helt bakvendt! — Argumentet ditt er 
gjendrevet, innrøm at du er slått! — Nå kan du jo bare prøve å vri 
deg unna det du har sagt! Men filosofen Gotama holder seg unna 
slik smålig krangel.” Slik kan de også tenkes å rose ham. Selv om 
noen filosofer og brahmaner lever av gaver gitt i tillit, lar de seg 
bruke som sendebud av konger, ministre, adelsmenn, brahmaner, 
borgere og prinser: Gå dit! Kom hit! Ta med deg dette! Hent det hit! 
Men filosofen Gotama løper ikke andres ærend på den måten.” Slik 
kan de også tenkes å rose ham. Selv om noen filosofer og 
brahmaner lever av gaver gitt i tillit, prøver de å lure til seg mer 
ved uhederlige midler, som antydninger, hint, smiger og 
bakvaskelser, drevet av begjær etter stadig større inntekter. Men 
filosofen Gotama holder seg unna slik svindel.” Slik kan de også 
tenkes å rose ham. 2.3 Tredje avsnitt om moral Selv om noen 
filosofer og brahmaner lever av gaver gitt i tillit, skaffer de seg 
likevel uberettigede ekstrainntekter ved tarvelige kunster, — så som 
å spå i hender, tyde varsler og tegn, spå etter lyn og torden, 
drømmetydning, spå etter merker på kroppen, spå i musebitt, ofring 
til ilden, ofring med skje, ofring av agner, agnepulver, korn, smør 
og olje, fingerknokespåing, kunsten å finne en velegnet byggeplass, 
politikk, Shiva-dyrking, åndedyrking, dyrking av jordas krefter, 
slangetemming, giftkunnskap, skorpionfaget, helbrede musebitt, 
kjenne kråkenes og de andre fuglenes språk, spå hvor lenge et 
menneske kommer til å leve, gi midler til å avverge piler, og 
kjennskap til dyrenes språk. Men filosofen Gotama avstår fra slike 
tarvelige kunster.” Slik kan også folk flest tenkes å rose den som er 
kommet fram til sannheten. Selv om noen filosofer og brahmaner 
lever av gaver gitt i tillit, skaffer de seg likevel uberettigede 
ekstrainntekter ved tarvelige kunster. De forstår seg på å tyde 
detaljer og tegn i de følgende ting, og vet om de vil bringe lykke 
eller ulykke: Juveler, stokker, klær, sverd, piler, buer, våpen, 
kvinner, menn, gutter, jenter, slaver, 


slavinner, elefanter, hester, bøfler, okser, kuer, geiter, 
sauer, høns, vaktler, iguaner, øreringer, skilpadder og andre dyr. 
Men filosofen Gotama avstår fra slike tarvelige kunster.” Slik kan de 
også tenkes å rose ham. Selv om noen filosofer og brahmaner lever 
av gaver gitt i tillit, skaffer de seg likevel uberettigede 
ekstrainntekter ved tarvelige kunster, som å forutsi om fyrstene vil 
marsjere ut eller vende tilbake, om våre fyrster skal få framgang og 
de fremmede fyrstene bli slått på retrett eller omvendt, om våre 
fyrster skal vinne seier og de fremmede fyrstene lide nederlag eller 
omvendt, eller hvorvidt den ene siden skal seire og den andre skal 
tape. Men filosofen Gotama avstår fra slike tarvelige kunster.” Slik 
kan de også tenkes å rose ham. Selv om noen filosofer og 
brahmaner lever av gaver gitt i tillit, skaffer de seg likevel 
uberettigede ekstrainntekter ved tarvelige kunster, som å forutsi: 
Det vil bli måneformørkelse, solformørkelse eller 
stjerneformørkelse. Sol, måne og stjerner vil følge sine baner, eller 
de vil forlate sine baner. Det vil bli meteor-regn, ildskjær i 
horisonten, jordskjelv eller torden. Sol, måne og stjerner vil gå opp, 
de vil gå ned. Det blir overskyet, eller det blir klart vær. Eller de 
forutsier hvilket resultat hvert av disse fenomenene vil medføre. 
Men filosofen Gotama avstår fra slike tarvelige kunster.” Slik kan de 
også tenkes å rose ham. Selv om noen filosofer og brahmaner lever 
av gaver gitt i tillit, skaffer de seg likevel uberettigede 
ekstrainntekter ved tarvelige kunster, som å forutsi om det skal bli 
mye eller lite regn, om det skal bli rikelig med mat eller om det skal 
bli hungersnød, fred eller krig, sykdom eller god helse, — dessuten 
ved ferdigheter som matematikk, kalkulasjon og beregninger, samt 
diktning og naturfilosoferinger. Men filosofen Gotama avstår fra 
slike tarvelige kunster.” Slik kan de også tenkes å rose ham. *Selv 
om noen filosofer og brahmaner lever av gaver gitt i tillit, skaffer de 
seg likevel uberettigede ekstrainntekter ved tarvelige kunster, som 
f.eks. å benytte seg av astrologi til å finne gunstig tidspunkt for 
sammenslutning eller oppløsning, eller gunstig tidspunkt for 
innkreving eller utbetaling av penger. Eller de framsier 
trylleformularer som skal bringe lykke eller ulykke, de forårsaker 
abort, de binder munn eller tunge, og framsier trylleformularer som 
får folk til å vri hendene, og som 


forårsaker døvhet. De får orakelsvar fra speilet, fra en 
besatt pike eller prestinne, de tilber sola, tilber Gud, spyr flammer 
ut av munnen eller tilber lykkens gudinne. Men filosofen Gotama 
avstår fra slike tarvelige kunster.” Slik kan de også tenkes å rose 
ham. Selv om noen filosofer og brahmaner lever av gaver gitt i tillit, 
skaffer de seg likevel uberettigede ekstrainntekter ved tarvelige 
kunster, — så som bønn, fromhet, lese hymner til jordas krefter, 
frambringe virilitet eller impotens, finne gunstige byggeplasser og 
innvie dem, seremoniell munnspyling og bading, ofring, utdele 
diverse brekkmidler og avføringsmidler, øye— øre— og 
nesesmurninger, kirurgi, barnehelbredelser og tildeling av 
medisiner og helbredende urter og røtter. Men filosofen Gotama 
avstår fra slike tarvelige kunster.” Slik kan de også tenkes å rose 
ham. Dette, munker, er de bagateller, småting og spørsmål om 
utvendig moral som folk flest kan tenkes å rose den som er kommet 
fram til sannheten, for. 3. Hvordan den som er kommet fram til 
sannheten, rettelig bør roses Men det finnes andre kvaliteter, 
munker, som er dype, vanskelige å se og vanskelige å forstå. De 
bringer fred, er herlige og subtile, — de ligger utenfor logikkens 
rekkevidde og kan bare fattes av den vise. Disse kvaliteter som den 
som er kommet fram til sannheten, har innsett og realisert selv, er 
det han bekjentgjør, og det er angående disse at den som er kommet 
fram til sannheten, med rette burde roses, 1 samsvar med fakta. 
Men hvilke er så disse kvaliteter, munker? 3.1 Atten teorier om 
fortid Det er noen filosofer og brahmaner som grunner over 
fortiden, som har teorier om fortiden, som på atten grunnlag legger 
fram mange slags forklaringer angående 


fortiden. Og hva baserer disse filosofer og brahmaner seg 
på, hva henviser de til? 3.1.1. Fire teorier om evighet Det er noen 
filosofer og brahmaner som snakker om evighet, som på fire 
grunnlag hevder at selvet og verden er evig. Og hva baserer disse 
filosofer og brahmaner seg på, hva henviser de til? Her, munker, 
har vi en filosof eller brahman, som ved hjelp av energi, flid, 
trening, iherdighet og rett bruk av tanken når fram til en slik 
sinnsfordypelse at han i den tilstanden kan huske mange tidligere 
oppholdssteder. Således husker han en fødsel, to fødsler og videre 
opp til flere hundre tusen fødsler: *Der het jeg det og det, jeg var av 
den og den ætt og klasse, nøt den og den mat, hadde de og de 
gleder og sorger og ble så og så gammel. Så falt jeg derifra og ble 
gjenfødt et annet sted. Og der het jeg det og det, — og han husker 
like mange detaljer her — Og så falt jeg derifra og ble gjenfødt 
her.” Slik husker han mange tidligere oppholdssteder, både detaljert 
og i store trekk. Og han sier: "Evig er selvet og verden, klippefast og 
urokkelig, og den frambringer intet nytt. Og selv om alle levende 
vesener dreier rundt i verdens kretsløp, dør og blir født igjen, er vi 
evige alle som en.” Og dette begrunner han i sin egen subjektive 
opplevelse. Dette, munker, er det første grunnlag på hvilket noen 
filosofer og brahmaner hevder at selvet og verden er evig. Og hva, 
munker, er det andre grunnlag på hvilket noen filosofer og 
brahmaner hevder at selvet og verden er evig? Her, munker, har vi 
en filosof eller brahman, som ved hjelp av energi, flid, trening, 
iherdighet og rett bruk av tanken når fram til en slik 
sinnsfordypelse at han i den tilstanden kan huske mange tidligere 
oppholdssteder. Således husker han at universet har utvidet seg og 
trukket seg sammen en gang, to ganger, ja, opp til ti slike 
verdenssykluser husker han: 


*Der het jeg det og det, jeg var av den og den ætt og 
klasse, nøt den og den mat, hadde de og de gleder og sorger og ble 
så og så gammel. Så falt jeg derifra og ble gjenfødt et annet sted. Og 
der het jeg det og det,” — og han husker like mange detaljer her — 
"Og så falt jeg derifra og ble gjenfødt her.” Slik husker han mange 
tidligere oppholdssteder, både detaljert og i store trekk. Og han sier: 
"Evig er selvet og verden, klippefast og urokkelig, og den 
frambringer intet nytt. Og selv om alle levende vesener dreier rundt 
i verdens kretsløp, dør og blir født igjen, er vi evige alle som en.” 
Og dette begrunner han i sin egen subjektive opplevelse. Dette, 
munker, er det andre grunnlag på hvilket noen filosofer og 
brahmaner hevder at selvet og verden er evig. Og hva, munker, er 
det tredje grunnlag på hvilket noen filosofer og brahmaner hevder 
at selvet og verden er evig? Her, munker, har vi en filosof eller 
brahman, som ved hjelp av energi, flid, trening, iherdighet og rett 
bruk av tanken når fram til en slik sinnsfordypelse at han i den 
tilstanden kan huske mange tidligere oppholdssteder. Således 
husker han at universet har utvidet seg og trukket seg sammen ti 
ganger, tjue ganger, ja, opp til førti slike verdenssykluser husker 
han: *Der het jeg det og det, jeg var av den og den ætt og klasse, 
nøt den og den mat, hadde de og de gleder og sorger og ble så og så 
gammel. Så falt jeg derifra og ble gjenfødt et annet sted. Og der het 
jeg det og det,” — og han husker like mange detaljer her — "Og så 
falt jeg derifra og ble gjenfødt her.” Slik husker han mange tidligere 
oppholdssteder, både detaljert og i store trekk. Og han sier: "Evig er 
selvet og verden, klippefast og urokkelig, og den frambringer intet 
nytt. Og selv om alle levende vesener dreier rundt i verdens 
kretsløp, dør og blir født igjen, er vi evige alle som en.” Og dette 
begrunner han i sin egen subjektive opplevelse. Dette, munker, er 
det tredje grunnlag på hvilket noen filosofer og brahmaner hevder 
at selvet og verden er evig. 


Og hva, munker, er det fjerde grunnlag på hvilket noen 
filosofer og brahmaner hevder at selvet og verden er evig? Her, 
munker, har vi en filosof eller brahman som er en fortolker og 
logiker. Ut fra sine fortolkninger, logiske slutninger og egen 
intuisjon sier han: "Evig er selvet og verden, klippefast og urokkelig, 
og den frambringer intet nytt. Og selv om alle levende vesener 
dreier rundt i verdens kretsløp, dør og blir født igjen, er vi evige 
alle som en.” Dette, munker, er det fjerde grunnlag på hvilket noen 
filosofer og brahmaner hevder at selvet og verden er evig. Og dette 
er de filosofer og brahmaner som snakker om evighet, som på fire 
grunnlag hevder at selvet og verden er evig. Og alle som hevder et 
slikt syn, baserer seg på ett eller flere av disse fire grunnlag, og intet 
utenom disse. Men om disse, munker, vet han som er kommet fram 
hvilket resultat det gir og hvilken framtidig tilstand som vil følge av 
å ta opp disse teoriene og holde fast på dem. den som er kommet 
fram til sannheten, vet både dette og det som er høyere, men han 
binder seg ikke til denne kunnskapen. Og således ubundet føler han 
en stille glede i sitt indre. Han forstår hvordan følelsene oppstår og 
går under, hvilke fordeler og ulemper de har og hvordan man frir 
seg fra dem, — og idet den som er kommet fram til sannheten, 
forstår alt dette slik som det er, er han fri, munker, uten noe som 
binder. Og dette, munker, er de kvaliteter som er dype, vanskelige å 
se og vanskelige å forstå. De bringer fred, er herlige og subtile, — 
de ligger utenfor logikkens rekkevidde og kan bare fattes av den 
vise. Disse kvaliteter som den som er kommet fram til sannheten, 
har innsett og realisert selv, er det han bekjentgjør, og det er 
angående disse at den som er kommet fram til sannheten, med rette 
burde roses, i samsvar med fakta. 3.1.2. Fire teorier om at noe er 
evig og noe ikke er evig Det er noen filosofer og brahmaner som 
sier at noe er evig og noe ikke er evig, som på fire grunnlag hevder 
at selvet og verden til dels er evig og til dels ikke er evig. Og 


hva baserer disse filosofer og brahmaner seg på, hva 
henviser de til? Langt om lenge, munker, etter at ufattelige tidsrom 
er passert, kommer den tid da denne verden trekker seg sammen. 
Og når dette skjer, befinner de fleste vesener seg i stråleverdenen. 
Der består de av ren tanke, og glede er deres næring. I stråleskjær 
vandrer de selvlysende i rommet, og slik holder de seg gjennom 
lange tider. Langt om lenge, munker, etter at ufattelige tidsrom er 
passert, kommer den tid da denne verden utvider seg igjen. Og når 
dette skjer, kommer Brahmas palass til syne, men det er tomt. Så 
faller et eller annet vesen fra stråleverdenen, når enten hans 
levealder eller hans forråd av gode fortjenester er uttømt, og han 
blir gjenfødt i Brahmas palass. Også der består han av ren tanke, og 
glede er hans næring. I stråleskjær vandrer han selvlysende gjennom 
himmelrommet, og slik går det lang tid. Men etter å ha vært der 
lenge, begynner han å kjede seg, og lengsel og uro oppstår i ham. 
Og han tenker: *Om det nå bare kunne komme noen andre hit 
også!” Så faller noen andre vesener også fra stråleverdenen, enten 
ved at deres levealder eller deres forråd av gode fortjenester er 
uttømt. De blir også gjenfødt i Brahmas palass, og der treffer de han 
som kom dit først. Og de består også av ren tanke, og glede er deres 
næring. I stråleskjær vandrer de selvlysende gjennom 
himmelrommet, og slik går det lang tid. Da tenker han som kom dit 
først: *Jeg er Brahma, Herren, den store, uovervinnelige, allvitende 
og allmektige Gud, Mesteren som skaper og opprettholder, den 
øverste hersker og autoritet, far til alle fødte og ufødte vesener. 
Disse vesenene er blitt skapt av meg! Hvordan jeg begrunner det? 
Jo, først tenkte jeg: *Om det nå bare kunne komme noen andre hit 
også!” Og ikke før hadde jeg tenkt tanken, så var de her!” Og de 
andre, som kom etterpå, tenker på sin side: Dette må være Brahma, 
Herren, den store, uovervinnelige, allvitende og allmektige Gud, 
Mesteren som skaper og opprettholder, den øverste hersker og 
autoritet, far til alle fødte og ufødte vesener. Av denne ærverdige 
Brahma er vi blitt skapt. Hvordan vi begrunner det? Jo, vi så at han 
var her før oss, mens vi derimot er 


kommet etterpå.” Dessuten lever han lenger, han som ble 
født der først, munker, og han er vakrere og mektigere. Men de som 
ble født der etterpå lever ikke så lenge, og ikke er de så vakre og 
mektige heller. Så kan det hende, munker, at en av dem faller fra 
den tilstanden, og at han kommer hit. Og her forlater han hjemmet 
og går ut i hjemløsheten. Som eneboer, ved hjelp av energi, flid, 
trening, iherdighet og rett bruk av tanken når fram til en slik 
sinnsfordypelse at han i den tilstanden kan huske sitt tidligere 
oppholdssted, men ingen flere. Da sier han: *Han som har skapt oss, 
— Brahma, Herren, den store, uovervinnelige, allvitende og 
allmektige Gud, Mesteren som skaper og opprettholder, den øverste 
hersker og autoritet, far til alle fødte og ufødte vesener, — han er 
evig og uforgjengelig, han er hevet over forandringens lov og består 
i all evighet. Men vi som er skapt av Gud, derimot, vi er skrøpelige 
og forgjengelige. Vår levetid er kort, og underlagt dødens lov ferdes 
vi her.” Dette, munker, er det første grunnlag på hvilket noen 
filosofer og brahmaner hevder at noe er evig og noe ikke er evig, at 
selvet og verden til dels er evig og til dels ikke er evig. Og hva er 
det andre grunnlaget for å hevde at noe er evig og noe ikke er evig? 
Det finnes, munker, noen guder som kalles *De som er fordervet av 
fornøyelser”. De lever helt oppslukt av fornøyelser, latter og fjas. Og 
når de er helt oppslukt av dette, blir de uoppmerksomme, og etter 
som de glemmer å være oppmerksomme, faller de fra den 
tilstanden. Så kan det hende, munker, at en av dem som faller fra 
den tilstanden kommer hit. Og her forlater han hjemmet og går ut i 
hjemløsheten. Som eneboer, ved hjelp av energi, flid, trening, 
iherdighet og rett bruk av tanken når fram til en slik 
sinnsfordypelse at han i den tilstanden kan huske sitt tidligere 
oppholdssted, men ingen flere. Da sier han: *De gudene som ikke er 
fordervet av fornøyelser, de er evig og uforgjengelige, de er hevet 
over forandringens lov og består i all evighet. Men vi, som takket 
være vår mangel på oppmerksomhet falt fra den tilstanden, vi er 
skrøpelige og forgjengelige. 


Vår levetid er kort, og underlagt dødens lov ferdes vi her.” 
Dette, munker, er det andre grunnlag på hvilket noen filosofer og 
brahmaner hevder at noe er evig og noe ikke er evig, at selvet og 
verden til dels er evig og til dels ikke er evig. Og hva er det tredje 
grunnlaget for å hevde at noe er evig og noe ikke er evig? Det 
finnes, munker, noen guder som kalles *De som er fordervet i 
sinnet”. De brenner av sterk misunnelse mot hverandre. Dette nag 
forderver sinnet for dem alle, og utmattet i kropp og sinn faller de 
fra den tilstanden. Så kan det hende, munker, at en av dem som 
faller fra den tilstanden kommer hit. Og her forlater han hjemmet 
og går ut i hjemløsheten. Som eneboer, ved hjelp av energi, flid, 
trening, iherdighet og rett bruk av tanken når fram til en slik 
sinnsfordypelse at han i den tilstanden kan huske sitt tidligere 
oppholdssted, men ingen flere. Da sier han: *De gudene som ikke er 
fordervet i sinnet, de er evig og uforgjengelige, de er hevet over 
forandringens lov og består i all evighet. Men vi, som lot 
misunnelse og nag forderve våre sinn og falt derfra av utmattelse, vi 
er skrøpelige og forgjengelige. Vår levetid er kort, og underlagt 
dødens lov ferdes vi her.” Dette, munker, er det tredje grunnlag på 
hvilket noen filosofer og brahmaner hevder at noe er evig og noe 
ikke er evig, at selvet og verden til dels er evig og til dels ikke er 
evig. Og hva er det fjerde grunnlaget for å hevde at noe er evig og 
noe ikke er evig? Her, munker, har vi en filosof eller brahman som 
er en fortolker og logiker. Ut fra sine fortolkninger, logiske 
slutninger og egen intuisjon sier han: "Dette som kalles øye, øre, 
nese, tunge og kropp, — dette selvet er skrøpelig, forgjengelig og 
ikke evig, og det er underkastet forandringens lov. Men dette som 
kalles sjel, sinn eller bevissthet, derimot, — dette selvet er fast, 
uforgjengelig, evig og hevet over forandringens lov, og slik består 
det i all evighet.” Dette, munker, er det fjerde grunnlag på hvilket 
noen filosofer og brahmaner hevder at noe er evig og noe ikke er 
evig, at selvet og verden til dels er evig og til dels ikke er evig. Og 
dette er de filosofer og brahmaner som sier at noe er evig og noe 
ikke er 


evig, som på fire grunnlag hevder at selvet og verden til 
dels er evig og til dels ikke er evig. Og alle som hevder et slikt syn, 
baserer seg på ett eller flere av disse fire grunnlag, og intet utenom 
disse. Men om disse, munker, vet han som er kommet fram hvilket 
resultat det gir og hvilken framtidig tilstand som vil følge av å ta 
opp disse teoriene og holde fast på dem. den som er kommet fram 
til sannheten, vet både dette og det som er høyere, men han binder 
seg ikke til denne kunnskapen. Og således ubundet føler han en 
stille glede i sitt indre. Han forstår hvordan følelsene oppstår og går 
under, hvilke fordeler og ulemper de har og hvordan man frir seg 
fra dem, — og idet den som er kommet fram til sannheten, forstår 
alt dette slik som det er, er han fri, munker, uten noe som binder. 
Og dette, munker, er de kvaliteter som er dype, vanskelige å se og 
vanskelige å forstå. De bringer fred, er herlige og subtile, — de 
ligger utenfor logikkens rekkevidde og kan bare fattes av den vise. 
Disse kvaliteter som den som er kommet fram til sannheten, har 
innsett og realisert selv, er det han bekjentgjør, og det er angående 
disse at den som er kommet fram til sannheten, med rette burde 
roses, i samsvar med fakta. 3.1.3. Fire teorier om utstrekning Det er 
noen filosofer og brahmaner som snakker om utstrekning, som på 
fire grunnlag hevder at verden er endelig eller uendelig. Og hva 
baserer disse filosofer og brahmaner seg på, hva henviser de til? 
Her, munker, har vi en filosof eller brahman, som ved hjelp av 
energi, flid, trening, iherdighet og rett bruk av tanken når fram til 
en slik sinnsfordypelse at han i den tilstanden opplever verden som 
endelig. Og han sier: *Denne verden er endelig og avgrenset.” Og 
dette begrunner han i sin egen subjektive opplevelse. Dette, 
munker, er det første grunnlag på hvilket noen filosofer og 
brahmaner hevder at verden er endelig eller uendelig. Og hva er det 
andre grunnlag? 


Her, munker, har vi en filosof eller brahman, som ved 
hjelp av energi, flid, trening, iherdighet og rett bruk av tanken når 
fram til en slik sinnsfordypelse at han i den tilstanden opplever 
verden som uendelig. Og han sier: *Denne verden er uendelig og 
grenseløs. De som sier at den er endelig og avgrenset, de tar feil. 
For denne verden er uendelig og grenseløs.” Og dette begrunner 
han også i sin egen subjektive opplevelse. Dette, munker, er det 
andre grunnlag på hvilket noen filosofer og brahmaner hevder at 
verden er endelig eller uendelig. Og hva er det tredje grunnlag? 
Her, munker, har vi en filosof eller brahman, som ved hjelp av 
energi, flid, trening, iherdighet og rett bruk av tanken når fram til 
en slik sinnsfordypelse at han i den tilstanden opplever verden som 
endelig i høyde og dybde, men uendelig 1 bredde. Og han sier: 
*Denne verden er både endelig og uendelig. De som sier at den er 
endelig og avgrenset, tar feil, og de som sier at den er uendelig og 
grenseløs, tar også feil. For denne verden er både endelig og 
uendelig.” Og dette begrunner han også i sin egen subjektive 
opplevelse. Dette, munker, er det tredje grunnlag på hvilket noen 
filosofer og brahmaner hevder at verden er endelig eller uendelig. 
Og hva er det fjerde grunnlag? Her, munker, har vi en filosof eller 
brahman som er en fortolker og logiker. Ut fra sine fortolkninger, 
logiske slutninger og egen intuisjon sier han: *Denne verden er 
verken endelig eller uendelig. De som sier at den er endelig og 
avgrenset, tar feil. De som sier at den er uendelig og grenseløs, tar 
også feil, og det samme gjør også de som sier at den er både endelig 
og uendelig. For denne verden er verken endelig eller uendelig.” 
Dette, munker, er det fjerde grunnlag på hvilket noen filosofer og 
brahmaner hevder at verden er endelig eller uendelig. Og dette er 
de filosofer og brahmaner som snakker om utstrekning, som på fire 
grunnlag hevder at verden er endelig eller uendelig. Og alle som 
hevder et slikt syn, baserer seg på ett eller flere av disse fire 
grunnlag, og intet utenom disse. 


Men om disse, munker, vet han som er kommet fram 
hvilket resultat det gir og hvilken framtidig tilstand som vil følge av 
å ta opp disse teoriene og holde fast på dem. den som er kommet 
fram til sannheten, vet både dette og det som er høyere, men han 
binder seg ikke til denne kunnskapen. Og således ubundet føler han 
en stille glede i sitt indre. Han forstår hvordan følelsene oppstår og 
går under, hvilke fordeler og ulemper de har og hvordan man frir 
seg fra dem, — og idet den som er kommet fram til sannheten, 
forstår alt dette slik som det er, er han fri, munker, uten noe som 
binder. Og dette, munker, er de kvaliteter som er dype, vanskelige å 
se og vanskelige å forstå. De bringer fred, er herlige og subtile, — 
de ligger utenfor logikkens rekkevidde og kan bare fattes av den 
vise. Disse kvaliteter som den som er kommet fram til sannheten, 
har innsett og realisert selv, er det han bekjentgjør, og det er 
angående disse at den som er kommet fram til sannheten, med rette 
burde roses, i samsvar med fakta. 3.1.4. Fire unnvikende talemåter 
Det er noen filosofer og brahmaner som vrir seg unna som åler, som 
på fire grunnlag tyr til unnvikende talemåter og vrir seg unna som 
åler når de blir spurt om det ene eller det andre. Og hva baserer 
disse filosofer og brahmaner seg på, hva henviser de til? Her, 
munker, har vi en filosof eller brahman som ikke vet hva som 
egentlig er sunt eller usunt. Og han tenker: *Jeg vet ikke hva som 
egentlig er sunt eller usunt. Hvis jeg nå skulle gi meg til å forklare 
at dette er sunt eller dette er usunt, enda jeg egentlig ikke vet 
hvordan det er, så ville svaret basere seg på mine egne ønsker og 
begjær, eller på mitt eget hat og motvilje. I så fall ville det innebære 
at jeg var uærlig, og denne uærligheten ville føre til gremmelse. 
Denne gremmelsen ville bare være meg en hindring.” Dermed sier 
han ikke at noe er sunt eller usunt, fordi han er redd for å være 
uærlig og avskyr uærlighet. Men når han blir spurt om det ene eller 
det andre, tyr han til unnvikende talemåter og vrir seg unna som en 
ål: 


*Det er ikke mine ord, jeg sier ikke at det er slik. Jeg sier 
heller ikke at det er annerledes. Jeg sier ikke at det ikke er slik, men 
jeg benekter heller ikke at det ikke er slik.” Dette, munker, er det 
første grunnlag på hvilket noen filosofer og brahmaner tyr til 
unnvikende talemåter og vrir seg unna som åler. Og hva er det 
andre grunnlag? Her, munker, har vi en filosof eller brahman som 
ikke vet hva som egentlig er sunt eller usunt. Og han tenker: *Jeg 
vet ikke hva som egentlig er sunt eller usunt. Hvis jeg nå skulle gi 
meg til å forklare at dette er sunt eller dette er usunt, enda jeg 
egentlig ikke vet hvordan det er, så ville svaret basere seg på mine 
egne ønsker og begjær, eller på mitt eget hat og motvilje. I så fall 
ville jeg involvere meg følelsesmessig i det, og denne involveringen 
ville føre til gremmelse. Denne gremmelsen ville bare være meg en 
hindring.” Dermed sier han ikke at noe er sunt eller usunt, fordi han 
er redd for å involvere seg og avskyr å bli involvert. Men når han 
blir spurt om det ene eller det andre, tyr han til unnvikende 
talemåter og vrir seg unna som en ål: *Det er ikke mine ord, jeg sier 
ikke at det er slik. Jeg sier heller ikke at det er annerledes. Jeg sier 
ikke at det ikke er slik, men jeg benekter heller ikke at det ikke er 
slik.” Dette, munker, er det andre grunnlag på hvilket noen filosofer 
og brahmaner tyr til unnvikende talemåter og vrir seg unna som 
åler. Og hva er det tredje grunnlag? Her, munker, har vi en filosof 
eller brahman som ikke vet hva som egentlig er sunt eller usunt. Og 
han tenker: *Jeg vet ikke hva som egentlig er sunt eller usunt. Hva 
ville vel skje om jeg nå skulle gi meg til å forklare at dette er sunt 
eller dette er usunt, når jeg egentlig ikke vet hvordan det er? Det er 
jo mange filosofer og brahmaner som er lærde og skarpsindige og 
har lang erfaring i slike debatter. De splitter andres teorier med sin 
visdom, akkurat som når skarpskytteren splitter et hår. De kunne jo 
komme til å ta fatt i det jeg sier, og kreve begrunnelse og komme 
med kritikk. Om så skulle skje, kan jeg neppe gi noen 
tilfredsstillende begrunnelse. Dette ville gi meg gremmelse, og 
denne gremmelsen 


ville bare være meg en hindring.” Dermed sier han ikke at 
noe er sunt eller usunt, fordi han er redd for å bli spurt nærmere ut 
om det og avskyr utspørring. Men når han blir spurt om det ene 
eller det andre, tyr han til unnvikende talemåter og vrir seg unna 
som en ål: *Det er ikke mine ord, jeg sier ikke at det er slik. Jeg sier 
heller ikke at det er annerledes. Jeg sier ikke at det ikke er slik, men 
jeg benekter heller ikke at det ikke er slik.” Dette, munker, er det 
tredje grunnlag på hvilket noen filosofer og brahmaner tyr til 
unnvikende talemåter og vrir seg unna som åler. Og hva er det 
fjerde grunnlag? Her, munker, har vi en filosof eller brahman som 
er dum og enfoldig. I sin uvitenhet og enfoldighet tyr han til 
unnvikende talemåter og vrir seg unna som en ål når han blir spurt 
om det ene eller det andre: "Spør du meg om det eksisterer en 
annen verden? Vel, hadde jeg ment at det eksisterer en annen 
verden, så hadde jeg sagt det. Men det er ikke mine ord, jeg sier 
ikke at det er slik. Jeg sier heller ikke at det er annerledes. Jeg sier 
ikke at det ikke er slik, men jeg benekter heller ikke at det ikke er 
slik.” På samme måte vrir han seg unna disse spørsmålene: 
*Eksisterer det ingen annen verden? Kan man si at den både 
eksisterer og ikke eksisterer? Eller at den verken eksisterer eller 
ikke eksisterer? Får gode og dårlige gjerninger sin frukt, sitt 
resultat? Eller får de det ikke? Kan man si at de både får det og ikke 
får det? Eller at de verken får det eller ikke får det? Den som er 
kommet fram til sannheten, eksisterer han etter døden? Eller 
eksisterer han ikke etter døden? Kan man si at han både eksisterer 
og ikke eksisterer etter døden?” Og til slutt: Spør du meg om den 
som er kommet fram til sannheten, verken eksisterer eller ikke 
eksisterer etter døden? Vel, hadde jeg ment at den som er kommet 
fram til sannheten, verken eksisterer eller ikke eksisterer etter 
døden, så hadde jeg sagt det. Men det er ikke mine ord, jeg sier ikke 
at det er slik. Jeg sier heller ikke at det er 


annerledes. Jeg sier ikke at det ikke er slik, men jeg 
benekter heller ikke at det ikke er slik.” Dette, munker, er det fjerde 
grunnlag på hvilket noen filosofer og brahmaner tyr til unnvikende 
talemåter og vrir seg unna som åler. Og dette er de filosofer og 
brahmaner som vrir seg unna som åler, som på fire grunnlag tyr til 
unnvikende talemåter og vrir seg unna som åler når de blir spurt 
om det ene eller det andre. Og alle som hevder et slikt syn, baserer 
seg på ett eller flere av disse fire grunnlag, og intet utenom disse. 
Men om disse, munker, vet han som er kommet fram hvilket 
resultat det gir og hvilken framtidig tilstand som vil følge av å ta 
opp disse teoriene og holde fast på dem. Den som er kommet fram 
til sannheten, vet både dette og det som er høyere, men han binder 
seg ikke til denne kunnskapen. Og således ubundet føler han en 
stille glede i sitt indre. Han forstår hvordan følelsene oppstår og går 
under, hvilke fordeler og ulemper de har og hvordan man frir seg 
fra dem, — og idet den som er kommet fram til sannheten, forstår 
alt dette slik som det er, er han fri, munker, uten noe som binder. 
Og dette, munker, er de kvaliteter som er dype, vanskelige å se og 
vanskelige å forstå. De bringer fred, er herlige og subtile, — de 
ligger utenfor logikkens rekkevidde og kan bare fattes av den vise. 
Disse kvaliteter som den som er kommet fram til sannheten, har 
innsett og realisert selv, er det han bekjentgjør, og det er angående 
disse at den som er kommet fram til sannheten, med rette burde 
roses, i samsvar med fakta. 3.1.5. To teorier om spontan tilblivelse 
Det er noen filosofer og brahmaner som snakker om spontan 
tilblivelse, som på to grunnlag hevder at selvet og verden er blitt til 
av seg selv. Og hva baserer disse filosofer og brahmaner seg på, hva 
henviser de til? Det finnes, munker, noen guder som kalles *De 
ubevisste”. Så snart en forestilling oppstår i dem, faller de fra den 
tilstanden. 


Så kan det hende, munker, at en av dem faller fra den 
tilstanden, og at han kommer hit. Og her forlater han hjemmet og 
går ut i hjemløsheten. Som eneboer, ved hjelp av energi, flid, 
trening, iherdighet og rett bruk av tanken når fram til en slik 
sinnsfordypelse at han i den tilstanden kan huske at forestillingene 
oppsto, men ikke noe som hendte før det. Og han sier: *Selvet og 
verden er blitt til av seg selv. Hvordan jeg begrunner det? Jo, før 
eksisterte jeg ikke, men så med ett var jeg til.” Dette, munker, er det 
første grunnlag på hvilket noen filosofer og brahmaner hevder at 
selvet og verden er blitt til av seg selv. Og hva er det andre 
grunnlaget? Her, munker, har vi en filosof eller brahman som er en 
fortolker og logiker. Ut fra sine fortolkninger, logiske slutninger og 
egen intuisjon sier han: Selvet og verden er blitt til av seg selv.” 
Dette, munker, er det andre grunnlag på hvilket noen filosofer og 
brahmaner hevder at selvet og verden er blitt til av seg selv. Og 
dette er de filosofer og brahmaner som snakker om spontan 
tilblivelse, som på to grunnlag hevder at selvet og verden er blitt til 
av seg selv. Og alle som hevder et slikt syn, baserer seg på ett eller 
flere av disse to grunnlag, og intet utenom disse. Men om disse, 
munker, vet han som er kommet fram hvilket resultat det gir og 
hvilken framtidig tilstand som vil følge av å ta opp disse teoriene og 
holde fast på dem. Den som er kommet fram til sannheten, vet både 
dette og det som er høyere, men han binder seg ikke til denne 
kunnskapen. Og således ubundet føler han en stille glede i sitt 
indre. Han forstår hvordan følelsene oppstår og går under, hvilke 
fordeler og ulemper de har og hvordan man frir seg fra dem, — og 
idet den som er kommet fram til sannheten, forstår alt dette slik 
som det er, er han fri, munker, uten noe som binder. Og dette, 
munker, er de kvaliteter som er dype, vanskelige å se og vanskelige 
å forstå. De bringer fred, er herlige og subtile, — de ligger utenfor 
logikkens rekkevidde og kan bare fattes av den vise. Disse kvaliteter 
som den som er kommet fram til sannheten, har innsett og realisert 
selv, er det han bekjentgjør, og det er 


angående disse at den som er kommet fram til sannheten, 
med rette burde roses, i samsvar med fakta. Og dette er de filosofer 
og brahmaner som grunner over fortiden, som har teorier om 
fortiden, som på atten grunnlag legger fram mange slags 
forklaringer angående fortiden. Og alle som hevder et slikt syn, 
baserer seg på ett eller flere av disse grunnlag, og intet utenom 
disse. Men om disse, munker, vet han som er kommet fram hvilket 
resultat det gir og hvilken framtidig tilstand som vil følge av å ta 
opp disse teoriene og holde fast på dem. Den som er kommet fram 
til sannheten, vet både dette og det som er høyere, men han binder 
seg ikke til denne kunnskapen. Og således ubundet føler han en 
stille glede i sitt indre. Han forstår hvordan følelsene oppstår og går 
under, hvilke fordeler og ulemper de har og hvordan man frir seg 
fra dem, — og idet den som er kommet fram til sannheten, forstår 
alt dette slik som det er, er han fri, munker, uten noe som binder. 
Og dette, munker, er de kvaliteter som er dype, vanskelige å se og 
vanskelige å forstå. De bringer fred, er herlige og subtile, — de 
ligger utenfor logikkens rekkevidde og kan bare fattes av den vise. 
Disse kvaliteter som den som er kommet fram til sannheten, har 
innsett og realisert selv, er det han bekjentgjør, og det er angående 
disse at den som er kommet fram til sannheten, med rette burde 
roses, i samsvar med fakta. 3.2. Førtifire teorier om framtid Det er 
noen filosofer og brahmaner som grunner over framtiden, som har 
teorier om framtiden, som på atten grunnlag legger fram mange 
slags forklaringer angående framtiden. Og hva baserer disse 
filosofer og brahmaner seg på, hva henviser de til? 3.2.1. Seksten 
teorier om bevissthet etter døden Det er noen filosofer og 
brahmaner som snakker om bevissthet etter døden, som på 


seksten grunnlag hevder at selvet er bevisst etter døden. 
Og hva baserer disse filosofer og brahmaner seg på, hva henviser de 
til? *Selvet er bevisst og har alle sine evner i behold etter døden, og 
har form,” sier noen. *Selvet er bevisst og har alle sine evner i 
behold etter døden, men har ingen form,” sier andre. *Selvet er 
bevisst og har alle sine evner i behold etter døden, og har både form 
og ikke form,” sier andre. *Selvet er bevisst og har alle sine evner i 
behold etter døden, men har verken form eller ikke form,” sier 
andre. *Selvet er bevisst og har alle sine evner i behold etter døden, 
men det er avgrenset,” sier noen. *Selvet er bevisst og har alle sine 
evner i behold etter døden, og det er ubegrenset,” sier andre. 
*Selvet er bevisst og har alle sine evner i behold etter døden, og det 
er både avgrenset og ubegrenset,” sier andre. *Selvet er bevisst og 
har alle sine evner i behold etter døden, men det er verken 
avgrenset eller ubegrenset,” sier andre. "Selvet er bevisst og har alle 
sine evner i behold etter døden, og sanser bare en ting,” sier noen. 
*Selvet er bevisst og har alle sine evner i behold etter døden, og 
mottar mange sanseinntrykk,” sier andre. *Selvet er bevisst og har 
alle sine evner i behold etter døden, og har begrenset sansning,* 
sier andre. *Selvet er bevisst og har alle sine evner i behold etter 
døden, men har ubegrenset sansning,* sier andre. *Selvet er bevisst 
og har alle sine evner i behold etter døden, og har det bare godt,” 
sier noen. *Selvet er bevisst og har alle sine evner i behold etter 
døden, og har det bare vondt,” sier andre. 'Selvet er bevisst og har 
alle sine evner i behold etter døden, og har det både 


godt og vondt,” sier andre. "Selvet er bevisst og har alle 
sine evner i behold etter døden, og har det verken godt eller vondt,” 
sier andre. Og dette er de filosofer og brahmaner som snakker om 
bevissthet etter døden, som på seksten grunnlag hevder at selvet er 
bevisst etter døden. Og alle som hevder et slikt syn, baserer seg på 
ett eller flere av disse grunnlag, og intet utenom disse. Men om 
disse, munker, vet han som er kommet fram hvilket resultat det gir 
og hvilken framtidig tilstand som vil følge av å ta opp disse teoriene 
og holde fast på dem. Den som er kommet fram til sannheten, vet 
både dette og det som er høyere, men han binder seg ikke til denne 
kunnskapen. Og således ubundet føler han en stille glede i sitt 
indre. Han forstår hvordan følelsene oppstår og går under, hvilke 
fordeler og ulemper de har og hvordan man frir seg fra dem, — og 
idet den som er kommet fram til sannheten, forstår alt dette slik 
som det er, er han fri, munker, uten noe som binder. Og dette, 
munker, er de kvaliteter som er dype, vanskelige å se og vanskelige 
å forstå. De bringer fred, er herlige og subtile, — de ligger utenfor 
logikkens rekkevidde og kan bare fattes av den vise. Disse kvaliteter 
som den som er kommet fram til sannheten, har innsett og realisert 
selv, er det han bekjentgjør, og det er angående disse at den som er 
kommet fram til sannheten, med rette burde roses, i samsvar med 
fakta. 3.2.2. Åtte teorier om ubevissthet etter døden Det er noen 
filosofer og brahmaner som snakker om ubevissthet etter døden, 
som på åtte grunnlag hevder at selvet er ubevisst etter døden. Og 
hva baserer disse filosofer og brahmaner seg på, hva henviser de til? 
*Selvet har form og har alle sine evner i behold etter døden, men er 
ubevisst, sier noen. Selvet er formløst og har alle sine evner i behold 
etter døden, men er ubevisst,” sier noen. 


Selvet har både form og ikke form, og har alle sine evner i 
behold etter døden, men er ubevisst,” sier noen. *Selvet har verken 
form eller ikke form, og har alle sine evner i behold etter døden, 
men er ubevisst,” sier noen. *Selvet er avgrenset og har alle sine 
evner i behold etter døden, men er ubevisst,” sier noen. *Selvet er 
ubegrenset og har alle sine evner i behold etter døden, men er 
ubevisst,” sier noen. *Selvet er både avgrenset og ubegrenset, og 
har alle sine evner 1 behold etter døden, men er ubevisst,” sier 
noen. *Selvet er verken avgrenset eller ubegrenset, og har alle sine 
evner i behold etter døden, men er ubevisst,” sier noen. Og dette er 
de filosofer og brahmaner som snakker om ubevissthet etter døden, 
som på åtte grunnlag hevder at selvet er ubevisst etter døden. Og 
alle som hevder et slikt syn, baserer seg på ett eller flere av disse 
grunnlag, og intet utenom disse. Men om disse, munker, vet han 
som er kommet fram hvilket resultat det gir og hvilken framtidig 
tilstand som vil følge av å ta opp disse teoriene og holde fast på 
dem. Den som er kommet fram til sannheten, vet både dette og det 
som er høyere, men han binder seg ikke til denne kunnskapen. Og 
således ubundet føler han en stille glede i sitt indre. Han forstår 
hvordan følelsene oppstår og går under, hvilke fordeler og ulemper 
de har og hvordan man frir seg fra dem, — og idet den som er 
kommet fram til sannheten, forstår alt dette slik som det er, er han 
fri, munker, uten noe som binder. Og dette, munker, er de kvaliteter 
som er dype, vanskelige å se og vanskelige å forstå. De bringer fred, 
er herlige og subtile, — de ligger utenfor logikkens rekkevidde og 
kan bare fattes av den vise. Disse kvaliteter som den som er kommet 
fram til sannheten, har innsett og realisert selv, er det han 
bekjentgjør, og det er angående disse at den som er kommet fram til 
sannheten, med rette burde roses, i samsvar med fakta. 


3.2.3. Åtte teorier om verken bevissthet eller ubevissthet 
etter døden Det er noen filosofer og brahmaner som snakker om 
verken bevissthet eller ubevissthet etter døden, som på åtte 
grunnlag hevder at selvet verken er bevisst eller ubevisst etter 
døden. Og hva baserer disse filosofer og brahmaner seg på, hva 
henviser de til? *Selvet har form og har alle sine evner i behold 
etter døden, men er verken bevisst eller ubevisst,” sier noen. Selvet 
er formløst og har alle sine evner i behold etter døden, men er 
verken bevisst eller ubevisst,” sier noen. Selvet har både form og 
ikke form, og har alle sine evner i behold etter døden, men er 
verken bevisst eller ubevisst,” sier noen. Selvet har verken form 
eller ikke form, og har alle sine evner i behold etter døden, men er 
verken bevisst eller ubevisst,” sier noen. *Selvet er avgrenset og har 
alle sine evner i behold etter døden, men er verken bevisst eller 
ubevisst,” sier noen. *Selvet er ubegrenset og har alle sine evner i 
behold etter døden, men er verken bevisst eller ubevisst,” sier noen. 
*Selvet er både avgrenset og ubegrenset, og har alle sine evner 1 
behold etter døden, men er verken bevisst eller ubevisst,” sier noen. 
*Selvet er verken avgrenset eller ubegrenset, og har alle sine evner i 
behold etter døden, men er verken bevisst eller ubevisst,” sier noen. 
Og dette er de filosofer og brahmaner som snakker om verken 
bevissthet eller ubevissthet etter døden, som på åtte grunnlag 
hevder at selvet verken er bevisst eller ubevisst etter døden. Og alle 
som hevder et slikt syn, baserer seg på ett eller flere av disse 
grunnlag, og intet utenom disse. Men om disse, munker, vet han 
som er kommet fram hvilket resultat det gir og hvilken framtidig 
tilstand som vil følge av å ta opp disse teoriene og holde fast på 
dem. Den som er kommet fram til sannheten, vet både dette og det 
som er høyere, 


men han binder seg ikke til denne kunnskapen. Og således 
ubundet føler han en stille glede i sitt indre. Han forstår hvordan 
følelsene oppstår og går under, hvilke fordeler og ulemper de har og 
hvordan man frir seg fra dem, — og idet den som er kommet fram 
til sannheten, forstår alt dette slik som det er, er han fri, munker, 
uten noe som binder. Og dette, munker, er de kvaliteter som er 
dype, vanskelige å se og vanskelige å forstå. De bringer fred, er 
herlige og subtile, — de ligger utenfor logikkens rekkevidde og kan 
bare fattes av den vise. Disse kvaliteter som den som er kommet 
fram til sannheten, har innsett og realisert selv, er det han 
bekjentgjør, og det er angående disse at den som er kommet fram til 
sannheten, med rette burde roses, i samsvar med fakta. 3.2.4. Sju 
teorier om tilintetgjørelse Det er noen filosofer og brahmaner som 
snakker om tilintetgjørelse, munker, som på sju grunnlag hevder at 
individet blir tilintetgjort, går til grunne og forsvinner. Og hva 
baserer disse filosofer og brahmaner seg på, hva henviser de til? 
Her, munker, har vi en filosof eller brahman som ut fra sine teorier 
sier som så: *Dette selvet har form, det er sammensatt av de fire 
grunnelementer og avlet av far og mor, — men det går til grunne og 
blir tilintetgjort når kroppen går i oppløsning, det eksisterer ikke 
etter døden. På denne måten blir dette selvet totalt og ugjenkallelig 
tilintetgjort.” Slik hevder noen at selvet blir tilintetgjort, går til 
grunne og forsvinner. Til det sier en annen: *Det selvet som du 
snakker om, min venn, det finnes. Jeg sier ikke at det ikke finnes. 
Men det er ikke på denne måten at selvet blir totalt og ugjenkallelig 
tilintetgjort. For det finnes et annet selv, som er åndelig, har form, 
lever på sansenytelsesplanet og ernærer seg av fast føde. Det 
kjenner du ikke, det ser du ikke! Men jeg ser det og kjenner det. 
Siden dette selvet går til grunne og blir tilintetgjort når 


kroppen går 1 oppløsning, og ikke eksisterer etter døden, 
er det på denne måten at selvet blir totalt og ugjenkallelig 
tilintetgjort.” Slik hevder noen at selvet blir tilintetgjort, går til 
grunne og forsvinner. Til det sier en annen: *Det selvet som du 
snakker om, min venn, det finnes. Jeg sier ikke at det ikke finnes. 
Men det er ikke på denne måten at selvet blir totalt og ugjenkallelig 
tilintetgjort. For det finnes et annet selv, som er åndelig, har form, 
består av ren tanke og har alle sine sanser og evner i behold. Det 
kjenner du ikke, det ser du ikke! Men jeg ser det og kjenner det. 
Siden dette selvet går til grunne og blir tilintetgjort når kroppen går 
1 oppløsning, og ikke eksisterer etter døden, er det på denne måten 
at selvet blir totalt og ugjenkallelig tilintetgjort.” Slik hevder noen 
at selvet blir tilintetgjort, går til grunne og forsvinner. Til det sier 
en annen: *Det selvet som du snakker om, min venn, det finnes. Jeg 
sier ikke at det ikke finnes. Men det er ikke på denne måten at 
selvet blir totalt og ugjenkallelig tilintetgjort. For det finnes et annet 
selv, som er hevet over enhver formbevissthet, som har fjernet seg 
fra begrepet fysisk motstand, og som ikke gir akt på de mange 
forskjellige sanseinntrykk Det ser rommet som uendelig, og går 
derved inn på det uendelige roms plan. Det kjenner du ikke, det ser 
du ikke! Men jeg ser det og kjenner det. Siden dette selvet går til 
grunne og blir tilintetgjort når kroppen går i oppløsning, og ikke 
eksisterer etter døden, er det på denne måten at selvet blir totalt og 
ugjenkallelig tilintetgjort.” Slik hevder noen at selvet blir 
tilintetgjort, går til grunne og forsvinner. Til det sier en annen: *Det 
selvet som du snakker om, min venn, det finnes. Jeg sier ikke at det 
ikke finnes. Men det er ikke på denne måten at selvet blir totalt og 
ugjenkallelig tilintetgjort. For det finnes et annet selv, som er hevet 
over det uendelige roms plan. Det ser bevisstheten som uendelig, og 
går derved inn på den uendelige bevissthets plan. Det kjenner du 
ikke, det ser du ikke! Men jeg ser det og kjenner det. Siden dette 
selvet går til grunne og blir tilintetgjort når kroppen går i 
oppløsning, og ikke eksisterer etter døden, er det på denne måten at 
selvet blir totalt og ugjenkallelig 


tilintetgjort.” Slik hevder noen at selvet blir tilintetgjort, 
går til grunne og forsvinner. Til det sier en annen: *Det selvet som 
du snakker om, min venn, det finnes. Jeg sier ikke at det ikke 
finnes. Men det er ikke på denne måten at selvet blir totalt og 
ugjenkallelig tilintetgjort. For det finnes et annet selv, som er hevet 
over den uendelige bevissthets plan. Det ser at intet eksisterer, og 
går derved inn på intethetens plan. Det kjenner du ikke, det ser du 
ikke! Men jeg ser det og kjenner det. Siden dette selvet går til 
grunne og blir tilintetgjort når kroppen går i oppløsning, og ikke 
eksisterer etter døden, er det på denne måten at selvet blir totalt og 
ugjenkallelig tilintetgjort.” Slik hevder noen at selvet blir 
tilintetgjort, går til grunne og forsvinner. Til det sier en annen: *Det 
selvet som du snakker om, min venn, det finnes. Jeg sier ikke at det 
ikke finnes. Men det er ikke på denne måten at selvet blir totalt og 
ugjenkallelig tilintetgjort. For det finnes et annet selv, som er hevet 
over intethetens plan. Det holder fast på det som er herlig og 
bringer fred, og går derved inn på det plan hvor det verken finnes 
bevissthet eller ubevissthet. Det kjenner du ikke, det ser du ikke! 
Men jeg ser det og kjenner det. Siden dette selvet går til grunne og 
blir tilintetgjort når kroppen går 1 oppløsning, og ikke eksisterer 
etter døden, er det på denne måten at selvet blir totalt og 
ugjenkallelig tilintetgjort.” Slik hevder noen at selvet blir 
tilintetgjort, går til grunne og forsvinner. Og dette, munker, er de 
filosofer og brahmaner som snakker om tilintetgjørelse, som på sju 
grunnlag hevder at individet blir tilintetgjort, går til grunne og 
forsvinner. Og alle som hevder et slikt syn, baserer seg på ett eller 
flere av disse grunnlag, og intet utenom disse. Men om disse, 
munker, vet han som er kommet fram hvilket resultat det gir og 
hvilken framtidig tilstand som vil følge av å ta opp disse teoriene og 
holde fast på dem. Den som er kommet fram til sannheten, vet både 
dette og det som er høyere, men han binder seg ikke til denne 
kunnskapen. Og således ubundet føler han en stille glede i sitt 
indre. Han forstår hvordan følelsene oppstår og går under, hvilke 
fordeler og ulemper de har og hvordan man frir seg fra dem, — og 
idet den som er kommet 


fram til sannheten, forstår alt dette slik som det er, er han 
fri, munker, uten noe som binder. Og dette, munker, er de kvaliteter 
som er dype, vanskelige å se og vanskelige å forstå. De bringer fred, 
er herlige og subtile, — de ligger utenfor logikkens rekkevidde og 
kan bare fattes av den vise. Disse kvaliteter som den som er kommet 
fram til sannheten, har innsett og realisert selv, er det han 
bekjentgjør, og det er angående disse at den som er kommet fram til 
sannheten, med rette burde roses, i samsvar med fakta. 3.2.5. Fem 
teorier om å slukke all lidelse Det er noen filosofer og brahmaner 
som snakker om å slukke lidelsen her i denne verden, munker, som 
på fem grunnlag hevder at individet kan slukke all lidelse her 1 
denne verden. Og hva baserer disse filosofer og brahmaner seg på, 
hva henviser de til? Her, munker, har vi en filosof eller brahman 
som ut fra sine teorier sier som så: *Så lenge dette selvet er utrustet 
med fem sanser og kan nyte disse i fulle drag, mine herrer, er det 
slik dette selvet kan slukke all lidelse her i denne verden.” Slik 
hevder noen at individet kan slukke all lidelse her i denne verden. 
Til det sier en annen: *Det selvet som du snakker om, min venn, det 
finnes. Jeg sier ikke at det ikke finnes. Men det er ikke på denne 
måten at selvet slukker all lidelse her i denne verden. Hvordan jeg 
begrunner det? Jo, sansenytelsene er forgjengelige, 
utilfredsstillende og underkastet forandringens lov, og ved at de 
forandres og blir annerledes oppstår sorg, klage, smerte, tungsinn 
og mismot. Men når selvet isolerer seg både fra sansenytelser og fra 
usunne ideer og går inn i første meditasjonstilstand, — den som 
fødes av ensomhet og inneholder både innledende og fastholdende 
tanker, glede og velvære, — og forblir i den, da slukker selvet all 
lidelse her i denne verden.” Slik hevder noen at individet kan 
slukke all lidelse her i denne verden. 


Til det sier en annen: *Det selvet som du snakker om, min 
venn, det finnes. Jeg sier ikke at det ikke finnes. Men det er ikke på 
denne måten at selvet slukker all lidelse her i denne verden. 
Hvordan jeg begrunner det? Jo, ettersom det finnes innledende og 
fastholdende tanker i den tilstanden, må den sies å være av grovere 
karakter. Men når selvet bringer de innledende og fastholdende 
tanker til ro og går inn i andre meditasjonstilstand, — en indre fred 
og konsentrasjon av sinnet, som fødes av fordypelse og inneholder 
glede og velvære, men ikke de innledende eller fastholdende tanker, 
— og forblir i den, da slukker selvet all lidelse her i denne verden.” 
Slik hevder noen at individet kan slukke all lidelse her i denne 
verden. Til det sier en annen: *Det selvet som du snakker om, min 
venn, det finnes. Jeg sier ikke at det ikke finnes. Men det er ikke på 
denne måten at selvet slukker all lidelse her i denne verden. 
Hvordan jeg begrunner det? Jo, ettersom det finnes glede og 
opprømthet i den tilstanden, må den sies å være av grovere 
karakter. Men når selvet ikke lenger søker glede, men hviler i 
likevekt, når det med oppmerksomhet og klar forståelse føler 
legemlig velvære, går det inn i tredje meditasjonstilstand, — den 
som de edle omtaler slik: "Lykkelig lever den som er oppmerksom 
og som har likevekt i sinnet!” Og når det har gått inn i denne 
tilstand, og forblir i den, da slukker selvet all lidelse her i denne 
verden.” Slik hevder noen at individet kan slukke all lidelse her i 
denne verden. Til det sier en annen: *Det selvet som du snakker om, 
min venn, det finnes. Jeg sier ikke at det ikke finnes. Men det er 
ikke på denne måten at selvet slukker all lidelse her i denne verden. 
Hvordan jeg begrunner det? Jo, ettersom tanken i den tilstanden 
holder fast på forestillingen om at dette er velvære, må den sies å 
være av grovere karakter. Men når selvet forlater velvære og lidelse, 
når det legger tidligere gleder og sorger bak seg og går inn i fjerde 
meditasjonstilstand, — den som kjennetegnes av den reneste 
oppmerksomhet og sinnslikevekt, uten verken behag eller ubehag, 
— og forblir i den, da slukker selvet all lidelse her i denne verden.” 
Slik hevder noen at individet kan slukke all lidelse her i denne 
verden. 


Og dette, munker, er de filosofer og brahmaner som 
snakker om å slukke lidelsen her i denne verden, som på fem 
grunnlag hevder at individet kan slukke all lidelse her i denne 
verden. Og alle som hevder et slikt syn, baserer seg på ett eller flere 
av disse grunnlag, og intet utenom disse. Men om disse, munker, vet 
han som er kommet fram hvilket resultat det gir og hvilken 
framtidig tilstand som vil følge av å ta opp disse teoriene og holde 
fast på dem. Den som er kommet fram til sannheten, vet både dette 
og det som er høyere, men han binder seg ikke til denne 
kunnskapen. Og således ubundet føler han en stille glede i sitt 
indre. Han forstår hvordan følelsene oppstår og går under, hvilke 
fordeler og ulemper de har og hvordan man frir seg fra dem, — og 
idet den som er kommet fram til sannheten, forstår alt dette slik 
som det er, er han fri, munker, uten noe som binder. Og dette, 
munker, er de kvaliteter som er dype, vanskelige å se og vanskelige 
å forstå. De bringer fred, er herlige og subtile, — de ligger utenfor 
logikkens rekkevidde og kan bare fattes av den vise. Disse kvaliteter 
som den som er kommet fram til sannheten, har innsett og realisert 
selv, er det han bekjentgjør, og det er angående disse at den som er 
kommet fram til sannheten, med rette burde roses, i samsvar med 
fakta. Og dette, munker, er de filosofer og brahmaner som grunner 
over framtiden, som har teorier om framtiden, som på førtifire 
grunnlag legger fram mange slags forklaringer angående framtiden. 
Og alle som hevder et slikt syn, baserer seg på ett eller flere av disse 
grunnlag, og intet utenom disse. Men om disse, munker, vet han 
som er kommet fram hvilket resultat det gir og hvilken framtidig 
tilstand som vil følge av å ta opp disse teoriene og holde fast på 
dem. Den som er kommet fram til sannheten, vet både dette og det 
som er høyere, men han binder seg ikke til denne kunnskapen. Og 
således ubundet føler han en stille glede i sitt indre. Han forstår 
hvordan følelsene oppstår og går under, hvilke fordeler og ulemper 
de har og hvordan man frir seg fra dem, — og idet den som er 
kommet fram til sannheten, forstår alt dette slik som det er, er han 
fri, munker, uten noe som binder. Og dette, munker, er de kvaliteter 
som er dype, vanskelige å se og vanskelige 


å forstå. De bringer fred, er herlige og subtile, — de ligger 
utenfor logikkens rekkevidde og kan bare fattes av den vise. Disse 
kvaliteter som den som er kommet fram til sannheten, har innsett 
og realisert selv, er det han bekjentgjør, og det er angående disse at 
den som er kommet fram til sannheten, med rette burde roses, i 
samsvar med fakta. Og dette, munker, er de filosofer og brahmaner 
som grunner over fortid og framtid, som har teorier om fortid og 
framtid, som på sekstito grunnlag legger fram mange slags 
forklaringer angående fortid og framtid. Og alle som hevder et slikt 
syn, baserer seg på ett eller flere av disse grunnlag, og intet utenom 
disse. Men om disse, munker, vet han som er kommet fram hvilket 
resultat det gir og hvilken framtidig tilstand som vil følge av å ta 
opp disse teoriene og holde fast på dem. Den som er kommet fram 
til sannheten, vet både dette og det som er høyere, men han binder 
seg ikke til denne kunnskapen. Og således ubundet føler han en 
stille glede i sitt indre. Han forstår hvordan følelsene oppstår og går 
under, hvilke fordeler og ulemper de har og hvordan man frir seg 
fra dem, — og idet den som er kommet fram til sannheten, forstår 
alt dette slik som det er, er han fri, munker, uten noe som binder. 
Og dette, munker, er de kvaliteter som er dype, vanskelige å se og 
vanskelige å forstå. De bringer fred, er herlige og subtile, — de 
ligger utenfor logikkens rekkevidde og kan bare fattes av den vise. 
Disse kvaliteter som den som er kommet fram til sannheten, har 
innsett og realisert selv, er det han bekjentgjør, og det er angående 
disse at den som er kommet fram til sannheten, med rette burde 
roses, i samsvar med fakta. 4. Oppsummering og psykologisk 
forklaring av teoriene Hva de filosofer og brahmaner angår, 
munker, som snakker om evighet, som på fire grunnlag hevder at 
selvet og verden er evig, — så er deres meninger en følge av at de 
verken vet eller ser, slik at disse filosofene og brahmanene som 
sitter fast i begjæret snakker ut fra sine følelser bare, 1 angst og 
villrede. 


Hva de filosofer og brahmaner angår, munker, som sier at 
noe er evig og noe ikke er evig, som på fire grunnlag hevder at 
selvet og verden til dels er evig og til dels ikke er evig, — så er også 
deres meninger en følge av at de verken vet eller ser, slik at disse 
filosofene og brahmanene som sitter fast i begjæret snakker ut fra 
sine følelser bare, i angst og villrede. Hva de filosofer og brahmaner 
angår, munker, som snakker om utstrekning, som på fire grunnlag 
hevder at verden er endelig eller uendelig, — så er også deres 
meninger en følge av at de verken vet eller ser, slik at disse 
filosofene og brahmanene som sitter fast i begjæret snakker ut fra 
sine følelser bare, i angst og villrede. Hva de filosofer og brahmaner 
angår, munker, som vrir seg unna som åler, som på fire grunnlag tyr 
til unnvikende talemåter og vrir seg unna som åler når de blir spurt 
om det ene eller det andre, — så er også deres meninger en følge av 
at de verken vet eller ser, slik at disse filosofene og brahmanene 
som sitter fast i begjæret snakker ut fra sine følelser bare, 1 angst og 
villrede. Hva de filosofer og brahmaner angår, munker, som snakker 
om spontan tilblivelse, som på to grunnlag hevder at selvet og 
verden er blitt til av seg selv, — så er også deres meninger en følge 
av at de verken vet eller ser, slik at disse filosofene og brahmanene 
som sitter fast i begjæret snakker ut fra sine følelser bare, i angst og 
villrede. Hva de filosofer og brahmaner angår, munker, som 
grunner over fortiden, som har teorier angående fortiden, som på 
atten grunnlag legger fram mange slags forklaringer angående 
fortiden, — så er altså deres meninger en følge av at de verken vet 
eller ser, slik at disse filosofene og brahmanene som sitter fast i 
begjæret snakker ut fra sine følelser bare, 1 angst og villrede. Hva 
de filosofer og brahmaner angår, munker, som snakker om 
bevissthet etter døden, som på seksten grunnlag hevder at selvet er 
bevisst etter døden, — så er også deres meninger en følge av at de 
verken vet eller ser, slik at disse filosofene og brahmanene som 
sitter fast i begjæret snakker ut fra sine følelser bare, i angst og 
villrede. Hva de filosofer og brahmaner angår, munker, som snakker 
om ubevissthet etter døden, som på åtte grunnlag hevder at selvet 
er ubevisst etter døden, — så er også 


deres meninger en følge av at de verken vet eller ser, slik 
at disse filosofene og brahmanene som sitter fast i begjæret snakker 
ut fra sine følelser bare, i angst og villrede. Hva de filosofer og 
brahmaner angår, munker, som på åtte grunnlag hevder at selvet 
verken er bevisst eller ubevisst etter døden, — så er også deres 
meninger en følge av at de verken vet eller ser, slik at disse 
filosofene og brahmanene som sitter fast i begjæret snakker ut fra 
sine følelser bare, i angst og villrede. Hva de filosofer og brahmaner 
angår, munker, som snakker om tilintetgjørelse, som på sju 
grunnlag hevder at individet blir tilintetgjort, går til grunne og 
forsvinner, — så er også deres meninger en følge av at de verken 
vet eller ser, slik at disse filosofene og brahmanene som sitter fast i 
begjæret snakker ut fra sine følelser bare, i angst og villrede. Hva de 
filosofer og brahmaner angår, munker, som snakker om å slukke 
lidelsen her i denne verden, som på fem grunnlag hevder at 
individet kan slukke all lidelse her i denne verden, — så er også 
deres meninger en følge av at de verken vet eller ser, slik at disse 
filosofene og brahmanene som sitter fast i begjæret snakker ut fra 
sine følelser bare, 1 angst og villrede. Hva de filosofer og 
brahmaner angår, munker, som grunner over framtiden, som har 
teorier angående framtiden, som på førtifire grunnlag legger fram 
mange slags forklaringer angående framtiden, — så er også deres 
meninger en følge av at de verken vet eller ser, slik at disse 
filosofene og brahmanene som sitter fast i begjæret snakker ut fra 
sine følelser bare, 1 angst og villrede. Hva altså de filosofer og 
brahmaner angår, munker, som grunner over fortiden eller 
framtiden, som har teorier angående fortiden eller framtiden, som 
på sekstito grunnlag legger fram mange slags forklaringer angående 
fortiden eller framtiden, — så er også deres meninger en følge av at 
de verken vet eller ser, slik at disse filosofene og brahmanene som 
sitter fast i begjæret snakker ut fra sine følelser bare, i angst og 
villrede. Alle disse filosofer og brahmaner baserer sine meninger på 
sansekontakt. Og det er umulig at de skulle kunne inneha disse 
meningene uten denne sansekontakten. 


Altså, munker: De filosofer og brahmaner som snakker om 
evighet, de som sier at noe er evig og noe ikke er evig, de som 
snakker om endelighet og uendelighet, de som vrir seg unna som 
åler, de som snakker om spontan tilblivelse, kort sagt alle som 
grunner over fortiden, — og de som snakker om bevissthet eller 
ubevissthet etter døden, de som snakker om verken bevissthet eller 
ubevissthet etter døden, de som snakker om tilintetgjørelse, de som 
snakker om å slukke lidelsen her i denne verden, kort sagt alle som 
grunner over framtiden; — alle disse får sine inntrykk fra en eller 
annen kontakt med de seks sansekontaktfeltene. Betinget av disse 
inntrykkene oppstår lengsler, betinget av lengslene oppstår 
emosjonelle involveringer, betinget av emosjonelle involveringer 
oppstår forventningsmønstre, betinget av forventningsmønstrene 
oppstår tilblivelse, betinget av tilblivelse oppstår forfall og 
undergang, sorg, klage, smerte, tungsinn og mismot. Når derfor en 
munk vet hvordan de seks sansekontaktfeltene oppstår og går 
under, hvilke fordeler og ulemper de medfører og hvordan en frir 
seg fra dem, — når han forstår alt dette som det er, går hans 
forståelse langt ut over alle disse andres. Enhver filosof eller 
brahman som grunner over fortid eller framtid, som har teorier om 
fortiden eller om framtiden, som på sekstito grunnlag legger fram 
mange slags forklaringer angående fortid eller framtid, hver og en 
av dem går i nettet på disse sekstito grunnlag. Og her sitter de fast 
hvordan de enn spreller og kaver, i dette nettet er de fanget 
hvordan de enn spreller og kaver. Det er som når en dyktig fisker 
eller læregutten hans strekker et finmasket nett ut over et vann. Da 
vet han med seg selv at ethvert synlig vesen som måtte finnes i det 
vannet, går i nettet hans. Og der sitter de fast hvordan de enn 
spreller og kaver, i dette nettet er de alle fanget hvordan de enn 
spreller og kaver. Nettopp slik, munker, er det at enhver filosof eller 
brahman som grunner over fortid eller framtid, som har teorier om 
fortiden eller om framtiden, som på sekstito grunnlag legger fram 
mange slags forklaringer angående fortid eller framtid, hver og en 
av dem går i nettet på disse sekstito grunnlag. Og her sitter de fast 
hvordan de enn spreller og kaver, i dette nettet er de fanget 
hvordan de enn spreller og kaver. Kroppen til den som er kommet 
fram til sannheten, finnes fremdeles, munker, men det som leder til 
videre eksistens er skåret over. Så lenge kroppen hans fremdeles 


finnes, kan guder og mennesker se ham. Men når livet tar 
slutt og kroppen går i oppløsning, skal verken guder eller 
mennesker se ham. Det er som når noen skjærer av stilken på en 
mangoklase, da følger alle mangoene med. Og nettopp slik, munker, 
er det at det som leder til videre eksistens er skåret over, selv om 
kroppen til den som er kommet fram til sannheten, fremdeles er å 
finne. Så lenge kroppen hans fremdeles finnes, kan guder og 
mennesker se ham. Men når livet tar slutt og kroppen går i 
oppløsning, skal verken guder eller mennesker se 959 ham. 5. 
Suttaen får navn Da dette var sagt, sa Ånanda til Mesteren: 
"Enestående, Mester! Storartet, Mester! Og hvilket navn har så 
denne utlegning av læren, Mester?” "Ut fra det som er sagt, kan du 
huske denne utlegningen av læren som Meningsnettet, Ånanda, eller 
som Lærenettet, Det guddommelige nett, eller Teorinettet, og du 
kan huske den som Den uforlignelige seier i kampen.” Slik talte 
Mesteren, og glade til sinns tok munkene imot Mesterens ord, og 
mens denne utlegning foregikk, rystet de tusen verdenssystemer. 


2. Munkelivets frukter Såmafifiaphalasutta Innledning Det 
er ikke vanskelig å forstå hvorfor denne teksten er blitt plassert 
direkte etter Det guddommelige nett. Den utfyller foregående tekst 
og danner en naturlig oppfølging av denne. Det guddommelige nett 
refererer stadig til *noen filosofer og brahmaner 
(samanabrahmana)” som innehar de og de meninger, men nevner 
ingen ved navn. Munkelivets frukter lar oss møte en del av disse 
filosofene (samana), og de tekstene som kommer etter denne igjen, 
presenterer oss for de fremste av brahmanenes representanter (DN 
3, 4 og 5). Noe senere møter vi typiske asketer (DN 8 og 9). Her ser 
vi tydelig spor av bevisst planlegging av rekkefølgen av tekstene i 
denne delen av samlingen. *Filosof” er en tilnærmet, men ikke helt 
dekkende oversettelse av ordet samana (sanskrit $&ramana), som 
dekker et spesielt indisk kulturfenomen. Samana, eller muni, var i 
førbuddhistisk (eller vedisk) tid betegnelse for omvandrende 
asketiske "filosof-mystiker-munker”. De var kledd i gulbrune 
kapper, levde i fattigdom og sølibat, og var kjent for å søke religiøse 
mål som ikke nødvendigvis var identiske med de mål de etablerte 
brahmaner stilte opp. De øvde ofte ulike former for askese og 
meditasjon, og hadde ry for magiske evner (sjaman er avledet av 
$ramana). Noen mener at de i vedisk tid ble betraktet som et 
fremmedelement i den tidlige ariske eller brahmanske 
samfunnsorden, og at de kan representere en eldre kulturstrømning 
som man mener å finne spor etter helt tilbake i den førariske 
Indussivilisasjonen. Senere ble samana /muni-kulturen assimilert i 
brahmanismen, og utgjorde en av de mange ingredienser i det 
kulturelle og religiøse mangfold som senere skulle komme til å bli 
kalt hinduisme. Men på Buddhas tid ble det fremdeles skjelnet 
skarpt mellom samana-rollen, som sto åpen for enhver å gå inn i, og 
den 


arvelige brahmanerstatus. Buddha og munkene hans ble 
ofte omtalt og titulert som samana, og den unge brahmanen 
Ambattha (sutta nr. 3) gir tydelig uttrykk for brahmanenes 
klassemotiverte forakt for slike. Men som vi ser i denne teksten, 
fantes det flere samanaskoler. De ortodokst hinduistiske sarikhya- 
og yoga-skoler skal ha samana -opphav, men ellers er de andre 
samanaskolene forlengst utdødd, bortsett fra jainismen, og 
buddhismen. Ettersom de brahmanske skrifter har fortiet de 
heterodokse samanaenes syn, utgjør denne teksten en viktig — om 
enn fragmentarisk og sikkert ikke helt upartisk — kilde til kunnskap 
om disse gamle filosofenes tanker. Men hovedtemaet i denne 
teksten er likevel ikke de andre filosofenes ideer, men kongens 
konkrete spørsmål: Hva har man egentlig igjen for å velge et liv 
som filosof-munk? Buddhas svar kan fordeles på 11 hovedpunkter: . 
Frihet og respekt. . Høyning av den moralske standard. . 
Overvåkning av sansene. . Oppmerksomhet og klar forståelse. 1 2 3 
45. Et liv i nøysomhet. 6. Frihet fra de fem hindringer. 7. Utvikling 
av de fire meditasjonstilstander (jhåna). 8. Innsikt i kroppens 
forgjengelighet (anicca). 9. Evne til å projisere mentale bilder. 10. 
Andre paranormale ferdigheter. 11. Innsikt i de fire edle sannheter 
og den endelige frigjøring, dvs. utslettelsen av lidelse (dukkha) og 
av sinnets forurensninger (åsava). Av disse er det egentlig bare 
punkt 4 og 11 (kanskje også 6) som er spesifikt buddhistiske. De 
andre trinnene er til dels betinget av det miljø og den samtid 
buddhismen vokste fram i. I andre tekster hender det ofte at et eller 
flere av disse punktene sløyfes. Men alle tekstene (unntatt 
Tevijjasutta, nr. 13) i dette bindet gjengir hele serien, som jeg 
heretter vil kalle munkelivserien. Eller rettere sagt, de gjengir 


deler av den, og henviser til Munkelivets frukter for resten. 
Munkelivets frukter foreligger også i en sanskritversjon, som utgjør 
en del av sarvåstividaskolens kanon. Eksisterende manuskript av 
denne er trolig nedtegnet i det 6. el. 7. århundre e.Kr. Basert på 
denne er en tibetansk oversettelse, utført omkring år 800. Til 
kinesisk ble teksten oversatt tre ganger, ca. år 380, 397 og 412 
e.Kr., noe som tyder på at det var stor interesse for den. Disse 
forskjellige versjonene av Munkelivets frukter er innbyrdes noe 
ulike, — noen detaljer kan mangle et sted og være utpenslet i større 
detalj et annet sted, osv. — men i det store og hele følger de 
hverandre overraskende godt. Kong Ajåtasattu var sønn av kong 
Bimbisåra av Magadha. Han kom til makten ved å myrde sin far, og 
rammefortellingen viser at han var plaget av dårlig samvittighet for 
dette. Det ser ut til at han også var redd for at hans sønn, 
Udåyibhadda skulle velge samme metode for å overta makten. Og 
frykten var begrunnet. Udåyibhadda myrdet senere sin far, 
Ajåtasattu, og ble selv konge av Magadha. 


Munkelivets frukter 1. Kong Ajåtasattu oppsøker Buddha 
Slik har jeg hørt det: En gang bodde Mesteren i Jrvaka Prinsfostres 
mangolund utenfor Rajagaha sammen med en forsamling på tolv 
hundre og femti munker. Og nettopp mens han bodde der, hendte 
det at kong Ajåtasattu Vedehisønn av Magadha satt oppe på 
takterrassen på slottet sitt, omgitt av sine nærmeste rådgivere. Dette 
var i Vannliljefullmånenatten, den femtende i den fjerde måned. Da 
utbrøt kongen, dypt beveget: «Så deilig og klart det er i natt, så 
herlig og klart det er i natt, så vakkert og klart det er i natt, så 
lykkebringende klart det er 1 natt, mine herrer! Hvilken filosof eller 
brahman skal vi oppsøke i natt, så jeg kan få fred i sinnet?” Da 
kongen hadde sagt dette, sa en av ministrene til ham: *Piirana 
Kassapa er en kjent og berømt leder som har grunnlagt en orden, 
herre konge. Han har stort følge og mange elever, og er høyt aktet 
av mange mennesker. Han er gammel, moden og erfaren, og har 
vært filosof i lang tid. Han kan du gå til, herre konge, hos ham kan 
det nok hende at du får fred 1 sinnet.” Men kong Ajåtasattu forholdt 
seg taus og svarte ikke på dette. Da sa en av de andre ministrene: 
*Makkhali Gosala er en kjent og berømt leder som har grunnlagt en 
orden, herre konge. Han har stort følge og mange elever, og er høyt 
aktet av mange mennesker. Han er gammel, moden og erfaren, og 
har vært filosof i lang tid. Han kan du gå til, herre konge, hos ham 
kan det nok hende at du får fred 1 sinnet.” Men kong Ajåtasattu 
forholdt seg taus og svarte ikke nå heller. Andre ministre grep 
ordet, og i nøyaktig samme ordelag anbefalte de disse andre 
filosofene: med Ajita hårkappen, Pakudha Kaccayana, Safijaya 
Belatthiputta og Nigantha Nåthaputta. Men kong Ajåtasattu forholdt 
seg taus og svarte ikke på noen av 


anbefalingene. Mens dette pågikk, satt Jruaka Prinsfostre 
like ved kongen, uten å si noe. Da vendte kong Ajåtasattu seg mot 
ham, og sa: *Men hvorfor sier ikke du noe, kjære Jivaka?” *I 
mangolunden min, herre konge, bor den ærverdige Mesteren, han 
som har våknet fullt og helt ved egen hjelp, sammen med en stor 
forsamling på tolv hundre og femti munker. Og denne Mester 
Gotama går det følgende lovord om: "Han er en ærverdig Mester 
som har våknet fullt og helt ved egen hjelp. Han har fullkommen 
kunnskap og atferd, han er lykkelig, han er en som kjenner verden, 
— en uforlignelig trener for folk som kan trenes, — guders og 
menneskers lærer, en våken Mester.” Denne Mesteren kan du gå til, 
herre konge, hos ham kan det nok hende du får fred i sinnet.” *Så la 
ride-elefantene bli gjort klar, kjære Jrvaka.” *Ja vel, herre konge,” 
svarte Jivaka. Han lot kongens egen ride-elefant gjøre klar, samt 
fem hundre elefanter til. Deretter meldte han til kongen: "Elefantene 
er klar, herre konge, vi avventer din ordre.” Så steg kong Ajåtasattu 
opp på elefanten sin, og lot en stor skare kvinner sette seg på de 
øvrige fem hundre. Med mange fakler og stor kongelig prakt forlot 
de nå Råjagaha og dro utover mot Jrvakas mangolund. Men da de 
var like ved mangolunden, ble kongen grepet av redsel. Han fikk 
gåsehud og ble stiv av skrekk. *Du sviker meg vel ikke, kjære 
Jrvaka, du forråder meg vel ikke? Du fører meg vel ikke rett i 
fiendens vold, kjære Jrvaka?” sa kongen engstelig og redd til 
Jivaka, med gåsehud over hele kroppen. *Hvordan kan det vel være 
så stille,” fortsatte han, *hvis det er så mange som tolv hundre og 
femti munker her? Det er jo ikke en lyd å høre, ingen stemmer eller 
hosting, ikke en gang et lite kremt!” "Ikke vær redd, herre konge! 
Ikke vil jeg svike deg, og ikke vil jeg forråde deg. Jeg gir deg ikke i 
fiendens vold. Bare kom, herre konge, bare kom! Se, der borte 


p> > i paviljongen brenner det lys Da de var kommet så 
langt som elefantene kunne gå, steg kong Ajatasattu ned og fortsatte 
til fots. De kom fram til døra til paviljongen, og han spurte Jivaka: 
*Hvor er Mesteren da, kjære Jivaka?” *Der er han, herre konge. Det 
er han som sitter inntil midtstolpen med ansiktet mot øst, vendt mot 
munkeforsamlingen.” Kong Ajåtasattu Vedehisønn av Magadha gikk 
fram til Mesteren, og ble stående ved siden av ham. Han så ut over 
munkeforsamlingen som satt der så taus og stille som en speilblank 
sjø, og dypt beveget utbrøt han: *Tenk om lille prins Udåyibhadda 
kunne bli like fredelig som denne forsamlingen!” *Har du kommet 
hit fordi du er glad i ham, store konge?” "Jeg er glad i lille prins 
Udayibhadda, og jeg skulle ønske at han kunne bli like fredelig som 
denne munkeforsamlingen, Mester!” Så hilste kongen ærbødig på 
Mesteren og bøyde seg for munkene med løftede hender. Etterpå 
satte han seg ned ved siden av ham, vendte seg mot Mesteren og sa: 
*Det er en ting jeg gjerne skulle ha spurt deg om, Mester, dersom 
det passer deg å gi meg en forklaring.” «Spør om hva du vil, store 
konge.” *Det finnes jo så mange yrker her i verden, Mester,” sa 
kongen, "så som elefantpassere, hestepassere, vognstyrere, 
bueskyttere, fanebærere, adjutanter, feltkokker, adelige offiserer, 
speidere, frontkrigere og andre soldater, husslaver, kokker, 
barberere, badetjenere, bakere, kransmakere, vaskere, korgmakere, 
vevere, krukkemakere, regnskapsførere, oppsynsmenn og en 
mengde andre slike yrker. Disse lever av de direkte fruktene av sitt 
fag her og nå. De nyter godt av dem selv, og er 1 stand til å glede 
sine foreldre, sine koner og barn og sine venner og kolleger. Og 
dessuten kan de gi filosofer og brahmaner gode gaver som fører 
oppad, som fører til himmelen og gir lykkelige frukter og en 
himmelsk tilværelse. Men går det an, Mester, å påvise at munkelivet 
gir slike direkte frukter her og nå?” *Men er det ikke så, store 
konge, at du har stilt dette spørsmålet til andre 


filosofer og brahmaner tidligere?” *Jo, det er riktig det, 
Mester, at jeg har spurt andre filosofer og brahmaner om det 
samme.” *Hva slags forklaringer fikk du av dem da, store konge, 
hvis du ikke har noe imot å fortelle det?” *Nei, til deg, Mester, eller 
til slike som deg, har jeg ingenting imot å fortelle det.” «Så la oss 
høre, store konge!” 2. Seks filosofer *Det var en gang jeg besøkte 
Piirana Kassapa, Mester, og etter at jeg hadde hilst på ham, 
utvekslet komplimenter og konversert høflig med ham, satte jeg 
meg ned ved siden av ham. Så spurte jeg ham, slik jeg spurte deg 
nå, om det gikk an å påvise at munkelivet gir direkte frukter her og 
nå. Til dette svarte Piirana Kassapa: *Den som selv utfører en 
handling, herre konge, eller får andre til å utføre den, som lemlester 
eller lar lemleste, som piner eller lar pine, som krenker, utbytter, 
skremmer eller lar skremme, som dreper, stjeler, ødelegger og 
raner, som begår innbrudd og landeveisrøveri, som går til en annens 
hustru og som lyver, — den som gjør dette pådrar seg intet ansvar. 
Selv om noen skulle ta et hjul med kanter så skarpe som barberblad 
og gjøre alle levende vesener på denne jord om til en eneste 
kjøttdeig, en eneste kjøttmasse, så ville han ikke av den grunn 
pådra seg noe vondt, det ville ikke føre til noen vonde følger for 
ham. Dersom noen skulle gå langsetter sørbredden av Ganges og 
drepe, lemleste og pine, og påvirke andre til å drepe, lemleste og 
pine, så ville han ikke av den grunn pådra seg noe vondt, det ville 
ikke føre til noen vonde følger for ham. Dersom en annen skulle gå 
langsetter nordbredden av Ganges og gi og ofre, og påvirke andre til 
å gi og ofre, så ville han ikke av den grunn pådra seg noe godt, det 
ville ikke føre til noen gode følger for ham. Det kommer ikke noe 
godt ut av gavmildhet, selvkontroll, selvbeherskelse og 
sannferdighet, — det gir ingen gode 


følger.” Slik forklarte Pirana Kassapa sin lære om at en 
handling ikke medfører konsekvenser, når jeg spurte ham om 
munkelivets direkte frukter, Mester. Det var som om noen skulle gi 
seg til å beskrive en brødfrukt når han ble spurt angående en 
mango, eller beskrive en mango når han ble spurt angående en 
brødfrukt. Nettopp slik forklarte Piirana Kassapa sin lære om at en 
handling ikke medfører konsekvenser, når jeg spurte ham om 
munkelivets direkte frukter. Men jeg tenkte som så, Mester: 
*Hvordan i all verden kan vel en slik som jeg tenke på å fornærme 
en filosof eller en brahman som oppholder seg i mitt rike?” Derfor 
ville jeg verken kritisere eller samtykke i det som Piirana Kassapa 
hadde sagt, og selv om jeg var misnøyd, ga jeg ikke uttrykk for 
misnøyen. Uten å godta eller avvise det han hadde sagt, reiste jeg 
meg og gikk. Så var det en gang jeg besøkte Makkhali Gosala, 
Mester, og stilte ham det samme spørsmålet. Makkhali svarte: *Det 
finnes ingen årsak eller betingelse for et vesens fornedrelse, herre 
konge, — levende vesener fornedres uten årsak eller betingelse. Det 
finnes heller ingen årsak eller betingelse for et vesens foredling, — 
levende vesener foredles uten årsak eller betingelse. Det er ingen 
hjelp i egne eller andres handlinger, menneskets handlinger er 
nytteløse. Styrke og energi tjener ikke til noe, menneskets kraft og 
innsats er intet verdt. Alle levende vesener, både dyr og planter, er 
svake, hjelpeløse og kraftløse, og de kastes hit og dit av skjebnen, 
samfunnet og sin egen natur. De opplever lykke eller lidelse alt etter 
sin klasse. Det finnes fjorten hundre tusen hovedarter man kan bli 
født inn i, samt seks tusen og seks hundre underarter i tillegg. Det 
finnes fem hundre slags handlinger, videre fem (etter de fem 
sansene) og tre (tanke, tale og handling). Det finnes hele og halve 
handlinger. Det finnes sekstito veier, sekstito avsnitt i en 
verdenssyklus, seks samfunnsklasser, åtte avsnitt i menneskets liv, 
fire tusen ni hundre yrker, fire tusen ni hundre slags filosofer, 
eneboere, asketer og munker, fire tusen ni hundre drageboliger, to 
tusen evner, tre tusen pinesteder i skjærsilden og trettiseks steder 
hvor støvet samler seg. Videre finnes det sju typer animalsk 
forplantning, sju typer vegetabilsk 


forplantning og sju typer knoppskyting. Det finnes sju 
guder, sju mennesker og sju troll. Så er det sju sjøer, sju fjell og sju 
hundre til, sju bratte klipper og sju hundre til, sju drømmer og sju 
hundre til. I åtte millioner fire hundre tusen store verdenssykluser 
skal både dårer og vise gjennomløpe livets og dødens kretsløp før 
lidelsene tar slutt. Det er fåfengt å tro at det går an å bringe sine 
umodnede handlinger til modning ved hjelp av den eller den moral, 
askese, seremoni eller edle livsførsel, eller at det går an å utslette de 
handlingene som er modnet etter hvert som man kommer i kontakt 
med dem. For all lykke og ulykke er tilmålt og begrenset i dette 
kretsløpet, og det finnes ingen framgang eller tilbakegang, ingen 
opphøyelse eller fornedrelse. Det er som når du kaster en ball i ei 
snor, så løper ballen akkurat så langt ut som snora rekker. Og 
nettopp slik må både dårer og vise gjennomløpe livets og dødens 
kretsløp før lidelsene skal ta slutt.” Slik forklarte Makkhali Gosala 
sin lære om renselse fra kretsløpet, når jeg spurte ham om 
munkelivets direkte frukter, Mester. Det var som om noen skulle gi 
seg til å beskrive en brødfrukt når han ble spurt angående en 
mango, eller beskrive en mango når han ble spurt angående en 
brødfrukt. Nettopp slik forklarte Makkhali Gosala sin lære om 
renselse fra kretsløpet, når jeg spurte ham om munkelivets direkte 
frukter. Men jeg tenkte som så, Mester: "Hvordan i all verden kan 
vel en slik som jeg tenke på å fornærme en filosof eller en brahman 
som oppholder seg 1 mitt rike?” Derfor ville jeg verken kritisere 
eller samtykke i det som Makkhali Gosala hadde sagt, og selv om 
jeg var misnøyd, ga jeg ikke uttrykk for misnøyen. Uten å godta 
eller avvise det han hadde sagt, reiste jeg meg og gikk. Så var det en 
gang jeg besøkte Ajita med hårkappen, Mester, og stilte ham det 
samme spørsmålet. Og til det svarte Ajita: *Gaver, ofringer og 
velgjørenhet tjener ikke til noe, herre konge, for gode og onde 
handlinger får ingen frukt og ingen virkning. Omsorg for foreldrene 
er ikke til noen nytte. Verken denne verden eller noen annen verden 
eksisterer, og det er ingen som blir gjenfødt. Ingen filosof eller 
brahman her i verden er fullkommen og ingen av dem har nådd 
fullkommenheten. Og ingen av dem har selv forstått og realisert 
denne og den andre verden, slik at de har noe å belære andre om. 
Vi mennesker er 


sammensatt av de fire grunnelementene, og når vi dør går 
jordelementet opp i jord og blandes med omverdenen. Det samme 
skjer med ild-, vann— og vindelementene, mens sinnsevnene går ut 
i det tomme rom. Folk bærer den døde som femtemann på båra, og 
hele veien til kremasjonsplassen lyder lovsangene. Men der blekner 
knoklene hans og alle hans ofringer ender i aske. Alt dette om gaver 
er noe sludder, og de som sier det er noe nytte i slikt, farer med 
tomprat og løgn. Både dårer og vise går til grunne og blir 
tilintetgjort når kroppen går i oppløsning. De eksisterer ikke etter 
døden.” Slik forklarte Ajita med hårkappen sin lære om 
tilintetgjørelse når jeg spurte ham om munkelivets frukter. Jeg 
tenkte det samme som i forrige tilfelle, og uten å godta eller avvise 
det han hadde sagt, reiste jeg meg og gikk. Så var det en gang jeg 
besøkte Pakudha Kaccayana, Mester, og stilte ham det samme 
spørsmålet. Pakudha svarte: *Det er sju substanser, herre konge, 
som ikke er laget, som er ugjorte, uskapte, og som ingen har latt bli 
til. De er urokkelige og klippefaste og skaper ikke noe nytt. De er 
ubevegelige og uforgjengelige og kan ikke skade hverandre. Heller 
ikke er de 1 stand til å gi hverandre lykke eller lidelse eller begge 
deler. Hvilke sju? Jord, vann, ild, vind, lykke, lidelse og livsånden 
som den sjuende. Disse er ubevegelige og uforgjengelige og kan 
ikke skade hverandre. Heller ikke er de i stand til å gi hverandre 
lykke eller lidelse eller begge deler. Så derfor er det ingen som 
dreper eller lar drepe, ingen som taler eller lytter, og det er ingen 
lærer eller elev. Den som hogger av et hode med et skarpslepent 
sverd, tar ikke livet av noen. Sverdet passerer bare gjennom 
åpninger mellom de sju substansene.” Slik forklarte Pakudha 
Kaccåyana noe helt uvedkommende når jeg spurte ham om 
munkelivets frukter. Jeg tenkte det samme som i forrige tilfelle, og 
uten å godta eller avvise det han hadde sagt, reiste jeg meg og gikk. 
Så var det en gang jeg besøkte Nigantha Nåthaputta, Mester, og 
stilte ham det samme spørsmålet. Nigantha svarte: *Den som er fri 
fra alle bånd (nigantha), herre konge, er behersket av en firfoldig 
selvbeherskelse. Og hvordan er han behersket av en firfoldig 
selvbeherskelse? Jo, han er forsiktig med alt vann, han er opptatt av 
å forhindre alt 


vondt, han rister av seg alt vondt og er stadig opptatt med 
å riste av seg det vonde. På denne måten er han behersket av en 
firfoldig selvbeherskelse, og når det er slik, sier vi at sinnet til en 
som er fri fra bånd er fast, selvkontrollert og perfekt.” Slik forklarte 
Nigantha Nåthaputta noe helt uvedkommende når jeg spurte ham 
om munkelivets frukter. Jeg tenkte det samme som i forrige tilfelle, 
og uten å godta eller avvise det han hadde sagt, reiste jeg meg og 
gikk. Så var det en gang jeg besøkte Safijaya Belatthiputta, Mester, 
og stilte ham det samme spørsmålet. Safijaya svarte: *Spør du meg 
om det eksisterer en annen verden? Vel, hadde jeg ment at det 
eksisterer en annen verden, så hadde jeg sagt det. Men det er ikke 
mine ord, jeg sier ikke at det er slik. Jeg sier heller ikke at det er 
annerledes. Jeg sier ikke at det ikke er slik, men jeg benekter heller 
ikke at det ikke er slik.” På samme måte vred han seg unna disse 
spørsmålene: *Eksisterer det ingen annen verden? Kan man si at 
den både eksisterer og ikke eksisterer? Eller at den verken eksisterer 
eller ikke eksisterer? Får gode og dårlige gjerninger sin frukt, sitt 
resultat? Eller får de det ikke? Kan man si at de både får det og ikke 
får det? Eller at de verken får det eller ikke får det? Den som er 
kommet fram til sannheten, eksisterer han etter døden? Eller 
eksisterer han ikke etter døden? Kan man si at han både eksisterer 
og ikke eksisterer etter døden?” Og til slutt: Spør du meg om den 
som er kommet fram til sannheten, verken eksisterer eller ikke 
eksisterer etter døden? Vel, hadde jeg ment at den som er kommet 
fram til sannheten, verken eksisterer eller ikke eksisterer etter 
døden, så hadde jeg sagt det. Men det er ikke mine ord, jeg sier ikke 
at det er slik. Jeg sier heller ikke at det er annerledes. Jeg sier ikke 
at det ikke er slik, men jeg benekter heller ikke at det ikke er slik.” 
Slik svarte Safijaya Belatthiputta unnvikende, Mester, når jeg spurte 
ham om munkelivets direkte frukter. Det var som om noen skulle gi 
seg til å beskrive en brødfrukt når han ble spurt angående en 
mango, eller beskrive en mango når han ble spurt angående en 
brødfrukt. Nettopp slik forklarte Safijaya Belatthiputta unnvikende, 


når jeg spurte ham om munkelivets direkte frukter. Men 
jeg tenkte som så, Mester: "Hvordan i all verden kan vel en slik som 
jeg tenke på å fornærme en filosof eller en brahman som oppholder 
seg i mitt rike?” Derfor ville jeg verken kritisere eller samtykke i det 
som Safijaya hadde sagt, og selv om jeg var misnøyd, ga jeg ikke 
uttrykk for misnøyen. Uten å godta eller avvise det han hadde sagt, 
reiste jeg meg og gikk. Så nå spør jeg altså deg, Mester: Det finnes 
jo så mange yrker her i verden, — så som elefantpassere, 
hestepassere, vognstyrere, bueskyttere, fanebærere, adjutanter, 
feltkokker, adelige offiserer, speidere, frontkrigere og andre 
soldater, husslaver, kokker, barberere, badetjenere, bakere, 
kransmakere, vaskere, korgmakere, vevere, krukkemakere, 
regnskapsførere, oppsynsmenn og en mengde andre slike yrker. 
Disse lever av de direkte fruktene av sitt fag her og nå. De nyter 
godt av dem selv, og er 1 stand til å glede sine foreldre, sine koner 
og barn og sine venner og kolleger. Og dessuten kan de gi filosofer 
og brahmaner gode gaver som fører oppad, som fører til himmelen 
og gir lykkelige frukter og en himmelsk tilværelse. Men går det an, 
Mester, å påvise at munkelivet gir slike direkte frukter her og nå?” 
3. Buddha om munkelivets frukter 3.1. Frihet og respekt *Det går 
nok an, store konge. Men la meg da få spørre deg om noe først, så 
kan du svare som du selv synes best. Hva mener du om dette her, 
store konge? Tenk deg en slave som arbeider for deg, som står tidlig 
opp og går sent til sengs. Han er arbeidsvillig, taktfull, høflig og 
oppmerksom på dine minste ønsker. Så tenker han en dag: "Sannelig 
er det vel enestående og storartet hvilken tilværelse og hvilke 
frukter gode fortjenester fører til! For denne kong Ajåtasattu 
Vedehisønn av Magadha er jo et menneske, og jeg er også et 
menneske. Men kongen kan nyte livet i fulle drag med alle sine 
sanser og lever i guddommelig luksus, mens jeg bare er en slave 
som arbeider for ham. Jeg må stå tidlig opp og gå sent til sengs, og 
være arbeidsvillig, 


taktfull, høflig og oppmerksom på hans minste ønsker. 
Tenk om jeg kunne opparbeide meg like gode fortjenester som han 
har gjort! Kanskje jeg skulle rake av meg hår og skjegg, iføre meg 
den gule kappen, forlate hjemmet og gå ut i hjemløsheten?” Og en 
tid senere raker han av seg hår og skjegg, ifører seg den gule 
kappen, forlater hjemmet og går ut i hjemløsheten. Og mens han 
lever som eneboer lærer han å beherske både tanke, ord og 
gjerning. Han er tilfreds med et minimum av mat og klær, og trives 
i ensomheten. Men så kommer det noen til deg og sier: *Hør her, 
store konge! Denne mannen som var din slave og som arbeidet for 
deg, som sto tidlig opp og gikk sent til sengs, som var arbeidsvillig, 
taktfull, høflig og oppmerksom på dine minste ønsker, — denne 
mannen har rakt av seg hår og skjegg, iført seg gul kappe, forlatt 
hjemmet og gått ut i hjemløsheten. Og som eneboer behersker han 
både tanke, ord og gjerning. Han er tilfreds med et minimum av 
mat og klær, og trives i ensomheten.” Ville du da si: "Denne mannen 
skal komme tilbake til meg igjen! Han skal fortsatt være min slave 
og arbeide for meg, han skal fortsatt stå tidlig opp og gå sent til 
sengs, og han har å være arbeidsvillig, taktfull, høflig og 
oppmerksom på mine minste ønsker!” "Slett ikke, Mester! Vi skulle 
tvert imot hilse ham ærbødig, vi skulle reise oss for ham og be ham 
sitte ned, og vi skulle invitere ham og be ham motta det han måtte 
trenge av klær, mat, bolig og medisiner. Og vi skulle yte ham all 
lovlig støtte, vern og beskyttelse.” *Nåvel, store konge. Når det er 
slik mener du da at munkelivet har noen direkte frukter, eller har 
det ikke ?” *Jo, så sannelig, Mester! Når det er slik, har munkelivet 
direkte frukter.” *Dermed har jeg vist deg den første av munkelivets 
direkte frukter her og nå, store konge.” *Vil det si at det går an å 
påvise en annen direkte frukt av munkelivet her og nå, Mester?” 
*Det går nok an, store konge. Nå skal jeg gi deg et annet spørsmål, 
så kan du svare som du selv synes best. Hva mener du om dette her, 
store konge? Tenk deg en av dine bønder, en herre i eget hus som 
betaler deg skatt og øker dine rikdommer. En 


dag tenker han som så: "Sannelig er det vel enestående og 
storartet hvilken tilværelse og hvilke frukter gode fortjenester fører 
til! For denne kong Ajatasattu Vedehisønn av Magadha er jo et 
menneske, og jeg er også et menneske. Men kongen kan nyte livet i 
fulle drag med alle sine sanser og lever i guddommelig luksus, mens 
jeg er bonde og husherre under ham og betaler ham skatt og øker 
hans rikdommer. Tenk om jeg kunne opparbeide meg like gode 
fortjenester som han har gjort! Kanskje jeg skulle rake av meg hår 
og skjegg, iføre meg den gule kappen, forlate hjemmet og gå ut i 
hjemløsheten?” En tid senere sier han fra seg alt han eier, enten det 
er mye eller lite. Han sier fra seg sin ætt og familie, hva enten den 
er stor eller liten. Så raker han av seg hår og skjegg, ifører seg gul 
kappe, forlater hjemmet og går ut i hjemløsheten. Og mens han 
lever som eneboer lærer han å beherske både tanke, ord og 
gjerning. Han er tilfreds med et minimum av mat og klær, og trives 
i ensomheten. Men så kommer det noen og rapporterer det hele til 
deg, som i forrige tilfelle. Ville du da beordre ham tilbake igjen, til 
å være bonde og husherre under deg, betale deg skatt og øke dine 
rikdommer?” «Slett ikke, Mester! Vi skulle tvert imot hilse ham 
ærbødig, vi skulle reise oss for ham og be ham sitte ned, og vi skulle 
invitere ham og be ham motta det han måtte trenge av klær, mat, 
bolig og medisiner. Og vi skulle yte ham all lovlig støtte, vern og 
beskyttelse.” *Nåvel, store konge. Når det er slik mener du da at 
munkelivet har noen direkte frukter, eller har det ikke?” *Jo, så 
sannelig, Mester! Når det er slik, har munkelivet direkte frukter.” 
*Dermed har jeg vist deg den andre av munkelivets direkte frukter 
her og nå, store konge.” *Vil det si at det går an å påvise en annen 
direkte frukt av munkelivet her og nå, Mester?” *Ja visst, store 
konge, det går an. Hør da godt etter og legg deg vel på minne hva 
jeg sier. *Ja vel, Mester,” svarte kong Ajåtasattu Vedehisønn av 
Magadha. Og Mesteren sa: 


3.2 Moral "Sett nå, store konge, at en som er kommet fram 
til sannheten står fram her i verden. Han er en ærverdig Mester som 
har våknet fullt og helt ved egen hjelp. Han har fullkommen 
kunnskap og levemåte, han er lykkelig, han er en som kjenner 
verden, — en uforlignelig trener for folk som kan trenes, — guders 
og menneskers lærer, en våken Mester. Han forstår denne verden til 
fullkommenhet med alle dens engler, demoner, guder, brahmaner, 
filosofer, fyrster og andre mennesker. Han underviser i en lære som 
er vakker på begynnelsen, vakker på midten og vakker på slutten, 
som er hel og komplett både i form og innhold, og han forklarer 
hvordan man kan praktisere det opphøyde liv. Så kommer en 
husherre eller sønnen hans eller noen som er gjenfødt i en eller 
annen familie og får høre denne læren. Når han hører læren, får han 
full tillit til han som er kommet fram, og han tenker med seg selv: 
"Hjemmelivet er trangt og innestengt, og her hvirvles lidenskapene 
opp som støv. Men eneboerlivet er åpent og fritt! Det er sannelig 
ikke lett for den som bor hjemme å leve det opphøyde liv i 
fullkommen renhet, slik at det kan skinne som en blankpolert 
konkylie! Kanskje jeg skulle rake av meg hår og skjegg, iføre meg 
den gule kappen, forlate hjemmet og gå ut i hjemløsheten?” En tid 
senere sier han fra seg alt han eier, enten det er mye eller lite. Han 
sier fra seg sin ætt og familie, hva enten den er stor eller liten. Så 
raker han av seg hår og skjegg, ifører seg gul kappe, forlater 
hjemmet og går ut i hjemløsheten. Og mens han lever som 
eneboermunk behersker han seg i samsvar med munkenes 
normsamling. Han holder seg til sitt rette område og til god atferd, 
og ser farene ved selv det minste feiltrinn. Han påtar seg 
treningsreglene og trener seg etter dem, og således oppnår han at 
alle hans ord og handlinger blir gode, og hans levevei blir ren. Hans 
moral blir fullkommen, han vokter sine sanseporter, han blir oppfylt 
av oppmerksomhet og klar forståelse og han lever i nøysomhet. Og 
hvordan har en munk fullkommen moral, store konge? 


Her har du en munk, store konge, som lar være å ta liv, og 
holder seg langt unna slike ting. Han har lagt fra seg sverd og pisk, 
han er vennlig og samvittighetsfull og lever med omtanke for alle 
levende veseners beste. Dette hører med i hans moral. Han lar være 
å ta det som ikke blir gitt, og holder seg langt unna slike ting. Han 
tar imot hva han får og ønsker ikke noe annet, og lever i ærlighet 
med et rent hjerte. Dette hører også med i hans moral. Han avstår 
fra mindreverdig atferd og lever et rent liv. Han gir avkall på 
seksualitet og på vulgære fornøyelser. Dette hører også med i hans 
moral. Han lar være å lyve, og holder seg langt unna slike ting. Han 
er sannferdig, ærlig, redelig og pålitelig. Han er en som ikke bedrar 
verden. Dette hører også med i hans moral. Han lar være å baktale 
andre, og holder seg langt unna slike ting. Om han hører noe her, 
går han ikke og forteller det til andre bare for å skape splid. Og det 
han hører der, kommer han heller ikke tilbake hit og forteller, bare 
for å skape splid. Han er en som forener de splittede og oppmuntrer 
de enige. Han foretrekker harmoni, gleder og fryder seg ved 
harmoni, og sier slikt som bidrar til harmoni. Dette hører også med 
i hans moral. Han lar være å tale sårende ord, og holder seg langt 
unna slike ting. Hans ord er milde, vennlige og høflige, de går til 
hjertet og gjør godt å høre, og er til glede og behag for mange. Ja, 
slike ord er det han taler. Dette hører også med i hans moral. Han 
farer ikke med tomt snakk og pjatt, men holder seg langt unna slike 
ting. Han taler nyttige ord til rett tid og i samsvar med fakta, han 
snakker om læren og om treningsdisiplinen. Han er en som taler 
minneverdige, begrunnede, nyttige og meningsfylte ord til rett tid. 
Dette hører også med i hans moral. Han unngår å skade trær og 
andre planter. Han spiser bare en gang om dagen, og ikke om 
natten — han spiser ikke i utide. Han går ikke og ser på 
forestillinger med musikk, sang og dans. Han lar være å pynte seg, 
og bruker ikke kranser, parfyme eller kosmetikk. Han bruker ikke 
store og luksuriøse møbler. Han tar ikke imot gull eller sølv. Han 
tar ikke imot utilberedt kjøtt eller korn. Heller ikke tar han imot 
kvinner, piker, slaver eller slavinner. Han tar ikke imot geiter, 
sauer, høns, griser, elefanter, kveg, hingster eller hopper. Åkrer eller 
jordstykker tar 


han heller ikke imot. Han løper ikke andres ærend. Han 
avstår fra kjøp og salg. Han svindler ikke med vekt, mål eller 
kvalitet. Han holder seg unna korrupsjon, svindel, juks og bedrag. 
Og han begår ikke drap, tortur, fengsling, ran, innbrudd eller 
maktmisbruk. Dette hører også med i hans moral. Selv om noen 
filosofer og brahmaner lever av gaver gitt i tillit, så driver de likevel 
og gjør skade på trær og andre planter, — så som planter som brer 
seg med rotskudd, stammeskudd, leddskudd, toppskudd eller med 
frø. Men han avstår fra å ødelegge plantevekster. Dette hører også 
med i hans moral. Selv om noen filosofer og brahmaner lever av 
gaver gitt i tillit, så driver de likevel og nyter ting som de har lagret 
opp, — som f.eks. lager av mat, drikke, klær, framkomstmidler, 
møbler, parfyme og diverse godsaker. Men han lar være å nyte 
opplagrede varer. Dette hører også med i hans moral. Selv om noen 
filosofer og brahmaner lever av gaver gitt i tillit, så driver de likevel 
med å besøke forestillinger og oppvisninger, — så som dans, sang, 
musikk, revyer, eposresitasjon, spill på cymbaler, tamburiner og 
stortrommer, eventyrspill, akrobatikk, elefantkamp, hestekamp, 
bøffelkamp, oksekamp, geitekamp, sauekamp, hanekamp, 
vaktelkamp, stokkekamp, nevekamp, brytekamp, troppemanøver, 
defilering, parade eller troppeinspeksjon. Men han går ikke på slike 
forestillinger eller oppvisninger. Dette hører også med i hans moral. 
Selv om noen filosofer og brahmaner lever av gaver gitt i tillit, er de 
likevel henfalne til lek og tidsfordriv, — så som brettspill med åtte 
eller ti rader med ruter, eller de samme spill bare med et tenkt brett 
i lufta (blindparti), hoppe paradis, legge eller ta brikker fra en haug 
uten at haugen rører på seg, terningspill, vippe pinne, kaste maling 
med handa på marka eller på en vegg og se hva slags figur det blir, 
ballspill, spille på små leketøysfløyter av løv, turning, leke med små 
leketøysploger, leketøysvindmøller, leketøyspann, leketøysvogner 
og buer, gjette bokstaver skrevet på ryggen eller i lufta, tanke- 
gjettelek, eller herming etter funksjonshemmede. Men han lar være 
å drive med slik lek og tidsfordriv. Dette hører også med i hans 
moral. Selv om noen filosofer og brahmaner lever av gaver gitt i 
tillit, er de likevel henfalne til å bruke høye og luksuriøse møbler, 
— så som liggestoler med flettverk, 


sofaer med utskårne rovdyrføtter, langragget klede, 
ullpledd med innvevd mangefarget mønster eller med 
blomstermønster, hvite ullpledd, stoppede madrasser, stoff med løve 
— og tigermønster, stoff med pelsforing på en eller begge kanter, 
silkestoffer med og uten juvelbroderier, store golvtepper, 
elefantdekken, hestedekken, vogndekken, leie av svart 
antilopeskinn, førsteklasses sengetepper av bananantilopeskinn, 
himmelsenger og sofaer med røde puter ved hode— og fotende. 
Men han bruker ikke slike store og luksuriøse møbler. Dette hører 
også med i hans moral. Selv om noen filosofer og brahmaner lever 
av gaver gitt i tillit, er de likevel henfalne til å pynte og utsmykke 
seg, — så som med bruk av skumbad, sjampo, parfymerte bad, 
massasje, speil, øyeskygge, kranser og kosmetikk, pudder, 
ansiktskrem, armbånd, hårbånd, spaserstokk, små rørskrin, sverd, 
parasoll, broderte tøfler, turban, juveler, vifte av yak-hale og hvite 
kapper med lange frynser. Men han lar være å pynte seg. Dette 
hører også med i hans moral. Selv om noen filosofer og brahmaner 
lever av gaver gitt i tillit, hengir de seg likevel til all slags fruktesløs 
prat, — så som å snakke om konger, forbrytere, statsmenn, tropper, 
krig og farlige situasjoner, mat og drikke, klær og møbler, kranser 
og parfyme, slektninger, kjøretøyer, landsbyer, små og store byer, 
nasjoner, kvinner, menn, berømte personer, sladder på gatehjørnet 
og ved brønnen, spøkelseshistorier, prat om løst og fast, 
spekulasjoner om hvordan verden ble til og om hvordan havet ble 
til, samt prat om vinning og tap. Men han driver ikke med slikt 
tomprat. Dette hører også med i hans moral. Selv om noen filosofer 
og brahmaner lever av gaver gitt i tillit, driver de likevel med slik 
smålig krangel som dette: — Du forstår ikke denne lære og disiplin, 
men det gjør jeg! Hvordan skulle vel du kunne forstå den? — Du tar 
feil! Jeg har rett! — Du er usaklig! Jeg holder meg til saken! — Det 
du burde ha nevnt først, nevner du på slutten, og det du burde ha 
nevnt sist, nevner du først! — Metoden din er helt bakvendt! 


— Argumentet ditt er gjendrevet, innrøm at du er slått! — 
Nå kan du jo bare prøve å vri deg unna det du har sagt! Men han 
holder seg unna slik smålig krangel. Dette hører også med i hans 
moral. Selv om noen filosofer og brahmaner lever av gaver gitt i 
tillit, lar de seg bruke som sendebud av konger, ministre, 
adelsmenn, brahmaner, borgere og prinser: Gå dit! Kom hit! Ta med 
deg dette! Hent det hit! Men han løper ikke andres ærend på den 
måten. Dette hører også med i hans moral. Selv om noen filosofer 
og brahmaner lever av gaver gitt i tillit, prøver de å lure til seg mer 
ved uhederlige midler, som antydninger, hint, smiger og 
bakvaskelser, drevet av begjær etter stadig større inntekter. Men 
han holder seg unna slik svindel. Dette hører også med i hans 
moral. Selv om noen filosofer og brahmaner lever av gaver gitt i 
tillit, skaffer de seg likevel uberettigede inntekter ved tarvelige 
kunster, — så som å spå i hender, tyde varsler og tegn, spå etter lyn 
og torden, drømmetydning, spå etter merker på kroppen, spå i 
musebitt, ofring til ilden, ofring med skje, ofring av agner, 
agnepulver, korn, smør og olje, fingerknokespåing, kunsten å finne 
en velegnet byggeplass, politikk, Shiva-dyrking, åndedyrking, 
dyrking av jordas krefter, slangetemming, giftkunnskap, 
skorpionfaget, helbrede musebitt, kjenne kråkenes og de andre 
fuglenes språk, spå hvor gammelt et menneskes kommer til å bli, gi 
midler til å avverge piler, og kjennskap til dyrenes språk. Men han 
avstår fra slike tarvelige kunster. Dette hører også med til hans 
moral. Selv om noen filosofer og brahmaner lever av gaver gitt i 
tillit, skaffer de seg likevel uberettigede ekstrainntekter ved 
tarvelige kunster. De forstår seg på å tyde detaljer og tegn i de 
følgende ting, og vet om de vil bringe lykke eller ulykke: Juveler, 
stokker, klær, sverd, piler, buer, våpen, kvinner, menn, gutter, 
jenter, slaver, slavinner, elefanter, hester, bøfler, okser, kuer, geiter, 
sauer, høns, vaktler, iguaner, øreringer, skilpadder og andre dyr. 
Men han avstår fra slike tarvelige kunster. Dette hører også med i 
hans moral. Selv om noen filosofer og brahmaner lever av gaver gitt 
i tillit, skaffer de seg likevel uberettigede ekstrainntekter ved 
tarvelige kunster, som å forutsi om fyrstene 


vil marsjere ut eller vende tilbake, om våre fyrster skal få 
framgang og de fremmede fyrstene bli slått på retrett eller omvendt, 
om våre fyrster skal vinne seier og de fremmede fyrstene lide 
nederlag eller omvendt, eller hvorvidt den ene siden skal seire og 
den andre skal tape. Men han avstår fra slike tarvelige kunster. 
Dette hører også med i hans moral. Selv om noen filosofer og 
brahmaner lever av gaver gitt i tillit, skaffer de seg likevel 
uberettigede ekstrainntekter ved tarvelige kunster, som å forutsi: 
Det vil bli måneformørkelse, solformørkelse eller 
stjerneformørkelse. Sol, måne og stjerner vil følge sine baner, eller 
de vil forlate sine baner. Det vil bli meteor-regn, ildskjær i 
horisonten, jordskjelv eller torden. Sol, måne og stjerner vil gå opp, 
de vil gå ned. Det blir overskyet, eller det blir klart vær. Eller de 
forutsier hvilket resultat hvert av disse fenomenene vil medføre. 
Men han avstår fra slike tarvelige kunster. Dette hører også med i 
hans moral. Selv om noen filosofer og brahmaner lever av gaver gitt 
i tillit, skaffer de seg likevel uberettigede ekstrainntekter ved 
tarvelige kunster, som å forutsi om det skal bli mye eller lite regn, 
om det skal bli rikelig med mat eller om det skal bli hungersnød, 
fred eller krig, sykdom eller god helse, — dessuten ved ferdigheter 
som matematikk, kalkulasjon og beregninger, samt diktning og 
naturfilosoferinger. Men han avstår fra slike tarvelige kunster. Dette 
hører også med i hans moral. Selv om noen filosofer og brahmaner 
lever av gaver gitt i tillit, skaffer de seg likevel uberettigede 
ekstrainntekter ved tarvelige kunster, som f.eks. å benytte seg av 
astrologi til å finne gunstig tidspunkt for sammenslutning eller 
oppløsning, eller gunstig tidspunkt for innkreving eller utbetaling 
av penger. Eller de framsier trylleformularer som skal bringe lykke 
eller ulykke, de forårsaker abort, de binder munn eller tunge, og 
framsier trylleformularer som får folk til å vri hendene, og som 
forårsaker døvhet. De får orakelsvar fra speilet, fra en besatt pike 
eller prestinne, de tilber sola, tilber Gud, spyr flammer ut av 
munnen eller tilber lykkens gudinne. Men han avstår fra slike 
tarvelige kunster. Dette hører også med i hans moral. Selv om noen 
filosofer og brahmaner lever av gaver gitt i tillit, skaffer de seg 
likevel uberettigede ekstrainntekter ved tarvelige kunster, — så som 
bønn, fromhet, lese hymner til jordas krefter, frambringe virilitet 
eller impotens, finne gunstige 


byggeplasser og innvie dem, seremoniell munnspyling og 
bading, ofring, utdele diverse brekkmidler og avføringsmidler, øye- 
øre- og nesesmurninger, kirurgi, barnehelbredelser og tildeling av 
medisiner og helbredende urter og røtter. Men han avstår fra slike 
tarvelige kunster. Dette hører også med i hans moral. Når en munk 
således har fullkommen moral, store konge, da frykter han intet fra 
noe hold, for han er beskyttet av sin moral. Det er som når en lovlig 
innsatt fyrste har slått ned alle sine motstandere. Da frykter han 
intet fra noe hold, for han er uten fiender. Slik er det også når en 
munk har fullkommen moral, store konge. Da frykter han intet fra 
noe hold, for han er beskyttet av sin moral. Og når han har 
oppnådd slike edle moralske trekk, opplever han en indre lykke som 
ingen kan klandre. På denne måten har en munk fullkommen 
moral, store konge. 3.3. Overvåkning av sansene Og hvordan vokter 
en munk sine sanseporter, store konge? Når en munk ser en synlig 
form med øyet sitt, store konge, griper han ikke etter helheten som 
objekt og heller ikke etter de enkelte detaljer. Ettersom dårlige og 
usunne tendenser som begjær og avsmak kan komme til å influere 
en som ikke vokter på synssansen sin, går han inn for å passe på 
den. Han vokter synssansen sin vel, og passer godt på. Og likedan 
når han hører en lyd med øret sitt, eller fornemmer en duft med 
nesa, eller kjenner en smak på tunga, eller føler en berøring mot 
kroppen, eller når han fornemmer en ide med sinnet, da griper han 
ikke etter helheten som objekt og heller ikke etter de enkelte 
detaljer. Ettersom dårlige og usunne tendenser som begjær og 
avsmak kan komme til å influere en som ikke vokter på sinnets 
sans, går han inn for å passe på den. Han vokter sinnets sans vel, og 
passer godt på. Og når han har oppnådd en slik sansekontroll, 
opplever han en indre ubesudlet lykke. På denne måten vokter en 
munk sine sanseporter, store konge. 


3.4. Oppmerksomhet og klar forståelse Og hvordan er en 
munk oppfylt av oppmerksomhet og klar forståelse, store konge? 
Når en munk går fram og tilbake, store konge, så gjør han dette 
med klar forståelse. Når han ser på noe eller ser seg omkring, gjør 
han dette med klar forståelse. Når han bøyer eller retter ut deler av 
kroppen, gjør han dette med klar forståelse. Når han er iført sine 
kapper og bærer matbollen sin, gjør han dette med klar forståelse. 
Når han spiser, drikker, tygger og smaker, gjør han dette med klar 
forståelse. Når han tømmer seg for avføring og urin, gjør han dette 
med klar forståelse. Uansett om han går, står, sitter, sovner, våkner, 
taler eller tier, så gjør han dette med klar forståelse. På denne 
måten er en munk oppfylt av oppmerksomhet og klar forståelse, 
store konge. 3.5. Nøysomhet Og hvordan lever en munk i 
nøysomhet, store konge? En munk er fornøyd, store konge, med så 
mye klær som er nødvendig for å beskytte kroppen, og med så mye 
mat som er nødvendig for at magen skal fungere skikkelig. Det han 
eier kan han ta med seg hvor han går og står, akkurat som en fugl 
tar med seg vingene sine hvor den enn flyr, store konge. Slik er 
altså en munk fornøyd med så mye klær som er nødvendig for å 
beskytte kroppen, og med så mye mat som er nødvendig for at 
magen skal fungere skikkelig. Det han eier kan han ta med seg hvor 
han går og står. På den måten lever en munk i nøysomhet, store 
konge. 3.6. Frihet fra de fem hindringene Når han har utviklet 
denne edle moralske karakter og denne edle sansekontrollen, når 
han har utviklet en slik edel oppmerksomhet og klar forståelse, og 
når han lever slik 1 


edel nøysomhet, — da finner han seg et ensomt sted å bo, 
så som i villmarken, under et tre, på fjellet, i en stille dal, i en 
grotte, på en gravplass, i skogen, 1 det fri eller på en haug med strå. 
Når han er kommet tilbake fra almisserunden og er ferdig med å 
spise, setter han seg ned med korslagte bein og kroppen rak, med 
våken oppmerksomhet. Han legger bort all grådighet etter verdslige 
goder og lever uten grådighet i tankene, han renser sinnet for all 
grådighet. Han legger bort alt hat og motvilje og lever uten motvilje 
1 sinnet, med omtanke for alle levende veseners vel, — han renser 
sinnet for alt hat og motvilje. Han legger bort all sløvhet og treghet, 
og lever uten sløvhet og treghet. Han er åpen for inntrykk, har 
oppmerksomhet og klar forståelse, og renser sinnet for sløvhet og 
treghet. Han legger bort rastløshet og bekymringer og lever uten 
indre uro. Med sinnet fylt av fred renser han det for rastløshet og 
bekymringer. Han kvitter seg med all forvirring og har overvunnet 
all uvisshet. Han er ikke lenger i villrede om hva som er godt, og 
han renser sinnet for all forvirring. Det er som når en mann tar opp 
et lån for å gjøre forretninger, store konge. Forretningene hans går 
bra, slik at han kan betale tilbake de pengene han lånte, og enda 
har han noen igjen til å underholde sin kone med. Da tenker han: 
Før hadde jeg gjeld for å gjøre forretninger. Disse forretningene 
gikk bra, slik at jeg kunne betale tilbake de pengene jeg hadde lånt, 
og enda har jeg noe igjen til å underholde min kone med.” Dette 
gjør ham glad og lykkelig. Videre er det som når en mann er syk, 
store konge, hardt angrepet med store smerter. Maten smaker ham 
ikke og kroppen er svak. Men etter en tid går sykdommen over, 
maten smaker ham og kroppen blir sterk igjen. Da tenker han: *Før 
var jeg syk, jeg hadde store smerter og var hardt angrepet. Maten 
smakte meg ikke og kroppen var svak. Men nå er jeg frisk igjen! 
Maten smaker meg og kroppen er sterk!” Dette gjør ham glad og 
lykkelig. Og videre, store konge, er det som når en mann er tatt til 
fange og kastet i fengsel. Men etter en tid blir han fri fra 
fangenskapet. Han er trygg og i god behold, og ingenting av det han 
eier er gått tapt. Da tenker han: *Før satt jeg i fengsel, men nå er jeg 
fri fra fangenskapet! Nå er jeg trygg og i god behold, og ingenting 
av det som jeg eier er gått tapt.” Dette gjør ham glad og lykkelig. 
Og så er det som når en mann er slave, store konge. Da kan han 
ikke 


bestemme over seg selv, men andre bestemmer over ham, 
og han kan ikke gå hvor han vil. Men etter en tid blir han fri fra 
slaveriet, han bestemmer over seg selv, og ingen andre bestemmer 
over ham. Han er fri mann og kan gå hvor han vil. Da tenker han: 
*Før var jeg slave, og kunne ikke bestemme over meg selv. Andre 
bestemte over meg, og jeg kunne ikke gå hvor jeg ville. Men nå er 
jeg fri fra slaveriet. Jeg bestemmer over meg selv, og ingen andre 
bestemmer over meg. Jeg er fri nå, og kan gå hvor jeg vil!” Dette 
gjør ham glad og lykkelig. Og videre, store konge, er det som når en 
mann gir seg ut på en lang reise gjennom øde trakter, og har med 
seg store verdier og rikdommer. Han ferdes på ensomme og farlige 
stier. Men omsider kommer han ut av ødemarka igjen, og når trygt 
fram til sivilisasjonen, der det er fredelig og trygt å være. Da tenker 
han: "Før var jeg ute på en lang reise gjennom øde trakter, med 
store verdier og rikdommer. Jeg vandret på ensomme og farlige 
stier. Men omsider kom jeg ut av ødemarka igjen, og nådde trygt 
fram til sivilisasjonen, og her er det fredelig og trygt å være!” Dette 
gjør ham glad og lykkelig. Og derfor betrakter munken disse fem 
hindringene som gjeld, som sykdom, som fangenskap, som slaveri 
og som en reise i ødemarka så lenge han ikke har fjernet dem fra 
sitt indre, store konge. Og han ser det som gjeldsfrihet, som 
sunnhet, som frihet fra fangenskap og fra slaveri og som et sivilisert 
land, når han har fjernet disse fem hindringene fra sitt indre. 3.7. 
De fire meditasjonstilstandene Når han således ser hvordan disse 
fem hindringene blir borte fra hans indre, blir han tilfreds. Den som 
er tilfreds finner glede, og den som har glede i sinnet, får ro 1 
kroppen. Den som har ro i kroppen føler velvære, og den som føler 
velvære får samlet tankene. Han isolerer seg både fra sansenytelser 
og fra usunne ideer og går inn i første meditasjonstilstand, — den 
som fødes av ensomhet og inneholder både innledende og 
fastholdende tanker, glede og velvære, — og forblir i den. Han lar 
den glede og velvære som fødes av ensomhet strømme omkring, 
over og gjennom hele kroppen sin 


og fylle den helt, slik at ingen del av kroppen hans er 
uberørt av den glede og velvære som fødes av ensomhet. Det er som 
når en dyktig badetjener eller læregutten hans strør såpepulver i ei 
bronseskål, store konge, og tilsetter vann litt etter litt og knar til 
såpeklumpen er fuktig, gjennomfuktet både utvendig og innvendig, 
men ikke så den drypper. Nettopp slik lar munken den glede og 
velvære som fødes av ensomhet strømme omkring, over og gjennom 
hele kroppen sin og fylle den helt, slik at ingen del av kroppen hans 
er uberørt av den glede og velvære som fødes av ensomhet. Og 
dette, store konge, er en direkte frukt av munkelivet, som er bedre 
og høyere enn de jeg har nevnt tidligere. Deretter, store konge, 
bringer munken de innledende og fastholdende tanker til ro, og går 
inn i andre meditasjonstilstand, — en indre fred og konsentrasjon 
av sinnet, som fødes av fordypelse og inneholder glede og velvære, 
men ikke de innledende eller fastholdende tanker, — og forblir i 
den. Han lar den glede og velvære som fødes av konsentrasjon 
strømme omkring, over og gjennom hele kroppen sin og fylle den 
helt, slik at ingen del av kroppen hans er uberørt av den glede og 
velvære som fødes av konsentrasjon. Det er som et stille tjern med 
kildevann, store konge. Det har ikke noe tilsig verken fra nord, sør, 
øst eller vest, og det kommer heller ikke noe regnskyll fra skyene av 
og til og fyller det opp. Men fra kilden springer det fram en strøm 
med kjølig vann som strømmer inn, omkring i og gjennom hele 
tjernet og fyller det helt, slik at ingen del av tjernet er uberørt av 
det kjølige vannet. Nettopp slik lar munken den glede og velvære 
som fødes av konsentrasjon strømme omkring, over og gjennom 
hele kroppen sin og fylle den helt, slik at ingen del av kroppen hans 
er uberørt av den glede og velvære som fødes av konsentrasjon. Og 
dette, store konge, er også en direkte frukt av munkelivet, som er 
bedre og høyere enn de jeg har nevnt tidligere. Deretter, store 
konge, søker ikke munken lenger glede, men hviler i likevekt. Med 
oppmerksomhet og klar forståelse føler han legemlig velvære, og 
går inn i tredje meditasjonstilstand, — den som de edle omtaler slik: 
"Lykkelig lever den som er oppmerksom og som har likevekt i 
sinnet!” — og forblir i den. Han lar det velvære som 


er uten glede strømme omkring, over og gjennom hele 
kroppen sin og fylle den helt, slik at ingen del av kroppen hans er 
uberørt av det velvære som er uten glede. Det er liksom blomstene i 
en lotusdam, store konge. Der vokser lotus, vannliljer og nøkkeroser 
som er født i vannet og lever helt neddykket i vannet, uten å 
komme opp til overflaten. Det kjølige vannet strømmer over, 
omkring og mellom dem, så ingen del av disse blomstene er uberørt 
av det kjølige vannet. Nettopp slik lar han det velvære som er uten 
glede strømme omkring, over og gjennom hele kroppen sin og fylle 
den helt, slik at ingen del av kroppen hans er uberørt av det 
velvære som er uten glede. Og dette, store konge, er også en direkte 
frukt av munkelivet, som er bedre og høyere enn de jeg har nevnt 
tidligere. Deretter, store konge, forlater munken velvære og lidelse. 
Han legger tidligere gleder og sorger bak seg og går inn i fjerde 
meditasjonstilstand, — den som kjennetegnes av den reneste 
oppmerksomhet og sinnslikevekt, uten verken behag eller ubehag, 
— og forblir i den. Han sitter og lar tankens klarhet og lysende 
renhet gjennomtrenge hele kroppen sin, slik at ingen del av kroppen 
hans er uberørt av tankens klarhet og lysende renhet. Det er som 
om en mann skulle sitte innhyllet i en hvit kappe, store konge, og 
trekke den over hodet. Da ville ingen del av kroppen hans stikke 
utenfor den hvite kappen. Nettopp slik sitter munken og lar tankens 
klarhet og lysende renhet gjennomtrenge hele kroppen sin, slik at 
ingen del av kroppen hans er uberørt av tankens klarhet og lysende 
renhet. Og dette, store konge, er også en direkte frukt av 
munkelivet, som er bedre og høyere enn de jeg har nevnt tidligere. 
3.8. Innsikt i kroppens forgjengelighet Nå som sinnet hans er blitt 
konsentrert, klart og lysende rent, plettfritt og uten noe som 
skjemmer, smidig og lett å arbeide med, fast og urokkelig, anvender 
han dette sinnet og retter det mot innsikt og visdom. Og dette 
merker han seg: "Denne kroppen 


min har form og består av de fire grunnelementene. Den er 
avlet av far og mor og opprettholdt av ris og melk. Den er underlagt 
forandringens, forfallets, forråtnelsens, ødeleggelsens og 
oppløsningens lov. Men bevisstheten min er basert på nettopp 
denne kroppen, og er avhengig av den.” Det er som en strålende 
vakker juvel, store konge, en smaragd av førsteklasses kvalitet med 
åtte velslepne fasetter, gjennomsiktig, pur og ren og perfekt på alle 
vis. Og denne juvelen er tredd inn på ei blå, gul, hvit, rød eller 
beige snor. En mann med synet i behold som får den i handa og ser 
på den, ville vite at dette er en strålende vakker juvel, en smaragd 
av førsteklasses kvalitet med åtte velslepne fasetter, gjennomsiktig, 
pur og ren og perfekt på alle vis, og at den er tredd inn på ei blå, 
gul, hvit, rød eller beige snor. Slik er det også med munken, store 
konge. Når nå sinnet hans er blitt konsentrert, klart og lysende rent, 
plettfritt og uten noe som skjemmer, smidig og lett å arbeide med, 
fast og urokkelig, — så anvender han dette sinnet og retter det mot 
innsikt og visdom. Og dette merker han seg: *Denne kroppen min 
har form og består av de fire grunnelementene. Den er avlet av far 
og mor og opprettholdt av ris og melk. Den er underlagt 
forandringens, forfallets, forråtnelsens, ødeleggelsens og 
oppløsningens lov. Men bevisstheten min er basert på nettopp 
denne kroppen, og er avhengig av den.” Og dette, store konge, er 
også en direkte frukt av munkelivet, som er bedre og høyere enn de 
jeg har nevnt tidligere. 3.9. Spesielle evner Og når sinnet hans er 
blitt konsentrert, klart og lysende rent, plettfritt og uten noe som 
skjemmer, smidig og lett å arbeide med, fast og urokkelig, — så 
anvender han dette sinnet og retter det mot å skape et 
tankeprodusert legeme. Ut fra sitt eget legeme skaper han et annet 
legeme som har form, består av ren tanke og har full førlighet i alle 
lemmer og alle sanser og evner i orden. Det er som når en mann 
trekker et sivstrå ut av bladslira, store konge. Da tenker han som så: 
"Her er strået og her er bladslira. Strået er en ting og bladslira en 


annen, men likevel har strået kommet ut av bladslira.” 
Eller det er som når en mann trekker et sverd ut av skjeden, og 
tenker: "Her er sverdet og her er skjeden. Sverdet er en ting og 
skjeden en annen, men likevel har sverdet kommet ut av skjeden.” 
Eller du kan sammenligne det med en mann som trekker en slange 
ut av skinnet dens, og tenker: "Her er slangen og her er skinnet. 
Slangen er en ting og skinnet en annen, men likevel har slangen 
kommet ut av skinnet.” Nettopp slik er det med munken også, store 
konge. Når sinnet hans er blitt konsentrert, klart og lysende rent, 
plettfritt og uten noe som skjemmer, smidig og lett å arbeide med, 
fast og urokkelig, — så anvender han dette sinnet og retter det mot 
å skape et tankeprodusert legeme. Ut fra sitt eget legeme skaper han 
et annet legeme som har form, består av ren tanke og har full 
førlighet i alle lemmer og alle sanser og evner i orden. Og dette, 
store konge, er også en direkte frukt av munkelivet, som er bedre og 
høyere enn de jeg har nevnt tidligere. 3.10. Andre paranormale 
ferdigheter Og når sinnet hans er blitt konsentrert, klart og lysende 
rent, plettfritt og uten noe som skjemmer, smidig og lett å arbeide 
med, fast og urokkelig, — så anvender han dette sinnet og retter det 
mot de paranormale ferdigheter: Fra å være en gjør han seg til 
mange, og fra å være mange gjør han seg til en. Han gjør seg 
usynlig og kommer til syne igjen. Han går like uhindret gjennom 
vegger og murer som om de skulle være luft. Han dykker ned i 
jorden og kommer opp igjen som om det skulle være vann. Han går 
på vannet uten å synke nedi, som om det skulle være fast grunn. 
Med korslagte bein ferdes han gjennom luften som fuglen på 
vingene. Han berører og stryker over sola og månen med handa si, 
enda så mektige og veldige de er, og han ferdes i sitt legeme helt 
opp til Brahmas verden. Det er som når en dyktig pottemaker eller 
læregutten hans kan lage og utforme hva slags krukke han vil, store 
konge, av god leire. Eller som når en dyktig elfenbeinskjærer eller 
læregutten hans kan lage og utforme hva slags elfenbeingjenstand 
han vil, ut av godt elfenbein. Eller som når en dyktig gullsmed 


eller læregutten hans kan lage og utforme hva slags 
gullsmykke han vil, av godt gull. Slik er det med munken også, 
store konge. Når sinnet hans er blitt konsentrert, klart og lysende 
rent, plettfritt og uten noe som skjemmer, smidig og lett å arbeide 
med, fast og urokkelig, — så anvender han dette sinnet og retter det 
mot de paranormale ferdigheter: Fra å være en gjør han seg til 
mange, og fra å være mange gjør han seg til en. Han gjør seg 
usynlig og kommer til syne igjen. Han går like uhindret gjennom 
vegger og murer som om de skulle være luft. Han dykker ned i 
jorda og kommer opp igjen som om det skulle være vann. Han går 
på vannet uten å synke nedi, som om det skulle være fast grunn. 
Med korslagte bein ferdes han gjennom lufta som fuglen på 
vingene. Han berører og stryker over sola og månen med handa si, 
enda så mektige og veldige de er, og han ferdes i sitt legeme helt 
opp til Brahmas verden. Og dette, store konge, er også en direkte 
frukt av munkelivet, som er bedre og høyere enn de jeg har nevnt 
tidligere. Og når sinnet hans er blitt konsentrert, klart og lysende 
rent, plettfritt og uten noe som skjemmer, smidig og lett å arbeide 
med, fast og urokkelig, — så anvender han dette sinnet og retter det 
mot den guddommelige hørsel. Med den rene, guddommelige og 
overmenneskelige hørsel kan han høre både guddommelige og 
menneskelige lyder, både nære og fjerne. Det er som når en mann er 
ute og går langsetter hovedveien, store konge, og så får høre lyden 
av stortrommer, små trommer, horn, bekken og pauker. Da vet han 
at dette er lyden av stortrommer, små trommer, horn, bekken og 
pauker. Slik er det med munken også, store konge. Når sinnet hans 
er blitt konsentrert, klart og lysende rent, plettfritt og uten noe som 
skjemmer, smidig og lett å arbeide med, fast og urokkelig, — så 
anvender han dette sinnet og retter det mot den guddommelige 
hørsel. Med den rene, guddommelige og overmenneskelige hørsel 
kan han høre både guddommelige og menneskelige lyder, både 
nære og fjerne. Og dette, store konge, er også en direkte frukt av 
munkelivet, som er bedre og høyere enn de jeg har nevnt tidligere. 
Og når sinnet hans er blitt konsentrert, klart og lysende rent, 
plettfritt og uten noe som skjemmer, smidig og lett å arbeide med, 
fast og urokkelig, — så anvender han 


dette sinnet og retter det mot psykologisk innsikt. Ut fra 
seg selv forstår han andre menneskers sinn, og erkjenner et grådig 
sinn som grådig, og et sinn uten grådighet erkjenner han som uten 
grådighet. Et hatefullt sinn erkjenner han som et hatefullt sinn, og 
et sinn uten hat erkjenner han som et sinn uten hat. Et forblindet 
sinn erkjenner han som et forblindet sinn, og et ikke forblindet sinn 
erkjenner han som et ikke forblindet sinn. Et innskrenket sinn 
erkjenner han som innskrenket, og et adspredt sinn erkjenner han 
som adspredt. Et avansert sinn erkjenner han som avansert, og et 
tilbakestående sinn erkjenner han som tilbakestående. Et 
laverestående sinn erkjenner han som laverestående, og et 
uovertruffent sinn erkjenner han som uovertruffent. Et konsentrert 
sinn erkjenner han som konsentrert, og et ukonsentrert sinn 
erkjenner han som ukonsentrert. Et frigjort sinn erkjenner han som 
frigjort, og et ikke frigjort sinn erkjenner han som ikke frigjort. Det 
er som når en ung kvinne, mann eller gutt som er nøye med sitt 
utseende, betrakter ansiktet sitt i et speil eller i en bolle med rent, 
klart og gjennomsiktig vann, store konge. Hvis det er en føflekk der, 
ser han at det er det, og hvis det ikke er en føflekk der, ser han at 
det ikke er det. Slik er det med munken også, store konge. Når 
sinnet hans er blitt konsentrert, klart og lysende rent, plettfritt og 
uten noe som skjemmer, smidig og lett å arbeide med, fast og 
urokkelig, — så anvender han dette sinnet og retter det mot 
psykologisk innsikt. Ut fra seg selv forstår han andre menneskers 
sinn, og erkjenner et grådig sinn som grådig, og et sinn uten 
grådighet erkjenner han som uten grådighet. Et hatefullt sinn 
erkjenner han som et hatefullt sinn, og et sinn uten hat erkjenner 
han som et sinn uten hat. Et forblindet sinn erkjenner han som et 
forblindet sinn, og et ikke forblindet sinn erkjenner han som et ikke 
forblindet sinn. Et innskrenket sinn erkjenner han som innskrenket, 
og et adspredt sinn erkjenner han som adspredt. Et avansert sinn 
erkjenner han som avansert, og et tilbakestående sinn erkjenner han 
som tilbakestående. Et laverestående sinn erkjenner han som 
laverestående, og et uovertruffent sinn erkjenner han som 
uovertruffent. Et konsentrert sinn erkjenner han som konsentrert, og 
et ukonsentrert sinn erkjenner han som ukonsentrert. Et frigjort sinn 
erkjenner han som frigjort, og et ikke frigjort sinn erkjenner han 
som ikke frigjort. Og dette, store konge, er også en direkte frukt av 
munkelivet, som er bedre og 


høyere enn de jeg har nevnt tidligere. Og når sinnet hans 
er blitt konsentrert, klart og lysende rent, plettfritt og uten noe som 
skjemmer, smidig og lett å arbeide med, fast og urokkelig, — så 
anvender han dette sinnet og retter det mot kunsten å huske 
tidligere oppholdssteder. Han husker mange tidligere 
oppholdssteder. Således husker han en fødsel, to fødsler og videre 
opp til flere hundre tusen fødsler, og han kan til og med huske at 
universet har utvidet seg og trukket seg sammen en gang, to ganger, 
ja, opp til ti slike verdenssykluser. Og han husker følgende: 'Der het 
jeg det og det, jeg var av den og den ætt og klasse, nøt den og den 
mat, hadde de og de gleder og sorger og ble så og så gammel. Så 
falt jeg derifra og ble gjenfødt et annet sted. Og der het jeg det og 
det,” — og han husker like mange detaljer her — "Og så falt jeg 
derifra og ble gjenfødt her.” Slik husker han mange tidligere 
oppholdssteder, både detaljert og i store trekk. Det er som om en 
mann skulle gå fra sin egen landsby til en annen landsby, store 
konge. Og fra denne landsbyen går han til enda en landsby, og 
derfra går han hjem til sin egen landsby igjen. Da ville han vite 
følgende: *Nå gikk jeg fra min egen landsby til den andre 
landsbyen, og der sto jeg slik og satt slik og snakket om ditt og tiet 
om datt. Så gikk jeg til neste landsby, og der sto jeg slik og satt slik 
og snakket om ditt og tiet om datt. Og deretter gikk jeg hjem til min 
egen landsby igjen.” Slik er det også med munken, store konge. Når 
sinnet hans er blitt konsentrert, klart og lysende rent, plettfritt og 
uten noe som skjemmer, smidig og lett å arbeide med, fast og 
urokkelig, — så anvender han dette sinnet og retter det mot kunsten 
å huske tidligere oppholdssteder. Han husker mange tidligere 
oppholdssteder. Således husker han en fødsel, to fødsler og videre 
opp til flere hundre tusen fødsler, og han kan til og med huske at 
universet har utvidet seg og trukket seg sammen en gang, to ganger, 
Ja, opp til ti slike verdenssykluser. Og han husker følgende: 'Der het 
jeg det og det, jeg var av den og den ætt og klasse, nøt den og den 
mat, hadde de og de gleder og sorger og ble så og så gammel. Så 
falt jeg derifra og ble gjenfødt et annet sted. Og der het jeg det og 
det,” — og han husker like mange detaljer her — "Og så falt jeg 
derifra og ble gjenfødt her.” Slik husker han mange tidligere 
oppholdssteder, både detaljert og i store trekk. 


Og dette, store konge, er også en direkte frukt av 
munkelivet, som er bedre og høyere enn de jeg har nevnt tidligere. 
Og når sinnet hans er blitt konsentrert, klart og lysende rent, 
plettfritt og uten noe som skjemmer, smidig og lett å arbeide med, 
fast og urokkelig, — så anvender han dette sinnet og retter det mot 
kunnskapen om hvordan alle vesener oppstår og går under. Med 
rent, himmelsk og overmenneskelig syn ser han hvordan alle 
vesener oppstår og går under. Han ser og forstår hvordan gode og 
onde, stygge og vakre, lykkelige og ulykkelige, alle tar 
konsekvensene av sine egne handlinger: "Disse vesenene her 
oppførte seg dårlig, både i tanke, ord og handling. De talte 
nedsettende om de edle, de hadde feilaktige teorier og handlet etter 
disse teoriene. Etter døden, når kroppen går i oppløsning, er disse 
blitt gjenfødt i vonde kår, i elendighet, lidelse og pinefulle 
tilstander. Men disse andre vesenene oppførte seg godt, både i 
tanke, ord og handling. De talte vel om de edle, de hadde rett syn 
og handlet i samsvar med dette. Etter døden, når kroppen går i 
oppløsning, er de blitt gjenfødt i gode kår og lykkelige tilstander.” 
Slik ser han med rent, himmelsk og overmenneskelig syn hvordan 
alle vesener oppstår og går under. Han ser og forstår hvordan gode 
og onde, stygge og vakre, lykkelige og ulykkelige, alle tar 
konsekvensene av sine egne handlinger. Det er som om en mann 
med synet i behold skulle stå på en terrasse ved et gatekryss, store 
konge. Da kunne han se folk som gikk inn og ut av husene, folk som 
gikk langsetter gatene og folk som satt midt i gatekrysset. Da ville 
han vite at disse menneskene går inn og ut av husene, disse går 
langsetter gatene og disse sitter midt i gatekrysset. Slik er det også 
med munken, store konge. Når sinnet hans er blitt konsentrert, klart 
og lysende rent, plettfritt og uten noe som skjemmer, smidig og lett 
å arbeide med, fast og urokkelig, — så anvender han dette sinnet og 
retter det mot kunnskapen om hvordan alle vesener oppstår og går 
under. Med rent, himmelsk og overmenneskelig syn ser han 
hvordan alle vesener oppstår og går under. Han ser og forstår 
hvordan gode og onde, stygge og vakre, lykkelige og ulykkelige, 
alle tar konsekvensene av sine egne handlinger: *Disse vesenene her 
oppførte seg dårlig, både i tanke, ord og handling. De talte 
nedsettende om de edle, de hadde feilaktige teorier og handlet etter 
disse teoriene. Etter døden, når kroppen går i oppløsning, er disse 
blitt 


gjenfødt i vonde kår, i elendighet, lidelse og pinefulle 
tilstander. Men disse andre vesenene oppførte seg godt, både i 
tanke, ord og handling. De talte vel om de edle, de hadde rett syn 
og handlet i samsvar med dette. Etter døden, når kroppen går i 
oppløsning, er de blitt gjenfødt i gode kår og lykkelige tilstander.” 
Slik ser han med rent, himmelsk og overmenneskelig syn hvordan 
alle vesener oppstår og går under. Han ser og forstår hvordan gode 
og onde, stygge og vakre, lykkelige og ulykkelige, alle tar 
konsekvensene av sine egne handlinger. Og dette, store konge, er 
også en direkte frukt av munkelivet, som er bedre og høyere enn de 
jeg har nevnt tidligere. 3.11. Den endelige frigjøring Og når sinnet 
hans er blitt konsentrert, klart og lysende rent, plettfritt og uten noe 
som skjemmer, smidig og lett å arbeide med, fast og urokkelig, — 
så anvender han dette sinnet og retter det mot kunnskapen om 
hvordan sinnets forurensninger kan utslettes. Han merker seg det 
som det er: Dette er lidelse. Han merker seg det som det er: Dette er 
lidelsens opphav. Han merker seg det som det er: Dette er lidelsens 
opphør. Han merker seg det som det er: Dette er veien til lidelsens 
opphør. Han merker seg det som det er: Dette er sinnets 
forurensninger. Han merker seg det som det er: Dette er årsaken til 
sinnets forurensninger. Han merker seg det som det er: Dette er 
slutten på sinnets forurensninger. Han merker seg det som det er: 
Dette er veien til å gjøre slutt på sinnets forurensninger. Når han vet 
og ser dette, blir sinnet hans befridd fra forurensninger i sinnet 
knyttet til sanselige nytelser, fra forurensninger i sinnet knyttet til 
forventningsmønstre og fra forurensninger i sinnet knyttet til 
uvitenhet. Han er fri, og vet at han er fri. Og han vet at det ikke 
oppstår noe nytt, at treningsveien er vandret til ende, — gjort er det 
som skulle gjøres og det er ikke noe mer som gjenstår. Det er som 
om en mann med synet i behold skulle stå på stranda av et 
krystallklart lite fjellvann, store konge, med helt gjennomsiktig 
vann og uten noe 


gjørme. Da ville han kunne se skjell og muslinger, sand og 
småstein uti vannet, og han ville kunne se fiskestimer stå eller 
svømme omkring der ute. Og han ville vite dette: Denne innsjøen 
har krystallklart og gjennomsiktig vann, uten noe gjørme. Der ligger 
det skjell og muslinger, der ligger det sand og småstein, og der står 
det fiskestimer og der svømmer de.” Slik er det også med munken 
store konge. Når sinnet hans er blitt konsentrert, klart og lysende 
rent, plettfritt og uten noe som skjemmer, smidig og lett å arbeide 
med, fast og urokkelig, — så anvender han dette sinnet og retter det 
mot kunnskapen om hvordan sinnets forurensninger kan utslettes. 
Han merker seg det som det er: Dette er lidelse. Han merker seg det 
som det er: Dette er lidelsens opphav. Han merker seg det som det 
er: Dette er lidelsens opphør. Han merker seg det som det er: Dette 
er veien til lidelsens opphør. Han merker seg det som det er: Dette 
er sinnets forurensninger. Han merker seg det som det er: Dette er 
årsaken til sinnets forurensninger. Han merker seg det som det er: 
Dette er slutten på sinnets forurensninger. Han merker seg det som 
det er: Dette er veien til å gjøre slutt på sinnets forurensninger. Når 
han vet og ser dette, blir sinnet hans befridd fra forurensninger i 
sinnet knyttet til sanselige nytelser, fra forurensninger i sinnet 
knyttet til forventningsmønstre og fra forurensninger i sinnet 
knyttet til uvitenhet. Han er fri, og vet at han er fri. Og han vet at 
det ikke oppstår noe nytt, at treningsveien er vandret til ende, — 
gjort er det som skulle gjøres og det er ikke noe mer som gjenstår. 
Og dette, store konge, er også en direkte frukt av munkelivet, som 
er bedre og høyere enn de jeg har nevnt tidligere. Og noen bedre og 
høyere frukt av munkelivet enn denne, det finnes ikke!” 4. Kongens 
bekjennelse Da Mesteren hadde sagt dette, sa kong Ajatasattu 
Vedehisønn av Magadha: "Utmerket, Mester, utmerket! Det er som å 
rette opp det som var blitt veltet, 


eller som å åpenbare det som var skjult. Det er som å vise 
veien til en som var gått vill, eller som å bære lys inn i mørket, slik 
at den som har øyne kan se det som er der. Nettopp slik har du 
forklart sannheten på mange måter, Mester. Nå tar jeg tilflukt til 
deg, Mester, til din lære og til munkefellesskapet. Vær så snill å 
regne meg som en legvenn, Mester, som har tatt tilflukt fra i dag av 
og så lenge jeg lever. Men jeg har begått en overtredelse, Mester, 
for jeg var så dum, så uvettig og lite forstandig. Jeg myrdet min far, 
som var en rettferdig og rettmessig konge, for å få makten i landet. 
Ta imot mitt skriftemål, Mester, og tilgi meg denne overtredelsen 
som jeg bekjenner, så skal jeg bedre meg for framtiden.” *Ja, det er 
sant store konge, at du i din dumhet, uvettighet og uforstand begikk 
en overtredelse da du myrdet din far, som var en rettferdig og 
rettmessig konge, for å få makten i landet. Men ettersom du ser 
feilen din som det den er, store konge, og bekjenner den som rett 
er, skal vi ta imot skriftemålet og gi deg tilgivelse. For slik er det i 
den edles disiplin, at den som ser sin feil som det den er, og 
bekjenner den som rett er, han bedrer seg også for framtiden.” Da 
Mesteren hadde sagt dette, sa kongen til ham: *Nå må vi gå, Mester. 
Vi har mange plikter og mye å gjøre.” *Gjør som du selv synes best, 
store konge.” Tilfreds og glad for Mesterens ord reiste kong 
Ajåtasattu seg opp. Han bøyde seg dypt for Mesteren, gikk rundt 
ham med høyre side vendt mot ham, og dro så bort. Like etter at 
kong Ajåtasattu hadde gått, vendte Mesteren seg mot munkene Og 
sa: *Denne kongen var rotløs, munker, denne kongen var deprimert. 
Hvis han ikke hadde myrdet sin far, som var en rettferdig og 
rettmessig konge, så ville han ha sett sannheten, ren og uplettet, nå 
mens han satt her.” Slik talte Mesteren. Og glade til sinns tok 
munkene imot Mesterens ord. 


3. Samtalen med Ambattha Ambatthasutta Innledning De 
tre neste tekstene kan også sies å danne en naturlig gruppe, på 
samme måte som de to første gjorde det. Her er det relasjonene 
mellom Buddha og brahmanene som utgjør hovedtemaet. På 
Buddhas tid var kastesystemet ennå ikke blitt fullt så utviklet som vi 
kjenner det fra nyere tid. Det var vanlig å regne med fire stender 
eller klasser (vanna, eg. farge): Adelen (khattiya), brahmanene, eller 
geistligheten” (bråhmana), borgere og bønder (vessa, eg. alle frie 
"vanlige” mennesker av arisk avstamning) og arbeiderne (sudda, eg. 
de som ikke var av arisk avstamning). Utenfor denne firedelingen 
befant munker, filosofer, asketer og eneboere (samana, paribbåjaka 
etc.) seg, samt uberørbare og slaver. Brahmanene var ideelt sett 
lærde prester som satt inne med store kunnskaper i de gamle 
vedatekstene, og stor ekspertise i utførelsen av ritualer og 
offerseremonier, som kunne være svært så kompliserte. Men mange 
som var født som brahmaner, hadde i praksis andre yrker. Vi finner 
dem også som ministre og i andre administrerende stillinger, som 
godseiere, småbønder og til og med som tjenere. Brahmanene 
regnet seg selv som den høyeste klassen, men dette ble ikke uten 
videre akseptert av alle på Buddhas tid. Adelen gjorde dem rangen 
stridig, som vi skal se i denne teksten. I tillegg til ættestolthet og 
sterk klassebevissthet, gjorde også brahmanene krav på å være de 
eneste forvaltere av de sanne åndelige verdier: de tre vedaer. I dag 
tales det om fire vedaer, men på Buddhas tid var det bare tale om 
tre. Atharva Veda hadde ikke status som vedatekst den gangen, og 
er trolig av noe yngre dato. Men i likhet med de fleste andre 
samanaer anerkjente ikke Buddha vedaene 


som spesielt hellige skrifter. Brahmanene kom derfor ofte i 
sterkt motsetningsforhold til samanabevegelsene og til buddhismen, 
og skal vi dømme etter Ambatthas hissige utfall var forholdet lite 
hjertelig. Det er likevel ingen grunn til å tro at alle brahmaner 
nødvendigvis var så arrogante som unge Ambattha. Og Buddha var 
heller ikke ute etter å **detronisere” dem fullstendig. Ordet 
brahman hadde stort sett en positiv klang for folk, men Buddha 
ville gjerne omdefinere begrepet, — gi ordet brahman et nytt og 
etisk innhold. Han pekte på menneskenes fundamentale likeverd, og 
forsøkte å vise at sinnets adel teller mer enn fødsel og stand. Med 
tordengudens inntreden på scenen bringes et mytisk element inn, og 
hans opptreden er typisk for den måten gudene opptrer på i 
palitekstene. Gudene spiller oftest en temmelig underordnet rolle, 
om de i det hele tatt er med. De gir alltid uttrykk for at de er klar 
over sin underlegne rolle i forhold til Buddha, og fungerer nærmest 
som hans sekundanter og supportergjeng som hyller ham og gir 
ham en hjelpende hånd og et ledende spørsmål når anledningen byr 
seg. Om disse mytiske elementene hører til det eldste sjikt i 
tekstene, eller om de representerer en senere bevisst eller ubevisst 
tilnærming til folkereligiøsiteten, har vært mye diskutert, uten at vi 
kan si at vi vet noe mer om det i dag. Et mytisk element er de 
trettito kjennetegn på en stor mann. Disse skal vi komme tilbake til 
i forbindelse med Mahåpadånasutta (nr. 14) og særlig 
Lakkhanasutta (nr. 30). Munkelivets frukter blir her inndelt i to 
hovedavsnitt: atferd (carana) og kunnskap (vijjå). 


Samtalen med Ambattha Slik har jeg hørt det: En gang 
Mesteren var på vandring i landet Kosala sammen med en stor flokk 
på omtrent fem hundre munker, kom han til en av Kosalas 
brahmanlandsbyer som het Icchånafikala. Mens han var der, bodde 
Mesteren i Icchånanikalalunden. På den tiden bodde brahmanen 
Pokkharasåti i Ukkattha, et sted som myldret av mennesker, og som 
var rikt på gressganger, skog, vann og korn. Stedet var krongods 
som kong Pasenadi av Kosala hadde gitt ham å styre med kongelige 
fullmakter. Så fikk brahmanen Pokkharasåti høre at den ærverdige 
filosofen Gotama Sakyasønn, som har utgått fra Sakyaklanen, var på 
vandring i landet Kosala sammen med en stor flokk på omtrent fem 
hundre munker, og at han var kommet til en av Kosalas 
brahmanlandsbyer som het Icchånafikala og bodde der i 
Icchånafikalalunden. Og disse lovord hørte han om Gotama: *Han 
er i sannhet en ærverdig Mester som har våknet fullt og helt ved 
egen hjelp. Han har fullkommen kunnskap og levemåte, han er 
lykkelig, han er en som kjenner verden, — en uforlignelig trener for 
folk som kan trenes, — guders og menneskers lærer, en våken 
Mester. Han forstår denne verden til fullkommenhet med alle dens 
engler, demoner, guder, brahmaner, filosofer, fyrster og andre 
mennesker. Han underviser i en lære som er vakker på begynnelsen, 
vakker på midten og vakker på slutten, som er hel og komplett både 
i form og innhold, og han forklarer hvordan man kan praktisere det 
opphøyde liv. Det er sannelig godt å se slike ærverdige!” På den 
tiden bodde den unge brahmanen Ambattha hos Pokkharasåti som 
hans elev. Han var lærd og fortrolig med tekstene. De tre vedaer 
kjente han ut og inn, og kunne forklare og utlegge hvert ord og 
hvert ritual i dem. Han kunne analysere hvert grammatikalsk og 
fonetisk problem i dem, og var fortrolig med alt det historiske og 
legendariske stoffet som hørte til. Han hadde også fullt kjennskap til 
de tradisjonelle kjennetegn på en stor mann. Han var så innvidd i 
sin lærers trefoldige kunnskap, at læreren med full rett kunne si: 
"Du vet det som jeg vet, og jeg vet det som du vet.” 


Da sa brahmanen Pokkharasåti til unge Ambattha at 
Gotama hadde kommet til Icchanankala, og han fortalte ham alt 
han hadde hørt. *Gå nå til filosofen Gotama, kjære Ambattha, og 
når du kommer fram, så prøv å finne ut om Gotama virkelig er slik 
som de sier, eller om han ikke er det. Er Gotama slik, eller er han 
ikke slik? På den måten kan vi få rede på ham.” *Men hvordan skal 
jeg finne ut om Gotama er slik som de sier eller ikke?” *T våre 
tekster har vi overlevert trettito kjennetegn på en stor mann. Den 
som er utstyrt med disse kjennetegnene blir ett av to, og intet annet: 
Hvis han blir boende hjemme, blir han en rettmessig konge som 
hersker over hele verden. Som rettmessig konge styrer han over de 
fire verdenshjørner, og ved hjelp av de sju verdiene står hans velde 
urokkelig fast i alle land. Og dette er de sju verdiene hans: Det 
verdifulle hjul, den verdifulle elefant, den verdifulle hest, den 
verdifulle juvel, den verdifulle kvinne, den verdifulle skattmester og 
den verdifulle rådgiver. Mer enn tusen sønner får han, og alle er 
staselige helter som knuser fiendehærene. Hele vår havomkranste 
jord overvinner han med lovlige midler og ikke med vold og makt, 
og gjør den til sitt hjem. Men hvis han forlater hjemmet og går uti 
hjemløsheten, blir han en ærverdig Mester som våkner fullt og helt 
ved egen hjelp, en som løfter sløret fra verden. Disse tekstene har 
jeg jo gitt deg allerede, Ambattha, og du har mottatt dem av meg.” 
*Ja vel,” svarte Ambattha, reiset seg opp og hilste Pokkharasåti som 
det sømmet seg. Så steg han opp i ei vogn som ble trukket av 
hopper, og sammen med mange andre unge brahmaner gav han seg 
på vei til Icchånarikalalunden. Da de hadde kommet så langt som 
det var mulig å kjøre, steg de ut og fortsatte inn i parken til fots. 
Det var mange munker som gikk fram og tilbake ute i parken, og 
unge Ambattha gikk bort til dem og spurte: "Kan dere være så 
vennlige å si meg hvor Gotama holder til for øyeblikket? Vi har 
kommet hit for å treffe ham.” Munkene tenkte: *Denne unge 
brahmanen Ambattha er av god familie og er elev hos den 
framstående brahmanen Pokkharasåti. Det er ikke vanskelig for 
Mesteren å føre samtale med slike som ham.” 


Og de sa: *Ser du det huset med lukket dør der borte, 
Ambattha? Gå stille og rolig bort dit og opp på verandaen. Hvis du 
da kremter og banker på, vil Mesteren åpne for deg.” Ambattha 
gjorde som de hadde sagt, og Mesteren åpnet døra og slapp ham og 
de andre unge brahmanene inn. De andre hilste høflig på Mesteren 
og satte seg ned, slik det sømmer seg. Men unge Ambattha fortsatte 
å gå fram og tilbake etter at Mesteren hadde satt seg, og sa bare 
enkelte høflighetsfraser. Til tross for at Mesteren hadde satt seg, ble 
han stående og sa bare enkelte høflighetsfraser. Da sa Mesteren til 
ham: *Er det på denne måten du snakker med gamle brahmaner, 
Ambattha, eller med eldre lærere og deres lærere igjen? Nå når jeg 
har satt med, går du fremdeles omkring, og du står bare og sier 
enkelte høflighetsfraser, — er det slik du pleier å gjøre?” *Nei, 
Gotama, det er det ikke. For en brahman sømmer det seg å gå når 
han snakker med en annen brahman som går. Det sømmer seg å stå 
når den andre står, sitte når den andre sitter og ligge når den andre 
ligger. Men når det gjelder slike snaurakede kvasifilosofer, Gotama, 
slike lakeier, svartinger, yngel fra Vårherres føtter, - med dem 
sømmer det seg at jeg snakker slik som jeg gjør med Gotama nå!” 
*Men du kom vel hit i et bestemt oppdrag, Ambattha? Vend heller 
tankene mot det oppdraget som du kom hit for. Denne unge 
brahmanen må være udannet! Hva kan vel dette komme av annet 
enn mangel på nettopp den dannelse han er så stolt av?” Ambattha, 
som ble sint og irritert over at Mesteren kalte ham udannet, tenkte: 
*Gotama er sint på meg!” og furten, skulende og fornærmet sa han: 
*Sakyaene er hissige, Gotama, de er brutale, oppfarende og 
voldsomme! Lakeier er de, simple lakeier! De har ingen aktelse eller 
respekt for brahmaner, Gotama. De mangler pietet, ærbødighet og 
ærefrykt for brahmaner, og slikt sømmer seg ikke, det er ikke 
riktig!” Dette var første gang unge Ambattha beskyldte sakyaene for 
å være lakeier. 


*På hvilken måte har sakyaene fornærmet deg, 
Ambattha?” "En gang som jeg var ute på et oppdrag for min lærer, 
brahmanen Pokkharasåti, kom jeg til Kapilavatthu, og der gikk jeg 
til sakyaenes rådshall. Der 1 rådshallen satt det mange unge og 
gamle sakyaer på høye stoler, de satt og fleipet og lo og dyttet borti 
hverandre med fingrene. Jeg fikk på følelsen at det var meg de drev 
ap med, og ikke en av dem tilbød meg en plass å sitte. Slikt sømmer 
seg ikke, Gotama! Det er ikke riktig at disse sakyaene som bare er 
lakeier, simple lakeier, ikke skal vise respekt og aktelse for 
brahmaner, at de skal mangle pietet, ærbødighet og ærefrykt for 
brahmaner!” Dette var andre gang unge Ambattha beskyldte 
sakyaene for å være lakeier. *T sitt eget reir kan selv småfuglen si 
hva den vil, Ambattha. I Kapilavatthu var jo sakyaene hjemme hos 
seg selv, Ambattha, det er da ikke nødvendig å hisse seg opp over 
denne lille bagatellen.” *Det finnes fire stender, Gotama, og det er 
adelen, brahmanene, borgerne og arbeiderne. Og av disse fire 
stendene har adelen, borgerne og arbeiderne så absolutt å være 
brahmanenes tjenere. Derfor sømmer det seg ikke, Gotama, derfor 
er det ikke riktig at disse sakyaene som bare er lakeier, simple 
lakeier, ikke skal vise respekt og aktelse for brahmaner, at de skal 
mangle pietet, ærbødighet og ærefrykt for brahmaner!” Dette var 
tredje gang unge Ambattha beskyldte sakyaene for å være lakeier. 
Da tenkte Mesteren: *Det var da svært så oppsatt denne unge 
brahmanene er på å ydmyke sakyaene ved å beskylde dem for å 
være lakeier. Kanskje jeg skulle spørre ham litt ut om hans egen 
slekt?” Og han sa til Ambattha: «Hvilken ætt tilhører du, 
Ambattha?” "Jeg er en Kanhåyana, Gotama.” *Men hvis vi nå følger 
slektsnavnet og ætten din bakover på fars- og morssiden, Ambattha, 
da viser det seg at sakyaene en gang var deres herrer, og at du 
stammer fra en av sakyaenes slavinner. Sakyaene derimot regner 
kong Okkåka som 


sin stamfar. For lenge siden, Ambattha, jaget kong Okkåka 
sine eldste sønner, Okkamukha, Karandu, Hatthiniya og Sinipura, ut 
av landet, fordi han ville at sønnen til hans elskede 
yndlingsdronning skulle arve riket. Disse, som ble jaget ut av 
landet, dro opp i åsene ved foten av Himalaya, og slo seg ned i en 
stor lund med teaktrær (saka) ved bredden av en innsjø. Og 
ettersom de var redd for at ætten skulle bli oppblandet, lå de bare 
med sine egne (sakåhi) søstre. Etter en tid fikk kong Okkåka høre av 
sine rådgivere og hoff-folk hvordan barna hans hadde innrettet seg, 
og da utbrøt han beundrende: "Dette er sannelig noen staute (sakya) 
ungdommer, de vet å greie seg selv (paramasakya)!” Derfor blir de 
kalt sakyaer, Ambattha, og kongen var deres stamfar. Men nå hadde 
kong Okkåka en slavinne som het Disa. Hun fødte en svart sønn, og 
straks han var født, sa Svarten (Kanha): "Vask meg mamma! Bad 
meg, mamma! Få av meg alt dette sølet, så skal jeg bli til nytte for 
deg!” Nå til dags kaller folk troll for troll, Ambattha, men den gang 
kalte de troll for svartinger. Og da de hørte at gutten hadde snakket 
straks han var født, sa de: 'Det er en svarting (Kanha, sanskrit: 
Krsna) som er blitt født, det er et troll som er blitt født!” Derfor blir 
dere kalt Kanhåyaer, Ambattha, fordi Kanha, Svarten, var deres 
stamfar. Så når vi følger slektsnavnet og ætten din bakover på fars- 
og morssiden, Ambattha, da viser det seg at sakyaene en gang var 
deres herrer, og at du stammer fra en av sakyaenes slavinner.” Men 
da sa de andre unge brahmanene til Mesteren: *Du trenger ikke 
ydmyke Ambattha så mye med å si at han stammer fra en slavinne, 
Gotama! Han er av høy byrd og god familie, Gotama, og Ambattha 
er lærd, veltalende og klok! Ambattha vil nok vite å gi Gotama svar 
i denne diskusjonen!” Mesteren svarte: *Hvis dere, unge brahmaner, 
mener at Ambattha er av lav byrd og av dårlig familie, at han er 
uskolert, snakker dårlig for seg og er dum, og at han ikke er i stand 
til å gi meg svar i denne diskusjonen, — da bør Ambattha tie og la 
dere fortsette denne samtalen med meg. Men hvis dere mener at 
Ambattha er av høy byrd og god familie, 


at han er lærd, veltalende og klok, og at han vet å gi meg 
svar, — da bør dere tie og la Ambattha få fortsette samtalen med 
meg.” * Ambattha er av høy byrd og god familie, Gotama. Han er 
lærd, veltalende og klok, — han vet nok å gi svar. Vi skal tie. 
Ambattha skal få svare Gotama i denne diskusjonen.” Så sa 
Mesteren til Ambattha: *Nå kommer et rettmessig spørsmål, 
Ambattha, som du må svare på enten du vil eller ikke. Hvis du ikke 
svarer, hvis du kommer med utflukter, tier still eller går din vei, blir 
hodet ditt sprengt i sju biter her på flekken! Så hva sier du nå til 
dette, Ambattha: Har du hørt hva gamle brahmaner, eldre lærere og 
deres lærere igjen sier om hvem Kanhåyaene stammer fra, hvem 
deres stamfar er?” Men Ambattha svarte ikke. Mesteren stilte ham 
det samme spørsmålet en gang til, men like taus satt han. Da sa 
Mesteren: «Svar nå, Ambattha, dette er ikke tiden for taushet! Den 
som ikke svarer når en som er kommet fram stiller et rettmessig 
spørsmål for tredje gang, han får hodet sprengt i sju biter!” Akkurat 
da svevde tordenguden oppe i lufta over Ambattha med en 
kjempemessig jernkile i handa. Den var så varm at flammer og 
gnister sprutet av den, og han tenkte: "Hvis ikke denne unge 
Ambattha svarer Mesteren når han stiller ham et rettmessig 
spørsmål for tredje gang, skal jeg sprenge hodet hans i småbiter!” 
Både Mesteren og Ambattha kunne se ham. Ved synet av 
tordenguden ble Ambattha så skrekkslagen og redd at hårene reiste 
seg på ham. Han huket seg ned ved siden av Mesteren for å søke 
tilflukt, redning og beskyttelse hos ham, og sa: *Hva var det du sa, 
Gotama? Kan du gjenta spørsmålet?” *Hva sier du til dette, 
Ambattha: Har du hørt hva gamle brahmaner, eldre lærere og deres 
lærere igjen sier om hvem Kanhåyaene stammer fra, hvem deres 
stamfar er?” *Ja, Gotama. Jeg har hørt det nettopp slik du sa det. Vi 
stammer fra ham, det var han som var Kanhåyaene stamfar.” Da ble 
det mye bråk, leven og oppstyr blant de andre unge brahmanene. 


* Ambattha er av lav byrd! Ambattha er av dårlig familie! 
Ambattha er sønn f 6 av en av sakyaenes slavinner! Sakyaene er 
Ambatthas herrer! * ropte de. Da tenkte Mesteren: *Nå går disse 
unge brahmanene for langt i å ydmyke Ambattha, når de kaller ham 
slavinnesønn. Jeg får vel komme ham til unnsetning.” Til de unge 
brahmanene sa han: *Nå må dere ikke overdrive denne mobbingen 
av Ambattha, ved å kalle ham slavinnesønn. Denne Kanha ble 
nemlig en stor vismann. Han dro syd i landet og lærte seg kraftige 
tekster, og så kom han tilbake til kong Okkåka og fridde til 
prinsesse Lillevakker (Khuddariipi), datteren hans. Men da for 
kongen opp i raseri: *Hvem i helvete er denne slavinnesønnen som 
kommer og frir til datteren min!” Og han la en pil på buestrengen 
og spente buen. Men ikke kunne han slippe pilen, og ikke kunne 
han spenne buen ned igjen. Da kom alle rådgiverne og hoff-folkene 
bort til Kanha den vise, og ba: Spar kongen, Mester, spar kongen!” 
*Kongen skal jeg spare, men hvis han nå skyter pilen nedover, 
kommer jorda til å revne så langt som riket hans rekker.” "Spar 
kongen, Mester, og spar landet!” *Kongen og landet skal jeg spare, 
men hvis han nå skyter pilen oppover, kommer det til å bli tørke i 
sju år over hele riket hans.” Spar kongen og landet, Mester, og la 
det bli regn!” *Kongen og landet skal jeg spare, og regn skal det bli. 
Men nå skal kongen sette pilen i sin eldste sønn. Prinsen skal ikke få 
noe mén av det.” Rådgiverne bønnfalt kongen om å gjøre som 
Kanha hadde sagt. Så skjøt kongen pilen rett mot sin eldste sønn, 
men han forble like uskadd. Nå var kongen blitt så skremt at han 
ikke torde annet enn å la Kanha få prinsessen. Derfor skal dere ikke 
mobbe Ambattha mer eller kalle ham slavinnesønn. Kanha var 
nemlig en stor vismann.” Så henvendte Mesteren seg til Ambattha 
igjen: 


*Hva mener du om dette, Ambattha? Hvis en ung 
adelsmann ligger med en brahmanerpike og de får en sønn som 
følge av dette, vil brahmanene tilby gutten vann og sitteplass?” 
*Det vil de, Gotama.” *Vil brahmanene la ham få delta i gravøl, 
offermåltider, rituelle måltider og offergaver?” *De vil la ham delta, 
Gotama.” *Vil de gi ham adgang til kvinnene sine, eller vil de vise 
ham bort?” *De vil gi ham adgang, Gotama.” *Men vil 
adelsmennene salve ham til adelsmann?” *Nei, Gotama, det vil de 
ikke.” "Hvorfor ikke?” "Fordi han ikke er av ren avstamning på 
morssiden, Gotama.” *Hva mener du om dette, Ambattha? Hvis en 
ung brahman ligger med en adelspike og de får en sønn som følge 
av dette, vil brahmanene la ham nyte godt av de samme 
rettighetene vi nettopp snakket om?” *Ja, Gotama, det vil de.” 
*Men vil adelsmennene salve ham til adelsmann?” *Nei, Gotama, 
det vil de ikke.” "Hvorfor ikke?” "Fordi han ikke er av ren 
avstamning på farssiden, Gotama.” «Så uansett om vi regner 
avstamning på mannssiden eller på kvinnesiden, så rangerer altså 
adelen høyere og brahmanene lavere, Ambattha. Men hva mener du 
om dette, Ambattha? Sett nå at noen brahmaner griper en annen 
brahman i en eller annen forseelse, snauraker hodet hans, drysser 
aske over ham og jager ham fra byen eller riket. Vil da denne bli 
tilbudt vann og sitteplass blant brahmanene?” *Nei, Gotama.” *Vil 
brahmanene la ham få delta i gravøl, offermåltider, rituelle måltider 
og offergaver?” *Nei, Gotama.” 


*Vil de gi ham adgang til kvinnene sine, eller vil de vise 
ham bort?” *De vil vise ham bort, Gotama.” *Men hva mener du om 
dette, Ambattha? Sett nå at noen adelsmenn griper en annen 
adelsmann i en eller annen forseelse, snauraker hodet hans, drysser 
aske over ham og jager ham fra byen eller riket. Vil da denne bli 
tilbudt vann og sitteplass blant brahmanene?” *Det vil han, 
Gotama.” *Vil brahmanene la ham få delta i gravøl, offermåltider, 
rituelle måltider og offergaver?” *Ja, Gotama, det vil de.” *Vil de gi 
ham adgang til kvinnene sine, eller vil de vise ham bort?” *De vil gi 
ham adgang.” "Og dette til tross for at denne adelsmannen hadde 
lidd den største forsmedelse, nemlig å bli snauraket, overstrødd med 
aske og jaget fra byen eller fra riket av andre adelsmenn! Selv 
denne adelsmannen som hadde lidd den største forsmedelse 
rangerer altså høyere enn brahmanene! Men den evigunge Brahma 
har uttalt dette verset, Ambattha: *Blant dem som legger vekt på 
aner og byrd har adelen den fremste rang. Men den fremste blant 
guder og mennesker er den som har fullkommen kunnskap og 
atferd.” Dette verset er godt sunget og ikke dårlig sunget av den 
evigunge Brahma. Det er godt sagt og ikke dårlig sagt, meningsfylt 
og ikke meningsløst, og jeg slutter meg til det. Jeg sier også dette, 
Ambattha: Blant dem som legger vekt på aner og byrd har adelen 
den fremste rang. Men den fremste blant guder og mennesker 


er den som har fullkommen kunnskap og atferd.” *Men 
hvordan er så denne atferd, Gotama, og hvordan er denne 
kunnskapen?” *Når vi snakker om den høyeste fullendelse av 
kunnskap og atferd, foretar vi ikke noen vurdering av hverandre på 
grunnlag av byrd, ætt eller stolthet, og vi spør ikke om du er like 
mye verd som meg, eller om du er mindre verd enn meg. Slik 
vurderer man bare ved inngåelse av ekteskapskontrakter. Men de 
som henger seg opp i prat om byrd, ætt, stolthet og 
ekteskapskontrakter, Ambattha, de er langt borte fra den høyeste 
kunnskap og atferd. For denne kunnskap og atferd kan du bare 
oppnå hvis du legger bort slik prat og slike vurderinger.” *Men 
hvordan er så denne atferden, Gotama, og hvordan er denne 
kunnskapen?” «Sett nå, Ambattha, at en som er kommet fram til 
sannheten står fram her i verden. Han er en ærverdig Mester som 
har våknet fullt og helt ved egen hjelp. Han har fullkommen 
kunnskap og levemåte, han er lykkelig, han er en som kjenner 
verden, — en uforlignelig trener for folk som kan trenes, — guders 
og menneskers lærer, en våken Mester. Han forstår denne verden til 
fullkommenhet med alle dens engler, demoner, guder, brahmaner, 
filosofer, fyrster og andre mennesker. Han underviser i en lære som 
er vakker på begynnelsen, vakker på midten og vakker på slutten, 
som er hel og komplett både i form og innhold, og han forklarer 
hvordan man kan praktisere det opphøyde liv. Så kommer en 
husherre eller sønnen hans eller noen som er gjenfødt i en eller 
annen familie og får høre denne læren. Når han hører læren, får han 
full tillit til han som er kommet fram, og han tenker med seg selv: 
"Hjemmelivet er trangt og innestengt, og her hvirvles lidenskapene 
opp som støv. Men eneboerlivet er åpent og fritt! Det er sannelig 
ikke lett for den som bor hjemme å leve det opphøyde liv i 
fullkommen renhet, slik at det kan skinne som en blankpolert 
konkylie! Kanskje jeg skulle rake av meg hår og skjegg, iføre meg 
den gule kappen, forlate hjemmet og gå ut i hjemløsheten?” En tid 
senere sier han fra seg alt han eier, enten det er mye eller lite. Han 
sier fra seg sin ætt og familie, hva enten den er stor eller liten. Så 
raker han av seg hår og 


skjegg, ifører seg gul kappe, forlater hjemmet og går ut i 
hjemløsheten. Og mens han lever som eneboermunk behersker han 
seg i samsvar med munkenes normsamling. Han holder seg til sitt 
rette område og til god atferd, og ser farene ved selv det minste 
feiltrinn. Han påtar seg treningsreglene og trener seg etter dem, og 
således oppnår han at alle hans ord og handlinger blir gode, og hans 
levevei blir ren. Hans moral blir fullkommen, han vokter sine 
sanseporter, han blir oppfylt av oppmerksomhet og klar forståelse 
og han lever i nøysomhet. Og hvordan har en munk fullkommen 
moral, Ambattha? Her har du en munk, Ambattha, som lar være å 
ta liv, og holder seg langt unna slike ting. (Videre som i 
*Munkelivets frukter”) På denne måten har en munk fullkommen 
moral, Ambattha. (Videre som i *Munkelivets frukter”) Han går inn 
i første meditasjonstilstand ... (Videre som i *Munkelivets frukter”) 
Slik er hans atferd, Ambattha. Og videre anvender han dette sinnet 
og retter det mot innsikt og visdom. (Videre som i *Munkelivets 
frukter”) Han er fri, og vet at han er fri. Og han vet at det ikke 
oppstår noe nytt, at treningsveien er vandret til ende, — gjort er det 
som skulle gjøres og det er ikke noe mer som gjenstår. Slik er hans 
kunnskap. Det er dette som menes med kunnskap, Ambattha. Når 
en munk har oppnådd denne fullkomne atferd og denne fullkomne 
kunnskap, Ambattha, da har han nådd den høyeste fullendelse av 
kunnskap og atferd, og noen atferd eller kunnskap høyere enn 
denne finnes ikke. Denne høyeste fullendelse av kunnskap og atferd 
kan forsimples på fire måter. Hvilke fire? Sett nå at en eller annen 
filosof eller brahman pakker sakene sine og drar til skogs for å leve 
av bare nedfallsfrukt uten først å ha fullendt den høyeste kunnskap 
og atferd. Da blir han egentlig ikke verdig til annet enn å være 
tjener for den som 


virkelig har oppnådd den fullkomne kunnskap og atferd, 
Ambattha. Dette er den ene måten å forsimple den høyeste 
fullendelse av kunnskap og atferd på. Og sett nå videre, Ambattha, 
at en eller annen filosof eller brahman som ikke har fullendt den 
høyeste kunnskap og atferd, og heller ikke gjennomført å leve av 
bare nedfallsfrukt, tar med seg hakke og korg og drar til skogs for å 
leve av bare røtter og rotknoller. Da blir han egentlig ikke verdig til 
annet enn å være tjener for den som virkelig har oppnådd den 
fullkomne kunnskap og atferd, Ambattha. Dette er den andre måten 
å forsimple den høyeste fullendelse av kunnskap og atferd på. Og 
sett nå videre, Ambattha, at en eller annen filosof eller brahman 
som ikke har fullendt den høyeste kunnskap og atferd, og heller 
ikke gjennomført å leve av bare nedfallsfrukt eller av bare røtter og 
rotknoller, skulle lage seg et ildtempel i nærheten av en landsby 
eller en by, og tjene ilden der. Da blir han egentlig ikke verdig til 
annet enn å være tjener for den som virkelig har oppnådd den 
fullkomne kunnskap og atferd, Ambattha. Dette er den tredje måten 
å forsimple den høyeste fullendelse av kunnskap og atferd på. Og 
sett nå videre, Ambattha, at en eller annen filosof eller brahman 
som ikke har fullendt den høyeste kunnskap og atferd, og heller 
ikke gjennomført å leve av bare nedfallsfrukt eller av bare røtter og 
rotknoller, og heller ikke har fullført ildtjenesten, skulle lage seg et 
hus med fire dører ved et stort veikryss. Hvis han setter seg der fast 
bestemt på å varte opp en hvilken som helst filosof eller brahman, 
uansett hvor han måtte komme fra, så er han likevel ikke verdig til 
annet enn å være tjener for den som virkelig har oppnådd den 
fullkomne kunnskap og atferd, Ambattha. Dette er den fjerde måten 
å forsimple den høyeste fullendelse av kunnskap og atferd på. Og 
dermed har vi nevnt alle de fire måtene å forsimple den høyeste 
fullendelse av kunnskap og atferd på. Hvordan er det, Ambattha, 
har læreren din undervist deg i denne høyeste fullendelse av 
kunnskap og atferd?” 


*Nei, Gotama. Hva har vel jeg fått lære om dette? Min 
lærer har overhodet ikke undervist meg i denne høyeste fullendelse 
av kunnskap og atferd.” *Men hvordan er det, Ambattha? Selv om 
dere ikke har fullendt den høyeste kunnskap og atferd, har læreren 
din kanskje pakket sekken og fulgt deg til skogs for å leve av bare 
nedfallsfrukt?” *Nei, Gotama.” *Men hvordan er det, Ambattha? 
Selv om dere verken har fullendt den høyeste kunnskap og atferd 
eller gjennomført å leve av bare nedfallsfrukt, har læreren din 
kanskje fulgt deg til skogs med hakke og korg for å leve bare av 
røtter og rotknoller?” *Nei, Gotama.” *Men hvordan er det, 
Ambattha? Selv om dere verken har fullendt den høyeste kunnskap 
og atferd eller gjennomført å leve av bare nedfallsfrukt eller av 
røtter og rotknoller, har læreren din kanskje blitt med deg for å lage 
et ildtempel i nærheten av en landsby eller en by, og tjene ilden 
der?” *Nei, Gotama.” *Men hvordan er det, Ambattha? Selv om 
dere verken har fullendt den høyeste kunnskap og atferd eller 
gjennomført å leve av bare nedfallsfrukt eller av røtter og 
rotknoller, og heller ikke fullført ildtjenesten, har læreren din 
kanskje blitt med deg for å lage et hus med fire dører ved et stort 
veikryss, for etter beste evne å varte opp en hvilken som helst 
filosof eller brahman, uansett hvor han måtte komme fra?” *Nei, 
Gotama.” *Da har altså verken du eller læreren din greidd å 
fullende den høyeste kunnskap og atferd, og heller ikke har dere 
greidd å gjennomføre de fire forsimplede versjoner av dem. Og 
brahmanen Pokkharasåti, som er læreren din, sier altså at disse 
snaurakede kvasifilosofene, lakeiene, svartingene, yngel fra 
Vårherres føtter som han kaller oss, ikke er verdige til å føre en 
samtale med brahmanene om deres trefoldige kunnskap. Og det 
enda han selv ikke har gjennomført de fire forsimplede versjoner en 
gang. Ser 


du hvordan læreren din, brahmanen Pokkharasåti, har 
holdt deg for narr, Ambattha? Nå lever brahmanen Pokkharasåti på 
kong Pasenadi av Kosalas gaver, Ambattha. Men kong Pasenadi av 
Kosala lar ham ikke få møte seg ansikt til ansikt. Når han vil snakke 
med ham, skjer det gjennom et forheng. Hvorfor vil ikke kong 
Pasenadi av Kosala la ham få møte seg ansikt til ansikt, enda han 
gir ham hans lovlige underhold? Ser du hvordan læreren din, 
brahmanen Pokkharasåti, har holdt deg for narr, Ambattha? Hva 
mener du om dette, Ambattha? Sett nå at kong Pasenadi av Kosala 
sitter på elefantnakken eller på hesteryggen eller står i vognen sin 
og holder rådslagning med sine fremste fyrster. Etter at han så har 
gått vekk fra det stedet, og står et annet sted, kommer en arbeider 
eller en slave og stiller seg opp der kongen sto. Hvis han nå ord for 
ord gjentar nøyaktig det kongen sa, blir han da konge selv, eller blir 
han en kongelig rådgiver?” *Nei, det gjør han ikke, Gotama.” *Det 
er så, Ambattha. Nå til dags resiterer brahmanene gamle tekster, 
vers, sanger og uttalelser. De framsier og leser disse tekstsamlingene 
nøyaktig slik brahmanenes gamle seere, — som var Atthaka, 
Våmaka, Vamadeva, Vessamitta, Yamataggi, Afig7rasa, Bhåradvåja, 
Våsettha, Kassapa og Bhagu, — laget dem og overleverte dem. Men 
selv om du studerer disse tekstene hos din lærer, er det ikke dermed 
sagt at du selv er seer eller har nådd fram til en seers rang. Hvordan 
er det, Ambattha, hva har du hørt gamle brahmaner, eldre lærere og 
deres lærere igjen si? Disse gamle seerne som forfattet og 
overleverte disse samlingene av tekster, vers, sanger og uttalelser 
som brahmanene nå til dags resiterer, framsier og leser, — var det 
så at disse gikk omkring og nøt livet gjennom alle fem sanser, alltid 
nybadet, parfymert, med velpleiet hår og skjegg, pyntet med 
kranser og smykker og kledd i ulastelig hvitt, slik du og din lærer 
gjør nå til dags?” *Nei, Gotama.” "Levde de kanskje av fineste sort 
renset ris med mange slags sauser og krydderier til, slik du og din 
lærer gjør nå?” *Nei, Gotama.” 


"Kjørte de kanskje omkring i vogner trukket av hopper 
med flettede haler, mens de svingte med lange pisker, slik du og din 
lærer gjør nå til dags?” *Nei, Gotama.” *Eller bodde de beskyttet av 
bymurer, vollgraver, solide porter og menn bevæpnet med 
langsverd, slik du og din lærer bor nå til dags?” *Nei, Gotama.” *Da 
er altså verken du eller læreren din noen seer, Ambattha, og ikke 
har dere nådd fram til en seers rang. Men nå får du spørre meg om 
det du måtte være usikker på eller i tvil om når det gjelder meg, 
Ambattha, så skal jeg svare så det blir klart for deg.” Så gikk 
Mesteren ut av huset og ga seg til å spasere fram og tilbake, og unge 
Ambattha gjorde det samme. Mens Ambattha spaserte sammen med 
Mesteren, så han etter på Mesterens kropp om han kunne se de 
trettito kjennetegn på en stor mann. Han fikk øye på de fleste, det 
var bare to som manglet. Han kunne ikke se det skjulte 
kjønnslemmet og lengden på tunga. Derfor var han usikker og full 
av tvil når det gjaldt disse, så han kunne ikke bestemme seg og bli 
fornøyd. Dette forsto Mesteren, og ved hjelp av sine spesielle evner 
gjorde han så Ambattha kunne se det på ham som var skjult. 
Deretter strakte Mesteren ut tunga, så han berørte og slikket begge 
øreflippene og begge neseborene, og han dekket hele panna med 
tunga si. Da tenkte Ambattha: "Filosofen Gotama har sannelig alle 
trettito kjennetegn på en stor mann, det mangler ikke noen!” Til 
Mesteren sa han: *Nå må vi gå, Mester. Vi har mange plikter og 
mye å gjøre.” *Gjør som du selv synes best, Ambattha.” Og dermed 
steg Ambattha opp i vognen med hopper foran, og kjørte vekk. 
Akkurat da hadde brahmanen Pokkharasåti gått ut i hagen sin, og 
satt der og ventet på Ambattha sammen med mange andre 
brahmaner. Til den hagen dro nå Ambattha, og da han hadde 
kommet så langt som det var mulig å kjøre med vogn, steg han ut 
og fortsatte til fots. Han hilste og satte seg ned hos Pokkharasåti, 
som 


spurte: «Så du Gotama, kjære Ambattha?” *Ja da, det 
gjorde jeg.” *Hvordan var det, Ambattha, er Gotama som folk sier, 
eller er han det ikke? Er han slik eller er han annerledes?” *Gotama 
er som folk sier, lærer, og ikke noe annet. Han er slik og ikke 
annerledes. Gotama har alle trettito kjennetegn på en stor mann, 
det mangler ikke noen.” *Du hadde kanskje en samtale med 
filosofen Gotama også, da?” *Ja, det hadde jeg.” *Hva snakket dere 
om?” Ambattha gjenfortalte hele samtalen med Mesteren, slik den 
hadde vært. Da Pokkharasåti hørte hvordan det hadde gått, utbrøt 
han: *Jo, du er meg en fin vismann! Virkelig en sprenglærd kar, 
hva? Du er meg en nydelig ekspert på de tre vedaer! En som utfører 
oppdraget sitt på denne måten, fortjener å bli gjenfødt i 
helvetespiner, fornedrelse og smerter etter døden, når kroppen er 
gått i oppløsning! Når du absolutt måtte opptre så arrogant og 
uforskammet overfor Gotama, måtte du vel begripe at han ville 
komme med alle disse avsløringene om oss! Jo, du er meg en fin 
vismann! Virkelig en sprenglærd kar, hva? Du er meg en nydelig 
ekspert på de tre vedaer!” Opprørt og ergerlig sparket han 
Ambattha vekk, og ville avgårde på flekken for å treffe Mesteren. 
Men de andre brahmanene sa at det var altfor sent på dagen til å gå 
på besøk, og ba ham vente til neste dag. Men brahmanen 
Pokkharasåti gjorde klar all slags god mat i huset sitt. Deretter lot 
han vognene kjøre fram, og sammen med fakkelbærere forlot han 
Ukkattha og kjørte til Icchanankalalunden. Da han hadde kommet 
så langt som det var mulig å kjøre med vogn, steg han ut og 
fortsatte fram til Mesteren til fots. Han hilste høflig på Mesteren slik 
det sømmet seg. Så satte han seg ned ved siden av ham, Og sa: *Har 
vår elev, den unge brahmanen Ambattha vært her, Gotama?” 


* Ja, brahman. Han har vært her.” *Du hadde kanskje en 
samtale med unge Ambattha også, Gotama?” *Ja, det hadde jeg, 
brahman.” *Hva snakket dere om?” Mesteren gjenfortalte hele 
samtalen med Ambattha, slik den hadde vært. Da han hadde hørt 
dette, sa brahmanen Pokkharasati: *Han er ung og naiv, Gotama. 
Være så snill å tilgi ham!” *Måtte unge Ambattha bli lykkelig, 
brahman!” Deretter så Pokkharasåti etter på Mesterens kropp om 
han kunne se de trettito kjennetegn på en stor mann. Han fikk øye 
på de fleste, det var bare to som manglet. Han kunne ikke se det 
skjulte kjønnslemmet og lengden på tunga. Derfor var han usikker 
og full av tvil når det gjaldt disse, så han kunne ikke bestemme seg 
og bli fornøyd. Dette forsto Mesteren, og ved hjelp av sine spesielle 
evner gjorde han så Pokkharasåti kunne se det på ham som var 
skjult. Deretter strakte Mesteren ut tunga, så han berørte og slikket 
begge øreflippene og begge neseborene, og han dekket hele panna 
med tunga si. Da tenkte Pokkharasåti: "Filosofen Gotama har 
sannelig alle trettito kjennetegn på en stor mann, det mangler ikke 
noen!” Til Mesteren sa han: "Får jeg invitere deg og hele 
munkefellesskapet til å komme og spise hos meg i morgen, 
Gotama?” Mesteren samtykket i taushet, og Pokkharasåti så at han 
samtykket. Da så tiden var inne, sendte han bud: Tiden er inne, 
Gotama, maten er klar.” Dette var om morgenen, og Mesteren, som 
hadde kledd på seg og tatt kappe og bolle, ga seg på vei til 
Pokkharasåtis bolig sammen med alle munkene. Vel framme satte 
han seg ned på den sitteplassen som var gjort klar for ham, og 
brahmanen Pokkharasåti serverte ham egenhendig og forsynte ham 
med all slags god mat, mens de unge brahmanene serverte 
munkene. Da Mesteren var forsynt og hadde 


vasket bollen og hendene, tok Pokkharasåti et lavere sete 
og satte seg ned ved siden av ham. Som han nå satt der, talte 
Mesteren med metodisk progresjon. Han talte om å gi gaver, om 
moral og om himmelen. Han forklarte ulempene, elendigheten og 
de mentale forurensningene som kommer av sansenytelsebegjær, og 
fordelene ved å kunne gi avkall. Da Mesteren forsto at 
Pokkharasåtis sinn var rede, smidig, fordomsfritt, oppløftet og 
lydhørt, da forklarte han ham den virkelighetslære som de våkne 
selv har funnet fram til: sannheten om lidelsen, dens opphav, dens 
opphør og veien som fører til lidelsen opphør. Liksom når et rent og 
flekkfritt stykke tøy lett kan ta imot fargestoffet, nettopp slik fikk 
brahmanen Pokkharasåti, der han satt, øyet opp for sannheten, 
plettfritt og rent, og han innså at alt som har en begynnelse også 
har en slutt. Nå som brahmanen Pokkharasåti hadde sett sannheten, 
nådd fram til den, forstått den og trengt inn i den, overvant han 
enhver tvil og usikkerhet, og han ble fylt med selvtillit og ble 
uavhengig av andre når det gjaldt Mesterens lære. Og han sa: 
"Utmerket, Mester, utmerket! Det er som å rette opp det som var 
blitt veltet, eller som å åpenbare det som var skjult. Det er som å 
vise veien til en som var gått vill, eller som å bære lys inn i mørket, 
slik at den som har øyne kan se det som er der. Nettopp slik har du 
forklart sannheten på mange måter, Mester. Nå tar jeg tilflukt til 
deg, Mester, til din lære og til munkefellesskapet, — og dette gjør 
jeg sammen med min kone, mine barn og alle som er i mitt følge. 
Vær så snill å regne meg som en legvenn, Mester, som har tatt 
tilflukt fra i dag av og så lenge jeg lever. Kom og besøk min familie 
på samme måte som du besøker andre legvennfamilier i Ukkattha. 
Da skal det bli til langvarig glede og nytte for de unge guttene og 
jentene som hilser Gotama, som reiser seg for ham og gir ham 
sitteplass og vann, og som åpner sinnet sitt for ham.” *Vel talt, 
brahman.” 


4. Samtalen med Sonadanda Sonadandasutta Innledning 
Temaet for denne teksten er å definere begrepet brahman. Hvilke 
krav må en oppfylle for rettelig å kunne erklære seg som brahman, 
og bli anerkjent som sådan av andre brahmaner? Men her begynner 
vi også å skimte drag av humor og ironi. Det er ikke lett å holde seg 
helt alvorlig når vi ser hvordan brahmanenes fremste og mest 
respekterte representant, Sonadanda, gjennom sitt eget logiske 
resonnement ender opp med å forfekte Buddhas standpunkt: at det 
er moral og visdom som foredler et menneske, og ikke klasse, 
familiebakgrunn eller formell lærdom. Et annet ironisk trekk er at 
brahmanene, som jo var spesialister på religiøs kunnskap, 
innrømmer sin uvitenhet. Det var ille nok da den arrogante 
brahmanbroileren Ambattha blamerte seg så grundig, men når 
teksten lar en av de fremste brahmanene erklære offentlig at han 
ikke har den ringeste ide om hva moral og visdom er for noe, spørs 
det om vi ikke er langt på vei inn i den parodiske tendenslitteratur. 
Denne tendensen forsterker seg enda mer i neste tekst, samtalen 
med Kitadanta. Serien fra Munkelivets frukter, som i samtalen med 
Ambattha ble inndelt i atferd og kunnskap, sees her fra en litt annen 
synsvinkel: moral (søla) og visdom (pafifi). De to måtene å dele inn 
serien på, overlapper hverandre, bortsett fra 
meditasjonstilstandenes plassering. Denne forskjellen kaster 
imidlertid interessant lys over disse meditasjonsmetodene. 
Meditasjonstilstandene, eller jhåna, skal Gotama ha lært av de 
ansette meditasjonsmestrene Ålåra Kålama og Uddaka Råmaputta 
før han ble en oppvåknet, en buddha, — mens han fremdeles var en 
søkende. De har mye til felles med yogateknikkene, og må regnes 
som en del av den fellesindiske kulturarven. Han fant 


imidlertid at deres metoder ikke førte fram til innsikt og 
frihet fra det som gjør vondt, og derfor forlot han dem. Tekstene 
forteller imidlertid også at Buddha selv oppdaget 
meditasjonstilstandene, så opphavet deres er omdiskutert. Disse 
meditasjonstilstandene var likevel et viktig ledd i hans egen 
utvikling, og han vurderte dem så positivt at han inkorporerte dem i 
sin senere undervisning, som et nyttig utviklingsredskap. Når læren 
skal deles i moral og visdom, kommer meditasjonstilstandene under 
visdom, for noen direkte etisk funksjon har de ikke. Men når læren 
blir delt i atferd og kunnskap, slik den ble i foregående tekst, 
kommer de under atferd. For de hører med til den praktiske 
treningen av sinnet, og er ikke en del av den høyeste befriende 
kunnskap. Middelalderens theravåda la stor vekt på 
meditasjonstilstandene, og de systematiske kommentarverkene 
Vimuttimagga av Upatissa og Visuddhimagga av Buddhaghosa 
inneholder detaljerte anvisninger for hvordan disse skal øves. Noen 
theravådalærere vektlegger fortsatt disse meditasjonstilstandene. 
Andre theravådalærere i nyere tid har imidlertid i stor utstrekning 
lagt dem til side, og underviser heller i oppmerksomhetstrening 
(satipatthåna), også kalt innsiktsmeditasjon (vipassanå), etter 
Mahasatipatthanasutta (Digha Nikaya nr. 22), som de mener er en 
mindre tidkrevende og mer direkte vei til psykologisk og 
eksistensiell innsikt. Atter andre kombinerer disse metodene. 


Samtalen med Sonadanda Slik har jeg hørt det: En gang 
Mesteren var på vandring i landet A7iga sammen med en stor flokk 
på omtrent fem hundre munker, kom han til Campå. Mens han var 
der, bodde Mesteren ved bredden av Gaggaras lotusdam. På den 
tiden bodde brahmanen Sonadanda i Campå, et sted som myldret av 
mennesker, og som var rikt på gressganger, skog, vann og korn. 
Stedet var krongods som kong Seniya Bimbisåra av Magadha hadde 
gitt ham å styre med kongelige fullmakter. Så fikk brahmaner og 
borgere i Campå høre at den ærverdige filosofen Gotama 
Sakyasønn, som har utgått fra Sakyaklanen, var på vandring i Ariga 
sammen med en stor flokk på omtrent fem hundre munker, og at 
han var kommet til Campå og bodde ved bredden av Gaggaras 
lotusdam. Og disse lovord hørte de om Gotama: *Han er i sannhet 
en ærverdig Mester som har våknet fullt og helt ved egen hjelp. Han 
har fullkommen kunnskap og levemåte, han er lykkelig, han er en 
som kjenner verden, — en uforlignelig trener for folk som kan 
trenes, — guders og menneskers lærer, en våken Mester. Han forstår 
denne verden til fullkommenhet med alle dens engler, demoner, 
guder, brahmaner, filosofer, fyrster og andre mennesker. Han 
underviser i en lære som er vakker på begynnelsen, vakker på 
midten og vakker på slutten, som er hel og komplett både i form og 
innhold, og han forklarer hvordan man kan praktisere det opphøyde 
liv. Det er sannelig godt å se slike ærverdige!” Da dro brahmanene 
og borgerne i Campå gruppevis ut av byen og vandret i flokk og 
følge til Gaggaras lotusdam. Brahmanen Sonadanda, som hadde gått 
opp på takterrassen på huset sitt for å hvile middag, fikk øye på 
disse flokkene med brahmaner og borgere på vei fra Campå ut til 
Gaggaras lotusdam, og han sa til oppasseren sin: *Hva skal dette 
bety, oppasser, at brahmaner og borgere i Campå går gruppevis ut 
av byen og vandrer i flokk og følge til Gaggaras lotusdam?” 


Oppasseren fortalte det han hadde hørt om Gotama, og la 
til: «Så nå er de på vei for å se filosofen Gotama.” *Gå bort til dem, 
oppasser, og hils dem fra meg og be dem vente, for jeg vil også 
være med og se filosofen Gotama.” *Ja vel, herre,” svarte 
oppasseren. Og han gikk bort til de andre og sa: *Vent, mine herrer! 
Brahmanen Sonadanda vil også være med til filosofen Gotama!” På 
den tiden oppholdt fem hundre brahmaner seg i Campå. Da disse 
brahmanene fikk høre at Sonadanda ville besøke Gotama, gikk de 
bort til ham og sa: «Er det sant det vi hører, at du skal gå og se 
filosofen Gotama, Sonadanda?” *Ja visst, jeg har også lyst til å 
treffe ham.” *Det skulle du ikke gjøre. Det sømmer seg ikke at du 
går for å se filosofen Gotama, Sonadanda. Hvis du gjør det, vil ditt 
ry minke og Gotamas ry vil øke. Derfor sømmer det seg ikke at du 
går for å se filosofen Gotama, Sonadanda. Det var bedre om han 
kom for å se deg. Du er jo av beste familie både mors- og farssiden, 
Sonadanda, av edleste avstamning gjennom sju generasjoner, du er 
av uklanderlig og nobel byrd. Derfor sømmer det seg ikke at du går 
for å se filosofen Gotama, Sonadanda. Det var bedre om han kom 
for å se deg. Dessuten er du rik og velstående, Sonadanda, med 
store eiendommer. Derfor sømmer det seg ikke at du går for å se 
filosofen Gotama, Sonadanda. Det var bedre om han kom for å se 
deg. Du er lærd og fortrolig med tekstene. De tre vedaer kjenner du 
ut og inn, og kan forklare og utlegge hvert ord og hvert ritual i 
dem. Du kan analysere hvert grammatikalsk og fonetisk problem i 
dem, og er fortrolig med alt det historiske og legendariske stoffet 
som hører til, og du har også fullt kjennskap til de tradisjonelle 
kjennetegn på en stor mann. Du er pen og kjekk og tiltalende å se 
på, Sonadanda. Du har den fineste ansiktsfarge, en imponerende 
holdning og et guddommelig utseende, ja, et lytefritt ytre. 


Du er et moralsk menneske, Sonadanda, og har en fast 
karakter. Du taler vakkert, Sonadanda. Du er veltalende og høflig, 
du taler distinkt og velartikulert, og du uttrykker deg klart. Du har 
mange elever og har utdannet mange lærere, Sonadanda. Tre 
hundre unge brahmaner studerer tekstene under deg, og mange 
unge brahmaner som gjerne vil lære tekstene kommer fra mange 
land og distrikter for å studere tekstene under deg. Du er gammel 
og erfaren, Sonadanda, eldet og langt oppe i årene, mens Gotama 
derimot er ung, og det er ikke så lenge siden han gikk ut i 
hjemløsheten. Kong Seniya Bimbisåra av Magadha gjør ære på deg, 
Sonadanda. Han respekterer, hedrer og høyakter deg, og setter deg 
høyt. Brahmanen Pokkharasåti gjør ære på deg, Sonadanda. Han 
respekterer, hedrer og høyakter deg, og setter deg høyt. Kong 
Seniya Bimbisåra av Magadha har gitt deg Campa å styre over med 
kongelige fullmakter, her hvor det myldrer av mennesker, og det er 
rikdom på gressganger, skog, vann og korn. Ut fra hver og en av 
disse grunnene sømmer det seg ikke at du går for å se filosofen 
Gotama, Sonadanda. Det var bedre om han kom for å se deg.” «Så 
får dere lytte til meg, mine herrer og høre hvorfor det sømmer seg 
at vi går for å se filosofen Gotama, og hvorfor det ikke ville sømme 
seg om han kom for å SE OSS. Filosofen Gotama er av edleste 
avstamning gjennom sju generasjoner, han er av uklanderlig og 
nobel byrd. Derfor sømmer det seg ikke at filosofen Gotama 
kommer for å se oss. Det er bedre at vi går og besøker filosofen 
Gotama. Filosofen Gotama ga avkall på en stor slekt da han gikk ut. 
Filosofen Gotama ga avkall på mye gull og sølv da han gikk ut, han 
ga avkall på skatter både over og under jorda. Filosofen Gotama 
gikk ut da han var ung, lenge før det første grå hår kom til syne. I 
sin beste ungdom og kraftigste alder forlot han hjemmet og gikk ut i 
hjemløsheten. 


Til tross for at hans foreldre var imot det, og sto der 
gråtende med tårevåte ansikter, rakte filosofen Gotama av seg hår 
og skjegg, iførte seg den gule kappen, forlot hjemmet og gikk ut i 
hjemløsheten. Filosofen Gotama er pen og kjekk og tiltalende å se 
på, han har den fineste ansiktsfarge, en imponerende holdning og et 
guddommelig utseende, ja, et lytefritt ytre. Filosofen Gotama er et 
moralsk menneske, han har en fast karakter. Filosofen Gotama taler 
vakkert, han er veltalende og høflig. Han taler distinkt og 
velartikulert og uttrykker seg klart. Filosofen Gotama har mange 
elever og har utdannet mange lærere. Filosofen Gotama har utslettet 
alt lidenskapelig begjær i sitt indre, og er ferdig med all 
forfengelighet. Filosofen Gotama taler om årsak og virkning, om 
handling, han holder det gode fram for brahmanenes slekt. 
Filosofen Gotama kommer fra en høy ætt, fra en gammel 
adelsfamilie. Filosofen Gotama kommer fra en rik familie, med mye 
gods og eiendom. Folk kommer langveis fra gjennom land og riker 
for å legge fram spørsmål for filosofen Gotama. Mange tusen guder 
og åndevesener har tatt tilflukt til filosofen Gotama, til beste for alle 
levende vesener. Disse lovord går om filosofen Gotama: "Han er i 
sannhet en ærverdig Mester som har våknet fullt og helt ved egen 
hjelp. Han har fullkommen kunnskap og atferd, han er lykkelig, han 
er en som kjenner verden, — en uforlignelig trener for folk som kan 
trenes, — guders og menneskers lærer, en våken Mester.” Filosofen 
Gotama har de trettito kjennetegn på en stor mann. Filosofen 
Gotama ønsker hvert menneske velkommen. Han er vennlig, 
forekommende og imøtekommende, han er ikke overlegen og 
snakker gjerne med folk. Både munker, nonner, legmenn og 
legkvinner gjør ære på filosofen Gotama. De respekterer, hedrer og 
høyakter ham og setter ham høyt. Mange guder og mennesker har 
tillit til filosofen Gotama. 


Når filosofen Gotama oppholder seg i en by eller landsby, 
får menneskene der være i fred for ånder og demoner. Filosofen 
Gotama har grunnlagt et fellesskap, han er en folkelærer med stor 
tilslutning, og regnes som den fremste av de som har etablert en 
frigjøringsvei som er åpen for alle. Mange filosofer og brahmaner 
har vunnet seg ry for enkeltsaker, men slik er det ikke med filosofen 
Gotama. Hans ry baserer seg på fullendelsen av visdom og atferd. 
Kong Seniya Bimbisåra av Magadha, med koner og barn og hele sitt 
følge, har tatt tilflukt til filosofen Gotama, til beste for alle levende 
vesener. Kong Pasenadi av Kosala, med koner og barn og hele sitt 
følge, har tatt tilflukt til filosofen Gotama, til beste for alle levende 
vesener. Brahmanen Pokkharasåti, med koner og barn og hele sitt 
følge, har tatt tilflukt til filosofen Gotama, til beste for alle levende 
vesener. Kong Seniya Bimbisåra av Magadha gjør ære på filosofen 
Gotama. Han respekterer, hedrer og høyakter ham og setter ham 
høyt. Kong Pasenadi av Kosala gjør ære på filosofen Gotama. Han 
respekterer, hedrer og høyakter ham og setter ham høyt. 
Brahmanen Pokkharasåti gjør ære på filosofen Gotama. Han 
respekterer, hedrer og høyakter ham og setter ham høyt. Filosofen 
Gotama har kommet hit til Campå og bor ved bredden av Gaggaras 
lotusdam. Enhver filosof eller brahman som kommer hit til vår 
landsby og vårt distrikt er vår gjest, og alle gjester bør vi gjøre ære 
på. Vi bør respektere dem, hedre og høyakte dem og sette dem 
høyt. Ut fra hver og en av disse grunnene sømmer det seg ikke at 
filosofen Gotama kommer for å se oss. Det er bedre at vi går for å se 
filosofen Gotama. Dette er filosofen Gotamas fortrinn så langt som 
jeg kjenner dem, men dette er ikke Gotamas eneste fortrinn, — hans 
fortrinn er uten grenser!” Da sa de andre brahmanene: *Alle de 
lovordene du har å si om filosofen Gotama, Sonadanda, burde være 


nok til å få en tillitsfull mann av bra familie til å slenge 
sekken på ryggen og legge i vei for å oppsøke Gotama, om han så 
bodde hundre mil borte! Så la oss da gå og besøke ham alle 
sammen!” Dermed slo resten av brahmanene følge med Sonadanda 
på vei mot Gaggaras lotusdam. Men som de gikk der gjennom 
skoglunden, tenkte Sonadanda: "Hvis jeg nå spør Gotama om noe, 
og han sier: "Det er ikke slik dette spørsmålet skal stilles, brahman. 
Slik skal du spørre!” — da kommer folk til å se ned på meg. 
*'Brahmanen Sonadanda er dum og naiv,” kommer de til å si, — 
"han kunne ikke engang stille filosofen Gotama et riktig spørsmål!” 
Og hvis folk her omkring begynner å se ned på meg, vil mitt ry 
minke, og da minker inntektene mine også, for de er basert på mitt 
ry. Eller hvis nå Gotama spør meg om noe, og jeg ikke kan svare så 
han blir fornøyd! Da sier han kanskje: *Det er ikke slik dette 
spørsmålet skal besvares, brahman! Slik skal du svare!” Da kommer 
også folk til å se ned på meg. *Brahmanen Sonadanda er dum og 
naiv,” kommer de til å si, — "han kunne ikke gi Gotama noe 
tilfredsstillende svar!” Og hvis folk her omkring begynner å se ned 
på meg, vil mitt ry minke, og da minker inntektene mine også, for 
de er basert på mitt ry. Eller hvis jeg vender om uten å se ham nå 
som det ikke er lang vei igjen, kommer også folk til å se ned på 
meg. *Brahmanen Sonadanda er dum og naiv,” kommer de til å s1, 
— *han torde ikke besøke Gotama. Hvorfor skulle han ellers vende 
om uten å se Gotama enda han var like i nærheten?” Og hvis folk 
her omkring begynner å se ned på meg, vil mitt ry minke, og da 
minker inntektene mine også, for de er basert på mitt ry” Så kom 
brahmanen Sonadanda fram dit hvor Mesteren var. Han gikk bort til 
Mesteren og hilste høflig på ham, og så satte han seg ned ved siden 
av ham. Noen av brahmanene og borgerne fra Campå hilste ham 
ærbødig og satte seg ned, andre hilste høflig på ham før de satte 
seg, og noen hilste ham med løftede, sluttede hender og satte seg 
deretter ned. Andre presenterte seg før de satte seg, og atter andre 
satte seg uten å si noe. Sonadanda bekymret seg fortsatt med de 
samme tankene han hadde hatt på veien dit, og tenkte videre: 


*Tenk om Gotama bare kunne spørre meg om noe innen 
mitt eget fagområde, angående den trefoldige kunnskap om de tre 
vedaer! Da skulle jeg nok kunne svare godt for meg!” Nå kunne 
Mesteren se hva Sonadanda hadde i tankene, og han tenkte: *Denne 
brahmanen Sonadanda er nervøs. Kanskje jeg skulle spørre ham om 
noe innen hans eget fagområde, noe angående den trefoldige 
kunnskap?” Og til Sonadanda sa han: *Hvor mange krav må en 
oppfylle, brahman, for å bli anerkjent som brahman av andre 
brahmaner, slik at man med full rett kan erklære seg som 
brahman?” Da tenkte Sonadanda: *Jeg ønsket og håpet at Gotama 
skulle spørre meg om noe innen mitt eget fagområde, og nå gjør 
han det! Nå skal jeg nok kunne svare så han blir fornøyd!” Så rettet 
han seg opp, så seg om i forsamlingen og sa: *Det er fem krav en 
må oppfylle, Gotama, for å bli anerkjent som brahman av andre 
brahmaner, slik at man med full rett kan erklære seg som brahman. 
Hvilke fem? En brahman er av beste familie både på mors— og 
farssiden, Gotama, av edleste avstamning gjennom sju generasjoner, 
av uklanderlig og nobel byrd. Han er lærd og fortrolig med 
tekstene. De tre vedaer kjenner han ut og inn, og kan forklare og 
utlegge hvert ord og hvert ritual i dem. Han kan analysere hvert 
grammatikalsk og fonetisk problem i dem, og er fortrolig med alt 
det historiske og legendariske stoffet som hører til, og han har også 
fullt kjennskap til de tradisjonelle kjennetegn på en stor mann. Han 
er pen og kjekk og tiltalende å se på, han har den fineste 
ansiktsfarge, en imponerende holdning og et guddommelig 
utseende, ja, et lytefritt ytre. Han er et moralsk menneske, og har en 
fast karakter. Han er vis og klok, og er første— eller andremann 
blant de som foretar ofringene. Dette er de fem krav som må 
oppfylles, Gotama, for å bli anerkjent som brahman av andre 
brahmaner, slik at man med full rett kan erklære seg som 


”” * 


brahman.” *Går det an å utelate et av disse fem kravene, 
brahman, slik at en som oppfyller de resterende fire kan bli 
anerkjent som brahman av andre brahmaner, og med full rett kan 
erklære seg som brahman?” *Det går nok an, Gotama, vi kan utelate 
et av disse kravene. For hva har vel fargen å si? Hvis en bare 
tilfredsstiller kravene til nobel byrd, kjennskap til tekstene, moral 
og visdom, kan man bli anerkjent som brahman av andre 
brahmaner, og kan med full rett erklære seg som brahman.” *Men 
går det an å utelate et av disse fire kravene, brahman, slik at en som 
oppfyller de resterende tre kan bli anerkjent som brahman av andre 
brahmaner, og med full rett kan erklære seg som brahman?” *Det 
går nok an, Gotama, vi kan utelate et av disse kravene. For hva 
betyr vel tekstene? Hvis en bare tilfredsstiller kravene til nobel 
byrd, moral og visdom, kan han bli anerkjent som brahman av 
andre brahmaner, og kan med full rett erklære seg som brahman.” 
*Men går det an å utelate et av disse tre kravene, brahman, slik at 
en som oppfyller de resterende to kan bli anerkjent som brahman av 
andre brahmaner, og med full rett kan erklære seg som brahman?” 
*Det går nok an, Gotama, vi kan utelate et av disse kravene. For hva 
betyr vel byrd? Hvis en bare tilfredsstiller kravene til moral og 
visdom, kan han bli anerkjent som brahman av andre brahmaner, 
og kan med full rett erklære seg som brahman.” Men da han hadde 
sagt dette, sa de andre brahmanene til ham: *Snakk ikke slik, 
Sonadanda, snakk ikke slik! Når du forkaster både farge, tekster og 
byrd på denne måten, går du jo faktisk over til Gotamas lære!” Da 
sa Mesteren til dem: *Hvis dere, brahmaner, mener at Sonadanda er 
uskolert, snakker dårlig for seg og er dum, og at han ikke er i stand 
til å gi meg svar i denne diskusjonen, — da bør Sonadanda tie og la 
dere fortsette denne samtalen med meg. Men hvis dere mener at 
Sonadanda er lærd, veltalende og klok, og at han vet å gi meg svar, 
— da bør dere tie og la Sonadanda få fortsette samtalen med meg.” 


Men Sonadanda grep ordet og sa til Mesteren: "Vent, 
Gotama, ikke si mer. Jeg skal gi dem et saklig svar.” Til 
brahmanene sa han: "Ikke si at jeg forkaster farge, tekster og byrd, 
mine herrer, eller at jeg går over til Gotamas lære. For jeg forkaster 
verken farge, tekster eller byrd.” Like ved siden av ham satt 
Sonadandas søstersønn, en ung brahman ved navn Aiigaka. 
Sonadanda sa til de andre: *Ser dere min søstersønn, den unge 
brahmanen Afigaka, mine herrer?” *Ja, det gjør vi.” *Unge Aiigaka 
er pen og kjekk og tiltalende å se på, han har den fineste 
ansiktsfarge, en imponerende holdning og et guddommelig 
utseende, ja, et lytefritt ytre. Når det gjelder utseende kan ingen her 
i forsamlingen sammenliknes med ham, bortsett fra filosofen 
Gotama. Unge Arigaka er lærd og fortrolig med tekstene. De tre 
vedaer kjenner han ut og inn, og kan forklare og utlegge hvert ord 
og hvert ritual i dem. Han kan analysere hvert grammatikalsk og 
fonetisk problem i dem, og er fortrolig med alt det historiske og 
legendariske stoffet som hører til, og han har også fullt kjennskap til 
de tradisjonelle kjennetegn på en stor mann. Jeg har selv lært ham 
tekstene. Unge Arigaka er av beste familie både på mors— og 
farssiden, mine herrer, av edleste avstamning gjennom sju 
generasjoner, av uklanderlig og nobel byrd. Jeg kjenner både faren 
og moren hans. Men hvis nå unge Arigaka skulle begynne å drepe, 
stjele, gå til andres kvinner, lyve og bruke rusmidler, hva ville vel 
farge, tekster og byrd kunne hjelpe ham da? Men ettersom Arigaka 
både er vis og klok, og er et moralsk menneske og har en fast 
karakter, i tillegg til at han er første— eller andremann blant de 
som foretar ofringene, oppfyller han de to kravene som er mest 
nødvendig for å bli anerkjent som brahman av andre brahmaner, 
slik at han kan med full rett erklære seg som brahman.” *Men går 
det an å utelate et av disse to kravene, brahman, slik at en som 
oppfyller det ene resterende kravet kan bli anerkjent som brahman 
av andre brahmaner, og med full rett kan erklære seg som 
brahman?” 


*Nei, det går ikke an, Gotama. For visdommen blir lutret 
av moral, og moralen blir lutret av visdom. Der det er moral er det 
visdom, og der det er visdom er det moral. Den moralske er vis og 
den vise er moralsk, og til sammen regnes visdom og moral som det 
høyeste i verden. For liksom den ene handa vasker den andre, og 
den ene foten hjelper den andre, slik blir visdommen lutret av 
moral, og moralen blir lutret av visdom. Der det er moral er det 
visdom, og der det er visdom er det moral. Den moralske er vis og 
den vise er moralsk, og til sammen regnes visdom og moral som det 
høyeste i verden.” "Slik er det, brahman, slik er det. For visdommen 
blir lutret av moral, og moralen blir lutret av visdom. Der det er 
moral er det visdom, og der det er visdom er det moral. Den 
moralske er vis og den vise er moralsk, og til sammen regnes 
visdom og moral som det høyeste i verden. Men hvordan er denne 
moralen, brahman, og hvordan er denne visdommen?” *Vi har 
ingen videre opplysninger i denne saken, Gotama. Det ville være 
bra om du kunne forklare meningen med denne uttalelsen.” «Så hør 
da godt etter, brahman, og legg deg vel på sinne hva jeg sier.” *Ja 
vel,” svarte Sonadanda. Mesteren sa: "Sett nå, brahman, at en som 
er kommet fram til sannheten står fram her 1 verden. Han er en 
ærverdig Mester som har våknet fullt og helt ved egen hjelp. Han 
har fullkommen kunnskap og atferd, han er lykkelig, han er en som 
kjenner verden, — en uforlignelig trener for folk som kan trenes, — 
guders og menneskers lærer, en våken Mester. (Videre som i 
Munkelivets frukter.) På denne måten har en munk fullkommen 
moral. Det er dette som menes med moral, brahman. (Videre som i 
Munkelivets frukter.) Når han således ser hvordan disse fem 
hindringene blir borte fra hans indre, blir han tilfreds. Den som er 
tilfreds finner glede, og den som har glede i sinnet, får ro i kroppen. 
Den som har ro i kroppen føler velvære, og den som føler velvære 
får samlet tankene. Han isolerer seg både fra sansenytelser og fra 
usunne ideer og går inn 


i første meditasjonstilstand, ... (Videre som i Munkelivets 
frukter.) Nå som sinnet hans er blitt konsentrert, klart og lysende 
rent, plettfritt og uten noe som skjemmer, smidig og lett å arbeide 
med, fast og urokkelig, anvender han dette sinnet og retter det mot 
innsikt og visdom. (Videre som i Munkelivets frukter.) Slik er hans 
visdom. Når han vet og ser dette, blir sinnet hans befridd fra 
forurensninger i sinnet knyttet til sanselige nytelser, fra 
forurensninger i sinnet knyttet til forventningsmønstre og fra 
forurensninger i sinnet knyttet til uvitenhet. Han er fri, og vet at 
han er fri. Og han vet at det ikke oppstår noe nytt, at treningsveien 
er vandret til ende, — gjort er det som skulle gjøres og det er ikke 
noe mer som gjenstår. Slik er også hans visdom. Det er dette som 
menes med visdom, brahman.” Da Mesteren hadde sagt dette, sa 
brahmanen Sonadanda til ham: "Utmerket, Mester, utmerket! Det er 
som å rette opp det som var blitt veltet, eller som å åpenbare det 
som var skjult. Det er som å vise veien til en som var gått vill, eller 
som å bære lys inn i mørket, slik at den som har øyne kan se det 
som er der. Nettopp slik har du forklart sannheten på mange måter, 
Mester. Nå tar jeg tilflukt til deg, Mester, til din lære og til 
munkefellesskapet. Vær så snill å regne meg som en legvenn, 
Mester, som har tatt tilflukt fra i dag av og så lenge jeg lever. Får 
jeg invitere deg, Gotama, og hele munkefellesskapet til å komme og 
spise hos meg i morgen?” Mesteren samtykket i taushet, og da 
Sonadanda så at han samtykket, reiste han seg fra plassen sin, hilste 
ærbødig og gikk. Da natten var omme, gjorde brahmanen 
Sonadanda klar all slags god mat i huset sitt, og da tiden var inne, 
sendte han bud: Tiden er inne, Gotama, maten er klar.” Dette var 
om morgenen, og Mesteren, som hadde kledd på seg og tatt kappe 
og bolle, ga seg på vei til Sonadandas bolig sammen med alle 
munkene. Vel framme satte han seg ned på den sitteplassen som var 
gjort klar for ham, og brahmanen 


Sonadanda serverte egenhendig munkefellesskapet med 
Buddha i spissen, og forsynte ham med all slags god mat. Da 
Mesteren var forsynt og hadde vasket bollen og hendene, tok 
Sonadanda et lavere sete og satte seg ned ved siden av ham. Som 
han nå satt der, sa han til Mesteren: "Hvis jeg skulle reise meg fra 
plassen min og hilse på deg når alle ser det, da ville folk se ned på 
meg, Gotama. Og hvis folk her omkring begynner å se ned på meg, 
vil mitt ry minke, og da minker inntektene mine også, for de er 
basert på mitt ry. Men hvis jeg sitter i forsamlingen og løfter mine 
sluttede hender mot deg, så regn det som om jeg hadde reist meg 
for deg, Gotama. Og hvis jeg sitter i forsamlingen og tar av meg 
hodekledet, så regn det som om jeg hadde bøyd hodet til marken 
for deg. Hvis jeg kjører i vogn og skulle stige ned fra vognen for å 
hilse på deg, ville folk se ned på meg, Gotama. Og hvis folk her 
omkring begynner å se ned på meg, vil mitt ry minke, og da minker 
inntektene mine også, for de er basert på mitt ry. Men hvis jeg står i 
vognen og løfter pisken, så regn det som om jeg hadde steget ned 
fra vognen og hilst på deg. Og hvis jeg står i vognen mi og senker 
handa, så regn det som om jeg hadde bøyd hodet til marken for 
deg.” Deretter underviste Mesteren brahmanen Sonadanda, og 
gledet, oppmuntret og inspirerte ham med ord om den sanne lære, 
før han reiste seg og gikk. 


5. Samtalen med Kiitadanta Kiitadantasutta Innledning 
Brahmanene var eksperter på hvordan de store offerseremoniene 
skulle utføres. De største av disse seremoniene hadde meget 
kompliserte ritualer, og alt måtte gjøres riktig. En eneste stavelse 
lest med feil tonefall kunne være nok til å ødelegge hele 
seremonien. Disse kunnskapene voktet brahmanene nidkjært over, 
og lot ingen uvedkommende få lære dem. Når da denne teksten 
åpner med at brahmanen Kiitadanta (betyr "Skarptann”) spør 
Gotama, en av de foraktede samana/asketfilosofer, om hvordan en 
slik stor offerseremoni skal utføres, og samtidig innrømmer sin egen 
uvitenhet, kastes vi igjen inn i en situasjon som er vanskelig å ta 
helt på alvor. Rhys Davids mener at hele denne teksten, og spesielt 
den innlagte historien om kong Storrike, er et litterært innslag som 
slett ikke er ment å skulle tas som historiske fakta. Det er mulig at 
han har rett, at dette er å betrakte som en satirisk novelle. I så måte 
passer den godt sammen med de to foregående tekstene som 
debattskrifter mot brahmanenes særkrav. Men hvordan dette enn 
måtte forholde seg, er det ikke dermed sagt at den ikke likevel er 
alvorlig ment. Jamfør Kumbels kjente gruk: Den, som kun tar spøg 
for spøg og alvor kun alvorligt, han og hun har faktisk fattet begge 
deler daarligt. Historien kan leses som et bevisst forsøk på å fylle 
det gamle offerritualet med nytt innhold, å omtolke det i lys av 
buddhistiske idealer. Dette foregår i to hovedavdelinger. Første 
avdeling er historien om kong 


Storrike (Mahåvijita). Dette er en såkalt jåtaka, dvs. en 
beretning fra Buddhas tidligere liv, som her er lagt inn i teksten. 
Slike historier fyller en egen bok, Jåtaka, 1 Khuddaka Nikåya, med 
tilhørende kommentarer. Men i tillegg finner vi mange jatakaer 
rundt omkring i de øvrige tekstene, og vi skal også støte på flere 
lenger ut i denne boken. De har ofte eventyr- eller fabelpreg, og vi 
finner igjen mange av de klassiske eventyrmotivene som senere har 
vandret verden rundt, som f.eks. temaet fra Konen med eggene, og 
Salomos dom. I denne historien er det kanskje spesielt interessant å 
merke seg buddhismens holdning overfor kriminalitet: 
forebyggende arbeid er bedre enn straff. Vi ser også at Buddha 
hadde synspunkter angående samfunnsøkonomi. Buddhismens 
mildnende innflytelse på dyreofringer kommer også tydelig til 
uttrykk her. Det er i den forbindelse ikke snakk om hellige dyr, men 
om medfølelse med alt som lever. Men Buddha nøyer seg ikke med 
å omtolke det brahmanske offerritualet, slik det skjer i historien om 
kong Storrike. Han går videre, og setter fram gavmildhet, 
tilfluktene, treningsreglene og munkelivserien som progressivt 
høyere former for ofring. Åndelig utvikling er av større verdi enn 
ritualer og seremonier. Interessant er det også at etter at Kiitadanta 
har tatt tilfluktene, begynner Buddha igjen å forklare læren, men 
denne gangen etter et annet mønster, den såkalte metodiske 
progresjon. Dette mønstret har vi møtt før, i forbindelse med 
Pokkharasåti, og det opptrer i mange andre tekster. Men hvorfor 
denne ekstra utlegning for Kiitadanta, som jo nettopp har hørt hele 
munkelivserien? Den enkleste forklaringen er å si at det siste 
avsnittet er lagt til senere. Men selv om tekstene ofte kan bære preg 
av redigering, ligger det også en alvorlig fare i å bruke denne 
forklaringsmodellen til å bortforklare ethvert problem. Det kan jo 
også tenkes at Buddha så at Kitadanta hadde muligheter til å nå en 
dypere forståelse av virkeligheten, og derfor ville gi ham den ekstra 
håndsrekningen som måtte til. Det er også mulig at belæringen 
inneholder mer spesifikt buddhistiske elementer enn 
munkelivserien. De fleste elementer i denne er jo tross alt av 
førbuddhistisk opphav, og noen deler, som de paranormale 
ferdigheter f. eks., ble ikke bare ansett som stort sett unødvendige, 
om enn interessante sidespor, men også farlige og til dels skadelige 
hvis de ble misbrukt. Den virkelighetslære som 


de våkne selv har vunnet fram til, refererer til de fire edle 
sannheter (cattåri ariyasaccåni) om lidelse, lidelsens opphav, 
lidelsens opphør og veien som fører til lidelsens opphør. Og 
setningen *Alt det som har en begynnelse, har også en slutt” 
henspiller på læren om den gjensidig betingede tilblivelsesprosess, 
paticcasamuppåda. Og disse to, de fire edle sannheter og den 
gjensidig betingede tilblivelsesprosessen, utgjør grunnpillarene i 
Buddhas lære. 


Samtalen med Kiitadanta 1. Kiitadanta oppsøker Buddha 
Slik har jeg hørt det: En gang Mesteren var på vandring i landet 
Magadha sammen med en stor flokk på omtrent fem hundre 
munker, kom han til en av Magadhas brahmanlandsbyer som het 
Khånumata. Mens han var der, bodde Mesteren i 
Ambalatthikaparken. På den tiden bodde brahmanen Kiitadanta i 
Khånumata, et sted som myldret av mennesker, og som var rikt på 
gressganger, skog, vann og korn. Stedet var krongods som kong 
Seniya Bimbisåra av Magadha hadde gitt ham å styre med kongelige 
fullmakter. Så fikk brahmaner og borgere i Khånumata høre at den 
ærverdige filosofen Gotama Sakyasønn, som har utgått fra 
Sakyaklanen, var på vandring i Magadha sammen med en stor flokk 
på omtrent fem hundre munker, og at han var kommet til 
Khånumata og bodde i Ambalatthikaparken. Og disse lovord hørte 
de om Gotama: *Han er i sannhet en ærverdig Mester som har 
våknet fullt og helt ved egen hjelp. Han har fullkommen kunnskap 
og levemåte, han er lykkelig, han er en som kjenner verden, — en 
uforlignelig trener for folk som kan trenes, — guders og menneskers 
lærer, en våken Mester. Han forstår denne verden til fullkommenhet 
med alle dens engler, demoner, guder, brahmaner, filosofer, fyrster 
og andre mennesker. Han underviser i en lære som er vakker på 
begynnelsen, vakker på midten og vakker på slutten, som er hel og 
komplett både i form og innhold, og han forklarer hvordan man kan 
praktisere det opphøyde liv. Det er sannelig godt å se slike 
ærverdige!” Da dro brahmanene og borgerne i Khånumata 
gruppevis ut av byen og vandret i flokk og følge til 
Ambalatthikaparken. Brahmanen Kiitadanta, som hadde gått opp på 
takterrassen på huset sitt for å hvile middag, fikk øye på disse 
flokkene med brahmaner og borgere på vei fra Khånumata ut til 
Ambalatthikaparken, og han sa til oppasseren sin: 


*Hva skal dette bety, oppasser, at brahmaner og borgere i 
Khånumata går gruppevis ut av byen og vandrer i flokk og følge til 
Ambalatthikaparken?” Oppasseren fortalte det han hadde hørt om 
Gotama, og la til: «Så nå er de på vei for å se filosofen Gotama.” Da 
tenkte brahmanen Kitadanta: "Jeg har hørt at filosofen Gotama vet 
hvordan den trefoldige ofring med seksten rekvisitter skal utføres. 
Jeg vil gjerne foreta en slik stor ofring, men jeg vet ikke hvordan 
det skal gjøres. Kanskje jeg skulle gå og spørre filosofen Gotama om 
dette?” Til oppasseren sa han: "Gå bort til dem, oppasser, og hils 
dem fra meg og be dem vente, for jeg vil også være med og se 
filosofen Gotama.” *Ja vel, herre,” svarte oppasseren. Og han gikk 
bort til de andre og sa: *Vent, mine herrer! Brahmanen Kiitadanta 
vil også være med til filosofen Gotama!” På den tiden oppholdt fem 
hundre brahmaner seg i Khånumata for å delta i Kiitadantas ofring. 
Da disse brahmanene fikk høre at Kiitadanta ville besøke Gotama, 
gikk de bort til ham og sa: "Er det sant det vi hører, at du skal gå og 
besøke filosofen Gotama, Kitadanta?” *Ja visst, jeg har også lyst til 
å treffe ham.” *Det skulle du ikke gjøre. Det sømmer seg ikke at du 
går for å se filosofen Gotama, Kitadanta.” Og de prøvde å overtale 
ham til å la det være, ved hjelp av de samme argumentene som 
brahmanene hadde brukt overfor Sonadanda (se Sonadanda sutta). 
Men han svarte dem på samme måte som Sonadanda hadde gjort, 
og det ble til at de alle la i vei til Ambalatthikaparken for å besøke 
Mesteren. Da de kom fram dit, gikk brahmanen Kiitadanta bort til 
Mesteren og hilste høflig på ham, og satte seg ned ved siden av 
ham. Noen av brahmanene og borgerne fra Khånumata hilste ham 
ærbødig og satte seg ned, andre hilste høflig på ham før de satte 
seg, og noen hilste ham med 


løftede, sluttede hender og satte seg deretter ned. Andre 
presenterte seg før de satte seg, og atter andre satte seg uten å si 
noe. Som han satt der, sa brahmanen Kitadanta til Mesteren: * Jeg 
har hørt at du vet hvordan den trefoldige ofring med seksten 
rekvisitter skal utføres, Gotama. Jeg vil gjerne foreta en slik stor 
ofring, men jeg vet ikke hvordan det skal gjøres. Det hadde vært fint 
om du kunne forklare meg hvordan en slik ofring skal utføres.” «Så 
hør da godt etter, brahman, og legg nøye merke til det jeg sier.” *Ja 
vel,” svarte Kiitadanta, og Mesteren sa: 2. Fortellingen om kong 
Storrike *Det var en gang en konge som het Storrike. Han var rik og 
hadde store eiendommer og stor formue. Mye gull og sølv eide han, 
og all slags vakre ting. Han hadde så mye rikdom og så mye korn at 
skattkamre og kornlagre var sprekkfulle. Så en dag tenkte kongen: 
*Nå som jeg har erobret hele jorda og hersker over den, har jeg 
vunnet meg store verdslige rikdommer. Kanskje jeg nå skulle holde 
en stor ofring, som kunne bli meg til langvarig glede og nytte?” Han 
sendte bud på ypperstepresten sin og fortalte hva han hadde i 
tankene, og la til: *Jeg vil gjerne holde en stor ofring, brahman. Si 
meg hva jeg skal gjøre, så det kan bli meg til langvarig glede og 
nytte.” Ypperstepresten sa: *Det skjer alt for mange forbrytelser i 
landet, herre konge. Vi hører om ran og overfall både langs 
landeveiene, i landsbyer og i både store og små byer. Det ville være 
urettferdig om du skulle legge nye skatter på et land som er så 
herjet og plaget av kriminalitet, herre konge. Kanskje du tror du 
kan få slutt på kriminaliteten ved harde straffetiltak som 
henrettelser, arrestasjoner, bøter og landsforvisninger, herre konge, 
men dette er ikke noen god metode. Dreper du noen, vil de 
etterlatte fortsette å 


herje riket. Men det finnes en annen metode til å bremse 
kriminaliteten, herre konge. La dem som driver med jordbruk og 
kvegdrift i riket ditt få forsyninger av frø og mat. La dem som driver 
forretninger i riket ditt få tilgang på kapital, og la dem som arbeider 
i statens tjeneste få mat og lønn, herre konge. Da vil alle bli opptatt 
med arbeidet sitt. Ingen vil herje riket ditt, herre konge, og 
skatteinntektene vil øke. Landet blir trygt og fredelig, og 
kriminaliteten vil gå ned. Folk kommer til å stråle av glede og danse 
omkring med barna på armen. Ja, jeg skulle ikke tro at noen vil 
trenge å låse døra en gang.” Kong Storrike fulgte yppersteprestens 
råd. Landbruket fikk støtte, næringslivet fikk tilgang på kapital og 
de statsansatte fikk mat og lønn. Folk ble opptatt med arbeidet sitt. 
Ingen herjet riket lenger, og skatteinntektene gikk opp. Landet ble 
trygt og fredelig, og kriminaliteten gikk ned. Folk strålte av glede 
og danset omkring med barna på armen, og ingen trengte å låse 
døra. Da sendte kong Storrike bud på ypperstepresten og sa til ham: 
Vi har fått bukt med kriminalitetsproblemet! Takket være ditt råd 
har jeg fått større inntekter, folk er glade og landet er fredelig! Nå 
vil jeg gjerne holde en stor ofring, brahman. Si meg hva jeg skal 
gjøre, så det kan bli meg til langvarig glede og nytte.” *Nå skal du 
innby alle de salvede adelsmenn som finnes i riket ditt, herre konge, 
både de som bor i byene og de som bor på landet. Innby likeledes 
alle dine ministre og rådsmedlemmer, rike brahmaner og velstående 
borgere fra by og land over hele riket, og si til dem: "Jeg vil gjerne 
holde en stor ofring, mine herrer. Vær så vennlig å gi deres 
samtykke, så det kan bli meg til langvarig glede og nytte.” Kongen 
gjorde så, og alle svarte ham: *Foreta ofringen, herre konge. 
Tidspunktet er gunstig.” På denne måten utgjorde disse fire 
gruppene gjennom sin enighet fire av ofringens rekvisitter. Kong 
Storrike hadde åtte egenskaper: Han var av beste familie både mors- 
— og farssiden, av edleste avstamning gjennom sju generasjoner, av 
uklanderlig og nobel byrd. 


Han var pen og kjekk og tiltalende å se på, han hadde den 
fineste ansiktsfarge, en imponerende holdning og et guddommelig 
utseende, ja, et lytefritt ytre. Han var rik og hadde store 
eiendommer og stor formue. Mye gull og sølv eide han, og all slags 
vakre ting. Han hadde så mye rikdom og så mye kor at skattkamre 
og kornlagre var sprekkfulle. Han var mektig og kommanderte en 
lojal og veldisiplinert hær som besto av fire våpengrener, og fiender 
ble som blendet av hans ry. Han var troende og gavmild, en stor 
giver. Hans dør var aldri stengt for brahmaner, filosofer, fattige, 
veifarende og tiggere. Han sørget for deres velferd og gjorde mye 
godt. Han var lærd og hadde store kunnskaper. Han kunne forklare 
betydningen av forskjellige uttalelser: *Denne uttalelsen betyr det, 
og den uttalelsen betyr det.” Han var vis, klok og intelligent, og han 
var i stand til å vurdere fortid, nåtid og framtid. Dette var de åtte 
egenskapene kong Storrike hadde, og slik utgjorde disse åtte 
egenskapene åtte av ofringens rekvisitter. Ypperstepresten hadde 
fire egenskaper: Han var av beste familie både på mors— og 
farssiden, av edleste avstamning gjennom sju generasjoner, av 
uklanderlig og nobel byrd. Han var lærd og fortrolig med tekstene. 
De tre vedaer kjente han ut og inn, og kunne forklare og utlegge 
hvert ord og hvert ritual i dem. Han kunne analysere hvert 
grammatikalsk og fonetisk problem i dem, og var fortrolig med alt 
det historiske og legendariske stoffet som hører til, og han hadde 
også fullt kjennskap til de tradisjonelle kjennetegn på en stor mann. 
Han var et moralsk menneske, og hadde en fast karakter. Han var 
vis, klok og intelligent, og var første— eller andremann blant de 
som foretok ofringene. Dette var de fire egenskapene som 
ypperstepresten hadde, og slik utgjorde disse fire egenskapene fire 
av ofringens rekvisitter. Før offerseremonien begynte, forklarte 
ypperstepresten de tre måtene for kong 


Storrike: *Når du skal til å ofre, kan det hende at du vil 
gremme deg over at du kommer til å bruke opp en stor del av 
rikdommene dine, men det skal du ikke gremme deg over, herre 
konge. Mens du foretar ofringen, kan det hende at du gremmer deg 
over at du bruker opp en stor del av rikdommene dine, men det skal 
du ikke gremme deg over, herre konge. Når ofringen er ferdig, kan 
det hende at du vil gremme deg over at du har brukt opp en stor del 
av rikdommene dine, men det skal du heller ikke gremme deg over, 
herre konge.” Dette var de tre måtene som ypperstepresten forklarte 
for kong Storrike før offerseremonien begynte. Deretter ga 
ypperstepresten kongen ti råd om hvordan han skulle la være å 
gremme seg over deltakerne: "Til offerseremonien din kommer både 
folk som dreper levende vesener og folk som lar være å drepe, herre 
konge. De som dreper levende vesener får bære ansvaret selv. Men 
du kan tenke som så, herre konge, at du ofrer for dem som lar være 
å drepe. Dem kan du glede deg over, herre konge, og hvis du tenker 
på dem så får du ro i sinnet. Til offerseremonien din kommer både 
folk som stjeler og folk som lar være å stjele, folk som tar urette 
sansenytelser og folk som avstår fra slikt, folk som lyver og folk som 
ikke lyver, folk som baktaler andre og folk som ikke gjør det, folk 
som taler sårende ord og folk som lar være, folk som farer med tomt 
prat og folk som ikke gjør det, grådige og gavmilde mennesker, 
hatefulle og vennlige, folk med feilaktige synspunkter og folk med 
rett syn. De som handler dårlig får bære ansvaret selv. Men du kan 
tenke som så, herre konge, at du ofrer for dem som gjør det som er 
godt. Dem kan du glede deg over, herre konge, og hvis du tenker på 
dem så får du ro i sinnet.” På disse ti måtene forhindret 
ypperstepresten at kongen skulle gremme seg over deltakerne. Mens 
offerseremonien pågikk, underviste ypperstepresten kongen, og 
gledet, oppmuntret og inspirerte hans sinn på seksten måter: *Mens 
du holder på med ofringen, kan det hende at noen sier at kong 
Storrike holder en stor offerseremoni uten å ha innbudt salvede 
adelsmenn fra by og land. Men 


om noen snakker slik, så snakker de ikke sant. For disse 
har du jo innbudt, herre konge, så derfor kan du ofre og glede deg, 
og la sinnet falle til ro. Om noen sier at kong Storrike holder en stor 
offerseremoni uten å ha innbudt ministre og rådsmedlemmer, rike 
brahmaner og velstående borgere fra by og land, så snakker de ikke 
sant. For disse har du jo innbudt, herre konge, så derfor kan du ofre 
og glede deg, og la sinnet falle til ro. Skulle noen si at kong Storrike 
holder en stor offerseremoni uten selv å ha de åtte egenskapene, så 
snakker de ikke sant. For disse egenskapene har du jo, herre konge, 
så derfor kan du ofre og glede deg, og la sinnet falle til ro. Skulle 
noen si at kong Storrike holder en stor offerseremoni uten at 
ypperstepresten hans har de fire egenskapene, så snakker de ikke 
sant. For disse egenskapene har han jo, herre konge, så derfor kan 
du ofre og glede deg, og la sinnet falle til ro.” På disse seksten 
måtene underviste ypperstepresten kongen mens offerseremonien 
pågikk, og gledet, oppmuntret og inspirerte ham. Ved denne 
ofringen ble ingen kuer eller okser drept, brahman, ingen geiter, 
sauer, høns eller griser ble drept, ikke et eneste levende vesen 
mistet livet. Intet tre ble hogd ned for å bli brukt som offerpæl, og 
intet strå ble skåret for å bli strødd på offerplassen. De slavene, 
tjenestefolkene og arbeiderne som var der, arbeidet ikke ut fra 
redsel eller under trusel om straff, de arbeidet ikke gråtende med 
tårevåte ansikter. De som hadde lyst, arbeidet, og de som ikke 
hadde lyst, lot det være. De gjorde det de hadde lyst til og det de 
ikke hadde lyst til å gjøre, lot de være. Hele ofringen besto av smør 
i fast og flytende form, olje, surmelk, honning og sukker. Da tok alle 
de salvede adelsmennene, ministrene og rådsmedlemmene, de rike 
brahmanene og velstående borgerne med seg mange varer, gikk 
fram til kong Storrike, og sa: *Alle disse varene har vi tatt med til 
deg, herre. Vær så snill å ta imot dem!” *Jeg har fått inn så store 
rikdommer gjennom den ordinære skatten at jeg har mer enn nok, 
mine herrer. Behold det dere har, og ta med dere mer herfra når 
dere skal hjem!” Da de således var blitt avvist av kongen, gikk de 
litt avsides og rådslo med 


hverandre: *Det sømmer seg ikke for oss å ta med alle 
disse varene hjem igjen. Kong Storrike holder en stor ofring, la oss 
bli med og ofre sammen med ham!” Så la de salvede adelsmennene 
gaver i en haug øst for offergropa, ministrene og rådgiverne la 
gaver syd for offergropa, de rike brahmanene la gaver vest for 
offergropa, og de velstående borgerne la gaver nord for offergropa. 
Ved disse ofringene ble ingen kuer eller okser drept, brahman, 
ingen geiter, sauer, høns eller griser ble drept, ikke et eneste 
levende vesen mistet livet. Intet tre ble hogd ned for å bli brukt som 
offerpæl, og intet strå ble skåret for å bli strødd på offerplassen. De 
slavene, tjenestefolkene og arbeiderne som var der, arbeidet ikke ut 
fra redsel eller under trusel om straff, de arbeidet ikke gråtende 
med tårevåte ansikter. De som hadde lyst, arbeidet, og de som ikke 
hadde lyst, lot det være. De gjorde det de hadde lyst til og det de 
ikke hadde lyst til å gjøre, lot de være. Hele ofringen besto av smør 
i fast og flytende form, olje, surmelk, honning og sukker. Dette var 
de fire enige gruppene, kong Storrike med åtte egenskaper, 
ypperstepresten med fire egenskaper, og de tre måtene. Dette kalles 
trefoldig ofring med seksten rekvisitter, brahman.” 3. Bedre enn 
ofring Da Mesteren hadde fortalt dette, ble det mye leven og høye 
rop blant brahmanene: *For en ofring! For en fullkommen ofring!” 
ropte de. Men brahmanen Kitadanta ble sittende taus. De andre 
brahmanene spurte ham: *Men hvorfor gir du ikke uttrykk for glede 
over de gode ordene som filosofen Gotama har sagt, Kiitadanta?” 
*Det er ikke det at jeg ikke gleder meg over Gotamas ord, mine 
herrer. Den som ikke gjør det, fortjener å få hodet sprengt i 
småbiter. Men jeg tenker på det at Gotama ikke sier at han har hørt 
dette, og heller ikke at han antar at det var slik. Han bare sier at 
slik var det den gang og slik var det da. Derfor undres jeg på om 
ikke 


Gotama selv var enten kong Storrike som beordret 
ofringen, eller ypperstepresten som utførte den. Er det så, Gotama, 
at den som beordrer eller utfører en slik ofring blir gjenfødt i en 
lykkelig tilstand i himmelen etter døden, når kroppen går i 
oppløsning?” *Det er så, brahman. Den som beordrer eller utfører 
en slik ofring blir gjenfødt i en lykkelig tilstand i himmelen etter 
døden, når kroppen går i oppløsning. Den gangen var jeg 
ypperstepresten som utførte ofringen.” *Men finnes det en annen 
ofring, Gotama, som er lettere og mindre slitsom enn denne 
trefoldige ofringen med seksten rekvisitter, og som gir bedre frukt 
og flere fordeler?” *En slik ofring finnes, brahman.” *Hvordan er 
den, Gotama?” *Når en familie gir regelmessige gaver til en etiske 
verdig eneboermunk, da er dette en ofring som er lettere og mindre 
slitsom enn den trefoldige ofringen med seksten rekvisitter, og den 
gir bedre frukt og flere fordeler.” *Hva er grunnen, Gotama, hva er 
årsaken til at dette er bedre enn en slik stor offerseremoni?” *Det 
kommer ikke noen ærverdige til en slik stor ofring, brahman, ingen 
som har slått inn på de ærverdiges vei kommer dit. Og hvorfor 
ikke? Fordi det tross alt blir brukt makt og tvangsmidler der. Men 
når en familie gir regelmessige gaver til en etiske verdig 
eneboermunk, da kommer de ærverdige, brahman, da kommer de 
som har slått inn på de ærverdiges vei. Og hvorfor? Fordi det ikke 
blir brukt makt eller tvang der. Det er grunnen til at regelmessige 
gaver til en etisk verdig eneboermunk er lettere og mindre slitsomt 
en den trefoldige ofringen med seksten rekvisitter, samtidig som 
den gir bedre frukt og flere fordeler.” *Men finnes det en annen 
ofring, Gotama, som er lettere og mindre slitsom enn denne 
trefoldige ofringen og de regelmessige gavene, og som gir bedre 
frukt og flere fordeler?” *Ja, brahman, det gjør det.” *Hvordan er 
den, Gotama?” *Å bygge hus for munkefellesskapet, åpent for alle 
munker, det er lettere og mindre slitsomt enn denne trefoldige 
ofringen og de regelmessige gavene, samtidig 

som det gir bedre frukt og flere fordeler.” *Men finnes det 
en annen ofring, Gotama, som er lettere og mindre slitsom enn 
denne trefoldige ofringen, de regelmessige gavene og husgaven, og 
som gir bedre frukt og flere fordeler?” *Ja, brahman, det gjør det.” 
*Hvordan er den, Gotama?” *Å ta tilflukt til den våkne, til hans 
lære og til fellesskapet — det er lettere og mindre slitsomt enn den 
trefoldige ofringen, de regelmessige gavene og husgaven, samtidig 
som det gir bedre frukt og flere fordeler.” *Men finnes det en annen 
ofring, Gotama, som er lettere og mindre slitsom enn denne 
trefoldige ofringen, de regelmessige gavene, husgaven og 
tilfluktene, og som gir bedre frukt og flere fordeler?” *Ja, brahman, 
det gjør det.” *Hvordan er den, Gotama?” *Å påta seg 
treningsreglene ut fra en indre overbevisning, — la være å drepe 
levende vesener, ikke stjele, avstå fra urettmessige sansenytelser, 
ikke tale urett og ikke misbruke rusmidler, — det er lettere og 
mindre slitsomt enn denne trefoldige ofringen, de regelmessige 
gavene, husgaven og målsettingen, samtidig som det gir bedre frukt 
og flere fordeler.” *Men finnes det en annen ofring, Gotama, som er 
lettere og mindre slitsom enn denne trefoldige ofringen, de 
regelmessige gavene, husgaven, målsettingen og treningsreglene, og 
som gir bedre frukt og flere fordeler?” *Ja, brahman, det gjør det.” 
*Hvordan er den, Gotama?” "Sett nå, brahman, at en som er 
kommet fram til sannheten står fram her 1 verden. Han er en 
ærverdig Mester som har våknet fullt og helt ved egen hjelp. Han 
har fullkommen kunnskap og atferd, han er lykkelig, han er en som 
kjenner verden, — en uforlignelig trener for folk som kan trenes, — 
guders og menneskers lærer, en våken Mester. (Videre som i 
Munkelivets frukter.) På denne måten har en munk fullkommen 
moral, brahman. 


(Videre som i Munkelivets frukter.) Han går inn i første 
meditasjonstilstand, ... (Videre som i Munkelivets frukter.) Dette er 
en ofring som er lettere og mindre slitsom enn de foregående 
ofringene, samtidig som den gir bedre frukt og flere fordeler, 
brahman. Deretter anvender han dette sinnet og retter det mot 
innsikt og visdom. (Videre som i Munkelivets frukter.) Dette er en 
ofring som er lettere og mindre slitsom enn de foregående 
ofringene, samtidig som den gir bedre frukt og flere fordeler, 
brahman. Han er fri, og vet at han er fri. Og han vet at det ikke 
oppstår noe nytt, at treningsveien er vandret til ende, — gjort er det 
som skulle gjøres og det er ikke noe mer som gjenstår. Dette er en 
ofring som er lettere og mindre slitsom enn de foregående 
ofringene, samtidig som den gir bedre frukt og flere fordeler, 
brahman.” Da Mesteren hadde sagt dette, sa brahmanen Kiitadanta 
til ham: "Utmerket, Gotama, utmerket! Det er som å rette opp det 
som var blitt veltet, eller som å åpenbare det som var skjult. Det er 
som å vise veien til en som var gått vill, eller som å bære lys inn i 
mørket, slik at den som har øyne kan se det som er der. Nettopp slik 
har du forklart sannheten på mange måter, Gotama. Nå tar jeg 
tilflukt til deg, Gotama, til din lære og til munkefellesskapet. Vær så 
snill å regne meg som en legvenn, Gotama, som har tatt tilflukt fra i 
dag av og så lenge jeg lever. Nå lar jeg de sju hundre oksene, de sju 
hundre oksekalvene, de sju hundre kvigene, de sju hundre 
geitebukkene og de sju hundre værene slippe fri. Jeg gir dem livet. 
La dem få spise friskt gress og drikke kjølig vann, og la svalende 
vinder få stryke omkring dem!” Så talte Mesteren til brahmanen 
Kiitadanta med metodisk progresjon. Han talte om å gi gaver, om 
moral og om himmelen. Han forklarte ulempene, elendigheten og 
de mentale forurensningene som kommer av sansenytelsebegjær, og 
fordelene ved å kunne gi avkall. Da Mesteren forsto at Kiitadantas 
sinn var rede, smidig, fordomsfritt, oppløftet og lydhørt, da 
forklarte han ham den virkelighetslære som de våkne selv har 
funnet fram til: sannheten om lidelsen, om dens opphav, dens 
opphør og veien som fører til lidelsens opphør. Liksom når et rent 
og flekkfritt stykke tøy lett 


kan ta imot fargestoffet, nettopp slik fikk brahmanen 
Kutadanta, der han satt, øyet opp for sannheten, plettfritt og rent, 
og han innså at alt som har en begynnelse også har en slutt. Nå som 
brahmanen Kiitadanta hadde sett sannheten, nådd fram til den, 
forstått den og trengt inn i den, overvant han enhver tvil og 
usikkerhet, og han ble fylt med selvtillit og ble uavhengig av andre 
når det gjaldt Mesterens lære. Og han sa: "Får jeg invitere deg, 
Gotama, og hele munkefellesskapet til å komme og spise hos meg i 
morgen?” Mesteren samtykket i taushet, og da Kitadanta så at han 
samtykket, reiste han seg fra plassen sin, hilste ærbødig og gikk. Da 
natten var omme, gjorde brahmanen Kiitadanta klar all slags god 
mat i huset sitt, og da tiden var inne, sendte han bud: Tiden er inne, 
Gotama, maten er klar.” Dette var om morgenen, og Mesteren, som 
hadde kledd på seg og tatt kappe og bolle, ga seg på vei til 
Kiitadantas bolig sammen med alle munkene. Vel framme satte han 
seg ned på den sitteplassen som var gjort klar for ham, og 
brahmanen Kitadanta serverte egenhendig munkefellesskapet med 
Buddha i spissen, og forsynte ham med all slags god mat. Da 
Mesteren var forsynt og hadde vasket bollen og hendene, tok 
Kiitadanta et lavere sete og satte seg ned ved siden av ham. Deretter 
underviste Mesteren ham, og gledet, oppmuntret og inspirerte ham 
med ord om den sanne lære, før han reiste seg og gikk. 


6. Samtalen med Hareskår-Mahali Mahalisutta Innledning 
Det kan se ut til at tekst nr. 6, Mahalisutta, er satt sammen av to 
opprinnelig uavhengige tekster: samalen med Mahåli og samtalen 
med Jaliya. Her ser vi i så fall tydelige spor etter de tidlige 
redaktørers virksomhet. Men hvorfor er da samtalen med Jåliya satt 
inn som en selvstendig tekst i tillegg? Den rimeligste forklaring er 
kanskje at den eller de som samlet og redigerte De lange tekstene 
mottok Mahali/Jaåliyasutta fra en kilde og Jåliyasutta fra en annen. 
Begge ble da samvittighetsfullt inkludert i samlingen for ikke å 
utelate eller forbigå noe materiell, eller kanskje fordi det ikke fantes 
sikre opplysninger om hvem som var mest opprinnelig. De to 
samtalene dreier seg om to vidt forskjellige temaer, og det er ikke 
lett å peke på noen grunn til at de er blitt koplet sammen. I 
samtalen med Mahåli kaster Buddha en brannfakkel til 
åpenbaringsreligionene: han *avmytologiserer” visjoner og 
åpenbaringer og sier at det er fullt mulig for enhver å oppleve 
nøyaktig de himmelske visjoner og høre de himmelske røster en 
måtte ønske seg, hvis en bare trener seg systematisk med dette for 
øye. Det finnes med andre ord en rasjonell forklaring på slike 
mystiske” fenomener, og de kan oppleves ved å utvikle spesielle 
meditasjonstilstander. Men disse tilstandene er ikke noe mål i seg 
selv. På Mahalis spørsmål om hva det høyere formål er, svarer 
Buddha med å forklare de fire høyeste stadier: de fire edle personer, 
arivapuggala. Disse er 1) sotåpanna, den som har gått ut i 
strømmen, 2) sakadågåmi, den som kommer tilbake bare en gang, 
3) anågåmi, den som ikke vender tilbake, og 4) arahant, den 
ærverdige. Veien til å oppnå dette blir forklart som den åttedelte 
vei, dvs. den fjerde av edle sannhetene. 


Munkelivserien forkommer overhodet ikke i samtalen med 
Mahali. Kan dette være grunnen til at samtalen med Jåliya er hengt 
på, for å få en plausibel grunn til å inkludere Mahålisutta i denne 
delen av De lange tekstene? Den sterke vektlegging av 
munkelivserien og jhånameditasjonene som alle tekstene i dette 
bindet har, kan ha fått "redaktøren" til å se det som rimelig å la 
denne teksten være med og gi en påminnelse om at 
meditasjonstilstandene, uansett hvor nyttige de måtte være, likevel 
ikke er lærens høyeste formål. Liknende betraktninger kan kanskje 
ligge til grunn for innlemmelsen av Kevaddhasutta her. Når 
munkelivserien kommer inn i samtalen med Jaliya, er igjen 
synsvinkelen en annen enn i de foregående tekstene. Her brukes 
serien primært til å peke på hvor stor erfaringsbakgrunn man helst 
bør ha for i det hele tatt å kunne uttale seg om dypere filosofiske 
spørsmål (vestlige filosofer til etterretning!). Mahali-, Jaliya- og 
Subhasutta finnes ikke i den kinesiske Dirghågama. Men ifølge en 
liste i Sarvåstivådavinaya skal Mahali - og Jåliyasutta være å finne i 
en annen del av sarvåstivådaskolens skriftsamlinger. 


Samtalen med Hareskår-Mahali Slik har jeg hørt det: En 
gang bodde Mesteren i huset med de spisse gavlene i Storskogen 
ved Vesåli. På den tiden var det mange brahmaner som oppholdt 
seg 1 Vesåli. De var utsendinger fra Kosala og Magadha i 
forbindelse med en eller annen sak. Disse utsendte brahmanene fikk 
høre at den ærverdige filosofen Gotama Sakyasønn, som har utgått 
fra Sakyaklanen, bodde 1 huset med de spisse gavlene i Storskogen 
ved Vesåli. Og disse lovordene hørte de om Gotama: *Han er i 
sannhet en ærverdig Mester som har våknet fullt og helt ved egen 
hjelp. Han har fullkommen kunnskap og levemåte, han er lykkelig, 
han er en som kjenner verden, — en uforlignelig trener for folk som 
kan trenes, — guders og menneskers lærer, en våken Mester. Han 
forstår denne verden til fullkommenhet med alle dens engler, 
demoner, guder, brahmaner, filosofer, fyrster og andre mennesker, 
og alt som finnes for øvrig, — og det som han selv har realisert, 
meddeler han til andre. Han underviser i en lære som er vakker på 
begynnelsen, vakker på midten og vakker på slutten, som er hel og 
komplett både i form og innhold. Og han forklarer hvordan man 
kan praktisere det opphøyde liv. Det er sannelig godt å se slike 
ærverdige.” Da gikk de utsendte brahmanene fra Kosala og 
Magadha til huset med de spisse gavlene i Storskogen. På den tiden 
var munken Någita Mesterens personlige tjener. Sendemennene 
gikk bort til Någita, og sa: "Kan du være så vennlig å si oss hvor 
Gotama holder til for øyeblikket, Nagita? Vi vil gjerne treffe ham.” 
*Dette er ikke den beste anledningen til å treffe Mesteren, mine 
venner. Han har trukket seg tilbake i meditasjon.” Da satte 
sendemennene seg ned for å vente, og sa: *V1i går ikke før vi har 
sett Mester Gotama.” Nå kom også licchavien Hareskår sammen 
med en mengde andre licchavier til huset med de spisse gavlene i 
Storskogen. Han gikk også bort til Någita, hilste høflig 


på ham, og spurte: *Kan du være så vennlig å si meg hvor 
Mesteren holder til for øyeblikket, Nagita? Jeg vil gjerne treffe den 
ærverdige Mesteren som har våknet fullt og helt ved egen hjelp.” 
*Dette er ikke den beste anledningen til å treffe Mesteren, Mahali. 
Han har trukket seg tilbake i meditasjon.” Men licchavien Hareskår 
satte seg ned for å vente, og sa: *Jeg går ikke før jeg har sett den 
ærverdige Mesteren som har våknet fullt og helt ved egen hjelp.” Da 
gikk novisen Siha bort til Någita, hilste høflig på ham og sa: *Alle 
disse brahmanene som er utsendt fra Kosala og Magadha har 
kommet hit for å se Mesteren, Kassapa. Licchavien Hareskår har 
også kommet hit sammen med en mengde andre licchavier for å se 
Mesteren. Det hadde vel vært best om alle disse folkene fikk lov til å 
se ham?” *Nåvel, du får gå og si fra til Mesteren da, Siha.” *Ja 
vel,”svarte Siha og gikk. Da han kom inn til Mesteren, hilste han 
høflig på ham, ble stående og sa: *Alle de brahmanene som er 
utsendt fra Kosala og Magadha har kommet hit for å se deg, Mester. 
Det samme har licchavien Hareskår, sammen med en mengde andre 
licchavier. Det hadde vel vært best om alle disse folkene fikk lov til 
det, Mester?” *Ja visst, Siha. Gå ut og gjør klar en sitteplass for meg 
i skyggen av huset.” *Ja vel, Mester,” svarte Siha. Så gikk han ut og 
gjorde klar en sitteplass i skyggen av huset, og Mesteren kom ut og 
satte seg der i skyggen. Da gikk sendemennene fra Kosala og 
Magadha bort til ham, hilste høflig og satte seg ved siden av ham. 
Licchavien Hareskår gikk også bort til ham sammen med alle de 
andre licchaviene, hilste høflig og satte seg ned. Så sa Hareskår til 
Mesteren: *For noen dager siden kom Sunakkhatta Licchavisønn 
bort til meg og sa at han kunne se de vakreste guddommelige 
visjoner som var både henrivende og 


inntagende, enda han bare har vært hos deg i tre år, 
Mester. Men han kunne ikke høre vakre guddommelige lyder. 
Finnes det slike vakre guddommelige lyder som er henrivende og 
inntagende, enda han ikke kunne høre dem, Mester? Eller finnes de 
ikke?” *Det finnes slike vakre guddommelige lyder som er 
henrivende og inntagende, Mahali. De er ikke uvirkelige.” *Men 
hvis de finnes, hvorfor kunne han da ikke høre dem, Mester?” "Sett 
nå at en munk opparbeider en ensidig konsentrasjon på å se 
guddommelige former i øst, syd, vest, nord, på kryss og tvers og 
rundt omkring, Mahali, — former som er både vakre, henrivende og 
inntagende, — uten at han samtidig opparbeider evnen til å høre 
guddommelige lyder. Når han da er i denne konsentrerte tilstanden, 
da ser han nettopp de former som han har konsentrert seg om å se, 
men han hører ikke disse lydene. Og hvorfor ikke? Jo, nettopp fordi 
han har konsentrert seg om å se slike former, men ikke om å høre 
slike lyder. Hvis derimot denne munken opparbeider en ensidig 
konsentrasjon på å høre guddommelige lyder fra hvilken som helst 
retning, Mahali, — lyder som er både vakre, henrivende og 
inntagende, — uten at han samtidig opparbeider evnen til å se 
guddommelige former, da hører han nettopp disse lydene som han 
konsentrerer seg om, men ser ikke noen guddommelige visjoner. Og 
grunnen er at det er nettopp disse lydene og ikke formene som han 
har konsentrert seg om. Men sett nå at denne munken opparbeider 
en tosidig konsentrasjon på både å se guddommelige former og høre 
guddommelige lyder fra en hvilken som helst retning, Mahaåli, — 
former og lyder som er vakre, henrivende og inntagende. Da vil han 
i sin konsentrerte tilstand oppleve de vakreste guddommelige syns- 
og hørselsinntrykk. Og grunnen er at det er nettopp disse han har 
konsentrert seg om. Dette er grunnen til at Sunakkhatta ikke kunne 
høre guddommelige lyder, enda de finnes, Mahåli.” "Fr det derfor 
munkene praktiserer den høyere treningen under din ledelse, 
Mester, for å oppleve disse konsentrasjonstilstandene?” *Nei, 
Mahåli, munkene praktiserer ikke den høyere treningen under min 


ledelse for å oppleve disse konsentrasjonstilstandene. Det 
finnes andre ting som er bedre og har større verdi, og det er for å 
virkeliggjøre disse at munkene praktiserer den høyere trening under 
min ledelse.” *Men hvilke ting er det som er bedre og har større 
verdi, som altså munkene trener for å virkeliggjøre?” *Når en munk 
har gjort ende på de tre bindingene, blir han en som har gått ut i 
strømmen. Da er han trygt på vei mot full oppvåkning, og kan ikke 
falle tilbake. Dette er en av de tingene som er bedre og har større 
verdi, og det er for å virkeliggjøre dette at munkene praktiserer den 
høyere trening under min ledelse. Og videre, Mahåli, når en munk 
har gjort ende på de tre bindingene og har svekket grådighet, hat og 
forblindelse, blir han en som kommer tilbake bare en gang. Bare en 
gang kommer han tilbake til denne verden, og da gjør han slutt på 
lidelsen. Dette er også en av de tingene som er bedre og har større 
verdi, og det er for å virkeliggjøre dette at munkene praktiserer den 
høyere trening under min ledelse. Og videre, Mahåli, når en munk 
har gjort ende på de fem bindingene, som holder ham nede, går han 
inn på et høyere plan. Der gjør han den endelige slutt på lidelsen, 
og faller ikke tilbake fra det han der har oppnådd. Dette er også en 
av de tingene som er bedre og har større verdi, og det er for å 
virkeliggjøre dette at munkene praktiserer den høyere trening under 
min ledelse. Og videre, Mahåli, når en munk har gjort ende på 
sinnets forurensninger, da innser han selv hvordan visdommen kan 
gjøre sinnet fritt, og befrielsen skjer i samme øyeblikk som han 
innser dette. Og det han har oppnådd, tar han vare på. Dette er også 
en av de tingene som er bedre og har større verdi, og det er for å 
virkeliggjøre dette at munkene praktiserer den høyere trening under 
min ledelse. Dette er altså de tingene som er bedre og har større 
verdi, og det er for å virkeliggjøre disse at munkene praktiserer den 
høyere trening under min ledelse.” *Men finnes det en vei, Mester, 
finnes det en metode til å virkeliggjøre disse tingene?” *Ja, Mahåli, 
det finnes en vei, det finnes en metode.” *Hvordan er denne veien, 
Mester? Hvordan er denne metoden?” 


*Det er den edle åttedelte veien, — det vil si rett syn, rett 
beslutning, rett tale, rett handling, rett levevei, rett bestrebelse, rett 
oppmerksomhet og rett konsentrasjon. Dette er veien, Mahåli, dette 
er metoden til å virkeliggjøre disse tingene. En gang jeg var i 
Kosambi bodde jeg i Ghositaparken, Mahali. Da kom to 
eneboermunker til meg, det var vandrerne Mandissa og Jåliya, elev 
av han med trebollen. De kom bort til meg og hilste høflig på meg. 
Og som de sto der, sa de til meg: *Er kropp og sjel det samme, 
Gotama, eller kroppen en ting og sjelen en annen?” *Hør nå godt 
etter, mine venner, og legg nøye merke til det jeg sier.” *Ja vel,” 
svarte de to eneboermunkene. Og jeg sa til dem: *Sett nå at en som 
er kommet fram til sannheten står fram her 1 verden, mine venner. 
(Videre som i Munkelivets frukter.) På denne måten har en munk 
fullkommen moral, mine venner. Han går inn i første 
meditasjonstilstand og forblir i den. Er det riktig at en munk som 
vet slik og ser slik, kan si om kropp og sjel er det samme eller om 
kroppen er en ting og sjelen en annen?” *Ja, det er det.” *Men jeg 
vet slik og ser slik, mine venner, og likevel sier jeg verken at kropp 
og sjel er det samme eller at kroppen er en ting og sjelen en annen. 
Han går inn i den andre, tredje og fjerde meditasjonstilstand og 
forblir i den. (Videre som i Munkelivets frukter.) Er det riktig at en 
munk som vet slik og ser slik, kan si om kropp og sjel er det samme 
eller om kroppen er en ting og sjelen en annen?” *Ja, det er det.” 
*Men jeg vet slik og ser slik, mine venner, og likevel sier jeg verken 
at kropp og sjel er det samme eller at kroppen er en ting og sjelen 
en annen. Han retter sinnet mot innsikt og visdom. (Videre som i 
Munkelivets frukter.) 


Er det riktig at en munk som vet slik og ser slik, kan si om 
kropp og sjel er det samme eller om kroppen er en ting og sjelen en 
annen?” *Ja, det er det.” *Men jeg vet slik og ser slik, mine venner, 
og likevel sier jeg verken at kropp og sjel er det samme eller at 
kroppen er en ting og sjelen en annen. Han er fri, og vet at han er 
fri. Og han vet at det ikke oppstår noe nytt, at treningsveien er 
vandret til ende, — gjort er det som skulle gjøres og det er ikke noe 
mer som gjenstår. (Videre som i Munkelivets frukter.) Er det riktig 
at en munk som vet slik og ser slik, kan si om kropp og sjel er det 
samme eller om kroppen er en ting og sjelen en annen?” *Nei, det 
er ikke riktig at en munk som vet slik og ser slik, kan si om kropp 
og sjel er det samme eller om kroppen er en ting og sjelen en 
annen.” *Nettopp, mine venner Jeg vet slik og ser slik, og derfor 
sier jeg verken at kropp og sjel er det samme eller at kroppen er en 
ting og sjelen en annen.” Slik talte Mesteren. Og glad til sinns tok 
licchavien Hareskår imot Mesterens ord. 


7. Samtalen med Jåliya Jåliyasutta Slik har jeg hørt det: En 
gang Mesteren var i Kosambi, bodde han i Ghositaparken. Da kom 
to eneboermunker til ham, det var vandrerne Mandissa og Jåliya, 
elev av han med trebollen. De gikk bort til Mesteren og hilste høflig 
på ham. Og som de sto der, sa de til ham: "Er kropp og sjel det 
samme, Gotama, eller kroppen en ting og sjelen en annen?” *Hør nå 
godt etter, mine venner, og legg nøye merke til det jeg sier.” 
(Videre som i Mahalisutta.) Slik talte Mesteren, og glade til sinns 
tok de to eneboermunkene imot Mesterens ord. 


8. Samtalen med Kassapa, eller Buddhas løvebrøl 
Kassapasihanådasutta Innledning I denne teksten finner vi en 
interessant oversikt over askeseøvelser som ble praktisert i India på 
Buddhas tid (og det morsomt å se at vår gamle venn fra utallige 
vitsetegninger, fakiren på spikersenga, var med på laget allerede 
den gang). Det er ikke nevnt hvilken skole den nakne asketen 
Kassapa, eller Acelakassapa, tilhørte. Han kan muligens ha vært en 
jain eller en åjrvaka, men tekstene antyder også at det fantes 
asketskoler som vi i dag ikke kjenner navnet på, i tillegg til at 
mange asketer nærmest synes å ha vært "frilansere” med en heller 
løs skoletilknytning. Et viktigere tema her er likevel kanskje den 
tredelte klassifisering av læren: moral, sinnets fullkommengjørelse 
og visdom. Dette er en klassifisering som vi finner igjen i mange 
senere verker, som f.eks. både Vimuttimagga og Visuddhimagga. 
Denne tredelingen av læren kan ha verdi for teoretikerne, men den 
er likevel i utgangspunktet av rent praktisk natur. Det er en måte å 
spesifisere de viktigste emnene man bør konsentrere arbeidet om, 
hvis man ønsker å følge Buddhas vei. Hele munkelivserien er fordelt 
på disse tre punktene. Videre finner vi igjen moral og visdom 
omtalt, mens det fullkomne sinn her blir omtalt som avsky for 
mentale forurensninger. I tillegg er her frigjøring nevnt som et eget 
punkt, løsrevet fra visdom, som den ellers oftest sorterer under. Den 
åttedelte vei er også nevnt i teksten, uten at den her blir satt i 
forbindelse med denne tredelingen. Men det er ellers vanlig å regne 
de to første leddene, rett syn og rett beslutning, som 
visdomsaspektet. De tre neste ledd av den åttedelte vei, dvs. rett 
tale, handling og levevei, blir regnet som moralaspektet, mens de 
tre siste, dvs. rett bestrebelse, rett oppmerksomhet og rett 
konsentrasjon, regnes som konsentrasjonsaspektet, eller som det her 
kalles, det fullkomne sinn. 


Løvebrøl er en fargerik betegnelse for en stolt og selvsikker 
uttalelse. Det fortelles i andre tekster at noen av Buddhas elever 
"utstøtte løvebrøl” når de proklamerte at de hadde nådd målet for 
treningen. Her brukes dette idiomet om de stolte og selvsikre 
uttalelser Buddha kommer med overfor Kassapa, og dette viser oss 
en side av Buddhas personlighet som ikke alltid kommer så tydelig 
fram. I de fleste sammenhenger møter vi ham som en mild, vennlig 
og omgjengelig lærer, men her får vi kanskje et glimt av den stolte 
aristokrat-sønnen, som i sin ungdom må ha vært vant til å gjøre sin 
vilje gjeldende. Dessuten møter vi også her en mann som er trygg 
på sin personlige overbevisning, som er herdet gjennom utallige 
filosofiske debatter og som ikke er redd for å stå for det han mener. 
”Utgang og opptak”. Ordinasjonen som munk foregår formelt i to 
trinn. Først gis ”utgang” (pabbajå), der kandidaten løses ut fra det 
ordinære samfunnet. Deretter gis ”opptak” (upasampadå), der 
kandidaten innlemmes i munkefellesskapet (sa7igha). 


Samtalen med Kassapa, eller Buddhas løvebrøl Slik har jeg 
hørt det: En gang bodde Mesteren i hjorteparken Kannakatthala ved 
Ujufifid. Da kom den nakne asketen Kassapa bort og hilste høflig på 
ham. Som han sto der ved siden av ham, sa Kassapa: "Jeg har hørt 
at du kritiserer all askese, Gotama, og at du klandrer og snakker 
nedsettende om alle asketer som lever et hardt liv. Er det så at de 
som sier dette, siterer deg riktig? De farer vil ikke med løgnaktige 
bakvaskelser? Gjengir de ordene dine riktig, slik at de ikke kan 
kritiseres? For jeg har ikke lyst til å si noe om deg som ikke er sant, 
Gotama.” *De som har sagt at jeg kritiserer all askese og at jeg 
klandrer og snakker nedsettende om alle asketer som lever et hardt 
liv, de siterer meg ikke riktig, Kassapa. De farer med bakvaskelser, 
usannheter og løgn om meg. Med min skjerpede og foredlede 
synsevne som går langt utover vanlige menneskers evner, ser jeg at 
noen asketer som lever et hardt liv, blir gjenfødt i elendighet, 
smerte, fornedrelse og helvetespiner etter døden når kroppen er gått 
i oppløsning, Kassapa. Men jeg ser også at noen asketer som lever et 
hardt liv blir gjenfødt i himmelsk lykke etter døden, når kroppen er 
gått i oppløsning. Med min skjerpede og foredlede synsevne som går 
langt utover vanlige menneskers evner, ser jeg at noen asketer som 
lever et bekvemt liv, blir gjenfødt i elendighet, smerte, fornedrelse 
og helvetespiner etter døden når kroppen er gått i oppløsning, 
Kassapa. Men jeg ser også at noen asketer som lever et bekvemt liv 
blir gjenfødt i himmelsk lykke etter døden, når kroppen er gått i 
oppløsning. Når jeg således kan se hvordan det forholder seg med 
disse asketene, — hvor de kommer fra og hvor de går hen, hvordan 
de dør og blir født, — hvorfor skulle jeg vel da kritisere all askese 
og klandre og snakke nedsettende om alle asketer som lever et 
hardt liv? Det finnes mange filosofer og brahmaner som er lærde og 
skarpsindige og har lang erfaring i debatter, Kassapa. De splitter 
andres teorier med sin visdom, akkurat som når skarpskytteren 
splitter et hår. På noen punkter er jeg enig med dem, men på 


andre punkter er jeg uenig. Noe av det de godkjenner, 
godkjenner vi også, og noe av det de forkaster, forkaster vi også. 
Men noe av det de godkjenner, forkaster vi, og noe av det de 
forkaster, godkjenner vi. Noe av det vi godkjenner, godkjenner 
andre også, og noe av det vi forkaster, forkaster andre også. Men 
noe av det vi godkjenner, forkaster andre, og noe av det vi 
forkaster, godkjenner andre. Når jeg møter slike, sier jeg til dem: 
*La oss se bort fra de sakene vi ikke er enige om, mine venner. La 
heller forstandige folk sammenlikne lærer med lærer og forsamling 
med forsamling, og drøfte og diskutere de sakene vi er enige om, og 
spørre hverandre: *'De tingene som er usunne og som vi kaller 
usunne, som er feilaktige og som vi kaller feilaktige, som ikke bør 
følges og som vi sier ikke bør følges, som ikke fremmer 
frigjøringsprosessen og som vi sier ikke fremmer 
frigjøringsprosessen, som er mørke og som vi kaller mørke, — hvem 
har fordrevet disse tingene fullt og helt, filosofen Gotama eller de 
andre folkelærerne?”” Da kan det nok hende, Kassapa, at 
forstandige folk som spør hverandre, drøfter og sammenlikner oss, 
vil si: "Filosofen Gotama har fordrevet disse usunne tingene fullt og 
helt. De andre folkelærerne, derimot, har bare fordrevet deler av 
dem.” Når forstandige folk spør hverandre, drøfter og sammenlikner 
oss slik, vil de fleste rose oss på denne måten, Kassapa. Og videre, 
Kassapa, la forstandige folk drøfte oss og sammenlikne lærer med 
lærer og forsamling med forsamling, og spørre hverandre: *De 
tingene som er sunne og som vi kaller sunne, som er riktige og som 
vi kaller riktige, som bør følges og som vi sier bør følges, som 
fremmer frigjøringsprosessen og som Vi sier fremmer 
frigjøringsprosessen, som er lyse og som vi kaller lyse, — hvem har 
fullt og helt grep på disse tingene, filosofen Gotama eller de andre 
folkelærerne?” Da kan det nok hende, Kassapa, at forstandige folk 
som spør hverandre, drøfter og sammenlikner oss, vil si: "Filosofen 
Gotama har fullt og helt grep på disse sunne tingene. De andre 
folkelærerne, derimot, har bare grep på deler av dem.” Når 
forstandige folk spør hverandre, drøfter og sammenlikner oss slik, 
vil de fleste rose oss på denne måten, Kassapa. 


Og videre, Kassapa, la forstandige folk drøfte oss og 
sammenlikne lærer med lærer og forsamling med forsamling, og 
spørre hverandre: *De tingene som er usunne og som vi kaller 
usunne, som er feilaktige og som vi kaller feilaktige, som ikke bør 
følges og som vi sier ikke bør følges, som ikke fremmer 
frigjøringsprosessen og som vi sier ikke fremmer 
frigjøringsprosessen, som er mørke og som vi kaller mørke, — hvem 
har fordrevet disse tingene fullt og helt, filosofen Gotamas 
elevforsamling eller de andre folkelærernes elevforsamlinger?” Da 
kan det nok hende, Kassapa, at forstandige folk som spør hverandre, 
drøfter og sammenlikner oss, vil si: "Filosofen Gotamas 
elevforsamling har fordrevet disse usunne tingene fullt og helt. De 
andre folkelærernes elevforsamlinger, derimot, har bare fordrevet 
deler av dem.” Når forstandige folk spør hverandre, drøfter og 
sammenlikner oss slik, vil de fleste rose oss på denne måten, 
Kassapa. Og videre, Kassapa, la forstandige folk drøfte oss og 
sammenlikne lærer med lærer og forsamling med forsamling, og 
spørre hverandre: *De tingene som er sunne og som vi kaller sunne, 
som er riktige og som vi kaller riktige, som bør følges og som vi sier 
bør følges, som fremmer frigjøringsprosessen og som Vi sier 
fremmer frigjøringsprosessen, som er lyse og som vi kaller lyse, — 
hvem har fullt og helt grep på disse tingene, filosofen Gotamas 
elevforsamling eller de andre folkelærernes elevforsamlinger?” Da 
kan det nok hende, Kassapa, at forstandige folk som spør hverandre, 
drøfter og sammenlikner oss, vil si: "Filosofen Gotamas 
elevforsamling har fullt og helt grep på disse sunne tingene. De 
andre folkelærernes elevforsamlinger, derimot, har bare grep på 
deler av dem.* Når forstandige folk spør hverandre, drøfter og 
sammenlikner oss slik, vil de fleste rose oss på denne måten, 
Kassapa. Det finnes en vei, Kassapa, det finnes en metode som du 
kan følge, slik at du selv kan få vite og selv kan få se om filosofen 
Gotama taler nyttige ord til rett tid og i samsvar med fakta, om 
virkelighetslæren og om treningsdisiplinen. Hvilken vei og hvilken 
metode er dette, Kassapa? Det er den edle åttedelte veien, — det vil 
si rett syn, rett beslutning, rett tale, rett handling, rett levevei, rett 
bestrebelse, rett oppmerksomhet og rett konsentrasjon. Dette er 
veien, Kassapa, dette er metoden du kan følge, slik at du selv kan få 
vite og selv kan få se om filosofen Gotama taler 


nyttige ord til rett tid og i samsvar med fakta, om 
virkelighetslæren og om treningsdisiplinen.” Da Mesteren hadde 
sagt dette, sa den nakne asketen Kassapa: *Men nå skal du få høre 
de forskjellige former for askese som mange filosofer og brahmaner 
regner som sin rette livsstil, min venn Gotama. Asketen går naken, 
han følger ikke vanlig skikk og bruk (han står oppreist mens han 
spiser, drikker og tømmer seg for urin og avføring, i stedet for å 
sette seg som skikkelige folk gjør). Han slikker hendene sine (etter å 
ha spist eller tørket seg bak, i stedet for å vaske seg). Han kommer 
ikke når andre ber ham (til et måltid) og han stopper ikke når andre 
ber ham om det. Han tar ikke imot mat som folk bringer ham eller 
som er laget spesielt for ham, og han tar ikke imot invitasjoner. Han 
tar ikke imot mat direkte fra gryter og kar, mat satt innenfor 
dørstokken, plassert innenfor gjerdet eller rett fra kjøkkenet. Han 
tar ikke imot mat der to sitter og spiser (hvis bare en av dem byr 
ham). Han tar ikke imot mat fra en gravid kvinne (av hensyn til det 
ufødte barnet), eller fra en ammende kvinne (av hensyn til barnet). 
Han tar ikke imot mat fra en kvinne som er hos en mann (så ikke 
paret skal bli forstyrret). Han tar ikke imot mat ved innsamling. 
Han tar ikke imot mat der en hund står (av hensyn til hunden) eller 
der fluesvermer surrer omkring (av hensyn til fluene). Han tar ikke 
imot kjøtt eller fisk, og drikker verken øl, andre rusdrikker eller 
velling. Han nøyer seg med ett hus (dvs. han vender om når han har 
fått noe mat i ett hus), eller med en håndfull mat, med to hus eller 
to håndfuller, med sju hus eller med sju håndfuller. Han nøyer seg 
med en almisse, med to almisser, med sju almisser. Han spiser en 
gang om dagen, en gang annen hver dag, en gang hver sjuende dag. 
På denne måten forplikter han seg til å spise bare til fastsatte tider, 
for perioder på opp til fjorten dager av gangen. Det er enda flere 
former for askese som mange filosofer og brahmaner regner som sin 
rette livsstil, min venn Gotama. Asketen spiser bare grønnsaker, 
hirse, villris, daddula-ris, vannplanter, agnepulver, oppskum fra 
kokende ris, sesam-mel, gras, kumøkk, røtter og frukter fra skogen, 
og nedfallsfrukt. Dette nøyer han seg med. Men det er enda flere 
former for askese som mange filosofer og brahmaner 


regner som sin rette livsstil, min venn Gotama. Asketen 
kler seg i grov hamp, hamp vevd sammen med andre materialer, 
gamle liksvøp, filler fra avfallshaugen, barkeklær, hele 
antilopeskinn, klær laget av strimler av antilopeskinn, klær laget av 
kusagrasfibre, av barkfibre, av trebiter, hårkappe laget av 
menneskehår eller av hestehår, eller han kler seg i en drakt av 
uglefjær. Han er en *hår- og skjeggnapper”*, som bruker å nappe ut 
hår og skjegg, han er en som står og takker nei til en sitteplass, han 
er en "hæl-huker”* som sitter og hopper omkring på huk. Han sover 
på spikerseng eller han sitter og står på den. Han sover på planker 
eller rett på bakken. Han sover alltid på en side. Han smører seg inn 
med støv og skitt, lever bare i friluft, eller godtar enhver sitteplass 
som blir budt ham. Han er en "møkka-eter” som bare spiser skitt og 
møkk, eller han er en *ikke-drikker” som aldri drikker kaldt vann, 
eller han er en *tredje-gang-om-kvelden”* som bader tre ganger om 
dagen.” "En som går naken, Kassapa, som ikke følger vanlig skikk 
og bruk, som slikker hendene sine osv., ja, en som følger alle disse 
askesereglene, men som ikke har utviklet den fullkomne moral, det 
fullkomne sinn og den fullkomne visdom, han er ikke en gang i 
nærheten av den sanne filosofs og den sanne brahmans livsstil. Men 
når en munk utvikler et sinnelag fylt av vennlighet uten hat eller 
motvilje, når han selv gjør ende på sine ego-oppblåsninger og innser 
hvordan visdommen kan gjøre sinnet fritt, og opplever at befrielsen 
skjer i samme øyeblikk som han innser dette, og når han tar vare på 
det som han således har oppnådd, — da kan denne munken kalles 
filosof, Kassapa, da kan han kalles brahman.” Da Mesteren hadde 
sagt dette, sa den nakne asketen Kassapa til ham: *Filosofens livsstil 
er vanskelig å gjennomføre, Gotama, brahmanens livsstil er 
vanskelig å gjennomføre.” *Ja, folk sier det at filosofens og 
brahmanens livsstil er vanskelig å gjennomføre. Men det ville ikke 
være riktig å si noe slikt hvis disse vanskene bare hadde med askese 
å gjøre. Både borgeren og hans sønn kunne begynne å gå naken og 
gjennomføre alle disse forskjellige askese-øvelsene, ja, selv 
tjenestejenta som bærer vann kunne greie dette. Grunnen til at det 
er riktig å si at filosofens og brahmanens livsstil er vanskelig å 
gjennomføre, er en helt annen enn det som har med askese å 


gjøre. Når en munk utvikler et sinnelag fylt av vennlighet 
uten hat eller motvilje, når han selv gjør ende på sinnets 
forurensninger og innser hvordan visdommen kan gjøre sinnet fritt, 
og opplever at befrielsen skjer i samme øyeblikk som han innser 
dette, og når han tar vare på det som han således har oppnådd, — 
da kan denne munken kalles filosof, Kassapa, da kan han kalles 
brahman.” Da Mesteren hadde sagt dette, sa den nakne asketen 
Kassapa til ham: *Det er vanskelig å vite hvem som er filosof, 
Gotama, det er vanskelig å vite hvem som er brahman.” *Ja, folk 
sier at det er vanskelig å vite hvem som er filosof, Kassapa, at det er 
vanskelig å vite hvem som er brahman. Men det ville ikke være 
riktig å si noe slikt hvis disse vanskene bare hadde med askese å 
gjøre. Både borgeren og hans sønn kunne begynne å gå naken og 
gjennomføre alle disse forskjellige askese-øvelsene, ja, selv 
tjenestejenta som bærer vann kunne greie dette. Grunnen til at det 
er riktig å si at det er vanskelig å vite hvem som er filosof og 
brahman, er en helt annen enn det som har med askese å gjøre. Når 
en munk utvikler et sinnelag fylt av vennlighet uten hat eller 
motvilje, når han selv gjør ende på sinnets forurensninger og innser 
hvordan visdommen kan gjøre sinnet fritt, og opplever at befrielsen 
skjer i samme øyeblikk som han innser dette, og når han tar vare på 
det som han således har oppnådd, — da kan denne munken kalles 
filosof, Kassapa, da kan han kalles brahman.” Da Mesteren hadde 
sagt dette, sa den nakne asketen Kassapa til ham: *Men hvordan er 
denne fullkomne moral, Gotama, hvordan er dette fullkomne sinn 
og denne fullkomne visdom?” "Sett nå at en som er kommet fram til 
sannheten står fram her 1 verden, Kassapa. Han er en ærverdig 
Mester som har våknet fullt og helt ved egen hjelp. (Videre som i 
Munkelivets frukter.) Her har du en munk som lar være å ta liv, og 
holder seg langt unna slike ting. Han har lagt fra seg sverd og pisk, 
han er vennlig og samvittighetsfull og lever med omtanke for alle 
levende veseners beste. Dette hører med i hans moral. (Videre som i 
Munkelivets frukter.) Og når han har oppnådd slike edle moralske 
trekk, opplever han en indre lykke som ingen kan klandre. Det er 
dette som er fullkommen moral, Kassapa. 


(Videre som i Munkelivets frukter.) Han går inn i den 
første ... andre ... tredje ... fjerde meditasjonstilstand og forblir i 
den. Slik får han et fullkomment sinn. Det er dette som er 
fullkomment sinn, Kassapa. (Videre som i Munkelivets frukter.) Så 
anvender han dette sinnet og retter det mot innsikt og visdom. 
(Videre som i Munkelivets frukter.) Han er fri, og vet at han er fri. 
Og han vet at det ikke oppstår noe nytt, at treningsveien er vandret 
til ende, — gjort er det som skulle gjøres og det er ikke noe mer 
som gjenstår. Slik får han fullkommen visdom. Det er dette som er 
fullkommen visdom, Kassapa. Det er noen filosofer og brahmaner 
som snakker om moral, Kassapa, og de lovpriser moralen på mange 
måter. Men når det gjelder den edle og høyeste moral, kan jeg ikke 
se at noen er min like, langt mindre min overmann. Altså er det jeg 
som er kommet lengst i avansert moral. Det er noen filosofer og 
brahmaner som snakker om avsky (for de mentale forurensningene) 
og (energisk fjerne dem ved hjelp av) askese, Kassapa, og de 
lovpriser avsky og askese på mange måter. Men når det gjelder den 
edle og høyeste avsky og askese, kan jeg ikke se at noen er min like, 
langt mindre min overmann. Altså er det jeg som er kommet lengst 
i avansert energisk avsky (for de mentale forurensningene). Det er 
noen filosofer og brahmaner som snakker om visdom, Kassapa, og 
de lovpriser visdommen på mange måter. Men når det gjelder den 
edle og høyeste visdom, kan jeg ikke se at noen er min like, langt 
mindre min overmann. Altså er det jeg som er kommet lengst i 
avansert visdom. Det er noen filosofer og brahmaner som snakker 
om frigjøring, Kassapa, og de lovpriser frigjøringen på mange 
måter. Men når det gjelder den edle og høyeste frigjøring, kan jeg 
ikke se at noen er min like, langt mindre min overmann. Altså er 
det jeg som er kommet lengst i avansert frigjøring. Nå kan det nok 
hende, Kassapa, at omvandrende filosofer fra andre sekter kunne si: 


*Det var sannelig litt av et løvebrøl Gotama utstøtte der, 
men han brøler bare når han tror ingen hører ham, han tør ikke 
brøle for alles ører.” Da bør de få dette svaret: "Snakk ikke slik! 
Filosofen Gotama utstøter et løvebrøl for alles ører!” Da kan det 
hende de ville si: 'Ja vel, filosofen Gotama brøler for alles ører, men 
han stoler ikke helt på det han selv sier.” Da bør de få dette svaret: 
Snakk ikke slik! Filosofen Gotama utstøter et løvebrøl for alles ører, 
og han stoler på det han selv sier!” Da kan det hende de ville si: Ja 
vel, filosofen Gotama brøler for alles ører, og han stoler på det han 
selv sier, men det er ingen som stiller ham motspørsmål! ... andre 
stiller motspørsmål, men når han blir spurt så svarer han ikke! ... 
han svarer, men svaret er ikke tilfredsstillende! ... svaret er 
tilfredsstillende, men det er ingen som synes det er bryet verdt å 
høre på det! .. andre synes det er bryet verdt å høre på, men de blir 
ikke overbevist! .. andre blir overbevist, men ikke så mye at de gir 
uttrykk for det! .. andre gir uttrykk for sin overbevisning, men de 
når ikke fram til sannheten! .. andre når fram til sannheten, men de 
trenger ikke helt inn i den!” Da bør de få dette svaret: *Snakk ikke 
slik! Filosofen Gotama utstøter et løvebrøl, og det gjør han for alles 
ører og han stoler på det han selv sier. Andre stiller ham 
motspørsmål, og når han blir spurt, gir han tilfredsstillende svar. De 
andre synes det er bryet verdt å høre på, de blir overbevist og de gir 
uttrykk for sin overbevisning. De når fram til sannheten, og trenger 
helt inn i den.” Slik skal de svares, Kassapa. En gang jeg holdt til på 
Gribbetoppen ved Råjagaha, Kassapa, stilte asketen Nigrodha meg 
et spørsmål om avansert energisk avsky (for de mentale 
forurensningene), og han ble i aller høyeste grad fornøyd med det 
svaret jeg ga ham.” 


*Hvem ville vel ikke bli i aller høyeste grad fornøyd over å 
høre din lære, Mester? Nå har jeg også fått høre din 
virkelighetslære, og jeg er i aller høyeste grad fornøyd! Utmerket, 
Mester, utmerket! Det er som å rette opp det som var blitt veltet, 
eller som å åpenbare det som var skjult. Det er som å vise veien til 
en som var gått vill, eller som å bære lys inn i mørket, slik at den 
som har øyne kan se det som er der. Nettopp slik har du forklart 
sannheten på mange måter, Mester. Nå tar jeg tilflukt til deg, 
Mester, til din lære og til munkefellesskapet. La meg få utgang og 
opptak av deg, Mester. * *Den som kommer fra en annen sekt og 
ønsker utgang og opptak i denne lære og disiplin må vente fire 
måneder, Kassapa. Hvis munkene etter fire måneder er tilfreds med 
ham, gir de ham utgang og opptak som munk. Men dette kan jeg 
også tilpasse etter individuelle forskjeller.” *Hvis de som kommer 
fra andre sekter skal ha en prøvetid på fire måneder, da venter jeg 
gjerne fire år, Mester. La munkene gi meg utgang og opptak hvis de 
er tilfreds med meg etter fire år.” Den nakne asketen Kassapa fikk 
utgang og opptak av Mesteren. Straks etter at han var blitt ordinert, 
trakk Kassapa seg tilbake i ensomhet og satte alle krefter inn, 
energisk og uten å nøle. Ikke lenge etter fullførte han den høyere 
trening, den som unge menn av god familie med rette forlater 
hjemmet og går ut i hjemløsheten for. Han innså selv og erkjente 
direkte: Nå oppstår det ikke noe nytt, treningsveien er vandret til 
ende, gjort er det som skulle gjøres og det er ikke noe mer som 
gjenstår. Dette forsto han fullt ut, og tok konsekvensene av sin 
erkjennelse. Og nå var Kassapa en av de ærverdige. 


9. Samtalen med Potthapåda Potthapådasutta Innledning 
De omvandrende filosofene (paribbåjaka) var tydeligvis opptatt av 
spørsmål om tankens og selvets natur, og mange forskjellige teorier 
ble framkastet. På Potthapådas spørsmål svarer Buddha ut fra sin 
lære om den gjensidig betingede tilblivelsesprosess, og hevder at 
tankeprosessene kan påvirkes og formes ved bevisst trening. Som 
eksempel på dette bruker han munkelivserien opp til fjerde 
meditasjonstilstand. Men i stedet for å fortsette med visdomsdelen, 
slik vi har sett i de foregående tekstene, presenterer han tre 
videregående meditasjonstilstander (jhåna), fram til full stopp av 
tanken (nirodha). Og ettersom det var nettopp dette Potthapådas 
spørsmål dreide seg om, ble kanskje visdomsdelen ansett som 
irrelevant i denne sammenhengen. Underligere er det at den åttende 
jhåna ikke er nevnt her. De fire første jhanaer, også kalt 
formjhanaene (ripajjhåna), blir i andre tekster etterfulgt av fire 
formløse jhanaer (ariipajjhåna): 5) det uendelige roms plan, 6) den 
uendelige bevissthets plan, 7) intethetens plan og 8) verken-bevisst- 
eller-ubevisst-planet. Først etter den åttende jhåna oppnås nirodha, 
ifølge de fleste framstillingene. Som nevnt i innledningen til 
Sonadandasutta, tilhører jhåna-meditasjonene den førbuddhistiske 
fellesindiske kulturarv. Buddha lærte dem hos Alara og Uddaka, 
men ettersom selv disse uhyre avanserte og raffinerte mentale 
tilstander ikke førte fram til indre frigjøring, forlot han disse 
lærerne og søkte sin egen vei, som vanligvis blir definert innenfor 
rammene av de fire edle sannheter, den åttedelte vei og den 
gjensidig betingede tilblivelsesprosess. Potthapåda stiller så en 
rekke spørsmål av metafysisk karakter, som Buddha avstår fra å 
besvare. I dette står han nær de skeptiske skoler som bl.a. Safijaya 
Belatthiputta står som representant for. Men i motsetning til 
Safijayas rendyrkede 


skeptisisme, har Buddha også en positiv lære å legge fram. 
Han ønsker ikke å gi seg inn på fruktesløse metafysiske 
spekulasjoner, men foretrekker å undervise i de fire edle sannheter, 
som fører fram til frihet fra lidelse. Skeptikeren Safijaya kan være 
identisk med den Safijaya som var Såriputtas og Moggallånas første 
lærer. Disse to, som skulle til å bli Buddhas to fremste elever, gikk 
over til Buddhas lære etter at de hadde hørt munken Assaji si fram 
dette verset: Alle de fenomener som har en årsak har den 
framkomne forklart årsaken til. Hvordan de også tar slutt forklarer 
også den store filosof. Buddha anså disse metafysiske teoriene og 
spekulasjonene som unyttige, og hevdet videre at de som framsetter 
slike teorier, ikke vet hva de egentlig snakker om. Som illustrasjon 
på dette, forteller han liknelsene om landets vakreste pike, og om 
trappa opp til takterrassen. Videre forklarer Buddha at uansett 
hvilke teorier noen måtte ha om selvet, så kan han tilby hjelp til å 
slippe taket på det. Den første av de fire edle sannheter tar sitt 
utgangspunkt i lidelse, og mange som av en eller annen grunn ikke 
har vært i stand til å lese lenger, har prøvd å fortelle verden at 
Buddhas lære er svartsyn og pessimisme. Men hvordan stemmer 
dette med denne teksten, som sier at den som greier å slippe taket i 
selvet og egoismen vil finne glede, sinnsro og lykke her i livet? 


Samtalen med Potthapåda Slik har jeg hørt det: En gang 
bodde Mesteren i Anåthapindikas park i Jetalunden ved Savatthi. På 
den tiden bodde vandreren Potthapåda i dronning Mallikas park 
sammen med en stor flokk på tre hundre vandrere. I den parken var 
det en stor hall omgitt av tindukatrær, og der pleide ofte forskjellige 
asketer og filosofer å komme sammen til debatt. Så var det tidlig en 
morgen Mestern hadde kledd på seg, tatt kappe og bolle og gitt seg 
på vei inn mot Såvatthi for å motta almisser, at han tenkte: *Det er 
for tidlig å gå inn 1 Savatthi etter almisser ennå. Kanskje jeg skulle 
gå bort til vandreren Potthapåda i debatthallen borte i 
Mallikaparken?” Og som tenkt, så gjort. Akkurat da satt Potthapåda 
og de andre vandrerne og snakket høyt og støyende sammen, og de 
hengav seg til all slags fruktesløst prat, — så som snakk om konger, 
forbrytere, statsmenn, tropper, krig og farlige situasjoner, mat og 
drikke, klær og møbler, kranser og parfyme, slektninger, kjøretøyer, 
landsbyer, små og store byer, nasjoner, kvinner, menn, berømte 
personer, sladder på gatehjørnet og ved brønnen, spøkelseshistorier, 
prat om løst og fast, spekulasjoner om hvordan verden ble til og om 
hvordan havet ble til, samt prat om vinning og tap. Mens Mesteren 
enda var et godt stykke unna, fikk vandreren Potthapåda se at han 
nærmet seg, og da han så det, brakte han forsamlingen til ro: "Vær 
stille, mine herrer, ikke en lyd nå! Der borte kommer filosofen 
Gotama som setter pris på stillhet og som har mye godt å si om 
stillheten. Når han ser hvor stille denne forsamlingen er, kan det 
hende han kommer bort til oss.” Da han sa dette, tidde alle 
vandrerne. Så nådde Mesteren fram til vandreren Potthapåda, som 
sa til ham: *Kom her, Mester, og vær velkommen! Det er lenge 
siden dine veier har ført deg hit til oss. Sitt ned, Mester, her er det 
plass!” Mesteren satte seg på den plassen som ble budt ham, og 
vandreren Potthapåda 


tok en lavere plass ved siden av ham. Da de hadde satt seg, 
sa Mesteren: *Hva var det dere satt her og snakket om, Potthapåda? 
Hvilken samtale var det jeg avbrøt dere 1?” "Ikke bry deg om hva vi 
snakket om, Mester. Det kan du godt få høre etterpå hvis du har 
lyst. Men en gang for lenge siden satt mange filosofer og brahmaner 
med forskjellige meninger sammen i forsamlingshallen og diskuterte 
hvordan tankene kunne stoppes. Noen mente at tankene oppstår og 
stopper i et menneske uten noen årsak eller betingelse. Når de 
oppstår er man bevisst, og når de stopper er man ubevisst. Men 
andre sa at det ikke var slik det var. Menneskets sjel er bevisst, og 
det er den som kommer og går. Når sjelen kommer inn i et 
menneske blir det bevisst, og når den går ut igjen blir det ubevisst. 
Så var det andre som mente at dette heller ikke var riktig. De sa at 
det finnes mektige filosofer og brahmaner som har store krefter. De 
skyver tankene inn i et menneske og trekker dem ut igjen. Når de 
skyver tankene inn i et menneske blir det bevisst, og når de trekker 
dem ut blir det ubevisst. Men det var andre igjen som mente at 
dette heller ikke var riktig. De sa at det finnes mektige guder som 
har store krefter. De skyver tankene inn i et menneske og trekker 
dem ut igjen. Når de skyver tankene inn i et menneske blir det 
bevisst, og når de trekker dem ut blir det ubevisst. Slik diskuterte de 
hvordan tankene stopper. Men da kom jeg til å tenke på deg, 
Mester. Hadde bare Mesteren vært her, tenkte jeg, hadde bare den 
lykkelige vært her, han som kjenner disse tingene så godt! Du vet 
sikkert hvordan dette har seg. Hvordan stopper tankene, Mester?” 
*De som sa at tankene oppstår og stopper i et menneske uten noen 
årsak eller betingelser, de tok nå helt fundamentalt feil, Potthapåda. 
Og hvorfor? Jo, fordi tankene oppstår og stopper i et menneske ut 
fra årsaker og betingelser. Noen tanker oppstår som følge av 
trening, andre tanker stopper som følge av trening. Hvilken trening? 
Sett nå at en som er kommet fram til sannheten står fram her 1 
verden, Potthapåda. Han er en ærverdig Mester som har våknet fullt 
og helt ved egen hjelp. 


(Videre som i Munkelivets frukter.) Således oppnår han at 
alle hans ord og handlinger blir gode, og hans levevis blir rent. 
Hans moral blir fullkommen, han vokter sine sanseporter, han blir 
oppfylt av oppmerksomhet og klar forståelse, og han lever i 
nøysomhet. Og hvordan har han fullkommen moral, Potthapåda? 
Her lar munken være å ta liv, og holder seg langt unna slike ting. 
Han har lagt fra seg sverd og pisk, han er vennlig og 
samvittighetsfull og lever med omtanke for alle levende veseners 
beste. Dette hører med i hans moral. (Videre som i Munkelivets 
frukter.) Selv om noen filosofer og brahmaner lever av gaver gitt i 
tillit, skaffer de seg likevel uberettigede ekstrainntekter ved 
tarvelige kunster, osv. Men han avstår fra slike tarvelige kunster. 
Dette hører også med til hans moral. (Videre som i Munkelivets 
frukter.) Når en munk således har fullkommen moral, Potthapåda, 
da frykter han intet fra noe hold, for han er beskyttet av sin moral. 
Det er som når en lovlig innsatt fyrste har slått ned alle sine 
motstandere. Da frykter han intet fra noe hold, for han er uten 
fiender. Slik er det også når en munk har fullkommen moral, 
Potthapåda. Da frykter han intet fra noe hold, for han er beskyttet 
av sin moral. Og når han har oppnådd slike edle moralske trekk, 
opplever han en indre lykke som ingen kan klandre. På denne 
måten har en munk fullkommen moral, Potthapåda. Og hvordan 
vokter en munk sine sanseporter, Potthapåda? Når en munk ser en 
synlig form med øyet sitt, griper han ikke etter helheten som objekt 
og heller ikke etter de enkelte detaljer. Ettersom dårlige og usunne 
tendenser som hat og begjær kan komme til å influere på en som 
ikke vokter på synssansen sin, går han inn for å passe på den. Han 
vokter synssansen sin vel, og passer godt på. Og likedan når han 
hører en lyd med øret sitt, eller fornemmer en duft med nesa, eller 
kjenner en smak på tunga, eller føler en berøring mot kroppen, eller 
når han fornemmer en ide med sinnet, da griper han ikke etter 
helheten som objekt og heller ikke etter de enkelte detaljer. 
Ettersom dårlige og usunne tendenser som hat og begjær kan 
komme til å influere på en som ikke vokter på sinnets sans, går han 
inn for 


å passe på den. Han vokter sinnets sans vel, og passer godt 
på. Og når han har oppnådd en slik sansekontroll, opplever han en 
indre ublandet lykke. På denne måten vokter en munk sine 
sanseporter, Potthapåda. Og hvordan er en munk oppfylt av 
oppmerksomhet og klar forståelse, Potthapåda? Når en munk går 
fram og tilbake, så gjør han dette med klar forståelse. Når han ser 
på noe eller ser seg omkring, gjør han dette med klar forståelse. Når 
han bøyer eller retter ut deler av kroppen, gjør han dette med klar 
forståelse. Når han er iført sine kapper og bærer matbollen sin, gjør 
han dette med klar forståelse. Når han spiser, drikker, tygger og 
smaker, gjør han dette med klar forståelse. Når han tømmer seg for 
avføring og urin, gjør han dette med klar forståelse. Uansett om han 
går, står, sitter, sovner, våkner, taler eller tier, så gjør han dette 
med klar forståelse. På denne måten er en munk oppfylt av 
oppmerksomhet og klar forståelse, Potthapåda. Og hvordan lever en 
munk i nøysomhet, Potthapåda? En munk er fornøyd, Potthapåda, 
med så mye klær som er nødvendig for å beskytte kroppen, og med 
så mye mat som er nødvendig for at magen skal fungere skikkelig. 
Det han eier kan han ta med seg hvor han går og står, akkurat som 
en fugl tar med seg vingene sine hvor den enn flyr, Potthapåda. Slik 
er altså en munk fornøyd med så mye klær som er nødvendig for å 
beskytte kroppen, og med så mye mat som er nødvendig for at 
magen skal fungere skikkelig. Det han eier kan han ta med seg hvor 
han går og står. På den måten lever en munk i nøysomhet, 
Potthapåda. Når han har utviklet denne edle moralske karakter og 
denne edle sansekontrollen, når han har utviklet en slik edel 
oppmerksomhet og klar forståelse, og når han lever slik i edel 
nøysomhet, — da finner han seg et ensomt sted å bo, så som i 
villmarken, under et tre, på fjellet, i en stille dal, i en grotte, på en 
gravplass, i skogen, i det fri eller på en haug med strå. Når han er 
kommet tilbake fra almisserunden og er ferdig med å spise, setter 
han seg ned med korslagte bein og kroppen rak, med våken 
oppmerksomhet. Han legger bort all grådighet etter verdslige goder 
og lever uten grådighet i tankene, han renser sinnet for all 
grådighet. Han legger bort alt hat og motvilje og 


lever uten motvilje 1 sinnet, med omtanke for alle levende 
veseners vel, — han renser sinnet for alt hat og motvilje. Han legger 
bort all sløvhet og treghet, og lever uten sløvhet og treghet. Han er 
åpen for inntrykk, har oppmerksomhet og klar forståelse, og renser 
sinnet for sløvhet og treghet. Han legger bort rastløshet og 
bekymringer og lever uten indre uro. Med sinnet fylt av fred renser 
han det for rastløshet og bekymringer. Han kvitter seg med all 
forvirring og lever med all uvisshet overvunnet. Han er ikke lenger i 
villrede om hva som er godt, og han renser sinnet for all forvirring. 
(Videre som i Munkelivets frukter). Når han således ser hvordan 
disse fem hindringene blir borte fra hans indre, blir han tilfreds. 
Den som er tilfreds finner glede, og den som har glede i sinnet, får 
ro i kroppen. Den som har ro i kroppen føler velvære, og den som 
føler velvære får samlet tankene. Han isolerer seg både fra 
sansenytelser og fra usunne ideer og går inn i første 
meditasjonstilstand, — den som fødes av ensomhet og inneholder 
både innledende og fastholdende tanker, glede og velvære, — og 
forblir i den. Da stopper de tanker angående sansenytelser som han 
hadde før, og han er seg bevisst tanker angående den subtile 
sannhet om glede og velvære som fødes av ensomhet. Slik oppstår 
noen tanker som følge av trening, andre tanker stopper som følge av 
trening. Dette er treningen,” sa Mesteren. *Deretter bringer munken 
de innledende og fastholdende tanker til ro, Potthapåda, og går inn 
i andre meditasjonstilstand, — en indre fred og konsentrasjon av 
sinnet, som fødes av fordypelse og inneholder glede og velvære, 
men ikke de innledende eller fastholdende tanker, — og forblir i 
den. Da stopper de tanker angående den subtile sannhet om glede 
og velvære som fødes av ensomhet, som han hadde før, og han blir 
seg bevisst tanker angående den subtile sannhet om den glede og 
velvære som fødes av konsentrasjon. Slik oppstår noen tanker som 
følge av trening, andre tanker stopper som følge av trening. Dette er 
treningen,” sa Mesteren. *Deretter søker ikke munken lenger glede, 
Potthapåda, men hviler i likevekt. Med oppmerksomhet og klar 
forståelse føler han legemlig velvære, og går inn i tredje 
meditasjonstilstand, — den som de edle omtaler slik: "Lykkelig lever 
den som er oppmerksom og som har likevekt i sinnet!” — og forblir 
i den. Da stopper de tanker 


angående den subtile sannhet om glede og velvære som 
fødes av konsentrasjon, som han hadde før, og han blir seg bevisst 
tanker angående den subtile sannhet om likevektig velvære. Slik 
oppstår noen tanker som følge av trening, andre tanker stopper som 
følge av trening. Dette er treningen,” sa Mesteren. "Deretter forlater 
munken velvære og lidelse. Han legger tidligere gleder og sorger 
bak seg og går inn i fjerde meditasjonstilstand, — den som 
kjennetegnes av den reneste oppmerksomhet og sinnslikevekt, uten 
verken behag eller ubehag, — og forblir i den. Da stopper de tanker 
angående den subtile sannhet om likevektig velvære, som han 
hadde før, og han blir seg bevisst tanker angående den subtile 
sannhet om frihet fra behag og ubehag. Slik oppstår noen tanker 
som følge av trening, andre tanker stopper som følge av trening. 
Dette er treningen,” sa Mesteren. *Deretter hever munken seg over 
enhver formbevissthet, Potthapåda. Han føler ingen fysisk 
motstand, og reagerer ikke på sanseinntrykk. Han ser rommet som 
uendelig, og med dette går han inn på det uendelige roms plan og 
blir der. Da stopper den formbevisstheten som han hadde før, og 
han blir seg bevisst tanker angående den subtile sannhet om det 
uendelige rom. Slik oppstår noen tanker som følge av trening, andre 
tanker stopper som følge av trening. Dette er treningen,” sa 
Mesteren. *Deretter hever munken seg over det uendelige roms 
plan, Potthapåda. Han ser bevisstheten som uendelig, og med dette 
går han inn på den uendelige bevissthets plan og blir der. Da 
stopper de tanker angående den subtile sannhet om det uendelige 
rom, som han hadde før, og han blir seg bevisst tanker angående 
den subtile sannhet om den uendelige bevissthet. Slik oppstår noen 
tanker som følge av trening, andre tanker stopper som følge av 
trening. Dette er treningen,” sa Mesteren. *Deretter hever munken 
seg over den uendelige bevissthets plan, Potthapada. Han ser at det 
ikke er noe som eksisterer, og med dette går han inn på intethetens 
plan og blir der. Da stopper de tanker angående den subtile sannhet 
om den uendelige bevissthet, som han hadde før, og han blir seg 
bevisst tanker angående den subtile sannhet om intetheten. Slik 
oppstår noen tanker som følge av trening, andre tanker stopper som 
følge av trening. Dette er treningen,” sa Mesteren. "Ettersom 
munken er seg selv bevisst på denne måten, når han fram til den 


høyeste form for tankevirksomhet ved at han går metodisk 
fra den ene tilstand til den neste. Men når har nådd toppen, tenker 
han: 'Det måtte være bedre å ikke tenke enn å tenke. Hvis jeg tenker 
eller foretar meg noe nå, kommer kanskje denne 
bevissthetstilstanden til å ta slutt, og andre og grovere inntrykk og 
tanker vil oppstå i stedet. Enn om jeg nå lot være å tenke eller 
foreta meg noe?” Dermed verken tenker han eller foretar seg noe 
som helst, og tankene hans stopper utan at andre og grovere 
inntrykk og tanker oppstår. Han når fram til full stopp. Slik når han 
metodisk fram til å stoppe tankene fullstendig, Potthapåda, med 
klar forståelse for hva han gjør. Hva sier du til dette, Potthapåda? 
Har du hørt dette beskrevet på denne måten før?” *Nei, Mester det 
har jeg ikke. Men det du sa oppfatter jeg slik: Ettersom munken er 
seg selv bevisst på denne måten, når han fram til den høyeste form 
for tankevirksomhet ved at han går metodisk fra den ene tilstand til 
den neste. Men når har nådd toppen, tenker han: "Det måtte være 
bedre å ikke tenke enn å tenke. Hvis jeg tenker eller foretar meg 
noe nå, kommer kanskje denne bevissthetstilstanden til å ta slutt, og 
andre og grovere inntrykk og tanker vil oppstå i stedet. Enn om jeg 
nå lot være å tenke eller foreta meg noe?” Dermed verken tenker 
han eller foretar seg noe som helst, og tankene hans stopper utan at 
andre og grovere inntrykk og tanker oppstår. Han når fram til full 
stopp. Slik når han metodisk fram til å stoppe tankene fullstendig, 
med klar forståelse for hva han gjør.” *Nettopp, Potthapåda, slik er 
det.” *Vil du si at tankevirksomheten har én topp, Mester, eller sier 
du at den har flere topper?” *Jeg vil si at tankevirksomheten har 
både en og flere topper, Potthapåda.” *Hvordan forklarer du det?” 
"Hver gang man når fram til full stopp, sier jeg at toppen er nådd. 
Derfor sier jeg at tankevirksomheten har både en og flere topper, 
Potthapåda.” *Oppstår sanseinntrykkene først og erkjennelsen 
etterpå, Mester, eller oppstår erkjennelsen først og sanseinntrykkene 
etterpå, eller oppstår de samtidig?” *Sanseinntrykkene oppstår først 
og erkjennelsen etterpå, erkjennelsen oppstår 


fordi sanseinntrykkene har oppstått. Man merker seg at 
erkjennelsen oppstår som følge av det eller det. På denne måten kan 
en vite at sanseinntrykkene oppstår først og erkjennelsen etterpå, 
Potthapåda. Erkjennelsen oppstår fordi sanseinntrykkene er 
oppstått.” "Er tankene menneskets selv, Mester, eller er tankene en 
ting og selvet en annen?” *Går du altså ut fra at det finnes et selv, 
Potthapåda?” "Jeg går ut fra at det finnes et fysisk selv med form, 
sammensatt av de fire grunnelementer og næret av fast føde.” "Hvis 
selvet ditt hadde vært fysisk, med form, sammensatt av de fire 
grunnelementer og næret av fast føde, Potthapåda, da ville tankene 
ha vært én ting og selvet en annen. At det er slik, kan du vite på 
følgende måte: Selv om det hadde vært et fysisk selv med form, 
sammensatt av de fire grunnelementer og næret av fast føde, så ville 
likevel noen tanker oppstå i mennesket, og andre tanker ville 
stoppe. På denne måten kan du se om tankene er én ting og selvet 
en annen.” *Da går jeg ut fra at det finnes et selv som er psykisk og 
som har alle lemmer og alle sanseevner i behold, Mester.” *Men 
selv om det hadde vært slik, Potthapada, så ville likevel noen tanker 
oppstå i mennesket, og andre tanker ville stoppe. På denne måten 
kan du se om tankene er en ting og selvet en annen.” *Da går jeg ut 
fra at det finnes et selv som er uten form og består av ren tanke, 
Mester.” *Men selv om det hadde vært et slikt selv, Potthapada, så 
ville likevel noen tanker oppstå i mennesket, og andre tanker ville 
stoppe. På denne måten kan du se om tankene er en ting og selvet 
en annen.” *Men er det mulig for meg å forstå hvorvidt tankene er 
menneskets selv eller om tankene er en ting og selvet en annen, 
Mester?” "Siden du har et annet synspunkt, en annen overbevisning, 
en annen innstilling og følger en annen praksis og et annet livssyn, 
er det vanskelig for deg å forstå hvorvidt tankene er menneskets 
selv eller om tankene er en ting og selvet en annen, 


Potthapåda.” "Hvis dette er vanskelig for meg å forstå, så si 
meg da heller om verden er evig, Mester. Er det dette som er 
sannheten, slik at alt annet er feil?” *Jeg har ikke forklart at verden 
er evig, og at dette skulle være sannheten slik at alt annet er feil, 
Potthapada.” "Er det da så at verden ikke er evig, Mester? Er det 
dette som er sannheten, slik at alt annet er feil?” "Jeg har ikke 
forklart at verden ikke er evig, og at dette skulle være sannheten 
slik at alt annet er feil, Potthapåda.” *Men si meg, Mester, er verden 
avgrenset? Er det dette som er sannheten, slik at alt annet er feil?” 

* Jeg har ikke forklart at verden er avgrenset, og at dette skulle være 
sannheten slik at alt annet er feil, Potthapåda.” "Er det da så at 
verden er uendelig, Mester? Er det dette som er sannheten, slik at 
alt annet er feil?” *Jeg har ikke forklart at verden er uendelig, og at 
dette skulle være sannheten slik at alt annet er feil, Potthapåda.” 
*Men si meg, Mester, er kropp og sjel det samme? Er det dette som 
er sannheten, slik at alt annet er feil?” "Jeg har ikke forklart at 
kropp og sjel er det samme, og at dette skulle være sannheten slik at 
alt annet er feil, Potthapåda.” "Er da kroppen en ting og sjelen en 
annen, Mester? Er det dette som er sannheten, slik at alt annet er 
feil?” "Jeg har ikke forklart at kroppen er en ting og sjelen en 
annen, og at dette skulle være sannheten slik at alt annet er feil, 
Potthapåda.” *Men si meg, Mester, en som er kommet fram, 
eksisterer han etter døden? Er det dette som er sannheten, slik at alt 
annet er feil?” *Jeg har ikke forklart at den som er kommet fram til 
sannheten, eksisterer etter døden, og at dette skulle være sannheten 
slik at alt annet er feil, Potthapåda.” "Er det da så at en som er 
kommet fram, ikke eksisterer etter døden? Er det 


dette som er sannheten, slik at alt annet er feil?” *Jeg har 
ikke forklart at den som er kommet fram til sannheten, ikke 
eksisterer etter døden, og at dette skulle være sannheten slik at alt 
annet er feil, Potthapåda.” "Er det da så at en som er kommet fram, 
både eksisterer og ikke eksisterer etter døden? Er det dette som er 
sannheten, slik at alt annet er feil?” *Jeg har ikke forklart at den 
som er kommet fram til sannheten, både eksisterer og ikke 
eksisterer etter døden, og at dette skulle være sannheten slik at alt 
annet er feil, Potthapåda.” "Er det da så at en som er kommet fram, 
verken eksisterer eller ikke eksisterer etter døden? Er det dette som 
er sannheten, slik at alt annet er feil?” "Jeg har ikke forklart at den 
som er kommet fram til sannheten, verken eksisterer eller ikke 
eksisterer etter døden, og at dette skulle være sannheten slik at alt 
annet er feil, Potthapåda.” "Hvorfor har du ikke forklart noe om 
disse tingene, Mester?” "Fordi det ikke er nyttig, Potthapåda, og 
fordi det ikke har noe med den sanne virkelighet eller med den 
høyeste trening å gjøre. Det fører ikke til at tankene faller til ro, og 
heller ikke til løsrivelse, lidenskapsløshet, indre fred, erkjennelse, 
oppvåkning eller nibbana. Derfor har jeg ikke forklart noe om 
dette.” *Hva er du har forklart da, Mester?” * Jeg har forklart at 
"Dette er lidelse,” Potthapåda. Jeg har forklart at 'Dette er lidelsens 
opphav,” at Dette er lidelsens opphør,” og at 'Dette er veien som 
fører til lidelsens opphør.” Det er dette jeg har forklart.” *Hvorfor er 
det dette du har forklart, Mester?” "Fordi det er dette som er nyttig, 
Potthapåda, og fordi dette har med den sanne virkelighet og med 
den høyeste trening å gjøre. Det fører til at tankene faller til ro, og 
det fører til løsrivelse, lidenskapsløshet, indre fred, erkjennelse, 
oppvåkning og lindring. Det er derfor jeg har forklart det.” "Slik er 
det, Mester! Slik er det, du lykkelige! Gjør nå som det passer deg 
best, Mester.” Så reiste Mesteren seg fra plassen sin og gikk. Straks 
etter at han hadde gått, 


samlet de andre vandrerne seg rundt Potthapåda og var på 
ham med spott og hånsord: *Samme hva filosofen Gotama sier så er 
visst denne Potthapåda enig og jatter med ham: *Slik er det, Mester! 
Slik er det, du lykkelige!” Men vi kunne ikke høre at han hadde noe 
som helst å si om disse spørsmålene om hvorvidt verden er evig 
eller ikke, om verden er avgrenset eller uendelig, om kropp og sjel 
er det samme eller om kroppen er en ting og sjelen en annen, eller 
om den som er kommet fram til sannheten, eksisterer etter døden 
eller ikke, om han både eksisterer og ikke eksisterer, eller om han 
verken eksisterer eller ikke eksisterer etter døden!” Potthapåda 
svarte: *Jeg kunne heller ikke høre at filosofen Gotama hadde noe å 
si om disse spørsmålene, mine herrer. Men Gotama legger fram en 
sann, virkelighetsnær og realistisk vei som tar utgangspunkt i det 
som er virkelig og som fører fram til det som er virkelig. Hvorfor i 
all verden skulle ikke et tenkende menneske som jeg være fornøyd 
og rose de gode uttalelsene hans, når han legger fram en sann, 
virkelighetsnær og realistisk vei som tar utgangspunkt i det som er 
virkelig og som fører fram til det som er virkelig?” Et par dager 
senere kom Citta, elefanttrenerens sønn, og vandreren Potthapåda 
bort til Mesteren. Citta hilste med respekt og satte seg ned. 
Potthapada hilste og utvekslet noen høflighetsfraser med Mesteren 
før han satte seg ned ved siden av ham. Da de hadde satt seg, 
fortalte Potthapada hvordan de andre vandrerne hadde spottet ham, 
og hvordan han selv hadde svart dem. *Alle disse vandrerne er 
blinde, Potthapåda, og kan ikke se. Du er den eneste av dem som 
kan se. Det er noen ting jeg regner som viktige, Potthapåda, men 
andre ting regner jeg som uviktige. Og hva er det jeg regner som 
uviktig? Jo, det er spørsmålene om hvorvidt verden er evig eller 
ikke, om verden er avgrenset eller uendelig, om kropp og sjel er det 
samme eller om kroppen er en ting og sjelen en annen, eller om den 
som er kommet fram til sannheten, eksisterer etter døden eller ikke, 
om han både eksisterer og ikke eksisterer, eller om han verken 
eksisterer eller ikke eksisterer etter døden. 


Og hvorfor regner jeg disse spørsmålene som uviktige? 
Fordi de ikke er nyttige, Potthapada, og fordi de ikke har noe med 
den sanne virkelighet eller med den høyeste trening å gjøre. De 
fører ikke til at tankene faller til ro, og heller ikke til løsrivelse, 
lidenskapsløshet, indre fred, erkjennelse, oppvåkning eller nibbana. 
Derfor regner jeg disse spørsmålene som uviktige. Men hva er det 
jeg regner som viktig? Lidelse, lidelsens opphav, lidelsens opphør 
og veien som fører til lidelsens opphør — dette regner jeg som 
viktig. Og hvorfor? Fordi det er nyttig, Potthapåda, og fordi det har 
med den sanne virkelighet og med den høyeste trening å gjøre. Det 
fører til at tankene faller til ro, og det fører til løsrivelse, 
lidenskapsløshet, indre fred, erkjennelse, oppvåkning og nibbana. 
Derfor regner jeg dette som viktig, Potthapåda. Det er noen filosofer 
og brahmaner som mener at selvet beholder alle sine evner og 
opplever fullkommen lykke etter døden. Jeg gikk bort til dem og 
spurte om det var sant at de mente dette, og det svarte de ja til. Da 
spurte jeg dem om de selv følte at de levde i en verden av 
fullkommen lykke. Det svarte de nei til. Og da jeg spurte om de var 
i stand til å oppleve den fullkomne lykke bare så mye som en dag 
eller en natt, eller bare en halv dag eller en halv natt, så svarte de 
også nei. Da spurte jeg dem om de kjente til noen vei eller metode 
til å virkeliggjøre en fullkomment lykkelig verden. Igjen svarte de 
nei. Og det samme svarte de da jeg spurte om kanskje en eller 
annen gud hadde forkynt eller åpenbart for dem hvordan de skulle 
forholde seg for å kunne nå fram til en verden av fullkommen lykke. 
Hva synes du om dette, Potthapåda? Når det er slik, synes du ikke 
disse filosofene og brahmanene uttalte seg temmelig tåpelig? Det er 
som om en mann skulle si: "Jeg vil bare ha den vakreste piken i 
landet, det er henne jeg elsker!” Men hvis noen spurte om han 
visste hvem som var vakrest i landet, om det var en adelspike, en 
brahmanerpike, en borgerpike eller en arbeiderpike han elsket og 
ville ha, — da måtte han svare nei, det visste han ikke. Og hvis 
noen spurte om han visste hva den vakreste piken i landet het og 
hvilken familie 


hun var av, om hun var høy eller middels høy eller liten, 
om hun var sort eller brun eller lys i huden, eller hvilken by eller 
landsby hun bodde i, — da måtte han svare nei, det visste han ikke. 
Og hvis noen da sa til ham: *Hun som du elsker og vil ha, det er 
altså en som du verken kjenner eller har sett?”, — da måtte han 
svare ja til det. Hva synes du om dette, Potthapåda? Når det er slik, 
synes du ikke denne mannen uttalte seg temmelig tåpelig?” *Jo, det 
er sikkert, Mester. Mannen i dette eksemplet uttalte seg temmelig 
tåpelig.” *Nettopp, Potthapåda, og det samme er tilfelle med de 
filosofene og brahmanene jeg nettopp fortalte deg om. Hva synes du 
om dem, Potthapåda, synes du ikke de uttalte seg temmelig tåpelig i 
den saken jeg fortalte om?” *Jo, det er sikkert, Mester. Disse 
filosofene og brahmanene uttalte seg temmelig tåpelig i den saken.” 
*Det er som om en mann skulle gi seg til å bygge ei takterrassetrapp 
midt i et veikryss, Potthapåda. Og hvis noen spurte ham om han 
visste hvor den lå, den takterrassen som han bygde trapp til, — om 
den lå i øst, vest, nord eller syd eller om den var høy, lav eller 
middels høy, — da måtte han svare nei, det visste han ikke. Og hvis 
noen da sa til ham: 'Den takterrassen du bygger trapp til, det er 
altså en som du verken ser eller kjenner noe til?” — så måtte han 
svare ja til det. Hva synes du om dette, Potthapåda? Når det er slik, 
synes du ikke denne mannen uttalte seg temmelig tåpelig?” *Jo, det 
er sikkert, Mester. Mannen i dette eksemplet uttalte seg temmelig 
tåpelig.” *Nettopp, Potthapåda, og det samme er tilfelle med de 
filosofene og brahmanene som mener at selvet beholder alle sine 
evner og opplever fullkommen lykke etter døden. De innrømmer jo 
selv at de ikke lever i en verden av fullkommen lykke, og at de selv 
ikke var i stand til å oppleve den fullkomne lykke bare så mye som 
en halv dag. Og de innrømmer også at de ikke kjenner noen vei 
eller metode til å virkeliggjøre en fullkomment lykkelig verden, og 
at ingen gud har forkynt eller åpenbart for dem hvordan de skal 
forholde seg for å kunne nå fram til en verden av 


fullkommen lykke. Hva synes du om dette, Potthapåda? 
Når det er slik, synes du ikke disse filosofene og brahmanene uttalte 
seg temmelig tåpelig?” *Jo, det er sikkert, Mester. Slik saken er, 
uttalte disse filosofene og brahmanene seg temmelig tåpelig.” *Det 
er tre slags forestillinger om et selv, Potthapåda: forestillingen om 
et fysisk selv, forestillingen om et psykisk selv og forestillingen om 
et formløst selv. Og hva menes med forestillingen om et fysisk selv, 
Potthapåda? Man forestiller seg at det har form, er sammensatt av 
de fire grunnelementer og ernærer seg av fast føde, slik er 
forestillingen om et fysisk selv. Og hva menes med forestillingen om 
et psykisk selv? Man forestiller seg at det har form, består av ren 
tanke og har sine sanser og evner i behold, slik er forestillingen om 
et psykisk selv. Og hva menes med forestillingen om selvets 
formløse plan? Man forestiller seg at det er uten form og består kun 
av idéer, slik er forestillingen om et formløst selv. Jeg viser hvordan 
man kan slippe taket i forestillingen om et fysisk selv, Potthapåda, 
slik at de som greier dette får svekket de negative sidene av sin 
personlighet samtidig som de styrker de positive sidene. De oppnår 
en direkte innsikt i den store og foredlende visdom, og det de har 
erkjent tar de konsekvensene av. Nå kan det hende du tenker som 
så, Potthapåda, at selv om du greier å svekke de negative sidene av 
din personlighet og styrker de positive sidene og oppnår en direkte 
innsikt i den store og foredlende visdom, slik at du tar 
konsekvensene av din erkjennelse, så kan livet likevel være 
ulykkelig. Men slik skal du ikke se det, Potthapåda. De negative 
sidene blir svekket, de positive blir styrket, du oppnår en direkte 
innsikt i den store og foredlende visdom, slik at du tar 
konsekvensene av din erkjennelse. Da oppstår det glede, fryd, 
sinnsro, oppmerksomhet og klar forståelse, og livet blir lykkelig. Jeg 
viser hvordan man kan slippe taket i forestillingen om et psykisk 
selv også, Potthapåda, slik at de som greier dette får svekket de 
negative sidene av sin personlighet samtidig som de styrker de 
positive sidene. De oppnår en direkte innsikt i den store og 
foredlende visdom, og det de har erkjent tar de konsekvensene av. 
Nå 


kan det hende du tenker som så, Potthapåda, at selv om du 
greier å svekke de negative sidene av din personlighet og styrker de 
positive sidene og oppnår en direkte innsikt i den store og 
foredlende visdom, slik at du tar konsekvensene av din erkjennelse, 
så kan livet likevel være ulykkelig. Men slik skal du ikke se det, 
Potthapåda. De negative sidene blir svekket, de positive blir styrket, 
du oppnår en direkte innsikt i den store og foredlende visdom, slik 
at du tar konsekvensene av din erkjennelse. Da oppstår det glede, 
fryd, sinnsro, oppmerksomhet og klar forståelse, og livet blir 
lykkelig. Jeg viser hvordan man kan slippe taket i forestillingen om 
et formløst selv også, Potthapåda, slik at de som greier dette får 
svekket de negative sidene av sin personlighet samtidig som de 
styrker de positive sidene. De oppnår en direkte innsikt i den store 
og foredlende visdom, og det de har erkjent tar de konsekvensene 
av. Nå kan det hende du tenker som så, Potthapåda, at selv om du 
greier å svekke de negative sidene av din personlighet og styrker de 
positive sidene og oppnår en direkte innsikt i den store og 
foredlende visdom, slik at du tar konsekvensene av din erkjennelse, 
så kan livet likevel være ulykkelig. Men slik skal du ikke se det, 
Potthapåda. De negative sidene blir svekket, de positive blir styrket, 
du oppnår en direkte innsikt i den store og foredlende visdom, slik 
at du tar konsekvensene av din erkjennelse. Da oppstår det glede, 
fryd, sinnsro, oppmerksomhet og klar forståelse, og livet blir 
lykkelig. Hvis noen skulle spørre oss hva disse forestillingene om et 
fysisk selv er, de som jeg viser hvordan man kan slippe taket i, slik 
at de som greier dette får svekket de negative sidene av sin 
personlighet samtidig som de styrker de positive sidene, og slik at 
de oppnår en direkte innsikt i den store og foredlende visdom, og 
tar konsekvensene av det de har erkjent, — da svarer vi at det er 
nettopp disse forestillingene om et fysisk selv, de som jeg viser 
hvordan man kan slippe taket i, slik at de som greier dette får 
svekket de negative sidene av sin personlighet samtidig som de 
styrker de positive sidene, og slik at de oppnår en direkte innsikt i 
den store og foredlende visdom, og tar konsekvensene av det de har 
erkjent. Og hvis noen skulle spørre oss hva disse forestillingene om 
et psykisk eller et 


formløst selv er, de som jeg viser hvordan man kan slippe 
taket i, slik at de som greier dette får svekket de negative sidene av 
sin personlighet samtidig som de styrker de positive sidene, og slik 
at de oppnår en direkte innsikt i den store og foredlende visdom, og 
tar konsekvensene av det de har erkjent, — da svarer vi at det er 
nettopp disse forestillingene om et psykisk eller et formløst selv, de 
som jeg viser hvordan man kan slippe taket i, slik at de som greier 
dette får svekket de negative sidene av sin personlighet samtidig 
som de styrker de positive sidene, og slik at de oppnår en direkte 
innsikt i den store og foredlende visdom, og tar konsekvensene av 
det de har erkjent. Hva synes du om dette, Potthapåda? Når det er 
slik, synes du ikke disse uttalelsene er velbegrunnet?” *Jo, det er 
sikkert, Mester. Slik saken er, er disse uttalelsene velbegrunnet.” 
*Det er som om en mann skulle stå rett nedenfor en takterrasse og 
bygge ei trapp opp til den, Potthapåda. Hvis noen da spurte ham 
om han visste hvor den lå, den takterrassen som han bygde trapp 
til, — om den lå i øst, vest, nord eller syd eller om den var høy, lav 
eller middels høy, — da kunne han svare: "Her er den, min venn! 
Jeg står jo rett nedenfor den takterrassen jeg bygger trapp til.” Hva 
synes du om dette, Potthapåda? Når det er slik, synes du ikke denne 
mannen uttaler seg med god grunn?” *Jo, det er sikkert, Mester. 
Mannen i dette eksemplet uttaler seg med god grunn.” *Nettopp, 
Potthapåda. Og hvis noen skulle spørre oss hva disse forestillingene 
om et fysisk, et psykisk eller et formløst selv er, de som jeg viser 
hvordan man kan slippe taket i, slik at de som greier dette får 
svekket de negative sidene av sin personlighet samtidig som de 
styrker de positive sidene, og slik at de oppnår en direkte innsikt i 
den store og foredlende visdom, og tar konsekvensene av det de har 
erkjent, — da svarer vi at det er nettopp disse forestillingene om et 
fysisk, et psykisk eller et formløst selv, de som jeg viser hvordan 
man kan slippe taket i, slik at de som greier dette får svekket de 
negative sidene av sin personlighet samtidig som de styrker de 
positive sidene, og slik at de oppnår en direkte innsikt i den store og 
foredlende 


visdom, og tar konsekvensene av det de har erkjent. Hva 
synes du om dette, Potthapåda? Når det er slik, synes du ikke disse 
uttalelsene er velbegrunnet?” *Jo, det er sikkert, Mester. Slik saken 
er, er disse uttalelsene velbegrunnet.” Da dette var sagt, vendte 
Citta, elefanttrenerens sønn, seg til Mesteren og sa: *Når man 
forestiller seg selvet som fysisk, da mener man at forestillingene om 
at selvet skulle være psykisk eller formløst, er feil, Mester. Da mener 
man at sannheten er at selvet er fysisk. Når man forestiller seg 
selvet som psykisk, da mener man at forestillingene om at selvet 
skulle være fysisk eller formløst, er feil, Mester. Da mener man at 
sannheten er at selvet er psykisk. Og når man forestiller seg selvet 
som formløst, da mener man at forestillingene om at selvet skulle 
være fysisk eller psykisk, er feil, Mester. Da mener man at 
sannheten er at selvet er formløst.” *Når man forestiller seg selvet 
som fysisk, da sier man verken at det er psykisk eller formløst, 
Citta. Da sier man at det er fysisk. Når man forestiller seg selvet 
som psykisk, da sier man verken at det er fysisk eller formløst, 
Citta. Da sier man at det er psykisk. Og når man forestiller seg 
selvet som formløst, da sier man verken at det er fysisk eller 
psykisk, Citta. Da sier man at det er formløst. Hvis noen skulle 
spørre deg om du eksisterte før i tiden eller ikke, om du kommer til 
å eksistere i framtiden eller ikke, eller om du eksisterer nå eller 
ikke, — hva ville du svare til det, Citta?” *Da ville jeg svare at jeg 
eksisterte før i tiden, jeg var ikke uten eksistens. Jeg kommer til å 
eksistere i framtiden, jeg kommer ikke til å bli uten eksistens. Og 
jeg eksisterer nå, jeg er ikke uten eksistens.” *Men hvis nå noen 
spurte deg om de forestillingene om et selv du hadde før i tiden var 
ditt sanne selv, slik at nåtid og framtid ikke er virkelige, — eller om 
de forestillingene om et selv du kommer til å ha i framtiden er ditt 
sanne selv, slik at nåtid og fortid ikke er virkelige, — eller om de 
forestillingene om et selv du har nå er ditt sanne selv, slik at fortid 
og framtid ikke er virkelige, — hva ville du svare da, Citta?” *Da 
ville jeg svare at jeg opplevde de forestillingene forestillingene om 
et selv jeg hadde før i tiden som mitt sanne selv akkurat da, slik at 
nåtid og framtid ikke var 


virkelige, de forestillingene om et selv jeg kommer til å ha 
i framtiden kommer jeg til å oppleve som mitt sanne selv akkurat 
da, slik at nåtid og fortid ikke blir virkelige, og de forestillingene 
om et selv jeg har nå opplever jeg som mitt sanne selv akkurat nå, 
slik at fortid og framtid er ikke virkelige.” *Nettopp, Citta. Og når 
man forestiller seg selvet som fysisk, da sier man verken at det er 
psykisk eller formløst. Da sier man at det er fysisk. Når man 
forestiller seg selvet som psykisk, da sier man verken at det er fysisk 
eller formløst, da sier man at det er psykisk. Og når man forestiller 
seg selvet som formløst, da sier man verken at det er fysisk eller 
psykisk, Citta. Da sier man at det er formløst. Det er som når vi har 
melket kua, Citta. Av melka blir det fløte og av fløten blir det smør. 
Når det er melk blir det ikke kalt fløte eller smør. Akkurat da blir 
det kalt melk. Når det er fløte sier vi ikke at det er melk eller smør. 
Akkurat da sier vi det er fløte. Og når det er smør sier vi ikke at det 
er melk eller fløte. Akkurat da sier vi at det er smør. Slik er det også 
med selvet, Citta. Når man forestiller seg selvet som fysisk, da sier 
man verken at det er psykisk eller formløst. Da sier man at det er 
fysisk. Når man forestiller seg selvet som psykisk, da sier man 
verken at det er fysisk eller formløst, Citta. Da sier man at det er 
psykisk. Og når man forestiller seg selvet som formløst, da sier man 
verken at det er fysisk eller psykisk, Citta. Da sier man at det er 
formløst. Det er slik folk pleier å si det, Citta. Dette er vanlige 
uttrykk og normal språkbruk som den som har kommet fram også 
gjør bruk av, uten å henge seg opp i den.” Da dette var sagt, sa 
vandreren Potthapåda: "Utmerket, Mester, utmerket! Det er som å 
rette opp det som var blitt veltet, eller som å åpenbare det som var 
skjult. Det er som å vise veien til en som var gått vill, eller som å 
bære lys inn i mørket, slik at den som har øyne kan se det som er 
der. Nettopp slik har du forklart sannheten på mange måter, Mester. 
Nå tar jeg tilflukt til deg, Mester, til din lære og til 
munkefellesskapet. Vær så snill å regne meg som en legvenn, 
Mester, som har tatt tilflukt fra i dag av og så lenge jeg lever.” Men 
Citta, elefanttrenerens sønn, sa: "Utmerket, Mester, utmerket! Det er 
som å rette opp det som var blitt veltet, 


eller som å åpenbare det som var skjult. Det er som å vise 
veien til en som var gått vill, eller som å bære lys inn i mørket, slik 
at den som har øyne kan se det som er der. Nettopp slik har du 
forklart sannheten på mange måter, Mester. Nå tar jeg tilflukt til 
deg, Mester, til din lære og til munkefellesskapet. La meg få utgang 
og opptak av deg, Mester.” Citta fikk utgang og opptak av Mesteren. 
Straks etter at han var blitt ordinert, trakk Citta seg tilbake i 
ensomhet og satte alle krefter inn, energisk og uten å nøle. Ikke 
lenge etter fullførte han den høyere trening, den som unge menn av 
god familie med rette forlater hjemmet og går ut i hjemløsheten for. 
Han innså selv og erkjente direkte: Nå oppstår det ikke noe nytt, 
treningsveien er vandret til ende, gjort er det som skulle gjøres og 
det er ikke noe mer som gjenstår. Dette forsto han fullt ut, og tok 
konsekvensene av sin erkjennelse. Og nå var Citta en av de 
ærverdige. 


10. Samtalen med Subha Subhasutta Innledning Det er lite 
nytt å finne i denne teksten. Munkelivserien blir gjentatt, men 
denne gangen delt i moral (s7la), konsentrasjon (samådhi) og 
visdom (pafifiå). Det vil si at konsentrasjon inntar den plass som 
fullkommengjørelsen av sinnet hadde i tekst 8, men i praksis er 
disse betegnelsene synonyme. Interessant er det også å merke seg at 
dette er en av de få tekstene som ikke er tillagt Buddha selv. 
Tidspunktet for samtalen er lagt til etter Buddhas bortgang 
(parinibbåna), og hovedpersonen Ånanda, en av Buddhas nærmeste 
elever, gir et retrospektivt overblikk over de faktorene som bidro til 
buddhismens suksess. Dette gjør han nettopp i form av 
munkelivserien. Kan dette muligens bety at denne *munkelivserien” 
nettopp var den måten Ananda foretrakk å legge fram Buddhas lære 
på? Det er vanskelig å svare et definitivt ja eller nei på dette, men 
hvis vi undersøker og sammenlikner med andre tekster som Ånanda 
skal ha uttalt etter Mesterens død, finner vi at disse også til dels 
følger samme mønster. I Atthakanagarasutta (MN 52) snakker han 
om de sju meditasjonstilstander og de fire høyverdige holdninger 
(brahmavihåra). I Gopakamoggallanasutta (MN 108) snakker han 
bl.a. om moral, nøysomhet, de fire meditasjonstilstander, 
paranormale ferdigheter og utsletting av sinnets forurensninger. 
Alle disse temaene står sentralt også i dette bindet. 


b 


Samtalen med Subha Slik har jeg hørt det: Ikke lenge etter 
at Mesteren var sluknet for godt, bodde Ånanda i Anåthapindikas 
park Jetalund ved Savatthi. Samtidig var den unge brahmanen 
Subha, Todeyyas sønn, også 1 Savatthi i forbindelse med et eller 
annet gjøremål. Da sa Subha til en annen ung brahman: *Kan du 
ikke gå bort til filosofen Ananda og hilse ham fra meg. Spør 
hvordan det står til med ham, om han er ved god helse og har det 
bra, og si at det hadde vært fint om han ville være så vennlig å 
komme og besøke meg.” *Ja vel,” sa den andre brahmanen. Han 
gikk til Ånanda og hilste høflig på ham. Så overbrakte han hilsenen 
og invitasjonen fra Subha, slik han var bedt om å gjøre. Da han 
hadde sagt dette, svarte Ananda: *Det passer dårlig nå, for jeg har 
nettopp tatt medisinen min. Men kanskje jeg kan komme i morgen, 
hvis det passer slik og jeg får tid.” Den unge mannen reiste seg og 
gikk tilbake til Subha. Han fortalte hva Ananda hadde sagt, og la til: 
*Men jeg fikk da i alle fall Ananda til å love at han skulle komme i 
morgen, hvis han kan.” Da natten var omme og det ble morgen, 
kledde Ananda på seg, tok kappe og bolle, og ga seg på vei til 
Subhas bolig, sammen med sin hjelpegutt Cetaka. Da han kom fram, 
satte han seg på den sitteplassen som var gjort klar for ham. Den 
unge brahmanen Subha gikk bort og hilste høflig på Ånanda, og 
satte seg ved siden av ham. Da de begge hadde satt seg, sa Subha: 
*Du var jo Gotamas personlige tjener, Ånanda, og du var sammen 
med ham og fulgte ham i mange år. Du vet sikkert hvilken 
undervisning han pleide å gi, som gjorde at så mange mennesker 
gjerne kom til ham og ble hos ham. Hvilken 


undervisning pleide han å gi, Ånanda?” *Mesteren pleide å 
undervise i tre hovedemner, og det var denne undervisningen som 
gjorde at så mange mennesker gjerne kom til ham og ble hos ham. 
Hvilke tre hovedemner? Det var moral, konsentrasjon og visdom. 
Det var disse tre hovedemnene Mesteren pleide å undervise i, og det 
var denne undervisningen som gjorde at så mange mennesker 
gjerne kom til ham og ble hos ham.” «Hva gikk Gotamas 
moralundervisning ut på, Ånanda? "Sett nå at en som er kommet 
fram til sannheten står fram her i verden. Han er en ærverdig 
Mester som har våknet fullt og helt ved egen hjelp. Han har 
fullkommen kunnskap og atferd, han er lykkelig, han er en som 
kjenner verden, — en uforlignelig trener for folk som kan trenes, — 
guders og menneskers lærer, en våken Mester.. Han forstår denne 
verden til fullkommenhet, med alle dens engler, djevler, guder, 
brahmaner, filosofer, fyrster og andre mennesker, og alt som finnes 
for øvrig, — og det som han selv har realisert, meddeler han til 
andre. Han underviser i en lære som er vakker på begynnelsen, 
vakker på midten og vakker på slutten, som er hel og komplett både 
i form og innhold. Og han forklarer det rene, opphøyde liv. Så 
kommer en husherre eller sønnen hans... (Videre som i Munkelivets 
frukter.) Når en munk således har fullkommen moral, unge 
brahman, da frykter han intet fra noe hold, for han er beskyttet av 
sin moral. Det er som når en lovlig innsatt fyrste har slått ned alle 
sine motstandere. Da frykter han intet fra noe hold, for han er uten 
fiender. Slik er det også når en munk har fullkommen moral, unge 
brahman. Da frykter han intet fra noe hold, for han er beskyttet av 
sin moral. Og når han har oppnådd slike edle moralske trekk, 
opplever han en indre lykke som ingen kan klandre. På denne 
måten har en munk fullkommen moral, unge brahman. Dette er den 
morallæren Mesteren pleide å undervise 1, og det var denne 
undervisningen som gjorde at så mange mennesker gjerne kom til 
ham og ble hos ham. Men ennå er det mer som bør gjøres.” *Bra, 
Ånanda! Utmerket, Ånanda! Denne edle morallæren er sannelig 
fullkommen og uklanderlig! En slik fullkommen og edel morallære 
har jeg ikke sett 


hos noen andre filosofer eller brahmaner enn hos dere. Og 
hvis noen andre filosofer eller brahmaner skulle finne at de hadde 
oppnådd en slik edel og fullkommen moral, så ville de nok være 
fornøyd og si at dette holder, nå har vi gjort nok, nå har vi nådd 
målet, nå trenger vi ikke gjøre noe mer! Men du, Ananda, sier at det 
ennå er mer som bør gjøres! Men hva gikk Gotamas 
konsentrasjonsundervisning ut på, Ananda?” *Hvordan vokter en 
munk sine sanseporter, unge brahman? Når en munk ser en synlig 
form med øyet sitt, unge brahman, griper han ikke etter helheten 
som objekt og heller ikke etter de enkelte detaljer. Ettersom dårlige 
og usunne tendenser som hat og begjær kan komme til å influere på 
en som ikke vokter på synssansen sin, går han inn for å passe på 
den. Han vokter synssansen sin vel, og passer godt på. Og likedan 
når han hører en lyd med øret sitt, eller fornemmer en duft med 
nesa, eller kjenner en smak på tunga, eller føler en berøring mot 
kroppen, eller når han fornemmer en ide med sinnet, da griper han 
ikke etter helheten som objekt og heller ikke etter de enkelte 
detaljer. Ettersom dårlige og usunne tendenser som hat og begjær 
kan komme til å influere på en som ikke vokter på sinnets sans, går 
han inn for å passe på den. Han vokter sinnets sans vel, og passer 
godt på. Og når han har oppnådd en slik sansekontroll, opplever 
han en indre ublandet lykke. På denne måten vokter en munk sine 
sanseporter, unge brahman. Og hvordan er en munk oppfylt av 
oppmerksomhet og klar forståelse, unge brahman? Når en munk går 
fram og tilbake, unge brahman, så gjør han dette med klar 
forståelse. Når han ser på noe eller ser seg omkring, gjør han dette 
med klar forståelse. Når han bøyer eller retter ut deler av kroppen, 
gjør han dette med klar forståelse. Når han er iført sine kapper og 
bærer matbollen sin, gjør han dette med klar forståelse. Når han 
spiser, drikker, tygger og smaker, gjør han dette med klar forståelse. 
Når han tømmer seg for avføring og urin, gjør han dette med klar 
forståelse. Uansett om han går, står, sitter, sovner, våkner, taler 
eller tier, så gjør han dette med klar forståelse. På denne måten er 
en munk oppfylt av oppmerksomhet og klar forståelse, unge 
brahman. 


Og hvordan lever en munk i nøysomhet, unge brahman? 
En munk er fornøyd, unge brahman, med så mye klær som er 
nødvendig for å beskytte kroppen, og med så mye mat som er 
nødvendig for at magen skal fungere skikkelig. Det han eier kan han 
ta med seg hvor han går og står, akkurat som en fugl tar med seg 
vingene sine hvor den enn flyr, unge brahman. Slik er altså en 
munk fornøyd med så mye klær som er nødvendig for å beskytte 
kroppen, og med så mye mat som er nødvendig for at magen skal 
fungere skikkelig. Det han eier kan han ta med seg hvor han går og 
står. På den måten lever en munk i nøysomhet, unge brahman. Når 
han har utviklet denne edle moralske karakter og denne edle 
sansekontrollen, når han har utviklet en slik edel oppmerksomhet 
og klar forståelse, og når han lever slik i edel nøysomhet, — da 
finner han seg et ensomt sted å bo, så som i villmarken, under et 
tre, på fjellet, i en stille dal, i en grotte, på en gravplass, 1 skogen, 
det fri eller på en haug med strå. Når han er kommet tilbake fra 
almisserunden og er ferdig med å spise, setter han seg ned med 
korslagte bein og kroppen rak, med våken oppmerksomhet. Han 
legger bort all grådighet etter verdslige goder og lever uten 
grådighet i tankene, han renser sinnet for all grådighet. Han legger 
bort alt hat og motvilje og lever uten motvilje 1 sinnet, med 
omtanke for alle levende veseners vel, — han renser sinnet for alt 
hat og motvilje. Han legger bort all sløvhet og treghet, og lever uten 
sløvhet og treghet. Han er åpen for inntrykk, har oppmerksomhet 
og klar forståelse, og renser sinnet for sløvhet og treghet. Han 
legger bort rastløshet og bekymringer og lever uten indre uro. Med 
sinnet fylt av fred renser han det for rastløshet og bekymringer. Han 
kvitter seg med all forvirring og lever med all uvisshet overvunnet. 
Han er ikke lenger i villrede om hva som er godt, og han renser 
sinnet for all forvirring. (Videre som i Munkelivets frukter.) Når han 
således ser hvordan disse fem hindringene blir borte fra hans indre, 
blir han tilfreds. Den som er tilfreds finner glede, og den som har 
glede i sinnet, får ro i kroppen. Den som har ro i kroppen føler 
velvære, og den som føler velvære får samlet tankene. Han isolerer 
seg både fra sansenytelser og fra usunne ideer og går inn 


i den første ... andre ... tredje ... fjerde meditasjonstilstand, 
... (Videre som i Munkelivets frukter.) Slik er den konsentrasjonen 
han har. Dette er den konsentrasjonslæren Mesteren pleide å 
undervise 1, og det var denne undervisningen som gjorde at så 
mange mennesker gjerne kom til ham og ble hos ham. Men ennå er 
det mer som bør gjøres.” *Bra, Ånanda! Utmerket, Änanda! Denne 
edle konsentrasjonslæren er sannelig fullkommen, det er jo ikke noe 
som mangler! En slik fullkommen og edel konsentrasjonslære har 
jeg ikke sett hos noen andre filosofer eller brahmaner enn hos dere. 
Og hvis noen andre filosofer eller brahmaner skulle finne at de 
hadde oppnådd en slik edel og fullkommen konsentrasjon, så ville 
de nok være fornøyd og si at dette holder, nå har vi gjort nok, nå 
har vi nådd målet, nå trenger vi ikke gjøre noe mer! Men du, 
Ananda, sier at det ennå er mer som bør gjøres! Men hva gikk 
Gotamas visdomsundervisning ut på, Ananda?” *Nå som sinnet 
hans er blitt konsentrert, klart og lysende rent, plettfritt og uten noe 
som skjemmer, smidig og lett å arbeide med, fast og urokkelig, 
anvender han dette sinnet og retter det mot innsikt og visdom. Og 
dette merker han seg: 'Denne kroppen min har form og består av de 
fire grunnelementene. Den er avlet av far og mor og opprettholdt av 
ris og melk. Den er underlagt forandringens, forfallets, 
forråtnelsens, ødeleggelsens og oppløsningens lov. Men bevisstheten 
min er basert på nettopp denne kroppen, og er avhengig av den.” 
(Videre som i Munkelivets frukter.) Og når sinnet hans er blitt 
konsentrert, klart og lysende rent, plettfritt og uten noe som 
skjemmer, smidig og lett å arbeide med, fast og urokkelig, — så 
anvender han dette sinnet og retter det mot kunnskapen om 
hvordan sinnets forurensninger kan utslettes. Han merker seg det 
som det er: Dette er lidelse. Han merker seg det som det er: Dette er 
lidelsens opphav. Han merker seg det som det er: Dette er lidelsens 
opphør. Han merker seg det som det er: Dette er veien til lidelsens 
opphør. Han merker seg det som det er: Dette er sinnets 
forurensninger. Han merker 


seg det som det er: Dette er opphavet til sinnets 
forurensninger. Han merker seg det som det er: Dette er 
sinnsforurensningenes opphør. Han merker seg det som det er: 
Dette er veien til sinnsforurensningenes opphør. Når han vet og ser 
dette, blir sinnet hans befridd fra forurensninger i sinnet knyttet til 
sanselige nytelser, fra forurensninger i sinnet knyttet til 
forventningsmønstre og fra forurensninger i sinnet knyttet til 
uvitenhet. Han er fri, og vet at han er fri. Og han vet at det ikke 
oppstår noe nytt, at treningsveien er vandret til ende, — gjort er det 
som skulle gjøres og det er ikke noe mer som gjenstår. Slik er den 
visdommen han har. Dette er den visdomslæren Mesteren pleide å 
undervise i, og det var denne undervisningen som gjorde at så 
mange mennesker gjerne kom til ham og ble hos ham. Og da er det 
ikke noe mer som skal gjøres.” *Bra, Ånanda! Utmerket, Ånanda! 
Denne edle visdomslæren er sannelig fullkommen, det er jo ikke noe 
som mangler! En slik fullkommen og edel visdomslære har jeg ikke 
sett hos noen andre filosofer eller brahmaner enn hos dere. Og da er 
det ikke noe mer som skal gjøres. Utmerket, Ånanda, utmerket! Det 
er som å rette opp det som var blitt veltet, eller som å åpenbare det 
som var skjult. Det er som å vise veien til en som var gått vill, eller 
som å bære lys inn i mørket, slik at den som har øyne kan se det 
som er der. Nettopp slik har du forklart sannheten på mange måter, 
Ananda. Nå tar jeg tilflukt til Mesteren Gotama, til hans lære og til 
munkefellesskapet. Vær så snill å regne meg som en legvenn, 
Ananda, som har tatt tilflukt fra i dag av og så lenge jeg lever. 


11. Samtalen med Kevaddha Kevaddhasutta Innledning I 
Tipitaka finnes det også beretninger om fenomener som mange vil 
kalle paranormale eller overnaturlige. Andre kaller det undre eller 
mirakler. I andre religioner ser man gjerne slike fenomener som 
tegn på en høyere makts inngripen, og det betraktes som 
sannhetsbevis for den ene eller den andre lære. Men i buddhismen 
(og her snakker vi om "palibuddhismen”) betraktes ikke disse 
fenomenene som *overnaturlige”. De ses tvertimot som utslag av 
naturlige evner i mennesket, evner som kan opptre spontant hos 
noen få, men som hvem som helst kan trene opp gjennom spesielle 
meditasjonsmetoder. Man kan beundre den *håndverksmessige” 
ekspertise som paranormale virtuoser kan utvise, og man kan ha 
respekt for den åndelige trening som ligger bak slike ferdigheter. 
Men paranormal virtuositet regnes ikke som sannhetsbevis for noe 
annet enn nettopp paranormal virtuositet. En annen ting er at den 
maktfølelsen som paranormale ferdigheter lett kan gi, kan virke 
ødeleggende på et svakt sinn. Derfor er det mange læremestere som 
advarer mot å ønske seg slike evner. Som vi ser i denne teksten, 
mente Buddha at sannheten må kunne stå på egne bein. Læren, 
undervisningen, får være under godt nok. Han nektet å benytte seg 
av paranormale PR-framstøt for å vinne tilhengere, og slike billige 
knep som f.eks. å gå på vannet, hadde han bare forakt til overs for. 
Denne opprinnelige holdningen overfor mirakler o.1. ble glemt i 
mange senere skoler, — enkelte mahåyånatekster er så fulle av 
mirakuløse innslag at det kan være vanskelig å oppdage de 
fundamentalt buddhistiske lære-elementene inne mellom alt 
glitteret! Men det er interessant å se at zen-skolen i Kina og Japan 
tok vare på dette element fra den tidligste buddhismen. Det fortelles 
at en shinshu-prest utfordret en zen-mester, og sa: "Grunnleggeren 
av vår sekt kunne utrette så store mirakler at når 


han sto på den ene elvebredden og tjeneren hans sto på 
den andre bredden med et papir i handa, kunne han skrive Amidas 
hellige navn på papiret, gjennom lufta! Kan du gjøre noe slikt?” 
Zen-mesteren svarte ubekymret: *Det kan godt hende at din rev av 
en lærer kunne få til det knepet der, men slik er ikke zen. Mitt 
under er at når jeg er sulten så spiser jeg, og når jeg er trett, går jeg 
og legger meg.” Munkelivserien fungerer her som en nærmere 
beskrivelse av undervisningsunderet. Videre forteller Buddha 
anekdoten om munken som för til himmels for å få svar på et 
vanskelig spørsmål. Noen har hevdet at denne fortellingen virker 
nokså tilfeldig påhengt, men ser vi den som illustrasjon på hvor lite 
hjelp det er i paranormale ferdigheter og overnaturlige vesener til å 
løse de dypere eksistensielle spørsmål, henger historien så godt 
sammen med tekstens hovedtema at det ikke skulle være noe i veien 
for at den kan være original. Denne historien om munken som blir 
send fra det ene "departementskontoret” til det neste opp gjennom 
hele det himmelske byråkratiet, og som munner ut i den kostelige 
scenen hvor Brahma tross desperate forsøk på å bevare fasaden 
likevel må innrømme sin uvitenhet, bærer umiskjennelig preg av 
Buddhas stillferdige ironi og underfundige form for humor. 
Historien har så sterkt eventyr-preg, at det var uhyre fristende å 
oversette Brahma, den høyeste gud, som Vårherre i denne 
sammenhengen (noe jeg da også gjorde i den første utgaven av 
disse tekstene), og for en oversetter var det heller ikke lett å stå 
imot fristelsen til å bemanne de himmelske kontorene med St. Peter 
og erkeengelen Gabriel! Men spøk til side. Historien har også et 
didaktisk formål. Det har vært sagt at skal du omvende et folk må 
du først omvende dets guder, og dette har i stor utstrekning vært 
buddhismens metode opp gjennom historien. Fra historien om kong 
Olav og Dale-Gudbrand vet vi at andre misjonerende religioner til 
tider har valgt å gå hardere fram, og omvender heller folket ved å 
knuse dets guder (og gjerne også deres tilhengere!). Og ved sin 
omformulering av munkens spørsmål antyder Buddha at ren fysikk, 
eller naturvitenskap, først blir meningsfylt når den settes i relasjon 
til bevisstheten, til den bevisste iakttaker. Ved slik å sette 
mennesket 1 sentrum, foregriper han også temaer i vår tids 
vitenskaps- og samfunnsdebatt. Men dette er 


tanker leseren kan videreføre selv. 


Samtalen med Kevaddha 1. Om undere Slik har jeg hørt 
det: En gang holdt Mesteren til i Påvårikas mangolund ved Nalanda. 
Da kom den unge borgeren Kevaddha bort til ham. Han hilste høflig 
på Mesteren og satte seg ned ved siden av ham. Da han hadde satt 
seg, sa han: *Denne byen er velstående og rik på folk og gods, 
Mester, — og det er mange her som har tiltro til deg. Det hadde 
vært fint om du ville utnevne en munk med overmenneskelige evner 
til å utføre paranormale undere. Da ville folk her i Nålanda få enda 
større tiltro til deg, Mester.” Mesteren svarte: *Jeg lærer ikke opp 
munkene mine til å gå og gjøre undere for hvitkledde borgere, 
Kevaddha.” Kevaddha sa: *Jeg mener ikke å motsi deg, Mester, men 
denne byen er velstående og rik på folk og gods, og det er mange 
her som har tiltro til deg. Det hadde vært fint om du ville utnevne 
en munk med overmenneskelige evner til å utføre paranormale 
undere. Da ville folk her i Nalanda få enda større tiltro til deg, 
Mester.” Mesteren gjentok: *Jeg lærer ikke opp munkene mine til å 
gå og gjøre undere for hvitkledde borgere, Kevaddha.” Men 
Kevaddha gjentok forslaget sitt: *Jeg mener ikke å motsi deg, 
Mester, men denne byen er velstående og rik på folk og gods, og det 
er mange her som har tiltro til deg. Det hadde vært fint om du ville 
utnevne en munk med overmenneskelige evner til å utføre 
paranormale undere. Da ville folk her i Nalanda få enda større tiltro 
til deg, Mester.” *Det finnes tre slags undere som jeg kjenner og kan 
utføre selv, og som jeg 


kan lære bort til andre, Kevaddha. Hvilke tre? Det er 
paranormale undere, tankelesningsundere og undervisningsunderet. 
Og hva er så paranormale undere, Kevaddha? Det er slike 
paranormale ferdigheter som en munk kan lære å mestre: Fra å 
være en gjør han seg til mange, og fra å være mange gjør han seg til 
en. Han gjør seg usynlig og kommer til syne igjen. Han går like 
uhindret gjennom vegger og murer som om de skulle være luft. Han 
dykker ned i jorda og kommer opp igjen som om det skulle være 
vann. Han går på vannet uten å synke nedi, som om det skulle være 
fast grunn. Med korslagte bein ferdes han gjennom lufta som fuglen 
på vingene. Han berører og stryker over sola og månen med handa 
si, enda så mektige og veldige de er, og han ferdes i sitt legeme helt 
opp til Brahmas verden. En troende og overbevist person som ser 
dette, går til en skeptiker som ikke er overbevist, og sier: *Det er 
fantastisk, du! Det er virkelig enestående å se hvor kraftfull og 
mektig denne filosofen er! Jeg så at fra å være en gjorde han seg til 
mange, Osv.” Men da kan det hende at skeptikeren som ikke er 
overbevist, svarer: *Ja, det finnes jo et fag som kalles magi. Det er 
vel det han benytter seg av.” Hva mener du, Kevaddha? Kan det 
hende at en skeptiker som ikke er overbevist, sier dette til den 
troende, til han som er overbevist?” *Ja, det kan nok hende, 
Mester.” *Når jeg ser ulempene ved slike paranormale undere, 
skammer jeg meg over dem, Kevaddha, og jeg føler bare vemmelse 
og avsky for dem. Hva er så tankelesningsundere, Kevaddha? Det er 
når en munk kan si hva en annen person tenker eller mener, — når 
han kan beskrive hva som er i deres sinn og tanker: "Nå tenker du 
på det og nå tenker du på det.” En troende og overbevist person 
som ser dette, går til en skeptiker som ikke er overbevist, og sier: 
*Det er fantastisk, du! Det er virkelig enestående å se hvor kraftfull 
og mektig denne filosofen er! Jeg så at han kunne si hva en annen 
person tenkte!” Men da kan det hende at skeptikeren som ikke er 
overbevist, svarer: *Ja, det finnes jo et fag som kalles tankelesning. 
Det er vel det han benytter seg av.” 


Hva mener du, Kevaddha? Kan det hende at en skeptiker 
som ikke er overbevist, sier dette til den troende, til han som er 
overbevist?” *Ja, det kan nok hende, Mester.” *Når jeg ser 
ulempene ved slike tankelesnings-undere, skammer jeg meg over 
dem, Kevaddha, og jeg føler bare vemmelse og avsky for dem. Hva 
er så undervisningsunderet, Kevaddha? Det er når en munk gir 
undervisning i hvordan man bør tenke og hvordan man ikke bør 
tenke, hva man bør ha i tankene og hva man ikke bør ha i tankene, 
og hva man bør vise fra seg og hva man bør ta vare på. Sett nå at en 
som er kommet fram til sannheten står fram her i verden, 
Kevaddha. Han er en ærverdig Mester som har våknet fullt og helt 
ved egen hjelp. (Videre som i Munkelivets frukter.) Dette kalles 
undervisningsunderet, Kevaddha. Han går inn i den første ... andre 
... tredje ... fjerde meditasjonstilstand, ... (Videre som i Munkelivets 
frukter.) Dette er også en del av undervisningsunderet, Kevaddha. 
Når sinnet hans er blitt konsentrert, klart og lysende rent, plettfritt 
og uten noe som skjemmer, smidig og lett å arbeide med, fast og 
urokkelig, anvender han dette sinnet og retter det mot innsikt og 
visdom. (Videre som i Munkelivets frukter.) Dette er også en del av 
undervisningsunderet, Kevaddha. Han er fri, og vet at han er fri. Og 
han vet at det ikke oppstår noe nytt, at treningsveien er vandret til 
ende, — gjort er det som skulle gjøres og det er ikke noe mer som 
gjenstår. Dette er også en del av undervisningsunderet, Kevaddha. 
Så dette er altså de tre slags undere som jeg kjenner og kan utføre 
selv, og som jeg kan lære bort til andre. 2. Munken som besøkte 
Brahma Det var en gang en munk her i denne forsamlingen, 
Kevaddha, som søkte svar på 


dette spørsmålet: De fire grunnegenskapene er 
jordegenskapen, vannegenskapen, ildegenskapen og 
vindegenskapen, — men hvor kan disse forsvinne uten å etterlate 
seg spor? Han gikk inn i en så dyp konsentrasjon at han i sitt 
konsentrerte sinn kom fram dit hvor gudene ferdes. Først gikk han 
bort til bort til gudene i de fire store kongenes følge, og stilte dem 
dette spørsmålet: *Hør her, mine venner. Kan dere si meg hvor de 
fire grunnegenskapene kan forsvinne uten å etterlate seg spor?” 
*Nei, det vet vi ikke,” svarte disse gudene. *'Men kongene over de 
fire verdenshjørner er større og mektigere enn vi. De vet nok 
svaret.” Så gikk munken bort til kongene over de fire 
verdenshjørner og spurte: *Hør her, mine venner. Kan dere si meg 
hvor de fire grunnegenskapene kan forsvinne uten å etterlate seg 
spor?” *Nei, det vet vi ikke,” svarte de fire store kongene. *'Men de 
trettitre gudene er større og mektigere enn vi. De vet nok svaret.” 
Så gikk munken bort og spurte de trettitre, men de sa også at de 
ikke visste hvor de fire grunnegenskapene kan forsvinne uten å 
etterlate seg spor. Men de sendte ham videre til kongen sin, Dyktig, 
som heller ikke kunne svare. Og slik ble han sendt videre oppover 
til vektergudene, som sendte ham videre til kongen sin, Overvokter. 
Derfra ble han sendt til de lykkelige gudene, og til kongen deres, 
Overlykkelig. Derfra videre til de gudene som liker å skape, og til 
kongen deres, Velskapt. Denne sendte ham videre til de gudene som 
hersker over andres skaperverk, men de sendte ham igjen videre til 
kongen sin, Overhersker. Munken stilte ham det samme spørsmålet 
om hvor de fire grunnegenskapene kan forsvinne uten å etterlate 
seg spor, men fikk det samme svaret som de andre hadde gitt ham. 
*Nei, jeg vet ikke hvor de fire grunnegenskapene kan forsvinne uten 
å etterlate seg spor, sa Overhersker. *'Men spør de gudene som 
ferdes i den store Brahmas nærhet. De er større og mektigere enn 
jeg. De vet nok svaret.” Da gikk denne munken inn i en 
konsentrasjon som var så dyp, Kevaddha, at han i sitt konsentrerte 
sinn kom fram dit hvor den store Brahma ferdes. Der gikk han bort 
til gudene i den store Brahmas følge, og spurte: 


*Hør her, mine venner. Kan dere si meg hvor de fire 
grunnegenskapene, dvs. jordegenskapen, vannegenskapen, 
ildegenskapen og vindegenskapen, kan forsvinne uten å etterlate 
seg spor?” Da gudene i den store Brahmas følge hadde hørt 
spørsmålet, sa de: *Nei, munk, dette vet vi ikke. Men det finnes en 
som er større og mektigere enn vi. Det er Gud, den store Brahma, 
den uovervinnelige, allvitende og allmektige Gud, Mesteren som 
skaper og opprettholder, den øverste hersker og autoritet, far til alle 
fødte og ufødte vesener. Han vet nok svaret på spørsmålet ditt.” 
*Men hvor er den store Brahma nå da, mine venner?” *Vi vet ikke 
hvor eller hvordan den store Brahma ferdes, munk, og vi vet heller 
ikke hvor han kommer fra. Men når vi ser at det kommer til syne et 
sterkt lysskjær og en veldig stråleglans, da vet vi at Herren kommer 
snart. For dette lysskjæret og stråleglansen har alltid tidligere vært 
et varsel om at han nærmer seg.” Nå varte det ikke så lenge før den 
store Brahma kom til syne, og munken gikk bort til ham og spurte: 
*Hør her, min venn. Kan du si meg hvor de fire grunnegenskapene, 
dvs. jordegenskapen, vannegenskapen, ildegenskapen og 
vindegenskapen, kan forsvinne uten å etterlate seg spor?” Da han 
hadde sagt dette, Kevaddha, sa den store Brahma: *Jeg er Gud, den 
store Brahma, munk, den store, uovervinnelige, allvitende og 
allmektige Gud, Mesteren som skaper og opprettholder, den øverste 
hersker og autoritet, far til alle fødte og ufødte vesener!” Munken 
svarte: *Men hør nå her, min venn! Jeg spurte deg da ikke om du 
var Gud, den store Brahma, osv.? Jeg spurte deg bare hvor de fire 
grunnegenskapene kan forsvinne uten å etterlate seg spor!” Den 
store Brahma gjentok bare: *Jeg er Gud, den store Brahma, den 
store, uovervinnelige, allvitende og allmektige Gud, Mesteren som 
skaper og opprettholder, den øverste hersker og autoritet, far til alle 
fødte og ufødte vesener, munk!” Men munken sto på sitt: 


* Ja, men jeg spurte deg faktisk ikke om du er Gud, den 
store Brahma, og alt det der, min venn! Jeg spurte deg hvor de fire 
grunnegenskapene kan forsvinne uten å etterlate seg spor!” Da tok 
den store Brahma munken i armen og førte ham litt bort fra de 
andre, Kevaddha, og sa: *Alle de andre gudene i mitt følge tror at 
det ikke finnes noe som Brahma ikke ser, intet som Brahma ikke vet 
og intet som Brahma ikke kjenner til, munk. Derfor ville jeg ikke si 
det så de hørte det, men faktum er at jeg heller ikke vet hvor de fire 
grunnegenskapene, altså jordegenskapen, vannegenskapen, 
ildegenskapen og vindegenskapen, kan forsvinne uten å etterlate 
seg spor! Så du har gjort en tabbe, munk. Det var dumt av deg å 
forbigå Mesteren og prøve å finne svar på dette andre steder enn 
hos ham. Gå nå tilbake og finn ham, og still dette spørsmålet til 
ham, munk. Så kan du legge merke til hva han har å si til det.” Og 
dermed forsvant denne munken fra Brahmas rike like fort som når 
en kraftig mann strekker ut eller bøyer armen sin, Kevaddha, og 
han kom til syne her like foran meg. Han hilste høflig på meg og 
satte seg ned ved siden av meg. Da han hadde satt seg, stilte han 
meg dette spørsmålet: *Hør her, Mester. Kan du si meg hvor de fire 
grunnegenskapene, dvs. jordegenskapen, vannegenskapen, 
ildegenskapen og vindegenskapen, kan forsvinne uten å etterlate 
seg spor?” Da han hadde sagt dette, Kevaddha, sa jeg til ham: "Før i 
tiden tok sjøfarende handelsmenn med seg en landfinnerfugl på 
skipet når de dro til sjøs, munk. Når de ikke kunne finne land, slapp 
de landfinnerfuglen løs fra skuta. Den fløy mot øst, mot syd, mot 
vest og mot nord, den steg høyt til værs og kretset omkring. Hvis 
den kunne se land et eller annet sted, forsvant den i den retningen, 
men hvis den ikke kunne se land, vendte den tilbake til skipet. På 
samme måte har du lett etter svar på dette spørsmålet ditt. Du har 
vært helt opp til Brahmas rike uten å finne svar. Og nå kommer du 
tilbake til meg. Men du har formulert spørsmålet ditt feil, munk. I 
stedet for å spørre hvor de fire grunnegenskapene kan forsvinne 
uten å etterlate seg spor, skal du heller stille spørsmålet på denne 
måten: 


Hvor er det at jord og vann, ild og vind ikke blir hengende 
fast? Hvor er det at langt og kort, stort og smått, stygt og pent, ja, 
hvor kan navn og form forsvinne uten å etterlate seg spor? Da blir 
svaret dette: Bevisstheten, — usynlig og grenseløs, kan slippe taket i 
alt som finnes. Der er det at jord og vann, ild og vind ikke blir 
hengende fast. Der er det at langt og kort, stort og smått, stygt og 
pent, — ja, navn og form kan forsvinne uten å etterlate seg spor. 
Når bevisstheten blir borte, blir alle ting borte.” Slik talte Mesteren, 
og glad til sinns tok Kevaddha imot Mesterens ord. 


12. Samtalen med Lohicca Lohiccasutta Innledning I 
forrige tekst framholdt Buddha at det underet han foretrakk å bli 
kjent for, var læren, undervisningen. I denne teksten drøftes flere 
aspekter av det å undervise, og den bidrar til å kaste lys over 
Buddhas motivasjon for å vie sitt liv til å undervise og hjelpe andre. 
Hovedmotivasjonen er medfølelse, eller nestekjærlighet. For hvis 
noen kommer fram til verdifulle tanker og ikke vil dele disse med 
andre, er dette en like egoistisk handling som å nekte å dele på 
materielle goder. Dette bringer også tankene hen på beretningen i 
Vinayapitakas Mahavagga (gjengitt i lett mytologisk forkledning i 
Mahåpadanasutta, DN 14), der Buddha forteller hvordan han 
besluttet seg til å undervise. Da han først var blitt en oppvåknet, 
eller en buddha, hadde han ikke lyst til å formidle sin innsikt til 
andre. Han tenkte andre ikke ville forstå den, og at dette bare ville 
gi ham bryderi til ingen nytte. Det måtte være bedre å leve 
tilbaketrukket og glede seg over den nyvunne innsikten for seg selv. 
Men da fortelles det at Brahma Sahampati, som noen betrakter som 
en personifisering av Buddhas medfølelse, kom og bønnfalt ham om 
å undervise. For folk var jo forskjellige, det fantes dem som bare 
hadde litt støv i øynene, og de ville nok forstå, mente han. Uten 
Buddhas hjelp, derimot, ville de gå til grunne. Og det var nettopp 
denne medfølelsen med andre som rørte Buddha til å påta seg 
arbeidet med å åpne dørene til friheten fra død”, og undervise i 
læren, eller dhamma. Videre går teksten inn på en drøfting av hva 
slags egenskaper en god lærer bør ha. Han bør kjenne sitt emne ut 
fra egne erfaringer, og han bør ha evnen til å motivere og inspirere 
sine elever. På sett og vis kan derfor denne teksten leses som en 
pedagogisk avhandling. Hva er så den ideelle mønsterplan? I denne 
sammenheng blir det naturlig nok henvist til munkelivserien. 


Denne forholdsvis korte teksten er fri for overnaturlige 
elementer, om en ser bort fra munkelivseriens faste ingredienser. 
Noen forskere hevder at dette, i tillegg til det enhetlige tema og den 
levende samtaleformen, kan tyde på at vi her har for oss en tidlig 
tekst, som ikke er blitt omformet verken av skolastisk dogmatikk 
eller av velmenende fromhet. 


Samtalen med Lohicca Slik har jeg hørt det: En gang 
Mesteren var på vandring i Kosala sammen med en stor flokk på 
omtrent fem hundre munker, kom han til Salavatika. På den tiden 
bodde brahmanen Lohicca i Salavatika, et sted som myldret av 
mennesker, og som var rikt på gressganger, skog, vann og korn. 
Stedet var krongods som kong Pasenadi av Kosala hadde gitt ham å 
styre med kongelige fullmakter. På den tiden hadde brahmanen 
Lohicca kommet fram til denne forkastelige teorien: ”Hvis nå en 
filosof eller en brahman skulle komme fram til en verdifull lære, så 
bør han ikke fortelle andre om det. Hvorfor skal en vel gjøre noe for 
andre? Det betyr jo bare å binde seg på nytt etter at en først har 
greid å rive seg løs fra de gamle båndene, og det er ikke noe annet 
enn simpelt begjær, mener nå jeg. Hvorfor skal en vel gjøre noe for 
andre?” Så fikk brahmanen Lohicca høre at den ærverdige filosofen 
Gotama Sakyasønn, som har utgått fra Sakyaklanen, var på 
vandring i landet Kosala sammen med en stor flokk på omtrent fem 
hundre munker, og at han var kommet til Salavatika. Og disse 
lovord hørte han om Gotama: *Han er i sannhet en ærverdig Mester 
som har våknet fullt og helt ved egen hjelp. Han har fullkommen 
kunnskap og levemåte, han er lykkelig, han er en som kjenner 
verden, — en uforlignelig trener for folk som kan trenes, — guders 
og menneskers lærer, en våken Mester. Han forstår denne verden til 
fullkommenhet med alle dens engler, demoner, guder, brahmaner, 
filosofer, fyrster og andre mennesker, og alt som finnes for øvrig, — 
og det som han selv har realisert, meddeler han til andre. Han 
underviser i en lære som er vakker på begynnelsen, vakker på 
midten og vakker på slutten, som er hel og komplett både i form og 
innhold, og han forklarer hvordan man kan praktisere det opphøyde 
liv. Det er sannelig godt å se slike ærverdige.” Så sendte Lohicca 
bud på barbereren Bhesika og sa: "Gå til filosofen Gotama, Bhesika. 
Hils ham fra meg og spør hvordan han har det, og inviter ham til å 
komme hit sammen med alle munkene og spise i morgen 


tidlig.” *Ja vel, herre,” svarte Bhesika. Han gikk til 
Mesteren, hilste ham og overbrakte Lohiccas invitasjon. Mesteren 
samtykket i taushet, og Bhesika dro tilbake og fortalte hvordan det 
hadde gått. Da natten var omme, gjorde brahmanen Lohicca klar all 
slags god mat i huset sitt. Så tilkalte han Bhesika og ba ham gå og si 
fra til Gotama at maten var klar. Bhesika gjorde så, han gikk til 
Mesteren, hilste ham høflig og sa: Tiden er inne, Mester, maten er 
klar.” Det var om morgenen, og Mesteren som hadde kledd på seg 
og tatt kappe og bolle, ga seg på vei mot Salavatik sammen med 
alle munkene. Som de gikk der, gikk barbereren Bhesika like bak 
Mesteren, og sa til ham: *Brahmanen Lohicca har kommet fram til 
denne forkastelige teorien, Mester: Hvis nå en filosof eller en 
brahman skulle komme fram til en verdifull lære, så bør han ikke 
fortelle andre om det. Hvorfor skal en vel gjøre noe for andre? Det 
betyr jo bare å binde seg på nytt etter at en først har greid å rive seg 
løs fra de gamle båndene, og det er ikke noe annet enn simpelt 
begjær, mener nå jeg. Hvorfor skal en vel gjøre noe for andre? Det 
hadde vært fint om du kunne fri ham fra denne forkastelige teorien, 
Mester!” *Vi får se, Bhesika, vi får se.” Da Mesteren kom fram til 
brahmanen Lohiccas hus, satte han seg ned på den sitteplassen som 
var gjort klar for ham, og brahmanen Lohicca serverte egenhendig 
både Buddha og de andre munkene, og forsynte dem med all slags 
god mat. Da Mesteren var forsynt og hadde vasket bollen og 
hendene, tok Lohicca et lavere sete og satte seg ned ved siden av 
ham. Da han hadde satt seg, sa Mesteren: "Er det sant, Lohicca, at 
du har kommet fram til denne forkastelige teorien: *Hvis nå en 
filosof eller en brahman skulle komme fram til en verdifull lære, så 
bør han ikke fortelle andre om det. Hvorfor skal en vel gjøre noe for 
andre? Det betyr jo bare å binde seg på nytt etter at en først har 
greid å rive seg løs fra de gamle båndene, og det er ikke noe annet 
enn simpelt begjær. Hvorfor skal en vel gjøre noe for andre?”” 


*Det er sant, Gotama.” *Det er du som har 
regjeringsansvaret her i Salavatikå, ikke sant?” *Jo, Gotama, det 
stemmer.” *Hvis nå noen skulle si at ettersom det er du som 
regjerer her, burde du også nyte godt av alle stedets produkter og 
skatteinntekter helt alene, uten å dele med andre, — ville han da 
med snakket sitt være til skade for dem som er avhengige av deg, 
eller ville han ikke være det?” *Han ville være til skade for dem, 
Mester.” *Når han er til skade for dem, Lohicca, har han da 
omtanke for andres ve og vel, eller har han ikke omtanke for dem?” 
*Da har han ikke omtanke for dem, Gotama.” *Den som ikke har 
omtanke for andre, vil du si at sinnet hans er fylt av kjærlighet eller 
av ondskap?” *Ondskap, Gotama.” *Den som har ondskap i sinnet, 
har han rett holdning eller har han feilaktig holdning?” *Han har 
feilaktig holdning, Gotama.” *Og det vil jeg si, Lohicca, at den som 
har feilaktig holdning må regne med ett av to resultater: enten 
smertetilstander eller et liv på dyrisk nivå.” *Men hvordan er det, 
Lohicca, det er kong Pasenadi som har regjeringsmakten i Kåsi og 
Kosala, ikke sant?” *Jo, Gotama, det stemmer.” *Hvis nå noen 
skulle si at ettersom det er kong Pasenadi som regjerer i Kåsi og 
Kosala, burde han også nyte godt av disse landenes produkter og 
skatteinntekter helt alene, uten å dele med andre, — ville han da 
med snakket sitt være til skade for dem som er avhengige av 
kongen, både deg og andre, eller ville han ikke det?” *Han ville 
være til skade, Mester.” *Når han er til skade for dem, Lohicca, har 
han da omtanke for andres ve og vel, eller har han ikke omtanke for 
dem?” *Da har han ikke omtanke for dem, Gotama.” 


*Den som ikke har omtanke for andre, vil du si at sinnet 
hans er fylt av kjærlighet eller av ondskap?” *Ondskap, Gotama. 
*Den som har ondskap i sinnet, har han rett holdning eller har han 
feilaktig holdning?” *Han har feilaktig holdning, Gotama.” *Og det 
vil jeg si, Lohicca, at den som har feilaktig holdning må regne med 
ett av to resultater: enten smertetilstander eller et liv på dyrisk nivå. 
Da er det altså slik at den som sier at du som regjerer her burde 
nyte godt av alle stedets produkter og skatteinntekter helt alene, 
uten å dele med andre, — han ville skade dem som er avhengige av 
deg. Og den som sier at kong Pasenadi som regjerer i Kåsi og Kosala 
burde nyte godt av disse landenes produkter og skatteinntekter helt 
alene, uten å dele med andre, — han ville skade dem som er 
avhengige av kongen, både deg og andre. Når han er til skade for 
andre, har han ikke omtanke for deres ve og vel, og den som ikke 
har omtanke for andre, har ondskap i sinnet. Det å ha ondskap i 
sinnet er en feilaktig holdning. Slik er det også, Lohicca, med den 
som sier: "Hvis nå en filosof eller en brahman skulle komme fram til 
en verdifull lære, så bør han ikke fortelle andre om det. Hvorfor 
skal en vel gjøre noe for andre? Det betyr jo bare å binde seg på 
nytt etter at en først har greid å rive seg løs fra de gamle båndene, 
og det er ikke noe annet enn simpelt begjær. Hvorfor skal en vel 
gjøre noe for andre?” Den som snakker slik, er til skade for de 
sønner av god familie som oppnår gode resultater ved å trene seg 
etter lære som er lagt fram av den som har kommet fram til 
sannheten, — som når fram til frukten av å gå ut i strømmen, 
frukten av å komme tilbake bare en gang, av ikke å komme tilbake, 
eller som oppnår å bli ærverdig, — han ville være til skade for dem 
som er modne for å bli født i himmelen. Når han er til skade for 
andre, har han ikke omtanke for deres ve og vel, og den som ikke 
har omtanke for andre, har ondskap i sinnet. Det å ha ondskap i 
sinnet er en feilaktig holdning, og det sier jeg deg, Lohicca, at den 
som har feilaktig holdning må regne med ett av to resultater: enten 
smertetilstander eller et liv på dyrisk nivå. Det er tre slags lærere 
her i verden som fortjener kritikk, Lohicca, og den som 


kritiserer slike lærere uttaler en kritikk som er både sann, 
rett og rimelig, og 1 samsvar med fakta. Hvilke tre er det? I det 
første tilfelle har vi en lærer som ikke selv har nådd det målet han 
gikk ut i hjemløsheten for å nå, Lohicca. Han har ikke nådd fram til 
munkelivets egentlige mening. Likevel driver han undervisning, og 
forteller elevene sine hva som er godt og nyttig for dem. Men 
elevene hans er uoppmerksomme og hører ikke ordentlig etter. De 
husker ikke det de lærer, og de vimser sine egne veier, uten å følge 
med på lærerens undervisning. Denne læreren kan kritiseres ved å 
framlegge disse fakta for ham, og si: *Du er som han som streber 
etter henne som trekker seg unna, eller omfavner henne som vender 
ansiktet bort. Denne trangen til å undervise kaller jeg en form for 
simpelt begjær. Hvordan kan vel du gjøre noe for andre?” Dette er 
den første av de lærerne som fortjener kritikk her i verden, Lohicca, 
og den som kritiserer slike lærere uttaler en kritikk som er både 
sann, rett og rimelig, og I samsvar med fakta. I det andre tilfelle har 
vi også en lærer som ikke selv har nådd det målet han gikk ut i 
hjemløsheten for å nå. Han har ikke nådd fram til munkelivets 
egentlige mening. Likevel driver han undervisning, og forteller 
elevene sine hva som er godt og nyttig for dem. Elevene hans er 
oppmerksomme og hører godt etter. De husker det de lærer, og 
følger med på lærerens undervisning. Denne læreren kan kritiseres 
ved å framlegge disse fakta for ham, og si: *Du er som han som lar 
sin egen åker gro igjen fordi han mener naboens åker trenger 
luking. Denne trangen til å undervise kaller jeg en form for simpelt 
begjær. Hvordan kan vel du gjøre noe for andre?” Dette er den 
andre av de lærerne som fortjener kritikk her i verden, Lohicca, og 
den som kritiserer slike lærere uttaler en kritikk som er både sann, 
rett og rimelig, og I samsvar med fakta. I det tredje tilfelle har vi en 
lærer som har nådd det målet han gikk ut i hjemløsheten for å nå, 
Lohicca. Han har nådd fram til munkelivets egentlige mening. 
Ettersom han selv har nådd fram, driver han undervisning, og 
forteller elevene sine hva som er godt og nyttig for dem. Men 
elevene hans er uoppmerksomme og hører 


ikke ordentlig etter. De husker ikke det de lærer, og de 
vimser sine egne veier, uten å følge med på lærerens undervisning. 
Denne læreren kan kritiseres ved å framlegge disse fakta for ham, 
og si: "Her har du greid å rive deg løs fra gamle bånd, og så går du 
bort og binder deg på nytt! Denne trangen til å undervise kaller jeg 
en form for simpelt begjær. Hvordan kan vel du gjøre noe for 
andre?” Dette er den tredje av de lærerne som fortjener kritikk her i 
verden, Lohicca, og den som kritiserer slike lærere uttaler en kritikk 
som er både sann, rett og rimelig, og i samsvar med fakta.” Da 
Mesteren hadde sagt dette, sa Lohicca: *Men finnes det da noen 
lærer her i verden som ikke fortjener kritikk, Gotama?” *Ja, det 
finnes det, Lohicca.” "Hvilken lærer er det som ikke fortjener 
kritikk?” "Sett nå at en som er kommet fram til sannheten står fram 
her 1 verden, Lohicca. Han er en ærverdig Mester som har våknet 
fullt og helt ved egen hjelp. (Videre som i Munkelivets frukter.) Han 
går inn i den første ... andre ... tredje ... fjerde meditasjonstilstand, 
... (Videre som i Munkelivets frukter.) Når en lærer har elever som 
oppnår slike utmerkede resultater, fortjener han ikke å bli kritisert. 
Den som kritiserer en slik lærer, uttaler en kritikk som er både 
usann, urett og urimelig, og kritikken er ikke 1 samsvar med fakta. 
Når sinnet hans er blitt konsentrert, klart og lysende rent, plettfritt 
og uten noe som skjemmer, smidig og lett å arbeide med, fast og 
urokkelig, anvender han dette sinnet og retter det mot innsikt og 
visdom. (Videre som i Munkelivets frukter.) Han er fri, og vet at 
han er fri. Og han vet at det ikke oppstår noe nytt, at treningsveien 
er vandret til ende, — gjort er det som skulle gjøres og det er ikke 
noe mer som gjenstår. Når en lærer har elever som oppnår slike 
utmerkede resultater, fortjener han ikke å bli kritisert. Den som 
kritiserer en slik lærer, uttaler en kritikk som er både usann, urett 
og urimelig, og kritikken er ikke i samsvar med fakta.” 


Da Mesteren hadde sagt dette, utbrøt Lohicca: Der holdt 
jeg på å falle utfor stupet, Gotama! Men du kom og berget meg, 
akkurat som når en mann holder på å falle utfor et høyt stup, og en 
annen kommer i siste øyeblikk og griper ham i håret og trekker ham 
inn på fast grunn. Utmerket, Gotama, utmerket! Det er som å rette 
opp det som var blitt veltet, eller som å åpenbare det som var skjult. 
Det er som å vise veien til en som var gått vill, eller som å bære lys 
inn i mørket, slik at den som har øyne kan se det som er der. 
Nettopp slik har du forklart sannheten på mange måter, Gotama. Nå 
tar jeg tilflukt til deg, Gotama, til din lære og til munkefellesskapet. 
Vær så snill å regne meg som en legvenn, Gotama, som har tatt 
tilflukt fra i dag av og så lenge jeg lever. 


13. Om dem som kjenner de tre vedaer Tevijjasutta 
Innledning Den som studerer tenkningens historie ut fra de bøker 
som er lettest tilgjengelige, vil lett kunne få det inntrykket at de 
filosofiske og teologiske tanker som er verdt å tenke, stort sett er 
tenkt i Hellas og deretter i Vest-Europa. Indisk tenkning fortoner seg 
ofte som en parentes, og en ganske så smal og ensidig sådan. Desto 
mer forbløffende kan det da være å oppdage hvor rikt og 
mangfoldig det intellektuelle miljøet virkelig var i det gamle India. 
Jo mer man blir kjent med det, jo tydeligere ser man at de fleste 
problemstillinger som har opptatt vestlige filosofer og teologer, 
allerede var tatt opp og gjennomdrøftet i India flere hundre, for 
ikke å si tusen, år tidligere, selv om svaralternativene ikke alltid var 
de samme. Spørsmålet i denne teksten gjelder veien til Gud, eller 
Brahma. Buddhas lære dreier seg ikke primært om Gud eller guder, 
men tekstene viser ofte at han hadde evnen til å gripe fatt i nettopp 
de problemene som opptok folk, og gi dem en radikal nytolkning i 
lys av den virkelighetsoppfatning han selv var kommet fram til. Han 
avviser da heller ikke spørsmålet, men drøfter det på sin egen 
utradisjonelle og lett ironiske måte. Han begynner med å foreta en 
granskning av de som gjør krav på ekspertise i spørsmålet, nemlig 
brahmaner (dvs. prester og/eller teologer). Disse sier selv at de 
kjenner veien til Gud. Men Buddha peker på at de ikke snakker ut 
fra egne erfaringer, og understreker dette med hele fire liknelser: 
rekken av blinde, veien til sola og månen, landets vakreste pike og 
takterrassetrappa. Men ikke nok med at de åndelige ledere er 
uvitende midt i all sin lærdom, — de opptrer heller ikke slik 
åndelige ledere burde opptre, og mangler de personlige kvaliteter 
en åndelig leder burde ha. I første Aciravati-liknelse peker han på at 
de kaster bort tida med unyttige og uverdige 


aktiviteter som bønn og tilbedelse! I de to neste Aciravati - 
liknelsene viser han at ettersom de er bundet av sansenytelser og 
stengt av de fem hindringer, står de mentalt sett på samme 
verdslige nivå som folk flest. Endelig sammenlikner han dem med 
Gud selv, og at brahmanene ikke kommer særlig heldig ut av denne 
sammenlikningen er kanskje unødvendig å nevne. Interessant er det 
å se hvilke egenskaper Buddha velger å trekke fram når han 
sammenlikner Gud, eller Brahma, og brahmanene. Disse er nemlig 
alle av etisk karakter, og dette baner vei for hans egen nytolkning. 
Veien til Gud, slik Buddha videre framstiller det, blir nemlig å 
strekke seg etter et etisk ideal, og arbeidsmetoden blir nok en gang 
munkelivsserien. Men ikke hele serien. Den begynner på vanlig 
måte, og vi får hele moraldelen uten endringer. Men når vi kommer 
så langt at vi ville forvente å finne den første av de fire 
meditasjonstilstandene, beskriver han heller meditasjonen på ren 
kjærlighet, delt opp i fire aspekter som tradisjonelt kalles de fire 
høyverdige holdninger (brahmavihåra): vennlighet, medlidenhet, 
medglede og sinnslikevekt. Gud framstår med dette som 
personifiseringen av det høyeste etiske ideal, som ren kjærlighet 
(nesten fem hundre år før Johannes), og den som lever i ren 
kjærlighet blir Guds like. Et dypt ironisk poeng er det kanskje at 
Buddha her overhodet ikke nevner de delene av munkelivserien 
som har med visdom og innsikt å gjøre. Han regnet kanskje som så 
at dette ville være å kaste perler for svin? De som ikke har høyere 
mål her i livet enn å komme på nivå med Gud, ville likevel ikke 
være i stand til fatte den delen av læren som har med visdom og 
innsikt å gjøre? 


Om dem som kjenner de tre vedaer Slik har jeg hørt det: 
En gang Mesteren var på vandring i landet Kosala sammen med en 
stor flokk på omtrent fem hundre munker, kom han til en av 
Kosalas brahmanlandsbyer som het Manasåkata. Mens han var der, 
bodde Mesteren 1 en mangolund ved bredden av elva Aciravati, 
nord for landsbyen. På den tiden var det mange rike og lærde 
brahmaner som oppholdt seg i Manasåkata, både Canki, Tårukkha, 
Pokkharasåti, Janussoni, Todeyya og flere andre rike og lærde 
brahmaner. Så hendte det en dag at de unge brahmanene Våsettha 
og Bhåradvåja var ute og spaserte, og kom til å diskutere hva som 
var den rette vei og hva som ikke var det. Våsettha hevdet at den 
eneste rette vei som førte fram til forening med Brahma var den 
veien Pokkharasåti hadde forklart. Bhåradvåja, derimot, mente at 
det var Tårukkha som hadde pekt ut den eneste rette vei til Brahma. 
Dette gikk de og diskuterte, men ingen av dem greide å overbevise 
den andre om hva som var rett. Da sa Våsettha: *Men hør her, 
Bhåradvåja! Filosofen Gotama Sakyasønn, som har utgått fra 
Sakyaklanen, bor i en mangolund ved bredden av elva Aciravatt 
akkurat nå, nord for Manasåkata. Og disse lovord har jeg hørt om 
Gotama: "Han er i sannhet en ærverdig Mester som har våknet fullt 
og helt ved egen hjelp. Han har fullkommen kunnskap og levemåte, 
han er lykkelig, han er en som kjenner verden, — en uforlignelig 
trener for folk som kan trenes, — guders og menneskers lærer, en 
våken Mester.” Skal vi gå og legge fram dette spørsmålet for ham, 
og høre hva han har å si om denne saken?” *Ja, det gjør vi,” svarte 
Bhåradvåja. Så gikk de to unge brahmanene og oppsøkte Mesteren, 
hilste høflig på ham og satte seg ned ved siden av ham. Da de 
hadde satt seg, sa Vasettha: *Mens vi var ute og spaserte, kom vi til 
å diskutere hva som var den rette vei 


til Brahma, og hva som ikke var det, Gotama. Jeg hevdet 
at den veien som Pokkharasåti forklarer er den eneste rette veien til 
forening med Brahma, men Bhåradvåja hevdet at det er den veien 
som Tårukkha forklarer, som er den eneste rette vei til Brahma. Så 
nå er vi altså uenige og meningene er delte, Gotama, og hver holder 
på sitt.” «Så du sier altså at Pokkharasåtis vei er den rette, mens 
Bhåradvaja sier at Tårukkhas vei er den rette. Men hva er dere 
egentlig uenige om, Våsettha? Hvorfor er det delte meninger og 
hvorfor holder hver på sitt?” *Det er spørsmål om hva som er den 
rette vei og hva som ikke er det, Gotama. Det er jo så mange 
brahmaner, — både Addhariya-brahmaner, Tittiriya-brahmaner, 
Chandoka-brahmaner, Chandaåva-brahmaner og Brahmacariya- 
brahmaner, — og alle doserer de forskjellige veier og metoder. 
Kanskje alle disse veiene fører fram til Brahma? Kan det være som 
mange forskjellige veier som fører fram til den samme byen og 
møtes der, Gotama? Det kan godt hende at alle disse forskjellige 
veiene fører til Brahma.” «Sier du at alle fører fram, Våsettha?” *Ja, 
jeg sier at alle fører fram.” *Mener du virkelig det?” *Ja, Gotama.” 
*At de alle fører fram?” *Ja, det mener jeg.” *Men si meg, Våsettha, 
blant alle disse brahmanene som kjenner de tre vedaer, finnes det 
en eneste brahman som har sett Brahma med egne øyne?” *Nei, 
Gotama, det finnes det ikke.” «Eller har kanskje læreren til en av 
disse vedakyndige brahmanene sett Brahma med egne øyne?” *Nei, 
Gotama.” *Har kanskje læreren til læreren til en av disse 
vedakyndige brahmanene sett Brahma med egne øyne?” *Nei, 
Gotama.” 


«Eller har noen av disse vedakyndige brahmanenes lærere 
opp til sju generasjoner tilbake sett Brahma med egne øyne?” *Nei, 
Gotama.” *Men hvordan var det, Våsettha? Brahmanenes gamle 
seere Atthaka, Våmaka, Våmadeva, Vessåmitta, Yamataggi, 
Afigirasa, Bhåradvåja, Våsettha, Kassapa og Bhagu, som forfattet og 
overleverte de samlingene av tekster, vers, sanger og uttalelser som 
brahmanene nå til dags resiterer, framsier og leser, — sa disse 
seerne kanskje at de så og visste hvor Brahma befinner seg, hvor 
han kommer fra og hvor han går hen?” *Nei, Gotama.” *Da er det 
altså slik at ingen av disse vedakyndige brahmanene eller deres 
lærere opp til sju generasjoner tilbake har sett Brahma med egne 
øyne. Og ingen av de seerne som forfattet brahmanenes eldste 
tekster kunne si at de selv så og visste hvor Brahma befinner seg, 
hvor han kommer fra og hvor han går hen. Det vil med andre ord si 
at disse vedakyndige brahmanene i virkeligheten sier at de vil vise 
veien til noe som de ikke har sett og noe som de ikke kjenner. Og 
dette er den eneste rette vei til Brahma, sier de. Hva synes du om 
dette, Våsettha? Når det er slik, synes du ikke disse vedakyndige 
brahmanene uttaler seg temmelig tåpelig?” *Jo, det er sikkert, 
Mester. Slik saken er, kommer disse vedakyndige brahmanene med 
nokså tåpelige uttalelser.” *Ja, det er jo temmelig usannsynlig at 
disse vedakyndige brahmanene skulle kunne si hva som er den 
eneste rette veien til noe som de verken ser eller kjenner. Det er 
som en rekke blinde mennesker som leier hverandre, Våsettha. Den 
forreste ser ikke noe, han som går i midten ser ikke noe, og han som 
går bakerst ser ikke noe han heller. Disse vedakyndige brahmanene 
er akkurat som disse blinde: Den forreste ser ikke noe, han som går 
i midten ser ikke noe, og han som går bakerst ser ikke noe han 
heller. Det som disse brahmanene sier, er jo bare til å le av. Det er 
bare tomt prat uten mening eller innhold. Hva mener du om dette, 
Våsettha? De vedakyndige brahmanene vender seg Jo 


dit hvor sola og månen står opp og går ned, og de tilber, 
dyrker og lovpriser dem med løftede hender. Kan de se sola og og 
månen like godt som andre folk kan?” *Ja, det kan de, Gotama.” 
«Så disse brahmanene som tilber sola og månen kan altså se dem 
like godt som andre kan. Men kan de peke ut en vei som fører til 
sola og månen? Kan de vise andre veien dit, og si det er den eneste 
rette veien som fører til sola og månen?” *Nei, Gotama. Det kan de 
ikke.” «Så de kan altså ikke peke ut veien til sola og månen, enda de 
kan se dem like godt som andre kan. Og likevel sier de at de vet den 
eneste rette veien til en Brahma som verken de eller lærerne deres 
har sett i det hele tatt! Hva synes du om dette, Våsettha? Når det er 
slik, synes du ikke disse vedakyndige brahmanene uttaler seg 
temmelig tåpelig?” *Jo, det er sikkert, Mester. Slik saken er, 
kommer disse vedakyndige brahmanene med nokså tåpelige 
uttalelser.” *Ja, det er jo temmelig usannsynlig at disse vedakyndige 
brahmanene skulle kunne si hva som er den eneste rette veien til 
noe som de verken ser eller kjenner. Det er som om en mann skulle 
si: "Jeg vil bare ha den vakreste piken i landet, det er henne jeg 
elsker!” Men hvis noen spurte om han visste hvem som var vakrest i 
landet, om det var en adelspike, en brahmanerpike, en borgerpike 
eller en arbeiderpike han elsket og ville ha, — da måtte han svare 
nei, det visste han ikke. Og hvis noen spurte om han visste hva den 
vakreste piken i landet het og hvilken familie hun var av, om hun 
var høy eller middels høy eller småvokst, om hun var sort eller brun 
eller lys i huden, eller hvilken by eller landsby hun bodde i, — da 
måtte han svare nei, det visste han ikke. Og hvis noen da sa til ham: 
*Hun som du elsker og vil ha, det er altså en som du verken kjenner 
eller har sett?”, — da måtte han svare ja til det. Hva synes du om 
dette, Våsettha? Når det er slik, synes du ikke denne mannen uttalte 
seg temmelig tåpelig?” *Jo, det er sikkert, Mester. Mannen i dette 
eksemplet uttalte seg temmelig tåpelig.” *Nettopp, Våsettha, og det 
samme er tilfelle med de vedakyndige brahmanene. 


Ikke har de sett Brahma, og ikke har noen av lærerne deres 
sett ham. Likevel sier de at de kan vise veien til ham. Det de i 
virkeligheten sier, er at de vil vise veien til noe som de ikke har sett 
og noe som de ikke kjenner. Og dette er den eneste rette vei til 
Brahma, sier de. Hva synes du om dette, Våsettha? Når det er slik, 
synes du ikke disse vedakyndige brahmanene uttaler seg temmelig 
tåpelig?” *Jo, det er sikkert, Mester. Slik saken er, kommer disse 
vedakyndige brahmanene med nokså tåpelige uttalelser.” *Ja, det er 
jo temmelig usannsynlig at disse vedakyndige brahmanene skulle 
kunne si hva som er den eneste rette veien til noe som de verken ser 
eller kjenner. *Det er som om en mann skulle gi seg til å bygge ei 
takterrassetrapp midt i et veikryss, Våsettha. Og hvis noen spurte 
ham om han visste hvor den lå, den takterrassen som han bygde 
trapp til, — om den lå i øst, vest, nord eller syd eller om den var 
høy, lav eller middels høy, — da måtte han svare nei, det visste han 
ikke. Og hvis noen da sa til ham: 'Den takterrassen du bygger trapp 
til, det er altså en som du verken ser eller kjenner noe til?” — så 
måtte han svare ja til det. Hva synes du om dette, Våsettha? Når det 
er slik, synes du ikke denne mannen uttalte seg temmelig tåpelig?” 
* Jo, det er sikkert, Mester. Mannen i dette eksemplet uttalte seg 
temmelig tåpelig.” *Nettopp, Våsettha, og det samme er tilfelle med 
de vedakyndige brahmanene. Ikke har de sett Brahma, og ikke har 
noen av lærerne deres sett ham. Ikke en gang de gamle seerne som 
forfattet brahmanenes hellige skrifter sier at de har sett hvor 
Brahma er, hvor han kommer fra og hvor han går hen. Likevel sier 
disse brahmanene at de kan vise veien til ham. Det de i 
virkeligheten sier, er at de vil vise veien til noe som de ikke har sett 
og noe som de ikke kjenner. Og dette er den eneste rette vei til 
Brahma, sier de. Hva synes du om dette, Våsettha? Når det er slik, 
synes du ikke disse vedakyndige brahmanene uttaler seg temmelig 
tåpelig?” *Jo, det er sikkert, Mester. Slik saken er, kommer disse 
vedakyndige 


brahmanene med nokså tåpelige uttalelser.” *Ja, det er jo 
temmelig usannsynlig at disse vedakyndige brahmanene skulle 
kunne si hva som er den eneste rette veien til noe som de verken ser 
eller kjenner. Tenk deg at elva Aciravatt her var breddfull av vann, 
Våsettha, med vannstand så høy at kråka kunne drikke rett fra 
bredden. Så kommer en mann og vil over til den andre bredden. 
Han vil gjerne over, for han har et viktig ærend der borte. Derfor 
stiller han seg opp nede ved vannet og gir seg til å be til den andre 
bredden: *Kom hit, du andre bredd! Kom hit, du andre bredd!” Hva 
mener du om dette, Våsettha? Tror du kanskje at den andre bredden 
ville komme over hit bare fordi denne mannen ber, bønnfaller, 
håper og tror det?” *Naturligvis ikke, Gotama!” *Nettopp, Våsettha. 
Men slik er det med disse vedakyndige brahmanene også. De 
opptrer ikke som det virkelig sømmer seg for brahmaner. De 
praktiserer derimot slikt som ikke sømmer seg for brahmaner, og 
tilber Indra, Soma, Varuna, Isåna, Pajåpati, Brahma, Mahiddhi og 
Yama. De opptrer ikke som det virkelig sømmer seg for brahmaner, 
men praktiserer derimot slikt som ikke sømmer seg for dem. Det er 
utenkelig at disse skulle komme til Brahma etter døden, bare fordi 
de ber, bønnfaller, håper og tror det. Tenk deg at elva Aciravatt her 
var breddfull av vann, Våsettha, med vannstand så høy at kråka 
kunne drikke rett fra bredden. Så kommer en mann og vil over til 
den andre bredden. Han vil gjerne over, for han har et viktig ærend 
der borte. Men tror du han greier å komme seg over elva hvis han 
blir bundet fast med sterke lenker her på denne bredden, og 
bakbundet med kraftige reip, Våsettha?” *Nei, Gotama.” *Nettopp, 
Våsettha. I den edles disiplin er det de fem sorter sansenytelser som 
blir kalt lenker og bindinger. Hvilke fem? Tiltalende former som 
øyet kan se, som er tiltrekkende, tillokkende, innbydende, 
behagelige og fristende; tiltalende lyder som øret kan høre ..., dufter 
som nesa kan kjenne ..., smaksinntrykk som tunga kan kjenne ..., og 
tiltalende berøringer 


som kroppen kan føle, som er tiltrekkende, tillokkende, 
innbydende, behagelige og fristende — dette er de fem sorter 
sansenytelser som blir kalt lenker og bånd i den edles disiplin, 
Vasettha. De vedakyndige brahmanene binder seg til disse 
sansenytelsene og lar seg beruse av dem, og de henger seg opp i 
dem og nyter dem fordi de ikke kjenner til de ulempene som følger 
med dem. De vet heller ikke hvordan de kan gjøre seg fri fra dem. 
Disse vedakyndige brahmanene opptrer ikke som det virkelig 
sømmer seg for brahmaner. De praktiserer derimot slikt som ikke 
sømmer seg for brahmaner, og de binder seg til disse sansenytelsene 
og lar seg beruse av dem. De henger seg opp i dem og nyter dem 
fordi de ikke kjenner til de ulempene som følger med dem, og de 
vet heller ikke hvordan de kan gjøre seg fri fra dem. Det er 
utenkelig at disse skulle komme til Brahma etter døden, slik som de 
binder seg opp i sansenytelser. Tenk deg at elva Aciravatt her var 
breddfull av vann, Våsettha, med vannstand så høy at kråka kunne 
drikke rett fra bredden. Så kommer en mann og vil over til den 
andre bredden. Han vil gjerne over, for han har et viktig ærend der 
borte. Men tror du han greier å komme seg over elva hvis han 
legger seg ned på stranda og trekker et teppe over hodet, Våsettha?” 
*Nei, Gotama.” *Nettopp, Våsettha. I den edles disiplin er det de 
fem hindringer som blir kalt stengsler, hindringer, slør og forheng. 
Hvilke fem? Det er sansenytelsebegjær, motvilje, sløvhet og treghet, 
uro og bekymringer, og det er forvirring. Disse er det vi kaller 
stengsler, hindringer, slør og forheng, Våsettha. De vedakyndige 
brahmanene blir stengt, hindret, forblindet og holdt tilbake av disse 
fem hindringene. De opptrer ikke som det virkelig sømmer seg for 
brahmaner, men praktiserer derimot slikt som ikke sømmer seg for 
brahmaner. Det er utenkelig at disse skulle komme til Brahma etter 
døden, slik de blir stengt, hindret, forblindet og holdt tilbake av 
disse fem hindringene. Hva sier du til dette, Vasettha? Hva har du 
hørt gamle og erfarne brahmaner 


og deres lærere si? Eier Brahma kvinner og rikdommer, 
eller er han eiendomsløs?” *Han er eiendomsløs, Gotama.” *Har 
han hat i sinnet, eller har han ikke hat i sinnet?” *Han har ikke hat 
1 sinnet, Gotama.” *Har han ondskap i sinnet, eller har han ikke 
ondskap i sinnet?” *Han har ikke ondskap i sinnet, Gotama.” "Er 
sinnet hans rent eller urent?” *Det er rent, Gotama.” *Har han fullt 
herredømme over seg selv, eller har han ikke fullt herredømme?” 
*Han har fullt herredømme, Gotama.” *Men hva sier du til dette, 
Vasettha? Eier de vedakyndige brahmanene kvinner og rikdommer, 
eller er de eiendomsløse?” *De eier kvinner og rikdommer, 
Gotama.” "Har de hat i sinnet, eller har de ikke hat i sinnet?” *De 
har hat i sinnet, Gotama.” *Har de ondskap i sinnet, eller har de 
ikke ondskap i sinnet?” *De har ondskap i sinnet, Gotama.” "Er 
sinnet deres rent eller urent?” *Det er urent, Gotama.” *Har de fullt 
herredømme over seg selv, eller har de ikke fullt herredømme?” 
*De har ikke fullt herredømme over seg selv, Gotama.” *Da er altså 
brahmanene rike, mens Brahma er eiendomsløs. Men passer disse 
rike brahmanene sammen med en eiendomsløs Brahma, Våsettha? 
Harmonerer dette?” *Nei, Gotama, det gjør det ikke.” *Det 
stemmer, Våsettha. Og da er det jo temmelig usannsynlig at disse 
rike brahmanene skal bli forent med en eiendomsløs Brahma etter 
døden, når kroppen går i oppløsning. Og disse brahmanene har altså 
hat i sinnet, mens Brahma er uten hat. De har 


ondskap i sinnet, mens Brahma er uten ondskap. De har 
urene sinn, mens Brahma har et rent sinn. De har ikke fullt 
herredømme over seg selv, men det har Brahma. Passer disse 
vedakyndige brahmanene sammen med Brahma, Våsettha? 
Harmonerer dette?” *Nei, Gotama, det gjør det ikke.” *Det 
stemmer, Våsettha. Og da er det jo temmelig usannsynlig at disse 
hatefulle, ondskapsfulle, urene og ubeherskede brahmanene skal bli 
forent med en Brahma som er fri fra hat og ondskap, som har rent 
sinn og full selvkontroll, etter døden, når kroppen går i oppløsning. 
Disse brahmanene går seg vill og synker ned i villfarelser, tross all 
sin lærdom om de tre vedaer. Og mens de selv tror de er på vei mot 
en lykkeligere verden, synker de ned i elendighet. Derfor kan man si 
at disse lærde brahmanene går seg vill i kunnskapenes ørken, de går 
seg vill i kunnskapenes krattskog, og de blir ødelagt av sine egne 
kunnskaper.” Da Mesteren hadde sagt dette, sa Våsettha: *Jeg har 
hørt at du vet veien til forening med Brahma, Gotama?” «Er det 
ikke så at landsbyen Manasåkata er like i nærheten, Våsettha? Det 
er ikke lang vei til landsbyen?” *Det stemmer, Gotama.” *Hva 
mener du da om dette, Våsettha? Tenk deg en mann som er født og 
oppvokst her i Manasåkata. På vei ut av landsbyen møter han noen 
som spør ham om veien til Manasåkata. Tror du denne mannen som 
er født og oppvokst her vil nøle eller være usikker når han blir spurt 
om veien?” *Nei, naturligvis ikke, Gotama! Når han er født og 
oppvokst her, kjenner han jo alle veiene her ut og inn!” *Og selv om 
det skulle være en liten mulighet for at han som er født og oppvokst 
her kunne være usikker på veien, så er det helt utenkelig at en som 
er kommet fram til sannheten skulle kunne nøle eller være usikker 
når han blir spurt om Brahmas rike eller om veien dit, Våsettha. For 
jeg kjenner Brahma, jeg kjenner Brahmas rike og jeg vet veien dit. 
Ja, jeg kjenner Brahmas rike slik en som er født der, kjenner det.” 


Da Mesteren hadde sagt dette, sa Vasettha: *Jeg har hørt at 
du kan vise veien til forening med Brahma, Gotama. Vær så snill å 
undervise oss i dette, og frels brahmanenes slekt, Gotama!” «Så hør 
da godt etter, brahman, og legg nøye merke til hva jeg sier.” *Ja 
vel,” svarte Våsettha, og Mesteren sa: "Sett nå at en som er kommet 
fram til sannheten står fram her i verden, Våsettha. Han er en 
ærverdig Mester som har våknet fullt og helt ved egen hjelp. Han 
har fullkommen kunnskap og atferd, han er lykkelig, han er en som 
kjenner verden, — en uforlignelig trener for folk som kan trenes, — 
guders og menneskers lærer, en våken Mester. Han forstår denne 
verden til fullkommenhet, med alle dens engler, djevler, guder, 
brahmaner, filosofer, fyrster og andre mennesker, og alt som finnes 
for øvrig, — og det som han selv har realisert, meddeler han til 
andre. Han underviser i en lære som er vakker på begynnelsen, 
vakker på midten og vakker på slutten, som er hel og komplett både 
i form og innhold. Og han forklarer hvordan man kan praktisere det 
opphøyde liv. Så kommer en husherre eller sønnen hans eller noen 
som er gjenfødt i en eller annen familie og får høre denne læren. 
Når han hører læren, får han full tillit til han som er kommet fram, 
og han tenker med seg selv: "Hjemmelivet er trangt og innestengt, 
og her hvirvles lidenskapene opp som støv. Men eneboerlivet er 
åpent og fritt! Det er sannelig ikke lett for den som bor hjemme å 
leve det opphøyde liv i fullkommen renhet, slik at det kan skinne 
som en blankpolert konkylie! Kanskje jeg skulle rake av meg hår og 
skjegg, iføre meg den gule kappen, forlate hjemmet og gå ut i 
hjemløsheten?” En tid senere sier han fra seg alt han eier, enten det 
er mye eller lite. Han sier fra seg sin ætt og familie, hva enten den 
er stor eller liten. Så raker han av seg hår og skjegg, ifører seg gul 
kappe, forlater hjemmet og går ut i hjemløsheten. Og mens han 
lever som eneboermunk behersker han seg i samsvar med munkenes 
normsamling. Han holder seg til sitt rette område og til god atferd, 
og ser farene ved selv det minste feiltrinn. Han påtar seg 
treningsreglene og trener seg etter dem, og således oppnår han at 
alle hans ord og handlinger blir gode, og hans levevei blir ren. Hans 
moral blir 


fullkommen, han vokter sine sanseporter, han blir oppfylt 
av oppmerksomhet og klar forståelse og han lever i nøysomhet. 
(Videre som i Munkelivets frukter.) Når han således ser hvordan 
disse fem hindringene blir borte fra hans indre, blir han tilfreds. 
Den som er tilfreds finner glede, og den som har glede i sinnet, får 
ro i kroppen. Den som har ro i kroppen føler velvære, og den som 
føler velvære får samlet tankene. Så fyller han først den ene 
himmelretningen med vennlige tanker, så den andre, tredje og 
fjerde himmelretningen, oppover, nedover og på tvers. Han tenker 
store, opphøyde og grenseløst vennlige tanker om hele verden, 
tanker som er fri fra hat og motvilje. Det er akkurat som når en 
veltrent hornblåser uten den minste vanskelighet lar hornet sitt 
gjalle 1 de fire himmelretninger, Våsettha. Slik finnes det heller 
ikke den ting som er så liten at den blir oversett eller forbigått av 
den vennlige holdning som et frigjort sinn har utviklet. Dette er 
veien til Brahma, Våsettha. På samme måte fyller han først den ene 
himmelretningen med medlidenhet ... medglede ... sinnslikevekt, så 
den andre, tredje og fjerde himmelretningen, oppover, nedover og 
på tvers. Han tenker store, opphøyde og grenseløse tanker fulle av 
medlidenhet, medglede og sinnslikevekt om hele verden, tanker 
som er fri fra hat og motvilje. Det er akkurat som når en veltrent 
hornblåser uten den minste vanskelighet lar hornet sitt gjalle 1 de 
fire himmelretninger, Våsettha. Slik finnes det heller ikke den ting 
som er så liten at den blir oversett eller forbigått av den 
medlidenhet, medglede og sinnslikevekt som et frigjort sinn har 
utviklet. Dette er veien til Brahma, Våsettha. Hva mener du om 
dette, Våsettha? Hvis nå en munk lever på denne måten, eier han da 
kvinner og rikdommer, eller er han eiendomsløs?” *Han er 
eiendomsløs, Gotama.” *Har han hat i sinnet, eller har han ikke hat 
i sinnet?” *Han har ikke hat 1 sinnet, Gotama.” *Har han ondskap i 
sinnet, eller har han ikke ondskap i sinnet?” *Han har ikke ondskap 
i sinnet, Gotama.” 


"Er sinnet hans rent eller urent?” *Det er rent, Gotama.” 
*Har han fullt herredømme over seg selv, eller har han ikke fullt 
herredømme?” *Han har fullt herredømme, Gotama.” *Da er altså 
munken eiendomsløs, og Brahma er eiendomsløs. Passer denne 
eiendomsløse munken sammen med en eiendomsløs Brahma, 
Våsettha? Harmonerer dette?” *Ja visst, Gotama.” *Det stemmer, 
Våsettha. Og da er det jo meget mulig at denne eiendomsløse 
munken skal kunne bli forent med en eiendomsløs Brahma etter 
døden, når kroppen går i oppløsning. Og da er altså både munken 
og Brahma er uten hat i sinnet, begge er uten ondskap i sinnet, og 
begge har rent sinn og fullt herredømme over seg selv. Passer da 
denne munken sammen med Brahma, Våsettha? Harmonerer 
dette?” *Ja, Gotama, det gjør det.” *Det stemmer, Våsettha. Og da 
er det jo meget mulig at denne munken skal kunne bli forent med 
Brahma etter døden, når kroppen går i oppløsning, ettersom begge 
er uten hat og ondskap, og begge har rent sinn og fullt herredømme 
over seg selv.” Da Mesteren hadde sagt dette, sa de unge 
brahmanene Våsettha og Bhåradvåja til ham: ”Utmerket, Gotama, 
utmerket! Det er som å rette opp det som var blitt veltet, eller som å 
åpenbare det som var skjult. Det er som å vise veien til en som var 
gått vill, eller som å bære lys inn i mørket, slik at den som har øyne 
kan se det som er der. Nettopp slik har du forklart sannheten på 
mange måter, Gotama. Nå tar vi tilflukt til deg, Gotama, til din lære 
og til munkefellesskapet. Vær så snill å regne oss som legvenner, 
Gotama, som har tatt tilflukt fra i dag av og så lenge vi lever.” 


14. Den store legende Mahåpadånasuttanta Innledning Det 
finnes ikke noen samlet Buddha-biografi i palitekstene. De som 
senere har forsøkt å skrive slike biografier, har vært nødt til å lete 
seg gjennom tekstene og hente ut en episode her og en episode der, 
og etter beste skjønn forsøke å knytte disse sammen slik at de 
danner en sammenhengende beretning. Særlig når det gjelder 
Buddhas liv fram til like før oppvåkningen, er kildene usikre og til 
dels motstridende. Det kan se ut til at dette var et tema de tidligste 
buddhistene fant mindre interessant, og at man heller la vekt på å 
samle Buddhas lære etter at han var blitt en buddha, en oppvåknet. 
Til gjengjeld ble det skrevet Buddha-biografier senere, og jo større 
tidsgap det ble mellom Buddhas liv og biografenes fromme 
produkter, jo flere detaljer visste de å fortelle. En kompliserende 
faktor er også at legende og historie er flettet sammen på en måte 
som gjør det vanskelig å nøste dem ut fra hverandre. Et eksempel 
på en slik sammenfletting av legende og historie er denne teksten, 
som gir en framstilling av livet til en mytisk buddha, Vipassi, som 
skal ha levd for nittien "verdensaldrer” siden. Buddhistisk tradisjon 
har aldri hevdet at den historiske buddha, Gotama, var unik. 
Riktignok var han et eksepsjonelt menneske, men det hadde vært 
andre slike oppvåknede før ham, og det skal også komme andre i 
framtiden. I denne suttaen blir det gitt en framstilling av 
livshistorien til en slik forhistorisk buddha, Vipassi, fram til læren 
og ordenen hans er blitt etablert. Det som umiddelbart slår oss, er at 
de viktigste detaljene stemmer overens med historien om Gotamas 
liv, slik den fortelles i kommentarer og senere legender. Spørsmålet 
blir da: Er historien om den mytiske Vipasst modellert over 
historien om den historiske Gotama? Eller er det kanskje omvendt? 
Gir historien om 


Vipassi et bilde av de mytiske forventningene man hadde 
til en buddhas livshistorie, og er så fortellingene om den historiske 
Gotama senere blitt tilpasset denne myten? Det kan finnes 
argumenter for begge syn, men kanskje er ikke saksforholdet fullt så 
enkelt. Kanskje inneholder historien om Gotama mytiske trekk, 
samtidig som historiske detaljer om Gotama kan være blitt 
innpasset i myten om Vipassi, slik at svaret ikke blir et enten-eller, 
men et både-og? Med historien om buddhaen Vipassi settes 
historien om buddhaen Gotama inn i en kosmisk-mytisk kontekst, 
idet det stadig framheves at når det og det skjedde, var det i 
samsvar med naturens orden (dhammata). Det blir gitt en kosmisk 
tolkningsramme som begivenhetene kan settes inn i. Samtidig 
framheves det ikkeunike ved det unike. At Buddha var en 
eksepsjonell person, understrekes ved alle de små og store 
mirakuløse hendelsene i historien. Men det hadde vært flere 
buddhaer før ham, og selv om det ikke nevnes i denne teksten, sier 
andre tekster at flere buddhaer skal komme i en fjern framtid. På 
denne måten blir buddhaverdigheten, selve den unike 
oppvåkningen, alminneliggjort og åpnet for alle. Dette er en tendens 
som senere mahåyånabuddhisme videreførte, med sin 
understrekning av at alle levende vesener har buddhanatur eller 
oppvåkningspotensiale. På denne måten knytter denne teksten 
forbindelser både bakover og framover 1 tid. Teksten forteller også 
om spesielle kjennetegn som var forventet å finnes hos en stor 
mann. Man har ment at denne listen over spesielle kjennetegn var 
nedarvet fra brahmanismen, men har ikke klart å finne den i noen 
brahmanske tekster. Det er da også en underlig liste. Noen forskere 
har pekt på at de fleste punktene i den kan leses som en 
ikonografisk oppskrift på hvilke proporsjoner og detaljer en 
buddhastatue skulle ha. Men slike statuer begynte man ikke å 
produsere før flere hundre år etter Buddhas levetid, så hvis dette er 
tilfellet, må listen være innskutt i teksten på et senere tidspunkt. 
Dette skal vi komme tilbake til i forbindelse med tekst nr. 30 
(Kjennetegnene på en stor mann). Men denne teksten er mer enn en 
mytisk buddhabiografi. Den understreker at selve oppvåkningen var 
en følge av at Vipassi fikk øynene opp for den betingede 
tilblivelsesprosessen (paticcasamuppåda). Dette skal vi se nærmere 
på i forbindelse 


med tekst nr. 15, der nettopp den betingede 
tilblivelsesprosessen står i sentrum. 


Den store legende Slik har jeg hørt det: En gang da 
Mesteren var i Anåthapindikas park i Jetalunden ved Savatthi, 
bodde han i ei hytte ved et kareritre. Så kom det mange munker og 
satte seg ned i paviljongen under kareritrærne. De hadde gått 
matrunden og var ferdig med å spise, og som de satt der begynte de 
å snakke sammen om naturens orden, og spesielt om tidligere liv. 
"Slik og slik var det i tidligere liv,” sa de til hverandre. Med sin 
guddommelig klare hørsel, som langt overgår vanlige menneskers, 
hørte Mesteren hva disse munkene snakket om. Han reiste seg fra 
plassen sin og gikk bort til kareri-paviljongen. Der satte han seg på 
sin reserverte plass, og sa til munkene: "Hva var det der satt og 
snakket om nå, munker? Hvilken samtale var det jeg avbrøt dere 
1?” Munkene fortalte at de hadde snakket om tidligere liv. *Har 
dere kanskje lyst til å høre en fortelling om tidligere liv, munker?” 
"Gjerne, Mester! Det vil vi gjerne, du lykkelige! Vi vil gjerne høre 
hva du har å fortelle om tidligere liv. Det munkene hører av 
Mesteren, kommer de til å huske.” «Så skal dere få høre, munker, og 
legg nøye merke til det jeg forteller!” *Ja vel, Mester,” svarte 
munkene, og Mesteren sa: "For nittien verdensaldrer siden sto den 
ærverdige mesteren Vipasst fram i verden, etter at han hadde 
våknet fullt og helt ved egen hjelp. For trettien verdensaldrer siden 
sto Sikhi og Vessabhii fram, og i denne gunstige verdensalder sto 
Kakusandha, Konigamana og Kassapa fram i verden, munker, og 
alle var de ærverdige mestere som hadde våknet fullt og helt ved 
egen hjelp. Og nettopp i denne gunstige verdensalder har jeg stått 
fram, jeg som er vår tids ærverdige Mester som har våknet fullt og 
helt ved egen hjelp, munker. Den ærverdige og fullkomment 
selvvåknede mester Vipasst ble født som adelsmann, munker, i en 
adelsfamilie. Det samme ble Sikhi og Vessabhii. 


Kakusandha, Konågamana og Kassapa ble født som 
brahmaner, i brahmanfamilier. Jeg, som er vår tids ærverdige og 
fullkomment selvvåknede Mester, er født som adelsmann, munker, 
1 en adelsfamilie. Den ærverdige og fullkomment selvvåknede 
mester Vipasst var av Kondafifiaætten, munker. Det samme var 
Sikhi og Vessabhii. Kakusandha, Konågamana og Kassapa var av 
Kassapa-ætten. Jeg, som er vår tids ærverdige og fullkomment 
selvvåknede Mester, er av Gotama-ætten, munker. Den ærverdige og 
fullkomment selvvåknede mester Vipasst levde i åtti tusen år, 
munker. Sikhi levde i sytti tusen år, Vessabhii i seksti tusen, 
Kakusandha i førti tusen, Konågamana i tretti tusen og Kassapa i 
tjue tusen år. I vår tid er livet kort og flyktig, munker. Den som 
lever lenge kan bli hundre år, og bare noen få blir eldre enn det. 
Den ærverdige og fullkomment selvvåknede mester Vipasst nådde 
den endelige oppvåkning under et trompetblomsttre, munker. Sikht 
nådde oppvåkningen under en lotus, Vessabhii under et salatre, 
Kakusandha under et sirisatre, Konågamana under et kvastfikentre 
og Kassapa under et banyantre. Jeg, som er vår tids ærverdige og 
fullkomment selvvåknede Mester, nådde den endelige oppvåkning 
under et bo-tre, munker. Den ærverdige og fullkomment 
selvvåknede mester Vipassis to fremste elever var Khanda og Tissa. 
Sikhis to fremste elever var Abhibhii og Sambhava. Vessabhiis var 
Sona og Uttara. Kakusandhas var Vidhiira og Safijrva. Konågamanas 
to fremste elever var Bhiyyosa og Uttara, og Kassapas var Tissa og 
Bhåradvåja. Nå for tiden er det Såriputta og Moggallåna som er 
mine to fremste elever, munker. Den ærverdige og fullkomment 
selvvåknede mester Vipasst hadde tre elevforsamlinger, munker. 
Den ene forsamlingen var på seks millioner åtte hundre tusen 
munker. Den andre var på hundre tusen munker, og den tredje var 
på åtti tusen munker. Alle disse munkene hadde kvittet seg med 
sine negative tendenser i sinnet. Sikhi hadde også tre 
elevforsamlinger, på hundre tusen, åtti tusen og sytti tusen munker, 
som alle hadde kvittet seg med sine negative tendenser. Vessabhii 
hadde også tre elevforsamlinger, på åtti, sytti og seksti tusen 


munker, som alle hadde kvittet seg med sine negative 
tendenser. Kakusandha hadde en forsamling på førti tusen munker, 
Konågamana hadde tretti tusen og Kassapa hadde tjue tusen 
munker, som alle hadde kvittet seg med sine negative tendenser. Nå 
for tiden har jeg én elevforsamling på tolv hundre og femti munker 
som alle har kvittet seg med sine negative tendenser. Den ærverdige 
og fullkomment selvvåknede mester Vipasst hadde munken Asoka 
som sin nærmeste følgesvenn og personlige tjener. Sikhi hadde 
Khemamkara, Vessabhii hadde Upasannaka, Kakusandha hadde 
Buddhija, Konågamana hadde Sotthija og Kassapa hadde 
Sabbamitta som sin nærmeste følgesvenn og personlige tjener. Nå 
for tiden er det Ananda som er min nærmeste følgesvenn og 
personlige tjener. Den ærverdige og fullkomment selvvåknede 
mester Vipassis far var kong Bandhumå, hans mor var dronning 
Bandhumati, og kong Bandhumås hovedstad het Bandhumati. Sikhis 
far var kong Aruna, hans mor var dronning Pabhåvati, og kong 
Arunas hovedstad var Arunavatt. Vessabhiis far var kong Suppatita, 
hans mor var dronning Yasavati, og kongens hovedstad var 
Anopama. Kakusandhas far var brahmanen Aggidatta og hans mor 
var brahmankvinnen Visåkhå. På den tiden regjerte kong Khema fra 
sin hovedstad Khemavati. Konågamanas far var brahmanen 
Yafifiadatta og hans mor var brahmankvinnen Uttarå. På den tiden 
regjerte kong Sobha fra sin hovedstad Sobhavati. Kassapas far var 
brahmanen Brahmadatta og hans mor var brahmankvinnen 
Dhanavati. På den tiden regjerte kong Kiki fra sin hovedstad 
Bårånasi. Nå i vår tid er kong Suddhodana min far, dronning Maya 
min mor, og byen Kapilavatthu er kongens hovedstad.” Slik talte 
Mesteren. Da han hadde sagt dette, reiste han seg fra plassen sin og 
gikk inn i huset. 


Da Mesteren hadde gått, sa munkene til hverandre: *Det er 
fantastisk, dere, hva han som har kommet fram til sannheten, kan 
og vet. Hvordan kan han vel huske alle disse oppvåknede fra gamle 
dager når de for lengst er borte? Han husker jo både navn, ætt, 
levealder, elevforsamlinger og de to fremste elevene til disse som 
hadde skåret over alle vrangforestillinger, brutt vanetenkningen, 
sluttført kretsløpet og fridd seg fra all lidelse! Han kan faktisk si hva 
hver eneste mester het, hvilken slekt og samfunnsklasse hver enkelt 
var født i, hvilken moral, hvilken lære og hvilken visdom de hadde, 
hvordan de levde og hvordan de ble fri. Hvordan kan dette ha seg? 
Vet han det fordi han selv har trengt inn i sannheten, eller vet han 
det fordi gudene har fortalt ham det?” Slik snakket munkene seg 
imellom til kvelden kom. Da kom Mesteren tilbake fra sin private 
meditasjon, og gikk til paviljongen under kareritrærne. Da han 
hadde satt seg på den reserverte plassen, spurte han munkene hva 
de hadde snakket om. De fortalte ham dette, og spurte hvordan han 
kunne huske alt det han hadde fortalt. *Den som er kommet fram til 
sannheten, husker disse gamle mestrene fordi han selv har trengt 
inn i sannheten, munker, men også fordi gudene har fortalt om 
dem. Men har dere lyst til å høre flere fortellinger om tidligere liv, 
munker?” "Gjerne, Mester! Det vil vi gjerne, du lykkelige! Vi vil 
gjerne høre hva du har å fortelle om tidligere liv. Det munkene 
hører av Mesteren, kommer de til å huske.” «Så skal dere få høre, 
munker, og legg nøye merke til det jeg forteller!” *Ja vel, Mester,” 
svarte munkene, og Mesteren sa: "For nittien verdensaldrer siden sto 
den ærverdige mesteren Vipasst fram i verden, etter at han hadde 
våknet fullt og helt ved egen hjelp. Han ble født som adelsmann, i 
en adelsfamilie. Han var av Kondafifia-ætten, og levde til han ble 
åtti tusen år. Han nådde den endelige oppvåkning under et 
trompetblomsttre, og hans to fremste elever var Khanda og Tissa. 
Vipasst hadde tre elevforsamlinger, på seks millioner åtte hundre 
tusen, hundre tusen og åtti tusen munker, som alle hadde kvittet 
seg med sine negative tendenser. Hans nærmeste følgesvenn og 
personlige tjener var munken Asoka. Hans far var kong Bandhumå, 
hans mor var dronning Bandhumati, og kong Bandhumås hovedstad 
var byen Bandhumati. 


Da Vipasst, som var ivrig etter å nå oppvåknignen, falt fra 
lykkens himmel, gikk han inn i sin mors liv med oppmerksomhet og 
klar forståelse. Dette er i samsvar med naturens orden. Det er også i 
samsvar med naturens orden, munker, at da han som skulle nå 
oppvåkningen hadde falt fra lykkens himmel og gikk inn i sin mors 
liv, da strålte det opp et veldig lysskjær uten grenser, en stråleglans 
som overgikk gudenes største herlighet, og som lyste opp hele 
verden, med alle dens engler, djevler, guder, brahmaner, filosofer, 
fyrster og andre mennesker. Selv ute i de bunnløse, mørke og sorte 
rom mellom verdenene, der hvor ikke en gang solens og månens 
kraftige stråler når fram, selv der strålte dette veldige lysskjæret 
opp, med en stråleglans som overgikk gudenes største herlighet. Da 
de vesenene som holder til der ute, fikk se dette lysskjæret, sa de til 
hverandre at nå var det nok flere som var blitt født der. Og de ti 
tusen verdenssystemene rystet, skalv og bevet, og hele verden lå 
badet i den enorme stråleglansen som overgikk selv gudenes største 
herlighet. Dette er i samsvar med naturens orden. Det er også i 
samsvar med naturens orden, munker, at da han som skulle nå 
oppvåkningen var kommet inn i sin mors liv, gikk fire gudesønner 
ut mot de fire verdenshjørner for å verne ham, og de sa: "Intet 
menneske eller umenneske skal gjøre noe vondt mot han som skal 
nå oppvåkningen, og heller ikke mot hans mor!” Dette er i samsvar 
med naturens orden. Det er også i samsvar med naturens orden, 
munker, at da han som skulle nå oppvåkningen, var kommet inn i 
sin mors liv, fulgte det helt naturlig at hans mor holdt en høy etisk 
standard. Hun drepte ikke, stjal ikke, henfalt ikke til urette 
sansenytelser, sa ikke noe som var galt og lot være å bruke 
rusmidler. Dette er i samsvar med naturens orden. Det er også i 
samsvar med naturens orden, munker, at da han som skulle nå 
oppvåkningen, var kommet inn i sin mors liv, hadde hun ikke lyst 
på seksuell omgang med menn, og hun lot seg ikke friste av selv 
den mest lidenskapelige mann. Dette er i samsvar med naturens 
orden. Det er også i samsvar med naturens orden, munker, at da 
han som skulle nå 


oppvåkningen, var kommet inn i sin mors liv, kunne hun 
nyte livet i fulle drag gjennom alle sine sanser. Hun var omgitt av 
alt som skulle til for å glede de fem sansene. Dette er i samsvar med 
naturens orden. Det er også i samsvar med naturens orden, munker, 
at da han som skulle nå oppvåkningen, var kommet inn i sin mors 
liv, ble hun ikke angrepet av noen sykdommer, men levde lykkelig 
med sunn kropp. Og inne i sin livmor kunne hun se han som skulle 
nå oppvåkningen, velskapt og uten feil på lemmer eller sanseevner. 
Det er som en strålende vakker juvel, munker, en smaragd av 
førsteklasses kvalitet med åtte velslepne fasetter, gjennomsiktig, pur 
og ren og perfekt på alle vis. Og denne juvelen er trædd inn på en 
blå, gul, hvit, rød eller beige snor. En mann med synet i behold som 
får den i hånden og ser på den, ville vite at dette er en strålende 
vakker juvel, en smaragd av førsteklasses kvalitet med åtte 
velslepne fasetter, gjennomsiktig, pur og ren og perfekt på alle vis, 
og at den er trædd inn på en blå, gul, hvit, rød eller beige snor. Og 
slik var det også at da han som skulle nå oppvåkningen, var 
kommet inn i sin mors liv, ble hun ikke angrepet av noen 
sykdommer, men levde lykkelig med sunn kropp. Og inne i sin 
livmor kunne hun se han som skulle nå oppvåkningen, velskapt og 
uten feil på lemmer eller sanseevner. Dette er i samsvar med 
naturens orden. Det er også i samsvar med naturens orden, munker, 
at sju dager etter at han som skal nå oppvåkningen, er blitt født, dør 
hans mor og blir gjenfødt i lykkens himmel. Dette er i samsvar med 
naturens orden. Det er også i samsvar med naturens orden, munker, 
at andre kvinner bærer fosteret i ni eller ti måneder før de føder. 
Moren til han som skal nå oppvåkningen, derimot, bærer fosteret i 
nøyaktig ti måneder før hun nedkommer. Dette er i samsvar med 
naturens orden. Det er også i samsvar med naturens orden, munker, 
at andre kvinner føder i sittende eller liggende stilling. Moren til 
han som skal nå oppvåkningen, derimot, føder mens hun står 
oppreist. 


Dette er i samsvar med naturens orden. Det er også i 
samsvar med naturens orden, munker, at når han som skal nå 
oppvåkningen, kommer ut av sin mors liv, tar gudene først imot 
ham. Etterpå tar menneskene imot ham. Dette er i samsvar med 
naturens orden. Det er også i samsvar med naturens orden, munker, 
at når han som skal nå oppvåkningen, er kommet ut av sin mors liv 
og ennå ikke har berørt marken, kommer fire gudesønner og tar 
imot ham. De setter ham ned foran moren og sier: *Gled deg, 
dronning! Du har fått en praktfull sønn!” Dette er i samsvar med 
naturens orden. Det er også i samsvar med naturens orden, munker, 
at når han som skal nå oppvåkningen, er kommet ut av sin mors liv, 
er han ren. Han er ikke tilsølt av urene væsker som blod eller slim. 
Ren og pur kommer han ut av sin mors liv. Det er som når en 
kostbar juvel ligger på et klede av fineste bomull, munker. Ikke blir 
juvelen tilsølt av bomullstøyet, og ikke blir tøyet tilsølt av juvelen. 
Og hvorfor? Fordi begge er rene. Slik er det også når han som skal 
nå oppvåkningen er kommet ut av sin mors liv. Da er han ren. Han 
er ikke tilsølt av urene væsker som blod eller slim. Ren og pur 
kommer han ut av sin mors liv. Dette er i samsvar med naturens 
orden. Det er også i samsvar med naturens orden, munker, at når 
han som skal nå oppvåkningen, er kommet ut av sin mors liv, 
kommer to regnskurer fra himmelen. Den ene er varm og den andre 
er kald, og de gir mor og barn det badet de trenger. Dette er i 
samsvar med naturens orden. Det er også i samsvar med naturens 
orden, munker, at med det samme han som skal nå oppvåkningen, 
er født, setter han begge føttene på marken. Så vender han seg mot 
nord og går sju skritt, og mens en hvit parasoll blir holdt over ham, 
vender han seg til alle kanter og sier disse stolte ordene: *Jeg er den 
beste i verden! Jeg er den fremste i verden! Jeg er den ypperste i 
verden! Dette er min siste fødsel, nå blir det ingen flere tilværelser!” 


Dette er i samsvar med naturens orden. Det er også i 
samsvar med naturens orden, munker, at når han som skal nå 
oppvåkningen, kommer ut av sin mors liv, da stråler det opp et 
veldig lysskjær uten grenser, en stråleglans som overgår gudenes 
største herlighet, og som lyser opp hele verden, med alle dens 
engler, djevler, guder, brahmaner, filosofer, fyrster og andre 
mennesker. Selv ute i de bunnløse, mørke og sorte rom mellom 
verdenene, der hvor ikke en gang solens og månens kraftige stråler 
når fram, selv der stråler dette veldige lysskjæret opp, med en 
stråleglans som overgår gudenes største herlighet. Når de vesenene 
som holder til der ute, får se dette lysskjæret, sier de til hverandre 
at nå er det nok flere som er blitt født der. Og de ti tusen 
verdenssystemene ryster, skjelver og bever, og hele verden ligger 
badet i den enorme stråleglansen som overgår selv gudenes største 
herlighet. Dette er i samsvar med naturens orden. Da prins Vipasst 
var født, munker, meldte de til kong Bandhumaå: *Du har fått en 
sønn, herre! Kom og se på ham!” Da kongen hadde sett barnet, 
tilkalte han sine sannsiger-brahmaner og ba dem se på ham. De så 
på gutten og sa: *Gled deg, herre! Du har fått en praktfull sønn! Det 
blir til stor lykke for deg, herre konge, at en slik gutt er blitt født i 
din familie, for denne prinsen har de trettito kjennetegn på en stor 
mann. Den som er utstyrt med disse kjennetegnene blir ett av to, og 
intet annet: Hvis han blir boende hjemme, blir han en rettmessig 
konge som hersker over hele verden. Som rettmessig konge styrer 
han over de fire verdenshjørner, og ved hjelp av de sju verdiene står 
hans velde urokkelig fast i alle land. Og dette er de sju verdiene 
hans: Det verdifulle hjul, den verdifulle elefant, den verdifulle hest, 
den verdifulle juvel, den verdifulle kvinne, den verdifulle 
skattmester og den verdifulle rådgiver. Mer enn tusen sønner får 
han, og alle er staselige helter som knuser fiendehærene. Hele vår 
havomkranste jord overvinner han med lovlige midler og ikke med 
vold og makt, og gjør den til sitt hjem. Men hvis han forlater 
hjemmet og går ut i hjemløsheten, blir han en ærverdig mester som 
våkner fullt og helt ved egen hjelp, en som løfter sløret fra verden. 
Hvilke kjennetegn er det så prinsen er utstyrt med, herre konge? 


Denne prinsen setter hele fotsålen rett på marken for hvert 
skritt han tar, herre konge, og det er ett av tegnene på at han er en 
stor mann. Under fotsålene sine har han mønster i form av perfekte 
hjul med felg, nav og tusen eiker, og dette er også et tegn på at han 
er en stor mann. Han har lange hæler, lange fingre og tær, og 
hender og føtter er myke som på et barn. Fingrene og tærne hans er 
parallelle som renningstråder, anklene hans er velproposjonerte og 
han har bein som en gaselle. Når han står, kan han dekke begge 
knærne med håndflatene uten å bøye seg. Kjønnslemmet hans er 
skjult i et hylster. Huden hans er gyllen og stråler som gull, og den 
er så delikat at verken støv eller skitt blir hengende på den. Hårene 
på kroppen vokser ett og ett i porene, og hvert av dem stritter til 
værs i små, kullsvarte og høyrevridde spiraler. Han har en 
guddommelig holdning, og han har sju avrundede overflater 
(hender, føtter, skuldrer og kropp). Han har overkropp som en løve, 
og det er ikke noe søkk mellom skuldrene hans. Kroppen hans er 
jevn og rund som stammen på et banyantre. Den er en favn lang, og 
favntaket hans er like lang som kroppen. Brystet er jevnt avrundet, 
smakssansen hans er skarp og han har underkjeve som en løve. Han 
har førti jevne tenner i ubrutte rader, og hjørnetennene er 
skinnende hvite. Tunga hans er lang, og han har en guddommelig 
klar og melodisk stemme. Han har klare, blå øyne og øyenvipper 
som ei ku. Mellom øyenbrynene har han en liten hårdott som likner 
myk og hvit bomull. Hodet hans er jevnt avrundet som en turban. 
Slik er de trettito tegnene som viser at prinsen er en stor mann, 
herre konge, og den som er utstyrt med disse kjennetegnene blir ett 
av to, og intet annet: Hvis han blir boende hjemme, blir han en 
rettmessig konge som hersker over hele verden. Som rettmessig 
konge styrer han over de fire verdenshjørner, og ved hjelp av de sju 
verdiene står hans velde urokkelig fast i alle land. Og dette er de sju 
verdiene hans: Det verdifulle hjul, den verdifulle elefant, den 
verdifulle hest, den verdifulle juvel, den verdifulle kvinne, den 
verdifulle skattmester og den verdifulle rådgiver. Mer enn tusen 
sønner får han, og alle er staselige helter som knuser fiendehærene. 
Hele vår havomkranste jord overvinner han med lovlige midler og 
ikke med vold og makt, og gjør den til sitt hjem. Men hvis han 
forlater hjemmet og går ut i hjemløsheten, blir han en ærverdig 
mester som våkner fullt og helt ved egen hjelp, en som løfter sløret 
fra 


verden.” Da sannsiger-brahmanene hadde sagt dette til 
kong Bandhuma, lot han dem få nye klær og alt de ellers måtte 
ønske seg. Så utnevnte kongen barnepiker til prins Vipassi. Noen 
skulle amme ham, noen skulle bade ham, andre skulle bære ham og 
ha ham på fanget. Helt fra han var født, ble det båret hvite 
parasoller over ham, så han ikke skulle bli plaget verken av varme 
eller kulde, støv, rusk eller dråper. Alle likte ham helt fra 
begynnelsen av, og han var populær blant alle. Det var med ham 
som det er med lotusblomster av alle slag, munker — alle liker dem. 
Og slik var det med prins Vipassi også. Alle likte ham. Han ble 
faktisk løftet fra fang til fang. Prins Vipasst var født med en stemme 
som var mild, klar, myk og elskverdig. Stemmen hans var like mild, 
klar, myk og elskverdig som stemmen til karavikafuglen som synger 
i Himalayas skråninger. Som en følge av sine tidligere handlinger 
ble prins Vipasst født med guddommelig skjerpet synssans, og han 
kunne se hvor langt det skulle være både natt og dag. Helt fra han 
var født, kunne prinsen se uten å blunke, akkurat som de trettitre 
gudene. Og det var fordi han kunne se uten å blunke at han fikk 
navnet Vipasst (Den klarsynte el. Den innsiktsfulle). Dessuten satte 
kong Bandhumå ofte den lille prinsen på fanget sitt når han satt og 
dømte i rettsvister. Da hørte prinsen godt etter, og snart kunne han 
avsi kloke dommer i mange saker. Dette var også en årsak til at han 
ble kalt Vipasst, munker. Kongen lot bygge tre palasser med alle 
bekvemmeligheter for prins Vipassi, et til regntiden, et til den kalde 
og et til den varme årstiden. I regntiden bodde han i regntidpalasset 
fire måneder i strekk, uten å gå utenfor porten, bare omgitt av 
kvinnelige musikere. Da det hadde gått noen tusen år, sa prins 
Vipasst til vognstyreren sin: *Gi beskjed om å spenne hestene for 
den fineste vognen, så kjører vi en tur og ser oss om i parken!” 
* Javel, herre,” svarte vognstyreren. Og da alt var klart, meldte han 
ifra til 


prinsen: *Vognen er klar, herre, vi venter bare på din 
befaling.” Og prins Vipasst steg opp i praktvognen, og de kjørte ut i 
parken. Der fikk de øye på en gammel og skrøpelig mann, som 
stavret seg skjelvende fram, krumbøyd over stokken sin. Prinsen 
snudde seg mot vognstyreren og sa: *Men hva har denne mannen 
gjort, kjære vognstyrer? Både håret og kroppen hans er jo 
annerledes enn vanlig?” *Han er gammel, herre.” "Gammel? Hva vil 
det si?” *Det betyr at han ikke har lenge igjen å leve.” *Men 
kommer jeg også til å bli gammel, vognstyrer? Eller hvordan kan 
jeg unngå det?” *Både du og alle vi andre kommer til å bli gamle, 
herre. Alderdommen kan ingen unngå.” *Jeg har fått nok av parken 
for i dag, vognstyrer! Kjør meg hjem igjen til mine gemakker!” 
* Javel, herre,” svarte vognstyreren, og snudde vognen. Hjemme 
igjen gikk prins Vipassi trist og nedslått omkring og sukket: *Hva 
skal det være godt for å bli født, hvis fødselen bare er et forspill til 
alderdommen!” Så sendte kongen bud på vognstyreren, og spurte 
om prinsen hadde likt kjøreturen i parken. Men vognstyreren 
fortalte at prinsen var verken glad eller fornøyd, og da kongen 
spurte hva som hadde hendt, fortalte han alt sammen. Da tenkte 
kongen: 'Bare nå ikke Vipassi sier fra seg kongedømmet! Bare han 
nå ikke forlater hjemmet og går ut i hjemløsheten! Nå må ikke 
sannsiger-brahmanene få rett i spådommene sine!” Så sørget han for 
at prinsen ble opptatt med enda flere fornøyelser, så han ikke skulle 
si fra seg kongedømmet, forlate hjemmet og gå ut i hjemløsheten og 
gi sannsiger-brahmanene rett i spådommene sine. Og prinsen ble 
omgitt av enda mer 


luksus. Da det hadde gått noen tusen år igjen, sa prins 
Vipasst til vognstyreren sin: *Gi beskjed om å spenne hestene for 
den fineste vognen, så kjører vi en tur og ser oss om i parken!” *Ja 
vel, herre,” svarte vognstyreren. Og da alt var klart, meldte han ifra 
til prinsen: *Vognen er klar, herre, vi venter bare på din befaling.” 
Og prins Vipasst steg opp i praktvognen, og de kjørte ut i parken. 
Der fikk de øye på en mann som var så syk at han lå i sterke 
smerter og vred seg i sin egen skitt, og folk måtte komme og få ham 
på beina og hjelpe ham bort. Prinsen snudde seg mot vognstyreren 
og sa: *Men hva har denne mannen gjort, kjære vognstyrer? Både 
øynene og stemmen hans er jo annerledes enn vanlig?” *Han er syk, 
herre.” "Syk? Hva vil det si?” "Det betyr at det er ikke sikkert han 
blir frisk igjen.” *Men kommer jeg også til å bli syk, vognstyrer? 
Eller hvordan kan jeg unngå det?” *Både du og alle vi andre 
kommer til å bli syke, herre. Sykdommer kan ingen unngå.” *Jeg 
har fått nok av parken for i dag, vognstyrer! Kjør meg hjem igjen til 
mine gemakker!” * Ja vel, herre,” svarte vognstyreren, og snudde 
vognen. Hjemme igjen gikk prins Vipassi trist og nedslått omkring 
og sukket: *Hva skal det være godt for å bli født, hvis fødselen bare 
er et forspill til alderdom og sykdom!” Så sendte kongen bud på 
vognstyreren, og spurte om prinsen hadde likt kjøreturen i parken. 
Men vognstyreren fortalte at prinsen var verken glad eller fornøyd, 
og da kongen spurte hva som hadde hendt, fortalte han alt sammen. 
Da tenkte kongen: 


'Bare nå ikke Vipassi sier fra seg kongedømmet! Bare han 
nå ikke forlater hjemmet og går ut i hjemløsheten! Nå må ikke 
sannsiger-brahmanene få rett i spådommene sine!” Så sørget han for 
at prinsen ble opptatt med enda flere fornøyelser, så han ikke skulle 
si fra seg kongedømmet, forlate hjemmet og gå ut i hjemløsheten og 
gi sannsiger-brahmanene rett i spådommene sine. Og prinsen ble 
omgitt av enda mer luksus. Da det hadde gått noen tusen år igjen, 
sa prins Vipasst til vognstyreren sin: *Gi beskjed om å spenne 
hestene for den fineste vognen, så kjører vi en tur og ser oss om i 
parken!” *Ja vel, herre,” svarte vognstyreren. Og da alt var klart, 
meldte han ifra til prinsen: *Vognen er klar, herre, vi venter bare på 
din befaling.” Og prins Vipasst steg opp i praktvognen, og de kjørte 
ut i parken. Der fikk de øye på en flokk høytidskledde mennesker 
som bygde opp et likbål. Prinsen snudde seg mot vognstyreren og 
sa: *Men hva skal dette bety, kjære vognstyrer? Hvorfor står alle 
disse høytidkledde menneskene her og bygger bål?” *Det er fordi 
det er en som er død, herre.” *Kjør nærmere så jeg kan få se han 
som er død, vognstyrer.” 'Ja vel, herre,” svarte vognstyreren, og 
kjørte nærmere, slik at prinsen fikk se liket. *Hva vil det si å være 
død, vognstyrer?” *Det betyr at verken mor, far, slekt eller venner 
vil få se ham mer, og han får heller aldri se dem igjen.” *Men 
kommer jeg også til å dø, vognstyrer? Eller kan jeg unngå det? Må 
det ende slik at verken kongen, dronningen, slekt og venner får se 
meg mer, og slik at jeg aldri får se dem igjen heller?” Både du og 
alle vi andre kommer til å dø, herre. Døden kan ingen unngå. Da får 
verken kongen, dronningen, slekt og venner se deg mer, og aldri får 
du se dem 


* 


igjen heller.” *Jeg har fått nok av parken for i dag, 
vognstyrer! Kjør meg hjem igjen til mine gemakker!” * Ja vel, 
herre,” svarte vognstyreren, og snudde vognen. Hjemme igjen gikk 
prins Vipassi trist og nedslått omkring og sukket: *Hva skal det 
være godt for å bli født, hvis fødselen bare er et forspill til 
alderdom, sykdom og død!” Så sendte kongen bud på vognstyreren, 
og spurte om prinsen hadde likt kjøreturen i parken. Men 
vognstyreren fortalte at prinsen var verken glad eller fornøyd, og da 
kongen spurte hva som hadde hendt, fortalte han alt sammen. Da 
tenkte kongen: 'Bare nå ikke Vipassi sier fra seg kongedømmet! Bare 
han nå ikke forlater hjemmet og går ut i hjemløsheten! Nå må ikke 
sannsiger-brahmanene få rett i spådommene sine!” Så sørget han for 
at prinsen ble opptatt med enda flere fornøyelser, så han ikke skulle 
si fra seg kongedømmet, forlate hjemmet og gå ut i hjemløsheten og 
gi sannsiger-brahmanene rett i spådommene sine. Og prinsen ble 
omgitt av enda mer luksus. Da det hadde gått noen tusen år igjen, 
sa prins Vipasst til vognstyreren sin: *Gi beskjed om å spenne 
hestene for den fineste vognen, så kjører vi en tur og ser oss om i 
parken!” *Ja vel, herre,” svarte vognstyreren. Og da alt var klart, 
meldte han ifra til prinsen: *Vognen er klar, herre, vi venter bare på 
din befaling.” Og prins Vipasst steg opp i praktvognen, og de kjørte 
ut i parken. Der fikk de øye på en hjemløs vandrer med raket hode 
og gul kappe. Prinsen snudde seg mot vognstyreren og sa: *Men hva 
har denne mannen gjort, kjære vognstyrer? Hodet hans er så 
merkelig, og han går ikke med vanlige klær?” *Det er en som har 
gått ut i hjemløsheten, herre.” 


*Men hva vil det si å gå ut i hjemløsheten, vognstyrer?” 
*Det er noen som går ut i hjemløsheten fordi de mener det er godt å 
trene sinnet, det er godt å leve enkelt, det er godt å gjøre det som er 
sunt, det er godt å bygge opp et forråd av gode fortjenester, det er 
godt å leve uten vold og det er godt å ha omsorg for andre.” *Da må 
det sannelig være godt å gå ut i hjemløsheten, kjære vognstyrer, for 
det er godt å trene sinnet, det er godt å leve enkelt, det er godt å 
gjøre det som er sunt, det er godt å bygge opp et forråd av gode 
fortjenester, det er godt å leve uten vold og det er godt å ha omsorg 
for andre. Men la oss kjøre bort til ham, vognstyrer. *Ja vel, herre,” 
svarte vognstyreren, og kjørte bort til den hjemløse vandreren. 
Prinsen spurte ham: *Hva har du gjort, min venn? Hodet ditt er så 
merkelig, og du går ikke med vanlige klær?” 'Jeg har gått ut i 
hjemløsheten, herre.” *Men hva vil det si å gå ut i hjemløsheten, 
min venn?” *Jeg har gått ut i hjemløsheten fordi jeg mener det er 
godt å trene sinnet, det er godt å leve enkelt, det er godt å gjøre det 
som er sunt, det er godt å bygge opp et forråd av gode fortjenester, 
det er godt å leve uten vold og det er godt å ha omsorg for andre.” 
*Da har du gjort klokt i å gå ut i hjemløsheten, min venn, for det er 
godt å trene sinnet, det er godt å leve enkelt, det er godt å gjøre det 
som er sunt, det er godt å bygge opp et forråd av gode fortjenester, 
det er godt å leve uten vold og det er godt å ha omsorg for andre.” 
Så snudde Vipassi seg til vognstyreren, og sa: *Snu vognen og kjør 
hjem igjen. Nå vil jeg rake av meg hår og skjegg, ta på meg gul 
kappe, forlate hjemmet og gå ut i hjemløsheten!” *Ja vel, herre,” 
svarte vognstyreren, og snudde hjemover igjen. Og da de kom hjem 
til palasset, raket prins Vipasst av seg hår og skjegg, tok på seg en 
gul kappe, forlot hjemmet og gikk ut i hjemløsheten. Da åttifire 
tusen innbyggere i hovedstaden Bandhumatt fikk høre dette, tenkte 


de som så: *Når prins Vipasst har raket av seg hår og 
skjegg, kledd seg i gul kappe, forlatt hjemmet og gått ut i 
hjemløsheten, da kan det umulig være noen dårlig lære og disiplin 
han har sluttet seg til! Det er sikkert ikke så dumt å forlate 
hjemmet, når han gjør det. Hvorfor gjør ikke vi det samme?” Og 
dermed raket åttifire tusen innbyggere i hovedstaden Bandhumatt 
av seg hår og skjegg, tok på seg gule kapper, forlot hjemmet og 
fulgte Vipass7, som nå var blitt en som skulle våkne, ut i 
hjemløsheten. Sammen med denne flokken ga han seg på vandring 
gjennom landsbyer, byer og hovedsteder. Men en dag Vipassi satt 
for seg selv og mediterte, tenkte han som så: *Det passer dårlig at 
jeg stadig er omgitt av så mange mennesker. Jeg tror jeg heller vil 
bort fra mengden og leve alene.” Som tenkt, så gjort. De åttifire 
tusen gikk den ene veien og Vipasst gikk den andre veien. En dag 
han satt alene i hytta si og mediterte, tenkte han: *Det er så mange 
problemer her i verden. Folk blir født, og så blir de gamle og dør, 
bare for å bli født på ny. Men det er ingen som vet hvordan vi kan 
unngå lidelse, det er ingen som vet hvordan vi kan unngå forfall og 
undergang! Når skal vi vel finne veien bort fra forfall og undergang, 
og fra lidelse?” Og han tenkte videre: *Hva er det som er 
forutsetningen for forfall og undergang? Hvilke betingelser er det 
som gjør at forfall og undergang oppstår?” Og da han hadde tenkt 
nøye og metodisk gjennom dette spørsmålet, innså han at så lenge 
tilblivelse finnes, finnes også forfall og undergang. Tilblivelse er en 
betingelse for at forfall og undergang skal oppstå. Og han tenkte 
videre: *Hva er det som er forutsetningen for tilblivelse? Hvilke 
betingelser er det som gjør at tilblivelse oppstår?” Og da han hadde 
tenkt nøye og metodisk gjennom dette spørsmålet, innså han at så 
lenge det finnes forventningsmønstre, finnes også tilblivelse. 


Forventningsmønstre er en betingelse for at tilblivelse skal 
oppstå. Og han tenkte videre: *Hva er det som er forutsetningen for 
forventningsmønstre? Hvilke betingelser er det som gjør at 
forventningsmønstre oppstår?” Og da han hadde tenkt nøye og 
metodisk gjennom dette spørsmålet, innså han at så lenge det finnes 
emosjonelle involveringer, finnes også forventningsmønstre. 
Emosjonelle involveringer er en betingelse for at 
forventningsmønstre skal oppstå. Og han tenkte videre: "Hva er det 
som er forutsetningen for emosjonelle involveringer? Hvilke 
betingelser er det som gjør at emosjonelle involveringer oppstår?” 
Og da han hadde tenkt nøye og metodisk gjennom dette spørsmålet, 
innså han at så lenge det finnes lengsler, finnes også emosjonelle 
involveringer. Lengsler er en betingelse for at emosjonelle 
involveringer skal oppstå. Og han tenkte videre: *Hva er det som er 
forutsetningen for lengsler? Hvilke betingelser er det som gjør at 
lengsler oppstår?” Og da han hadde tenkt nøye og metodisk 
gjennom dette spørsmålet, innså han at så lenge det finnes følelser, 
finnes også lengsler. Følelser er en betingelse for at lengsler skal 
oppstå. Og han tenkte videre: *Hva er det som er forutsetningen for 
følelser? Hvilke betingelser er det som gjør at følelser oppstår?” Og 
da han hadde tenkt nøye og metodisk gjennom dette spørsmålet, 
innså han at så lenge det finnes sansekontakt, finnes også følelser. 
Sansekontakt er en betingelse for at følelser skal oppstå. Og han 
tenkte videre: *Hva er det som er forutsetningen for sansekontakt? 
Hvilke betingelser er det som gjør at sansekontakt oppstår?” Og da 
han hadde tenkt nøye og metodisk gjennom dette spørsmålet, innså 
han at så lenge de seks sansefeltene finnes, finnes også 
sansekontakt. De seks sansefeltene er en betingelse for at 
sansekontakt skal oppstå. 


Og han tenkte videre: *Hva er det som er forutsetningen 
for de seks sansefeltene? Hvilke betingelser er det som gjør at de 
seks sansefeltene oppstår?” Og da han hadde tenkt nøye og 
metodisk gjennom dette spørsmålet, innså han at så lenge vi 
skjelner mellom navn og form, finnes også de seks sansefeltene. 
Splittelsen i navn og form er en betingelse for at de seks 
sansefeltene skal oppstå. Og han tenkte videre: *Hva er det som er 
forutsetningen for splittelsen i navn og form? Hvilke betingelser er 
det som gjør at splittelsen i navn og form oppstår?” Og da han 
hadde tenkt nøye og metodisk gjennom dette spørsmålet, innså han 
at så lenge det finnes den skjelnende bevissthet, finnes også 
splittelse i navn og form. Den skjelnende bevissthet er en betingelse 
for at splittelsen i navn og form skal oppstå. Og han tenkte videre: 
*Hva er det som er forutsetningen for den skjelnende bevissthet? 
Hvilke betingelser er det som gjør at den skjelnende bevissthet 
oppstår?” Og da han hadde tenkt nøye og metodisk gjennom dette 
spørsmålet, innså han at så lenge vi skjelner mellom navn og form, 
finnes også den skjelnende bevissthet. Splittelsen i navn og form er 
en betingelse for at den skjelnende bevissthet skal oppstå. Da tenkte 
Vipasst, han som skulle nå oppvåkningen: *Den skjelnende 
bevissthet snur og vender tilbake fra splittelsen i navn og form, og 
kommer ikke videre. Da er det altså på denne måten vi blir født, 
blir gamle og dør, bare for å bli født på ny: Betinget av splittelsen i 
navn og form oppstår den skjelnende bevissthet, betinget av den 
skjelnende bevissthet skjelner vi mellom navn og form, betinget av 
splittelsen i navn og form oppstår de seks sansefeltene, betinget av 
de seks sansefeltene oppstår sansekontakt, betinget av sansekontakt 
oppstår følelser, betinget av følelsene oppstår lengsler, betinget av 
lengsler oppstår emosjonelle involveringer, betinget av de 
emosjonelle involveringene oppstår forventningsmønstre, betinget 
av forventningsmønstre oppstår tilblivelse, og betinget av tilblivelse 
oppstår forfall og undergang, med alt dette medfører av sorg, klage, 


smerte, tungsinn og mismot. Slik oppstår altså all lidelse!” 
Videre tenkte han: *Men hva er forutsetningen for at forfall og 
undergang ikke skal finnes? Hva er det som må ta slutt hvis forfall 
og undergang skal ta slutt?” Og da han hadde tenkt nøye og 
metodisk gjennom dette spørsmålet, innså han at så lenge tilblivelse 
ikke finnes, finnes heller ingen forfall og undergang. Tilblivelse må 
ta slutt for at forfall og undergang skal ta slutt. Og han tenkte 
videre: *Hva er det som er forutsetningen for at tilblivelse ikke skal 
finnes? Hva er det som må ta slutt for at tilblivelse oppstår?” Og da 
han hadde tenkt nøye og metodisk gjennom dette spørsmålet, innså 
han at så lenge det ikke finnes forventningsmønstre, finnes det 
heller ingen tilblivelse. Forventningsmønstrene må ta slutt for at 
tilblivelse skal ta slutt. Og han tenkte videre: *Hva er det som er 
forutsetningen for at forventningsmønstre ikke skal finnes? Hva er 
det som må ta slutt for at forventningsmønstrene skal ta slutt?” Og 
da han hadde tenkt nøye og metodisk gjennom dette spørsmålet, 
innså han at så lenge det ikke finnes emosjonelle involveringer, 
finnes det heller ingen forventningsmønstre. Emosjonelle 
involveringer må ta slutt for at forventningsmønstrene skal ta slutt. 
Og han tenkte videre: *Hva er det som er forutsetningen for at 
emosjonelle involveringer ikke skal finnes? Hva er det som må ta 
slutt for at emosjonelle involveringer skal ta slutt?” Og da han 
hadde tenkt nøye og metodisk gjennom dette spørsmålet, innså han 
at så lenge det ikke finnes lengsler, finnes det heller ingen 
emosjonelle involveringer. Lengslene må ta slutt for at emosjonelle 
involveringer skal ta slutt. Og han tenkte videre: *Hva er det som er 
forutsetningen for at lengsler ikke skal finnes? Hva er det som må ta 
slutt for at lengslene skal ta slutt?” Og da han hadde tenkt nøye og 
metodisk gjennom dette spørsmålet, innså han at så lenge det ikke 
finnes følelser, finnes det heller ingen lengsler. Følelser må ta 


slutt for at lengslene skal ta slutt. Og han tenkte videre: 
*Hva er det som er forutsetningen for at følelser ikke skal finnes? 
Hva er det som må ta slutt for at følelsene skal ta slutt?” Og da han 
hadde tenkt nøye og metodisk gjennom dette spørsmålet, innså han 
at så lenge det ikke finnes sansekontakt, finnes det heller ingen 
følelser. Sansekontakten må ta slutt for at følelsene skal ta slutt. Og 
han tenkte videre: *Hva er det som er forutsetningen for at 
sansekontakt ikke skal finnes? Hva er det som må ta slutt for at 
sansekontakten skal ta slutt?” Og da han hadde tenkt nøye og 
metodisk gjennom dette spørsmålet, innså han at så lenge de seks 
sansefeltene ikke finnes, finnes det heller ingen sansekontakt. De 
seks sansefeltene må ta slutt for at sansekontakten skal ta slutt. Og 
han tenkte videre: *Hva er det som er forutsetningen for at de seks 
sansefeltene ikke skal finnes? Hva er det som må ta slutt for at de 
seks sansefeltene skal ta slutt?” Og da han hadde tenkt nøye og 
metodisk gjennom dette spørsmålet, innså han at så lenge vi ikke 
skjelner mellom navn og form, finnes heller ikke de seks 
sansefeltene. Splittelsen i navn og form må ta slutt for at de seks 
sansefeltene skal ta slutt. Og han tenkte videre: *Hva er det som er 
forutsetningen for at splittelsen i navn og form ikke skal finnes? 
Hva er det som må ta slutt for at splittelsen i navn og form skal ta 
slutt?” Og da han hadde tenkt nøye og metodisk gjennom dette 
spørsmålet, innså han at så lenge den skjelnende bevissthet ikke 
finnes, finnes det heller ikke noen splittelse i navn og form. Den 
skjelnende bevissthet må ta slutt for at splittelsen i navn og form 
skal ta slutt. Og han tenkte videre: *Hva er det som er 
forutsetningen for at den skjelnende bevissthet ikke skal finnes? 
Hva er det som må ta slutt for at den skjelnende bevissthet skal ta 
slutt?” Og da han hadde tenkt nøye og metodisk gjennom dette 
spørsmålet, innså han 


at så lenge vi ikke skjelner mellom navn og form, finnes 
det heller ingen skjelnende bevissthet. Splittelsen i navn og form må 
ta slutt for at den skjelnende bevissthet skal ta slutt. Da tenkte 
Vipasst, han som skulle nå oppvåkningen: *Nå har jeg funnet 
innsiktsveien til oppvåkning! Når splittelsen i navn og form tar 
slutt, tar altså den skjelnende bevissthet slutt; når den skjelnende 
bevissthet tar slutt, tar splittelsen i navn og form slutt; når navn og 
form tar slutt, tar de seks sansefeltene slutt; når de seks 
sansefunksjonsfeltene tar slutt, tar sansekontakten slutt; når 
sansekontakten tar slutt, tar følelsene slutt; når følelsene tar slutt, 
tar lengslene slutt; når lengslene tar slutt, tar de emosjonelle 
involveringene slutt; når de emosjonelle involveringene tar slutt, tar 
forventningsmønstrene slutt; når forventningsmønstrene tar slutt, 
blir det slutt på tilblivelse; når det ikke lenger blir noen tilblivelse 
blir det også slutt på forfall og undergang, med alt dette medfører 
av sorg, klage, smerte, tungsinn og mismot. Slik blir det altså slutt 
på all lidelse! Slutten, dette er altså slutten!” Slik fikk Vipass7, han 
som skulle nå oppvåkningen, øynene opp for sannheter som ingen 
hadde hørt før, og det oppsto erkjennelse, innsikt og viten i ham. 
Deretter betraktet han de fem involveringsgruppene, og så hvordan 
de oppstår og forsvinner: 'Slik er form, slik oppstår formene, slik 
forsvinner formene. Slik er følelser, slik oppstår følelsene, slik 
forsvinner følelsene. Slik er identifikasjon, slik oppstår 
identifikasjonene, slik forsvinner identifikasjonene. Slik er 
reaksjoner, slik oppstår reaksjonene, slik forsvinner reaksjonene. 
Slik er den skjelnende bevissthet, slik oppstår den skjelnende 
bevissthet, slik forsvinner den skjelnende bevissthet.” Da han så 
hvordan disse fem involveringsgruppene oppstår og forsvinner, tok 
det ikke lang tid før ble fullstendig kvitt alle sinnets forurensninger. 
Nå var Vipasst blitt en ærverdig mester som hadde våknet fullt og 
helt ved egen hjelp, og han tenkte som så: *Kanskje jeg skulle la 
andre få kjennskap til den sannheten jeg har vunnet fram til?” 


Men så tenkte han: *Den sannheten jeg har vunnet fram til 
er dyp og vanskelig å se og vanskelig å forstå. Den er herlig og den 
gir fred i sinnet, men den er subtil, den ligger utenfor logikernes 
rekkevidde og kan bare fattes av de som har visdom. Folk flest vil 
ha noe konkret å holde seg til, de foretrekker å ha noe å holde seg 
til og liker det best slik. Og da blir det vanskelig for dem å se at alt 
er relativt og henger sammen i en gjensidig betinget 
tilblivelsesprosess. Det blir nok også vanskelig for dem å se hvorfor 
vi bør la alle tankekonstruksjoner falle til ro og slippe taket i alt vi 
binder oss til, slukke grådigheten, dempe lidenskapene og la dem ta 
slutt og slukne. Hvis jeg skulle prøve å forklare dette for andre og 
de ikke skulle forstå hva jeg sier, så ville det bare gi meg skuffelser 
og slit.” Og så uttalte den ærverdige og fullkomment selvvåknede 
mesteren Vipasst disse nye versene som ingen hadde hørt før: "Dette 
har jeg slitt for å finne ut av, så hvorfor skulle jeg si noe til andre? 
Denne læren er ikke lett å forstå for dem som sitter fast i 
lidenskaper og hat. Den går imot strømmen og er subtil, den er dyp 
og vanskelig å forstå. Lidenskapens treller kommer ikke til å forstå 
den, for de er innhyllet i mørke.” Og med disse tankene hadde han 
mest lyst til å trekke seg passivt tilbake, og han hadde liten lyst til å 
undervise andre i læren om virkeligheten. Men en av de øverste 
Brahma-gudene oppdaget hva som var i ferd med å skje, og tenkte 
som så: *Dette er jo den rene katastrofe! Det blir til stor skade for 
verden hvis den ærverdige mesteren Vipassi, som har våknet fullt og 
helt ved egen hjelp, trekker seg passivt tilbake og ikke har lyst til å 
forklare sannheten for andre!” 


Og like raskt som en kraftig mann bøyer eller strekker 
armen sin, forsvant den store Brahma fra gudenes verden og kom til 
syne foran Vipass7. Han la ytterkappen over den ene skulderen, 
gikk ned på høyre kne, la hendene mot hverandre og løftet dem, 
mens han bøyde seg for den ærverdige og fullkomment selvvåknede 
mester Vipasst. Så sa han: Vær så snill å undervise, Mester! Forklar 
sannheten for andre, du lykkelige! Det finnes jo noen som bare har 
ytterst lite støv på øynene, men som kommer til å gå til grunne hvis 
de ikke får høre sannheten. De kommer til å forstå den 
virkelighetslæren du har vunnet fram til, Mester!” Men Vipasst 
svarte: *Jeg har allerede overveid om jeg skulle begynne å 
undervise. Men så tenkte jeg at den sannheten jeg har vunnet fram 
til er dyp og vanskelig å se og vanskelig å forstå. Den er herlig og 
den gir fred i sinnet, men den er subtil, den ligger utenfor 
logikernes rekkevidde og kan bare fattes av de som har visdom. 
Folk flest vil ha noe konkret å holde seg til, de foretrekker å ha noe 
å holde seg til og liker det best slik. Og da blir det vanskelig for 
dem å se at alt er relativt og henger sammen i en gjensidig betinget 
tilblivelsesprosess. Det blir nok også vanskelig for dem å se hvorfor 
vi bør la alle tankekonstruksjoner falle til ro og slippe taket i alt vi 
binder oss til, slukke grådigheten, dempe lidenskapene og la dem ta 
slutt og slukne. Hvis jeg skulle prøve å forklare dette for andre og 
de ikke skulle forstå hva jeg sier, så ville det bare gi meg skuffelser 
og slit. Og dermed kom jeg på disse nye versene som ingen har hørt 
før: "Dette har jeg slitt for å finne ut av, så hvorfor skulle jeg si noe 
til andre? Denne læren er ikke lett å forstå for dem som sitter fast i 
lidenskaper og hat. Den går imot strømmen og er subtil, den er dyp 
og vanskelig å forstå. 


Lidenskapens treller kommer ikke til å forstå den, for de er 
innhyllet i mørke.” Derfor har jeg mest lyst til å trekke meg passivt 
tilbake, og jeg har liten lyst til å undervise andre i læren om 
virkeligheten.” Den store Brahma gjentok imidlertid sin 
oppfordring, men Vipasst avviste den på nytt. Da tok den store 
Brahma ordet for tredje gang, og sa: Vær så snill å undervise, 
Mester! Forklar sannheten for andre, du lykkelige! Det finnes jo 
noen som bare har ytterst lite støv på øynene, men som kommer til 
å gå til grunne hvis de ikke får høre sannheten. De kommer til å 
forstå den virkelighetslæren du har vunnet fram til, Mester!” Mens 
den ærverdige og fullkomment selvvåknede mesteren Vipasst lyttet 
til Brahmas oppfordringer, så han utover verden med våkent blikk, 
og han følte medlidenhet med alt som lever. Han så at noen har 
mye støv på øynene, andre har lite støv på øynene. Noen har gode 
evner, andre har svake evner. Noen har gode egenskaper, andre har 
dårlige egenskaper. Noen ville det være lett å undervise, andre ville 
det være vanskelig å undervise. Og han så at det var noen som 
levde i stadig frykt for hva et feiltrinn kunne føre til av følger i en 
annen verden. Han syntes det var som å se vannliljer av forskjellige 
slag ute i en vannliljedam. Alle er de født og oppvokst i vannet, 
men noen av dem lever helt neddykket og klarer aldri å løfte seg ut 
av det våte element. Andre når akkurat så vidt opp i overflaten, 
mens atter andre løfter seg helt opp av vannet, og det blir ikke så 
mye som en dråpe hengende igjen på dem. Slik så den ærverdige og 
fullkomment selvvåknede mesteren Vipasst ut over verden med 
våkent blikk mens han lyttet til Brahmas oppfordringer, og han følte 
medlidenhet med alt som lever. Han så at noen har mye støv på 
øynene, andre har lite støv på øynene. Noen har gode evner, andre 
har svake evner. Noen har gode egenskaper, andre har dårlige 
egenskaper. Noen ville det være lett å undervise, andre ville det 
være vanskelig å undervise. Og han så at det var noen som levde i 
stadig 


frykt for hva et feiltrinn kunne føre til av følger i en annen 
verden. verset: Da den store Brahma forsto hva Vipassi tenkte, 
uttalte han disse versene: *Stig opp på denne lærens høye tårn og se 
deg om, du vidtskuende vise, som om du skulle stå på bergets 
høyeste topp og se all verden bre seg ut under deg, Du som er fri fra 
sorg, se hvordan alle er nedtynget av sorger, overveldet av fødsel og 
alderdom! Reis deg, du seierrike helt, du gjeldfrie veileder, og gå ut 
i verden. Gi undervisning i læren, Mester. Noen kommer til å forstå 
den!” Den ærverdige og fullkomment selvvåknede mester Vipasst 
svarte med dette *Døren til friheten fra død er nå åpnet. De som 
hører dette, kan ha tillit til det. Når jeg nølte med å forkynne den 
ypperste lære, var det bare fordi jeg var redd det skulle være til 
bry.” Da sa den store Brahma: *'Nå fikk jeg overtalt den ærverdige 
og fullkomment selvvåknede mester Vipasst til å la andre få del i 
sannheten!” Så hilste han Vipassi ærbødig og gikk rundt ham med 
høyre side vendt mot ham, før han forsvant igjen. Deretter tenkte 
den ærverdige og fullkoment selvvåknede mester Vipasst seg 


om: *Hvem skal bli den første jeg forklarer sannheten for? 
Hvem kommer lettest til å forstå denne læren?” Og videre tenkte 
han: 'T hovedstaden Bandhumatt lever fyrstesønnen Khanda og 
ministersønnen Tissa. De er kloke og forstandige og har et klart 
intellekt, og de har allerede i lang tid hatt lite støv på øynene. De 
skal bli de første jeg forklarer sannheten for. De kommer nok lett til 
å forstå denne læren.” Og like raskt som en kraftig mann bøyer eller 
strekker armen sin, forsvant Vipassi fra foten av oppvåkningstreet 
og kom til syne i hjorteparken Fred ved hovedstaden Bandhumati. 
Der henvendte han seg til parkvokteren, og sa: *Hallo, min gode 
parkvokter! Gå til fyrstesønnen Khanda og ministersønnen Tissa og 
fortell dem at den ærverdige mester Vipassi, som har våknet fullt og 
helt ved egen hjelp, gjerne vil treffe dem.” *Ja vel, Mester,” svarte 
parkvokteren, og gikk og ga beskjed til Khanda og Tissa. Da disse 
fikk høre dette, lot de spenne for sine fineste praktvogner, steg opp 
og kjørte ut av byen mot hjorteparken Fred. Da de hadde kommet 
så langt som det var mulig å kjøre, steg de ut og fortsatte inn i 
parken til fots. Da de kom fram til den ærverdige og fullkomment 
selvvåknede mester Vipasst, hilste de ærbødig og satte seg ned ved 
siden av ham. Som de nå satt der, talte Mester Vipasst med 
metodisk progresjon. Han talte om å gi gaver, om moral og om 
himmelen. Han forklarte ulempene, elendigheten og de mentale 
forurensningene som kommer av sansenytelsebegjær, og fordelene 
ved å kunne gi avkall. Da Mesteren forsto at Khandas og Tissas sinn 
var rede, smidig, fordomsfritt, oppløftet og lydhørt, da forklarte han 
dem den virkelighetslære som de våkne selv har funnet fram til: 
sannheten om lidelsen, om årsaken, opphør og veien. Liksom når et 
rent og flekkfritt stykke tøy lett kan ta imot fargestoffet, nettopp 
slik fikk Khanda og Tissa, der de satt, øynene opp for sannheten, 
plettfritt og rent, og de innså at alt som har en begynnelse også har 
en slutt. 


Nå som Khanda og Tissa hadde sett sannheten, nådd fram 
til den, forstått den og trengt inn i den, overvant de enhver tvil og 
usikkerhet, og de ble fylt med selvtillit og ble uavhengig av andre 
når det gjaldt mesterens lære. Og de sa: "Utmerket, Mester, 
utmerket! Det er som å rette opp det som var blitt veltet, eller som å 
åpenbare det som var skjult. Det er som å vise veien til en som var 
gått vill, eller som å bære lys inn i mørket, slik at den som har øyne 
kan se det som er der. Nettopp slik har du forklart sannheten på 
mange måter, Mester. Nå tar vi tilflukt til deg, Mester, og til din 
lære. La oss få utgang og opptak av deg, Mester.” Khanda og Tissa 
fikk utgang og opptak av Mesteren. Han gledet, oppmuntret og 
inspirerte dem med ord om den sanne lære, og viste dem hvilke 
ulemper, fornedrelser og forurensninger tankekonstruksjoner kan 
føre til, og hvor godt det er å oppnå nibbana. Og da gikk det ikke 
lang tid før de slapp taket i sine emosjonelle involveringer og ble 
kvitt alle sinnets forurensninger. Så fikk åttifire tusen innbyggere i 
hovedstaden Bandhumatt høre at den ærverdige mester Vipasst som 
hadde våknet fullt og helt ved egen hjelp, skulle ha kommet til byen 
og bodde ute i hjorteparken Fred. Og fyrstesønnen Khanda og 
ministersønnen Tissa hadde visstnok raket av seg hår og skjegg, 
kledd seg i gul kappe, forlatt hjemmet og gått ut i hjemløsheten som 
elever av den ærverdige og fullkomment selvvåknede mester 
Vipassi. Da tenkte de som så: *Når fyrstesønnen Khanda og 
ministersønnen Tissa har raket av seg hår og skjegg, kledd seg i gul 
kappe, forlatt hjemmet og gått ut i hjemløsheten, da kan det umulig 
være noen dårlig lære og disiplin de har sluttet seg til! Det er sikkert 
ikke så dumt å forlate hjemmet og bli elever av den ærverdige og 
fullkomment selvvåknede mester Vipassi når de gjør det. Hvorfor 
gjør ikke vi det samme?” Og dermed gikk åttifire tusen innbyggere i 
hovedstaden Bandhumati ut av byen mot hjorteparken Fred. Da de 
kom fram til den ærverdige og fullkomment selvvåknede mester 
Vipassi, hilste de ærbødig og satte seg ned ved siden av ham. Som 
de nå satt der, talte mester Vipasst med metodisk progresjon. Han 
talte om å gi gaver, om moral og om himmelen. Han forklarte 
ulempene, elendigheten og de mentale forurensningene som 
kommer av sansenytelsebegjær, og fordelene ved å 


kunne gi avkall. Da mesteren forsto at de åttifire tusens 
sinn var rede, smidig, fordomsfritt, oppløftet og lydhørt, da 
forklarte han dem den virkelighetslære som de våkne selv har 
funnet fram til: sannheten om lidelse, om årsaken, opphør og veien. 
Liksom når et rent og flekkfritt stykke tøy lett kan ta imot 
fargestoffet, nettopp slik fikk de åttifire tusen, der de satt, øynene 
opp for sannheten, plettfritt og rent, og de innså at alt som har en 
begynnelse også har en slutt. Nå som de åttifire tusen hadde sett 
sannheten, nådd fram til den, forstått den og trengt inn i den, 
overvant de enhver tvil og usikkerhet, og de ble fylt med selvtillit 
og ble uavhengig av andre når det gjaldt mesterens lære. Og de sa: 
"Utmerket, Mester, utmerket! Det er som å rette opp det som var 
blitt veltet, eller som å åpenbare det som var skjult. Det er som å 
vise veien til en som var gått vill, eller som å bære lys inn i mørket, 
slik at den som har øyne kan se det som er der. Nettopp slik har du 
forklart sannheten på mange måter, Mester. Nå tar vi tilflukt deg, 
Mester, og til din lære. La oss få utgang og opptak av deg, Mester.” 
De åttifire tusen fikk utgang og opptak av Mesteren. Han gledet, 
oppmuntret og inspirerte dem med ord om den sanne lære, og viste 
dem hvilke ulemper, fornedrelser og forurensninger 
tankekonstruksjoner kan føre til, og hvilke godt det er å oppnå 
nibbana. Og da gikk det ikke lang tid før de slapp taket i sine 
emosjonelle involveringer og ble kvitt alle sine negative tendenser. 
Så fikk de åttifire tusen tidligere innbyggerne i hovedstaden 
Bandhumatt som allerede hadde forlatt hjemmet og gått ut i 
hjemløsheten, høre at den ærverdige mester Vipassi som hadde 
våknet fullt og helt ved egen hjelp, skulle ha kommet til byen og 
bodde ute i hjorteparken Fred og underviste i den sanne lære. Da ga 
de seg på vei mot Bandhumati og gikk ut til hjorteparken Fred. Da 
de kom fram til den ærverdige og fullkomment selvvåknede mester 
Vipassi, hilste de ærbødig og satte seg ned ved siden av ham. Som 
de nå satt der, talte mester Vipasst med metodisk progresjon. Han 
talte om å gi gaver, om moral og om himmelen. Han forklarte 
ulempene, elendigheten og de mentale forurensningene som 
kommer av sansenytelsebegjær, og fordelene ved å kunne gi avkall. 
Da mesteren forsto at de åttifire tusens sinn var rede, smidig, 


fordomsfritt, oppløftet og lydhørt, da forklarte han dem 
den virkelighetslære som de våkne selv har funnet fram til: 
sannheten om lidelse, om årsaken, opphør og veien. Liksom når et 
rent og flekkfritt stykke tøy lett kan ta imot fargestoffet, nettopp 
slik fikk de åttifire tusen hjemløse vandrerne, der de satt, øynene 
opp for sannheten, plettfritt og rent, og de innså at alt som har en 
begynnelse også har en slutt. Nå som de hadde sett sannheten, nådd 
fram til den, forstått den og trengt inn i den, overvant de enhver tvil 
og usikkerhet, og de ble fylt med selvtillit og ble uavhengig av 
andre når det gjaldt mesterens lære. Og de sa: "Utmerket, Mester, 
utmerket! Det er som å rette opp det som var blitt veltet, eller som å 
åpenbare det som var skjult. Det er som å vise veien til en som var 
gått vill, eller som å bære lys inn i mørket, slik at den som har øyne 
kan se det som er der. Nettopp slik har du forklart sannheten på 
mange måter, Mester. Nå tar vi tilflukt til deg, Mester, til din lære 
og til munkefellesskapet. La oss få utgang og opptak av deg, 
Mester.” De åttifire tusen hjemløse vandrerne fikk utgang og opptak 
av Mesteren. Han gledet, oppmuntret og inspirerte dem med ord om 
den sanne lære, og viste dem hvilke ulemper, fornedrelser og 
forurensninger tankekonstruksjoner kan føre til, og hvor godt det er 
å oppnå nibbana. Og da gikk det ikke lang tid før de slapp taket i 
sine emosjonelle involveringer og ble kvitt alle sine negative 
tendenser. Nå var det altså en forsamling på hele ett hundre og 
sekstifire tusen munker som oppholdt seg i hovedstaden 
Bandhumati. Men en dag den ærverdige og fullkomment 
selvvåknede mester Vipasst satt for seg selv, tenkte han som så: *Nå 
er det hele ett hundre og sekstifire tusen munker her i hovedstaden 
Bandhumati. Jeg tror jeg vil oppfordre dem til følgende: Gå ut, 
munker! Vis medfølelse med verden og gå ut på vandring til glede 
og nytte for mange mennesker, til glede, nytte og hjelp for guder og 
mennesker. Dit hvor én går, skal ikke to andre gå. Gi undervisning i 
denne læren som er god på begynnelsen, god på midten og god på 
slutten, og forklar både hovedinnholdet og alle de små detaljene! 
Forklar hvordan vi kan leve et rent og fullkomment liv! Det finnes 
noen som bare har litt støv på øynene, men som kommer til å gå til 
grunne dersom de ikke får høre læren. Noen kommer til å forstå 
læren! Hvert sjette år kan dere imidlertid komme tilbake hit til 


Bandhumati og repetere ordensreglene sammen.” En av de 
øverste gudene oppdaget hva den ærverdige og fullkomment 
selvvåknede mester Vipassi tenkte på, og like raskt som en kraftig 
mann bøyer eller strekker armen sin, forsvant den store guden fra 
gudenes verden og kom til syne foran Vipassi. Han la ytterkappen 
over den ene skulderen, gikk ned på høyre kne, la hendene mot 
hverandre og løftet dem, mens han bøyde seg for den ærverdige og 
fullkomment selvvåknede mester Vipassi. Så sa han: 'Slik er det, 
Mester! Slik er det, du lykkelige! Nå er det hele ett hundre og 
sekstifire tusen munker her i hovedstaden Bandhumati. Du bør nok 
oppfordre dem til følgende: Gå ut, munker! Vis medfølelse med 
verden og gå ut på vandring til glede og nytte for mange 
mennesker, til glede, nytte og hjelp for guder og mennesker. Dit 
hvor én går, skal ikke to andre gå. Gi undervisning i denne læren 
som er god på begynnelsen, god på midten og god på slutten, og 
forklar både hovedinnholdet og alle de små detaljene! Forklar 
hvordan vi kan leve et rent og fullkomment liv! Det finnes noen 
som bare har litt støv på øynene, men som kommer til å gå til 
grunne dersom de ikke får høre læren. Noen kommer til å forstå 
læren! Hvert sjette år kan dere imidlertid komme tilbake hit til 
Bandhumati og repetere ordensreglene sammen.” Så hilste han 
Vipassi ærbødig og gikk rundt ham med høyre side vendt mot ham, 
før han forsvant igjen. Da kvelden kom, og den ærverdige og 
fullkomment selvvåknede mester Vipassi vendte tilbake til munkene 
etter sin stund i ensomhet, sa han: *Mens jeg satt for meg selv, 
munker, tenkte jeg som så: Nå er det hele ett hundre og sekstifire 
tusen munker her i hovedstaden Bandhumatti. Jeg tror jeg vil 
oppfordre dem til følgende: Gå ut, munker! Vis medfølelse med 
verden og gå ut på vandring til glede og nytte for mange 
mennesker, til glede, nytte og hjelp for guder og mennesker. Dit 
hvor én går, skal ikke to andre gå. Gi undervisning i denne læren 
som er god på begynnelsen, god på midten og god på slutten, og 
forklar både hovedinnholdet og alle de små detaljene! Forklar 
hvordan vi kan leve et rent og fullkomment liv! Det finnes noen 
som bare har litt støv på øynene, men som kommer til å gå til 
grunne dersom de ikke får høre læren. Noen kommer til å forstå 
læren! 


Hvert sjette år kan dere imidlertid komme tilbake hit til 
Bandhumatt og repetere ordensreglene sammen. Og straks etter 
kom en av de store gudene og oppfordret meg til det samme. 
Derfor, munker, vil jeg oppfordre dere slik: Gå ut, munker! Vis 
medfølelse med verden og gå ut på vandring til glede og nytte for 
mange mennesker, til glede, nytte og hjelp for guder og mennesker. 
Dit hvor én går, skal ikke to andre gå. Gi undervisning i denne 
læren som er god på begynnelsen, god på midten og god på slutten, 
og forklar både hovedinnholdet og alle de små detaljene! Forklar 
hvordan vi kan leve et rent og fullkomment liv! Det finnes noen 
som bare har litt støv på øynene, men som kommer til å gå til 
grunne dersom de ikke får høre læren. Noen kommer til å forstå 
læren! Hvert sjette år kan dere imidlertid komme tilbake hit til 
Bandhumatt og repetere ordensreglene sammen.” Og allerede 
samme dag la de fleste munkene ut på vandringer som førte dem ut 
over hele landet. Slik ble det reist åttifire tusen eneboerhytter 
spredt over hele India. Da det første året var til ende, kom gudene 
og proklamerte: *Ett år er gått, kjære venner! Nå er det fem år igjen 
til alle skal samles i Bandhumati og repetere ordensreglene 
sammen!” Slik gikk det år etter år, helt til det sjette året var til 
ende. Da kom gudene og proklamerte: *Seks år er gått, kjære 
venner! Nå er det på tide at alle samles i Bandhumatt og repeterer 
ordensreglene sammen! Noen av munkene reiste ved hjelp av egne 
magiske evner, mens andre fikk reisehjelp av gudene. Og det tok 
ikke mer enn én dag før alle var samlet i hovedstaden Bandhumati 
og kunne repetere ordensreglene sammen. Og den ærverdige og 
fullkomment selvvåknede mester Vipassi lærte munkefellesskapet 
følgende treningsregler, munker: *Den edleste form for askese er 
standhaftig tålmodighet, 


men høyest av alt er nibbana sier de som er våkne. Den 
som er andre til skade er slett ingen munk, og heller ikke en sann 
filosof er den som er andre til mén. Unngå å gjøre det onde, gå inn 
for å gjøre det gode, foredle sitt eget sinn — det er de våknes 
budskap. Å ikke skade eller fornærme, å være behersket i samsvar 
med normen, å spise med måte, å føre et stille og rolig liv, å utvikle 
sinnet til høyere nivå — det er de våknes budskap.” Det hendte en 
gang, munker, at jeg bodde ved foten av et majestetisk salatre i 
Subhagalunden i Ukkatthå. Mens jeg satt der for meg selv, tenkte 
jeg som så: *Av alle de stedene som er lett å komme fram til, er det 
bare ett sted jeg ikke har vært på lenge, og det er hos de gudene 
som bor i de rene haller. Kanskje jeg skulle besøke dem?” Og like 
raskt som en kraftig mann bøyer eller strekker armen sin, forsvant 
jeg fra foten av det majestetiske salatreet i Subhagalunden i 
Ukkatthå, og kom til syne midt blant gudene i overflodens himmel. 
Flere tusen av dem samlet seg omkring meg, hilste ærbødig, og sa: 
"For nittien verdensaldrer siden sto den ærverdige mesteren Vipasst 
fram i verden, etter at han hadde våknet fullt og helt ved egen 
hjelp. Han ble født som 


adelsmann, i en adelsfamilie. Han var av Kondafifia-ætten, 
og levde til han ble åtti tusen år. Han nådde den endelige 
oppvåkning under et trompetblomsttre, og hans to fremste elever 
var Khanda og Tissa. Vipasst hadde tre elevforsamlinger, på seks 
millioner åtte hundre tusen, hundre tusen og åtti tusen munker, 
som alle hadde kvittet seg med sine negative tendenser. Hans 
nærmeste følgesvenn og personlige tjener var munken Asoka. Hans 
far var kong Bandhumå, hans mor var dronning Bandhumati, og 
kong Bandhumås hovedstad var byen Bandhumati.” Og videre 
fortalte de hvordan Vipasst hadde gått ut og forlatt hjemmet, hvilke 
anstrengelser han hadde gjennomgått og hvordan han hadde 
våknet, og likeledes hvordan han hadde satt sannhetens hjul i 
bevegelse. Og videre: *Vi praktiserte den høyere trening under den 
ærverdige mesteren Vipasst, som våknet fullt og helt ved egen hjelp, 
og ettersom vi kvittet oss med all trang til sansenytelser, ble vi 
gjenfødt her.” Så kom andre tusener og flokket seg omkring meg, og 
fortalte at de hadde blitt gjenfødt der fordi de hadde praktisert den 
høyere trening under Sikhi, Vessabhii og de andre våkne mestrene, 
og til sist kom det en stor flokk som fortalte at de var blitt gjenfødt i 
overflodens himmel fordi de hadde fulgt min lære og kvittet seg 
med all trang til sansenytelser mens de levde her. Så dro jeg videre 
til de milde gudene, og overflodens guder ble med. De milde 
gudene sluttet seg til, og sammen dro vi videre til de vakre gudene. 
De ble også med, og vi dro videre til de skjønnhetselskende gudene. 
Disse ble også med, og så dro vi alle videre til de eldste gudene. 
Flere tusen av dem samlet seg omkring meg, hilste ærbødig, og sa: 
"For nittien verdensaldrer siden sto den ærverdige mesteren Vipasst 
fram i verden, etter at han hadde våknet fullt og helt ved egen 
hjelp.” Og videre fortalte de om Vipassi slekt og elever, hvordan 
han hadde gått ut og forlatt hjemmet, hvilke anstrengelser han 
hadde gjennomgått og hvordan han hadde våknet, og likeledes 
hvordan han hadde satt sannhetens hjul i bevegelse. Og videre: *Vi 
praktiserte den høyere trening under den ærverdige mesteren 
Vipasst, som våknet fullt og helt ved egen hjelp, og ettersom vi 
kvittet oss med all trang til 


sansenytelser, ble vi gjenfødt her.” Så kom andre tusener 
og flokket seg omkring meg, og fortalte at de hadde blitt gjenfødt 
der fordi de hadde praktisert den høyere trening under Sikht, 
Vessabhii og de andre våkne mestrene, og til sist kom det en stor 
flokk som fortalte at de var blitt gjenfødt i himlene fordi de hadde 
fulgt min lære og kvittet seg med all trang til sansenytelser mens de 
levde her. Slik er altså de faktiske forholdene som den som har 
kommet fram til sannheten, har trengt inn i, munker, og som gjør at 
han kan han huske alle disse våkne fra gamle dager enda de for 
lengst er borte. Slik husker han både navn, ætt, levealder, 
elevforsamlinger og de to fremste elevene til disse som hadde skåret 
over alle vrangforestillinger, brutt vanetenkningen, sluttført 
kretsløpet og fridd seg fra lidelse, og slik kan han si hva hver eneste 
mester het, hvilken slekt og samfunnsklasse hver enkelt var født 1, 
hvilken moral, hvilken lære og hvilken visdom de hadde, hvordan 
de levde og hvordan de ble fri. Men gudene har også fortalt den 
som har kommet fram til sannheten, om alle disse tingene, munker. 
Slik talte Mesteren, og glade til sinns tok munkene imot Mesterens 
ord. 


15. Den store samtalen om årsakssammenhenger 
Mahaånidånasuttanta Innledning Den betingede 
tilblivelsesprosessen (paticcasamuppåda) var omtalt i forrige tekst, 
nr. 14, så de redaktørene som satte sammen Digha Nikåya, har 
rimeligvis sett det som naturlig å la denne teksten komme i 
tilknytning til foregående, siden den behandler samme tema. 
Riktignok inneholdt foregående tekst også en mytisk 
buddhabiografi, men den biografiske tråden vil bli fulgt opp i neste 
tekst, nr. 16. Den betingede tilblivelsesprosessen er et meget viktig 
tema i buddhismen. Ifølge flere tekststeder var det oppdagelsen av 
denne som førte til Buddhas oppvåkning. I Tipitaka foreligger den i 
litt forskjellige varianter. Den aller korteste er denne: Når A finnes, 
da finnes B. Når A oppstår, oppstår B. Når A ikke finnes, finnes ikke 
B. Når A tar slutt, tar B slutt (MN 115). Det er altså en postulering 
av at det finnes årsaks- eller betingelsesrelasjoner mellom ulike 
fenomeners tilblivelse eller opphør. Men denne kortversjonen er 
nok i knappeste laget for de fleste, og som oftest foreligger 
paticcasamuppada i en av de lengre versjonene. Den versjonen vi 
finner i denne teksten, sier følgende: forfall og undergang er 
betinget av tilblivelse, som er betinget av forventningsmønstre, som 
er betinget av emosjonelle involveringer, som er betinget av 
lengsler, som er betinget av følelser, som er betinget av 
sanseprosessen, som er betinget av splittelsen i navn og form (eller 
opplevelsen av at verden er delt i subjekt og objekt, *den indre” og 
"den ytre” verden), som er betinget av den skjelnende bevissthet 
(eller den analyserende bevissthet), som igjen er betinget av 
splittelsen i navn og form. Dette er nesten samme versjon som i 
foregående tekst, bare med den forskjell at der er sanseprosessen 
delt i to: sansekontakt og de seks sansefunksjonsfeltene 
(sanseorganene). Hva betyr så dette? I buddhistiske tradisjoner er 
paticcasamuppåda blitt tolket 


forskjellig. En tolkning, som blant annet er nokså 
dominerende i kommentarskriftene, sier at denne serien av 
forskjellige ledd beskriver psykologiske prosesser her og nå, men 
også prosessen med gjenfødelse fra liv til liv. Hadde jeg valgt denne 
tolkningen, ville jeg nok ha oversatt "forfall og undergang” som 
"alderdom og død”, og tilblivelse” som "fødsel”. Men det finnes også 
en annen tolkning, som sier at dette er en beskrivelse utelukkende 
av psykologiske prosesser her og nå, og ikke handler om fødsel, død 
eller gjenfødelse i det hele tatt. Etter mitt skjønn er det mye som 
taler for at denne tolkningen er i bedre samsvar med det vi ellers 
vet om Buddhas lære, og derfor har jeg lagt meg på denne. 
Palikommentarene åpner også for denne rent psykologiske 
tolkningen, og i tillegg støttes den blant annet av den thailandske 
munken Buddhaghosa i nyere tid, og av gamle skrifter som 
Vasubandhus Madhyantavibhågasastra. Den sirkulariteten som 
finnes på slutten av sekvensen, nemlig at splittelsen i navn og form 
er betinget av bevisstheten, som igjen er betinget av navn og form, 
er meget interessant. I en annen versjon av paticcasamuppåda, som 
vel er vanligere i tekstene, sies det imidlertid at splittelsen i navn og 
form er betinget av bevisstheten, som er betinget av motivasjoner, 
som igjen er betinget av uvitenhet. Er disse to versjonene egentlig 
forskjellige, eller sier de det samme på litt forskjellig måte? 
Spørsmålet overlates den enkelte til refleksjon. Som vi allerede har 
nevnt, inneholder Madhyantavibhågasåstra en versjon av 
paticcasamuppada som kaster mye lys over tolkningen av den. Selv 
om Vasubandhu egentlig tilhørte en annen skole enn theravåda, 
stammer verkene hans fra omtrent samme tid som theravådas 
kommentarlitteratur, og kan derfor ha samme interesse. Hvert av 
leddene beskrives med et synonym: Tradisjonell terminologi 
Madhyantavibhågasåstras terminologi 


uvitenhet motivasjonene bevisstheten spalting i subjekt og 
objekt (navn og form) de seks sansefeltene persepsjonen følelsene 
lengsler involveringer forventningsmønstre tilblivelse, at noe blir til 
at det igjen går til grunne og skaper sorger og tilsløring 
konstruksjon føring griping fylling trefoldig avgrensing opplevelser 
tiltrekking binding styring det som gjør vondt det som gjør vondt 
lidelser Det er tydelig at Madhyantavibhågasåstras versjon av serien 
sparker føttene bort under 3-livstolkningen og går rett inn i vår 
psykologiske virkelighet slik vi opplever den. Uvitenheten beskrives 
som tilsløring. Vi ser ikke virkeligheten slik den egentlig er. Men vi 
har en medfødt tendens til å søke mønstre og meninger i 
tilværelsen. Disse mentale konstruksjonene former bevisstheten, vår 
måte å oppfatte virkeligheten på. Vi spalter virkeligheten i den som 
griper (subjektet) og det som gripes (objektet), og fyller den med 
inntrykk fra sansene våre. Persepsjonsprosessen beskrives meget 
presist som avgrensing. Vi bombarderes av utallige sanseinntrykk 
hvert sekund og ville ha blitt helt overveldet og handlingslammet 
om ikke bevissthet og persepsjonsprosess hadde fungert som et 
filter. De velger ut spesielle sanseinntrykk, følelser og tanker og 
tildeler dem større oppmerksomhet. Vi retter søkelyset mot 
enkeltheter og konsentrerer oss om dem slik at vi eventuelt kan 
treffe et valg. På den måten avgrenser vi virkeligheten til noen få 
opplevelser som gis en egen følelsesvalør. Vi tiltrekkes av de 
opplevelsene vi liker og binder oss til dem, slik at de styrer 
handlingsmønstrene våre. Men siden vi på den måten binder oss til 
flyktige opplevelser, vil vi oppleve at det gjør vondt, fordi 
virkeligheten ikke er i stand til å 


oppfylle de urealistiske forventningsmønstrene vi skaper 
oss. Slik trekkes vi med i en stadig runddans fra sekund til sekund. 
Madhyantavibhågasåstras terminologi kaster derfor et interessant 
lys over den gamle formelen for den betingede tilblivelsesprosessen, 
og framhever nettopp de psykologiske aspektene av den. Denne 
teksten inneholder også drøfting av forskjellige teorier om selvet, og 
samtlige teorier avvises. Ettersom teksten således drøfter både 
paticcasamuppåda, anatta (ikke-selv) og frigjøring, gir den et viktig 
innblikk i buddhismens dypere lære. 


Den store samtalen om årsakssammenhenger Slik har jeg 
hørt det: En gang holdt Mesteren til i byen Kammåsadamma i 
kuruenes land. Den ærverdige Ånanda gikk bort og hilste høflig og 
satte seg ned ved siden av ham. Da Ananda hadde satt seg, vendte 
han seg mot Mesteren og sa: *Det er vidunderlig så dyp læren om 
den betingede tilblivelsesprosessen er, Mester, og den virker også 
svært dypsindig. Likevel synes jeg den er ganske lett å forstå.” *Si 
ikke det, Ånanda. Læren om den betingede tilblivelsesprosessen 
både virker dyp og er dyp. Det er fordi folk ikke er klar over og 
forstår denne læren at de vikler seg inn i så mye forvirring, liksom i 
en garnfloke som blir som en verkebyll, eller i villniss og kratt, og 
ikke klarer å fri seg fra elendighet, sorg og undergang, og heller 
ikke fra livets og dødens kretsløp. Hvis noen spør om forfall og 
undergang er betinget av noe, bør du svare at det er de. Og hvis de 
spør hva det er som fører til forfall og undergang, bør du svare at 
forfall og undergang skyldes tilblivelse. Hvis noen spør om 
tilblivelse er betinget av noe, bør du svare at det er den. Og hvis de 
spør hva det er som fører til tilblivelse, bør du svare at tilblivelse 
skyldes forventningsmønstre. Hvis noen spør om 
forventningsmønstre er betinget av noe, bør du svare at det er de. 
Og hvis de spør hva det er som fører til forventningsmønstre, bør du 
svare at forventningsmønstre skyldes emosjonelle involveringer. 
Hvis noen spør om emosjonelle involveringer er betinget av noe, 
bør du svare at det er de. Og hvis de spør hva det er som fører til 
emosjonelle involveringer, bør du svare at emosjonelle 
involveringer skyldes lengsler. Hvis noen spør om lengsler er 
betinget av noe, bør du svare at det er de. Og hvis de spør hva det 
er som fører til lengsler, bør du svare at lengsler skyldes følelser. 
Hvis noen spør om følelser er betinget av noe, bør du svare at det er 
de. Og hvis de spør hva det er som fører til følelser, bør du svare at 
følelser skyldes 


sansekontakt. Hvis noen spør om sansekontakt er betinget 
av noe, bør du svare at det er den. Og hvis de spør hva det er som 
fører til sansekontakt, bør du svare at sansekontakt skyldes 
splittelsen i navn og form. Hvis noen spør om splittelsen i navn og 
form er betinget av noe, bør du svare at det er den. Og hvis de spør 
hva det er som fører til splittelsen i navn og form, bør du svare at 
splittelsen i navn og form skyldes den skjelnende bevissthet. Hvis 
noen spør om den skjelnende bevissthet er betinget av noe, bør du 
svare at det er den. Og hvis de spør hva det er som fører til 
bevisstheten, bør du svare at bevisstheten skyldes splittelsen i navn 
og form. Da er det altså slik, Ananda, at den skjelnende bevissthet 
formes av splittelsen i navn og form, splittelsen i navn og form 
formes av den skjelnende bevissthet, sansekontakt formes av 
splittelsen i navn og form, følelsene formes av sansekontakt, 
lengslene formes av følelser, de emosjonelle involveringene formes 
av lengsler, forventningsmønstrene formes av de emosjonelle 
involveringene, tilblivelsen formes av forventningsmønstrene , 
forfall og undergang skyldes tilblivelse og fører med seg sorg, klage, 
smerte, tungsinn og mismot. Slik er opphavet til all denne lidelsen. 
Når jeg sier at forfall og undergang skyldes tilblivelse, Ananda, skal 
dette forstås på følgende vis. Hvis tilblivelse aldri hadde 
forekommet noe sted, på noen måte eller for noen, som dette at 
guder føder guder, at engler føder engler, at ånder føder ånder, 
mennesker føder mennesker, dyr med fire føtter føder dyr med fire 
føtter, fugler føder fugler eller insekter føder insekter, da ville aldri 
noen av disse vesenene ha blitt til. Og hvis det overhodet ikke 
hadde forekommet noen tilblivelse, hvis tilblivelsen hadde tatt 
fullstendig slutt, ville det da ha kunnet forekomme forfall og 
undergang?” *Nei, Mester.” *Nettopp, Ananda. Derfor er det 
tilblivelsen som er årsaken og betingelsen for at det finnes forfall og 
undergang. Når jeg sier at tilblivelse skyldes forventningsmønstre, 
skal dette forstås på følgende vis. Hvis det overhodet ikke hadde 
eksistert noen forventninger noe sted, på 


noen måte eller for noen, som forventninger om 
sansenytelser, forventninger om formverdenen eller forventninger 
om formløse tilstander, hvis disse forventningene ikke hadde 
eksistert eller hvis de hadde tatt slutt, ville det da ha kunnet skje 
noen tilblivelse?” *Nei, Mester.” *Nettopp, Ånanda. Derfor er det 
forventningsmønstrene som er årsaken og betingelsen for at det 
skjer tilblivelse. Når jeg sier at forventningsmønstrene skyldes 
emosjonelle involveringer, skal dette forstås på følgende vis. Hvis 
det overhodet ikke hadde forekommet noen emosjonelle 
involveringer noe sted, på noen måte eller hos noen, som 
involvering i sansenytelser, involvering i teoretiske spekulasjoner 
eller involvering i læren om en sjel, hvis disse de emosjonelle 
involveringene ikke hadde eksistert eller hvis de hadde tatt slutt, 
ville det da ha forekommet noen forventninger?” "Nei, Mester.” 
*Nettopp, Ånanda. Derfor er det de emosjonelle involveringene som 
er årsaken og betingelsen for forventningsmønstrene. Når jeg sier at 
de emosjonelle involveringene formes av lengsler, skal dette forstås 
på følgende vis. Hvis det overhodet ikke hadde forekommet noen 
lengsler noe sted, på noen måte eller i noen, som lengsler etter 
synlige former, lengsler etter lyder, lengsler etter dufter, lengsler 
etter smaksopplevelser, lengsler etter berøringer eller lengsler etter 
idéer, hvis disse lengslene ikke hadde eksistert eller hvis de hadde 
tatt slutt, ville det da ha forekommet noen emosjonelle 
involveringer?” *Nei, Mester.” *Nettopp, Ånanda. Derfor er det 
lengslene som er årsaken og betingelsen for de emosjonelle 
involveringene. Når jeg sier at lengslene formes av følelser, skal 
dette forstås på følgende vis. Hvis det overhodet ikke hadde 
forekommet noen følelser noe sted, på noen måte eller i noen, som 
følelser som springer ut av synsinntrykk, følelser som springer ut av 
høreselsinntrykk, følelser som springer ut av lukteinntrykk, følelser 
som springer ut av smaksinntrykk, følelser som springer ut av 
kroppsinntrykk eller følelser som 


springer ut av sinnet selv, hvis disse følelsene ikke hadde 
eksistert eller hadde tatt slutt, ville det da ha forekommet noen 
lengsler?” *Nei, Mester.” *Nettopp, Ånanda. Derfor er det følelsene 
som er årsaken og betingelsen for lengslene. Slik vil altså følelsene 
skape lengsel, lengselen får oss til å søke, søkingen fører til at vi får 
tak i noe, det at vi får tak 1 noe fører til en følelse av forskjell på 
egen og andres eiendom, følelsen av forskjell på egen og andres 
eiendom fører til eiertrang, eiertrangen fører til at man binder seg 
til tingene, bindingen fører til eiendomsfølelse, eiendomsfølelsen 
fører til gjerrighet, gjerrigheten fører til at man ikke vil dele med 
andre, og når man ikke vil dele med andre, ender det med slag og 
hogg, kjefting og krangel, sladder og løgn og alle slags usunne 
handlinger og tilstander. Når jeg sier at slag og hogg, kjefting og 
krangel, sladder og løgn og alle slags usunne handlinger og 
tilstander kommer av at man ikke vil dele med andre, skal dette 
forstås på følgende vis. Hvis vi overhodet ikke hadde følt denne 
trangen til ikke å dele med andre, hvis denne ikke hadde gjort seg 
gjeldende i noen som helst, på noen måte eller på noe som helst 
sted, hvis det hadde blitt helt slutt på den, ville det da ha blitt slag 
og hogg, kjefting og krangel, sladder og løgn og alle slags usunne 
handlinger og tilstander?” *Nei, Mester.” *Nettopp, Ananda. Derfor 
er det slik at slag og hogg, kjefting og krangel, sladder og løgn og 
alle slags usunne handlinger og tilstander kommer av at vi ikke vil 
dele med andre. Når jeg sier at vi ikke vil dele med andre fordi vi er 
gjerrige, skal dette forstås på følgende vis. Hvis ingen hadde vært 
gjerrige noen gang, på noen måte eller på noe sted, hvis det hadde 
blitt helt slutt på gjerrigheten, ville vi da ha tviholdt på vårt eget og 
nektet å dele med andre?” "Nei, Mester.” *Nettopp, Ananda. Derfor 
er det gjerrighet som fører til at vi ikke vil dele med andre. 


Når jeg sier at gjerrigheten kommer av eiendomsfølelse, 
skal dette forstås på følgende vis. Hvis ingen noen gang, til noen tid 
eller på noe sted hadde hatt eiendomsfølelse, hvis eiendomsfølelsen 
var helt borte, ville det da ha oppstått noen gjerrighet?” *Nei, 
Mester.” *Nettopp, Ånanda. Derfor er det eiendomsfølelsen som gir 
opphav til gjerrighet. Når jeg sier at eiendomsfølelsen kommer av at 
man binder seg til tingene, skal dette forstås på følgende vis. Hvis 
ingen noen gang, til noen tid eller på noe sted hadde bundet seg til 
tingene, hvis disse bindingene ble helt borte, ville det da ha 
oppstått noen eiendomsfølelse?” *Nei, Mester.” *Nettopp, Ånanda. 
Derfor kommer eiendomsfølelsen av at vi binder oss til tingene. Når 
jeg sier at disse bindingene kommer av eiertrang, skal dette forstås 
på følgende vis. Hvis ingen noen gang, til noen tid eller på noe sted 
hadde følt eiertrang, hvis denne var blitt helt borte, ville vi da ha 
bundet oss til tingene?” *Nei, Mester.” *Nettopp, Ånanda. Derfor er 
det slik at vi binder oss til tingene fordi vi føler eiertrang. Når jeg 
sier at denne eiertrangen kommer av at vi har en følelse av forskjell 
på egen og andres eiendom, skal dette forstås på følgende vis. Hvis 
ingen noen gang, til noen tid eller på noe sted hadde fått en følelse 
av forskjell på egen og andres eiendom, hvis dette var blitt helt 
borte, ville vi da ha følt noen eiertrang?” *Nei, Mester.” *Nettopp, 
Ånanda. Derfor kjenner vi eiertrang fordi vi har en følelse av 
forskjell på egen og andres eiendom. Når jeg sier at denne følelsen 
av forskjell på egen og andres eiendom kommer av vi får tak i noe, 
skal dette forstås på følgende vis. Hvis ingen noen gang, til noen tid 
eller på noe sted hadde fått tak i noe, hvis dette hadde tatt helt 
slutt, ville vi da ha 


følt noen forskjell på egen og andres eiendom?” "Nei, 
Mester.” *Nettopp, Ånanda. Derfor kommer følelsen av forskjell på 
egen og andres eiendom av at vi får tak i noe. Når jeg sier at vi får 
tak i noe fordi vi søker, skal dette forstås på følgende vis. Hvis 
ingen noen gang, til noen tid eller på noe sted hadde søkt etter noe, 
hvis dette hadde tatt helt slutt, ville vi da ha fått tak 1 noe?” *Nei, 
Mester.” *Nettopp, Ånanda. Derfor er det slik at vi får tak i noe 
fordi vi søker. Når jeg sier at vi søker fordi vi har lengsler, skal 
dette forstås på følgende vis. Hvis ingen noen gang, til noen tid eller 
på noe sted hadde hatt lengsler, hvis dette hadde tatt helt slutt, ville 
vi da ha søkt etter noe?” *Nei, Mester.” *Nettopp, Ånanda. Derfor er 
det lengslene som er grunnen til at vi søker. Det er altså følelsene 
som gir opphav til begge disse fenomenene. Når jeg sier at følelsene 
formes av sansekontakt, skal dette forstås på følgende vis. Hvis vi 
aldri hadde hatt sanseinntrykk, det vil si synsinntrykk, 
hørselsinntrykk, duftinntrykk, smaksinntrykk, kroppsinntrykk eller 
tanker og idéer i sinnet, hvis alt dette hadde tatt slutt, ville vi da ha 
hatt noen følelser?” *Nei, Mester.” *Nettopp, Ånanda. Derfor er det 
slik at følelsene formes av sansekontakt. Når jeg sier at sansekontakt 
formes av splittelsen i navn og form, skal dette forstås på følgende 
vis. Hvis de egenskapene, trekkene og kjennetegnene som definerer 
kategorien "navn” eller subjekt” ikke er til stede, kan det da oppstå 
noe inntrykk av kategorien *form” eller *objekt”?” *Nei, Mester.” 
"Hvis de egenskapene, trekkene og kjennetegnene som definerer 
kategorien form” eller *objekt” ikke er til stede, kan det da oppstå 
noe inntrykk av kategorien navn” eller *subjekt”?” *Nei, Mester.” 


"Hvis da verken de egenskapene, trekkene og 
kjennetegnene som definerer kategorien *'navn (subjekt)” eller de 
egenskapene, trekkene og kjennetegnene som definerer kategorien 
"form (objekt)” er til stede, kan det da oppstå noe inntrykk av 
kategorien *'navn (subjekt)” eller *form (objekt) ?” *Nei, Mester.” 
*Nettopp, Ananda. Det er derfor sansekontakt formes av splittelsen i 
navn og form. Når jeg sier at splittelsen i navn og form formes av 
den skjelnende bevissthet, skal dette forstås på følgende vis. Hvis 
den skjelnende bevissthet ikke hadde oppstått 1 mors liv, kunne da 
splittelsen i navn og form ha oppstått der?” *Nei, Mester.” "Hvis den 
skjelnende bevissthet var oppstått i mors liv og deretter sluknet 
igjen, ville da splittelsen i navn og form ha oppstått der?” *Nei, 
Mester.” "Hvis den skjelnende bevissthet var til stede i et lite barn, 
men deretter sluknet, ville da splittelsen i navn og form ha kunnet 
vokse fram og modnes?” *Nei, Mester.” *Nettopp, Ånanda. Det er 
derfor splittelsen i navn og form skyldes den skjelnende bevissthet. 
Når jeg sier at den skjelnende bevissthet formes av splittelsen i navn 
og form, skal dette forstås på følgende vis. Hvis det ikke hadde 
eksistert noen skjelnende bevissthet basert på splittelsen i navn og 
form, ville da hele denne rekken av tilblivelse, forfall, undergang og 
smerte ha kunnet oppstå og bli til?” *Nei, Mester.” *Nettopp, 
Ånanda. Derfor er det slik at splittelsen i navn og form gir opphav 
til den skjelnende bevissthet. På denne måten blir tingene til, 
Ananda, og på denne måten forfaller de og blir borte, forsvinner og 
oppstår. På denne måten kan det forklares og uttrykkes, på denne 
måten oppstår begreper og forståelse. I den grad vi er i stand til å 
forstå dette, er det slik splittelsen i navn og form fungerer i forhold 
til den skjelnende bevissthet. 


Hvor mange forskjellige teorier hevdes om selvet, Ånanda? 
Noen hevder at selvet har form og er avgrenset, andre hevder det 
har form og er grenseløst. Så er det også noen som hevder at selvet 
er formløst og avgrenset, mens atter andre hevder det er formløst og 
grenseløst. Den som hevder et avgrenset selv med form, hevder 
enten at dette selvet eksisterer her og nå eller at det vil komme til å 
eksistere 1 en annen tilværelse, idet han tenker at selv om det ikke 
er slik nå, kommer det til å bli slik. Mer trenger vi ikke si om slike 
som hevder at selvet har form og er avgrenset, Ånanda. Den som 
hevder et grenseløst selv med form, hevder enten at dette selvet 
eksisterer her og nå eller at det vil komme til å eksistere 1 en annen 
tilværelse, idet han tenker at selv om det ikke er slik nå, kommer 
det til å bli slik. Mer trenger vi ikke si om slike som hevder at selvet 
har form og er grenseløst, Ånanda. Den som hevder et avgrenset 
selv uten form, hevder enten at dette selvet eksisterer her og nå 
eller at det vil komme til å eksistere 1 en annen tilværelse, idet han 
tenker at selv om det ikke er slik nå, kommer det til å bli slik. Mer 
trenger vi ikke si om slike som hevder at selvet er formløst og 
avgrenset, Ananda. Den som hevder et grenseløst selv uten form, 
hevder enten at dette selvet eksisterer her og nå eller at det vil 
komme til å eksistere 1 en annen tilværelse, idet han tenker at selv 
om det ikke er slik nå, kommer det til å bli slik. Mer trenger vi ikke 
si om slike som hevder at selvet er formløst og grenseløst, Ånanda. 
Dette er altså teoriene som hevdes om selvet. Hvor mange teorier er 
uuttalt underforstått om selvet, Ananda? Noen tror at selvet har 
form og er avgrenset, andre tror det har form og er grenseløst. Så er 
det også noen som tror at selvet er formløst og avgrenset, mens 
atter andre tror det er formløst og grenseløst. Den som tror på et 
avgrenset selv med form, tror enten at dette selvet eksisterer her og 
nå eller at det vil komme til å eksistere 1 en annen tilværelse, idet 
han tenker at selv om det ikke er slik nå, kommer det til å bli slik. 
Mer trenger vi ikke si om slike som tror at selvet har form og er 
avgrenset, Ananda. Den som tror på et grenseløst selv med form, 
tror enten at dette selvet 


eksisterer her og nå eller at det vil komme til å eksistere 1 
en annen tilværelse, idet han tenker at selv om det ikke er slik nå, 
kommer det til å bli slik. Mer trenger vi ikke si om slike som tror at 
selvet har form og er grenseløst, Ånanda. Den som tror på et 
avgrenset selv uten form, tror enten at dette selvet eksisterer her og 
nå eller at det vil komme til å eksistere 1 en annen tilværelse, idet 
han tenker at selv om det ikke er slik nå, kommer det til å bli slik. 
Mer trenger vi ikke si om slike som tror at selvet er formløst og 
avgrenset, Ånanda. Den som tror på et grenseløst selv uten form, 
tror enten at dette selvet eksisterer her og nå eller at det vil komme 
til å eksistere 1 en annen tilværelse, idet han tenker at selv om det 
ikke er slik nå, kommer det til å bli slik. Mer trenger vi ikke si om 
slike som tror at selvet er formløst og grenseløst, Ananda. Dette er 
altså de teoriene som er uuttalt underforstått om selvet. Hvor 
mange måter finnes det å betrakte selvet på, Ananda? Noen 
betrakter følelsene som sitt selv og sier at selvet er følelsene. Andre 
sier at selvet ikke er følelsene, siden selvet ikke kan føle. Atter 
andre sier at selvet ikke er følelsene, selv om selvet kan føle. Selvet 
mitt føler og er følsomt, sier de. Hvis noen sier at selvet er følelsene, 
kan du spørre dem slik, Ånanda: *Det finnes jo tre slags følelser, 
nemlig gode følelser, vonde følelser og nøytrale følelser. Hvem av 
disse tre følelsene betrakter du som ditt selv?” Når du opplever en 
god følelse, opplever du ikke en vond eller en nøytral følelse 
samtidig med denne, Ananda. Når du opplever en vond følelse, 
opplever du ikke en god eller en nøytral følelse samtidig. Og når du 
opplever en nøytral følelse, opplever du ikke samtidig en god eller 
en vond følelse. Gode følelser er flyktige, og de er produsert av 
årsaker og betingelser. Det ligger i deres natur at de er uvarige og 
forgjengelige, man blir lei av dem og de tar slutt. Det samme gjelder 
for vonde og nøytrale følelser. Hvis noen skulle mene at gode 
følelser utgjør selvet, må han jo tro at selvet er forsvunnet når den 
gode følelsen forsvinner. Hvis noen skulle mene at vonde følelser 
utgjør selvet, må han jo tro at selvet er forsvunnet når den vonde 
følelsen forsvinner. Og hvis noen skulle mene at nøytrale følelser 
utgjør selvet, må han jo tro at selvet er 


forsvunnet når den nøytrale følelsen forsvinner. En slik 
person mener altså at noe som forandrer seg slik fra øyeblikk til 
øyeblikk, som veksler mellom godt og vondt, som hele tiden oppstår 
og blir borte igjen — at dette er hans selv, og sier at selvet er 
følelsene. Derfor er det ingen fornuft i å betrakte selvet som 
følelsene, Ananda. Hvis noen sier at selvet ikke er følelsene, siden 
selvet ikke kan føle, kan du spørre dem slik, Ananda: *Er det mulig 
å si 'Jeg er* der hvor intet kan føles?” *Det er ikke mulig, Mester.” 
*Derfor er det ingen fornuft i å betrakte selvet som noe som ikke er 
følelsene, siden selvet ikke kan føle. Hvis noen sier at selvet ikke er 
følelsene, selv om selvet kan føle, og at selvet hans føler og er 
følsomt, kan du spørre ham slik, Ånanda: *Hvis følelsene skulle 
opphøre fullstendig, slik at du ikke kunne føle noe i det hele tatt, 
ville du da kunne si at "Det er nettopp jeg som er*?”” *Det ville han 
ikke kunne si, Mester.” *Derfor er det ingen fornuft i å si at selvet 
ikke er følelsene, selv om selvet kan føle, og at selvet hans føler og 
er følsomt. Når du ikke betrakter følelsene som ditt selv og sier at 
selvet er følelsene, Ananda, når du ikke sier at selvet ikke er 
følelsene, siden selvet ikke kan føle, og heller ikke sier at selvet ikke 
er følelsene, selv om selvet kan føle og at selvet ditt føler og er 
følsomt — når du ikke ser tingene slik, klamrer du deg ikke til noe i 
verden. Siden du ikke klamrer deg til noe, er du heller ikke redd for 
noe, og når du ikke er redd for noe, finner du det endelig nibbana i 
ditt indre. Du vet at det ikke oppstår noe nytt, at treningsveien er 
vandret til ende, — gjort er det som skulle gjøres og det er ikke noe 
mer som gjenstår. Hvis noen henvender seg til en som har et slikt 
frigjort sinn og sier at den som har kommet fram til sannheten, 
eksisterer etter døden, vil han regne dette som en uholdbar teori. 
Han vil også regne det som uholdbare teorier om noen sier at den 
som har kommet fram til sannheten ikke eksisterer etter døden, 
eller at han både eksisterer 


og ikke eksisterer etter døden, og likeså ser han det som en 
uholdbar teori om noen sier at den som har kommet fram til 
sannheten, verken eksisterer eller ikke eksisterer etter døden. 
Hvorfor? For uansett hvordan man beskriver det, uansett hvilket 
språk, dialekt eller uttale man bruker, uansett talemåter eller 
uttrykksmåter, er den som har innsett dette, blitt fri. Og derfor er 
det ingen fornuft i å si at en som har blitt fri ved at han har innsett 
dette, verken vet eller ser. Det finnes sju bevissthetsnivåer og to 
plan, Ananda. Hvilke sju? Noen har forskjellige kropper og 
forskjellige sanseinntrykk, som for eksempel mennesker, noen guder 
og noen i pinetilstander. Dette er det første bevissthetsnivået. Andre 
har forskjellige kropper, men ensartede sanseinntrykk, som for 
eksempel gudene i Brahmas følge og de som kommer dit i første 
meditasjonstilstand. Dette er det andre bevissthetsnivået. Noen har 
ensartede kropper, men forskjellige sanseinntrykk, som de strålende 
gudene. Dette er det tredje bevissthetsnivået. Noen har ensartede 
kropper og ensartede sanseinntrykk, nemlig de lysende gudene. 
Dette er det fjerde bevissthetsnivået. Så er det noen som har lagt 
forminntrykkene helt bak seg og gått hinsides inntrykk faste former. 
De ser at rommet er uendelig og har gått inn på det uendelige roms 
plan. Dette er det femte bevissthetsnivået. Andre har lagt det 
uendelige roms plan bak seg og ser at bevisstheten er uendelig, så 
de har gått inn på den uendelige bevissthets plan. Dette er det sjette 
bevissthetsnivået. Og atter andre har lagt den uendelige bevissthets 
plan bak seg og ser at det ikke finnes noe som helst, og disse har 
gått inn på intethetens plan. Dette er det sjuende bevissthetsnivået. 
Videre er det noen som går inn på det planet der det ikke finnes noe 
sanseinntrykk, og endelig noen som går inn på det planet der det 
verken finnes sanseinntrykk eller ingen sanseinntrykk. Når noen 
kjenner dette første bevissthetsnivået med dets forskjellige kropper 
og forskjellige sanseinntrykk, med for eksempel mennesker, noen 
guder og noen i pinetilstander — når noen kjenner dette og vet 
hvordan det oppstår og går til grunne, hvilke fordeler og ulemper 
det har, og vet hvordan man frir seg fra det, er det da fornuftig av 
vedkommende å nyte det?” 


*Nei, Mester.” *Og når noen på samme måte kjenner de 
andre seks bevissthetsnivåene og de to planene og vet hvordan de 
oppstår og går til grunne, vet hvilke fordeler og ulemper de har, og 
vet hvordan man frir seg fra dem, er det da fornuftig av 
vedkommende å nyte dem?” *Nei, Mester.” *Den som kjenner de 
sju bevissthetsnivåene og de to planene og vet hvordan de oppstår 
og går til grunne, vet hvilke fordeler og ulemper de har, og vet 
hvordan man frir seg fra dem — den som ser disse som det de er og 
som har fridd seg fra dem uten å involvere seg i dem, han kalles en 
som er befridd gjennom visdom, Ånanda. Det finnes åtte 
frigjøringer, Ananda. Hvilke åtte? Du betrakter former mens du er 
oppmerksom på din egen form. Dette er den første frigjøringen. Du 
betrakter ytre former uten å bry deg om din egen form. Dette er den 
andre frigjøringen. Du konsentrerer deg om det som er vakkert. 
Dette er den tredje frigjøringen. Du legger forminntrykkene helt bak 
deg, går hinsides inntrykk faste former og er ikke opptatt av de 
mange forskjellige sanseinntrykkene. Du ser at rommet er uendelig 
og går inn på det uendelige roms plan. Dette er den fjerde 
frigjøringen. Du legger det uendelige roms plan bak deg og ser at 
bevisstheten er uendelig, så du går inn på den uendelige bevissthets 
plan. Dette er den femte frigjøringen. Du legger den uendelige 
bevissthets plan bak deg og ser at det ikke finnes noe som helst, og 
du går inn på intethetens plan. Dette er den sjette frigjøringen. Du 
legger intethetens plan bak deg og går inn på det planet der det 
verken finnes sanseinntrykk eller ingen sanseinntrykk. Dette er den 
sjuende frigjøringen. Du legger det planet der det verken finnes 
sanseinntrykk eller ingen sanseinntrykk bak deg, slik at alle 
sanseinntrykk og følelser opphører. Dette er den åttende 
frigjøringen. Og dette er altså de åtte frigjøringene, Ånanda. Når du 
kan oppnå disse åtte frigjøringene i forlengs og i baklengs 
rekkefølge og i både forlengs og baklengs rekkefølge, når du kan 
oppnå dem og bli i dem når du 


vil, slik du vil og hvor du vil, når du har gjort slutt på alt 
negativt i sinnet slik at bare det positive blir tilbake, når du på den 
måten er blitt fri både gjennom meditasjon og visdom, når du selv 
har sett og opplevd dem her og nå og kan gå inn på dem og bli i 
dem — da er du en som er blitt fri på begge måter, Ananda. Og det 
finnes ikke noe høyere eller herligere enn denne doble frigjøringen 
og denne doble innsikten, ÅÄnanda.” Slik talte Mesteren, og 
Ånanda ble glad over å høre Mesterens ord. 


16. Den store teksten om Mesterens bortgang 
Mahåparinibbånasuttanta Innledning Denne lengste av de lange 
tekstene er et veritabelt lappeteppe. Forskjellige avsnitt av den 
finnes også i andre deler av Tipitaka, og til sammen utgjør disse 
avsnittene omtrent en tredjedel av hele suttaen. Igjen er det 
vanskelig å si nøyaktig hvilke deler av teksten som er eldre og 
hvilke som er nyere, men det har vært hevdet at episoder som for 
eksempel skildringen av Buddha som en gammel og syk mann i 
Beluva, eller Anandas sorg ved Buddhas bortgang, bærer preg av å 
være plausible øyenvitneskildringer og at de derfor kan tilhøre 
tekstens mest autentiske sjikt. Episoder av mer overnaturlig 
karakter, med innslag av guder og undere, kan være satt inn noe 
senere. Men det er vanskelig å være kategorisk i dette spørsmålet. 
De forskjellige episodene er satt inn i en rammefortelling der 
Buddha og munkene vandrer fra sted til sted og underviser munker 
og legfolk, og dette gir et meget plausibelt bilde av situasjonen i det 
gamle India i tiden før de fleste munkene etablerte seg i faste 
templer/klostere. På Buddhas tid skjedde det store politiske 
omveltninger i landet. Det nordlige India var delt inn i en rekke små 
stater med litt forskjellige forfatningsformer. Mange av statene var 
en slags aristokratiske republikker, men nyere sentralkongedømmer 
som Kosala og Magadha var i ferd med å sluke disse, en etter en. 
Det har vært antydet at Buddhas hjemland, sakyafolkets land, var 
en slik aristokratisk republikk som ble absorbert av Kosala på 
Buddhas tid, og at Buddha organiserte sin munkeforsamling, 
sanghaen, etter de samme retningslinjene som han kjente fra sin 
aristokratiske og republikanske bakgrunn. Hvordan dette nå måtte 
forholde seg, er det i alle fall interessant å se at han gir omtrent 
samme veiledning til Vajjø-republikken som til 


munkeforsamlingen. Det hører med til historien at etter at 
kong Ajåtasattu hadde hørt Buddha rose Vajji-republikkens 
innbyrdes enighet, sendte han minister Vassakåra som 
infiltrasjonsagent for å bryte ned denne enigheten. Etter at denne 
hadde sådd splid og uenighet mellom vajjiene, var det en enkel sak 
for kongen å erobre landet deres. Men episoden med veiledninger 
til vajjrene og til munkene gir et illustrerende eksempel på hvordan 
de lange buddhistiske tekstene kan ha blitt til. De sju veiledningene 
til vajjiene og de sju tilsvarende veiledningene til munkene har god 
relevans til hverandre. Men så kan det se ut til at de som redigerte 
suttaen fant at dette var et passende sted å sette inn flere 
tilsvarende sett, og dermed blir fire nye sett på sju veiledninger, 
samt et sett på seks veiledninger, skutt inn i teksten på dette stedet. 
Slik akkumuleres materiale, og suttaen vokser. Vi skal ikke gå 
detaljert inn på alle de episodene suttaen består av. Buddha gir 
veiledninger både i hverdagsetikk og i meditasjonstrening. Når 
Såriputta blir en smule euforisk og hevder at ingen har hatt dypere 
innsikt i oppvåkningen enn Buddha, trekker Buddha ham ned på 
jorden igjen ved å spørre om han da har loddet sinnet til alle andre 
oppvåknede i fortid, nåtid og framtid. Det "sannhetsspeilet” Buddha 
gir Ananda, er senere blitt til tradisjonelle resitasjonstekster, 
vandana, der Buddha, hans lære og hans elever hylles med nettopp 
disse konsise beskrivelsene. Og episoden med Ambapålt utgjør et 
fornøyelig og livaktig mellomspill. I tredje del kommer imidlertid 
en underlig episode som trolig er skutt inn i ettertid. Buddhas elever 
hadde dyp aktelse og respekt for ham som en stor og innsiktsfull 
læremester, og det oppsto tidlig tendenser til å betrakte ham ikke 
bare som et eksepsjonelt menneske, men som noe mer enn et 
menneske, nærmest som en halvgud. Og det at han døde, slik et 
vanlig menneske dør, må ha kommet som et sjokk for mange, særlig 
for dem som ennå ikke hadde kommet fram til innsikt, noe som 
også framgår av beskrivelsen av selve dødsscenen. Da var det 
kanskje ikke så underlig at noen spurte seg hvordan en slik 
fantastisk skikkelse bare kunne gå bort og dø! Hvorfor kunne han 
ikke leve evig, eller i alle fall i noen tusen år, til glede og nytte for 
andre? Disse spekulasjonene førte igjen til at man utpekte en 
syndebukk, eller 


rettere sagt to syndebukker, fristeren Måra og Buddhas 
oppasser og nærmeste venn, Ananda. Måra hadde fristet Buddha til 
å forlate verden, og Ånanda hadde altså vært dum nok til ikke å 
oppfordre Buddha til å leve videre! Denne noe skjemmende 
utskjellingen av Ånanda gnis ettertrykkelig inn ved å nevne alle de 
anledningene der Ånanda kunne og burde ha bedt Buddha om å 
leve videre, men altså ikke hadde gjort det. Når Ananda her blir 
gjort til syndebukk, er dette i tråd med den misunnelse enkelte 
munker ser ut til å følt overfor ham. Ånanda var Buddhas oppasser 
og "forværelsesekretær” og var den som kunne gi en person 
foretrede for Buddha eller nekte ham det, en maktposisjon som nok 
kan ha skapt en viss motvilje hos enkelte. Senere tekster forteller da 
også at det var sterke krefter som ville nekte ham adgang til det 
konsilet munkene holdt etter Buddhas død. I fjerde del blir det gitt 
fire interessante kriterier for "tekstkritikk”. Deretter kommer vi til 
Buddhas siste måltid hos smedesønnen Cunda. Her får Buddha 
servert stikaramaddava, en rett som naturlig nok senere er blitt mye 
omtalt og diskutert. Hva var så siikaramaddava? Siikara betyr 
*svin”, og maddava betyr *mør, lekker, deilig”. Ordet forekommer 
ikke andre steder i tekstene, så det er vanskelig å foreta noen 
sammenligninger, men den naturlige tolkningen er naturligvis at det 
var mørt svinekjøtt som ble servert. Dette skapte imidlertid 
problemer for senere fraksjoner av buddhister, fordi hinduismen 
etter hvert gikk inn for en strikt vegetarianisme, og buddhister i 
India ble påvirket av dette. Det var kanskje ikke så morsomt for 
dem å høre Buddha bli omtalt i nedsettende vendinger som 
"kjøtteter”. Derfor valgte mange heller å tolke stikaramaddava ikke 
som mørt og deilig svinekjøtt, men som noe svinene syntes var 
deilig, altså en slags trøfler eller annen sopp. Et annet spørsmål i 
forbindelse med dette måltidet, er om det forårsaket Buddhas død. 
Buddha ble jo syk like etter at han hadde spist. Var maten bedervet? 
Noen har ment dette. Andre peker på at teksten selv ikke direkte 
sier at maten var dårlig, og at Buddha jo også hadde vært syk ikkje 
lang tid i forveien. Noen hundre år senere ble spørsmålet også 
drøftet i boken Milindas spørsmål (Milindapafihå), som konkluderer 
med at det ikke var maten som forårsaket Buddhas død, men at 
Buddha døde en naturlig død fordi han var gammel og utslitt. 


Selve skildringen av Buddhas død er både gripende og 
troverdig i all sin enkelhet og menneskelighet. Paradoksalt nok 
fortelles det at det skjer mirakler i form av blomsterdryss og sang 
fra himmelen, mens Buddha selv sier at det ikke er på den måten 
han vil hedres. Han vil heller hedres ved at mennesker lever et 
hederlig liv og følger hans lære. Seremoniene etter Buddhas død 
kan også ha en historisk kjerne. Det blir nesten strid om hvem som 
skulle få lov til å begrave levningene etter ham, men den kloke 
brahmanen Dona forhindrer dette med en salomonisk dom, og det 
blir bygd åtte gravhauger, eller stupaer, over Buddhas levninger. 


Den store teksten om Mesterens bortgang Slik har jeg hørt 
det: En gang var Mesteren på Gribbetoppen ved Råjagaha. På den 
tiden fikk kong Ajåtasattu Vedehisønn av Magadha lyst til å starte 
krig mot vajjiene. *Jeg skal slå disse vajjlene, samme hvor mektige 
og sterke de er! Jeg skal knuse vajjiene, jeg skal ødelegge dem og 
tilintetgjøre dem fullstendig!” tenkte han. Kongen sendte bud på sin 
førsteminister, brahmanen Vassakåra, og sa til ham: *Gå til 
Mesteren, brahman. Bøy deg for ham og overbring mine hilsener, 
og si følgende til ham: 'Kong Ajåtasattu Vedehisønn av Magadha 
bøyer seg i respekt for Mesteren og håper han er sunn og frisk og at 
alt står bra til. Kongen har lyst til å starte krig mot vajjiene. Han 
sier han skal slå disse vajjrene, samme hvor mektige og sterke de er! 
Han skal knuse vajjiene, ødelegge dem og tilintetgjøre dem 
fullstendig!” Så skal du legge nøye merke til hva Mesteren svarer, 
og komme tilbake og fortelle meg det, for de som har kommet fram 
til sannheten, snakker ikke usant.” *Ja vel, herre konge,” svarte 
ministeren. Deretter gikk han til Mesteren og framførte kongens 
hilsen og budskap. Akkurat da sto Ånanda bak Mesteren og viftet 
ham. Mesteren snudde seg til Ananda og sa: *Har du hørt at 
vajjiene ofte samles til rådsmøte?” *Ja, Mester, det har jeg hørt.” 
«Så lenge vajjiene ofte samles til rådsmøte, kan de regne med 
framgang og ikke tilbakegang. Har du hørt at vajjiene samles i 
enighet, avslutter møtet i enighet og utfører det de har å gjøre 1 
enighet?” *Ja, Mester, det har jeg hørt.” 


*Så lenge vajjiene samles i enighet, avslutter møtet i 
enighet og utfører det de har å gjøre 1 enighet, kan de regne med 
framgang og ikke tilbakegang. Har du hørt at vajjøene ikke går ut 
over sine egne vedtak, at de ikke gjør noe som strir mot sine egne 
vedtak, og at de opptrer i samsvar med sine egne lover og 
tradisjoner?” *Ja, Mester, det har jeg hørt.” "Så lenge vajjiene ikke 
går ut over sine egne vedtak, så lenge de ikke gjør noe som strir mot 
sine egne vedtak, og så lenge de opptrer i samsvar med sine egne 
lover og tradisjoner, kan de regne med framgang og ikke 
tilbakegang. Har du hørt at vajjiene hedrer, ærer, respekterer og 
høyakter sine eldre og mener de er verd å lytte til?” *Ja, Mester, det 
har jeg hørt.” «Så lenge vajjiene hedrer, ærer, respekter og høyakter 
sin eldre og mener de er verd å lytte til, kan de regne med framgang 
og ikke tilbakegang. Har du hørt at vajjøene ikke utsetter sine 
kvinner og døtre for vold eller tvangsekteskap?” *Ja, Mester, det 
har jeg hørt.” «Så lenge vajjiene ikke utsetter sine kvinner og døtre 
for vold eller tvangsekteskap, kan de regne med framgang og ikke 
tilbakegang. Har du hørt at vajjiene hedrer, ærer, respekterer og 
høyakter sine gamle helligdommer og ikke unnlater å gi dem de 
ofringene de tradisjonelt har fått?” *Ja, Mester, det har jeg hørt.” 
«Så lenge vajjiene hedrer, ærer, respekterer og høyakter sine gamle 
helligdommer og ikke unnlater å gi dem de ofringene de tradisjonelt 
har fått, kan de regne med framgang og ikke tilbakegang. Har du 
hørt at vajjiene gir ærverdige all rettmessig beskyttelse og vern, slik 
at ærverdige utenfra gjerne kommer dit og ærverdige som finnes i 
riket, kan ha det godt?” *Ja, Mester, det har jeg hørt.” «Så lenge 
vajjiene gir ærverdige all rettmessig beskyttelse og vern, slik at 


ærverdige utenfra gjerne kommer dit og ærverdige som 
finnes i riket, kan ha det godt, kan de regne med framgang og ikke 
tilbakegang.” Så henvendte Mesteren seg til førsteministeren, 
brahmanen Vassakåra, og sa: *En gang besøkte jeg vajjlene og 
bodde ved Sarandada-helligdommen i Vesali. Der lærte jeg dem 
disse sju levereglene, og så lenge de overholder dem og respekterer 
dem, kan de regne med framgang og ikke tilbakegang, brahman.” 
Vassakåra svarte: *Om vajjiene bare overholder så mye som én av 
disse reglene, kan de regne med framgang og ikke tilbakegang, 
Gotama. For ikke da å snakke om hvis de overholder dem alle sju. 
Det er tydelig at kong Ajatasattu ikke har noen sjanse til å slå dem i 
krig. Han bør nok heller bruke diplomati og så splid mellom dem. 
Men jeg har mye å gjøre, Gotama, så nå må jeg nok gå. * ”Det står 
deg naturligvis helt fritt å gjøre, brahman.” Deretter takket 
Vassakåra fornøyd Mesteren for de forklaringene han hadde gitt, før 
han reiste seg og gikk. Litt etter at Vassakara hadde gått, henvendte 
Mesteren seg til Ananda og sa: *Gå til munkene ved Råjagaha og be 
dem samles i forsamlingssalen, Ananda.” *Ja vel,” svarte Ånanda, 
og innkalte munkene. Så gikk han tilbake til Mesteren og fortalte at 
munkene var samlet og satt og ventet. Mesteren reiste seg og gikk 
til forsamlingssalen, der han satte seg på den sitteplassen som var 
gjort klar for ham. Så sa han: *Jeg skal gi dere sju nyttige 
veiledninger, munker. Hør godt etter og merk dere hva jeg sier.” 
*Ja vel, Mester,” svarte munkene. Mesteren sa: «Så lenge munkene 
ofte samles til rådsmøte, kan de regne med framgang og ikke 
tilbakegang. Så lenge munkene samles i enighet, avslutter møtet i 
enighet og utfører det de har å gjøre i enighet, kan de regne med 
framgang og ikke tilbakegang. Så lenge munkene ikke går ut over 
sine egne vedtak, ikke gjør noe som strir mot sine egne vedtak, og 
opptrer i samsvar med sine egne lover og tradisjoner, kan de regne 
med framgang og ikke tilbakegang. Så lenge munkene hedrer, ærer, 
respekter og 


høyakter eldre og erfarne munker som er som fedre og 
veiledere for munkesamfunnet, og mener de er verd å lytte til, kan 
de regne med framgang og ikke tilbakegang. Så lenge munkene ikke 
bukker under for lengsel etter en ny tilværelse, kan de regne med 
framgang og ikke tilbakegang. Så lenge munkene trives i ensomhet 
ute i skogene, kan de regne med framgang og ikke tilbakegang. Så 
lenge munkene praktiserer oppmerksomhet slik at andre får lyst til 
å slutte seg til dem, og slik at nykommere finner seg til rette, kan de 
regne med framgang og ikke tilbakegang. Så lenge munkene følger 
og respekterer disse sju veiledningene, kan de regne med framgang 
og ikke tilbakegang, munker. Jeg skal gi dere sju andre nyttige 
veiledninger, munker. Hør godt etter og merk dere hva jeg sier.” 
*Ja vel,” Mester, svarte munkene. Mesteren sa: «Så lenge munkene 
ikke blir opptatt av arbeid og bare interesserer seg for slikt, kan de 
regne med framgang og ikke tilbakegang. Så lenge munkene ikke 
blir opptatt av prat, søvn, selskap, usunne ønsker og dårlige venner, 
og så lenge munkene ikke stagnerer fordi de har oppnådd suksess 
på mindre betydelige områder, kan de regne med framgang og ikke 
tilbakegang. Så lenge munkene følger og respekterer disse sju 
veiledningene, kan de regne med framgang og ikke tilbakegang, 
munker. Jeg skal gi dere sju nyttige veiledninger til, munker. Hør 
godt etter og merk dere hva jeg sier.” *Ja vel, Mester,” svarte 
munkene. Mesteren sa: «Så lenge munkene bevarer sin 
overbevisning, sin selvaktelse og respekt for andre, og så lenge 
munkene er lærde og energiske, praktiserer oppmerksomhet og øver 
visdom, kan de regne med framgang og ikke tilbakegang. Så lenge 
munkene følger og respekterer disse sju veiledningene, kan de regne 
med framgang og ikke tilbakegang, munker. Jeg skal gi dere enda 
sju nyttige veiledninger, munker. Hør godt etter og merk dere hva 
jeg sier.” *Ja vel, Mester,” svarte munkene. Mesteren sa: «Så lenge 
munkene øver og utvikler de sju oppvåkningsfaktorene, nemlig 


oppmerksomhet, utforskning av fenomenene, energi, glede, 
indre fred, konsentrasjon og sinnslikevekt, kan de regne med 
framgang og ikke tilbakegang. Så lenge munkene følger og 
respekterer disse sju veiledningene, kan de regne med framgang og 
ikke tilbakegang, munker. Jeg skal gi dere sju nyttige veiledninger 
til, munker. Hør godt etter og merk dere hva jeg sier.” *Ja vel,” 
Mester, svarte munkene. Mesteren sa: «Så lenge munkene øver seg i 
å betrakte uvarighet, ikke-kontroll, det urene, ulempene, det å 
slippe taket, det å slippe taket i lengslene og det å gjøre slutt, kan 
de regne med framgang og ikke tilbakegang. Så lenge munkene 
følger og respekterer disse sju veiledningene, kan de regne med 
framgang og ikke tilbakegang, munker. Jeg skal gi dere seks nyttige 
veiledninger, munker. Hør godt etter og merk dere hva jeg sier.” 
*Ja vel,” Mester, svarte munkene. Mesteren sa: «Så lenge munkene 
opptrer vennlig overfor andre munker både privat og offentlig, kan 
de regne med framgang og ikke tilbakegang. Så lenge munkene 
snakker vennlig til andre munker både privat og offentlig, kan de 
regne med framgang og ikke tilbakegang. Så lenge munkene tenker 
vennlige tanker om andre munker både når de er alene og når andre 
er til stede, kan de regne med framgang og ikke tilbakegang. Så 
lenge munkene deler broderlig med hverandre alt det som de 
rettmessig får og har, om det så ikke er mer enn innholdet i en 
matbolle, og ikke holder noe tilbake for seg selv, kan de regne med 
framgang og ikke tilbakegang. Så lenge munkene lar være å begå 
brudd på god atferd, men praktiserer en uplettet, uklanderlig, ren 
og befriende atferd som de vise vil rose og som bidrar til god 
konsentrasjon — så lenge de i fellesskap opptrer slik både privat og 
offentlig, kan de regne med framgang og ikke tilbakegang. Så lenge 
munkene holder fast på den edle og frigjørende læren som fører til 
slutten på lidelse — så lenge de i fellesskap praktiserer denne læren 
både privat og offentlig, kan de regne med framgang og ikke 
tilbakegang. 


Så lenge munkene følger og respekterer disse seks 
veiledningene, kan de regne med framgang og ikke tilbakegang, 
munker.” Mens Mesteren var der på Gribbetoppen ved Råjagaha, 
underviste han mange munker om læren, og forklarte etisk 
oppførsel, konsentrasjon og visdom: *Konsentrasjon som bygger på 
etisk atferd gir store frukter og store fordeler. Visdom som bygger 
på konsentrasjon gir også store frukter og store fordeler, og et sinn 
som bygger på visdom er i stand til å fri seg helt fra forurensninger i 
sinnet knyttet til sanselige nytelser, fra forurensninger i sinnet 
knyttet til forventningsmønstre og fra forurensninger i sinnet 
knyttet til uvitenhet.” Da Mesteren syntes han hadde vært lenge nok 
i Råjagaha, sa han til Ananda: *La oss gå til Ambalatthika, Ananda.” 
*Ja vel, Mester,” svarte Änanda. Dermed gikk Mesteren til 
Ambalatthika sammen med mange andre munker. I Ambalatthika 
bodde Mesteren i kongsgården. Der underviste han mange munker 
om læren, og forklarte etisk oppførsel, konsentrasjon og visdom: 
*Konsentrasjon som bygger på etisk atferd gir store frukter og store 
fordeler. Visdom som bygger på konsentrasjon gir også store frukter 
og store fordeler, og et sinn som bygger på visdom er i stand til å fri 
seg helt fra forurensninger i sinnet knyttet til sanselige nytelser, fra 
forurensninger i sinnet knyttet til forventningsmønstre og fra 
forurensninger i sinnet knyttet til uvitenhet” Da Mesteren syntes 
han hadde vært lenge nok i Ambalatthika, sa han til Ananda: *La 
oss gå til Nålanda.” *Ja vel,” Mester, svarte Ånanda. Så gikk 
Mesteren til Nalanda sammen med en stor flokk munker, og der slo 
han seg ned i Påvårikas mangolund. Da kom Såriputta bort og hilste 
ærbødig på ham, satte seg ned ved siden av ham og sa: *Jeg er 
overbevist om at det aldri har vært, aldri vil komme til å bli og 
heller ikke finnes noen annen filosof eller brahman som har dypere 
innsikt i oppvåkningen 


p?> enn du, Mester *Det var da store og bombastiske ord 
du tok i munnen, Såriputta! Sannelig litt av et løvebrøl du kom med 
der! Da kjenner du vel alle fortidens oppvåknede og har loddet 
sinnet og tankene deres slik at du vet hvilken atferd de hadde, 
hvilken visdom de hadde, hvilken lære og praksis de hadde og 
hvilken frigjøring de nådde fram til?” *Nei, Mester.” *Men da 
kjenner du sikkert alle framtidens oppvåknede, Såriputta, og har 
loddet sinnet og tankene deres slik at du vet hvilken atferd de 
kommer til å få, hvilken visdom de kommer til å få, hvilken lære og 
praksis de kommer til ha og hvilken frigjøring de kommer til å nå 
fram til?” *Nei, Mester.” *Men da kjenner du sikkert vår egen tids 
oppvåknede, Såriputta, og har loddet sinnet og tankene hans slik at 
du vet hvilken atferd han har, hvilken visdom han har, hvilken lære 
og praksis han har og hvilken frigjøring han har nådd fram til?” 
*Nei Mester.” *Du har altså ikke loddet sinn og tanker til noen 
oppvåknet, verken i fortid, framtid eller nåtid, Såriputta. Hvordan 
kan du da ta slike store ord i munnen og komme med en slik 
påstand som du gjorde?” *Nei, jeg har ikke loddet sinn og tanker til 
noen oppvåknet, verken i fortid, framtid eller nåtid, Mester. Men 
jeg kan trekke slutninger ut fra læren. Det er som en av kongens 
grensebyer, Mester, med kraftige murer og tårn på solide 
fundamenter og med bare én byport. Der står det en våken og 
forstandig portvakt som slipper inn kjente og viser bort ukjente. Når 
han går inspeksjonsrunden sin rundt byen, ser han ikke en eneste 
sprekk og ikke et eneste hull i muren, ikke så en katt kan komme 
gjennom engang. Derfor vet han at alle levende vesener av noen 
størrelse som vil ut eller inn av byen, må passere gjennom porten. 
På samme måte kan jeg trekke slutninger ut fra læren. Alle fortidens 
oppvåknede våknet til den uforlignelige og fullkomne oppvåkning 
etter at de først hadde overvunnet de fem hindringene, det vil si 
grådighet, hat, sløvhet, rastløshet og forvirring — de 
forurensningene i sinnet som gjør det vanskelig å oppnå visdom — 


festet tanken på de fire festepunktene for 
oppmerksomheten, som er oppmerksomhet på kropp, følelser, 
tanker og fenomener, og utviklet de sju oppvåkningsfaktorene, som 
er oppmerksomhet, utforskning av fenomenene, energi, glede, indre 
fred, konsentrasjon og sinnslikevekt. Alle framtidens oppvåknede 
kommer til å vinne fram til oppvåkning på samme vis, og du, som 
er vår tids oppvåknede, har også våknet til den uforlignelige og 
fullkomne oppvåkning etter at du først har overvunnet de fem 
hindringene, festet tanken på de fire festepunktene for 
oppmerksomheten og utviklet de sju oppvåkningsfaktorene.” Mens 
Mesteren bodde i Påvårikas mangolund i Nalanda, underviste han 
mange munker om læren, og forklarte etisk oppførsel, konsentrasjon 
og visdom: *Konsentrasjon som bygger på etisk atferd gir store 
frukter og store fordeler. Visdom som bygger på konsentrasjon gir 
også store frukter og store fordeler, og et sinn som bygger på 
visdom er i stand til å fri seg helt fra forurensninger i sinnet knyttet 
til sanselige nytelser, fra forurensninger i sinnet knyttet til 
forventningsmønstre og fra forurensninger i sinnet knyttet til 
uvitenhet.” Da Mesteren syntes han hadde vært lenge nok i 
Nalanda, sa han til Ånanda: *La oss gå til Påtaligama.” *Ja vel, 
Mester,” svarte Änanda. Så gikk Mesteren til Påtaligåma sammen 
med en stor flokk munker. Legtilhengerne der fikk høre at Mesteren 
var kommet, så de strømmet til og hilste ærbødig på ham. De 
inviterte ham til å komme til møtesalen, og Mesteren samtykket i 
taushet. Da innbyggerne i Påtaligåma så at Mesteren takket ja til 
invitasjonen, reiste de seg og tok høflig avskjed med ham. De gikk 
til møtesalen og ryddet golvet, ordnet med sitteplasser og tente 
lamper. Så gikk de tilbake og fortalte Mesteren at alt var klart. 
Mesteren tok kappe og bolle, og sammen med de andre munkene 
gikk han til møtesalen. Der vasket han føttene og gikk inn og satte 
seg ved midtstolpen med ansiktet vendt mot øst. Munkene vasket 
også føttene og gikk inn og satte seg ved vestveggen. Da legfolkene 
fra Påtaligåma hadde vasket føttene sine, gikk de inn og 


satte seg ved østveggen, med ansiktet vendt vestover mot 
Mesteren. Mesteren talte til legfolkene og sa: *Uetisk og dårlig 
oppførsel fører til fem dårlige resultater. Hvilke fem er det? Hvis en 
borger oppfører seg dårlig og uetisk, kan han ikke skjøtte 
forretningene sine ordentlig, og da lider han store tap. Dette er det 
første dårlige resultatet. Hvis en borger oppfører seg dårlig og 
uetisk, vil folk snakke ille om ham. Dette er det andre dårlige 
resultatet. Hvis en borger oppfører seg dårlig og uetisk, vil han være 
flau og beskjemmet blant andre, både blant adelsfolk, brahmaner 
eller andre borgere. Dette er det tredje dårlige resultatet. Hvis en 
borger oppfører seg dårlig og uetisk, dør han i stor forvirring. Dette 
er det fjerde dårlige resultatet. Og hvis en borger oppfører seg 
dårlig og uetisk, vil han komme i pinefulle tilstander etter døden, 
når kroppen går i oppløsning. Dette er det femte dårlige resultatet. 
Dette var altså de fem dårlige resultatene som følger av uetisk og 
dårlig oppførsel. Men etisk og god oppførsel fører til fem gode 
resultater. Hvilke fem er det? Hvis en borger oppfører seg etisk og 
godt, vil han skjøtte forretningene sine godt og bli velstående. Dette 
er det første gode resultatet. Hvis en borger oppfører seg etisk og 
godt, vil folk snakke godt om ham. Dette er det andre gode 
resultatet. Hvis en borger oppfører seg etisk og godt, vil han kunne 
stå trygg og frimodig fram i enhver forsamling, både blant 
adelsfolk, brahmaner og blant andre borgere. Dette er det tredje 
gode resultatet. Hvis en borger oppfører seg etisk og godt, dør han 
en fredelig og avklaret død. Dette er det fjerde gode resultatet. Hvis 
en borger oppfører seg etisk og godt, kommer han til gode tilstander 
etter døden, når kroppen går 1 oppløsning. Dette er det femte gode 
resultatet. Og dette var altså de fem gode resultatene av god og 
etisk oppførsel.” Mesteren fortsatte med å glede, inspirere, 
oppmuntre og undervise legfolkene 


med ord om læren til langt på natt. Men så sa han: *Det er 
blitt sent. Kanskje det er på tide å slutte for i kveld?” *Ja, Mester,” 
svarte tilhørerne. De reiste seg og tok høflig avskjed, og litt etter at 
de var gått, trakk Mesteren seg tilbake. På den tiden bygde Sunidha 
og Vassakæra, ministere i Magadha, befestninger i Påtaligåma som 
forsvar mot vajjiene. Samtidig samlet det seg tusenvis av guder der. 
Der hvor det samlet seg mektige guder, påvirket de sinnet til 
kongens mektige ministere slik at de bygde seg hus der. Der hvor 
det samlet seg guder av middels høy rang, påvirket de kongens 
menn av middels høy rang til å bygge seg hus der. Og der hvor det 
samlet seg guder av lav rang, påvirket de menn av lav rang til å 
bygge seg hus. Med sitt overmenneskelig klare blikk så Mesteren 
alle disse tusener av ånder som samlet seg i Påtaligåma. Da 
morgenen kom, sto han opp og spurte Ananda: *Hvem er det som 
bygger befestninger i Påtaligåma?” *Det er de magadhiske 
ministrene Sunidha og Vassakåra som bygger forsvarsverker mot 
vajjiene, Mester.” *Man skulle nesten tro de hadde rådført seg med 
de trettitre gudene når de nå driver og bygger befestninger her i 
Påtaligåma. Jeg så selv med mitt overmenneskelig klare blikk at det 
har samlet seg tusenvis av guder her. Der hvor det samlet seg 
mektige guder, påvirket de sinnet til kongens mektige ministere slik 
at de bygde seg hus der. Der hvor det samlet seg guder av middels 
høy rang, påvirket de kongens menn av middels høy rang til å 
bygge seg hus der. Og der hvor det samlet seg guder av lav rang, 
påvirket de menn av lav rang til å bygge seg hus. Så langt det finnes 
edle mennesker og så langt kjøpmenn ferdes kommer denne byen 
Påtaliputta til å være den fremste av byer. Men den vil være truet 
av tre farer: ild, vann og indre splid.” Litt senere kom de 
magadhiske ministrene Sunidha og Vassakåra til Mesteren. De hilste 
høflig og respektfullt på ham og inviterte ham til å ta med de andre 
munkene og komme til et måltid. Mesteren samtykket i taushet. Da 
de så at han samtykket, dro de hjem og gjorde klar god mat av alle 
slag. Så 


sendte de beskjed om at alt var klart. Det var tidlig 
morgen. Mesteren tok kappe og bolle, og sammen med de andre 
munkene gikk han til ministrenes residens. Der serverte ministrene 
Sunidha og Vassakåra egenhendig alle slags gode retter for Buddha 
og hele munkeflokken. Da ministrene så at Mesteren var ferdig med 
å spise og hadde tatt hendene bort fra matbollen, satte de seg på et 
lavere sete i nærheten av ham. Mesteren takket for maten med disse 
versene: "Uansett hvor en forstandig mann holder til, vil han gi mat 
til dem som lever et edelt liv. Han vil også hedre stedets guder, for 
de vil gjengjelde godt med godt. De vil ha omsorg for ham som en 
mor for sine barn, og den som har gudenes velvilje, vil det gå godt. 
Deretter reiste Mesteren seg og gikk. Da sa ministrene Sunidha og 
Vassakara til hverandre: *Den byporten som Gotama går ut 
gjennom, skal vi kalle Gotamaporten. Og ferjestedet der han krysser 
Ganges, skal vi kalle Gotamaferjestedet.” Derfor fulgte de etter ham 
for å se hvor han gikk, og den porten han gikk ut gjennom, fikk 
navnet Gotamaporten. Så gikk Gotama ned mot bredden av Ganges. 
Elven hadde stor vannføring, så kråka kunne stå rett på bredden og 
dyppe nebbet sitt. Det var mange som ville over, og de gikk langs 
breddene og lette etter en båt eller flåte, og noen bandt sammen 
kvister og greiner for å padle over på disse. Med ett, som når en 
kraftig mann bøyer eller strekker ut armen, forsvant Mesteren og 
munkene og kom til syne igjen på den andre elvebredden. Da 
Mesteren så hvordan noen lette etter en båt eller en flåte og andre 
bandt 

sammen kvister og greiner for å padle over på disse, utbrøt 
han: *De som vil krysse den strømmende elven, bygger en bro over 
vannet. Mens andre bygger seg flåter, har den vise allerede kommet 
over.” Mesteren snudde seg mot Ananda og sa: *La oss gå til 
Kotigåma.” *Ja vel, Mester,” svarte Änanda. Så gikk Mesteren til 
Kotigåma sammen med mange munker, og der ble de boende en tid. 
Mens de var der, sa Mesteren til munkene: "Både jeg og dere har 
vandret lenge gjennom livets og dødens kretsløp fordi vi ikke kjente 
de fire edle sannhetene. Hvilke fire? Det er sannheten om lidelse, 
sannheten om lidelsens opphav, sannheten om lidelsens opphør og 
sannheten om veien til lidelsens opphør. Fordi vi ikke kjente disse 
fire edle sannhetene har både dere og jeg vandret gjennom livets og 
dødens kretsløp i lang tid. Men når vi erkjenner og forstår disse fire 
edle sannhetene, gjør vi slutt på lengslene etter videre tilblivelse, 
det som fører til tilblivelse tar slutt, og det oppstår ikke noe mer.” 
Slik talte Mesteren. Videre sa han: *Fordi vi ikke så de fire edle 
sannhetene som de er, har vi vandret lenge omkring gjennom livets 
og dødens kretsløp. Nå har vi sett dem, og lengslene er kuttet over. 
Lidelsens rot er skåret av, og det oppstår ikke noe mer.” Mens 
Mesteren bodde i Kotigåma, underviste han mange munker om 
læren, 


og forklarte etisk oppførsel, konsentrasjon og visdom: 
*Konsentrasjon som bygger på etisk atferd gir store frukter og store 
fordeler. Visdom som bygger på konsentrasjon gir også store frukter 
og store fordeler, og et sinn som bygger på visdom er i stand til å fri 
seg helt fra forurensninger i sinnet knyttet til sanselige nytelser, fra 
forurensninger i sinnet knyttet til forventningsmønstre og fra 
forurensninger i sinnet knyttet til uvitenhet.” Da Mesteren syntes 
han hadde vært lenge nok i Kotigåma, sa han til Ananda: *La oss gå 
til Nådika.” *Ja vel, Mester,” svarte Änanda. Så vandret Mesteren til 
Nådikå sammen med en stor flokk munker. Der fikk han bo i 
Mursteinshallen. Da gikk Ånanda bort til Mesteren og hilste høflig 
på ham. Så sa han: «Her i Nådikå har det vært flere dødsfall, Mester. 
Både munken Sålha, nonnen Nanda, legmannen Sudatta, legkvinnen 
Sujåtå, og legmennene Kakudha, Kaliniga, Nikata, Katissabha, 
Tuttha, Santuttha, Bhadda og Subhadda er døde. Hvor er det blitt 
av dem? Hvilken tilstand er de kommet 1?” *Munken Sålha hadde 
utryddet alle negative tendenser i sinnet sitt og var blitt fri både 
gjennom meditasjon og visdom, han realiserte og opplevde disse 
direkte, og han gikk inn i dem og ble værende i dem. Nonnen 
Nanda gjorde slutt på de fem bindingene som lenket henne til 
denne tilværelsen. Hun er født på ny og der hun nå er, skal hun 
finne det endelige nibbana og vender ikke tilbake fra den verdenen. 
Legmannen Sudatta gjorde slutt på tre bindinger som lenket ham til 
denne tilværelsen, og svekket begjæret, motviljen og forvirringen i 
sitt indre. Han kommer til å vende tilbake til denne verdenen en 
gang til, og så kommer han til å gjøre slutt på lidelse. Legkvinnen 
Sujåtå gjorde slutt på tre bindinger som lenket henne til denne 
tilværelsen og ble en som har gått ut i strømmen. Hun kommer ikke 
til å få tilbakefall og er sikret full oppvåkning. Legmannen Kakudha 
gjorde slutt på de fem bindingene som lenket ham til denne 
tilværelsen. Han er født på ny og der han nå er, skal han finne det 
endelige nibbana og vender ikke tilbake fra den verdenen. Det 
samme gjelder for legmennene Kaliniga, Nikata, Katissabha, Tuttha, 
Santuttha, Bhadda og 


Subhaddha og mer enn femti legmenn som er døde her i 
Nådika. Mer enn nitti legmenn som er døde her i Nadika, har gjort 
slutt på tre bindinger som lenket ham til denne tilværelsen, og 
svekket begjæret, motviljen og forvirringen i sitt indre. De kommer 
til å vende tilbake til denne verdenen en gang til, og så kommer de 
til å gjøre slutt på lidelse. Mer enn fem hundre legmenn som er 
døde her i Nadika, har gjort slutt på tre bindinger som lenket dem 
til denne tilværelsen og de har gått ut i strømmen. De kommer ikke 
til å få tilbakefall og er sikret full oppvåkning. Det er helt normalt 
at mennesker dør, Ananda. Men det blir plagsomt for ham som har 
kommet fram til sannheten om du skal komme og spørre om hver 
og en av dem etter hvert som de dør. Derfor skal jeg lære deg et 
sannhetsspeil, en metode for å finne ut av sannheten selv, og ved 
hjelp av denne metoden kan den som vil selv se om han slipper å 
komme til pinen, slipper å bli gjenfødt som dyr eller spøkelse eller i 
andre smertefulle tilstander, og han kan se om han har kommet ut i 
strømmen, er trygg mot tilbakefall og sikret full oppvåkning. 
Hvordan er så dette sannhetsspeilet, denne metoden for å finne ut 
av sannheten selv, Ananda? Sett at den edles elev har full tillit til 
Buddha og tenker: "Han er en ærverdig Mester som har våknet fullt 
og helt ved egen hjelp. Han har fullkommen kunnskap og atferd, 
han er lykkelig, han er en som kjenner verden, — en uforlignelig 
trener for folk som kan trenes, — guders og menneskers lærer, en 
våken Mester.” Sett at han også har full tillit til læren, og tenker: 
*Den læren som Mesteren har forklart så tydelig, er noe som alle 
selv kan se. Den gir resultater her og nå, innbyr til innsyn, fører til 
målet og forstandige mennesker kan selv finne ut av den.” Sett 
videre at han har full tillit til de ordinertes fellesskap og tenker: 
"Fellesskapet av Mesterens elever, det vil si de fire parene av 
personer eller de åtte menneskene, viser god oppførsel og har edel 
levemåte, de følger den rette vei uten overtredelser. Dette 
fellesskapet fortjener heder, gjestfrihet, gaver og respekt. Dette er 
den beste åker å så i for å høste gode fortjenester.” Da har han en 
etisk grunnholdning som edle mennesker vil sette pris på, en 
holdning som er ubrutt og uten lyte, plettfri, urokkelig og 
frigjørende, en holdning 


som de vise roser, som vil få ham til å avholde seg fra 
dårlige handlinger og som bidrar til god konsentrasjon. Dette er det 
sannhetsspeilet, den metoden man kan bruke til selv å finne ut av 
sannheten, og ved hjelp av denne metoden kan den som vil selv se 
om han slipper å komme til pinen, slipper å bli gjenfødt som dyr 
eller spøkelse eller i andre smertefulle tilstander, og han kan se om 
han har kommet ut i strømmen, er trygg mot tilbakefall og sikret 
full oppvåkning.” Mens Mesteren bodde i Mursteinshallen i Nådika, 
underviste han mange munker om læren, og forklarte etisk 
oppførsel, konsentrasjon og visdom: *Konsentrasjon som bygger på 
etisk atferd gir store frukter og store fordeler. Visdom som bygger 
på konsentrasjon gir også store frukter og store fordeler, og et sinn 
som bygger på visdom er i stand til å fri seg helt fra forurensninger i 
sinnet knyttet til sanselige nytelser, fra forurensninger i sinnet 
knyttet til forventningsmønstre og fra forurensninger i sinnet 
knyttet til uvitenhet.” Da Mesteren syntes han hadde vært lenge nok 
i Nadika, sa han til Ananda: *La oss gå til Vesali.” *Ja vel,” Mester, 
svarte Ånanda. Så vandret Mesteren til Vesåli sammen med en stor 
flokk munker og slo seg ned i Ambapålis lund. Der henvendte 
Mesteren seg til munkene og sa: *Jeg råder dere til å øve 
oppmerksomhet og klar forståelse, munker. Men hvordan kan du 
øve oppmerksomhet? Du gir slipp på grådighet og motvilje overfor 
verden, og betrakter kroppen som kropp, energisk og med 
oppmerksomhet og klar forståelse. Du gir slipp på grådighet og 
motvilje overfor verden, og betrakter følelsene som følelser, 
energisk og med oppmerksomhet og klar forståelse. Du gir slipp på 
grådighet og motvilje overfor verden, og betrakter tankene som 
tanker, energisk og med oppmerksomhet og klar forståelse. Du gir 
slipp på grådighet og motvilje overfor verden, og betrakter 
fenomenene som fenomener, energisk og med oppmerksomhet og 
klar forståelse. Slik øver du oppmerksomhet. Og hvordan øver du 
klar forståelse? Når du går fram og tilbake, så gjør du dette med 
klar forståelse. Når du ser på noe eller ser deg omkring, gjør du 
dette med 


klar forståelse. Når du bøyer eller retter ut deler av 
kroppen, gjør du dette med klar forståelse. Når du kler deg eller 
bærer matskålen din, gjør du dette med klar forståelse. Når du 
spiser, drikker, tygger og smaker, gjør du dette med klar forståelse. 
Når du tømmer deg for avføring og urin, gjør du dette med klar 
forståelse. Så lenge du er våken, enten du går, står sitter, ligger, 
taler eller tier, så gjør du dette med klar forståelse. Slik øver du klar 
forståelse. Og jeg råder dere til å øve oppmerksomhet og klar 
forståelse, munker.” Ambapåli var en rik og berømt 
luksusprostituert. Nå fikk hun høre at Mesteren var kommet til 
Vesåli og bodde i mangolunden hennes. Hun ga ordre om å spenne 
for sin prektigste vogn, og kjørte deretter ut av Vesali i retning av 
mangolunden. Da de var kommet så langt det var mulig å kjøre med 
vogn, steg hun ut og gikk videre til fots. Hun bøyde seg for 
Mesteren og hilste ærbødig på ham. Så satte hun seg ned, og 
Mesteren gledet og inspirerte henne med ord om læren. Etter at 
Mesteren hadde talt, sa Ambapålt: *Vil du gjøre meg den ære å ta 
med deg munkene og komme og spise frokost hos meg i morgen, 
Mester?” Mesteren samtykket i taushet. Ambapåli reiste seg, tok 
høflig avskjed med Mesteren, og ga seg på hjemvei. Licchavi- 
adelsmennene i Vesali hadde også hørt at Mesteren holdt til i 
Ambapålis mangolund. De sprang opp i praktvognene sine og kjørte 
ut av Vesali. Noen av licchaviene var kledd i blått fra topp til tå, 
med blå klær og blå smykker. Noen av dem var kledd i gult, med 
gule klær og gule smykker, noen i rødt, med røde klær og røde 
smykker og noen av dem gikk i hvitt fra topp til tå, med hvite klær 
og hvite smykker. Ambapåli kjørte rett mot de unge licchaviene og 
sperret veien for dem, vogn mot vogn, aksel mot aksel og hjul mot 
hjul. *Hvorfor sperrer du veien for oss, Ambapaåli?” spurte 
licchavtene. *Mine herrer, jeg har nettopp invitert Buddha og 
munkene til frokost i morgen tidlig.” *Du skal få hundre tusen 
mynter hvis du vil overlate det måltidet til oss, 


Ambapali!” sa de. "Et så viktig måltid ga jeg ikke fra meg 
om jeg fikk hele Vesåli med alle dets inntekter!” svarte Ambapali. 
Da knipset licchaviene med fingrene og utbrøt: *Det var da som 
bare pokker! Denne mangojenta kom oss i forkjøpet! Vi er blitt slått 
av Ambapalt!” Så kjørte de videre mot mangolunden. Da Mesteren 
fikk øye på licchaviene som nærmet seg, sa han til munkene: *De av 
dere som ikke har sett gudene, munker, kan se på de licchaviene 
som kommer der. De tar seg like flott ut som en flokk guder!” Da de 
var kommet så langt det var mulig å kjøre med vogn, steg 
licchaviene ut og gikk videre til fots. De bøyde seg for Mesteren og 
hilste ærbødig på ham. Så satte de seg ned, og Mesteren gledet og 
inspirerte dem med ord om læren. Etter at Mesteren hadde talt, sa 
licchavtene: *Vil du gjøre meg den ære å komme sammen med alle 
munkene og spise frokost hos oss i morgen, Mester?” * Jeg har 
allerede sagt ja takk til en invitasjon fra Ambapali, licchavier,” 
svarte Mesteren. Da knipset licchaviene med fingrene og utbrøt: 
*Det var da som bare pokker! Denne mangojenta kom oss i 
forkjøpet! Vi er blitt slått av Ambapalt!” Så takket de Mesteren for 
samtalen, reiste seg, tok høflig avskjed med ham og gikk. Neste 
morgen, da dagen grydde, gjorde Ambapali klar all slags god mat 
hjemme hos seg selv og sendte bud til Mesteren om at tiden var 
inne og maten sto klar. Mesteren hadde allerede stått opp og kledd 
på seg. Nå tok han bollen sin, og sammen med munkene gikk han til 
Armbapålis hus og satte seg på den plassen som var gjort klar for 
ham ute i hagen hennes. Ambapåli serverte egenhendig Mesteren og 
munkene og satte fram all slags deilig mat for dem. Da Mesteren 
hadde spist og hadde vasket bollen og hendene sine, satte 


Ambapåli seg på et lavere sete ved siden av ham og sa: 
* Jeg gir denne hagen til deg og til munkefellesskapet, Mester.” 
Mesteren tok imot gaven. Så gledet og inspirerte han henne med 
ord om læren før han reiste seg og gikk. Mens Mesteren bodde i 
Ambapålis mangolund i Vesåli, underviste han mange munker om 
læren, og forklarte etisk oppførsel, konsentrasjon og visdom: 
*Konsentrasjon som bygger på etisk atferd gir store frukter og store 
fordeler. Visdom som bygger på konsentrasjon gir også store frukter 
og store fordeler, og et sinn som bygger på visdom er i stand til å fri 
seg helt fra forurensninger i sinnet knyttet til sanselige nytelser, fra 
forurensninger i sinnet knyttet til forventningsmønstre og fra 
forurensninger i sinnet knyttet til uvitenhet.” Da Mesteren syntes 
han hadde vært lenge nok i Vesali, sa han til Ananda: *La oss gå til 
landsbyen Beluva.” *Ja vel, Mester,” svarte Änanda. Så vandret 
Mesteren til Beluva sammen med en stor flokk munker. Der fikk han 
bo i landsbyen. Da de var kommet fram, sa Mesteren til munkene: 
*Nå kan dere gå og slå dere til for regntiden hvor dere vil her i 
omegnen av Vesåli, munker, alt etter hvor hver av dere har venner 
og kjente. Selv blir jeg her i landsbyen Beluva i regntiden.” *Ja vel, 
Mester,” svarte munkene, og hver av dem fant seg et oppholdssted i 
distriktet. Da det led litt ut i regntiden, ble Mesteren angrepet av 
sterke smerter. Det gjorde så vondt at han følte han var døden nær. 
Men han holdt dem ut med oppmerksomhet og klar forståelse, uten 
å klage. Da tenkte Mesteren som så: *Det ville ikke være riktig av 
meg å gå bort uten å si noe til dem som følger meg og ta avskjed 
med munkefellesskapet. La meg nå sette kreftene inn på å drive 
denne sykdommen tilbake og holde meg i live en stund til!” Dette 
gjorde han, og sykdommen vek tilbake. 


Da Mesteren nå var blitt bedre og hadde stått opp igjen, 
kom han ut av hytta si og satte seg på sitteplassen sin i skyggen. Da 
gikk Ananda bort til ham, hilste høflig, satte seg ved siden av ham 
og sa: *Jeg ser du har blitt bedre, Mester, jeg ser du har kommet 
deg. Men da du var syk, var det som om jeg var nummen i hele 
kroppen, og jeg visste nesten ikke av meg selv. Likevel trøstet jeg 
meg med den tanken at Mesteren ikke ville gå bort før han hadde 
gitt noen instrukser til munkefellesskapet.” *Hva er det 
munkefellesskapet venter av meg, Ånanda? Jeg har forklart 
sannheten uten å skille den i en åpen og en lukket del. Den som har 
kommet fram til sannheten, opererer ikke med noen hemmelig lære. 
Skulle det være noen som tenker * Jeg vil lede munkefellesskapet” 
eller *Munkefellesskapet skal være avhengig av meg”, så får det bli 
opp til ham å gi instrukser. Den som har kommet fram til 
sannheten, har ikke noe ønske om å lede munkefellesskapet eller 
om at munkefellesskapet skal være avhengig av ham. Hvorfor skulle 
jeg da etterlate noen instruksjoner til munkefellesskapet? Jeg er 
gammel nå, Ananda, jeg er blitt åtti år. Du kan holde ei gammel 
kjerre gående med nødtørftige reparasjoner, Ånanda, og jeg synes 
kroppen min også bare så vidt holder det gående med nødtørftige 
reparasjoner nå. Det er bare når jeg går inn i så dyp meditasjon at 
jeg ikke legger merke til det materielle og at følelsene forsvinner, at 
jeg føler meg vel med kroppen min, Ånanda. Vær derfor deres egne 
tilfluktsøyer, Ananda, og stol på dere selv, ikke bare på andre. La 
sannheten være tilfluktsøyer for dere, og stol på sannheten, ikke på 
noe annet. Men hvordan kan du være din egen tilfluktsøy, Ananda, 
hvordan kan du stole på deg selv og ikke bare på andre? Hvordan 
kan du la sannheten være din tilfluktsøy og stole på den og ikke på 
noe annet? Du gir slipp på grådighet og motvilje overfor verden, og 
betrakter kroppen som kropp, energisk og med oppmerksomhet og 
klar forståelse. Du gir slipp på grådighet og motvilje overfor verden, 
og betrakter følelsene som følelser, energisk og med 
oppmerksomhet og klar forståelse. Du gir slipp på grådighet og 
motvilje overfor verden, og betrakter tankene som tanker, energisk 
og med oppmerksomhet og klar forståelse. Du gir slipp på grådighet 
og motvilje overfor verden, og betrakter 


fenomenene som fenomener, energisk og med 
oppmerksomhet og klar forståelse. Slik blir du din egen tilfluktsøy, 
Ananda, slik kan du stole på deg selv og ikke bare på andre. Slik lar 
du sannheten bli din tilfluktsøy og stoler på den og ikke på noe 
annet. De av munkene som enten nå eller etter at jeg er død blir 
sine egne tilfluktsøyer og stoler på seg selv og ikke bare på andre, 
som lar sannheten bli deres tilfluktsøyer og stoler på sannheten og 
ikke noe annet — det er de som kommer til å nå høyest, Ånanda. 
Men de må være villige til å trene!” Tidlig om morgenen kledde 
Mesteren seg, tok kappe og bolle og gikk rundt i Vesali for å få mat. 
Etter at matrunden var ferdig og de hadde spist frokost, sa han til 
Ananda: *Ta med et sitteunderlag, så går vi og besøker Cåpåla- 
helligdommen.” ”Ja vel, Mester,” svarte Ananda. Så tok han 
sitteunderlaget og fulgte Mesteren. Deretter gikk Mesteren til Cpåla 
-helligdommen og satte seg på den sitteplassen som ble gjort klar 
for ham. Ananda bøyde seg for Mesteren og satte seg ned ved siden 
av ham. Da de hadde satt seg, sa Mesteren: «Så vakkert det er i 
Vesali, Ananda, og så vakkert det er ved helligdommene Udena, 
Gotamaka, Sattambaka, Bahuputta, Sårandada og Cåpåla! Den som 
har utviklet de fire kraftige evnene, som har gjort mye ut av dem, 
gjort dem til metode og grunnlag, befestet dem og arbeidet med 
dem og kjenner dem ut og inn, har det slik at dersom han vil, kan 
han godt leve i en hel verdensalder. Den som har kommet fram til 
sannheten, har utviklet disse fire kraftige evnene, Ananda. Han har 
gjort mye ut av dem, gjort dem til metode og grunnlag, befestet 
dem og arbeidet med dem og kjenner dem ut og inn. Hvis han vil, 
kan han godt leve en hel verdensalder eller det som gjenstår av 
denne verdensalderen.” Men selv om Mesteren her ga Ånanda 
meget tydelige hint, forsto han dem ikke, og han ba ikke Mesteren 
om å leve verdensalderen ut, til beste for alle levende 


vesener, av medfølelse med verden og for å være til glede 
og nytte for guder og mennesker, for Mara forherdet sinnet hans. 
Mesteren gjentok sine hint to ganger til, men Ånanda tok fortsatt 
ikke hintene, siden sinnet hans var forherdet av Mara. Da sa 
Mesteren til ham: *Nå kan du gå Ananda, og gjør hva du vil.” *Ja 
vel, Mester,” svarte Ananda. Han reiste seg og hilste Mesteren 
ærbødig. Deretter satte han seg under et tre et stykke lenger borte. 
Litt etter kom den onde Mara bort til Mesteren og sa til ham: *Nå 
kan du gå inn i det endelige nibbana, Mester, nå er det en passende 
anledning for deg til å gå inn i det endelige nibbana. Du har jo sagt 
at du ikke vil gå bort før munkene dine er fullt utlært, erfarne og 
dyktige, før de er blitt lærde og har gode kunnskaper om både 
lærens hovedtrekk og finere detaljer, før de er på rett vei og 
praktiserer læren fullt ut, slik at de selv kan påta seg å være lærere 
og forklare, undervise, utlegge, etablere, opplyse og analysere slik 
at andre kan forstå læren, og slik at de kan gjendrive andres 
motforestillinger med å vise til hvordan tingene egentlig forholder 
seg — slik at de kan gi undervisning i den vidunderlige læren. Du 
har også sagt at du ikke vil gå bort før nonnene, legmennene og 
legkvinnene har oppnådd de samme resultatene som munkene. Men 
nå har de alle oppnådd dette. De er alle blitt fullt utlært, erfarne og 
dyktige, de er blitt lærde og har gode kunnskaper om både lærens 
hovedtrekk og finere detaljer, og de er på rett vei og praktiserer 
læren fullt ut, slik at de selv kan påta seg å være lærere og forklare, 
undervise, utlegge, etablere, opplyse og analysere slik at andre kan 
forstå læren, og slik at de kan gjendrive andres motforestillinger 
med å vise til hvordan tingene egentlig forholder seg — slik at de 
kan gi undervisning i den vidunderlige læren. Derfor kan du gå inn i 
det endelige nibbana, Mester, nå er det en passende anledning for 
deg til å gå inn i det endelige nibbana. Du har videre sagt at du ikke 
vil gå bort før den gode lære og praksis er blitt sterk og kraftig, før 
den er blitt godt og grundig forklart for folk og fått vid utbredelse 
og før den er blitt gjort godt kjent blant menneskene. Nå er den blitt 
det, så nå kan du 


gå bort, Mester. Nå kan du gå inn i det endelige nibbana.” 
Da Mara hadde sagt dette, svarte Mesteren: *Du trenger ikke å 
bekymre deg, du onde. Nå er det ikke lenge til han som har kommet 
fram til sannheten, går inn i det endelige nibbana. Om tre måneder 
går han bort.” Slik ga Mesteren med oppmerksomhet og klar 
forståelse avkall på resten av livet sitt ved Czpåla -helligdommen. 
Idet han gjorde det, inntraff et uhyggelig og skremmende jordskjelv, 
og himmelen ble splintret av torden. Da Mesteren så dette, utbrøt 
han: *Vismannen slapp taket i alle lengsler, både manifesterte og 
umanifesterte. I dyp konsentrasjon og indre glede kastet han 
lengslene fra seg som et tomt skall.” Ånanda undret seg over 
tordenen og jordskjelvet. Han gikk bort til Mesteren, hilste ærbødig 
på ham og satte seg ned ved siden av ham. Så sa han: *Det var et 
uhyggelig og skremmende jordskjelv nettopp nå, Mester, og 
himmelen ble splintret av torden. Hvorfor skjedde dette?” *Det er 
åtte årsaker til at det inntreffer jordskjelv, Ananda. Og hvilke åtte er 
det? Den store jorden hviler på vann, vannet hviler på luft og luften 
hviler på det tomme rommet. Det hender at det blåser kraftige 
vinder i luften. Disse vindene uroer vannet og det urolige vannet får 
jorden til å skjelve. Dette er den første årsaken til jordskjelv, 
Ananda. Så kan det hende at en asket eller brahman med fullt 
herredømme over sitt sinn og med velutviklede evner, eller kanskje 
en guddom med velutviklede evner og store krefter, som mediterer 
over at jorden er begrenset og vannet er ubegrenset. Da kan det 
hende ha får jorden til å ryste, skjelve og beve. Det er den andre 
årsaken til jordskjelv, Ananda. 


Videre er det slik at når en vordende buddha faller fra 
tusita-himmelen og med oppmerksomhet og klar bevissthet går inn i 
sin mors liv, da skjelver, ryster og bever denne jorden. Det er den 
tredje årsaken til jordskjelv, Ananda. Videre er det slik at når den 
vordende buddha med oppmerksomhet og klar bevissthet kommer 
ut fra sin mors liv, da skjelver, ryster og bever denne jorden. Det er 
den fjerde årsaken til jordskjelv, Ananda. Videre er det slik at når 
den som er kommet fram til sannheten, oppnår uforlignelig og 
fullkommen oppvåkning, da skjelver, ryster og bever denne jorden. 
Det er den femte årsaken til jordskjelv, Ananda. Videre er det slik at 
når den som er kommet fram til sannheten, for første gang 
begynner å forkynne læren, da skjelver, ryster og bever denne 
jorden. Det er den sjette årsaken til jordskjelv, Ananda. Videre er 
det slik at når den som er kommet fram til sannheten, med 
oppmerksomhet og klar forståelse gir avkall på resten av sin levetid, 
da skjelver, ryster og bever denne jorden. Det er den sjuende 
årsaken til jordskjelv, Ananda. Endelig er det slik at når den som 
har kommet fram til sannheten, går inn i det endelige og 
uforlignelige nibbana, da skjelver, ryster og bever denne jorden. Det 
er den åttende årsaken til jordskjelv, Ånanda. Dette var altså de åtte 
årsakene til jordskjelv. Det finnes åtte forsamlinger, Ananda. Hvilke 
åtte? Det er forsamlingen av adelsmenn, av brahmaner, av borgere, 
av asketer, av gudene fra de fire verdensherskernes følge, fra de 
trettitre gudenes følge, fra Måras følge og fra Brahmas følge. Jeg 
husker godt hvordan jeg har gått inn i en forsamling på flere hundre 
adelsmenn. Før jeg gikk inn og hilste på dem, før jeg satte meg ned 
og snakket med dem, anla jeg samme atferd og talemåter som dem. 
Deretter underviste jeg dem og oppmuntret, gledet og inspirerte 
dem med ord om læren. Men de kjente meg ikke da jeg snakket med 
dem, og de undret seg på om det var en gud eller et menneske som 
snakket med dem. Da jeg hadde undervist, oppmuntret, gledet og 
inspirert dem med ord om læren, gikk jeg min vei, og de undret seg 
på om det var en gud eller et 


menneske som hadde forlatt dem. På samme måte husker 
jeg hvordan jeg har gått inn i en forsamling på flere hundre 
brahmaner, borgere, asketer, av gudene fra de fire 
verdensherskernes følge, de trettitre gudenes følge, av Måras følge 
og flere hundre av Brahmas følge. Før jeg gikk inn og hilste på dem, 
før jeg satte meg ned og snakket med dem, anla jeg samme atferd 
og talemåter som dem. Deretter underviste jeg dem og oppmuntret, 
gledet og inspirerte dem med ord om læren. Men de kjente meg 
ikke da jeg snakket med dem, og de undret seg på om det var en 
gud eller et menneske som snakket med dem. Da jeg hadde 
undervist, oppmuntret, gledet og inspirert dem med ord om læren, 
gikk jeg min vei, og de undret seg på om det var en gud eller et 
menneske som hadde forlatt dem. Dette var altså de åtte 
forsamlingene, Ånanda. Det finnes åtte mestringsstrategier, Ananda. 
Hvilke åtte? Du er oppmerksom på at du selv har form og betrakter 
ytre, avgrensede former, stygge eller pene. Du vet at du ser dem, 
kjenner dem og mestrer dem. Dette er den første 
mestringsstrategien. Du er oppmerksom på at du selv har form og 
betrakter ytre, ubegrensede former, stygge eller pene. Du vet at du 
ser dem, kjenner dem og mestrer dem. Dette er den andre 
mestringsstrategien. Du er oppmerksom på det formløse i deg selv 
og betrakter ytre, avgrensede former, stygge eller pene. Du vet at du 
ser dem, kjenner dem og mestrer dem. Dette er den tredje 
mestringsstrategien. Du er oppmerksom på det formløse i deg selv 
og betrakter ytre, ubegrensede former, stygge eller pene. Du vet at 
du ser dem, kjenner dem og mestrer dem. Dette er den fjerde 
mestringsstrategien. Du er oppmerksom på det formløse i deg selv 
og betrakter ytre former som er blå, har blå farge, ser blå ut og 
reflekterer blått — som for eksempel blå linblomster eller 
førsteklasses blått musselinklede fra Bårånasi som er like jevnt på 
begge sider. Slik er du oppmerksom på det formløse i deg selv og 
betrakter ytre former som er blå, har blå farge, ser blå ut og 
reflekterer blått. Du vet at du ser dem, kjenner dem og mestrer 
dem. Dette er den femte mestringsstrategien. 


Du er oppmerksom på det formløse i deg selv og betrakter 
ytre former som er gule, har gul farge, ser gule ut og reflekterer gult 
— som for eksempel gule kanikarablomster eller førsteklasses gult 
musselinklede fra Baranasi som er like jevnt på begge sider. Slik er 
du oppmerksom på det formløse 1 deg selv og betrakter ytre former 
som er gule, har gul farge, ser gule ut og reflekterer gult. Du vet at 
du ser dem, kjenner dem og mestrer dem. Dette er den sjette 
mestringsstrategien. Du er oppmerksom på det formløse i deg selv 
og betrakter ytre former som er røde, har rød farge, ser røde ut og 
reflekterer rødt — som for eksempel røde bandhujivakablomster 
eller førsteklasses rødt musselinklede fra Bårånasi som er like jevnt 
på begge sider. Slik er du oppmerksom på det formløse i deg selv og 
betrakter ytre former som er røde, har rød farge, ser røde ut og 
reflekterer rødt. Du vet at du ser dem, kjenner dem og mestrer dem. 
Dette er den sjuende mestringsstrategien. Du er oppmerksom på det 
formløse i deg selv og betrakter ytre former som er hvite, har hvit 
farge, ser hvite ut og reflekterer hvitt — som for eksempel den 
strålende hvite morgenstjernen eller førsteklasses hvitt 
musselinklede fra Bårånasi som er like jevnt på begge sider. Slik er 
du oppmerksom på det formløse i deg selv og betrakter ytre former 
som er hvite, har hvit farge, ser hvite ut og reflekterer hvitt. Du vet 
at du ser dem, kjenner dem og mestrer dem. Dette er den åttende 
mestringsstrategien. Det finnes åtte frigjøringer, Ananda. Hvilke 
åtte? Du betrakter former mens du er oppmerksom på din egen 
form. Dette er den første frigjøringen. Du betrakter ytre former uten 
å bry deg om din egen form. Dette er den andre frigjøringen. Du 
konsentrerer deg om det som er vakkert. Dette er den tredje 
frigjøringen. Du legger forminntrykkene helt bak deg, går hinsides 
inntrykk faste former og er ikke opptatt av de mange forskjellige 
sanseinntrykkene. Du ser at rommet er uendelig og går inn på det 
uendelige roms plan. Dette er den fjerde frigjøringen. Du legger det 
uendelige roms plan bak deg og ser at bevisstheten er uendelig, så 
du går inn på den uendelige bevissthets plan. Dette er den femte 
frigjøringen. Du legger den uendelige bevissthets plan bak deg og 
ser at det ikke finnes noe 


som helst, og du går inn på intethetens plan. Dette er den 
sjette frigjøringen. Du legger intethetens plan bak deg og går inn på 
det planet der det verken finnes sanseinntrykk eller ingen 
sanseinntrykk. Dette er den sjuende frigjøringen. Du legger det 
planet der det verken finnes sanseinntrykk eller ingen sanseinntrykk 
bak deg, slik at alle sanseinntrykk og følelser opphører. Dette er den 
åttende frigjøringen. Og dette er altså de åtte frigjøringene, Ånanda. 
En gang holdt jeg til i Uruvelå under Ajapålas fikentre ved bredden 
av elven Nerafijarå. Det var like etter at jeg hadde nådd 
oppvåkningen. Da kom den onde Måra bort til meg og sa: *Nå kan 
du gå inn i det endelige nibbana, Mester, nå er det en passende 
anledning for deg til å gå inn i det endelige nibbana.” Men jeg 
svarte ham slik: *Jeg vil ikke gå bort før munkene mine er fullt 
utlært, erfarne og dyktige, før de er blitt lærde og har gode 
kunnskaper om både lærens hovedtrekk og finere detaljer, før de er 
på rett vei og praktiserer læren fullt ut, slik at de selv kan påta seg å 
være lærere og forklare, undervise, utlegge, etablere, opplyse og 
analysere slik at andre kan forstå læren, og slik at de kan gjendrive 
andres motforestillinger med å vise til hvordan tingene egentlig 
forholder seg — slik at de kan gi undervisning i den vidunderlige 
læren. Jeg vil heller ikke gå bort før nonnene, legmennene og 
legkvinnene har oppnådd de samme resultatene som munkene. Og 
jeg vil ikke gå bort før den gode lære og praksis er blitt sterk og 
kraftig, før den er blitt godt og grundig forklart for folk og fått vid 
utbredelse og før den er blitt gjort godt kjent blant menneskene.” 
Mens jeg satt her ved Capåla -helligdommen kom Mara igjen bort til 
meg og sa: *Nå kan du gå inn i det endelige nibbana, Mester, nå er 
det en passende anledning for deg til å gå inn i det endelige 
nibbana. Du har jo sagt at du ikke vil gå bort før munkene dine er 
fullt utlært, erfarne og dyktige, før de er blitt lærde og har gode 
kunnskaper om både lærens hovedtrekk og finere detaljer, før de er 
på rett vei og 


praktiserer læren fullt ut, slik at de selv kan påta seg å 
være lærere og forklare, undervise, utlegge, etablere, opplyse og 
analysere slik at andre kan forstå læren, og slik at de kan gjendrive 
andres motforestillinger med å vise til hvordan tingene egentlig 
forholder seg — slik at de kan gi undervisning i den vidunderlige 
læren. Du har også sagt at du ikke vil gå bort før nonnene, 
legmennene og legkvinnene har oppnådd de samme resultatene som 
munkene. Men nå har de alle oppnådd dette. De er alle blitt fullt 
utlært, erfarne og dyktige, de er blitt lærde og har gode kunnskaper 
om både lærens hovedtrekk og finere detaljer, og de er på rett vei 
og praktiserer læren fullt ut, slik at de selv kan påta seg å være 
lærere og forklare, undervise, utlegge, etablere, opplyse og 
analysere slik at andre kan forstå læren, og slik at de kan gjendrive 
andres motforestillinger med å vise til hvordan tingene egentlig 
forholder seg — slik at de kan gi undervisning i den vidunderlige 
læren. Derfor kan du gå inn i det endelige nibbana, Mester, nå er 
det en passende anledning for deg til å gå inn i det endelige 
nibbana. Du har videre sagt at du ikke vil gå bort før den gode lære 
og praksis er blitt sterk og kraftig, før den er blitt godt og grundig 
forklart for folk og fått vid utbredelse og før den er blitt gjort godt 
kjent blant menneskene. Nå er den blitt det, så nå kan du gå bort, 
Mester. Nå kan du gå inn i det endelige nibbana.” Da svarte jeg ham 
slik: *Du trenger ikke å bekymre deg, du onde. Nå er det ikke lenge 
til han som har kommet fram til sannheten, går inn i det endelige 
nibbana. Om tre måneder går han bort.” Slik ga jeg med 
oppmerksomhet og klar forståelse avkall på resten av livet mitt ved 
Capåla -helligdommen, Ananda.” Da Mesteren hadde sagt dette, sa 
Ananda til ham: *Bli hos oss til verdensalderens ende, Mester! Bli 
hos oss, du lykkelige, til beste for alle mennesker, til glede for alle 
mennesker, av medfølelse, omtanke og omsorg for guder og 
mennesker!” *Nok om det, Ånanda, ikke be meg om det. Nå er det 
ikke den rette stunden for å be ham som har kommet fram til 
sannheten.” 


Ånanda gjentok sin oppfordring to ganger til, men fikk 
samme svar. Så sa Mesteren: *Har du tillit til ham som har kommet 
fram til sannheten, Änanda?” *Ja, Mester.” "Hvorfor maser du tre 
ganger på ham da?” *Det er fordi jeg selv har hørt Mesteren si 
*'Den som har utviklet de fire kraftige evnene, som har gjort mye ut 
av dem, gjort dem til metode og grunnlag, befestet dem og arbeidet 
med dem og kjenner dem ut og inn, har det slik at dersom han vil, 
kan han godt leve i en hel verdensalder. Den som har kommet fram 
til sannheten, har utviklet disse fire kraftige evnene, Ånanda. Han 
har gjort mye ut av dem, gjort dem til metode og grunnlag, befestet 
dem og arbeidet med dem og kjenner dem ut og inn. Hvis han vil, 
kan han godt leve en hel verdensalder eller det som gjenstår av 
denne verdensalderen.”” *Tror du på det, Ånanda?” *Det gjør jeg, 
Mester.” *Da er det din egen skyld, Ananda, da er det din egen feil. 
Til tross for at jeg ga deg meget tydelige hint, forsto du dem ikke, 
og du ba meg ikke om å leve verdensalderen ut, til beste for alle 
levende vesener, av medfølelse med verden og for å være til glede 
og nytte for guder og mennesker. Hvis du hadde bedt om det, kan 
det nok hende jeg ville ha avslått to ganger, men tredje gangen ville 
jeg ha samtykket. Derfor er det din egen skyld, Ånanda, det er din 
egen feil. En gang var vi på Gribbetoppen ved Råjagaha, Ananda. 
Da sa jeg: *Så vakkert det er i Rajagaha, Ananda, og så vakkert det 
er på Gribbetoppen! Den som har utviklet de fire kraftige evnene, 
som har gjort mye ut av dem, gjort dem til metode og grunnlag, 
befestet dem og arbeidet med dem og kjenner dem ut og inn, har 
det slik at dersom han vil, kan han godt leve i en hel verdensalder. 
Den som har kommet fram til sannheten, har utviklet disse fire 
kraftige evnene, Ananda. Han har gjort mye ut av dem, gjort dem til 
metode og grunnlag, befestet dem og arbeidet med dem og kjenner 
dem ut og inn. Hvis han vil, kan han godt leve en hel verdensalder 
eller det som gjenstår av denne verdensalderen.” 


Men til tross for at jeg ga deg meget tydelige hint, forsto 
du dem ikke, og du ba meg ikke om å leve verdensalderen ut, til 
beste for alle levende vesener, av medfølelse med verden og for å 
være til glede og nytte for guder og mennesker. Hvis du hadde bedt 
om det, kan det nok hende jeg ville ha avslått to ganger, men tredje 
gangen ville jeg ha samtykket. Derfor er det din egen skyld, 
Ananda, det er din egen feil. Nøyaktig det samme gjentok seg også 
flere andre steder ved Råjagaha: i Fikenlunden, ved Røverstupet, i 
Sattapannigrotten i Vebhåraberget, på Svartkollen på Isigilifjellet, i 
Sappasondikahelleren i Sttalunden, i Tapodaparken, på 
ekornforingsplassen i Bambuslunden, i Jrvakas mangolund og 1 
hjorteparken Maddakucchi. En gang var vi også ved Udena- 
helligdommen i Vesali. Da sa jeg: *Så vakkert det er i Vesåli, 
Ånanda, og så vakkert det er ved Udena-helligdommen! Den som 
har utviklet de fire kraftige evnene, som har gjort mye ut av dem, 
gjort dem til metode og grunnlag, befestet dem og arbeidet med 
dem og kjenner dem ut og inn, har det slik at dersom han vil, kan 
han godt leve i en hel verdensalder. Den som har kommet fram til 
sannheten, har utviklet disse fire kraftige evnene, Ananda. Han har 
gjort mye ut av dem, gjort dem til metode og grunnlag, befestet 
dem og arbeidet med dem og kjenner dem ut og inn. Hvis han vil, 
kan han godt leve en hel verdensalder eller det som gjenstår av 
denne verdensalderen.” Men til tross for at jeg ga deg meget 
tydelige hint, forsto du dem ikke, og du ba meg ikke om å leve 
verdensalderen ut, til beste for alle levende vesener, av medfølelse 
med verden og for å være til glede og nytte for guder og mennesker. 
Hvis du hadde bedt om det, kan det nok hende jeg ville ha avslått 
to ganger, men tredje gangen ville jeg ha samtykket. Derfor er det 
din egen skyld, Ananda, det er din egen feil. Nøyaktig det samme 
gjentok seg også flere andre steder ved Vesåli: ved Gotamaka- 
helligdommen, Sattamba-helligdommen, Bahuputta-helligdommen 
og ved Sårandada-helligdommen. Og for litt siden her ved Capåla- 
helligdommen sa jeg til deg: *Så vakkert det 


er i Vesåli, Ananda, og så vakkert det er ved Cåpåla - 
helligdommen! Den som har utviklet de fire kraftige evnene, som 
har gjort mye ut av dem, gjort dem til metode og grunnlag, befestet 
dem og arbeidet med dem og kjenner dem ut og inn, har det slik at 
dersom han vil, kan han godt leve i en hel verdensalder. Den som 
har kommet fram til sannheten, har utviklet disse fire kraftige 
evnene, Ananda. Han har gjort mye ut av dem, gjort dem til metode 
og grunnlag, befestet dem og arbeidet med dem og kjenner dem ut 
og inn. Hvis han vil, kan han godt leve en hel verdensalder eller det 
som gjenstår av denne verdensalderen.” Men til tross for at jeg ga 
deg meget tydelige hint, forsto du dem ikke, og du ba meg ikke om 
å leve verdensalderen ut, til beste for alle levende vesener, av 
medfølelse med verden og for å være til glede og nytte for guder og 
mennesker. Hvis du hadde bedt om det, kan det nok hende jeg ville 
ha avslått to ganger, men tredje gangen ville jeg ha samtykket. 
Derfor er det din egen skyld, Ananda, det er din egen feil. Har jeg 
ikke allerede sagt dere at alt det som er oss kjært og som vi setter 
pris på, er av en slik natur at det er foranderlig, at det vil bli 
annerledes og forsvinne? Så hvordan kan det da være mulig, 
Ånanda, at det som er født, blitt til og formet og som er oppløselig 
av natur, ikke skal gå i oppløsning? Noe slikt er ikke mulig. Og den 
som har kommet fram til sannheten, avfinner seg også med at livet 
tar slutt, Ananda. Jeg har gitt tydelig beskjed om at det ikke er 
lenge til jeg går bort. Om tre måneder fra i dag er jeg død. At jeg 
skulle gå tilbake på disse ordene for å få leve lenger, er helt 
utenkelig. Men la oss gå til huset med de spisse gavlene i 
Storskogen, Ananda.” *Ja vel, Mester,” svarte Ananda, og de gikk til 
huset med de spisse gavlene i Storskogen. Der sa Mesteren til 
Ånanda: *Gå og gi alle de munkene som holder til i Vesali - 
distriktet, beskjed om å komme til møtesalen, Ananda.” *Ja vel, 
Mester,” svarte Ananda, og innkalte alle munkene til møte. Så gikk 
han til Mesteren og sa: *Nå er munkefellesskapet samlet, Mester. De 
sitter klar og venter.” Mesteren gikk til møtesalen og satte seg på 
den plassen som var gjort klar for 


ham. Der sa han til munkene: *De sannhetene som jeg har 
innsett og forklart for dere, munker, de har dere satt dere grundig 
inn i, praktisert, utviklet og fordypet dere i, slik at den edle 
livsførsel skal vare lenge og bli til glede og nytte for mange 
mennesker, ut fra medfølelse med verden, til glede og nytte for 
guder og mennesker. Hvilke sannheter er dette, munker? Det er de 
fire festepunktene for oppmerksomheten, de fire rette bestrebelsene, 
de fire gjennomføringene, de fem sinnsevnene, de fem 
sinnskreftene, de sju oppvåkningsfaktorene og den edle åttedelte 
veien. Dette er de sannhetene som jeg har innsett og forklart for 
dere, munker, som dere har satt dere grundig inn i, praktisert, 
utviklet og fordypet dere i, slik at den edle livsførsel skal vare lenge 
og bli til glede og nytte for mange mennesker, ut fra medfølelse 
med verden, til glede og nytte for guder og mennesker.” Videre sa 
Mesteren til munkene: *Derfor sier jeg dere, munker: Alle betingede 
fenomener er forgjengelige. Vær energiske, så kommer dere til å nå 
målet! Det er ikke lenge til jeg går bort. Om tre måneder er jeg 
død.” Slik talte Mesteren. Deretter uttalte han dette verset: *Min tid 
er til ende, mitt liv er forbi, jeg må forlate dere og vandre min egen 
vei. Vær flittige, oppmerksomme, vis selvdisiplin, vokt sinn og 
tanker i dyp konsentrasjon. Den som utrettelig etterlever denne 
læren og disiplinen, skal bryte ut av kretsløpet og gjøre slutt på 
lidelse.” Da Mesteren neste morgen hadde kledd på seg, tok han 
bollen sin og gikk til Vesali for å motta mat. Da han hadde gått 
matrunden og var ferdig med å spise, så han lenge 


og ettertenksomt ut over Vesali og sa til Ånanda: *Dette er 
siste gang jeg ser Vesali, Ånanda. La oss gå videre til landsbyen 
Bhanda.” *Ja vel, Mester,” svarte Ananda. Så gikk Mesteren til 
Bhanda sammen med mange munker. Der slo han seg til i 
landsbyen. Da sa Mesteren til munkene: *Det er fordi vi ikke har 
forstått og fattet fire ting at vi har vandret utallige runder i 
kretsløpet gjennom lange tider, munker, både dere og jeg. Hvilke 
fire? Det er edel moral, edel konsentrasjon, edel visdom og edel 
frigjøring. Fordi vi ikke har forstått og fattet disse fire tingene, har 
vi vandret utallige runder i kretsløpet gjennom lange tider, munker, 
både dere og jeg. Men når vi forstår og fatter edel moral, edel 
konsentrasjon, edel visdom og edel frigjøring, blir lengselen etter 
tilblivelse skåret over, trangen til å få og oppleve mer faller bort og 
det oppstår ikke noe nytt.” Slik talte Mesteren, og han føyde til 
dette verset: *Den berømte Gotama våknet til forståelse av den 
høyeste moral, konsentrasjon, visdom og frigjøring. Den læren han 
våknet opp til, har han forklart for munkene. Den dyptskuende 
læreren gjorde slutt på lidelse og har funnet det fullkomne 
nibbana.” Mens Mesteren bodde i landsbyen Bhanda, underviste 
han mange munker om læren, og forklarte etisk oppførsel, 
konsentrasjon og visdom: *Konsentrasjon som bygger på etisk atferd 
gir store frukter og store fordeler. Visdom som bygger på 
konsentrasjon gir også store frukter og store fordeler, og et sinn som 
bygger på visdom er i stand til å fri seg helt fra forurensninger i 
sinnet knyttet til sanselige nytelser, fra forurensninger i sinnet 
knyttet til forventningsmønstre og fra forurensninger i sinnet 
knyttet til uvitenhet.” Da Mesteren syntes han hadde vært lenge nok 
i Bhanda, sa han til Ånanda: *La oss gå til landsbyen Hatthi.” 


*Ja vel, Mester,” svarte Änanda. Så vandret Mesteren til 
Hatthi sammen med en stor flokk munker. Der fikk han bo i 
landsbyen. Der underviste han munkene på samme måte. Etterpå 
vandret han til landsbyene Amba og Jambu, og deretter til byen 
Bhoga, og på hvert av stedene ga han munkene undervisning. Da de 
var kommet fram til byen Bhoga, slo de seg til ved 
Anandahelligdommen. Der sa Mesteren til munkene: *Jeg skal lære 
dere fire kriterier, munker. Hør godt etter og merk dere hva jeg 
sier.” *Ja vel, Mester,” svarte munkene. Mesteren sa: "Sett at en 
munk kommer og sier som så: "Dette har jeg hørt fra Mesteren selv, 
denne læren og denne treningsdisiplinen har jeg hørt direkte fra 
læremesteren. Dette er Mesterens lære.” Da bør dere verken 
akseptere eller avvise det. Legg heller nøye merke til hva han sier, 
uten å akseptere eller avvise det, og sammenlign det med de 
tekstene og den treningsdisiplinen dere allerede kjenner. Hvis det 
han sier, verken samsvarer med tekstene eller stemmer overens med 
treningsdisiplinen, kan dere regne med at vedkommende ikke 
formidler Mesterens lære. Han må ha oppfattet den feil. Da bør dere 
avvise det han sa. Men hvis dere finner at det han sier, samsvarer 
og stemmer overens med tekstene og treningsdisiplinen, kan dere 
regne med at han formidler Mesterens lære og har oppfattet den 
riktig. Dette kan dere huske som det første kriteriet. Sett at en 
annen munk kommer og sier som så: "Der og der bor det en 
munkeforsamling med sine eldre og sine ledere. Denne læren og 
denne treningsdisiplinen har jeg hørt direkte fra denne 
munkeforsamlingen. Dette er Mesterens lære.” Da bør dere verken 
akseptere eller avvise det. Legg heller nøye merke til hva han sier, 
uten å akseptere eller avvise det, og sammenlign det med de 
tekstene og den treningsdisiplinen dere allerede kjenner. Hvis det 
han sier, verken samsvarer med tekstene eller stemmer overens med 
treningsdisiplinen, kan dere regne med at vedkommende ikke 
formidler Mesterens lære. Munkeforsamlingen må ha oppfattet den 
feil. Da bør dere avvise det han sa. Men hvis dere finner at det han 
sier, samsvarer og stemmer overens med tekstene og 
treningsdisiplinen, kan dere regne 


med at han formidler Mesterens lære og at den er riktig 
oppfattet. Dette kan dere huske som det andre kriteriet. Sett at en 
tredje munk kommer og sier som så: 'Der og der bor det mange 
eldre munker som er lærde og kjenner tekstsamlingene, og de 
kjenner læren, treningsdisiplinen og lister med oppsummeringer av 
læren. Denne læren og denne treningsdisiplinen har jeg hørt direkte 
fra disse munkene. Dette er Mesterens lære.” Da bør dere verken 
akseptere eller avvise det. Legg heller nøye merke til hva han sier, 
uten å akseptere eller avvise det, og sammenlign det med de 
tekstene og den treningsdisiplinen dere allerede kjenner. Hvis det 
han sier, verken samsvarer med tekstene eller stemmer overens med 
treningsdisiplinen, kan dere regne med at vedkommende ikke 
formidler Mesterens lære. Munkene må ha oppfattet den feil. Da bør 
dere avvise det han sa. Men hvis dere finner at det han sier, 
samsvarer og stemmer overens med tekstene og treningsdisiplinen, 
kan dere regne med at han formidler Mesterens lære og at den er 
riktig oppfattet. Dette kan dere huske som det tredje kriteriet. Sett 
at en fjerde munk kommer og sier som så: "Der og der bor det en 
eldre munk som er lærd og kjenner tekstsamlingene, og han kjenner 
læren, treningsdisiplinen og lister med oppsummeringer av læren. 
Denne læren og denne treningsdisiplinen har jeg hørt direkte fra 
denne munken. Dette er Mesterens lære.” Da bør dere verken 
akseptere eller avvise det. Legg heller nøye merke til hva han sier, 
uten å akseptere eller avvise det, og sammenlign det med de 
tekstene og den treningsdisiplinen dere allerede kjenner. Hvis det 
han sier, verken samsvarer med tekstene eller stemmer overens med 
treningsdisiplinen, kan dere regne med at vedkommende ikke 
formidler Mesterens lære. Munken må ha oppfattet den feil. Da bør 
dere avvise det han sa. Men hvis dere finner at det han sier, 
samsvarer og stemmer overens med tekstene og treningsdisiplinen, 
kan dere regne med at han formidler Mesterens lære og at den er 
riktig oppfattet. Dette kan dere huske som det fjerde kriteriet.” 
Mens Mesteren bodde ved Ånanda -helligdommen i byen Bhoga, 
underviste han mange munker om læren, og forklarte etisk 
oppførsel, konsentrasjon og visdom: *Konsentrasjon som bygger på 
etisk atferd gir store frukter og store fordeler. 


Visdom som bygger på konsentrasjon gir også store frukter 
og store fordeler, og et sinn som bygger på visdom er i stand til å fri 
seg helt fra forurensninger i sinnet knyttet til sanselige nytelser, fra 
forurensninger i sinnet knyttet til forventningsmønstre og fra 
forurensninger i sinnet knyttet til uvitenhet.” Da Mesteren syntes 
han hadde vært lenge nok i Bhoga, sa han til Ånanda: *La oss gå til 
Påvå.” *Ja vel, Mester,” svarte Änanda. Så vandret Mesteren til 
Påvå sammen med en stor flokk munker. Da de kom dit, slo de seg 
ned i mangolunden til Cunda, smedens sønn. Cunda fikk høre at 
Mesteren var kommet til Påvå og bodde i mangolunden hans. Da 
gikk han og hilste ærbødig på Mesteren og satte seg ned ved siden 
av ham. Og Mesteren gledet og inspirerte ham med ord om læren. 
Da Cunda hadde lyttet til Mesterens ord, sa han: *Vil du gjøre meg 
den ære å ta med deg munkene og komme og spise frokost hos meg 
i morgen, Mester?” Mesteren samtykket i taushet. Da Cunda så 
dette, reiste han seg, tok høflig avskjed og gikk. Neste morgen, da 
dagen grydde, gjorde Cunda klar all slags god mat og mye 
svinesnadder hjemme hos seg selv og sendte bud til Mesteren om at 
tiden var inne og maten sto klar. Mesteren hadde allerede stått opp 
og kledd på seg. Nå tok han bollen sin, og sammen med munkene 
gikk han til Cundas hus og satte seg på den plassen som var gjort 
klar for ham. Da Mesteren hadde satt seg, sa han til Cunda: *Du kan 
servere meg det du har av mørt svinekjøtt, Cunda, og det du har av 
mat ellers, kan du sette fram for munkene.” *Ja vel, Mester,” svarte 
Cunda og gjorde som han hadde sagt. Så sa Mesteren til Cunda: 
*Det du har til overs av mørt svinekjøtt, skal du grave ned i et hull, 
Cunda. Jeg kan ikke se at noen annen i hele verden enn den som 
har kommet fram til sannheten, skulle kunne være i stand til å 
fordøye det.” 


* Ja vel, Mester,” svarte Cunda og gjorde som han hadde 
sagt. Så satte han seg ned ved siden av ham. Og Mesteren gledet og 
inspirerte ham med ord om læren før han reiste seg og gikk. Etter at 
Mesteren hadde spist den maten som Cunda ga ham, fikk han et 
anfall av dysenteri med store smerter. Men han holdt dem ut med 
oppmerksomhet og klar forståelse, uten å klage. Så sa han til 
Ananda: *La oss gå til Kusinåra, Ananda.” *Ja vel, Mester,” svarte 
Ånanda. Da Mesteren hadde spist det måltidet Cunda ga ham, kom 
smertene over ham, sterke og vonde, har jeg hørt. Etter at Mesteren 
hadde spist mørt svinekjøtt, ble han alvorlig syk. Men da han hadde 
tømt seg, sa han: "La oss gå til Kusinara.” Da de var kommet et 
stykke på vei, gikk Mesteren litt bort fra veien til et stort tre som sto 
der. *Vil du brette sammen kappen i fire lag, Ånanda, og legge den 
her? Jeg er trett og vil sitte ned litt.” *Ja vel, Mester,” svarte 
Ananda, og laget en sitteplass av kappen. Da Mesteren hadde satt 
seg under treet, sa han: *Kan du hente litt vann til meg, Ånanda? 
Jeg er tørst og vil gjerne drikke litt.” *Nå har fem hundrer kjerrer 
nettopp krysset denne bekken,” svarte Ananda. *Hjulene har rotet 
opp vannet så det er blitt grunt, skittent og sølete. Men det er ikke 
så langt til elven Kakutthå, Mester. Der er vannet klart, rent og 
kjølig. Det er lett å 


komme ned til elven og vannet er deilig. Der kan du både 
drikke og svale lemmene dine, Mester.” Mesteren gjentok: *Kan du 
hente litt vann til meg, Ånanda? Jeg er tørst og vil gjerne drikke 
litt.” *Nå har fem hundrer kjerrer nettopp krysset denne bekken,” 
svarte Ananda. *Hjulene har rotet opp vannet så det er blitt grunt, 
skittent og sølete. Men det er ikke så langt til elven Kakutthå, 
Mester. Der er vannet klart, rent og kjølig. Det er lett å komme ned 
til elven og vannet er deilig. Der kan du både drikke og svale 
lemmene dine, Mester.” For tredje gang sa Mesteren: *Kan du hente 
litt vann til meg, Ånanda? Jeg er tørst og vil gjerne drikke litt.” *Ja 
vel, Mester,” svarte Änanda. Han tok en bolle og gikk ned til 
bekken. Men da Ananda kom ned til denne bekken der fem hundre 
kjerrer nylig hadde rotet opp vannet så det var blitt grunt, skittent 
og sølete, ble vannet klart og rent og fritt for enhver forurensning. 
Da tenkte Ånanda at Mesteren sannelig var mektig og hadde store 
krefter, siden vannet i denne bekken der fem hundre kjerrer nylig 
hadde rotet opp vannet så det var blitt grunt, skittent og sølete, var 
blitt klart og rent og fritt for enhver forurensning. Han fylte vann i 
bollen og gikk tilbake til Mesteren og sa: *Det er virkelig fantastisk 
og vidunderlig hvilke krefter og hvilken makt den som har kommet 
fram til sannheten, har! I denne bekken der fem hundre kjerrer 
nylig hadde rotet opp vannet så det var blitt grunt, skittent og 
sølete, renner vannet nå klart og rent og fritt for enhver 
forurensning! Her er vann, Mester, nå kan du drikke!” Og Mesteren 
drakk vannet. Akkurat da kom mallaen Pukkusa, som var elev av 
Ålara Kalama, gående langs hovedveien fra Kusinårå til Påvå. Da 
han fikk se Mesteren sitte under et tre ved veien, gikk han bort og 
hilste høflig på ham. Så satte han seg og sa: *Det er imponerende, 
Mester, det er flott å se hvilken sinnsro de som har forlatt hjemmet, 
kan ha. En gang da Alåra Kalama var ute på vandring, satte han seg 


under et tre ved veikanten for å tilbringe dagen der. Mens 
han satt der, kjørte det fem hundre vogner like forbi ham. Etter at 
vognene hadde kjørt forbi, kom det en mann bort til Alara Kalama 
og spurte om han hadde sett vognene. *Nei, jeg har ikke sett noen 
vogner,” var svaret. *Men du hørte dem vel?” *Nei, jeg har ikke 
hørt noe.” *Sov du, da?” *Nei, jeg har ikke sovet.” Var du da 
overhodet ved bevissthet?” 'Ja, det var jeg.” *Så du var altså våken 
og ved full bevissthet da de fem hundre vognene kjørte like forbi 
deg? Kappen din er jo full av støv etter dem, og likevel sier du at du 
verken så eller hørte dem?” *Ja, det stemmer.” Da tenkte mannen: 
*Det er imponerende, det er flott å se hvilken sinnsro de som har 
forlatt hjemmet, kan ha. Her satt altså denne eneboeren våken og 
ved full bevissthet da de fem hundre vognene kjørte like forbi ham, 
og likevel har han verken sett eller hørt dem!” Deretter ga mannen 
uttrykk for tillit og heder til Alåra Kalama før han gikk videre.” 
*Hva mener du om dette, Pukkusa? Hva er vanskeligst å gjøre eller 
å holde ut: å sitte våken og ved full bevissthet uten å se eller høre 
noe mens fem hundre vogner kjører like forbi, eller å sitte våken og 
ved full bevissthet uten å se eller høre noe mens regnet styrter ned, 
tordenen ruller og lynnedslagene braker omkring en?” *Fem hundre 
vogner blir da som ingenting i forhold til dette, Mester. Ja selv ikke 
seks hundre, sju hundre, åtte hundre ni hundre, tusen eller hundre 
tusen vogner kan måle seg med dette. Det er mye vanskeligere å 
sitte våken og ved full bevissthet uten å se eller høre noe mens 
regnet styrter ned, tordenen ruller og lynnedslagene braker omkring 
en!” *En gang satt jeg i treskehallen i Atumåya, Pukkusa. Mens jeg 
satt der, ble det 


et fryktelig uvær. Regnet styrtet ned, tordenen rullet og 
lynnedslagene braket. To bønder, de var forresten brødre, og fire 
okser ble drept av lynnedslag like utenfor treskehallen. Da stimlet 
folk sammen for å se hva som hadde skjedd. Jeg gikk ut av 
treskehallen og begynte med vandremeditasjon like utenfor døren. 
Da kom en fra folkemengden bort og hilste høflig på meg. Jeg 
spurte ham hvorfor det var så stor sammenstimling der. *Det er 
fordi to brødre og fire okser ble drept av lynnedslag under uværet, 
svarte han. *'Men hvor var du da det skjedde?” *Jeg var her,” svarte 
jeg. *Men så du det ikke, da?” *Nei, jeg har ikke sett noe.” *Men da 
hørte du det vel?” *Nei, jeg har ikke hørt noe.” Sov du, da?” *Nei, 
jeg har ikke sovet.” *Var du da overhodet ved bevissthet?” Ja, det 
var jeg.” *Du satt altså våken og ved full bevissthet uten å se eller 
høre noe mens regnet styrtet ned, tordenen rullet og lynnedslagene 
braket omkring deg?” *'Det stemmer.” Da tenkte mannen: *Det er 
imponerende, det er flott å se hvilken sinnsro de som har forlatt 
hjemmet, kan ha. Her satt altså denne eneboeren våken og ved full 
bevissthet uten å se eller høre noe mens regnet styrtet ned, tordenen 
rullet og lynnedslagene braket omkring ham!” Deretter ga han 
uttrykk for den høyeste tillit til meg før han tok høflig avskjed og 
gikk sin vei.” Da Mesteren hadde sagt dette, sa mallaen Pukkusa. 
*Den tilliten jeg hadde til Ålara Kaålama, er som blåst bort av 
vinden eller tatt av strømmen i en stri elv! Utmerket, Mester, 
utmerket! Det er som å rette opp det som var blitt veltet, eller som å 
åpenbare det som var skjult. Det er som å vise veien til en som var 
gått vill, eller som å bære lys inn i mørket, slik at den som har øyne 
kan se 


det som er der. Nettopp slik har du forklart sannheten på 
mange måter, Mester. Nå tar jeg tilflukt deg, Mester, til sannheten 
og til munkefellesskapet. Vær så snill å regne meg som en legvenn, 
Mester, som har tatt tilflukt fra i dag av og så lenge jeg lever.” 
Deretter vinket Pukkusa på en tjener og sa: *Hent et par gylne 
kapper som er blankpusset og fullt ferdige til bruk.” *Ja vel, herre,” 
svarte mannen og hentet det han var bedt om. Så bøyde Pukkusa 
seg for Mesteren og sa: *Disse to gylne kappene som er blankpusset 
og fullt ferdige til bruk, gir jeg deg som gave, Mester. Vær så snill å 
motta dem.” *Da kan du gi den ene til Ananda og den andre til 
meg.” *Ja vel, Mester,” svarte Pukkusa, og la kappene over 
skuldrene på Ananda og Mesteren. Så underviste, gledet, 
oppmuntret og inspirerte Mesteren mallaen Pukkusa med ord om 
læren. Etterpå reiste Pukkusa, tok høflig avskjed med Mesteren og 
gikk sin vei. Litt etter at han hadde gått, tok Ananda begge de gylne 
kappene og la dem om Mesteren. Da var det som om de helt mistet 
sin glans, og Ananda sa: *Det er merkverdig og vidunderlig, Mester, 
hvor ren og klar hudfarge den som har kommet fram til sannheten, 
har! Så snart du fikk på deg disse to gylne kappene, var det som om 
de helt mistet sin glans!” *Det er så, Ananda. Den som har kommet 
fram til sannheten, får en ekstra ren og klar hudfarge ved to 
anledninger. Hvilke to? Det er den natten da han våkner til den 
uforlignelige og fullkomne oppvåkning, og det er den natten da han 
går inn på det endelige og uforlignelige nibbanas plan. Ved disse to 
anledningen får han som har kommet fram til sannheten, en ekstra 
ren og klar hudfarge. I natt, i siste nattevakt, kommer han som har 
kommet fram til sannheten, til å gå inn i det endelige nibbana 
mellom to salatrær i mallaenes salalund i Upavattana ved Kusinåra, 
Ånanda. Men kom, så går vi til Kakuttha-elven.” *Ja vel, Mester,” 
svarte Ånanda. 


Pukkusa skjenket to gylne kapper. De var blankepusset og 
klare til bruk. Da Mesteren iførte seg dem, skinte han som gullet 
selv. Deretter gikk Mesteren til Kakutthå -elven sammen med en 
stor flokk munker. Da de kom ned til elven, badet og drakk han. Så 
gikk han opp av vannet på den andre bredden og vandret deretter 
til mangolunden. Da han var kommet dit, sa han til munken 
Cundaka: *Vil du brette sammen kappen i fire lag, Cundaka, og 
legge den her? Jeg er trett og vil ligge ned litt.” *Ja vel, Mester, 
”svarte Cundaka, og laget et leie av kappen. Så la Mesteren seg i 
løvestilling på høyre side, idet han støttet hodet med hånden og la 
den ene foten oppå den andre. Med oppmerksomhet og klar 
forståelse tenkte han på at han snart skulle stå opp igjen. Og 
Cundaka satte seg ned foran Mesteren. Buddha gikk til Kakutthå - 
elven der vannet strømmer så rent og klart. Sliten og trett tok 
Mesteren et bad, Buddha, som ikke har sin make noe sted. Da 
Mesteren hadde badet og drukket, krysset han elven sammen med 
mange munker. Mens den store vismannen forklarte læren, vandret 
han til mangolunden. Der talte han til munken Cundaka: "Brett en 
kappe i fire, så jeg kan legge meg litt.” Cunda fulgte gjerne 
Mesterens oppfordring og laget et leie av kappen. Trett og sliten la 
Mesteren seg ned, mens Cundaka satte seg foran ham. 


Så sa Mesteren til Ananda: *Det kan hende at noen kanskje 
vil kritisere Cunda, smedens sønn, og si: "Det var ille for deg, 
Cunda, det var ikke bra for deg at den maten som du serverte, var 
det siste Buddha spiste før han døde.” Men si heller dette til Cunda: 
"Det var bra for deg, Cunda, det var godt for deg at du ga Buddha 
det siste måltidet han fikk før han døde. For jeg har hørt det fra 
Mesteren selv at det finnes to matgaver som gir like store frukter, 
større enn noen annen matgave. Hvilke to? Det er det siste måltidet 
som blir gitt til den som har kommet fram til sannheten, før han 
våkner til den store og uforlignelige oppvåkningen, og det er det 
siste måltidet som blir gitt ham før han dør og slukner slik at intet 
blir tilbake. Disse to matgavene gir like store frukter, større enn 
noen annen matgave. Dette kommer til å bidra til at Cunda lever 
lenger, blir sunnere og lykkeligere, får godt omdømme blant folk og 
kommer til himmelen og vinner makt.” Slik skal du sørge for at 
Cunda, smedens sønn, ikke sitter igjen med dårlig samvittighet.” 
Siden Mesteren så hvordan det forholdt seg med denne saken, 
uttalte han: *Giveren samler gode fortjenester, hatet blir borte i den 
som behersker seg, den gode gir slipp på det onde. Når lidenskap, 
hat og uvitenhet slukkes, finner han nibbana.” Så sa Mesteren til 
Ananda: "La oss gå til mallaenes mangolund ved Kusinårå, på den 
andre bredden av elven Hirafifiavati, Ånanda.” *Ja vel, Mester,” 
svarte Änanda. Så krysset Mesteren elven Hirafifiavati sammen med 
en stor flokk munker. Da 


de kom fram til mallaenes mangolund ved Kusinårå, sa 
Mesteren: *Kan du ta kappen min og lage et leie til meg med hodet 
mot nord mellom disse to salatrærne, Ånanda. Jeg er trett og vil 
gjerne legge meg ned.” *Ja vel, Mester,” svarte Ananda, og gjorde 
som Mesteren hadde sagt. Så la Mesteren seg oppmerksomt og med 
klar forståelse ned på høyre side med den ene foten oppå den andre, 
og støttet hodet på armen. De to salatrærne sto i full blomst, til 
tross for at det ikke var blomstringstid for dem. De lot falle et tett 
og mildt blomsterdryss over Buddha for å hedre ham. Ned fra 
himmelen falt det de skjønneste mandaravablomster og det fineste 
sandeltrepulver drysset også mildt over Buddhas kropp for å hedre 
ham. Og luften ble fylt av himmelsk sang og musikk til ære for 
Buddha. Da sa Mesteren til Ananda: *Se på disse to salatrærne, 
Ananda. Til tross for at det ikke er blomstringstid for dem, står de i 
full blomst. De lar falle et tett og mildt blomsterdryss over meg for å 
hedre han som er kommet fram til sannheten. Ned fra himmelen 
faller de skjønneste mandaravablomster og det fineste 
sandeltrepulver og drysser også mildt over meg for å hedre han som 
er kommet fram til sannheten. Og luften er fylt av himmelsk sang 
og musikk til heder for han som er kommet fram til sannheten. Men 
det er ikke slik den som er kommet fram til sannheten, skal hedres, 
respekteres og høyaktes, Ananda. Den munken, nonnen, legmannen 
eller legkvinnen som lever etter læren i all sin ferd, som fører et 
hederlig liv i all sin ferd, han og hun er det som gir meg den aller 
største heder, han og hun er det som viser meg den høyeste respekt, 
Ananda. Derfor sier jeg dere: Øv dere i å leve etter læren og å føre 
et hederlig liv i alt dere gjør, Ananda.” Mens dette skjedde, sto 
munken Upavåna foran Mesteren og viftet ham. Mesteren ble 
misfornøyd med Upavana og ba ham flytte seg: *Gå vekk, munk. 
Ikke stå foran meg!” Ånanda undret seg over hvorfor Mesteren var 
misfornøyd med Upavana og ba ham flytte seg, siden Upavaåna 
hadde vært Mesterens oppasser og tjent ham i lang tid. Derfor 
spurte han: 


* Upavåna har vært Mesterens oppasser og tjent ham i lang 
tid. Hvorfor er du nå misfornøyd med ham og ber ham flytte seg?” 
*Det har kommet mengder av ånder og guddommer fra de ti 
verdenssystemene for å se han som har kommet fram til sannheten, 
Ånanda. I tolv mils omkrets rundt mallaenes salalund i Kusinårå 
finnes det ikke engang plass stor nok til et nålestikk som ikke er 
opptatt av mektige ånder og guder. Og åndene mumler seg imellom, 
Ananda: *Vi har kommet langveis fra for å se ham som er kommet 
fram til sannheten. Det er ikke ofte slike ærverdige og fullkomment 
oppvåknede står fram her i verden. Og i natt, i siste nattevakt, 
kommer han som har kommet fram til sannheten, til å gå inn i det 
endelige nibbana. Men nå står denne høystærede munken i veien og 
sperrer for utsikten så vi ikke får se Mesteren for siste gang!”” *Hva 
slags ånder og guder er det du snakker om, Mester?” *Det er ånder 
og guder i rommet som er opptatt av jordiske saker, Ananda. De 
river seg i håret og gråter, de strekker ut armene og gråter. De 
kaster seg til marken og vrir seg hit og dit mens de jamrer: 
*Mesteren går bort altfor tidlig, han går altfor tidlig inn i det 
endelige nibbana! Verdens lys slukner altfor tidlig!” Det er også 
ånder og guder på jorden som er opptatt av jordiske saker, Ånanda. 
De river seg i håret og gråter, de strekker ut armene og gråter. De 
kaster seg til marken og vrir seg hit og dit mens de jamrer: 
"Mesteren går bort altfor tidlig, han går altfor tidlig inn i det 
endelige nibbana! Verdens lys slukner altfor tidlig! Men de åndene 
og gudene som er fri fra lidenskaper, aksepterer situasjonen med 
oppmerksomhet og klar forståelse: "Det som er sammensatt, er 
forgjengelig. Hvordan kan det vel være annerledes?” "Tidligere kom 
det munker fra mange kanter av landet i regntiden for å se 
Mesteren, og dermed fikk også vi gleden av å være sammen med 
disse ærverdige munkene. Men når du nå går bort, Mester, får vi 
ikke lenger anledning til å være sammen med disse ærverdige 
munkene.” *En som har tillit til meg og til læren, kan besøke fire 
steder som vil gjøre dypt inntrykk på ham, Ananda. Hvilke fire? 
*Han som har kommet fram til sannheten, ble født nettopp her.” 
Det er et sted 


som vil gjøre dypt inntrykk på en som har tillit, Ananda. 
*Han som har kommet fram til sannheten, oppnådde uforlignelig og 
fullkommen oppvåkning nettopp her.” Det er et sted som vil gjøre 
dypt inntrykk på en som har tillit, Ånanda. *Nettopp her ble det 
uforlignelige lærens hjul satt i bevegelse av ham som har kommet 
fram til sannheten.” Det er et sted som vil gjøre dypt inntrykk på en 
som har tillit, Ånanda. *Han som har kommet fram til sannheten, 
nådde det endelige nibbanas plan nettopp her.” Det er et sted som 
vil gjøre dypt inntrykk på en som har tillit, Ananda. Disse fire 
stedene kan en som har tillit, besøke, for de vil gjøre dypt inntrykk 
på ham, Ånanda. Til disse fire stedene vil tillitsfulle munker, 
nonner, legmenn og legkvinner komme og si: "Han som har kommet 
fram til sannheten, ble født nettopp her,” eller "Han som har 
kommet fram til sannheten, oppnådde uforlignelig og fullkommen 
oppvåkning nettopp her,” eller *'Nettopp her ble det uforlignelige 
lærens hjul satt i bevegelse av ham som har kommet fram til 
sannheten” eller *Han som har kommet fram til sannheten, nådde 
han det endelige nibbanaens plan nettopp her.” De som dør med 
fred i sinnet under en slik pilegrimsferd, kommer til å bli gjenfødt i 
himmelen etter døden når kroppen går i oppløsning.” *Hvordan skal 
vi oppføre oss mot kvinner, Mester?” *Ikke se på dem, Ananda.” 
*Men hvis vi likevel får se dem, hva skal vi da gjøre?” *Ikke snakk 
med dem, Ånanda.” *Men hvis de snakker til oss, hva skal vi da 
gjøre?” *Bevar oppmerksomheten, Ånanda.” *Hva skal vi gjøre med 
levningene dine, Mester?” *Ikke bry dere med å tilbe Mesterens 
levninger, Ånanda. Bestreb dere heller ufortrødent på å nå det 
høyeste målet, vær ivrige etter å nå det høyeste målet og vær flittige 
og energiske i arbeidet for å nå det høyeste målet. Det finnes kloke 
adelsmenn, brahmaner og borgere som har tillit til ham som har 
kommet fram til sannheten, og de vil gi levningene mine den heder 
som tilkommer dem.” 


*Men hva skal vi gjøre med levningene dine, Mester?” 
"Levningene etter en som har kommet fram til sannheten, skal 
behandles slik man behandler en keisers levninger, Ånanda.” *Og 
hvordan behandler man en keisers levninger, Mester?” "En keisers 
levninger svøpes i et feilfritt klede, deretter i et nytt linklede, og slik 
legges fem hundre lag av hver sort omkring ham. Så blir de lagt i et 
oljekar av jern og et annet jernfat legges over som lokk. Etterpå 
lager man et likbål av all slags velluktende tresorter og brenner 
keiserens levninger på bålet. Til slutt bygger man en gravhaug som 
minnesmerke ved et veikryss. Slik behandler man levningene etter 
en keiser, Ananda, og slik skal levningene etter han som har 
kommet fram til sannheten, behandles. Bygg en gravhaug som 
minnesmerke over ham ved et veikryss. Hvis noen går dit og legger 
blomsterkranser, parfyme eller farger der som gaver av et oppriktig 
hjerte, vil det være til glede og nytte for dem i lang tid. Det er fire 
slags mennesker som fortjener et minnesmerke i form av en 
gravhaug, Ånanda. Hvilke fire? En ærverdig, en som har oppnådd 
den fullkomne oppvåkning og har kommet fram til sannheten, 
fortjener en gravhaug. Det samme gjør en som har oppnådd 
personlig oppvåkning, en elev av ham som har kommet fram til 
sannheten og en keiser. Alle disse fortjener et minnesmerke i form 
av en gravhaug. Og hvorfor fortjener en ærverdig, en som har 
oppnådd den fullkomne oppvåkning og har kommet fram til 
sannheten, et minnesmerke i form av en gravhaug, Ånanda? Mange 
vil glede seg over å vite at dette er gravhaugen til en ærverdig, en 
som har oppnådd den fullkomne oppvåkning og kommet fram til 
sannheten. Fordi de blir glade til sinns over dette, kommer de til å 
bli gjenfødt i himmelen etter døden når kroppen går i oppløsning. 
Derfor fortjener en ærverdig, en som har oppnådd den fullkomne 
oppvåkning og har kommet fram til sannheten, et minnesmerke i 
form av en gravhaug, Ånanda. Og hvorfor fortjener en som har 
oppnådd personlig oppvåkning, et minnesmerke i form av en 
gravhaug, Ånanda? Mange vil glede seg over å vite at dette er 
gravhaugen til en som har oppnådd personlig oppvåkning. Fordi de 
blir glade 


til sinns over dette, kommer de til å bli gjenfødt i 
himmelen etter døden når kroppen går i oppløsning. Derfor 
fortjener en som har oppnådd personlig oppvåkning, et 
minnesmerke i form av en gravhaug, Ånanda. Og hvorfor fortjener 
en elev av en ærverdig, av en som har oppnådd den fullkomne 
oppvåkning og har kommet fram til sannheten, et minnesmerke i 
form av en gravhaug, Ånanda? Mange vil glede seg over å vite at 
dette er gravhaugen til en elev av en ærverdig, av en som har 
oppnådd den fullkomne oppvåkning og kommet fram til sannheten. 
Fordi de blir glade til sinns over dette, kommer de til å bli gjenfødt i 
himmelen etter døden når kroppen går i oppløsning. Derfor 
fortjener en elev av en ærverdig, av en som har oppnådd den 
fullkomne oppvåkning og har kommet fram til sannheten, et 
minnesmerke i form av en gravhaug, Ånanda. Og hvorfor fortjener 
en keiser et minnesmerke i form av en gravhaug, Ananda? Mange 
vil glede seg over å vite at dette er gravhaugen til en keiser. Fordi 
de blir glade til sinns over dette, kommer de til å bli gjenfødt i 
himmelen etter døden når kroppen går i oppløsning. Derfor 
fortjener en keiser et minnesmerke i form av en gravhaug, Ånanda. 
Dette er de fire som fortjener et minnesmerke i form av en 
gravhaug, Ananda.” Da gikk Ånanda inn i et hus, lente seg mot 
dørkarmen og gråt. *Jeg har jo fortsatt så mye å lære! Hvordan kan 
Mesteren, som alltid har hatt så stor omtanke for meg, gå bort og 
dø!” gråt han. *Hvor er det blitt av Ananda?” spurte Mesteren noen 
av munkene. *Han gikk inn det huset der borte. Der står han og 
lener seg mot dørkarmen og gråter, mens han sier: "Jeg har jo 
fortsatt så mye å lære! Hvordan kan Mesteren, som alltid har hatt så 
stor omtanke for meg, gå bort og dø!”” svarte munkene. *Gå og si 
til Ananda at han skal komme hit,” sa Mesteren til en av munkene. 
* Ja vel, Mester,” svarte munken, og gikk og hentet Ananda. *Ikke 
gråt, Ananda, ikke vær lei deg,” sa Mesteren. *Har jeg ikke allerede 
sagt at alt det som er oss kjært og som vi setter pris på, er av en slik 
natur at det er foranderlig, at det vil bli annerledes og forsvinne? Så 


hvordan kan det da være mulig, Ananda, at det som er 
født, blitt til og formet og som er oppløselig av natur, ikke skal gå i 
oppløsning? Noe slikt er ikke mulig. I lang tid har du stått meg nær, 
Ananda, og hjulpet meg med vennlige og nyttige handlinger, ord og 
tanker, lojalt og uten å spare deg selv. Du har gjort mye godt, 
Ånanda. Gjør en ekstra innsats nå, så blir du snart fri fra sinnets 
forurensninger.” Så snudde Mesteren seg mot de andre munkene og 
sa: *Hver eneste av de som har vært oppvåknet i tidligere tider, har 
hatt en oppasser slik som Ånanda, og det samme kommer hver av 
framtidens oppvåknede også til å ha. Ananda er klok og forstandig, 
munker, og han vet når det passer seg for munker, nonner, 
legmenn, legkvinner, konger, ministere, andre læremestre eller 
deres elever å komme og treffe meg. Og Ånanda har flere gode 
egenskaper. Hvis en flokk munker, nonner, legmenn eller 
legkvinner får se Ananda komme gående, da blir de glade, og hvis 
Ananda forklarer læren for dem, blir de også glade, men de synes 
det er leit hvis han ikke sier noe. Det er som når adelsmenn, 
brahmaner, borgere eller eneboere møter kongen, munker. Hvis 
kongen taler til dem, blir de glade, men de synes det er leit hvis han 
ikke sier noe. På samme måte er det hvis en flokk munker, nonner, 
legmenn eller legkvinner får se Ånanda komme gående, da blir de 
glade, og hvis Ånanda forklarer læren for dem, blir de også glade, 
men de synes det er leit hvis han ikke sier noe.” Ananda vendte seg 
mot Mesteren og sa: *Men ikke dø fra oss her i denne ubetydelige 
og fattigslige småbyen ute i villmarken, Mester! Det finnes jo mange 
storbyer, som for eksempel Campa, Råjagaha, Såvatthi, Såketa, 
Kosambi eller Båranåsi. Det vil være bedre om du forlater oss der, 
for der er det mange rike adelsmenn, brahmaner og borgere som vil 
få tiltro til ham som har kommet fram til sannheten, og de vil hedre 
levningene slik det sømmer seg.” *Snakk ikke slik Ananda! Ikke si 
at dette er en ubetydelig og fattigslig småby ute i villmarken! For 
lenge siden levde det en rettferdig og rettmessig keiser som het 
Sudassana den store. Han hadde underlagt seg de fire 
verdenshjørner, beskyttet alt 


folket og hadde sju gode hjelpere. Denne byen, som nå 
heter Kusinårå, var Sudassana den stores hovedstad og het Kusavatt. 
Den strakte seg tolv mil fra øst mot vest og sju mil fra nord til sør. 
Kusåvatt var en stor og mektig hovedstad med stor befolkning. Den 
var full av mennesker og det var ikke vanskelig å finne mat der. 
Den var akkurat som gudenes hovedstad, Ålakamanda, som er rik 
og mektig og har en stor befolkning av ånder og rikelig med mat. På 
samme måte var også Kusåvatt en stor og mektig hovedstad med 
stor befolkning. Den var full av mennesker og det var ikke vanskelig 
å finne mat der. Den gangen gjenlød hovedstaden Kusavatt av ti 
forskjellige lyder både dag og natt, Ånanda. Man kunne høre 
elefanter, hester, vogner, trommer, tamburiner, harpespill, sang, 
cymbaler og gongonger, og mennesker som ropte: *Spis, drikk og 
vær glade!” *Gå nå til mallaene i Kusavatt, Ananda, og si: 'T natt, i 
den siste nattevakt, kommer han som har kommet fram til 
sannheten, til å gå inn i det endelige nibbana. Gå og besøk ham, så 
der ikke angrer etter på og sier til dere selv at Mesteren døde ute på 
markene ved byen vår, og vi gikk ikke for å avlegge ham en siste 
visitt!” *Ja vel, Mester,” sa Ånanda, og gikk inn i Kusavatt og ga 
mallaene denne beskjeden. Akkurat da satt mallaene i byens rådssal 
og diskuterte en eller annen sak. Men da de fikk høre hva Ananda 
hadde å si til dem, ble både menn og kvinner, gutter og jenter 
grepet av sorg og fortvilelse. Noen av dem rev seg I håret og gråt, 
noen løftet armene og gråt, og atter andre kastet seg til marken og 
rullet fram og tilbake. *Mesteren dør så altfor tidlig! Buddha dør så 
altfor tidlig! Verdens lys slukner så altfor tidlig!” Med sorg i sinnet 
vandret så alle mallaene, både store og små, ut til salalunden der 
Buddha lå. Ånanda tenkte som så: "Hvis jeg lar mallaene komme 
fram en og en og hilse på Mesteren, kommer hele natten til å gå før 
alle har hilst på ham. Jeg får nok heller slippe dem fram gruppevis.” 


Så delte han dem inn i familiegrupper og slapp dem fram 
til Mesteren, mens han sa: *Den og den mallaen bøyer seg for dine 
føtter, Mester, sammen med hustru og barn, tjenestefolk og venner.” 
På denne måten fikk han ført alle mallaene fram til Mesteren i løpet 
av første nattevakt. På den tiden bodde det en omvandrende asket 
ved navn Subhadda i Kusåvatt. Nå fikk også han høre at Gotama 
kom til å dø i siste nattevakt. Da tenkte han som så: *Jeg har hørt 
gamle og erfarne læremestre blant de omvandrende asketer si at det 
hender en sjelden gang at en som har kommet fram til sannheten, 
en ærverdig som har nådd den fulle oppvåkningen, står fram i 
verden. Nå kommer Gotama til å dø i natt, 1 siste nattevakt. Jeg har 
kommet i sterk tvil om et spørsmål. Men jeg har tillit til at Gotama 
kan undervise meg i læren slik at jeg får oppklart dette 
tvilsspørsmålet.” Så gikk Subhadda til mallaenes lund. Der møtte 
han Ananda og sa: *Jeg har hørt gamle og erfarne læremestre blant 
de omvandrende asketer si at det er en sjelden begivenhet at en som 
har kommet fram til sannheten, en ærverdig som har nådd den fulle 
oppvåkningen, står fram i verden. Nå kommer Gotama til å dø i 
natt, 1 siste nattevakt. Jeg har kommet i sterk tvil om et spørsmål. 
Men jeg har tillit til at Gotama kan undervise meg i læren slik at jeg 
får oppklart dette tvilsspørsmålet. La meg få snakke med Gotama, 
Ånanda.” Men Ananda svarte: "Ikke nå, Subhadda. Ikke plag 
Mesteren, han er trett.” Subhadda spurte på nytt, og ble avvist på 
nytt. Det samme gjentok seg en gang til, men nå hørte Mesteren hva 
de snakket om, og sa: *La Subhadda komme, Ananda, og hindre 
ham ikke. Han spør fordi han gjerne vil vite, ikke for å plage meg. 
Og han kommer raskt til å forstå det svaret jeg gir på spørsmålet 
hans.” Da slapp Ananda ham fram, og sa: *Du kan komme, min 
venn Subhadda. Mesteren gir deg lov.” Så gikk Subhadda fram og 
hilste ærbødig på Mesteren. Da han hadde satt seg, 


å 


sa han: *De andre filosofene og brahmanene som er 
berømte og velkjente sektgrunnleggere og som er læremestre for 
mange, slike som Piirana Kassapa, Makkhali Gosåla, Ajita med 
hårkappa, Pakudha Kaccaåyana, Safijaya Belatthiputta og Nigantha 
Nåthaputta, har alle disse vunnet innsikt ved egen innsats, eller har 
ingen av dem vunnet innsikt, eller har noen av dem vunnet innsikt 
mens andre ikke har det?” *Nok om det, Subhadda! Slutt å gruble 
over om alle disse har vunnet innsikt eller ikke. Nå skal jeg forklare 
læren for deg. Subhadda. Hør godt etter og legg nøye merke til hva 
jeg sier.” *Ja vel, Mester,” svarte Subhadda, og Mesteren fortsatte: 
*T en lære og disiplin som ikke inneholder den edle åttedelte veien, 
finnes det ingen sann filosof, ingen som virkelig praktiserer innsikt. 
Men i en lære og disiplin som inneholder den edle åttedelte veien, 
Subhadda, der finnes det sanne filosofer, der finnes det noen som 
virkelig praktiserer innsikt. Denne læren og disiplinen inneholder 
den edle åttedelte veien, så her finnes det sanne filosofer, her finnes 
det noen som virkelig praktiserer innsikt, Subhadda. De andre 
sektene er tomme for sanne praktiserende, men hvis munkene i 
denne læren og disiplinen lever slik de burde, Subhadda, da vil det 
aldri bli noen mangel på ærverdige i verden. Jeg var tjueni år, 
Subhadda, da jeg ga avkall på verden for å søke det gode. Mer enn 
femti år er passert siden jeg forlot mitt hjem for å vandre i 
sannhetens og visdommens rike. Utenfor dette finnes ingen virkelig 
filosof. De andre sektene er tomme for sanne praktiserende, men 
hvis munkene i denne læren 


og disiplinen lever slik de burde, Subhadda, da vil det aldri 
bli noen mangel på ærverdige i verden.” "Utmerket, Mester, 
utmerket! Det er som å rette opp det som var blitt veltet, eller som å 
åpenbare det som var skjult. Det er som å vise veien til en som var 
gått vill, eller som å bære lys inn i mørket, slik at den som har øyne 
kan se det som er der. Nettopp slik har du forklart sannheten på 
mange måter, Mester. Nå tar jeg tilflukt til deg, Mester, til din lære 
og til munkefellesskapet. La meg få ordinasjon av deg, Mester. *Den 
som kommer fra en annen sekt og ønsker ordinasjon i denne lære og 
disiplin, må vente fire måneder, Subhadda. Hvis munkene etter fire 
måneder er tilfreds med ham, ordinerer de ham som munk. Men 
dette kan også tilpasses etter individuelle forskjeller.” "Hvis de som 
kommer fra andre sekter, skal ha en prøvetid på fire måneder, da 
venter jeg gjerne fire år, Mester. La munkene ordinere meg hvis de 
er tilfreds med meg etter fire år.” Da vendte Mesteren seg mot 
Ananda og sa: *La Subhadda bli ordinert nå, Ananda.” *Ja vel, 
Mester,” svarte Änanda. *Dere er heldige, Ånanda, alle dere som er 
blitt salvet som disipler av Mesteren direkte,” sa Subhadda 
Subhadda fikk ordinasjon i Mesterens nærvær. Straks etter at han 
var blitt ordinert, trakk Subhadda seg tilbake i ensomhet og satte 
alle krefter inn, energisk og uten å nøle. Ikke lenge etter fullførte 
han den høyere trening, den som unge menn av god familie med 
rette forlater hjemmet og går ut i hjemløsheten for. Han innså selv 
og erkjente direkte: Nå oppstår det ikke noe nytt, treningsveien er 
vandret til ende, gjort er det som skulle gjøres og det er ikke noe 
mer som gjenstår. Dette forsto han fullt ut, og tok konsekvensene av 
sin erkjennelse. Og nå var Subhadda en av de ærverdige. Han var 
den siste som Mesteren personlig førte fram til ordinasjon. 


Så sa Mesteren til Ananda: *Nå kan det hende dere vil 
tenke at alt dere har igjen er ordene til en lærer som har gått bort, 
og at dere ikke har noen virkelig lærer lenger. Men det er ikke slik 
dere skal se det, Ånanda. Den læren og den disiplinen som jeg har 
lært dere og forklart for dere, den skal være læreren deres når jeg er 
borte. I dag tiltaler munkene hverandre som "4vuso”, men det skal 
dere ikke gjøre etter at jeg er gått bort. Eldre munker skal tiltale 
yngre munker med navn, slektsnavn eller som *4vuso”*, men yngre 
munker skal tiltale eldre munker som *bhante” eller "Ayasmå”. Hvis 
forsamlingen av munker og nonner vil avskaffe noen mindre og 
ubetydelige treningsregler etter at jeg er gått bort, kan de gjerne 
gjøre det. Etter at jeg er gått bort, skal munken Channa ilegges den 
strengeste straffen.” *Hva er den strengeste straffen, Mester?” 
"Uansett hva Channa sier, skal ingen munk snakke til ham eller gi 
ham noen råd eller veiledninger.” Så henvendte Mesteren seg til 
munkene, og sa: "Kanskje en av dere er usikker på noe når det 
gjelder den våkne, sannheten, fellesskapet, veien eller treningen? 
Spør meg nå, munker, så dere ikke senere skal angre på at dere ikke 
spurte meg mens dere hadde meg ansikt til ansikt.” Ingen av 
munkene grep ordet. Mesteren gjentok sin oppfordring om å stille 
spørsmål, men ingen av munkene sa noe. Det samme skjedde for 
tredje gang. Da sa Mesteren: "Kanskje dere har så stor respekt for 
læreren deres, at dere ikke tør å spørre selv? Si det da til en venn!” 
Men ingen av munkene sa noe. Da sa Ananda: *Det er fantastisk, 
Mester! Jeg tror sannelig at ingen i denne forsamlingen er usikker 
på noe når det gjelder den våkne, sannheten, fellesskapet, veien 
eller 

treningen.” *Du sier at du tror det, Ånanda. Men den som 
har kommet fram til sannheten, vet at dette er tilfelle. Ingen i denne 
forsamlingen er usikker på noe når det gjelder den våkne, 
sannheten, fellesskapet, veien eller treningen. Selv den ferskeste av 
disse fem hundre munkene har gått ut i strømmen, og er trygt på 
vei mot full oppvåkning uten risiko for tilbakefall.” Deretter 
henvendte Mesteren seg til munkene, og sa: *Nåvel, munker! Da vil 
jeg si dere er at alle betingede fenomener er forgjengelige. Vær 
energiske, så kommer dere til å nå målet!” Dette var Mesterens siste 
ord. Så gikk Mesteren inn i første meditasjonstilstand. Han kom ut 
av denne og gikk inn i andre, videre til tredje og fjerde 
meditasjonstilstand. Da han kom ut av denne gikk han inn på det 
uendelige rommets plan, videre til den uendelige bevissthetens plan 
og til intethetens plan. Fra dette gikk han inn på verken- 
bevisstheteller ubevissthet-planet, og fra dette inn i den tilstand der 
alle bevisste prosesser stanser. Da snudde Ananda seg til Anuruddha 
og sa: *Mesteren er død, Anuruddha.” *Nei, Ånanda, han er ikke 
død, han har nådd den tilstand der alle bevisste prosesser stanser.” 
Så gikk Mesteren ut av den tilstanden der alle bevisste prosesser 
stanser og inn på verken-bevissthet-eller ubevissthet-planet, videre 
via intethetens plan, den uendelige bevissthets plan til det 
uendelige roms plan. Derfra gikk han over i fjerde 
meditasjonstilstand og videre gjennom tredje og andre ned til første 
meditasjonstilstand igjen. Derfra gikk han igjen inn i andre 
meditasjonstilstand, derfra til tredje og derfra igjen til fjerde 
meditasjonstilstand. Så døde han. I samme øyeblikk som Mesteren 
døde, kom det et fryktelig jordskjelv og tordenen rullet. I samme 
øyeblikk som Mesteren døde, uttalte Brahma Sahampati dette 
verset: 


* Alle som lever i denne verden, må dø og legges i graven, 
slik også den uforlignelige læreren, han som har nådd fram til 
sannhet, den store Buddha, er død.” I samme øyeblikk som 
Mesteren døde, uttalte Sakka, gudenes konge, dette verset: * Alt 
som er sammensatt, er forgjengelig, dets natur er å oppstå og gå til 
grunne, oppstå og gå til grunne — det er godt å finne fred.” I 
samme øyeblikk som Mesteren døde, uttalte munken Anuruddha 
disse versene: *Han puster ikke mer. Vismannen er gått bort. Med 
ro i sinnet er han gått inn i den dype fred. Han tålte smertene uten 
å la det gå inn på seg. Nå har den strålendes sinn funnet nibbanas 
frihet.” I samme øyeblikk som Mesteren døde, uttalte Ananda dette 
verset: *Det var et gripende og fryktelig øyeblikk 


da Buddha, den beste av alle, gikk bort.” Da Mesteren var 
død, var det noen av de munkene som ennå ikke hadde sluppet 
taket i lidenskapene, som løftet armene og gråt, og noen av dem 
kastet seg til marken og rullet fram og tilbake, mens de sa: 
*Mesteren døde så altfor tidlig! Buddha døde så altfor tidlig! 
Verdens lys sluknet så altfor tidlig!” Men de munkene som var fri 
fra lidenskaper, aksepterte situasjonen med oppmerksomhet og klar 
forståelse: *Det som er sammensatt, er forgjengelig. Hvordan kan 
det vel være annerledes?” Da vendte Anuruddha seg til de andre 
munkene og sa: *Nok, venner! Ikke gråt og ikke sørg mer. Har 
kanskje ikke Mesteren sagt at alt det som er oss kjært og som vi 
setter pris på, er av en slik natur at det er foranderlig, at det vil bli 
annerledes og forsvinne? Så hvordan kan det da være mulig, 
venner, at det som er født, blitt til og formet og som er oppløselig 
av natur, ikke skal gå i oppløsning? Noe slikt er ikke mulig. Gudene 
klager, mine venner.” *Hvilke guder snakker du om, Anuruddha?” 
*Det finnes guder både i luften og på jorden som løfter armene og 
gråter, og noen av dem kaster seg til marken og ruller fram og 
tilbake, mens de sier: *Mesteren døde så altfor tidlig! Buddha døde 
så altfor tidlig! Verdens lys sluknet så altfor tidlig!” Men de gudene 
som er fri fra lidenskaper, aksepterer situasjonen med 
oppmerksomhet og klar forståelse: *Det som er sammensatt, er 
forgjengelig. Hvordan kan det vel være annerledes?” Resten av 
natten satt Anuruddha og Ånanda i samtale om læren. Men så sa 
Anuruddha til Ananda: *Gå til Kusinara, Ananda, og fortell 
mallaene at Mesteren er død.” 


* Ja vel,” svarte Ananda. Morgenen grydde, og han la 
kappen over skuldrene, tok bollen sin og gikk inn i Kusinårå. Der 
fant han mallaene forsamlet i rådssalen, og han fortalte dem at 
Mesteren var død. Alle mallaene, både voksne og barn, sørget dypt, 
og utbrøt: *Mesteren døde så altfor tidlig! Buddha døde så altfor 
tidlig! Verdens lys sluknet så altfor tidlig!” Men deretter ga 
mallaene tjenestefolkene sine beskjed om å samle sammen parfyme 
og kranser og alle musikerne som fantes i byen. Så gikk de med 
parfymen, kransene og musikerne ut til den lunden der Mesterens 
legeme lå. Da de kom fram, hedret og æret de Mesterens legeme 
med dans, sang og musikk, med parfyme og med kranser, og de 
bygde en paviljong av blomster og kranser over ham. Slik gikk hele 
dagen. Da sa mallaene til hverandre: *Det er blitt for sent å kremere 
Mesteren nå i dag. Men i morgen skal vi gjøre det.” Men neste dag 
gikk med til samme slags æresbevisninger, og det samme gjorde 
neste dag igjen, og slik gikk det seks dager. Den sjuende dagen sa 
mallaene til hverandre: *Nå har vi gjort ære på Mesteren med dans, 
sang, musikk, kranser og parfyme. Nå får vi bære ham sør for byen 
og kremere ham der.” Åtte av de fremste mallaene badet hodet og 
iførte seg nye klær for å bære Mesterens legeme til kremering. Men 
de klarte ikke å løfte ham. De gikk og fortalte dette til Anuruddha, 
og spurte hvorfor de ikke klarte å løfte Mesterens legeme. *Det er 
fordi dere vil én ting, men gudene vil noe annet,” svarte 
Anuruddha. *Hva er det gudene vil?” *Dere vil kremere Mesteren 
sør for byen. Men gudene vil at dere skal bære ham nord for byen, 
inn gjennom nordporten, gjennom byen og ut igjen gjennom 
østporten og ut til den helligdommen som heter Makutabandhana. 
Der skal Mesterens legeme kremeres.” *Vi skal gjøre som gudene 
vil.” 


Da drysset det mandaravablomster over Kusinårå , slik at 
hele byen, til og med søppeldyngene og kloakkpølene, lå dekt av et 
knedypt blomsterteppe. Og så ble Mesterens legeme båret nord for 
byen, inn gjennom nordporten, gjennom byen og ut igjen gjennom 
østporten, mens gudene og mallaene hedret ham med himmelsk og 
menneskelig dans, sang, musikk, kranser og parfyme. Da de nådde 
fram til den helligdommen som heter Makutabandhana, satte de 
Mesterens legeme ned. Så gikk mallaene bort til Ananda og spurte: 
*Hvordan skal vi behandle Mesterens legeme?” *Mesterens legeme 
skal behandles slik en keisers legeme skal behandles, mallaer.” 
*Men hvordan skal en keisers legeme behandles, Ånanda?” "En 
keisers legeme skal svøpes i et klede av fineste lin. Utenpå det skal 
det svøpes et klede av fineste bomull og så videre, fem hundre lag 
av hver sort. Så skal legemet legges 1 et oljekar av jern og dekkes 
med et annet oljekar av samme sort. Så skal det bygges et likbål av 
alle slags velluktende materialer, og på dette bålet skal keiseren 
kremeres. Deretter skal det bygges en gravhaug ved et veikryss. Slik 
skal en keisers legeme behandles, og slik skal også legemet til han 
som kom fram til sannheten, behandles. Det bør bygges en 
gravhaug over Buddha ved et veikryss. Og de som legger ned 
kranser, parfyme eller fargestoffer der, som hilser ærbødig av et 
rent hjerte, de skal høste langvarig glede og nytte av det.” Mallaene 
satte i gang og gjorde alt klart til kremering, slik Ånanda hadde 
sagt. Akkurat da var Kassapa den store på vandring mellom Påvå og 
Kusinårå sammen med en stor flokk på fem hundre munker. 
Kassapa den store gikk litt bort fra hovedveien og satte seg ned 
under et tre. Da fikk han øye på en naken asket komme gående mot 
seg på vei til Påva. Asketen hadde plukket opp en mandaravablomst 
1 Kusinårå, *Vet du noe nytt om min læremester?” spurte Kassapa. 
* Ja, min venn. I dag er det sju dager siden Gotama døde. Det var 
der jeg fikk denne mandaravablomsten,” svarte asketen. 9: 


Da munkene fikk høre dette, var det noen av dem som 
ennå ikke hadde sluppet taket i lidenskapene, som løftet armene og 
gråt, og noen av dem kastet seg til marken og rullet fram og tilbake, 
mens de sa: *Mesteren døde så altfor tidlig! Buddha døde så altfor 
tidlig! Verdens lys sluknet så altfor tidlig!” Men de munkene som 
var fri fra lidenskaper, aksepterte situasjonen med oppmerksomhet 
og klar forståelse: *Det som er sammensatt, er forgjengelig. 
Hvordan kan det vel være annerledes?” En munk ved navn 
Subhadda, som var gammel da han lot seg ordinere, satt også der og 
hørte nyheten. Da sa han: *Nok, venner! Dette er ikke noe å gråte 
for, dette er ikke noe å sørge for! Det er da bare godt å være kvitt 
denne stor-munken! Vi var lei av å høre: "Gjør slik! Ikke gjør slik!” 
Nå kan vi gjøre som vi vil, og la være å gjøre det vi ikke har lyst 
til.” Men Kassapa den store formante munkene på denne måten: 
*Nok, venner! Ikke gråt og ikke sørg mer. Har kanskje ikke 
Mesteren sagt at alt det som er oss kjært og som vi setter pris på, er 
av en slik natur at det er foranderlig, at det vil bli annerledes og 
forsvinne? Så hvordan kan det da være mulig, venner, at det som er 
født, blitt til og formet og som er oppløselig av natur, ikke skal gå i 
oppløsning?” Omtrent samtidig badet fire av de fremste mallaene 
hodene sine og iførte seg nye klær for å tenne på Mesterens likbål. 
Men de klarte ikke å få fyr. De gikk og fortalte dette til Anuruddha, 
og spurte hvorfor de ikke klarte å få fyr på Mesterens likbål. *Det er 
fordi dere vil én ting, men gudene vil noe annet,” svarte 
Anuruddha. "Hva er det gudene vil?” *Gudene vet at Kassapa den 
store er på vei til Kusinårå, og de vil ikke at likbålet skal ta fyr før 
han har kommet fram og kan bøye seg for Mesteren i en siste 
hilsen.” *La det bli som gudene vil.” Litt senere kom Kassapa den 
store og munkene i følget hans fram til 


Kusinårå og gikk til det stedet der Mesterens likbål var 
bygd opp. Der gikk de tre ganger medsols rundt bålet og bøyde seg 
ærbødig for Mesteren. Da tok likbålet fyr av seg selv. Da Mesteren 
ble kremert, ble både hud, kjøtt og kroppsvæsker fortært av 
flammene. Det ble ikke engang aske tilbake av ham, bare knokler. 
Det var som når man brenner olje. Da blir det heller ikke aske 
tilbake, og slik var det også da Mesteren ble kremert. Både det 
innerste og det ytterste av tøylagene forbrant fullstendig. Da 
Mesterens legeme var brent, falt det regn fra skyene og det sprang 
vann fram fra kilder og slukket bålet. Mallaene bidro også til å 
slukke det med parfymert vann. Så førte mallaene Mesterens 
knokler til rådssalen, satte opp et gitter av spyd og et gjerde av buer 
rundt dem og hedret dem med dans, sang, musikk, kranser og 
parfyme i sju dager. Kong Ajåtasattu Vedehiputta av Magadha fikk 
høre at Mesteren var død i Kusinåra. *Mesteren var adelsmann og 
det er jeg også. Jeg fortjener også del 1 Mesterens levninger, slik at 
jeg kan bygge en stor gravhaug over ham,” tenkte han. Og han 
sendte bud til mallaene om dette. Da sakyaene i Kapilavatthu hørte 
nyheten, sendte de bud til Kusinårå: *Mesteren var den fremste av 
vår ætt. Vi fortjener også del i Mesterens levninger, slik at vi kan 
bygge en stor gravhaug over ham.” Licchaviene i Vesåli fikk også 
høre hva som var skjedd, og det samme gjorde buliene i Allakappa 
og koliyaene i Ramagaåma. Og alle sendte de bud til Kusinarå: 
*Mesteren var adelsmann, og det er vi også. Vi fortjener også del i 
Mesterens levninger, slik at vi kan bygge store gravhauger over 
ham.” Brahmanen Vethadipaka sendte bud og sa: *Mesteren var 
adelsmann, jeg er brahman. Jeg fortjener også del i Mesterens 
levninger, så jeg kan bygge en stor gravhaug over ham.” Mallaene i 
Påvå sendte bud til Kusinårå og sa: *Mesteren var adelsmann, og 
det er vi også. Vi fortjener også del i Mesterens 


levninger, slik at vi kan bygge store gravhauger over ham.” 
Men mallaene i Kusinårå svarte folkemengden slik: *Det var på 
markene utenfor vår by Mesteren døde. Vi gir ikke fra oss noen 
deler av Mesterens levninger!” Da grep en brahman ved navn Dona 
ordet og sa: *Hør et ord fra meg, mine herrer! Vår Buddha var en 
som talte om fred! Det sømmer seg ikke å skape strid om levningene 
etter den beste av mennesker. La oss alle være venner og vel forlikte 
og dele levningene i åtte deler. La gravhauger bli bygd vidt omkring 
så mange kan minnes verdens lys!” *Del levningene du, Dona, og 
fordel dem i åtte like store hauger.” *Det skal jeg gjøre, mine 
herrer,” svarte brahmanen Dona og delte levningene rettferdig i åtte 
porsjoner. *Vil dere skjenke meg urnen, mine herrer, så vil jeg 
bygge en gravhaug over den,” sa han. Og de ga ham urnen. 
Moriyaene i Pipphalivana fikk også høre at Mesteren var død i 
Kusinårå, og de sendte også bud og sa: *Mesteren var adelsmann, og 
det er vi også. Vi fortjener også del i Mesterens levninger, slik at vi 
kan bygge store gravhauger over ham.” *Det er ikke noe igjen av 
levningene hans, de er fordelt nå. Men dere kan jo ta noe av asken 
fra likbålet,” var det svaret de fikk. Dermed tok de med seg aske fra 
bålet. Slik gikk det til at kong Ajåtasattu Vedehiputta av Magadha 
bygde en stor gravhaug over Mesterens levninger i Råjagaha, 
licchaviene bygde en i Vesåli, 


sakyaene bygde en i Kapilavatthu, buliene bygde en i 
Allakappa, koliyaene bygde en i Råmagåma, brahmanen 
Vethadipaka bygde en i Vethadtpa, mallaene i Påvå bygde en i Påvå 
og mallaene i Kusinårå bygde en stor gravhaug over Mesterens 
levninger 1 Kusinårå, mens brahmanen Dona bygde en stor 
gravhaug over urnen og moriyaene bygde en stor gravhaug over 
asken i Pipphalivana. Det ble altså bygd åtte gravhauger over 
levningene, en over urnen og en over asken. Slik skjedde det. 
Seerens levninger ble delt i åtte deler. Sju deler av den beste av 
mennesker hedres i India, og en av dem hedres av någakongene i 
Ramagåma. En av tennene æres blant gudene og en av dem hedres i 
gandhåraenes by. En tann hedres i Kalingas rike og en tann hedres 
av någakongene. De sprer sin glans over den gavmilde jord og 
pryder den med de edleste offergaver. Slik hedres seerens levninger 
på beste måte av slike som selv fortjener den største heder. De æres 
av gudekonger og nagakonger og av de beste blant mennesker. La 
oss bøye oss til marken, for det at en Buddha står fram i verden er 
sannelig et sjeldent gode. 


17. Kong Sudassana den store Mahåsudassanasuttanta 
Innledning Denne teksten er en utvidelse av en episode fra 
foregående tekst (nr. 16), og passer derfor naturlig inn i tilknytning 
til denne. Denne utvidelsen ser ut til å ha skjedd i tre trinn, slik at 
vi i en viss forstand kan følge tilblivelsen av denne suttaen. Første 
trinn er episoden i Mahåparinibbanasutta der Ananda ber Buddha 
om ikke å dø i en slik ubetydelig og fattigslig småby. Andre trinn 
finner vi i Mahåsudassanajåtaka (Jåtaka nr. 95), som i tillegg 
inneholder den samtalen mellom kongen og dronningen som vi 
finner på slutten av herværende tekst. Og tredje trinn er teksten slik 
den står i denne samlingen. Et fjerde trinn, som ikke skjedde i 
palitekstene, men i miilasarvåstivådaskolens tekstsamling på 
sanskrit, var at hele Mahaåsudassanasutta faktisk ble inkorporert i 
Mahåparinibbånasutta, slik tekstfunn fra Sentral-Asia viser. Dette 
illustrerer hvordan de lange tekstene ble til, ved utvidelser og 
innsetting av nye avsnitt. Formelt sett er også denne suttaen en 
jåtaka, det vil si en historie der Buddha forteller fra et av sine 
tidligere liv. En jåtaka pleier å ha en kort innledning som beskriver 
den situasjonen som foranlediger Buddha til å fortelle, selve 
fortellingen fra et tidligere liv, og en avslutning der Buddha 
identifiserer hovedpersonene i fortellingen og sier hvem han selv 
var den gangen. Dette mønsteret finner vi igjen i denne suttaen. 
Teksten har form som et eventyr, med eventyrets gjentagelser og 
grenseløse prakt. Men dypere sett er det en gripende vakker tekst 
om kjærlighet og om hvordan man kan møte døden med ro i sinnet. 
Vi kan ikke ta noe med oss, så hvordan skal vi da kunne slippe taket 
i alt vi eier og har når døden uavvendelig nærmer seg? Kong 
Sudassana har alt. Han har rikdom, makt, skjønnhet, gode venner 
og en kvinne som 


elsker ham. Men når han kjenner døden nærmer seg, må 
han innstille seg på å akseptere situasjonen og slippe taket i alt som 
binder ham til livet, og dronningen elsker ham høyt nok til å hjelpe 
ham i denne prosessen. Suttaen er derfor en litterær komposisjon 
om kunsten å møte døden, som kanskje best kan betraktes som en 
del av sorgbearbeidelsen blant dem som følte de sto tomhendte 
igjen etter Buddhas bortgang. Og som sådan er det en langt vakrere 
og edlere sorgbearbeidelse enn anklagene mot Ananda, som vi så i 
foregående tekst. Teksten har også andre interessante aspekter. Den 
gir for eksempel en skildring av det ideelle kongedømme, og tegner 
et kongsideal som historien viser at kong Asoka bestrebet seg på å 
etterleve, og langt på vei også klarte det. Interessant er det også å se 
at mens forrige tekst ga en skisse av en ideell republikk, gir denne 
en skisse av det ideelle kongedømme, og begge antyder at verdslige 
makter er til for folkets skyld, for å bidra til å skape et rettferdig og 
vennlig samfunn basert på medmenneskelighet. Kongens palasser og 
hager skildres i all den skjønnhet, prakt og glans som de gamle 
indernes fantasi kunne mane fram, og denne skildringen gir også 
gjenklang i senere tekster. De mahåyanatekstene som senere 
beskriver Sukhavatt, "Lykkeland”, en himmel, eller et buddhaland, 
der troende skulle kunne gjenfødes for der igjen lettere å kunne 
oppnå nibbana, gjør dette i ordelag som minner sterkt om 
beskrivelsene i Mahaåsudassanasutta: "Lykkeland er omgitt av sju 
gjerder og sju palmerader, Såriputra. Palmene er pyntet med nett 
fulle av små bjeller, og det hele er dekorert med et vell av de 
vakreste kostbarheter — både gull, sølv, smaragder og diamanter. ... 
I Lykkeland finner du dessuten lotusdammer som er bygd av sju 
kostbare materialer, Såriputra. De er bygd av gull, sølv, smaragder, 
diamanter, rubiner, safirer og koraller. ... Ut i hver lotusdam går det 
en trapp i hvert av de fire himmelhjørner, og disse trappene er 
smykket med de fire kostbarheter — de er smykket med gull, sølv, 
smaragder og diamanter. Rundt lotusdammene vokser det juveltrær 
på alle kanter, fulle av gull, sølv, smaragder, diamanter, rubiner, 
safirer og koraller. ... 


Dessuten finnes det himmelske musikkinstrumenter der i 
det buddhalandet, Såriputra, instrumenter som hele tiden gir fra seg 
den vakreste musikk. Marken er som laget av gull, alt er så vakkert 
der. Og tre ganger om natten og tre ganger om dagen regner de 
skjønneste blomster fra himmelen. ... Når vinden beveger de små 
bjellene som henger i nettene oppe i palmerekkene, klinger de med 
en skjønnhet som rører sinnet på det dypeste, Shariputra. Det er 
akkurat som om du skulle høre musikk fra hundre tusen millioner 
himmelske musikkinstrumenter og bli dypt rørt av deres skjønnhet. 

Kong Sudassana den store Slik har jeg hørt det: En gang 
oppholdt Mesteren seg i mallaenes salatrelund Upavattana ved 
Kusinårå. Det var da han lå for døden mellom to salatrær. Da kom 
Ånanda bort til Mesteren, hilste ærbødig på ham og satte seg ned 
hos ham. Ånanda sa: *Men ikke dø fra oss her i denne ubetydelige 
og fattigslige småbyen ute i villmarken, Mester! Det finnes jo mange 
storbyer, som for eksempel Campa, Råjagaha, Saåvatthi, Siketa, 
Kosambi eller Båranasi. Det vil være bedre om du forlater oss der, 
for der er det mange rike adelsmenn, brahmaner og borgere som vil 
få tiltro til ham som har kommet fram til sannheten, og de vil hedre 
levningene slik det sømmer seg.” *Snakk ikke slik Ananda! Ikke si 
at dette er en ubetydelig og fattigslig småby ute i villmarken! For 
lenge siden levde det en rettferdig og rettmessig keiser som het 
Sudassana den store. Han hadde underlagt seg de fire 
verdenshjørner, beskyttet alt folket og hadde sju gode hjelpere. 
Denne byen, som nå heter Kusinårå, var Sudassana den stores 
hovedstad og het Kusavatt. Den strakte seg tolv mil fra øst mot vest 
og sju mil fra nord til sør. Kusåvatt var en stor og mektig hovedstad 
med stor befolkning. Den var full av mennesker og det var ikke 
vanskelig å finne mat der. Den var akkurat som gudenes hovedstad, 
Ålakamanda, som er rik og mektig og har en stor befolkning av 
ånder og rikelig med mat. På samme måte var også Kusåvatt en stor 
og mektig hovedstad med stor befolkning. Den var full av 
mennesker og det var ikke vanskelig å finne mat der. Den gangen 
gjenlød hovedstaden Kusavatt av ti forskjellige lyder både dag og 
natt, Ånanda. Man kunne høre elefanter, hester, vogner, trommer, 
tamburiner, harpespill, sang, cymbaler og gongonger, og mennesker 
som ropte: *Spis, drikk og vær glade!” Hovedstaden Kusavati var 
omgitt av sju murer, Ånanda. Den første var av 


gull, den andre av sølv, den tredje av smaragder, den 
fjerde av krystaller, den femte av rubiner, den sjette av koraller og 
dem sjuende av alle slags edelsteiner. Hovedstaden Kusavatt hadde 
porter i fire farger. Den ene var av gull, den andre var av sølv, den 
tredje var av smaragder og den fjerde var av krystaller. Ved hver 
port sto det sju søyler så høye som tre eller fire mann. Den ene var 
av gull, den andre var av sølv, den tredje av smaragder, den fjerde 
av krystaller, den femte av rubiner, den sjette av koraller og dem 
sjuende av alle slags edelsteiner. Hovedstaden Kusavati var omgitt 
av sju rader med palmetrær, Ånanda. Den første palmeraden var av 
gull, den andre av sølv, den tredje av smaragder, den fjerde av 
krystaller, den femte av rubiner, den sjette av koraller og dem 
sjuende av alle slags edelsteiner. Gullpalmene hadde stammer av 
gull og blader og frukter av sølv. Sølvpalmene hadde stammer av 
sølv og blader og frukter av gull. Smaragdpalmene hadde stammer 
av smaragder og blader og frukter av krystaller. Krystallpalmene 
hadde stammer av krystaller og blader og frukter av smaragder. 
Rubinpalmene hadde stammer av rubiner og blader og frukter av 
koraller. Korallpalmene hadde stammer av koraller og blader og 
frukter av rubiner. Palmene av alle slags edelsteiner hadde både 
stammer, blader og frukter av alle slags edelsteiner. Når vinden 
blåste i disse palmene, gjenlød de med vakre og henrivende klanger. 
Det var som om en dyktig musiker skulle spille på forskjellige 
instrumenter, slik at de alle gjenlød med vakre og henrivende 
klanger. Slik var det også når vinden blåste i disse palmene, og alle 
drukkenboltene og gamblerne i byen Kusavatt danset til denne 
musikken når vinden blåste i palmekronene, Ananda. Kong 
Sudassana den store hadde sju verdifulle skatter og fire vidunderlige 
egenskaper. Hvilke sju? En helligdag den femtende i måneden da 
kong Sudassana den store hadde vasket hodet og gått opp på 
palassets takterrasse for å helligholde dagen, viste det himmelske 
hjulet seg for ham med nav, felg og tusen eiker, helt og 
fullkomment på alle vis. 


Da kongen så dette, tenkte han: *Jeg har hørt at når det 
himmelske hjulet viser seg i all sin glans for en konge som feirer 
helligdagen, vil han bli keiser. Så nå er jeg altså keiser!” Kongen 
reiste seg, ordnet kappen over skulderen og grep et beger med 
venstre hånd. Så stenket han vann over hjulet og sa: *Rull, du hjul! 
Vinn seier, du hjul!” Da rullet det verdifulle hjulet mot øst, Ananda, 
og kongen fulgte det med hele hæren sin. Der hjulet stanset, slo 
kongen leir med hæren sin. Alle de rivaliserende fyrstene i øst gikk 
ham i møte og sa: *Kom, store konge, velkommen skal du være! Alt 
her er ditt, så gi oss veiledninger, store konge!” Da sa kong 
Sudassana den store til dem: *'Dere bør ikke drepe noe levende 
vesen, ikke stjele, ikke begå sanselige misgjerninger, ikke føre urett 
tale og ikke innta rusmidler, men nyte som det sømmer seg.” Og 
alle fyrstene i øst underkastet seg kong Sudassana den store. Da det 
verdifulle hjulet hadde rullet helt ut i havet i øst, snudde det opp på 
land igjen og rullet sørover ... ut i havet i sør, snudde det mot vest 
... ut i havet i vest, snudde det mot nord, Ananda, og kongen fulgte 
det med hele hæren sin. Der hjulet stanset, slo kongen leir med 
hæren sin. Alle de rivaliserende fyrstene 1 nord gikk ham i møte og 
sa: *Kom, store konge, velkommen skal du være! Alt her er ditt, så 
gi oss veiledninger, store konge!” Da sa kong Sudassana den store til 
dem: *'Dere bør ikke drepe noe levende vesen, ikke stjele, ikke begå 
sanselige misgjerninger, ikke føre urett tale og ikke innta rusmidler, 
men nyte som det sømmer seg.” Og alle fyrstene i nord underkastet 
seg kong Sudassana den store. Etter at det verdifulle hjulet hadde 
underlagt seg hele den havomkransede jord, rullet det tilbake til 
hovedstaden Kusavatt. Der stoppet det foran porten til kongens 


palass, der han satt og ordnet med sine regjeringssaker, 
slik at det ble til pryd for palasset. Slik var det verdifulle hjulet til 
kong Sudassana den store, Ånanda. Deretter kom den verdifulle 
elefanten til syne for kong Sudassana den store, Ananda. Den var 
hvit over det hele og hadde sjufoldig styrke. Den hadde magiske 
krefter så den kunne fly gjennom luften, og denne kongen over alle 
elefanter het Fullmåne. Da kongen fikk se den, ble han glad, og 
tenkte: *Så fint det ville være om denne elefanten var tam nok til å 
ri på!” Og den verdifulle elefanten viste seg å være like tam som om 
den skulle ha vært trent og dressert i lang tid. Da kongen skulle 
prøve den ut, satte han seg opp på den tidlig om morgenen og red 
rundt hele den havomkransede jord og var hjemme i Kusåvatt igjen 
tidsnok til frokost. Slik var den verdifulle elefanten til kong 
Sudassana den store, Ananda. Deretter kom den verdifulle hesten til 
syne for kong Sudassana den store, Ananda. Den var hvit over det 
hele og kullsort man og hode som en kråke. Den hadde magiske 
krefter så den kunne fly gjennom luften, og denne kongen over alle 
hester het Tordensky. Da kongen fikk se den, ble han glad, og 
tenkte: *Så fint det ville være om denne hesten var tam nok til å ri 
på!” Og den verdifulle hesten viste seg å være like tam som om den 
skulle ha vært veldressert fullblodshest. Da kongen skulle prøve den 
ut, satte han seg opp på den tidlig om morgenen og red rundt hele 
den havomkransede jorden og var hjemme i Kusåvatt igjen tidsnok 
til frokost. Slik var den verdifulle hesten til kong Sudassana den 
store, Ananda. Deretter kom den verdifulle juvelen til syne for kong 
Sudassana den store, Ånanda. Det var en ren og fullkommen 
smaragd med åtte fasetter, feilfritt slipt, gjennomsiktig, klar og 
fullkommen på alle vis. Denne verdifulle juvelen lyste opp alt som 
fantes 1 en mils omkrets. Da kongen skulle prøve den ut, mønstret 
han hele hæren og løftet juvelen opp i toppen av merkestangen sin. 
Da kunne de marsjere ut selv om det var midt på natten. Folk i 
landsbyene i nærheten trodde det lysnet av dag og tok fatt på 
arbeidet sitt. Slik var den verdifulle juvelen til kong Sudassana den 
store, Ånanda. 


Deretter kom den verdifulle kvinnen til syne for kong 
Sudassana den store, Ananda. Hun var vakker, skjønn og tiltalende, 
og hudfargen hennes var som den mest delikate lotusblomst. Hun 
var verken for høy eller for liten, verken for tykk eller for tynn, 
verken for mørk eller for lys. I sin himmelske skjønnhet overstrålte 
hun alle andre mennesker. Berøringen hennes var lett og myk som 
den fineste bomull. I varmt vær var berøringen hennes kjølig, og i 
kaldt vær var berøringen hennes varm. Kroppen hennes duftet som 
sandeltre og munnen duftet som lotus. Denne verdifulle kvinnen sto 
opp før kongen og la seg senere enn ham. Hun var alltid 
tjenestevillig, og hun var høflig og vennlig i sin tale. Hun var aldri 
utro mot kongen, ikke engang i tankene, og langt mindre med 
kroppen. Slik var den verdifulle kvinnen til kong Sudassana den 
store, Ånanda. Deretter kom den verdifulle skattmesteren til syne 
for kong Sudassana den store, Ananda. Han var født med et skarpt 
blikk for skjulte skatter, både herreløse og slike som hadde en eier. 
Han gikk fram for kongen og sa: "Ta det bare med ro, herre konge. 
Jeg skal ta meg av finansene dine på profesjonelt vis.” Da kongen 
ville prøve ham ut, tok han ham med seg ut i en båt og rodde midt 
ut på floden Ganges. Så sa han: *Jeg trenger gull av prima kvalitet, 
skattmester!” *Da kan du bare styre båten inn mot en av 
elvebreddene, herre konge.” 'Jeg vil ha gullet nå, skattmester.” Da 
stakk skattmesteren begge hendene ned i vannet og løftet opp en 
krukke fylt av gull til randen. Denne ga han til kongen og sa: *Er 
dette nok, herre konge?” *Det er nok, svarte kongen. "Du har gjort 
godt arbeid, skattmester!” Slik var den verdifulle skattmesteren til 
kong Sudassana den store, Ånanda. Deretter kom den verdifulle 
rådgiveren til syne for kong Sudassana den store, Ananda. Han var 
klok, forstandig og vis, og han visste å gi kongen gode råd slik at 
kongen gjorde det som burde gjøres og lot være å gjøre det som 
ikke burde gjøres. Han gikk fram for kongen og sa: 


"Ta det bare med ro, herre konge. Jeg skal veilede deg.” 
Slik var den verdifulle rådgiveren til kong Sudassana den store, 
Ananda. Dette var de sju verdifulle skattene hans. Videre hadde 
kong Sudassana den store fire vidunderlige egenskaper, Ananda. 
Hvilke fire? Kongen var pen, kjekk og tiltalende å se på, og 
hudfargen hans var som den mest delikate lotusblomst, så han 
overgikk alle andre mennesker. Dette var den første av de 
vidunderlige egenskapene hans. Dessuten levde kongen til han ble 
svært gammel, Ånanda. Han levde mye lengre enn andre 
mennesker. Dette var den andre av de vidunderlige egenskapene 
hans. Kongen hadde også god helse og var lite plaget av sykdom. 
Han hadde god fordøyelse og stoffskiftet var verken overopphetet 
eller for kjølig. I dette overgikk han alle andre mennesker. Dette var 
den tredje av de vidunderlige egenskapene hans. Dessuten var 
kongen elsket og populær, Ananda. Både brahmaner og borgere 
elsket ham slik barn elsker sin far. Han elsket også folket sitt som en 
far elsker sine barn. Når kongen dro ut til parken i følge med hæren 
sin, strømmet brahmanene og borgerne til langs veien og ropte: 
*Kjør langsomt, herre konge, så vi kan få gleden av å se deg lenge.” 
Kongen sa til vognstyreren sin: *'Kjør langsomt, så jeg kan få gleden 
av å se brahmanene og borgerne lenge.” Dette var den fjerde av de 
vidunderlige egenskapene hans, og slik var altså de fire 
vidunderlige egenskapene kongen hadde, Ånanda. En dag bestemte 
kong Sudassana den store seg for å anlegge lotusdammer omgitt av 
palmer, med en avstand på hundre pileskudd mellom hver dam. 
Som tenkt, så gjort. Dammene ble prydet med fliser i fire farger. 
Noen var av gull, noen av sølv, noen av smaragd og noen av 
krystall. Ut i hver dam gikk det fire trapper. Den ene var av gull, 
den andre av sølv, den tredje av smaragd og den fjerde av krystall. 
Gulltrappene hadde stolper, rekkverk og prydknotter av sølv, 
sølvtrappene hadde stolper, rekkverk og prydknotter av gull, 
smaragdtrappene hadde stolper, rekkverk og 


prydknotter av krystall, og krystalltrappene hadde stolper, 
rekkverk og prydknotter av smaragd. Rundt hver dam var det to 
rekkverk, det ene av gull og det andre av sølv. Gullrekkverket 
hadde stolper av gull og lister og prydknotter av sølv, mens 
sølvrekkverket hadde stolper av sølv og lister og prydknotter av 
gull. Nå fikk kong Sudassana den store lyst til å sette blomster i 
hver dam, slik at folk kunne lage seg kranser der uansett årstid. 
Dermed ble det plantet både hvite, røde, gule og blå lotuser i 
dammene. Deretter bestemte kongen seg for å plassere badetjenere 
ved hver dam, og de skulle hjelpe alle som kom og ville bade der. 
Og dette ble gjort. Etterpå besluttet kongen å opprette 
velgjørenhetsinstitusjoner ved hver dam, der de sultne kunne få mat 
og de tørste kunne få drikke, der det skulle være klær og 
transportmidler for dem som trengte det, senger for de trette og 
kvinner for dem som trengte en kvinne, og der det også skulle være 
sølv og gull for dem som trengte penger. Og dette ble også gjort. Da 
tok brahmaner og borgere med seg store rikdommer og gikk fram 
for kong Sudassana den store og sa: *Alle disse rikdommene har vi 
tatt med som gaver til deg, herre konge. Vær så snill å ta dem 
imot!” *Jeg har fått store nok rikdommer gjennom rettmessige 
skatter, mine herrer. Behold det dere kom med, og ta med dere mer 
hjem igjen.” Da kongen nektet å ta imot gavene deres, gikk de litt 
til sides og rådslo med hverandre: *Det sømmer seg ikke for oss å ta 
med disse gavene hjem igjen. La oss heller bygge et palass for 
kongen!” Dermed gikk de fram for kongen igjen og sa: Vi vil gjerne 
bygge et palass for deg, herre konge.” Kongen samtykket i taushet. 
Nå merket gudenes konge hva kong Sudassana den store hadde i 
tankene. Han henvendte seg til guden Vissakamma og sa: 'Bygg et 
palass for kong Sudassana, Vissakamma. Det skal kalles Dhamma 


(Den gode lære). *Ja vel. Det skal jeg gjøre,” svarte 
Vissakamma. Like raskt som en kraftig man kan strekke ut eller 
bøye armen, forsvant han fra de trettitre gudenes himmel og dukket 
opp framfor kong Sudassana den store. *Jeg skal bygge et palass for 
deg, og det skal kalles Dhamma,” sa han. Kongen samtykket i 
taushet, og guden Vissakamma bygde palasset Dhamma for ham. 
Dhamma-palasset var en mil langt fra nord til sør og en halv mil 
bredt fra øst til vest, Ånanda. Det var tre mannshøyder høyt, og det 
var kledd med fire slags fliser. Noen av flisene var av gull, noen av 
sølv, noen av smaragd og noen av krystall. I palasset var det åttifire 
tusen søyler. Noen av dem var av gull, noen av sølv, noen av 
smaragd og noen av krystall. Innvendig var veggene kledd med 
paneler av de samme fire materialene. Inne i palasset var det 
tjuefire trapper av gull, sølv, smaragd og krystall. Gulltrappene 
hadde stolper, rekkverk og prydknotter av sølv, sølvtrappene hadde 
stolper, rekkverk og prydknotter av gull, smaragdtrappene hadde 
stolper, rekkverk og prydknotter av krystall, og krystalltrappene 
hadde stolper, rekkverk og prydknotter av smaragd. I Ananda - 
palasset var det åttifire tusen rom. Noen var av gull, noen av sølv, 
noen av smaragd og noen av krystall. I gullrommene sto det 
sølvbenker, i sølvrommene sto det gullbenker, i smaragdrommene 
sto det krystallbenker og i krystallrommene sto det smaragdbenker. 
Ved døren til gullrommene sto det en sølvpalme med stamme av 
sølv og blader og frukter av gull. Ved døren til sølvrommene sto det 
en gullpalme med stamme av gull og blader og frukter av sølv. Ved 
døren til smaragdrommene sto det en krystallpalme med stamme av 
krystall og blader og frukter av smaragder. Ved døren til 
krystallrommene sto det en smaragdpalme med stamme av 
smaragder og blader og frukter av krystall. Så tenkte kong 
Sudassana at han ville ha en lund av gullpalmer ved døren til den 
store kolonnesalen der han pleide å være på dagtid, og slik ble det. 
Rundt Dhamma-palasset var det to rekkverk, Ananda, det ene av 
gull og det andre av sølv. Gullrekkverket hadde stolper av gull og 
lister og prydknotter av sølv, 


mens sølvrekkverket hadde stolper av sølv og lister og 
prydknotter av gull. Rundt Dhamma-palasset hang det to nett med 
bjeller, Ananda. Det ene nettet var av gull og det andre var av sølv. 
I gullnettet hang det sølvbjeller, og i sølvnettet hang det gullbjeller. 
Når vinden blåste i disse nettene, lød det skjønne og henrivende 
toner fra bjellene. Det var som om en dyktig musiker skulle spille på 
forskjellige instrumenter, slik at de alle gjenlød med vakre og 
henrivende klanger. Slik var det også når vinden blåste 1 disse 
nettene, og alle drukkenboltene og gamblerne i byen Kusåavati 
danset til denne musikken når vinden fikk bjellene til å klinge, 
Ånanda. Da Dhamma-palasset sto ferdig, var det så strålende 
vakkert at man kunne bli helt blendet av å se på det. Det var som 
når solen bryter gjennom skyene på slutten av regntiden, Ånanda. 
Da kan man bli blendet av å se på den. Slik var det også med 
Dhamma-palasset. Det var så strålende vakkert at man kunne bli 
helt blendet av å se på det. Deretter fikk kong Sudassana den store 
anlagt en lotusdam foran palasset, og denne kalte han Dhamma- 
dammen. Den var en mil langt fra øst til vest og en halv mil bredt 
fra nord til sør. Lotusdammen ble prydet med fliser i fire farger. 
Noen var av gull, noen av sølv, noen av smaragd og noen av 
krystall. Ut i dammen gikk det fire trapper. Den ene var av gull, den 
andre av sølv, den tredje av smaragd og den fjerde av krystall. 
Gulltrappene hadde stolper, rekkverk og prydknotter av sølv, 
sølvtrappene hadde stolper, rekkverk og prydknotter av gull, 
smaragdtrappene hadde stolper, rekkverk og prydknotter av 
krystall, og krystalltrappene hadde stolper, rekkverk og prydknotter 
av smaragd. Rundt Dhamma-dammen var det to rekkverk, det ene 
av gull og det andre av sølv. Gullrekkverket hadde stolper av gull 
og lister og prydknotter av sølv, mens sølvrekkverket hadde stolper 
av sølv og lister og prydknotter av gull. Dhamma-dammen var 
omgitt av sju rader med palmetrær, Ånanda. Den første palmeraden 
var av gull, den andre av sølv, den tredje av smaragder, den fjerde 
av krystaller, den femte av rubiner, den sjette av koraller og dem 
sjuende av alle slags edelsteiner. 


Gullpalmene hadde stammer av gull og blader og frukter 
av sølv. Sølvpalmene hadde stammer av sølv og blader og frukter av 
gull. Smaragdpalmene hadde stammer av smaragder og blader og 
frukter av krystaller. Krystallpalmene hadde stammer av krystaller 
og blader og frukter av smaragder. Rubinpalmene hadde stammer 
av rubiner og blader og frukter av koraller. Korallpalmene hadde 
stammer av koraller og blader og frukter av rubiner. Palmene av 
alle slags edelsteiner hadde både stammer, blader og frukter av alle 
slags edelsteiner. Når vinden blåste i disse palmene, gjenlød de med 
vakre og henrivende klanger. Det var som om en dyktig musiker 
skulle spille på forskjellige instrumenter, slik at de alle gjenlød med 
vakre og henrivende klanger. Slik var det også når vinden blåste i 
disse palmene, og alle drukkenboltene og gamblerne i byen 
Kusåvatt danset til denne musikken når vinden blåste i 
palmekronene, Ananda. Da palasset og dammen sto ferdig, ga 
kongen rike gaver til de fremste brahmanene og filosofene, og 
deretter steg han inn i palasset sitt. Da spurte kong Sudassana seg 
selv hva han kunne ha gjort av tidligere handlinger som førte til at 
han ble så stor og mektig. "Dette er en følge og et resultat av tre 
slags handlinger,” tenkte han, *og det er gavmildhet, 
selvbeherskelse og måtehold.” Så gikk kong Sudassana til den store 
kolonnesalen, og ved døren utbrøt han: *Stopp her, alle tanker på 
sansenytelser! Stopp, alle onde tanker! Stopp, enhver tanke om å 
skade andre! Hit, men ikke lenger, dere tanker på sansenytelser! 
Hit, men ikke lenger, dere onde tanker! Hit, men ikke lenger, dere 
tanker om å skade andre!” Så gikk han inn i salen og satte seg på 
gullbenken. Han isolerte seg fra både sansenytelser og usunne ideer 
og gikk inn i første meditasjonstilstand, — den som fødes av 
ensomhet og inneholder både innledende og fastholdende tanker, 
glede og velvære, — og ble værende i den. Deretter lot han 
innledende og fastholdende tanker falle til ro og gikk inn i andre 
meditasjonstilstand, — en indre fred og konsentrasjon av sinnet, 
som fødes av fordypelse og inneholder glede og velvære, men ikke 
de innledende eller fastholdende tanker, — og ble værende i den. 
Deretter søkte han ikke lenger glede, men hvilte i likevekt. Med 
oppmerksomhet og klar forståelse følte han 


legemlig velvære og gikk inn i tredje meditasjonstilstand, 
— den som de edle omtaler slik: "Lykkelig lever den som er 
oppmerksom og som har likevekt i sinnet !* — og ble værende i den. 
Deretter ga han slipp på han velvære og lidelse. Han la tidligere 
gleder og sorger bak seg og gikk inn i fjerde meditasjonstilstand, — 
den som kjennetegnes av den reneste oppmerksomhet og 
sinnslikevekt, uten verken behag eller ubehag, — og ble værende i 
den. Etterpå gikk kong Sudassana den store ut av den store 
kolonnesalen og inn i et av gullkamrene. Der satte han seg på 
sølvbenken og lot vennlige tanker gjennomstrømme alle 
himmelretningene, slik at han omfattet alle i hele verden med store 
og grenseløse vennlige tanker uten hat eller ondskap. På samme 
omfattet han alle i hele verden med medfølelse, med glede på 
andres vegne og med nøktern sinnsro. Kong Sudassana den store 
hadde åttifire tusen byer, Ånanda, og hovedstaden Kusåvatt var den 
fremste av dem. Han hadde åttifire tusen palasser, og 
Dhammapalasset var det flotteste. Han hadde åttifire tusen saler, og 
den store kolonnesalen var den fineste av dem. Videre hadde han 
åttifire tusen benker av gull, sølv, elfenben og sandeltre. De var 
trukket med langraggede ullpledd, broderte stoffer og førsteklasses 
sengetepper av bananantilopeskinn, og det var himmelsenger og 
sofaer med røde puter ved hode- og fotende. Kongen hadde åttifire 
tusen praktelefanter med gullpynt og gylne flagg og med et gylne 
overtrekksnett. Den fremste av dem var elefantkongen Fullmåne. 
Han hadde videre åttifire tusen prakthester med gullpynt og gylne 
flagg og med gylne overtrekksnett. Den fremste av dem var hestenes 
konge Tordensky. Dessuten hadde han åttifire tusen vogner prydet 
med løveskinn, tigerskinn, leopardskinn og oransje klede, og de var 
prydet med gullpynt, gullbannere og gylne overtrekksnett. Den 
prektigste av vognene ble kalt Seiersvognen. Kongen hadde åttifire 
tusen juveler, og den kosteligste av disse var den verdifulle juvelen. 
Han hadde åttifire tusen kvinner, og den fremste av disse var 
dronning Subhadda. I riket hans var det åttifire tusen borgere, og 
fremst av disse var den verdifulle skattmesteren. Videre hadde han 
åttifire tusen vasaller, og den fremste 


av disse var den verdifulle rådgiveren. Han hadde åttifire 
tusen kuer med bånd av fineste tøy og melkespann av bronse. Han 
hadde også åttifire tusen myriader av drakter av de fineste stoffer, 
både av ull, bomull, silke og lin. I tillegg hadde han åttifire tusen 
tallerkener som det ble servert mat på både morgen og kveld. På 
den tiden sto de åttifire tusen elefantene til kongens tjeneste både 
morgen og kveld. Da tenkte kongen som så: *Disse åttifire tusen 
elefantene står til min tjeneste både morgen og kveld. Kanskje jeg 
heller skal dele dem i to grupper på førtito tusen hver, og så la dem 
veksle på å gå vakter på hundre år om gangen?” Dermed tilkalte 
han den verdifulle rådgiveren og ga beskjed om at det skulle være 
slik. Og rådgiveren fordelte elefantene på to vaktlag som tjente 
kongen i hundre år hver. Da det var gått mange år, mange hundre 
og mange tusen år, tenkte dronning Subhadda: *Nå er det lenge 
siden jeg har sett kong Sudassana den store! Jeg tror jeg vil besøke 
ham.” Dermed ga hun beskjed til de andre kvinnene til kongen: 
*Stell håret og ta på dere skinnende rene klær. Nå er det lenge siden 
vi har sett kongen, så vi skal dra og besøke ham.” *Ja vel, frue,” 
svarte de andre kvinnene, og de stelte og vasket seg som de hadde 
fått beskjed om. Deretter tilkalte dronningen den verdifulle 
rådgiveren og sa: Sørg for å stille opp hele hæren, minister. Det er 
lenge siden vi har sett kongen, så vi skal dra og besøke ham.” *Ja 
vel, dronning,” svarte rådgiveren, og gjorde som hun hadde sagt. Så 
gikk han fram for dronningen og sa: *Hele hæren står klar, 
dronning. De avventer bare dine ordrer.” Så dro dronning Subhaddå 
til Dhamma-palasset sammen med hele hæren. Da de kom fram, 
steg hun inn i palasset og gikk til den store kolonnesalen. Der ble 
hun stående og lene seg mot dørkarmen. Kongen undret seg over at 
han hørte støy fra så mange mennesker, så han gikk 


ut av den store kolonnesalen. Der fikk han se dronningen 
stå og lene seg til dørkarmen, og han sa: *Bli hvor du er, dronning. 
Ikke gå inn!” Så snudde han seg mot en av tjenerne og sa: *Gå inn i 
salen og hent gullbenken og sett den ute under gullpalmene!” *Ja 
vel, herre konge,” svarte tjeneren, og gjorde som kongen hadde 
sagt. Deretter la kong Sudassana den store seg med oppmerksomhet 
og klar forståelse i løvestilling på høyre side, idet han støttet hodet 
med hånden og la den ene foten oppå den andre. Da tenkte 
dronning Subhadda: *Kongen har et så forklaret uttrykk og så ren 
og klar hudfarge. Bare nå ikke kong Sudassana den store dør!” 
Derfor sa hun: *Du har åttifire tusen byer, herre konge, og 
hovedstaden Kusævatt er den fremste av dem. Føl begjær etter dem 
så du får lyst til å leve! Du har åttifire tusen palasser, herre konge, 
og Dhamma-palasset er det vakreste. Føl begjær etter dem så du får 
lyst til å leve! Du har åttifire tusen saler, herre konge, og den store 
kolonnesalen er den fineste av dem. Føl begjær etter dem så du får 
lyst til å leve! Du har åttifire tusen benker av gull, sølv, elfenben og 
sandeltre, herre konge. De er trukket med langraggede ullpledd, 
broderte stoffer og førsteklasses sengetepper av bananantilopeskinn, 
og det er himmelsenger og sofaer med røde puter ved hodeog 
fotende. Føl begjær etter dem så du får lyst til å leve! Du har åttifire 
tusen praktelefanter med gullpynt og gylne flagg og med et gylne 
overtrekksnett, herre konge. Den fremste av dem er elefantkongen 
Fullmåne. Føl begjær etter dem så du får lyst til å leve! Du har 
åttifire tusen prakthester med gullpynt og gylne flagg og med gylne 
overtrekksnett, herre konge. Den fremste av dem er hestenes konge 
Tordensky. Føl begjær etter dem så du får lyst til å leve! Du har han 
åttifire tusen vogner prydet med løveskinn, tigerskinn, leopardskinn 
og oransje klede, herre konge, og de er prydet med gullpynt, 
gullbannere 


og gylne overtrekksnett. Den prektigste av vognene blir 
kalt Seiersvognen. Føl begjær etter dem så du får lyst til å leve! Du 
har åttifire tusen juveler, herre konge, og den kosteligste av disse er 
den verdifulle juvelen. Føl begjær etter dem så du får lyst til å leve! 
Du har åttifire tusen kvinner, herre konge, og den fremste av disse 
er dronning Subhaddå. Føl begjær etter dem så du får lyst til å leve! 
Du har åttifire tusen borgere, herre konge, og fremst av disse er den 
verdifulle skattmesteren. Føl begjær etter dem så du får lyst til å 
leve! Du har åttifire tusen vasaller, herre konge, og den fremste av 
disse er den verdifulle rådgiveren. Føl begjær etter dem så du får 
lyst til å leve! Du har åttifire tusen kuer med bånd av fineste tøy og 
melkespann av bronse, herre konge. Føl begjær etter dem så du får 
lyst til å leve! Du har åttifire tusen myriader av drakter av de fineste 
stoffer, herre konge, både av ull, bomull, silke og lin. Føl begjær 
etter dem så du får lyst til å leve! Du har åttifire tusen tallerkener 
som det ble servert mat på både morgen og kveld, herre konge. Føl 
begjær etter dem så du får lyst til å leve!” Kong Sudassana den store 
svarte dronningen med disse ordene: 'T lang tid har du talt til meg 
med vennlige og tiltalende ord som jeg har likt å høre, dronning. 
Men nå som det er siste gang, taler du uvennlige og utiltalende ord 
som jeg ikke liker å høre.” *Men hvordan skal jeg da tale til deg, 
herre konge?” *Dette skal du si: Alt det som er oss kjært og som vi 
setter pris på, er av en slik natur at det er foranderlig, det vil bli 
annerledes og forsvinne, herre konge. Ikke dø med begjær i sinnet, 
herre konge. Å dø med begjær i sinnet er vondt og uverdig. Du har 
åttifire tusen byer, herre konge, og hovedstaden Kusavatt er den 
fremste av dem. Gi slipp på dem og gi slipp på begjæret etter å leve! 
Du har åttifire tusen palasser, herre konge, og Dhamma-palasset er 
det vakreste. Gi slipp på dem og gi slipp på begjæret etter å leve! 
Du har åttifire tusen saler, herre konge, og den store kolonnesalen 
er den fineste av dem. Gi slipp på dem og gi slipp på begjæret etter 
å leve! Du har åttifire tusen benker av gull, sølv, elfenben og 
sandeltre, herre konge. 


De er trukket med langraggede ullpledd, broderte stoffer 
og førsteklasses sengetepper av bananantilopeskinn, og det er 
himmelsenger og sofaer med røde puter ved hodeog fotende. Gi 
slipp på dem og gi slipp på begjæret etter å leve! Du har åttifire 
tusen praktelefanter med gullpynt og gylne flagg og med et gylne 
overtrekksnett, herre konge. Den fremste av dem er elefantkongen 
Fullmåne. Gi slipp på dem og gi slipp på begjæret etter å leve! Du 
har åttifire tusen prakthester med gullpynt og gylne flagg og med 
gylne overtrekksnett, herre konge. Den fremste av dem er hestenes 
konge Tordensky. Gi slipp på dem og gi slipp på begjæret etter å 
leve! Du har åttifire tusen vogner prydet med løveskinn, tigerskinn, 
leopardskinn og oransje klede, herre konge, og de er prydet med 
gullpynt, gullbannere og gylne overtrekksnett. Den prektigste av 
vognene blir kalt Seiersvognen. Gi slipp på dem og gi slipp på 
begjæret etter å leve! Du har åttifire tusen juveler, herre konge, og 
den kosteligste av disse er den verdifulle juvelen. Gi slipp på dem 
og gi slipp på begjæret etter å leve! Du har åttifire tusen kvinner, 
herre konge, og den fremste av disse er dronning Subhadda. Gi slipp 
på dem og gi slipp på begjæret etter å leve! Du har åttifire tusen 
borgere, herre konge, og fremst av disse er den verdifulle 
skattmesteren. Gi slipp på dem og gi slipp på begjæret etter å leve! 
Du har åttifire tusen vasaller, herre konge, og den fremste av disse 
er den verdifulle rådgiveren. Gi slipp på dem og gi slipp på begjæret 
etter å leve! Du har åttifire tusen kuer med bånd av fineste tøy og 
melkespann av bronse, herre konge. Gi slipp på dem og gi slipp på 
begjæret etter å leve! Du har åttifire tusen myriader av drakter av 
de fineste stoffer, herre konge, både av ull, bomull, silke og lin. Gi 
slipp på dem og gi slipp på begjæret etter å leve! Du har åttifire 
tusen tallerkener som det ble servert mat på både morgen og kveld, 
herre konge. Gi slipp på dem og gi slipp på begjæret etter å leve!” 
Da kongen hadde sagt dette, Ananda, ble dronningens øyne fulle av 
tårer, og hun gråt. Men så tørket hun tårene og sa: * Alt det som er 
oss kjært og som vi setter pris på, er av en slik natur at det er 
foranderlig, det vil bli annerledes og forsvinne, herre konge. Ikke dø 
med begjær i 


sinnet, herre konge. Å dø med begjær i sinnet er vondt og 
uverdig. Du har åttifire tusen byer, herre konge, og hovedstaden 
Kusavatt er den fremste av dem. Gi slipp på dem og gi slipp på 
begjæret etter å leve! Du har åttifire tusen palasser, herre konge, og 
Dhamma-palasset er det vakreste. Gi slipp på dem og gi slipp på 
begjæret etter å leve! Du har åttifire tusen saler, herre konge, og 
den store kolonnesalen er den fineste av dem. Gi slipp på dem og gi 
slipp på begjæret etter å leve! Du har åttifire tusen benker av gull, 
sølv, elfenben og sandeltre, herre konge. De er trukket med 
langraggede ullpledd, broderte stoffer og førsteklasses sengetepper 
av bananantilopeskinn, og det er himmelsenger og sofaer med røde 
puter ved hodeog fotende. Gi slipp på dem og gi slipp på begjæret 
etter å leve! Du har åttifire tusen praktelefanter med gullpynt og 
gylne flagg og med et gylne overtrekksnett, herre konge. Den 
fremste av dem er elefantkongen Fullmåne. Gi slipp på dem og gi 
slipp på begjæret etter å leve! Du har åttifire tusen prakthester med 
gullpynt og gylne flagg og med gylne overtrekksnett, herre konge. 
Den fremste av dem er hestenes konge Tordensky. Gi slipp på dem 
og gi slipp på begjæret etter å leve! Du har han åttifire tusen vogner 
prydet med løveskinn, tigerskinn, leopardskinn og oransje klede, 
herre konge, og de er prydet med gullpynt, gullbannere og gylne 
overtrekksnett. Den prektigste av vognene blir kalt Seiersvognen. Gi 
slipp på dem og gi slipp på begjæret etter å leve! Du har åttifire 
tusen juveler, herre konge, og den kosteligste av disse er den 
verdifulle juvelen. Gi slipp på dem og gi slipp på begjæret etter å 
leve! Du har åttifire tusen kvinner, herre konge, og den fremste av 
disse er dronning Subhadda. Gi slipp på dem og gi slipp på begjæret 
etter å leve! Du har åttifire tusen borgere, herre konge, og fremst av 
disse er den verdifulle skattmesteren. Gi slipp på dem og gi slipp på 
begjæret etter å leve! Du har åttifire tusen vasaller, herre konge, og 
den fremste av disse er den verdifulle rådgiveren. Gi slipp på dem 
og gi slipp på begjæret etter å leve! Du har åttifire tusen kuer med 
bånd av fineste tøy og melkespann av bronse, herre konge. Gi slipp 
på dem og gi slipp på begjæret etter å leve! 


Du har åttifire tusen myriader av drakter av de fineste 
stoffer, herre konge, både av ull, bomull, silke og lin. Gi slipp på 
dem og gi slipp på begjæret etter å leve! Du har åttifire tusen 
tallerkener som det ble servert mat på både morgen og kveld, herre 
konge. Gi slipp på dem og gi slipp på begjæret etter å leve!” Straks 
etter dette døde kong Sudassana den store. Det var som når en 
mann har spist et solid måltid og blir døsig etter maten. Slik følte 
kongen det da døden kom. Etter at han var død, ble han gjenfødt i 
himmelen, i Brahmas verden. I førtiåtte tusen år levde Sudassana 
lykkelig som prins, Ananda. I førtiåtte tusen år var han kronprins og 
visekonge. I førtiåtte tusen år regjerte han som konge og i førtiåtte 
tusen år levde han tilbaketrukket som legmann i Dhamma-palasset. 
Etter at han hadde utviklet de fire verdifulle holdningene, døde han. 
Og etter døden ble han gjenfødt i Brahmas verden. Nå kan det 
hende du tror at kong Sudassana den store var en annen, Ånanda. 
Men det er ikke slik du skal se det. Det var jeg som var kong 
Sudassana den store den gangen. Det var jeg som hadde åttifire 
tusen byer, og hovedstaden Kusavatt var den fremste av dem. Det 
var jeg som hadde åttifire tusen palasser, og Dhamma-palasset var 
det vakreste. Det var jeg som hadde åttifire tusen saler, og den store 
kolonnesalen var den fineste av dem. Det var jeg som hadde åttifire 
tusen benker av gull, sølv, elfenben og sandeltre. De var trukket 
med langraggede ullpledd, broderte stoffer og førsteklasses 
sengetepper av bananantilopeskinn, og det var himmelsenger og 
sofaer med røde puter ved hode- og fotende. Det var jeg som hadde 
åttifire tusen praktelefanter med gullpynt og gylne flagg og med et 
gylne overtrekksnett. Den fremste av dem var elefantkongen 
Fullmåne. Det var jeg som hadde åttifire tusen prakthester med 
gullpynt og gylne flagg og med gylne overtrekksnett. Den fremste 
av dem var hestenes konge Tordensky. 


Det var jeg som hadde han åttifire tusen vogner prydet 
med løveskinn, tigerskinn, leopardskinn og oransje klede, og de var 
prydet med gullpynt, gullbannere og gylne overtrekksnett. Den 
prektigste av vognene ble kalt Seiersvognen. Det var jeg som hadde 
åttifire tusen juveler, og den kosteligste av disse var den verdifulle 
juvelen. Det var jeg som hadde åttifire tusen kvinner, og den 
fremste av disse var den verdifulle kvinnen. Det var jeg som hadde 
åttifire tusen borgere, og fremst av disse var den verdifulle 
skattmesteren. Det var jeg som hadde åttifire tusen vasaller, og den 
fremste av disse var den verdifulle rådgiveren. Det var jeg som 
hadde åttifire tusen kuer med bånd av fineste tøy og melkespann av 
bronse. Det var jeg som hadde åttifire tusen myriader av drakter av 
de fineste stoffer, både av ull, bomull, silke og lin. Det var jeg som 
hadde åttifire tusen tallerkener som det ble servert mat på både 
morgen og kveld. Den av de åttifire tusen byene som jeg bodde i 
den gangen, var hovedstaden Kusåvati. Det av de åttifire tusen 
palassene som jeg bodde i, var Dhamma-palasset. Den av de åttifire 
tusen salene som jeg oppholdt meg i, var den store kolonnesalen. De 
av de åttifire tusen benkene som jeg brukte, var av gull, sølv, 
elfenben og sandeltre. Den av de åttifire tusen praktelefantene som 
jeg red på, var elefantkongen Fullmåne. Den av de åttifire tusen 
prakthestene som jeg red på, var hestenes konge Tordensky. Den av 
de åttifire tusen vognene som jeg kjørte i, var Seiersvognen. Den av 
de åttifire tusen kvinnene som betjente meg den gangen, var en ung 
adelskvinne. 


På den tiden var jeg iført en av de åttifire tusen myriader 
av drakter av de fineste stoffer, av ull, bomull, silke og lin. Jeg 
pleide å spise en håndfull utsøkt mat som ble servert på en av de 
åttifire tusen tallerkenene. Du ser altså at alle disse betingede 
tilstandene tilhører fortiden, Ånanda, for nå er de borte, nå er de 
forsvunnet. Slik er det med alle betingede tilstander, Ananda. De er 
forgjengelige, uvarige og upålitelige. Derfor er det bare dumt å 
binde seg til dem, Ananda. Det er bedre å slippe taket og gjøre seg 
fri fra dem. Jeg husker at jeg har dødd akkurat her seks ganger 
tidligere, Ånanda, og den sjuende gangen var da hersket som 
rettferdig og rettmessig keiser over alle fire verdenshjørner, da jeg 
var folkenes verge og eide de sju verdifulle skatter. Jeg kan ikke 
tenke meg noe annet sted i hele verden med dens djevler, guder, 
filosofer og prester, med dens fyrster og vanlige mennesker, der den 
som har kommet fram til sannheten, heller bør dø for åttende 
gang.” Slik talte Mesteren. Igjen grep læremesteren ordet og uttalte 
dette verset: * Alt som er sammensatt, er forgjengelig, dets natur er 
å oppstå og gå til grunne, oppstå og gå til grunne — det er godt å 
finne fred.” 


18. Historien om Folkenes Okse Janavasabhasutta 
Innledning Dette er også en tekst som er basert på en episode i 
Mahaparinibbånasutta. Sammen med de følgende suttaene tar den 
for seg forholdet mellom Buddha og gudene. Buddha selv gjorde 
ikke krav på gudestatus og heller ikke på å være sendebud eller 
profet for noen gud. Hans tilhengere ga heller ikke uttrykk for slike 
krav. Hele hans læresystem er uavhengig av noe gudebegrep. Men 
troen på guder av mange forskjellige kategorier var allment utbredt, 
og buddhismen måtte finne en måte å forholde seg til disse 
forestillingene på. I motsetning til kristendommen, som for det 
meste forsøkte å utrydde troen på andre guder overalt hvor den fikk 
innpass, valgte buddhismen en annen strategi. I stedet for å gå til 
angrep på gudene, forsøkte buddhistene nærmest å "omvende” dem 
til Buddhas lære og finne en form for sameksistens med dem. Den 
tyske forskeren Helmuth von Glasenapp oppfant ordet *nonteisme” 
for denne holdningen. Buddhismen er ikke teistisk, siden den ikke 
baserer seg på noen form for gudetro. Den er heller ikke ateistisk, 
ettersom den anerkjenner at det godt kan eksistere en lang rekke 
forskjellige guder. Men den legger ikke noen læremessig vekt på 
disse gudene, og kan derfor betraktes som nonteistisk. I sin skildring 
av gudene gir både denne og neste sutta uttrykk for en subtil 
humor, idet tekstene lar gudene hylle Buddha og proklamere rent 
buddhistiske læresetninger. Disse tekstene og denne 
problemstillingen kan virke fremmed og lite relevant for oss i dag. 
Men de oppsto som svar på høyst reelle problemer for den tidens 
mennesker i India. De hadde sine tradisjonelle trosforestillinger og 
riter som de var vant med og knyttet til, og hvordan skulle de da 
forholde seg til denne nye læren som Buddha og hans elever 
proklamerte? Ville gudene godta dette nye? Med disse 


tekstene forsøkte buddhistene å dempe den psykologiske 
angsten dette må ha medført, og berolige folk med at gudene var 
fullt og helt på deres side og godkjente Buddhas lære av hele sitt 
hjerte. Tekstene blir derfor å betrakte som tendensskrifter eller 
propagandatekster som hadde til hensikt å gjøre det lettere for folk 
å overvinne frykten for gudenes vrede hvis de følte seg tiltrukket av 
Buddhas lære og gikk over til denne. For gudene, og i denne teksten 
særlig Brahma selv, den høyeste guden, var på deres parti og støttet 
dem fullt ut. 


Historien om Folkenes Okse Slik har jeg hørt det: En gang 
oppholdt Mesteren seg i Mursteinshallen i Nådika. Mens han var 
der, forklarte han hvordan tilhengere som var avgått ved døden, var 
blitt gjenfødt. Han fortalte om tilhengere fra mange forskjellige folk 
og distrikter, både fra Kåsi, Kosala, Vajji, Malla, Ceti, Vamsa, Kuru, 
Paficala, Maccha og Siirasena: *Der har den blitt gjenfødt, og der 
har den blitt gjenfødt. Mer enn femti av mine tilhengere som er 
avgått ved døden her i Nådika, har gjort slutt på de fem bindingene 
som lenket dem til denne tilværelsen. De er født på ny, og der de nå 
er, skal de finne det endelige nibbana og ikke vende tilbake fra den 
verdenen. Mer enn nitti av mine tilhengere som er døde her i 
Nådika, har gjort slutt på tre bindinger som lenket dem til denne 
tilværelsen, og svekket begjæret, motviljen og forvirringen i sitt 
indre. De kommer til å vende tilbake til denne verdenen en gang til, 
og så kommer de til å gjøre slutt på lidelse. Mer enn fem hundre av 
mine tilhengere som er døde her i Niådika, har gjort slutt på tre 
bindinger som lenket dem til denne tilværelsen og de har gått ut i 
strømmen. De kommer ikke til å få tilbakefall og er sikret full 
oppvåkning. * Da Buddhas tilhengere i Nådika hørte Mesteren gi 
denne forklaringen, ble de lykkelige, tilfredse og glade til sinns. 
Ananda fikk høre dette, og tenkte: *Men Mesteren har jo også lenge 
hatt mange tilhengere i Magadha. Mange av disse er også døde, 
men nå kunne man jo nesten tro at han ikke har hatt noen 
tilhengere i Ar7iga og Magadha. Disse hadde også tillit til Buddha, 
til læren og til forsamlingen, og de levde et rent og etisk liv. 
Mesteren har ikke sagt noe om hvordan det gikk med dem. Men det 
ville det være bra om han gjorde, for det ville glede mange og gi 
dem en god framtid. Og hva med kong Seniya Bimbisåra, den 
rettferdige og rettmessige kongen av Magadha, som regjerte til gagn 
for både brahmaner og borgere, både byfolk og bønder? Folk 
lovpriser ham med ord som disse: 'Den rettferdige og rettmessige 


kongen vår som gledet så mange, er død! Så godt vi hadde 
det under den rettferdige og rettmessige kongens regjeringstid!” Og 
kongen hadde tillit til Buddha, til læren og til forsamlingen, og han 
levde et rent og etisk liv. Folk sier om ham at han hadde tillit til 
Buddha, læren og forsamlingen helt til sin siste stund, men nå er 
han død. Mesteren har ikke sagt noe om hvordan det gikk med ham. 
Men det ville det være bra om han gjorde, for det ville glede mange 
og gi dem en god framtid. Videre nådde Mesteren full oppvåkning i 
Magadha. Hvorfor forklarer ikke Mesteren hvordan det har gått 
med de av tilhengerne hans der som er døde, siden det var der han 
nådde full oppvåkning? Når han ikke sier noe om dette, blir 
tilhengerne hans i Magadha triste, og når de reagerer slik, hvorfor 
forklarer han da ikke noe om dette?” Ananda ble sittende for seg 
selv og grunn over dette. Men da morgenen kom, sto han opp og 
gikk til Mesteren, hilste respektfullt på ham og satte seg ned. Da 
han hadde satt seg, fortalte han hva han hadde hørt og tenkt, og 
spurte hvorfor Mesteren ikke sa noe om avdøde tilhengere i 
Magadha. Deretter reiste han seg, tok høflig avskjed med Mesteren 
og gikk. Litt etter at Ananda hadde gått, tok Mesteren på seg 
kappen, tok matbollen og gikk til Nadika for å få mat. Etter at 
matrunden og måltidet var over, vasket han føttene og gikk inn i 
Mursteinshallen. Der ble han sittende og tenke på de tilhengerne i 
Magadha som var avgått ved døden, og konsentrerte seg helt om 
dette spørsmålet. *Jeg skal finne ut hvordan det går med dem,” 
tenkte han. Mesteren så hvordan det var gått med de av tilhengerne 
hans i Magadha som var døde. Etterpå reiste han seg fra sitteplassen 
sin, gikk ut av huset og satte seg i skyggen utenfor. Da gikk Ananda 
bort og hilste ærbødig på Mesteren, satte seg og sa: *Du ser så 
fornøyd ut, Mester. Det er rent som du stråler av tilfredshet! Har du 
hatt en god dag i dag, Mester?” *Du spurte meg om tilhengerne fra 
Magadha, Ananda. Etterpå gikk jeg matrunden i Nådika, og da jeg 
hadde spist, vasket jeg føttene og satte meg i Mursteinshallen mens 
jeg konsentrerte meg helt og fullt om hvordan det var gått med 


de tilhengerne i Magadha som var avgått ved døden. Da så 
jeg hvordan det gikk med dem. Plutselig grep en usynlig ånd ordet 
og sa: *Jeg er Folkenes Okse, Mester, jeg er Folkenes Okse.” Har du 
noen gang hørt om en som heter Folkenes Okse, Ananda?” *Nei, jeg 
har aldri hørt om noen som heter Folkenes Okse, Mester. Men jeg 
får gåsehud av å høre dette navnet. Det kan ikke være noen 
ubetydelig ånd som kaller seg Folkenes Okse.” "Etter at disse ordene 
var blitt uttalt, viste ånden seg for meg i imponerende skikkelse, 
Ånanda. Den grep ordet igjen, og nå sa den: *Jeg var Bimbisåra, 
Mester, jeg var Bimbisåra. Dette er sjuende gangen jeg er blitt 
gjenfødt i den store kong Vessavanas følge. Etter at jeg døde som 
menneskekonge, er jeg nå blitt konge over åndene i himmelen. 
Fjorten liv — sju ganger her og sju ganger der — husker jeg at jeg 
tidligere har levd. Nå vet jeg at jeg er sikret i lang tid mot å falle 
ned i pinefulle tilstander, Mester. Men jeg vil gjerne bli en som 
vender tilbake bare én gang.” *Det du sier her, er virkelig bra, 
Folkenes Okse, når du forteller at du er sikret i lang tid mot å falle 
ned i pinefulle tilstander og at du gjerne vil bli en som vender 
tilbake bare én gang. Men hva kommer det av at du framstår i en så 
imponerende skikkelse?” *Det er ene og alene som følge av dine 
veiledninger, Mester. Fra det øyeblikket jeg ble overbevist og sluttet 
meg til deg, Mester, ble jeg sikret i lang tid mot å falle ned i 
pinefulle tilstander. Men jeg vil gjerne bli en som vender tilbake 
bare én gang. Jeg var på vei til kong Viriilhaka med en beskjed fra 
kong Vessavana, da jeg fikk se Mesteren gå inn i Mursteinshallen og 
konsentrere seg om spørsmålet om hvordan det var gått med 
avdøde tilhengere fra Magadha. Nå har jeg imidlertid 


nettopp hørt kong Vessavana gjøre rede for hvordan det 
har gått med den og den. Derfor tenkte jeg at jeg kunne komme 
innom og fortelle deg det. Dette er de to grunnene til at jeg 
oppsøker deg nå, Mester. En gang for lenge siden hadde de trettitre 
gudene og deres følge samlet seg i Den gode læres sal for å 
helligholde fullmånenatten den femtende i måneden ved regntidens 
begynnelse. De var omgitt av himmelske skarer anført av kongene 
over de fire himmelretningene. I øst satt kong Dhatarattha med 
ansiktet vendt vestover mot gudeforsamlingen. I sør satt kong 
Viriilhaka med ansiktet vendt nordover mot gudeforsamlingen. I 
vest satt kong Viriipakkha med ansiktet vendt østover mot 
gudeforsamlingen, og i nord satt kong Vessavana med ansiktet 
vendt sørover mot gudeforsamlingen. Hver gang de trettitre gudene 
med hele sitt følge setter seg i Den gode læres sal, omgitt av 
himmelske skarer anført av kongene av de fire himmelretningene, 
pleier de å sitte på den måten. Våre plasser var bak dem igjen. De 
gudene som var blitt gjenfødt i himmelen fordi de hadde praktisert 
din lære, Mester, overstrålte de andre gudene i skjønnhet og glans. 
De trettitre gudene gledet seg stort over dette. De jublet og sa at nå 
øker himmelens skarer, mens demonenes flokk blir mindre. Da 
Sakka, gudenes konge, så hvor glade de trettitre gudene var, uttalte 
han disse versene: De trettitre jubler, både gudene og deres konge. 
De lovpriser Buddha og hans gode lære når de ser den herlige 
stråleglansen til nye gudene som er kommet hit fordi de har 
praktisert Mesterens lære. Vismannens elever har oppnådd dyp 
innsikt, og de overstråler de andre i skjønnhet og glans. De trettitre 
gudene med sin konge jubler når de ser dette, og de lovpriser 
Buddha og hans gode lære. 


De trettitre gudene ble enda gladere da de hørte dette. De 
jublet og sa at nå øker himmelens skarer, mens demonenes flokk 
blir mindre. Deretter tok de trettitre gudene opp den saken de 
hadde kommet sammen for å drøfte. Etter at rådslagningen var 
ferdig, ble de trettitre gudene stående ved sitteplassene sine. Da 
kongene hadde lyttet og mottatt råd, ble hver av dem stående rolig 
ved plassen sin. Med ett viste det seg et veldig lysskjær i nord, og 
det lyste så kraftig at det overstrålte alle gudenes glans. Da talte 
Sakka, gudenes konge, til de trettitre gudene og sa: *Når det viser 
seg et veldig lysskjær som overstråler alle gudenes glans, betyr det 
at Brahma kommer. For slik er tegnet som varsler Brahmas 
ankomst.” Når tegnet viser seg, vil Brahma komme til syne. Tegnet 
på Brahmas ankomst er et kraftig lysskjær. Da satte de trettitre 
gudene seg igjen, og sa: *Vi skal få vite hva det er som lyser så 
sterkt, og når vi vet hvem som står bak det, skal vi gå og møte 
ham.” Deretter sa både de fire kongene og de andre gudene det 
samme, og alle satte seg. Da viste den evigunge Brahma seg for de 
trettitre gudene i form av en materiell skikkelse han skapte. For 
Brahmas naturlige skikkelse er slik at de trettitre gudene ikke kan se 
den. Og da den evigunge Brahma viste seg for de andre gudene, 
overstrålte han dem alle i glans og herlighet på samme måte som en 
gullstatue overstråler en vanlig menneskeskikkelse. Når den 
evigunge Brahma viser seg for de trettitre gudene, er det ingen gud 
i forsamlingen som hilser ham, reiser seg eller ber ham sitte ned. 
Alle blir bare sittende tause med håndflatene mot hverandre løftet 
til hilsen, for de vet at dersom den 


evigunge Brahma vil noe med en av dem, vil han sette seg 
ned hos ham. Og når den evigunge Brahma setter seg ned hos en av 
gudene, blir denne guden fylt av sublim lykke og tilfredshet, på 
samme måte som en fyrste fylles av sublim lykke og tilfredshet når 
han blir salvet og innsatt som konge. Nå viste den evigunge Brahma 
seg for de trettitre gudene i skikkelse av prins Paficasikha. Like 
raskt som en kraftig mann bøyer eller strekker ut armen sin, steg 
han til værs og satte seg i luften med korslagte bein. Da de trettitre 
gudene så dette, ble de glade og utbrøt: De trettitre jubler, både 
gudene og deres konge. De lovpriser Buddha og hans gode lære når 
de ser den herlige stråleglansen til nye gudene som er kommet hit 
fordi de har praktisert Mesterens lære. Vismannens elever har 
oppnådd dyp innsikt, og de overstråler de andre i skjønnhet og 
glans. De trettitre gudene med sin konge jubler når de ser dette, og 
de lovpriser Buddha og hans gode lære. Den evigunge Brahma talte 
om dette, og stemmen hans hadde åtte egenskaper. Den var tydelig, 
forståelig, behagelig, tiltalende, fyldig, fokusert, dyp og 
velklingende. Stemmen hans nådde ut over hele forsamlingen, men 
ikke lenger ut. Når noen har en stemme med disse åtte 
egenskapene, sier man at han har en guddommelig røst. Deretter 
skapte den evigunge Brahma trettitre bilder av seg selv, og hvert av 
dem satte seg ned hos en av de trettitre gudene og snakket til ham: 
*Hva mener så dere om dette, mine herrer guder? Er det ikke så at 
Mesteren har handlet til beste for mange, at han gleder mange fordi 
han har omsorg for andre og fordi han tenker på både guders og 
menneskers ve og vel? Av dem som har tatt tilflukt til Buddha, 
læren og forsamlingen, og som har levd et rent og etisk liv, kommer 
noen til de gudene som hersker over andres skaperverk etter at de 
er døde. 


Andre kommer til de gudene som liker å skape, til de 
lykkelige gudene, til vektergudene, til de trettitre gudene, til følget 
til kongene over de fire himmelretningene eller i det minste til 
gandhabbaenes skare.” Dette sa den evigunge Brahma, og han talte 
slik at hver av de trettitre gudene tenkte: *Han sitter her hos meg, 
og det er bare meg han snakker til.” Mens den ene talte, talte alle 
bildene. Da den ene tiet, tiet de alle. Derfor trodde alle de trettitre 
med kongen i spissen: *Han sitter hos meg og taler bare til meg.” 
Deretter viste den evigunge Brahma seg igjen bare i én enkelt 
skikkelse. Han gikk bort og satte seg hos Sakka, gudenes konge, og 
talte til de trettitre gudene: *Hva mener dere så om dette, mine 
herrer guder? Har ikke den ærverdige Mester, han som har våknet 
fullt og helt ved egen hjelp, han som vet og ser, gitt tydelig 
undervisning i de fire kraftige metodene slik at man kan utvikle 
dem, bli dyktig i dem og praktisere dem? Hvilke fire? Det er når en 
munk praktiserer en kraftig metode ved å anvende interesse, flid og 
konsentrasjon, ved å anvende viljestyrke, flid og konsentrasjon, ved 
å konsentrere sinnet med flid og konsentrasjon og ved å utforske 
fenomenene med flid og konsentrasjon. Dette er de fire kraftige 
metodene som den ærverdige Mester, han som har våknet fullt og 
helt ved egen hjelp, han som vet og ser, har gitt tydelig 
undervisning i slik at man kan utvikle dem, bli dyktig i dem og 
praktisere dem. Alle brahmaner eller asketer som før i tiden har 
utviklet forskjellige former for magiske krefter, har gjort det ved å 
utvikle og trene disse fire metodene. Alle brahmaner eller asketer 
som i fremtiden kommer til å utvikle forskjellige former for magiske 
krefter, kommer til å gjøre det ved å utvikle og trene disse fire 
metodene. Alle brahmaner eller asketer som nå til dags utvikler 
forskjellige former for magiske krefter, gjør det ved å utvikle og 
trene disse fire metodene. Ser dere slike magiske krefter hos meg, 

dere trettitre guder?” *Ja, Brahma.” *Jeg har også 
praktisert disse fire kraftige metodene, blitt dyktig i dem og utviklet 
dem.” Dette sa den evigunge Brahma. Etterpå talte han igjen til de 
trettitre gudene Og sa: *Hva mener dere så om dette, mine herrer 
guder? Har ikke den ærverdige Mester, han som har våknet fullt og 
helt ved egen hjelp, han som vet og ser, forklart tre veier til 
velvære? Hvilke tre? Sett at en mann er henfallen til sansenytelser 
og usunne vaner. Etter en tid får han høre den edle lære. Han tenker 
grundig gjennom saken og begynner å følge lærens anvisninger ned 
til den minste detalj. Dette gjør at han ikke lenger er henfallen til 
sansenytelser og usunne vaner, og dette fører videre til at han føler 
velvære som øker til lykke. Det er som når tilfredshet forvandles til 
glede. Slik føler han velvære som øker til lykke når han ikke lenger 
er henfallen til sansenytelser og usunne vaner. Dette er den første 
av de tre veiene til velvære som den ærverdige Mester, han som har 
våknet fullt og helt ved egen hjelp, han som vet og ser, har forklart. 
Tenk dere en annen mann som ikke har klart å la sine tendenser til 
grove handlinger, grov tale og grove tanker falle til ro. Etter en tid 
får han høre den edle lære. Han tenker grundig gjennom saken og 
begynner å følge lærens anvisninger ned til den minste detalj. Dette 
gjør at tendensene 1 ham til grove handlinger, grov tale og grove 
tanker faller til ro, og dette fører videre til at han føler velvære som 
øker til lykke. Det er som når tilfredshet forvandles til glede. Slik 
føler han velvære som øker til lykke når tendensene i ham til grove 
handlinger, grov tale og grove tanker faller til ro. Dette er den 
andre av de tre veiene til velvære som den ærverdige Mester, han 
som har våknet fullt og helt ved egen hjelp, han som vet og ser, har 
forklart. Sett videre at en mann ikke riktig vet hva som er sunt og 
hva som er usunt, hva som er klanderverdig og hva som ikke er 
klanderverdig, hva som bør gjøres og hva som ikke bør gjøres, hva 
som er dårlig og hva som er godt, eller hva som er lyst, mørkt eller 
blandet. Etter en tid får han høre den edle lære. Han tenker grundig 


gjennom saken og begynner å følge lærens anvisninger ned 
til den minste detalj. Dette gjør at han forstår tingene som de er og 
ser hva som er sunt og hva som er usunt, hva som er klanderverdig 
og hva som ikke er klanderverdig, hva som bør gjøres og hva som 
ikke bør gjøres, hva som er dårlig og hva som er godt, eller hva som 
er lyst, mørkt eller blandet, og dette fører videre til at han føler 
velvære som øker til lykke. Det er som når tilfredshet forvandles til 
glede. Slik føler han velvære som øker til lykke når han forstår 
tingene som de er og ser hva som er sunt og hva som er usunt, hva 
som er klanderverdig og hva som ikke er klanderverdig, hva som 
bør gjøres og hva som ikke bør gjøres, hva som er dårlig og hva som 
er godt, eller hva som er lyst, mørkt eller blandet. Dette er den 
andre av de tre veiene til velvære som den ærverdige Mester, han 
som har våknet fullt og helt ved egen hjelp, han som vet og ser, har 
forklart.” Dette sa den evigunge Brahma. Etterpå talte han igjen til 
de trettitre gudene Og sa: *Hva mener dere om så dette, mine 
herrer guder? Har ikke den ærverdige Mester, som har våknet fullt 
og helt ved egen hjelp, han som vet og ser, gitt tydelig undervisning 
i de fire hovedområder for oppmerksomheten, slik at andre kan 
oppnå det som er godt? Sett at en munk gir slipp på grådighet og 
motvilje overfor verden, Ananda, og betrakter sin egen kropp som 
kropp, energisk og med oppmerksomhet og klar forståelse. Når han 
gjør dette, blir han fullstendig konsentrert og klar, og når han er 
blitt fullstendig konsentrert og klar, får han innsikt og forståelse av 
andres kropper. Og likedan betrakter han sine egne følelser som 
følelser, energisk og med oppmerksomhet og klar forståelse. Når 
han gjør dette, blir han fullstendig konsentrert og klar, og når han 
er blitt fullstendig konsentrert og klar, får han innsikt og forståelse 
av andres følelser. Han betrakter videre sine egne tanker som 
tanker, energisk og med oppmerksomhet og klar forståelse. Når han 
gjør dette, blir han fullstendig konsentrert og klar, og når han er 
blitt fullstendig konsentrert og klar, får han innsikt og forståelse av 
andres tanker. Og han betrakter sine indre fenomener som 
fenomener, energisk og med oppmerksomhet og klar forståelse. Når 
han gjør dette, blir han fullstendig konsentrert og klar, og når han 
er blitt fullstendig konsentrert og klar, får han innsikt 


og forståelse av ytre fenomener.” Dette sa den evigunge 
Brahma. Etterpå talte han igjen til de trettitre gudene Og sa: *Hva 
mener dere om så dette, mine herrer guder? Har ikke den ærverdige 
Mester, som har våknet fullt og helt ved egen hjelp, han som vet og 
ser, fortalt om sju konsentrasjonsfaktorer som bidrar til å utvikle og 
foredle rett konsentrasjon? Hvilke sju? Det er rett syn, rett 
beslutning, rett tale, rett handling, rett levevei, rett bestrebelse og 
rett oppmerksomhet. Når konsentrasjonen baserer seg på disse sju 
faktorene, kaller vi den edel og rett konsentrasjon med riktig 
grunnlag og riktige faktorer. Rett syn fører til rett beslutning, rett 
beslutning fører til rett tale, rett tale fører til rett handling, rett 
handling fører til rett levevei, rett levevei fører til rett bestrebelse, 
rett bestrebelse fører til rett oppmerksomhet, rett oppmerksomhet 
fører til rett konsentrasjon, rett konsentrasjon fører til rett kunnskap 
og rett kunnskap fører til rett frigjøring. Når man sier at den læren 
som Mesteren har forklart så tydelig, er noe som alle selv kan se, at 
den gir resultater her og nå, innbyr til innsyn, fører til målet og 
forstandige mennesker kan selv finne ut av den, slik at porten til 
friheten fra død er åpnet — da er dette riktig. For den læren som 
Mesteren har forklart så tydelig, er noe som alle selv kan se. Den gir 
resultater her og nå, innbyr til innsyn, fører til målet og forstandige 
mennesker kan selv finne ut av den. Porten til friheten fra død er 
åpnet. De som har urokkelig tillit til Buddha, til læren og til 
forsamlingen, og som har en etikk som de edle verdsetter, som er 
blitt gjenfødt blant oss fordi de har praktisert Buddhas lære — og av 
dem er det over to millioner fire hundre tusen som har dødd i 
Magadha — og som har utslettet tre bindinger, har gått ut i 
strømmen. De kommer ikke til å få tilbakefall og er sikret full 
oppvåkning. Videre er det mange som vil vende tilbake bare én 
gang. Men de andre, de som har bygd opp en skatt av fortjenester, 
vil jeg ikke engang prøve å telle, 


for da er jeg redd det kan bli feil.” Dette sa den evigunge 
Brahma. Da tenkte kong Vessavana: 'Det er vidunderlig og fantastisk 
at det finnes en så ypperlig læremester og en så ypperlig lære, og 
det er blitt bekjentgjort en så ypperlig vei til det herligste!” Brahma 
så hva Vessavana tenkte på, og sa: *Hva mener du så om dette, 
kong Vessavana? Før i tiden har det også eksistert en så ypperlig 
læremester og en så ypperlig lære, og det er blitt bekjentgjort en så 
ypperlig vei til det herligste. Og i framtiden kommer det også til å 
finnes en så ypperlig læremester og en så ypperlig lære, og det vil 
bli bekjentgjort en så ypperlig vei til det herligste.” Dette sa den 
evigunge Brahma til de trettitre gudene. Da kong Vessavana selv 
hadde hørt og mottatt det, fortalte han det til sitt eget følge. Ånden 
Folkenes Okse hørte og mottok selv hva kong Vessavana fortalte, og 
fortalte det videre til Mesteren. Da Mesteren selv hadde hørt og 
mottatt det og forstått det fullt ut, fortalte han det til Ananda. Og 
Ånanda fortalte det videre til munker, nonner, legmenn og 
legkvinner. På den måten ble de verdifulle holdningene som 
Buddhas lære fremmer, styrket, bekjentgjort og spredd til mange 
mennesker. 


19. Historien om Govinda den store Mahaågovindasuttanta 
Innledning Selv om denne teksten formelt sett er en jåtaka, har den 
mye til felles med foregående tekst. Også her ser vi at gudene 
lovpriser Buddha og gjør seg til talsmenn for hans lære. Indias 
gudeverden er kompleks og mangfoldig og viser store variasjoner 
både over tid og fra lokalsamfunn til lokalsamfunn. For 
religionshistorikere er det interessant å se det tverrsnittet av den 
indiske gudeverdenen som denne og neste tekst gir. Vi har allerede 
sett at Brahma innehar en viktig rolle, og det samme har Sakka, 
som er den samme som den vediske guden Indra. I tillegg viser de 
buddhistiske tekstene at to gudekollektiver — gudene over de fire 
himmelretningen og forsamlingen av trettitre guder — må ha 
innehatt en viktig plass i folks bevissthet. Sammenligner vi disse 
med nyere tids hinduisme, ser vi at flere av disse har gått over i 
glemselens rekker, mens andre er kommet til og har fått viktige 
roller. Av nyere guder som er viktige i vår tids hinduisme, er Vishnu 
bare nevnt nærmest i forbifarten i neste tekst, mens Shiva, Krishna 
og Kali, for bare å nevne noen, ikke forekommer i disse tekstene i 
det hele tatt. Det var viktig å "omvende” gudene. En annen gruppe 
som buddhistene også la vekt på å få over på sin side, var 
brahmanene, siden disse hadde nøkkelroller i samfunnet. Tekstene 
viser da også at mange av Buddhas elever kom fra brahmanstanden, 
men siden Buddha tok til orde for likhet mellom menneskene, 
opplevde de fleste brahmanene buddhismen som en trussel mot 
deres privilegier. I denne teksten finner vi da også en gjenklang av 
debatten mellom brahmaner og buddhister, når brahmanen Govinda 
gir uttrykk for misnøye med de offerritene som var selve grunnlaget 
for brahmanenes opphøyde status. 


I Tevijjasutta (tekst nr. 13 i bd. 1) så vi at de fire positive 
holdningene vennlighet, medfølelse, glede på andres vegne og 
nøktern sinnsro ble omtalt som veien til Gud, til Brahma. Dette 
gjentas også i denne teksten, og det er mulig at dette reflekterer et 
førbuddhistisk ideal. Men samtidig gir Buddha klart uttrykk for at 
selv om det i og for seg kan være bra å komme til Gud i himmelen, 
har hans egen lære et langt høyere mål. 


Historien om Govinda den store Slik har jeg hørt det: En 
gang var Mesteren oppe på Gribbetoppen. Da det led ut på natten, 
viste gandhabbaen Paficasikha seg for ham i stor stråleglans, så hele 
Gribbetoppen lå badet i lys. Paficasikha gikk fram og hilste høflig 
på Mesteren og sa til ham: *Jeg vil gjerne fortelle deg noe som jeg 
selv har hørt i de trettitre gudenes himmel, Mester.” «Så fortell meg 
det, Paficasikha,” svarte Mesteren. *En gang for lenge siden hadde 
de trettitre gudene og deres følge samlet seg i Den gode læres sal for 
å helligholde fullmånenatten den femtende i måneden ved 
regntidens begynnelse. De var omgitt av himmelske skarer anført av 
kongene over de fire himmelretningene. I øst satt kong Dhatarattha 
med ansiktet vendt vestover mot gudeforsamlingen. I sør satt kong 
Viriilhaka med ansiktet vendt nordover mot gudeforsamlingen. I 
vest satt kong Viriipakkha med ansiktet vendt østover mot 
gudeforsamlingen, og i nord satt kong Vessavana med ansiktet 
vendt sørover mot gudeforsamlingen. Hver gang de trettitre gudene 
med hele sitt følge setter seg i Den gode læres sal, omgitt av 
himmelske skarer anført av kongene av de fire himmelretningene, 
pleier de å sitte på den måten. Våre plasser var bak dem igjen. De 
gudene som var blitt gjenfødt i himmelen fordi de hadde praktisert 
din lære, Mester, overstrålte de andre gudene i skjønnhet og glans. 
De trettitre gudene gledet seg stort over dette. De jublet og sa at nå 
øker himmelens skarer, mens demonenes flokk blir mindre. Da 
Sakka, gudenes konge, så hvor glade de trettitre gudene var, uttalte 
han disse versene: 'De trettitre jubler, både gudene og deres konge. 
De lovpriser Buddha og hans gode lære når de ser den herlige 
stråleglansen til nye gudene som er kommet hit fordi de har 
praktisert Mesterens lære. 


Vismannens elever har oppnådd dyp innsikt, og de 
overstråler de andre i skjønnhet og glans. De trettitre gudene med 
sin konge jubler når de ser dette, og de lovpriser Buddha og hans 
gode lære.” De trettitre gudene ble enda gladere da de hørte dette. 
De jublet og sa at nå øker himmelens skarer, mens demonenes flokk 
blir mindre. Da Sakka, gudenes konge, så at de trettitre gudene var 
tilfredse og glade, sa han: *Vil dere høre åtte sannferdige 
lovprisninger av Mesteren, mine herrer?” 'De vil vi gjerne høre,” 
svarte de. Da framsa Sakka, gudenes konge, disse åtte sannferdige 
lovprisningene av Mesteren for de trettitre gudene: *Hva mener 
dere så om dette, dere trettitre guder? Selv om vi undersøker både i 
fortid og nåtid, finner vi ingen andre lærere enn Mesteren som har 
vist en så stor omsorg for vanlige mennesker, eller som ut fra sin 
medfølelse med verden har gjort så mye til beste og til nytte for 
både guder og mennesker. Selv om vi undersøker både i fortid og 
nåtid, finner vi ingen andre lærere enn Mesteren som har 
proklamert en lære som alle selv kan se. Den gir resultater her og 
nå, innbyr til innsyn, fører til målet og forstandige mennesker kan 
selv finne ut av den. Selv om vi undersøker både i fortid og nåtid, 
finner vi ingen andre lærere enn Mesteren som har gitt klar beskjed 
om hva som er sunt og hva som er usunt, hva vi bør unngå og hva 
vi ikke bør unngå, hva vi bør praktisere og hva vi ikke bør 
praktisere, hva som er usselt og hva som er edelt, hva som gir 
mørke og hva som gir lyse resultater. Selv om vi undersøker både i 
fortid og nåtid, finner vi ingen andre lærere enn Mesteren som har 
gitt elevene sine så klare veiledninger om hvilken praksis som fører 
til nibbana, for praksisen fører naturlig i retning av nibbana. Det er 
som når elven Jamuna renner ut i Ganges. På samme måte har 
Mesteren gitt elevene sine klare veiledninger om hvilken praksis 
som fører til nibbana. 


Selv om vi undersøker både i fortid og nåtid, finner vi 
ingen andre lærere enn Mesteren som har utviklet et så dypt 
vennskap både med dem som er under opplæring og med dem som 
har fullført treningen og utryddet forurensningene i sinnet. 
Mesteren viser dem ikke bort, men lever sammen med dem i full 
harmoni og forståelse. Selv om vi undersøker både i fortid og nåtid, 
finner vi ingen andre lærere enn Mesteren som får så mange gaver 
og så mye ros, slik at han hedres like mye som en adelsmann, men 
som likevel spiser det han får, uten å la stoltheten gå til hodet på 
seg. Selv om vi undersøker både i fortid og nåtid, finner vi ingen 
andre lærere enn Mesteren som handler i samsvar med det han sier 
og som taler i samsvar med det han gjør i både stort og smått. Selv 
om vi undersøker både i fortid og nåtid, finner vi ingen andre 
lærere enn Mesteren som har overvunnet all tvilrådighet, som ikke 
vakler med hensyn til hva som er hva, som har nådd det målet han 
satte seg og etterlever den edleste standard.” Dette var de åtte 
sannferdige lovprisningene av Mesteren som Sakka, gudenes konge, 
framførte for de trettitre gudene. Og da gudene hørte dette, ble de 
enda gladere og enda mer tilfredse. Da grep noen av gudene ordet 
og sa: *Å, tenk om fire slike fullkomment oppvåknede kunne stå 
fram i verden og undervise i læren slik Mesteren gjør nå! Det ville 
være til stor glede og nytte for folk og til stort gagn for både guder 
og mennesker.” Men andre guder svarte: "Vi trenger ikke å ønske 
oss så mange som fire. Det ville være til stor glede og nytte for folk 
og til stort gagn for både guder og mennesker om tre slike 
fullkomment oppvåknede kunne stå fram i verden og undervise i 
læren slik Mesteren gjør nå.” Andre, derimot, sa at det ville være 
bra selv om det bare var to slike fullkomment oppvåknede som 
kunne stå fram i verden og undervise i læren slik Mesteren gjør nå. 
Da grep Sakka, gudenes konge, ordet og talte til de trettitre gudene: 
*'Det er umulig, mine herrer. To ærverdige og fullkomment 
oppvåknede kan ikke stå fram samtidig i samme verdenssystem. 
Noe slikt er ikke mulig. Vi får håpe at 


Mesteren kan leve lenge og bevare helsen, mine herrer! 
Det vil bli til glede og nytte for mange, og det vil bli til nytte, glede 
og gagn for både guder og mennesker.” Deretter tok de trettitre 
gudene opp den saken de hadde kommet sammen for å drøfte. Etter 
at rådslagningen var ferdig, ble de trettitre gudene stående ved 
sitteplassene sine. Da kongene hadde lyttet og mottatt råd, ble hver 
av dem stående rolig ved plassen sin. Med ett viste det seg et veldig 
lysskjær i nord, og det lyste så kraftig at det overstrålte alle gudenes 
glans. Da talte Sakka, gudenes konge, til de trettitre gudene og sa: 
*Når det viser seg et veldig lysskjær som overstråler alle gudenes 
glans, betyr det at Brahma kommer. For slik er tegnet som varsler 
Brahmas ankomst.” Når tegnet viser seg, vil Brahma komme til 
syne. Tegnet på Brahmas ankomst er et kraftig lysskjær. Da satte de 
trettitre gudene seg igjen, og sa: *Vi skal få vite hva det er som lyser 
så sterkt, og når vi vet hvem som står bak det, skal vi gå og møte 
ham.” Deretter sa både de fire kongene og de andre gudene det 
samme, og alle satte seg. Da viste den evigunge Brahma seg for de 
trettitre gudene i form av en materiell skikkelse han skapte. For 
Brahmas naturlige skikkelse er slik at de trettitre gudene ikke kan se 
den. Og da den evigunge Brahma viste seg for de andre gudene, 
overstrålte han dem alle i glans og herlighet på samme måte som en 
gullstatue overstråler en vanlig menneskeskikkelse. Når den 
evigunge Brahma viser seg for de trettitre gudene, er det ingen gud 
i forsamlingen som hilser ham, reiser seg eller ber ham sitte ned. 
Alle blir bare sittende tause med håndflatene mot hverandre løftet 
til hilsen, for de vet at dersom den 


evigunge Brahma vil noe med en av dem, vil han sette seg 
ned hos ham. Og når den evigunge Brahma setter seg ned hos en av 
gudene, blir denne guden fylt av sublim lykke og tilfredshet, på 
samme måte som en fyrste fylles av sublim lykke og tilfredshet når 
han blir salvet og innsatt som konge. Da den evigunge Brahma så 
hvor glade og tilfredse de trettitre gudene var, gjorde han seg 
usynlig og uttalte: 'De trettitre jubler, både gudene og deres konge. 
De lovpriser Buddha og hans gode lære når de ser den herlige 
stråleglansen til nye gudene som er kommet hit fordi de har 
praktisert Mesterens lære. Vismannens elever har oppnådd dyp 
innsikt, og de overstråler de andre i skjønnhet og glans. De trettitre 
gudene med sin konge jubler når de ser dette, og de lovpriser 
Buddha og hans gode lære.” Den evigunge Brahma talte om dette, 
og stemmen hans hadde åtte egenskaper. Den var tydelig, forståelig, 
behagelig, tiltalende, fyldig, fokusert, dyp og velklingende. 
Stemmen hans nådde ut over hele forsamlingen, men ikke lenger ut. 
Når noen har en stemme med disse åtte egenskapene, sier man at 
han har en guddommelig røst. Deretter talte de trettitre gudene til 
den evigunge Brahma og sa: "Utmerket, Brahma. Vi er glade for å 
høre disse åtte sannferdige lovprisningene av Mesteren som Sakka, 
gudenes konge, har fortalt oss.” Da sa den evigunge Brahma: *Det 
hadde vært fint om også jeg kunne få høre disse åtte sannferdige 
lovprisningene av Mesteren, Sakka.” *Ja vel, store Brahma,” svarte 
Sakka, og deretter framførte han de åtte sannferdige lovprisningene 
av Mesteren: *Hva mener du så om dette, store Brahma? Selv om vi 
undersøker både 1 


fortid og nåtid, finner vi ingen andre lærere enn Mesteren 
som har vist en så stor omsorg for vanlige mennesker, eller som ut 
fra sin medfølelse med verden har gjort så mye til beste og til nytte 
for både guder og mennesker. Selv om vi undersøker både i fortid 
og nåtid, finner vi ingen andre lærere enn Mesteren som har 
proklamert en lære som alle selv kan se. Den gir resultater her og 
nå, innbyr til innsyn, fører til målet og forstandige mennesker kan 
selv finne ut av den. Selv om vi undersøker både i fortid og nåtid, 
finner vi ingen andre lærere enn Mesteren som har gitt klar beskjed 
om hva som er sunt og hva som er usunt, hva vi bør unngå og hva 
vi ikke bør unngå, hva vi bør praktisere og hva vi ikke bør 
praktisere, hva som er usselt og hva som er edelt, hva som gir 
mørke og hva som gir lyse resultater. Selv om vi undersøker både i 
fortid og nåtid, finner vi ingen andre lærere enn Mesteren som har 
gitt elevene sine så klare veiledninger om hvilken praksis som fører 
til nibbana, for praksisen fører naturlig i retning av nibbana. Det er 
som når elven Jamuna renner ut i Ganges. På samme måte har 
Mesteren gitt elevene sine klare veiledninger om hvilken praksis 
som fører til nibbana. Selv om vi undersøker både i fortid og nåtid, 
finner vi ingen andre lærere enn Mesteren som har utviklet et så 
dypt vennskap både med dem som er under opplæring og med dem 
som har fullført treningen og utryddet sine negative tendenser i 
sinnet. Mesteren viser dem ikke bort, men lever sammen med dem i 
full harmoni og forståelse. Selv om vi undersøker både i fortid og 
nåtid, finner vi ingen andre lærere enn Mesteren som får så mange 
gaver og så mye ros, slik at han hedres like mye som en adelsmann, 
men som likevel spiser det han får, uten å la stoltheten gå til hodet 
på seg. Selv om vi undersøker både i fortid og nåtid, finner vi ingen 
andre lærere enn Mesteren som handler i samsvar med det han sier 
og som taler i samsvar med det han gjør i både stort og smått. Selv 
om vi undersøker både i fortid og nåtid, finner vi ingen andre 
lærere enn Mesteren som har overvunnet all tvilrådighet, som ikke 
vakler med hensyn til hva som er hva, som har nådd det målet han 
satte seg og etterlever den edleste standard.” 


Dette var de åtte sannferdige lovprisningene av Mesteren 
som Sakka, gudenes konge, framførte for den evigunge Brahma, og 
den evigunge Brahma ble glad og lykkelig til sinns over å høre disse 
sannferdige lovprisningene av Mesteren. Nå viste den evigunge 
Brahma seg for de trettitre gudene i skikkelse av prins Paficasikha. 
Like raskt som en kraftig mann bøyer eller strekker ut armen sin, 
steg han til værs og satte seg i luften med korslagte bein. Deretter sa 
han til dem: *Vet dere hvor lenge Mesteren har vært så vis, mine 
herrer? Det var en gang en konge som het Disampati. Hans 
førsteminister var en brahman som het Govinda. Kong Disampatis 
sønn var prins Renu, og Govindas sønn var den unge brahmanen 
Jotipåla. Prins Renu og Jotipåla var gode venner, og sammen med 
seks andre unge menn utgjorde de en kameratflokk på åtte. Tiden 
gikk, og brahmanen Govinda ble gammel og døde. Kong Disampatt 
sørget over tapet av Govinda: * Akk, at Govinda skulle dø nå som vi 
hadde overlatt alle de tyngende pliktene til ham og bare levde i 
luksus og nytelser!” Men prins Renu svarte: *Du trenger ikke å 
sørge så voldsomt over Govindas død, herre konge. Vi har jo 
Jotipåla, Govindas sønn, blant oss. Han er enda klokere enn sin far 
og enda flinkere til å finne gode løsninger. La Jotipåla ta seg av 
slike saker som far hans ordnet med.” *Sier du det, gutten min?” 
*Ja visst, herre konge.” Da tilkalte kongen en tjener og sa: "Hør her, 
min gode mann. Gå til den unge brahmanen Jotipåla og si til ham: 
Vær hilset, Jotipåla. Kong Disampati ber deg om å komme, for han 
vil gjerne snakke med deg.” *Ja vel, herre konge,” svarte tjeneren 
og gjorde som han hadde fått beskjed om. Jotipåla takket ja til 
invitasjonen og gikk til kongen. Han hilste høflig og satte seg ned 
hos ham. Da de begge hadde satt seg, sa kong Disampatt: *Overta 
ministerposten, Jotipåla, og ikke si nei til dette tilbudet! Jeg vil 


innsette deg i din fars sted og salve deg som minister.” 'Ja 
vel, herre konge,” svarte Jotipåla. Dermed salvet kong Disampatt 
Jotipåla som minister og innsatte ham i hans fars sted. Da dette var 
gjort, ga Jotipåla råd i slike saker som hans far hadde behandlet, og 
han lot være å gi råd i slike saker som hans far ikke hadde 
behandlet. Han tok seg av slike saker som hans far hadde tatt seg 
av, og ikke noe annet, slik at folk sa om ham at han i sannhet var en 
dyktig minister, og de kalte ham Govinda den store. På denne 
måten fikk Jotipåla tilnavnet Govinda den store. Deretter gikk 
Govinda den store til de seks vennene og sa: 'Kong Disampati er 
gammel og nærmer seg livets slutt. Hvem vet vel hvor lenge man 
har igjen å leve? Når han dør, vil rådsforsamlingen sannsynligvis 
salve prins Renu til konge. Jeg foreslår at dere går til prins Renu og 
sier følgende: Vi er gode venner og vel forlikte med hverandre, 
Renu. Dine gleder og sorger er våre gleder og sorger. Nå er kong 
Disampatt gammel og nærmer seg livets slutt. Hvem vet vel hvor 
lenge man har igjen å leve? Når han dør, vil rådsforsamlingen 
sannsynligvis salve deg til konge. Hvis du får kongedømmet, Renu, 
så del med oss!” De seks vennene gikk til prins Renu og sa dette. 
Prinsen svarte: *Hvis jeg kommer til makten, hvem andre enn dere 
fortjener vel å nyte godt av det, mine venner? Hvis jeg overtar riket, 
skal jeg dele med dere.” En tid senere døde kong Disampati. 
Rådsforsamlingen salvet prins Renu til konge, og han nøt den 
kongelige luksus i fulle drag. Da gikk Govinda den store til de seks 
vennene og sa: *Nå er kong Disampatt død, og Renu er blitt salvet 
til konge og nyter den kongelige luksus i fulle drag. Så hvem vet 
hvordan det kan gå? Luksus virker fordervende. Nå bør dere gå til 
Renu og spørre om han husker det løftet han ga dere.” De seks 
vennene gikk til kong Renu og spurte om han husket hva han hadde 
lovt dem. *Jeg husker løftet mitt,” svarte han. "Men hvem av dere 
kan dele dette kontinentet, som er så bredt i nord og som smalner 
mot sør, i sju like deler?” *Det er det vel bare Govinda den store 
som klarer,” svarte de. 


Da tilkalte kong Renu en tjener. *Gå til Govinda og be ham 
komme hit,” sa han. Tjeneren gjorde som han ble bedt om, og 
Govinda kom til kongen og hilste høflig på ham. Da de så begge 
hadde satt seg, sa kong Renu: *Kan du dele dette kontinentet, som 
er så bredt i nord og som smalner mot sør, i sju like deler, 
Govinda?” *Det skal jeg gjøre, herre konge,” svarte Govinda, og 
delte riket i sju like store deler. Kong Renu fikk den delen som lå i 
midten. Dantapura for kalirigaene og Potana for assakafolket. 
Mahissati for avantifolket og Roruka for sovirafolket Mithilå for 
videhafolket og Campa for afigaene. Bårånasi for kåsifolket — dette 
ble hovedstedene da Govinda hadde trukket opp nye grenser. Hver 
av de seks adelsmennene var meget fornøyd med den delen han 
hadde fått, og følte at denne saken hadde ordnet seg til det beste. 
*Vi fikk det vi håpet på og oppnådde det vi ønsket oss. Dette gikk 
virkelig bra,” tenkte hver og en av dem. Sattabhii og Brahmadatta, 
Vessabhii og Bharata, Renu og to som begge het Dhatarattha, disse 
sju kongene delte India. Deretter gikk de seks vennene til Govinda 
den store og sa: Vi vil gjerne at du skal være vår gode venn og 
rådgiver, slik du er kong Renus gode venn og rådgiver. Vær vår 
rådgiver, kjære Govinda, og ikke si nei til dette forslaget!” *Det er 
greit,” svarte Govinda. Dermed ble Govinda regjeringssjef for sju 
kongedømmer, og han underviste 


sju fremstående brahmaner og sju hundre lærlinger i de 
gamle tekstene. Etter en tid fikk Govinda svært godt omdømme og 
godt ry, og man sa om ham at han så Brahma med egne øyne, 
snakket direkte med Brahma og rådførte seg med ham ansikt til 
ansikt. Dette fikk Govinda høre, og han tenkte: *Men jeg ser jo ikke 
Brahma med egne øyne. Jeg snakker ikke direkte med Brahma og 
rådfører meg ikke med ham. Jeg har imidlertid hørt gamle og kloke 
brahmaner og læremestere si at den som trekker seg tilbake og 
mediterer over medfølelse i fire måneder, vil få se Brahma direkte 
og rådføre seg med ham ansikt til ansikt. Kanskje jeg skulle trekke 
meg tilbake i fire måneder og meditere over medfølelse?” Han gikk 
til kong Renu og fortalte dette, og sa videre: *Nå vil jeg derfor 
trekke meg tilbake i fire måneder og meditere over medfølelse. Da 
må ingen oppsøke meg, unntatt de som kommer med mat.” *Gjør 
som du synes, svarte kong Renu. Deretter gikk Govinda til de andre 
seks kongene og sa det samme til dem. Etterpå gikk han til de sju 
fremtredende brahmanene og de sju hundre lærlingene og ga dem 
samme beskjed, og la deretter til: "Fortsett å studere tekstene slik 
dere har hørt og lært dem, og hjelp hverandre med å lære dem 
grundig.” Etterpå gikk han til sine førti hustruer og fortalte også 
dem at han ville trekke seg tilbake i fire måneder og meditere over 
medfølelse, og at ingen måtte forstyrre ham i den tiden. Deretter lot 
Govinda den store bygge en ny hytte øst for byen, og der trakk han 
seg tilbake og mediterte over medfølelse de fire månedene i 
regntiden. Bortsett fra mannen som regelmessig kom med mat til 
ham, var han helt alene. Men etter fire måneder ble han urolig og 
bekymret. *Jeg har hørt gamle og kloke brahmaner og læremestere 
si at den som trekker seg tilbake og mediterer over medfølelse i fire 
måneder, vil få se Brahma direkte og rådføre seg med ham ansikt til 
ansikt,” tenkte han. *Men jeg ser ikke Brahma, jeg snakker ikke 
med Brahma og jeg rådfører meg ikke med ham.” 


Den evigunge Brahma forsto hva Govinda tenkte på, og 
like raskt som en kraftig mann retter ut eller bøyer armen sin 
forsvant han fra Brahmas himmel og kom til syne foran Govinda. 
Govinda ble så forskrekket at hårene reiste seg på hodet hans, for 
noe slikt hadde han aldri sett før. Redd og skremt tok han til orde 
og sa: *'Du herlige, praktfulle og strålende, hvem er nå du, min 
Herre? I min uvitenhet spør jeg deg, for hvordan kan jeg vite hvem 
du er?” *'T Brahmas verden er jeg kjent som den evigunge. Alle 
gudene kjenner meg, så nå vet du det, Govinda.” *En sitteplass, 
vann til fotvask, drikke og kaker bør man by Brahma på. Hva kan 
jeg gi deg? Si hva du vil ha, Herre.” *Jeg tar imot det du vil gi meg, 
Govinda. Nå kan du spørre meg om hva du vil, om hva du kan ha 
nytte av i dette livet eller det neste.” Govinda den store tenkte seg 
om: *'Den evigunge Brahma gir meg lov til å spørre om hva jeg vil! 
Men skal jeg spørre ham om dette livet eller det neste, tro?” Han 
kom fram til følgende: *Jeg har god greie på hva som er til nytte 
her i dette livet. Andre kommer jo 


og spør meg om råd i slike saker. Jeg tror heller jeg vil 
spørre den evigunge Brahma om slikt som er til nytte for det neste 
liv.” Dermed sa han: *Jeg spør deg, evigunge Brahma. Som uvitende 
spør jeg den som vet. Mange vil jo gjerne vite dette. Hvordan skal vi 
dødelige trene og hva bør vi bli flinke til for å komme til Brahmas 
udødelige verden?” *Den som kan legge bort alle tanker om *mitt*, 
som søker ensomhet og mediterer over medfølelse, som unngår all 
stank og avstår fra seksualitet, den som trener og blir flink til dette, 
kommer til Brahmas udødelige verden.” *Jeg forstår hva som menes 
med å legge bort alle tanker om "mitt". Det er å gi avkall på det 
man eier, det være seg mye eller lite, gi avkall på slekten, den være 
seg stor eller liten, rake av seg hår og skjegg, iføre seg gul kappe, 
forlate hjemmet og gå ut i hjemløsheten. Slik forstår jeg det å legge 
bort alle tanker om *mitt*. Jeg forstår hva som menes med å søke 
ensomhet. Det er når man slår seg ned på et avsondret sted i 
skogen, under et tre, oppe i fjellene, i en grotte eller en kløft, på en 
gravplass, i jungelen eller på et sete av strå ute i friluft. Slik forstår 
jeg det å søke ensomhet. Jeg forstår også hva som menes med å 
meditere over medfølelse. Det er når man fyller først den ene 
himmelretningen med medfølende tanker, så den andre, tredje og 
fjerde himmelretningen, oppover, nedover og på tvers. Det er når 
man tenker store, opphøyde og grenseløst medfølende tanker om 
hele verden, tanker som er fri fra hat og motvilje. Men jeg forstår 
ikke hva som menes med å unngå all stank. 


Hva menes med stank blant mennesker, Brahma? Siden jeg 
ikke vet det, spør jeg deg, du vise. Hvilke hindringer får mennesket 
til å stinke som en verkebyll, slik at det går nedenom og blir stengt 
ute fra Brahmas verden?” *Sinne og løgn, svindel og juks, 
gjerrighet, overlegenhet og misunnelse, grådighet, vankelmodighet 
og vold, begjær og hat, rus og dumhet. De som stinker av slikt, går 
nedenom og blir stengt ute fra Brahmas verden.” 'Slik jeg forstår 
disse formene for stank, Brahma, er det ikke lett å kvitte seg med 
dem så lenge man lever et verdslig liv. Derfor vil jeg forlate 
hjemmet og gå ut 1 hjemløsheten.” *Gjør som du synes, Govinda.” 
Så gikk Govinda den store til kong Renu og sa: *Du må finne deg en 
annen førsteminister, herre konge, som kan overta 
regjeringsansvaret. Jeg vil forlate hjemmet og gå ut i hjemløsheten. 
For ut fra hva jeg har hørt Brahma forklare om hva som menes med 
stank, er det ikke lett å kvitte seg med den så lenge man lever et 
verdslig liv. Derfor vil jeg forlate hjemmet og gå ut i hjemløsheten. 
Hør hva jeg sier, kong Renu! Styr riket ditt selv, jeg vil ikke lenger 
være minister.” *Hvis du savner noen nytelser, vil jeg skaffe deg 
dem. Hvis det er noen som plager deg, 


skal jeg stanse dem, for jeg er kongen. Du er som en far for 
meg, og jeg er din sønn. Ikke forlat meg, Govinda!” * Jeg savner 
ingen nytelser og ingen plager meg. Men jeg har hørt en røst fra det 
høye og derfor trives jeg ikke lenger hjemme.” *Hvordan var denne 
røsten, og hva sa den til deg, siden du nå vil gå ifra alt og forlate 
både meg og mitt hus?” "Før jeg trakk meg tilbake i meditasjon var 
jeg opptatt av å forestå ofringer, tenne den hellige ild og strø det 
hellige kusa-gras. Men så viste den evigunge Brahma seg for meg. 
Etter at han besvarte mine spørsmål trives jeg ikke lenger hjemme.” 
'Jeg tror deg på ditt ord, Govinda. Hvordan kan du vel handle 
annerledes når du har hørt en røst fra det høye? Jeg vil følge deg, 
vær min lærer, Govinda! Jeg vil følge Govindas veiledning og bli 
ren som klareste juvel. Hvis du vil forlate hjemmet og gå ut i 
hjemløsheten, Govinda, da vil jeg gjøre det samme. For dit du går, 
vil også jeg gå.” 


Deretter gikk Govinda den store til de andre seks kongene 
og sa: *Dere må finne en annen førsteminister, mine herrer, som 
kan overta regjeringsansvaret. Jeg vil forlate hjemmet og gå ut i 
hjemløsheten. For ut fra hva jeg har hørt Brahma forklare om hva 
som menes med stank, er det ikke lett å kvitte seg med den så lenge 
man lever et verdslig liv. Derfor vil jeg forlate hjemmet og gå ut i 
hjemløsheten.” De seks kongene rådslo med hverandre og sa: *Disse 
brahmanene er noen grådige folk. Vi får tilby Govinda mer penger.” 
Så gikk de til Govinda og sa: *Landene våre har store rikdommer, 
Govinda. Du kan bare forsyne deg med det du vil ha.” *Nei takk, 
svarte han. "Takket være dere har jeg rikdommer nok fra før av. Det 
er nettopp disse jeg vil gi avkall på når jeg forlater hjemmet og går 
ut i hjemløsheten. Ut fra hva jeg har hørt Brahma forklare om hva 
som menes med stank, er det ikke lett å kvitte seg med den så lenge 
man lever et verdslig liv. Derfor vil jeg forlate hjemmet og gå ut i 
hjemløsheten.” De seks kongene rådslo med hverandre på nytt og 
sa: *Disse brahmanene er gale etter kvinnfolk. Vi får tilby ham flere 
kvinner.” *Det er rikelig med vakre kvinner i landene våre. Du kan 
bare ta dem du vil ha.” *Nei takk, svarte han igjen. *Jeg har 
allerede førti hustruer som alle er like vakre. Det er nettopp disse 
jeg vil gi avkall på når jeg forlater hjemmet og går ut i 
hjemløsheten. Ut fra hva jeg har hørt Brahma forklare om hva som 
menes med stank, er det ikke lett å kvitte seg med den så lenge man 
lever et verdslig liv. Derfor vil jeg forlate hjemmet og gå ut i 
hjemløsheten.” "Hvis du vil forlate hjemmet og gå ut i 
hjemløsheten, Govinda, da vil vi gjøre det samme. For dit du går, 
vil også vi gå.” "Hvis dere vil slippe taket i slike fornøyelser som 
vanlige folk higer etter, ta da fatt, vær sterke og utholdende 


og vis fast besluttsomhet. Dette er sannhetens vei, den 
rette veien, den beste veien. Gode mennesker høyakter den for den 
fører til Brahmas verden.” *Men vent i sju år da, Govinda. Etter sju 
år skal vi også forlate hjemmet og gå ut i hjemløsheten, og dit du 
går, skal også vi gå.” *Sju år er for lenge, mine herrer. Jeg kan ikke 
vente i sju år. Hvem vet vel hvor lenge man har igjen å leve? Tiden 
går ubønnhørlig sin gang. Vi må lære av de vise, og vi bør gjøre det 
som er godt og praktisere den edle treningen. Ingen kan unnslippe 
døden. Ut fra hva jeg har hørt Brahma forklare om hva som menes 
med stank, er det ikke lett å kvitte seg med den så lenge man lever 
et verdslig liv. Derfor vil jeg forlate hjemmet og gå ut i 
hjemløsheten.” Da ba de ham vente i seks år, men han avslo med 
samme begrunnelse. Deretter ba de ham vente i fem år, i fire, tre, to 
og ett år. Men han avslo igjen. *Ett år er for lenge, mine herrer. Jeg 
kan ikke vente i ett år. Hvem vet vel hvor lenge man har igjen å 
leve? Tiden går ubønnhørlig sin gang. Vi må lære av de vise, og vi 
bør gjøre det som er godt og praktisere den edle treningen. Ingen 
kan unnslippe døden. Ut fra hva jeg har hørt Brahma forklare om 
hva som menes med stank, er det ikke lett å kvitte seg med den så 
lenge man lever et verdslig liv. Derfor vil jeg forlate hjemmet og gå 
ut i hjemløsheten.” *Men vent i sju måneder da, Govinda. Etter sju 
måneder skal vi også forlate hjemmet og gå ut i hjemløsheten, og 
dit du går, skal også vi gå.” Govinda avslo også dette, og de ba ham 
vente i seks måneder, i fem, fire, tre, to og en måned. Så ba de ham 
vente i fjorten dager og til slutt i en uke. *En uke er ikke for lenge, 
mine herrer. Jeg skal vente på dere i en uke.” Deretter gikk Govinda 
til de sju fremstående brahmanene og de sju hundre lærlingene og 
sa: *Dere må finne en annen lærer som kan undervise dere i 
tekstene. Jeg vil 


forlate hjemmet og gå ut i hjemløsheten. Ut fra hva jeg har 
hørt Brahma forklare om hva som menes med stank, er det ikke lett 
å kvitte seg med den så lenge man lever et verdslig liv. Derfor vil 
jeg forlate hjemmet og gå ut i hjemløsheten.” Ikke gå ut i 
hjemløsheten, Govinda! Vandringslivet gir lite makt og få inntekter. 
Livet som brahman gir derimot stor makt og gode inntekter.” 
*Snakk ikke slik, mine herrer. Hvem har vel hatt større makt og 
bedre inntekter enn meg? Til nå har jeg vært som en konge for 
kongene, som Brahma for brahmanene og som en gud for borgerne. 
Men nå vil jeg gi avkall på alt dette, forlate hjemmet og gå ut i 
hjemløsheten. Ut fra hva jeg har hørt Brahma forklare om hva som 
menes med stank, er det ikke lett å kvitte seg med den så lenge man 
lever et verdslig liv. Derfor vil jeg forlate hjemmet og gå ut i 
hjemløsheten.” *Hvis du virkelig vil dette, Govinda, da vil også vi 
forlate hjemmet og gå ut i hjemløsheten. Dit du går, skal også vi 
gå.” Så gikk Govinda til sine førti hustruer og sa: *Hvis noen av 
dere vil vende hjem til sin egen familie eller finne en annen 
ektemann, så kan dere gjøre det. Jeg vil forlate hjemmet og gå ut i 
hjemløsheten. Ut fra hva jeg har hørt Brahma forklare om hva som 
menes med stank, er det ikke lett å kvitte seg med den så lenge man 
lever et verdslig liv. Derfor vil jeg forlate hjemmet og gå ut i 
hjemløsheten.” *Det er du som er vår kjæreste familie, og noen 
bedre mann enn deg kan vi ikke få, Govinda. Hvis du skal forlate 
hjemmet og gå ut i hjemløsheten, da vil også vi forlate hjemmet og 
gå ut i hjemløsheten. Dit du går, skal også vi gå.” En uke senere lot 
Govinda rake av seg hår og skjegg, iførte seg gul kappe, forlot 
hjemmet og gikk ut i hjemløsheten. De sju salvede kongene, de sju 
fremstående brahmanene, de sju hundre lærlingene, de førti 
hustruene hans og mange tusen andre adelsmenn, brahmaner og 
kvinner gjorde det samme. Sammen med alle disse ga Govinda seg 
på vandring gjennom landsbyer, byer og hovedsteder. På denne 
vandringen var Govinda som en konge for kongene, som Brahma for 
brahmanene og som en gud for borgerne. Når folk på den tiden nøs 
eller snublet, pleide de å si: *Lovet være Govinda den store! Lovet 
være de sjus minister!” 


Govinda den store pleide å fylle først den ene 
himmelretningen med vennlige tanker, så den andre, tredje og 
fjerde himmelretningen, oppover, nedover og på tvers. Med tanke 
på alle levende vesener overalt fylte han hele verden med stor, 
opphøyd og grenseløs vennlighet, som var fri fra hat og motvilje. På 
samme måte fylte han alle himmelretninger med medfølelse og med 
glede på andres vegne, og endelig fylte han først den ene 
himmelretningen med sinnslikevekt, så den andre, tredje og fjerde 
himmelretningen, oppover, nedover og på tvers. Med tanke på alle 
levende vesener overalt fylte han hele verden med stor, opphøyd og 
grenseløs sinnslikevekt, som var fri fra hat og motvilje. Og han ga 
elevene sine undervisning om veien som fører til Brahmas verden. 
De av Govindas elever som den gangen virkelig forsto læren hans, 
ble gjenfødt i himmelen, i Brahmas verden etter at de døde. Av dem 
som ikke hadde forstått alle aspektene av læren, ble noen gjenfødt 
blant de gudene som regjerer over andres skaperverk, noen ble 
gjenfødt blant de gudene som gleder seg over å skape, noen blant 
de lykkelige gudene, noen blant Yamas gudeskare, noen i de 
trettitre gudenes følge og atter andre i følget til de gudene som 
hersker over de fire himmelretningene. Selv de som ikke hadde 
forstått så mye av læren, ble gjenfødt blant gandhabbaene. På den 
måten fikk alle noe igjen for å forlate hjemmet. Ingen av dem 
gjorde det til ingen nytte. Kan du huske dette, Mester?” *Ja, dette 
husker jeg, Paficasikha. Den gangen var det jeg som var Govinda 
den store. Det var jeg som viste disse elevene veien til Brahmas 
verden. Men dette var en treningsvei som ikke fører til at man 
slipper taket og faller til ro, og den fører ikke til avslutning, fred og 
innsikt, og heller ikke til oppvåkning og nibbana, men bare til at 
man blir gjenfødt i himmelen, i Brahmas verden. Men denne 
treningsveien som jeg nå forklarer, Paficasikha, fører til at man 
slipper taket og faller til ro. Den fører til avslutning, fred og innsikt, 
og den fører til oppvåkning og nibbana. Det er den edle åttedelte 
veien, det vil si rett syn, rett beslutning, rett tale, rett handling, rett 
levevei, rett bestrebelse, rett oppmerksomhet og rett konsentrasjon. 
Dette er den treningsveien som i høyeste grad fører til at man 


slipper taket og faller til ro, til avslutning, fred og innsikt, 
og til oppvåkning og nibbana. De av elevene mine som forstår læren 
fullt ut, gjør slutt på forurensningene i sinnet og oppnår en positiv 
frigjøring av sinnet gjennom visdom, idet de ser og forstår tingene 
direkte som de er, og tar vare på denne innsikten. Av dem som ikke 
forstår alle aspektene av læren fullt ut, er det noen som gjør ende 
på de fem bindingene som holder oss fast i denne verden. De blir 
gjenfødt på et høyere plan, og der når de det endelige nibbana og 
vender ikke tilbake fra den verdenen. Andre av dem som ikke 
forstår alle aspektene av læren fullt ut, gjør ende på tre bindinger 
og svekker begjæret, hatet og uvitenheten i sitt sinn. De vender bare 
én gang tilbake til denne verden og gjør slutt på lidelse. Atter andre 
av dem som ikke forstår alle aspektene av læren fullt ut, gjør ende 
på tre bindinger og går ut i strømmen. De kommer ikke til å falle 
tilbake og er sikre på å nå fram til oppvåkningen. På den måten har 
de alle noe igjen for å forlate hjemmet, Paficasikha. Ingen av dem 
gjør det til ingen nytte.” Slik talte Mesteren. Glad og fornøyd takket 
gandhabbaen Paficasikha Mesteren, tok høflig avskjed med ham og 
gikk. 


20. Det store møtet Mahåsamayasuttanta Innledning Her 
fortsetter kampanjen for å vise at gudene står på Buddhas side. 
Mens det i de foregående tekstene også var innskutt avsnitt som tok 
for seg viktige deler av Buddhas egen lære, er slike avsnitt helt 
fraværende i denne teksten. Vi har derfor her en tekst som nok var 
viktig 1 sin tid, men som i dag i hovedsak har interesse for 
religionshistorikere som vil forsøke å finne ut av trosforestillinger i 
India på 400-tallet f.Kr. I de foregående tekstene lå vekten på de 
høyere gudene, som Brahma og de trettitre gudene. Brahma er med 
også her, men i tillegg får vi en liste der også en lang rekke lavere 
og lokale guddommer er med. Her nevnes yakkhaer (sanskrit 
yaksa), gandhabbaer (skr. gandharva) og garudaer. Yakkhaer er ofte 
onde og demoniske, men ikke alltid. Gandhabbaer skildres ofte som 
en slags himmelske sangere og musikere, eller som musiserende 
engler. Her nevnes også någaer, som til tider kan skape problemer 
for oversettere. Nga kan nemlig stå enten for en slags overnaturlige 
slangevesener, men kan også bety elefant. I tillegg ser det ut til å ha 
vært folkestammer som ble kalt någaer, og det er ikke alltid 
sammenhengen klart viser hva som menes i de enkelte tilfellene. 
Guder omtales generelt med ordet deva, og av de gamle, vediske 
gudene finner vi nevnt Varuna, Soma, Yama og Yasa, samt Sakka, 
som er den samme som Indra, eller på pali: Inda. Visnu er også 
nevnt, eller rettere sagt Verhu, som navnet blir på pali. En 
konkurrerende gudeklasse var asuraene, som vi også ser omtalt. 
Asuraene var i konstant opposisjon til devaene, og regnes som 
stridbare og halvt demoniske skikkelser. I iransk mytologi er 
interessant nok forholdet motsatt. Der er daevaene 


(devaene) regnet som demoniske, mens ahuraene 
(asuraene) der regnes som de gode og mektige gudene, anført av 
den øverste ahuraen, Ahura Mazda, eller Ohrmuzd, som navnet 
senere ble forenklet til. Noen forskere mener forresten at det gamle 
norske ordet for guder, æsir, har språklig sammenheng med asuraer. 
I så fall ville kanskje noen forvente at devaene skulle tilsvare den 
andre norrøne gudekategorien, vaner, men så langt går ikke 
parallellene. Sist, men ikke minst, er Måra nevnt. Navnet Måra har 
sammenheng med ordet for "død” (ordet er også beslektet med 
mareritt” og "mord”), og Måra er den personifiserte død samt den 
personifiserte fristelse. Han opptrer hyppig som en frister i de 
buddhistiske tekstene. Han prøver å skremme og friste Buddha og 
hans tilhengere bort fra den buddhistiske treningsveien og vil gjerne 
fange dem i lidenskapens snarer og bånd igjen. Han kan imidlertid 
beseires. Så snart man oppdager ham og ser ham for den han er, 
mister han all makt og må trekke seg nedslått og frustrert tilbake, 
slik det også skjer i denne teksten. 


Det store møtet Slik har jeg hørt det: En gang oppholdt 
Mesteren seg i Storskogen i Kapilavatthu sammen med en stor flokk 
munker. Det var omtrent fem hundre munker der, og alle var 
ærverdige. Det hadde også møtt fram en stor skare guder fra de ti 
verdenssystemene for å besøke Mesteren og munkene. Da sa fire 
guder fra de rene boligene til hverandre: *Mesteren oppholder seg i 
Storskogen i Kapilavatthu sammen med en stor flokk munker. Det 
er omtrent fem hundre munker der, og alle er ærverdige. Det har 
også møtt fram en stor skare guder fra de ti verdenssystemene for å 
besøke Mesteren og munkene. Enn om vi også gikk og besøkte 
Mesteren og leste et vers hver for ham?” Dermed forsvant disse fire 
gudene fra de rene boligene like hurtig som når en kraftig mann 
bøyer eller retter ut armen, og kom til syne framfor Mesteren. De 
hilste høflig på ham, og en av gudene sa: *Det er en stor forsamling 
her i lunden, mange guder er kommet sammen. Vi har også kommet 
hit for å se den ubeseirede munkeforsamling.” Så tok en annen av 
gudene ordet og sa: *Der har munkene kommet sammen og samlet 
sinnet i konsentrasjon. De vise vokter sine sanser slik vognstyreren 
griper om tøylene.” Den tredje guden sa dette verset: 


"Som kraftige elefanter bryter de alle stengsler og sperrer 
og vandrer i frihet og renhet, med klart og våkent blikk.” Til slutt sa 
den fjerde av gudene følgende: *De som tar sin tilflukt til Buddha, 
kommer aldri til helvete. Når livet som menneske tar slutt, slutter 
de seg til de himmelske skarer.” Da henvendte Mesteren seg til 
munkene og sa: *Det hender ofte at det kommer guder fra de ti 
verdenssystemene for å se ham som har kommet fram til sannheten, 
og for å se munkeforsamlingen. Det samme skjedde med fortidens 
oppvåknede, og det samme kommer til å skje med fremtidens 
oppvåknede. Nå skal jeg fortelle dere navnene til disse gudene, 
munker. Nå skal jeg si fram og lære dere disse navnene. Følg godt 
med og hør etter, så skal jeg si det.” *Ja vel, Mester,” svarte 
munkene. Mesteren sa: *Jeg skal forklare på vers hvor hver av dem 
hører hjemme.” I lunden ved Kapilavatthu talte Mesteren til fem 
hundre elever som alle satt i dyp konsentrasjon. Fryktløse som løver 
i fjellets huler hadde de overvunnet all redsel. De hadde lysende 
rene sinn, 


og Mesteren talte og sa: *Nå har gudene kommet hit. Kan 
dere se dem, munker?” Da de hørte Mesterens ord, skjerpet de 
blikket og så. Da fikk de se en skare av guder. Noen så hundre, 
andre så tusen, noen så sytti, ja, hundre tusen guder, og andre så 
uendelige skarer som fylte alle himmelretninger. Mesteren forsto 
hva hver av dem så, og talte slik til sine elever: *Nå ser dere de 
gudene som har kommet hit, munker. Jeg skal si hvem hver av dem 
er.” Sju tusen yakkhaer fra Kapilavatthus egn, herlige, mektige, 
strålende og vakre, har glade kommet til møte med munkene i 
lunden. Seks tusen fargestrålende yakkhaer fra Himalayas fjell, 
herlige, mektige, strålende og vakre, har glade kommet til møte 
med munkene i lunden. Tre tusen fargestrålende yakkhaer fra Såta- 
fjellet, herlige, mektige, strålende og vakre, har glade kommet til 
møte med munkene i lunden. Til sammen seksten tusen 
fargestrålende yakkhaer, herlige, mektige, strålende og vakre, 


har glade kommet til møte med munkene i lunden. Fem 
hundre fargestrålende yakkhaer fra Vessamittas flokk, herlige, 
mektige, strålende og vakre, har glade kommet til møte med 
munkene i lunden. Kumbhira fra Vepulla ved Rajagaha har også 
kommet med over fem hundre yakkhaer hit til møte 1 lunden. Kong 
Dhatarattha hersker over gandhabbaene i øst. Han er en stor og 
strålende fyrste. Han og hans kraftige sønner som alle heter Inda, 
herlige, mektige, strålende og vakre, har glade kommet til møte 
med munkene i lunden. Kong Viriilha hersker over 
kumbhandanaene i øst. Han er en stor og strålende fyrste. Han og 
hans kraftige sønner som alle heter Inda, herlige, mektige, strålende 
og vakre, har glade kommet til møte med munkene i lunden. Kong 
Viripakkha hersker over någaene i vest. Han er en stor og strålende 
fyrste. Han og hans kraftige sønner som alle heter Inda, herlige, 
mektige, strålende og vakre, har glade kommet til møte med 
munkene i lunden. Kong Kuvera hersker over yakkhaene i nord. 
Han er en stor og strålende fyrste. 


Han og hans kraftige sønner som alle heter Inda, herlige, 
mektige, strålende og vakre, har glade kommet til møte med 
munkene i lunden. Slik kastet de glans over lunden ved 
Kapilavatthu, de store kongene fra de fire verdenshjørner: 
Dhatarattha fra øst, Viriilha fra sør, Viriipakkha fra vest og Kuvera 
fra nord. Sammen med dem kom deres tjenere, trollmenn, 
magikere, illusjonens mestere: Maya, Kutendu, Vetendu, Vitu og 
Vitucca, Candana, Kaåmasettha, Kinnughandu og Nighandu. 
Panåda, Opamafifia og gudenes vognstyrer Matali, gandhabbaen 
Cittasena, kong Nala og Janesabha, Paficasikha og Timbarii med sin 
datter Suriyavaccaså — disse og mange andre av gandhabbaenes 
fyrster har glade kommet til møte med munkene i lunden. Fra 
Nåbhasa, Vesåla og Tacchaka har någaer kommet, og andre har 
kommet fra Kambala, Assatara og Påyaga, med hele sin slekt. 
Strålende någaer fra Yamuna og Dhatarattha, og den store någaen 
Eråvana er også kommet til møtet. De skarpsynte garuda-fuglene — 
skarpsynte vesener med kraftige vinger — som pleier å angripe 
någakongene, har dalt ned midt i lunden. Citra og Supanna heter 
de. 


Men någakongene kan føle seg trygge, for med milde ord 
har Buddha stiftet fred mellom dem og de farlige fuglene. Både 
någaene og garudaene har tatt tilflukt til Buddha. Asuraene, som 
bor i havet etter at de ble slått ned av Indras lyn, Våsavas mektige 
og strålende brødre, Kalakafijaer og dånaveghasaer, fryktelige å se, 
med Vepacitti, Sucitti, Pahårada og Namuci, Balis hundre sønner 
som alle het Veroca, stilte en hær med Råhu i spissen og uttalte de 
beste ønsker for møtet i lunden. Vannets, jordens, ildens og luftens 
guder har kommet, Varuna med sitt følge, Soma og Yasa, strålende 
guder født av vennlighet og medfølelse, disse, i all sin stråleglans, 
herlige, mektige, strålende og vakre, har glade kommet til møte 
med munkene i lunden. Venhu med sitt følge, Asama og de to 
Yamaer, de gudene som styrer sol, måne og stjerner, og de som bor 
i skyene har kommet. Vasuenes herre, den gavmilde Sakka er også 
der. Disse, i all sin stråleglans, herlige, mektige, strålende og vakre, 
har glade kommet til møte med munkene i lunden. Sahabhu-gudene 
har kommet som flammende ildtunger, 


aritthakaene og rojaene som blå blomster. Varuna, 
Sahadhamma, Accuta og Anejaka, Stileyya, Rucira og våsavanesiene 
har kommet. Disse, i all sin stråleglans, herlige, mektige, strålende 
og vakre, har glade kommet til møte med munkene i lunden. 
Samånaer og mahåsamånaer har kommet i menneskeskikkelse, men 
vakrere enn vanlige mennesker. Guder som er fordervet av 
fornøyelser og guder som er fordervet i sinnet, har kommet, likeså 
grønne guder og guder i rødt, påragaer og mahåpåragaer, herlige 
guder. Disse, i all sin stråleglans, herlige, mektige, strålende og 
vakre, har glade kommet til møte med munkene i lunden. Sukkaer, 
karumhaer, arunaer og veghanasaer har også kommet, anført av 
odåtagayhaene. Vicakkhana-gudene har også kommet, samt 
sadåmattaer og håragajaer som sies å ha en blandet prakt. 
Tordenguden Pajunna har kommet, han som lar regnet falle over 
alle land. Disse, i all sin stråleglans, herlige, mektige, strålende og 
vakre, har glade kommet til møte med munkene i lunden. De 
strålende gudene fra Khemiya, Tusita, 


Yåma og Katthaka har kommet. Det samme har 
lambitakaene, låmaenes ledere og ildgudene åsavaene. De som 
fryder seg over andres skaperverk, og de som liker å skape, er også 
her. Disse, i all sin stråleglans, herlige, mektige, strålende og vakre, 
har glade kommet til møte med munkene i lunden. Disse seksti 
skarene av alle slags guder har kommet i ordnede flokker, og mange 
andre i tillegg til dem. De sier: *Vi har kommet for å se han som har 
forlatt de kår han kom fra, som har brutt alle stengsler og krysset 
floden, som ikke har noe negativt i sinnet, han som krysser floden 
så uanstrengt som månen passerer skyene.” Den mektiges sønner 
Subrahma og Paramatta og Tissa den evigunge har også kommet til 
møtet i lunden. Den store Brahma som hersker over tusen Brahma- 
verdener og som der er født, den herlige, strålende og skremmende, 
har kommet sammen med ti herrer som styrer hver sin Brahma- 
verden, og midt blant dem er Hårita med sitt følge. Hit har de alle 
kommet, Brahma, Inda og de andre gudene. Måras hær er også 
kommet, 


se Den sortes dårskap! *Grip dem alle og bind dem med 
lidenskapens bånd! Omring dem! Ingen skal unnslippe!” Slik talte 
hærføreren til sin sorte hær. Neven slo han i marken så det buldret 
og braket som når tordenen ruller og lynet gnistrer fra tunge 
regnskyer. Rasende trakk han seg tilbake uten å oppnå det minste. 
Mesteren, den seende, oppfattet alt dette og derfor sa han til 
elevene sine: *Maåras hær er kommet, munker! Pass dere for dem!” 
Da de hørte Buddhas ord, voktet de seg for å la lidenskapene slippe 
til. Mara måtte trekke seg tilbake uten å oppnå noe, og han sukket: 
*De har vunnet! Jeg skremmer visst ikke disse! Nå fryder hans 
herlige elever seg sammen med hele verden.” 


21. Sakkas spørsmål Sakkapafihåsutta Innledning Vi har 
allerede sett guden Sakka, eller den vediske guden Indra, også 
omtalt som Våsava, opptre som talsmann for Buddhas lære. Denne 
mytologiske teksten ser ut til å beskrive det første møte mellom 
Buddha og Sakka. Suttaen faller altså inn i rekken av tekster som er 
forfattet for å vise at gudene står på Buddhas side og hyller ham. 
Men teksten åpner på høyt ukonvensjonelt vis. Sakka er litt sjenert 
for å gå bort til Buddha sånn uten videre, og sender en gandhabba i 
forveien for å bryte isen. Av alle tenkelige måter å åpne samtalen 
på, velger denne gandhabbaen, som altså tilhører en kategori 
overjordiske vesener som nærmest kan sammenlignes med syngende 
og harpespillende engler, noe som ved første øyekast nesten kan se 
ut som et uhyre dårlig valg, idet han griper sin harpe og framfører 
en glødende sensuell kjærlighetssang som han tidligere har brukt til 
å innynde seg hos den gandhabbapiken han elsker. Man skulle tro 
at en slik hyllest til den sensuelle kjærlighet måtte falle i svært 
dårlig jord hos en som Buddha, som hadde lagt alt slikt bak seg, 
selv om sangen riktignok også inneholder noen meget tynne 
referanser til Buddha og hans lære. Men Buddha lytter gjerne til 
denne sjarmerende gandhabbasangen, og når Sakka ser dette, våger 
også han seg bort til dem, og samtalen kommer i gang. 
Gandhabbaen spiller på et instrument som kalles vina, og i nyere tid 
er dette betegnelsen på en sitar, et luttlignende instrument. Men 
gamle relieffer kan tyde på at ordet i tidligere tider betegnet en 
slags harpe av omtrent samme type som den burmesiske harpen 
saung, og siden gandhabbaene dessuten har visse trekk til felles 
med engler, fant jeg det riktigst å kalle instrumentet for en harpe. 
En interessant episode i samtalen mellom Buddha og Sakka handler 
om en 


kvinne som var flinkere enn tre munker til å praktisere 
Buddhas lære, og etter døden får hun høyere rang i himmelen enn 
dem og irettesetter dem for å ha vært slappe til å praktisere læren. 
Riktignok står det at hun "sluttet å tenke som en kvinne og begynte 
å tenke som en mann”, hva nå dette kan bety, og at hun derfor ble 
gjenfødt i himmelen som en mannlig guddom. Men det at en 
legkvinne virkelig kunne overgå tre munker, slik at hun senere 
kunne gi dem en velfortjent irettesettelse, er likevel et interessant 
indisium på at buddhismen mener at kvinner har like gode evner til 
å foredle sitt sinn som menn har, noe som også går tydelig fram av 
det faktum at den buddhistiske tekstsamlingen inneholder en hel 
bok med dikt av kvinner som nådde fram til oppvåkning, 
Therigåtha, eller på norsk Søstrenes sanger. Et annet interessant 
trekk ved historien er at legfolk som praktiserer godt, gjerne kan 
oppnå mer enn munker eller nonner, noe som senere ble et viktig 
poeng i mahåyanabuddhismen. Deretter tar Sakka opp et spørsmål 
som er like aktuelt i vår tid som det var den gangen: Alle vil helst 
leve i fred, vennskap og fordragelighet. Likevel oppstår uvennskap, 
hat, kamp og strid. Hvorfor? Som svar på spørsmålet gir Buddha en 
interessant psykologisk analyse, og i den forbindelse snakker han 
blant annet om gleder vi bør unne oss. Buddhismen har ofte blitt 
feilaktig framstilt som en pessimistisk og livsfornektende religion. I 
denne suttaen ser vi imidlertid at Buddha ikke bare anerkjenner en 
sensuell kjærlighetssang, men altså også snakker om gleder vi bør 
unne oss. Både denne og foregående tekster har skildret gudenes 
velvilje overfor Buddha og hans lære. Det betyr imidlertid ikke at 
buddhistene uten videre erklærte seg enig i all slags gudetro, og Vi 
finner ofte små polemiske nålestikk, til tider med underfundig 
humor, til de teistiske religionene. Et slikt polemisk poeng, som nok 
tilhørerne må ha humret litt over, er når Sakka forteller hvordan 
han nærmet seg vismenn og eneboere for å be dem om veiledninger. 
De ble imidlertid så overvettes begeistret over å se Gud at de 
misforsto det hele og trodde at han var kommet for å gi dem 
veiledninger og budskap, enda han egentlig var kommet for å 
spørre dem til råds. Hvor seriøst ment dette kan være, er det 
vanskelig å si, men det er jo unektelig en interessant innfallsvinkel 
til spørsmålet om hvordan forskjellige profetreligioner rundt om i 
verden begynte! 


Sakkas spørsmål Slik har jeg hørt det: En gang da Mesteren 
var i Magadha, holdt han til vest for hovedstaden Råjagaha, ved en 
brahman-landsby som het Ambasanda. Nord for denne lå åsen 
Vediyaka, og Mesteren bodde i en grotte der som ble kalt Indasala- 
grotten. Da fikk Sakka, gudenes konge, lyst til å besøke Mesteren. 
Da han fant ut at Mesteren oppholdt seg i Indasåla -grotten, sa han 
til de trettitre gudene: *Mesteren er i Indasåla-grotten utenfor 
Råjagaha for tiden, mine herrer. Skal vi dra ned og besøke ham?” 
*Ja, la oss gjøre det!” svarte de andre gudene. Så gikk Sakka til den 
unge gandhabbaen Paficasikha og det samme til ham, og 
Paficasikha tok harpen sin av gult beluvatre og ville også gjerne 
være med. Like raskt som en kraftig mann bøyer eller strekker ut 
armen forsvant Sakka, i følge med Paficasikha og de trettitre 
gudene, fra himmelen sin og kom til syne på Vediyakaåsen ved 
landsbyen Ambasanda vest for Rajagaha. Da strålte det et veldig 
lysskjær over Vediyaka og Ambasanda, så folk i landsbyene omkring 
ble forskrekket og sa til hverandre: *Det herjer visst en fryktelig 
skogbrann på Vediyakaåsen i dag! Se på det voldsomme lysskjæret 
over Vediyaka og Ambasanda!” Sakka vendte seg mot den unge 
gandhabbaen Paficasikha og sa: *Jeg synes det er vanskelig for meg 
å gå bort til Mesteren nå som han sitter i ensom meditasjon. Kan 
ikke du først gå bort og blidgjøre ham, så kan jeg komme bort 
etterpå og snakke med den ærverdige og fullt oppvåknede 
Mesteren?” *Det kan jeg godt,” svarte Paficasikha, tok harpen sin og 
gikk bort til Indasalagrotten. *Her stopper jeg. Her er jeg verken for 
nær Mesteren eller for langt borte fra ham. Her kommer han til å 
høre meg,” tenkte Paficasikha. Så stanset han utenfor grotten, slo an 
harpen og sang denne sangen om Buddha og om de ærverdige, om 
sannhet og kjærlighet: 


*Jeg bøyer meg for Timbaru, din far, du min Solstråle! For 
takket være ham er du blitt til, du skjønne, du mitt hjertes fryd! Du 
er som en svalende vind for den svette, du er som kjølig drikke for 
den som tørster, å, du min strålende skjønnhet! Du er som sannhet 
for de ærverdige! Som medisin for den syke er du, som mat for den 
som sulter! Gi meg lindring, min kjære, slik vannet lindrer den som 
står 1 brann. Som når en elefant i sommerens ulidelige hete styrter 
seg ut i det svalende tjern der pollen og lotuser driver på overflaten, 
slik vil jeg dykke ned mellom dine bryster. Når en elefant blir pirret 
av trenerens pigg, raser den vilt av sted uten mening og mål. Slik 
virrer også jeg helt sanseløs omkring, beruset av dine brysters 
skjønnhet. Jeg tenker bare på deg og klarer ikke noe annet. Som en 
fisk på kroken kan jeg ikke slippe taket. Slyng dine vakre lår 
omkring meg! 


Omfavn meg, du med det slørete blikket! Jeg ber og 
bønnfaller deg: Omfavn meg og hold meg fast! Fra først av var jeg 
ikke så gal etter deg, du med det bølgende hår. Men begjæret mitt 
har bare vokst og vokst, slik gaver til de ærverdige vokser og 
vokser. Hvis jeg har gjort noe godt for slike ærverdige, da er du min 
belønning for det, du herlige, fullkomment vakre. Hvis jeg har gjort 
noe godt her i denne vår verden, da er du min belønning for det, du 
herlige, fullkomment vakre. Slik vismannen Buddha søker friheten 
fra død, i dyp meditasjon, slik lengter jeg etter deg, du, min skjønne 
Solstråle. Så glad som vismannen blir når han oppnår den høyeste 
oppvåkning, så glad er jeg, min kjære, når jeg kan være sammen 
med deg. Hvis gudenes konge, Sakka, skulle gi meg ett eneste 
ønske, 


da ønsker jeg meg, min skjønne, at du måtte elske meg slik 
jeg elsker deg. Jeg ser opp til din far, min elskede, som var han et 
blomstrende salatre, fordi han er opphav til deg, som er så vakker 
og klok.” Da sangen var slutt, da Mesteren: "Sangen og spillet ditt 
harmonerer godt med hverandre, Paficasikha. Stemmen overdøver 
ikke strengeklangen, og strengeklangen overdøver ikke stemmen. 
Hvor har du lært denne sangen om Buddha og om de ærverdige, om 
sannhet og kjærlighet?” *Det var den gangen da du satt under 
geitepasserens fikentre ved bredden av Nerafijara-elven ved Uruvelå 
før du nådde oppvåkningen, Mester. Da var jeg forelsket i 
Suriyavaccasa, Solstråle, datter av gandhabbaenes konge Timbaru. 
Men hun var forelsket i en annen, i Sikhaddhi, sønn av vognstyreren 
Måtali. Og siden jeg ikke visste noen annen måte å få henne på, tok 
jeg med meg harpen min og stilte meg opp utenfor Timbarus hus. 
Der slo jeg an harpen og sang nettopp denne sangen om Buddha og 
om de ærverdige, om sannhet og kjærlighet. Da jeg hadde sunget 
den, kom Suriyavaccasa ut og sa: *Jeg har aldri sett denne 
Mesteren, men jeg hørte om ham sist jeg gikk til dans i Sudhamma- 
salen hos de trettitre gudene. Siden du lovpriser denne Mesteren 
slik, vil jeg gjerne treffe deg.” Og slik fikk jeg avtalt et stevnemøte 
med henne, Mester.” Nå så Sakka, gudenes konge, at Paficasikha og 
Mesteren satt og pratet sammen. Derfor vinket han på Paficasikha 
og sa: "Si til Mesteren at Sakka, gudenes konge, med hele sitt følge 
bøyer seg for Mesterens føtter.” *Ja vel,” svarte Paficasikha, og 
overbrakte hilsenen slik han var bedt om. *Da ønsker jeg Sakka, 
gudenes konge, og hele hans følge all mulig lykke, for 


både guder, mennesker, asuraer, någaer, gandhabbaer og 
alle andre vesener ønsker å være lykkelige,” svarte Mesteren. Slik 
pleier nemlig de som har kommet fram til sannheten å hilse slike 
mektige vesener. Da Sakka, gudenes konge, ble møtt med denne 
hilsenen, gikk han inn i Indasala-grotten og hilste høflig på 
Mesteren. Det samme gjorde de trettitre gudene og den unge 
gandhabbaen Paficasikha. Da ble alle ujevne steder i grotten gjort 
jevne, alle trange passasjer ble brede og alle mørke kroker ble fullt 
opplyst, for slikt har gudene makt til å gjøre. Så sa Mesteren til 
Sakka: *Det gleder meg at du har kommet hit på besøk, du som har 
så mye å gjøre.” "Jeg har lenge hatt lyst til å besøke deg, Mester. 
Men vi guder har det travelt og vi har mye å gjøre, så jeg har ikke 
hatt tid. En gang da du var i Salåla-huset i Savattha, gikk jeg for å 
treffe deg, Mester. Akkurat da satt du i dyp meditasjon. Vessavanas 
datter Bhufijati var oppvarteren din og satt ærbødig med 
håndflatene mot hverandre. Jeg gikk bort til Bhufijati og ba henne 
si til deg at Sakka, gudenes konge, med hele sitt følge bøyer seg for 
Mesterens føtter. *Det passer ikke å forstyrre Mesteren nå, for han 
mediterer,” svarte hun. *Da får du hilse ham fra meg når han er 
ferdig med meditasjonen, da,” sa jeg. Overbrakte hun hilsenen, 
Mester? Kan du huske hva hun sa?” *Hun overbrakte hilsenen, 
Sakka. Jeg kan huske hva hun sa. Og da var det altså lyden av 
vognhjulene dine som vekket meg opp fra meditasjonen.” *De 
gudene som ble født i de trettitres himmel før meg, har fortalt at 
når en ærverdig og fullkomment våken Mester står fram i verden, 
en som har kommet fram til sannheten, øker himmelens skarer, 
mens demonenes flokk blir mindre. Nå har jeg sett det med egne 
øyne, at når en ærverdig og fullkomment våken Mester står fram 1 
verden, en som har kommet fram til sannheten, øker himmelens 
skarer, mens demonenes flokk blir mindre. Her i Kapilavatthu var 
det en sakya-kvinne ved navn Gopika som hadde tillit til Buddha, til 
hans lære og til hans munkeorden, og hun levde i samsvar med de 


etiske retningslinjene. Hun sluttet å tenke som en kvinne 
og begynte å tenke som en mann, og da hun døde, ble hun gjenfødt 
i de trettitre gudenes himmel som min sønn. Der ble han kjent som 
Gopaka, Guds sønn. Tre munker som hadde fulgt Mesterens 
treningsvei ble gjenfødt der i en lavere tilstand, som gandhabbaer. 
Der henga de seg til alle slags sansenytelser og var våre tjenere. Da 
Gopaka så dette, klandret han dem og sa: *Hvor hadde dere tankene 
deres hen da Mesteren forklarte læren for dere? Jeg var en kvinne 
som hadde tillit til Buddha, til hans lære og til hans munkeorden, og 
jeg levde i samsvar med de etiske retningslinjene. Da sluttet jeg å 
tenke som en kvinne og begynte å tenke som en mann, og da jeg 
døde, ble jeg gjenfødt i de trettitre gudenes himmel som Sakkas 
sønn, og her er jeg kjent som Gopaka, guds sønn. Men dere ble 
gjenfødt her i en lavere tilstand, som gandhabbaer, til tross for at 
dere fulgte Mesterens treningsvei. Det gjør meg vondt å se 
medvandrere bli gjenfødt i en lavere tilstand, som gandhabbaer.” 
Da de hørte denne kritikken, klarte to av gandhabbaene å samle 
oppmerksomheten der og da, slik at de ble forfremmet til Brahmas 
ministere. Men den tredje av dem bare fortsatte å velte seg i 
sansenytelser. *5om legkvinne fulgte jeg han som ser, og navnet 
mitt var Gopika. Glad til sinns hadde jeg tillit til Buddha, læren og 
ordenen. Fordi jeg fulgte Buddhas gode lære er jeg nå blitt Sakkas 
mektige sønn. Jeg er gjenfødt i de trettitre gudenes himmel og 
navnet mitt nå er Gopaka. Der fikk jeg se munker jeg kjente fra før, 
gjenfødt bare som gandhabbaer. Tidligere hadde de vært mennesker 


og elever av Gotama. Den gangen ga vi dem mat og drikke 
og åpnet våre hjem for dem. Men de må ha fulgt dårlig med og ikke 
forstått Buddhas lære. Selv om Mesteren har forklart læren klart og 
tydelig, må hver enkelt selv forstå og fatte den i sitt indre. Mens jeg 
hjalp og tjente dere, hørte jeg den edle læres ord. Nå er jeg Sakkas 
mektige sønn, gjenfødt i de trettitre gudenes himmel. Dere tjente 
den beste blant mennesker og fulgte den høyeste treningsvei. 
Likevel er dere kommet i lavere kår og har ikke fått den status dere 
burde hatt. Det gjør meg vondt å se medvandrere som er blitt 
gjenfødt i lavere kår. Dere er bare blitt gandhabbaer som må tjene 
de egentlige gudene. Men se hvordan jeg er blitt forvandlet! Jeg var 
Jo kvinne, og levde et verdslig liv. Men nå er jeg blitt gjenfødt som 
mann og lever i himmelsk herlighet blant gudene!” 


Da Gotamas tidligere elever hørte Gopakas kritikk, ble de 
dypt grepet. *La oss ta fatt på treningen på ny,” sa de, *og ikke 
lenger være andres slaver!” To av dem tok fatt på ny og husket 
Gotamas veiledninger. De slapp straks taket i alt begjær og innså 
ulempen ved nytelser. De rev seg løs fra nytelsenes bånd, fra de 
sterke og negative bindingene, som når elefanten bryter ned alle 
stengsler, og steg høyere enn de trettitre gudene. Tappert og 
energisk forkastet de begjæret og overgikk dermed Inda og Pajåpatt 
og alle de andre gudene som satt der 1 Sudhamma-hallen. Gudenes 
hersker Våsava så det og undret seg der han satt midt blant gudene: 
*Disse var født blant de lavere gudene, men nå overgår de oss 
trettitre!” Gopaka hørte de undrende ordene og sa: *'Blant 
menneskene finnes en oppvåknet, en vismann fra sakya-folket, som 
har overvunnet alle sansenytelsebegjær. 


Disse var hans sønner, men de mistet oppmerksomheten da 
de døde. Nå har jeg hjulpet dem, Inda, til å gjenvinne sin 
oppmerksomhet. En av de tre lever fortsatt som gandhabba her 
blant dere. De andre to er på vei mot oppvåkning og bryr seg ikke 
lenger om guder. Læren er så godt forklart at ingen elev er usikker 
på den. Vi hyller den oppvåknede seierherre, som har skåret over 
uvissheten og krysset floden.” De forsto denne læren på flekken og 
steg opp til større herlighet. Av dem som var i Brahmas følge, har 
disse to nådd høyest. Vi har kommet hit til deg for å få høre denne 
læren. Og nå som du gir meg lov til det, vil jeg stille noen spørsmål, 
Mester.” Da tenkte Mesteren som så: *Denne Sakka har lenge levd 
et rent liv. De spørsmålene han vil stille, er nok alle fornuftige og 
gode. Han vil neppe stille tåpelige spørsmål. Og han vil sikkert ha 
lett for å forstå de forklaringene jeg kommer til å gi.” Derfor svarte 
han med dette verset: 


«Spør meg du bare, Vasava, om alt hva du måtte ønske. 
Jeg skal gjerne hjelpe deg med å løse de problemene du måtte ha.” 
Da nå Sakka, gudenes konge, hørte at Mesteren ga ham lov, stilte 
han dette spørsmålet: *Både guder, gandhabbaer, nagaer, asuraer, 
mennesker og andre vesener vil helst leve i vennskap, fred og 
fordragelighet. Likevel lever de i uvennskap, hat, kamp og strid. 
Hva er det som binder dem slik at de ikke oppnår det de ønsker?” 
Dette var Sakkas første spørsmål. Mesteren svarte: *Det er egoisme 
og grådighet som binder dem til uvennskap, hat, kamp og strid, til 
tross for at de helst vil leve i vennskap, fred og fordragelighet, 
Sakka.” *Ja visst, Mester! Slik er det,” sa Sakka fornøyd. *Nå som 
du har forklart dette for meg, er jeg ikke forvirret lenger. Men hva 
er grunnen til denne egoismen og grådigheten, hva kommer den av? 
Hva må til for at den skal oppstå, og hva må til for at den skal bli 
borte?” *Egoismen og grådigheten kommer av at vi liker noen ting 
og misliker andre ting. Dette er årsaken til egoisme og grådighet. 
Hvis vi liker og misliker, oppstår egoisme og grådighet. Hvis vi 
verken liker eller misliker, forsvinner egoismen og grådigheten.” 
*Men hva er grunnen til at vi liker og misliker, hva kommer dette 
av? Hva må til for at det skal oppstå og hva må til for at det skal ta 
slutt?” *Det er lystene som er grunnen til at vi liker og misliker det 
ene og det andre. Hvis lystene tar slutt, blir det også slutt på å like 
og mislike.” *Men hva er årsaken til lystene, hva kommer de av? 
Hva må til for at de skal oppstå, og hva må til for at de skal 
stoppe?” *Det er tanker som er årsaken til lystene. Hvis tanken 
stopper, stopper lystene.” *Men hva er årsaken til tanker, hva 
kommer de av? Hva må til for at de skal oppstå, og hva må til for at 
de skal stoppe?” 


*Det er begrepsdannelse som er årsaken til tanker. Hvis 
begrepsdannelsen stopper, stopper også tankene.” *Men hva slags 
praksis må til for at begrepsdannelsen skal stoppe?” *Det finnes to 
slags gleder, Sakka, gleder vi bør unne oss og gleder vi bør unngå. 
Det finnes to slags ubehag, ubehag vi bør ta med oss og ubehag vi 
bør unngå. Og det finnes to slags sinnsro, sinnsro vi bør unne oss og 
sinnsro Vi bør unngå. Hvilke gleder er det jeg sier vi bør unngå? 
Noen slags glede svekker sunne egenskaper og styrker usunne 
egenskaper. Slike gleder sier jeg vi bør unngå. Hvilke gleder er det 
jeg sier vi bør unne oss? Noen slags glede styrker sunne egenskaper 
og svekker usunne egenskaper. Slike gleder sier jeg vi bør unne oss. 
Og når det gjelder gleder som medfører tenkning sammenlignet 
med spontane gleder, er de spontane best. Det er derfor jeg sier det 
finnes to slags gleder, Sakka, gleder vi bør unne oss og gleder vi bør 
unngå. Hvilke ubehag er det jeg sier vi bør unngå? Noen slags sorg 
svekker sunne egenskaper og styrker usunne egenskaper. Slike 
ubehag sier jeg vi bør unngå. Hvilke ubehag er det jeg sier vi bør ta 
med oss? Noen slags ubehag styrker sunne egenskaper og svekker 
usunne egenskaper. Slike ubehag sier jeg vi bør ta med oss. Og når 
det gjelder ubehag som medfører tenkning sammenlignet med 
spontane ubehag, er de spontane best. Det er derfor jeg sier det 
finnes to slags ubehag, Sakka, ubehag vi bør ta med oss og ubehag 
vi bør unngå. Og hva slags sinnsro er det jeg sier vi bør unngå? 
Noen slags sinnsro svekker sunne egenskaper og styrker usunne 
egenskaper. Slik sinnsro sier jeg vi bør unngå. Hvilke sinnsro er det 
jeg sier vi bør unne oss? Noen slags sinnsro styrker sunne 
egenskaper og svekker usunne egenskaper. Slik sinnsro sier jeg vi 
bør unne oss. Og når det gjelder sinnsro som medfører tenkning 
sammenlignet med spontan sinnsro, er den spontane best. Det er 
derfor jeg sier det finnes to slags sinnsro, Sakka, sinnsro vi bør unne 
oss og sinnsro vi bør unngå. Det er slik praksis som må til for at 
begrepsdannelsen skal stoppe.” Slik besvarte Mesteren de 
spørsmålene som Sakka, gudenes konge, satte fram. Glad og 
fornøyd takket Sakka for svarene: "Slik er det, Mester, slik er det, du 
lykkelige! Nå som jeg har hørt Mesterens 


forklaringer, har jeg fått ryddet tvilen av veien og er ikke 
lenger forvirret!” Etter at Sakka hadde takket Mesteren, stilte han et 
annet spørsmål: *Hva må en munk gjennomføre for å være beskyttet 
av atferdsreglene for munker, Mester?” *V1i kan bruke kroppen på 
to måter, Sakka. Den ene kan anbefales, den andre ikke. Vi kan 
bruke munnen på to måter. Den ene kan anbefales, den andre ikke. 
Og vi kan sette oss to slags mål. Det ene kan anbefales, det andre 
ikke. Hva mener jeg da med å si at vi kan bruke kroppen på to 
måter, og at den ene kan anbefales, den andre ikke? Når man 
merker at en viss atferd styrker usunne egenskaper og svekker 
sunne egenskaper, kan en slik atferd ikke anbefales. Men merker 
man at atferden svekker usunne egenskaper og styrker sunne 
egenskaper, kan den anbefales og bør praktiseres. Det er derfor jeg 
sier vi kan bruke kroppen på to måter, og at den ene kan anbefales, 
den andre ikke. Hva mener jeg da med å si at vi kan bruke munnen 
på to måter, og at den ene kan anbefales, den andre ikke? Når man 
merker at en viss tale styrker usunne egenskaper og svekker sunne 
egenskaper, kan en slik atferd ikke anbefales. Men merker man at 
talen svekker usunne egenskaper og styrker sunne egenskaper, kan 
den anbefales og bør praktiseres. Det er derfor jeg sier vi kan bruke 
munnen på to måter, og at den ene kan anbefales, den andre ikke. 
Hva mener jeg da med å si at vi kan sette oss to slags mål, og at det 
ene kan anbefales, det andre ikke? Når man merker at en viss 
målsetting styrker usunne egenskaper og svekker sunne egenskaper, 
kan en slik atferd ikke anbefales. Men merker man at målsettingen 
svekker usunne egenskaper og styrker sunne egenskaper, kan den 
anbefales og bør gjennomføres. Det er derfor jeg sier vi kan sette oss 
to slags mål, og at den ene kan anbefales, den andre ikke. Dette er 
hva en munk må gjennomføre for å være beskyttet av atferdsreglene 
for munker, Sakka.” Slik besvarte Mesteren de spørsmålene som 
Sakka, gudenes konge, satte fram. Glad og fornøyd takket Sakka for 
svarene: "Slik er det, Mester, slik er det, du lykkelige! Nå som jeg 
har hørt Mesterens forklaringer, har jeg fått ryddet tvilen av veien 
og er ikke lenger forvirret!” 


Etter at Sakka hadde takket Mesteren, stilte han et annet 
spørsmål: *Hva må en munk gjennomføre for å ha kontroll over 
sansene sine, Mester?” *Det finnes to slags synsinntrykk, Sakka. Det 
ene kan anbefales, det andre ikke. Det samme gjelder for 
hørselsinntrykk, dufter, smaksinntrykk, berøringsinntrykk og 
tanker. Det finnes to slag av hver av dem. Det ene kan anbefales, 
det andre ikke.” * Jeg forstår hva du mener, Mester,” sa Sakka. "De 
synsinntrykkene som ikke kan anbefales, er slike som styrker 
usunne egenskaper og svekker sunne egenskaper, mens de som kan 
anbefales, er slike som svekker usunne egenskaper og styrker sunne 
egenskaper. Og det samme gjelder for hørselsinntrykk, dufter, 
smaksinntrykk, berøringsinntrykk og tanker. De som ikke kan 
anbefales, er slike som styrker usunne egenskaper og svekker sunne 
egenskaper, mens de som kan anbefales, er slike som svekker 
usunne egenskaper og styrker sunne egenskaper. Slik forstår jeg 
meningen med hva du sa, og nå som jeg har hørt Mesterens 
forklaringer, har jeg fått ryddet tvilen av veien og er ikke lenger 
forvirret!” Etter at Sakka slik hadde takket Mesteren, stilte han et 
annet spørsmål: *Har alle prester og filosofer den samme lære og 
samme praksis, vil de det samme og har de samme mål?” *Nei, det 
har de ikke,” svarte Mesteren. *Hvorfor ikke?” *Det er så stort 
mangfold i verden. Mange klamrer seg til hver sin lille del av 
virkeligheten og sier at "dette er den eneste sannhet, alt annet er 
feil.” Derfor har ikke alle prester og filosofer samme lære og samme 
praksis, og de vil ikke det samme og har ikke samme mål.” *Har 
alle prester og filosofer nådd fram til fullkommenhet, Mester? Har 
de funnet fullkommen ro, har de fullkommen praksis og har de alle 
nådd fram til det endelige målet?” *Nei, Sakka, det har de ikke.” 
"Hvorfor ikke?” *De som har gjort seg fri ved å slippe taket 
begjæret, har nådd fram til fullkommenhet, Sakka. De har funnet 
fullkommen ro, har fullkommen praksis og har 


nådd fram til det endelige målet. Derfor er det ikke alle 
som har oppnådd dette.” Slik besvarte Mesteren de spørsmålene 
som Sakka, gudenes konge, satte fram. Glad og fornøyd takket 
Sakka for svarene: "Slik er det, Mester, slik er det, du lykkelige! Nå 
som jeg har hørt Mesterens forklaringer, har jeg fått ryddet tvilen 
av veien og er ikke lenger forvirret!” Etter at Sakka hadde takket 
Mesteren, sa han: *Lidenskapen er som en sykdom, Mester, den er 
som en verkebyll og som en brodd. Den trekker oss rundt fra den 
ene tilstanden til den andre, slik at vi noen ganger er høyt oppe og 
andre ganger lavt nede. Du har besvart disse spørsmålene som jeg 
ikke fikk anledning til å stille til andre prester og filosofer, Mester. 
Men du har gitt meg svar som vil være meg til glede og nytte i lang 
tid, og du har trukket ut den brodden som det var for meg at jeg 
ikke fikk svar og følte meg usikker på disse tingene.” «Så du har 
prøvd å spørre andre filosofer og prester om de samme tingene?” 
*Ja, det har jeg,” svarte Sakka. *Har du lyst til å fortelle hva slags 
svar du fikk du av dem?” *Det skal jeg gjerne fortelle, når du eller 
slike som deg vil høre, Mester. Jeg gikk til slike som jeg trodde var 
vise prester og filosofer fordi de bodde alene ute i skogen, og stilte 
dem spørsmål. Men i stedet for å svare, spurte de meg hvem jeg var. 
Jeg svarte naturligvis at jeg var Sakka, gudenes konge. De spurte 
meg hvorfor jeg kom for å stille dem spørsmål, og da forklarte jeg 
så mye av læren som de trengte for å forstå spørsmålene mine. Men 
da ble de overbegeistret og ropte: "Gud har vist seg for oss! Gud har 
talt til oss og svart på spørsmålene våre!” Så i stedet for at jeg ble 
disippel under dem, slik jeg hadde håpet, ble de disipler under meg. 
Men nå er jeg din disippel, Mester. Nå har jeg gått ut i strømmen og 
kan ikke falle tilbake, men er sikret å nå fram til full oppvåkning!” 
*Har du opplevd en slik glede og tilfredshet før, Sakka, som den du 
nå føler?” *Ja, det har jeg, Mester.” *Kan du fortelle oss om det?” 
"En gang sto det et stort slag mellom gudene og asura-demonene, 
Mester. Gudene vant, og demonene tapte. Da vi hadde vunnet 
denne seieren, tenkte jeg at nå 


kan jeg nyte både gudenes og asuraenes føde. Men den 
gleden og tilfredsheten jeg da følte, var vunnet gjennom kamp og 
vold, og den førte verken til at man slipper taket og faller til ro, 
eller til avslutning, fred og innsikt, og heller ikke til oppvåkning og 
nibbana. Den gleden og tilfredsheten jeg nå har vunnet, Mester, 
fører derimot til at man slipper taket og faller til ro, til avslutning, 
fred og innsikt, og til oppvåkning og nibbana.” *Hva tenker du på 
når du sier at du føler så stor glede og tilfredshet, Sakka?” *Da 
tenker jeg på seks ting, Mester: For tiden er jeg bare en gud, men nå 
har jeg fått sjansen til et nytt liv! Dette er den ene tingen som gjør 
at jeg føler stor glede og tilfredshet, Mester. Når jeg faller fra 
gudenes verden og mitt liv her oppe tar slutt, skal jeg gjenfødes 
uten forvirring, og dette gjør meg glad. Dette er det andre som gjør 
at jeg føler stor glede og tilfredshet, Mester. Jeg fikk ryddet opp i 
min forvirring og frydes over Mesterens ord. Nå skal jeg leve på 
rette måten med innsikt og klar forståelse. Dette er det tredje, 
Mester. Når jeg lever på rette måten skal jeg nå full oppvåkning. 
Jeg skal leve i visdom 


og dette vil føre til målet. Dette er det fjerde. Når deretter 
mitt liv som menneske tar slutt, og døden innhenter meg, skal jeg 
på nytt bli en gud, den ypperste av alle i himmelen! Dette er det 
femte. Mer strålende enn de strålende gudene skal jeg leve mitt siste 
liv der oppe i himmelen. Dette er det sjette. Og dette var altså de 
seks tingene som gjør at jeg føler stor glede og tilfredshet, Mester. 
Jeg var forvirret, usikker og misfornøyd, og lenge prøvde jeg å finne 
en som har kommet fram til sannheten. Jeg trodde at filosofer som 
levde i ensomhet, måtte ha nådd oppvåkningen, og derfor oppsøkte 
jeg dem. Hva må jeg gjøre for å lykkes, og hva vil føre til fiasko? 


Dette spurte jeg dem om, men de hadde ingen råd å gi 
meg. Så snart de forsto at Sakka var den som sto foran dem, spurte 
de meg hvorfor jeg var kommet dit. Jeg forklarte dem læren slik jeg 
og de fleste har hørt den. Da ble de overbegeistret og ropte: "Vi har 
sett Gud!” Men nå har jeg sett Buddha. All tvil er ryddet av veien! 
All angst er forsvunnet, for jeg har sett den oppvåknede. Jeg bøyer 
meg for Buddha, helten som fjernet brodden, den makeløse som 
stråler som solen selv. Slik Brahma hedres av gudene, slik hedrer vi 
deg i dag. Du er den oppvåknede! Du er en lærer uten like! Din like 
finnes ikke i hele verden med alle dens guder.” 


Deretter henvendte Sakka seg til den unge gandhabbaen 
Paficasikha og sa: *Du gjorde meg en stor tjeneste da du fikk 
Mesteren i tale for meg, Paficasikha. Siden du kom i prat med ham, 
kunne jeg gå bort til Mesteren og hilse på den ærverdige 
oppvåknede. Jeg vil være som en far for deg, og du skal bli konge 
over gandhabbaene. Og jeg skal sørge for at du blir gift med den 
vakre piken Solstråle, som du er så glad 1.” Så la Sakka, gudenes 
konge, sin hånd på jorden og tok den til vitne da han tre ganger 
uttalte disse høytidelige ord: *Jeg bøyer meg for Mesteren, den 
ærverdige, den fullkomment oppvåknede! Jeg bøyer meg for 
Mesteren, den ærverdige, den fullkomment oppvåknede! Jeg bøyer 
meg for Mesteren, den ærverdige, den fullkomment oppvåknede!” 
Da disse forklaringene ble gitt, fikk Sakka, gudenes konge, øyet opp 
for sannheten, plettfritt og rent, og han innså at alt som har en 
begynnelse også har en slutt. Det samme skjedde med åtti tusen 
andre guder. Dette var altså de spørsmålene som Sakka, gudenes 
konge, fikk anledning til å stille, og som Mesteren besvarte. Derfor 
blir denne utredningen kalt Sakkas spørsmål. 


22. Den store teksten om oppmerksomhetens 
hovedområder Mahasatipatthånasutta Innledning I de buddhistiske 
land i Østen som holder fast ved den opprinnelige lære i 
uforvansket tradisjon, er det ingen av Buddhas taler som nyter en 
slik respekt og popularitet som Satipatthånasutta, sier Nyanaponika 
Thera i sin bok Oppmerksomhetstrening. Her finner vi ingen 
fargerik mytologi og ingen biografiske episoder fra Buddhas liv. 
Teksten går direkte inn på aspekter av Buddhas dypere lære, slik 
også Mahånidånasutta (nr. 19), gjør. I likhet med denne er den også 
lokalisert til Kammåsadamma i kuruenes land (området omkring 
New Delhi), noe som bidrar til en ytterligere sammenheng mellom 
disse to tekstene. Denne teksten foreligger i to versjoner, den lange 
versjonen som vi her har, og en kortere versjon. I Majjhima Nikaya 
(De mellomlange tekstene) finnes det en Satipatthanasutta (MN 10) 
som er ord for ord den samme som denne teksten, fram til de fire 
edle sannhetene. Disse blir imidlertid bare kort regnet opp, og 
deretter avsluttes teksten. Herværende tekst, som har fått lagt til 
ordet Mahå (den store) 1 tittelen, har utvidet forklaringen av de fire 
edle sannhetene. Analysen av de fire edle sannhetene, som altså 
utgjør forskjellen mellom den korte og den lange versjonen av 
teksten, finnes også andre steder i Tipitaka. I tekst nr. 141 i 
Majjhima Nikaya, Saccavibhaiigasutta (En analyse av sannhetene), 
finner vi den presentert slik som i Mahasatipatthånasutta, og det er 
ikke umulig at den lange teksten er dannet ved en sammenkobling 
av de to kortere tekstene, nr. 10 og nr. 141, fra Majjhima Nikaya. 
Men disse aspektene av læren er svært sentrale i Buddhas 
undervisning, og mange av dem forekommer svært mange andre 
steder i Tipitaka. De fire festepunktene for oppmerksomheten er for 
eksempel også nevnt i Mahåparinibbånasutta. 


Hovedemnet i Mahasatipatthånasutta er 
oppmerksomhetstrening (satipatthåna), og ut fra den 
systematiseringen av læren som kommer til uttrykk i de fire edle 
sannheter og den åttedelte vei, går suttaen inn i systemet under det 
sjuende ledd i den åttedelte veien: rett oppmerksomhet, og hører da 
igjen inn under den fjerde sannhet: veien til lidelsens opphør. Og 
hvis veien deles i tre, slik f.eks. kommentarverket Visuddhimagga 
gjør: etikk, meditasjon og forståelse, hører suttaen med under 
meditasjonsaspektet. Meditasjon har igjen to hovedinnfallsvinkler: 
konsentrasjon (samatha) og analytisk innsikt (vipassanå). De 
innledende deler av suttaen kan brukes som en innfallsport både til 
konsentrasjons- og innsiktstrening, men mesteparten av teksten gir 
praktiske instruksjoner i satipatthåna brukt som et redskap til å 
oppnå vipassana. Men vipassanå betyr full innsikt i virkelighetens 
verden, og derfor beskriver ikke suttaen bare den rent praktiske 
arbeidsmetodikken, men trekker også opp hovedlinjene 1 den 
innsikten som metoden fører fram til. Og ettersom det er nettopp 
dette som Buddhas lære går ut på, vil det igjen si at suttaen gir et 
konsentrat av hele læresystemet. Vi finner både de fire edle 
sannheter, den åttedelte vei, og mange andre viktige aspekter av 
læren. *Meditasjon” er egentlig et meget upresist begrep som står 
for et bredt spektrum av mentale arbeidsmetoder. I de buddhistiske 
tekstene er ordet bhåvana mest brukt. Dette ordet er et 
verbalnomen derivert av roten bhii , "å være”, og betyr "å få noe til 
å bli, til å vokse fram”, eller også utviklingsarbeid”, "utvikling (av 
sinnet)”, *(mental) vekst”. Dette utviklingsarbeidet kan gjøres på 
mange måter, det finnes mange meditasjonsmetoder, som passer til 
forskjellige personlighetstyper, til hvor mye tid man kan sette av til 
treningen, osv. Men alle disse forskjellige metodene kan likevel, i 
det minste hva den eldste buddhisme angår, ordnes i to 
hovedkategorier: konsentrasjon (samatha, samådhi) og analytisk 
innsikt (vipassanå, satipatthåna). Samådhi betegnes som 
midlertidige fristeder fra negative opplevelser og tendenser, mens 
vipassanå — når den utvikles fullt — fører til total utryddelse av 
alle sinnets forurensninger. Men de står ikke i konkurranseforhold 
til hverandre. Uansett 


om man begynner med konsentrasjonstrening, for deretter 
med konsentrert sinn lettere å oppnå innsikt 
(samathapubbaiigamam vipassanam), eller begynner med 
innsiktstrening og går så dypt inn i denne at konsentrasjonen følger 
av seg selv (vipassanåpubbangamam samatham), eller velger å 
utvikle begge aspekter samtidig i harmonisk balanse 
(samathavipassanam yuganaddham), blir sluttresultatet det samme, 
nemlig frihet fra lidelse. Konsentrasjonsmetodene tar gjerne sikte på 
å nå inn til de dypmeditative nivåer (hana), og det blir nevnt to 
hovedmotivasjoner for å øve disse. Den ene var at 
meditasjonstilstandene oppleves som meget behagelige og 
forfriskende. Den andre var at de gjorde sinnet veltrent og 
veldisiplinert, slik at det etterpå ville bli desto lettere å gå inn i 
vipassanå. For mens samatha kunne gi midlertidige lykketilstander, 
var det bare vipassanå, dvs. full og hel innsikt i sinnets prosesser, 
som kunne føre til oppvåkningens varige lykke. Utgangspunktet for 
vipassanå, eller innsiktsmeditasjon, er oppmerksomhetstrening. 
Prinsippet er uhyre enkelt: Vær oppmerksom! Følg med og observer 
hva som foregår i kropp, sanser og sinn. Tren deg selv i å "se” på 
følelser og tanker som dukker opp, uten å avvise noe, og uten å 
prøve å holde fast på noe. Hvert øyeblikk er nytt, hvert øyeblikk er 
viktig, hvert øyeblikk har noe å lære deg om deg selv og din verden. 
All meditasjonstrening tar tid. Spesielt er jhåna -meditasjon svært 
tidkrevende. Dette er nok hovedårsaken til at svært mange av 
dagens theravådalærere har lagt jhåna -undervisningen til side, i all 
fall når de underviser lekfolk som ikke har anledning til å meditere 
året rundt på heltid. Fordelen med innsiktstreningen er nemlig den 
at etter en viss innføringsperiode, skal det være fullt mulig å 
anvende disse metodene også når man er opptatt med dagliglivets 
mange gjøremål. Oppmerksom observasjon av kropp og sinn i 
enhver situasjon krever ingen lotusstilling, røkelse eller mantra. Og 
med noe trening vil vi få en stadig dypere innsikt og forståelse av 
vår egen situasjon. Vi vil begynne å se hvordan sinnet fungerer, og 
vi begynner å se med egne øyne hvordan vår ureflekterte 
vanetenkning herjer rundt med oss til hverdags. Vi oppnår dermed 
en psykologisk innsikt og klarhet som er selvopplevd, ikke boklært. 
Denne teksten står derfor sentralt i theravidabuddhistisk 
meditasjonspraksis, 


og denne vipassanå -bevegelsen har betydd mye for 
theravådabuddhismens utbredelse i Vesten i nyere tid. Den metoden 
som teksten beskriver, har også i den senere tid fått stor utbredelse 
utenfor buddhismens tradisjonelle kretser. Det er stadig flere 
psykologer som tar oppmerksomhetstreningen — eller aspekter av 
den — i bruk i terapi-situasjoner. Og under den engelske 
betegnelsen *mindfulness” har metoden også fått stor utbredelse i 
forskjellige kurs for stressmestring og selvutvikling. 


Den store teksten om oppmerksomhetens hovedområder 
Slik har jeg hørt det: En gang holdt Mesteren til blant kuruene, i en 
av byene deres som het Kammåsadamma. Der henvendte Mesteren 
seg til munkene og sa: *Munker!” *Mester,” svarte de ham. 
Mesteren talte slik: *Her er en vei som fører direkte til målet, 
munker, til foredling av levende vesener, til å overvinne sorg og 
klage, til å gjøre slutt på smerte og tungsinn, til å finne den rette 
metoden og til selv å erfare nibbana, nemlig oppmerksomhet på de 
fire hovedområdene. Hvilke fire? Her, i dette treningssystemet, gir 
du slipp på grådighet og motvilje overfor verden, og betrakter 
kroppen som kropp, energisk og med oppmerksomhet og klar 
forståelse. Du gir slipp på grådighet og motvilje overfor verden, og 
betrakter følelsene som følelser, energisk og med oppmerksomhet 
og klar forståelse. Du gir slipp på grådighet og motvilje overfor 
verden, og betrakter tankene som tanker, energisk og med 
oppmerksomhet og klar forståelse. Du gir slipp på grådighet og 
motvilje overfor verden, og betrakter fenomenene som fenomener, 
energisk og med oppmerksomhet og klar forståelse. 1. Oppmerksom 
observasjon av kroppen 1.a) Observasjon av pusten Men hvordan 
betrakter du kroppen som kropp? Du går ut i skogen eller under et 
tre eller i enerom og setter deg ned med korslagte bein. Du holder 
kroppen rak og retter oppmerksomheten mot det emnet du 


har valgt deg. Så lar du oppmerksomheten følge pusten inn 
og ut. Hvis du foretar en lang innånding, merker du deg: Jeg foretar 
en lang innånding. Hvis du foretar en lang utånding, merker du deg: 
Jeg foretar en lang utånding. Hvis du foretar en kort innånding, 
merker du deg: Jeg foretar en kort innånding. Hvis du foretar en 
kort utånding, merker du deg: Jeg foretar en kort utånding. Du 
trener deg slik: Mens jeg puster ut og inn observerer jeg hele 
kroppen, og slik: Mens jeg puster ut og inn lar jeg kroppens 
forskjellige prosesser falle til ro. Det er som når en dyktig tredreier 
eller lærlingen hans gjør et langt snitt, munker. Da merker han seg 
at han gjør et langt snitt. Og når han gjør et kort snitt, da merker 
han seg at han gjør et kort snitt. Nettopp slik er det når du foretar 
en lang eller kort innånding eller utånding. Da merker du deg det 
som det er. Og du trener deg slik: Mens jeg puster ut og inn 
observerer jeg hele kroppen, og slik: Mens jeg puster ut og inn lar 
jeg kroppens forskjellige prosesser falle til ro. Slik betrakter du din 
egen kropp som kropp, eller du betrakter andres kropp som kropp, 
eller du betrakter både din egen og andres kropp som kropp. Du 
betrakter hvordan kroppens fenomener oppstår, du betrakter 
hvordan kroppens fenomener blir borte, eller du betrakter hvordan 
kroppens fenomener oppstår og blir borte. Du er oppmerksom på at 
kroppen eksisterer, men bare i den grad som er nødvendig for 
observasjon og erkjennelse. Du ferdes uten å være avhengig av noe, 
og uten å holde fast på noe i verden. Slik betrakter du kroppen som 
kropp. 1.b) Observasjon av kroppens aktiviteter Og videre, når du 
går, merker du deg: går. Når du står, merker du deg: står. Når du 
sitter, merker du deg: sitter. Når du ligger, merker du deg: ligger. 
Uansett hvilken stilling kroppen din befinner seg i, så merker du 
deg det nøyaktig som det er. Slik betrakter du din egen kropp som 
kropp, eller du betrakter andres kropp som kropp, eller du betrakter 
både din egen og andres kropp som kropp. Du betrakter 


hvordan kroppens fenomener oppstår, du betrakter 
hvordan kroppens fenomener blir borte, eller du betrakter hvordan 
kroppens fenomener oppstår og blir borte. Du er oppmerksom på at 
kroppen eksisterer, men bare i den grad som er nødvendig for 
observasjon og erkjennelse. Du ferdes uten å være avhengig av noe, 
og uten å holde fast på noe i verden. Slik betrakter du også kroppen 
som kropp. Og videre, når du går fram og tilbake, så gjør du dette 
med klar forståelse. Når du ser på noe eller ser deg omkring, gjør du 
dette med klar forståelse. Når du bøyer eller retter ut deler av 
kroppen, gjør du dette med klar forståelse. Når du kler deg eller 
bærer matskålen din, gjør du dette med klar forståelse. Når du 
spiser, drikker, tygger og smaker, gjør du dette med klar forståelse. 
Når du tømmer deg for avføring og urin, gjør du dette med klar 
forståelse. Så lenge du er våken, enten du går, står sitter, ligger, 
taler eller tier, så gjør du dette med klar forståelse. Slik betrakter du 
din egen kropp som kropp, eller du betrakter andres kropp som 
kropp, eller du betrakter både din egen og andres kropp som kropp. 
Du betrakter hvordan kroppens fenomener oppstår, du betrakter 
hvordan kroppens fenomener blir borte, eller du betrakter hvordan 
kroppens fenomener oppstår og blir borte. Du er oppmerksom på at 
kroppen eksisterer, men bare i den grad som er nødvendig for 
observasjon og erkjennelse. Du ferdes uten å være avhengig av noe, 
og uten å holde fast på noe i verden. Slik betrakter du også kroppen 
som kropp. 1.c) Observasjon av kroppens enkeltdeler Og videre 
betrakter du nettopp denne kroppen fra fotsålene til hårspissene og 
ned igjen, omgitt av huden, fylt av mange slags urenheter: I denne 
kroppen er det hodehår, kroppshår, negler, tenner, hud, kjøtt, sener, 
knokler, beinmarg, nyrer, hjerte, lever, mellomgolv, milt, lunger, 
tarmer, spiserør, magesekk, ekskrementer, galle, slim, puss, blod, 
svette, fett, tårer, vevsvæske, spytt, snørr, leddvæske og urin. Det er 
liksom en matkjeller med dør i begge ender, munker, — fylt med all 
slags korn, såsom høylandsris, lavlandsris, gule og grønne bønner, 
sesamfrø og skallet ris. Hvis en mann med synet i behold skulle 
åpne dørene, ville han se at dette er 


høylandsris, dette er lavlandsris, dette er gule og dette er 
grønne bønner, dette er sesamfrø og dette er skallet ris. Og på 
samme måte betrakter du nettopp denne kroppen fra fotsålene til 
hårspissene og ned igjen, osv. Slik betrakter du også din egen kropp 
som kropp, eller du betrakter andres kropp som kropp, eller du 
betrakter både din egen og andres kropp som kropp. Du betrakter 
hvordan kroppens fenomener oppstår, du betrakter hvordan 
kroppens fenomener blir borte, eller du betrakter hvordan kroppens 
fenomener oppstår og blir borte. Du er oppmerksom på at kroppen 
eksisterer, men bare 1 den grad som er nødvendig for observasjon 
og erkjennelse. Du ferdes uten å være avhengig av noe, og uten å 
holde fast på noe i verden. Slik betrakter du også kroppen som 
kropp. 1.d) Observasjon av kroppens grunnelementer Og videre, 
betrakter du nettopp denne kroppen som den står og går, og 
analyserer dens grunnegenskaper: I denne kroppen finnes 
jordegenskaper, vannegenskaper, ildegenskaper og vindegenskaper. 
Det er som når en dyktig slakter eller lærlingen hans har slaktet ei 
ku og partert den, munker, og slått seg ned på et gatehjørne. På 
samme vis betrakter du nettopp denne kroppen som den står og går, 
og analyserer dens grunnegenskaper: I denne kroppen finnes 
jordegenskaper, vannegenskaper, ildegenskaper og vindegenskaper. 
Slik betrakter du også din egen kropp som kropp, eller du betrakter 
andres kropp som kropp, eller du betrakter både din egen og andres 
kropp som kropp. Du betrakter hvordan kroppens fenomener 
oppstår, du betrakter hvordan kroppens fenomener blir borte, eller 
du betrakter hvordan kroppens fenomener oppstår og blir borte. Du 
er oppmerksom på at kroppen eksisterer, men bare i den grad som 
er nødvendig for observasjon og erkjennelse. Du ferdes uten å være 
avhengig av noe, og uten å holde fast på noe i verden. Slik betrakter 
du også kroppen som kropp. 


1.e) Observasjon av kroppens forfall Og videre ser du på 
din egen kropp som om du skulle se et lik som var slengt bort på 
likplassen, som har vært dødt i en eller to eller tre dager, 
oppsvulmet, blåsvart og råtnende. Da tenker du: Denne min egen 
kropp er av samme natur, slik vil det gå med den også, det er ingen 
måte å komme unna på. Slik betrakter du din egen kropp som 
kropp, eller du betrakter andres kropp som kropp, eller du betrakter 
både din egen og andres kropp som kropp. Du betrakter hvordan 
kroppens fenomener oppstår, du betrakter hvordan kroppens 
fenomener blir borte, eller du betrakter hvordan kroppens 
fenomener oppstår og blir borte. Du er oppmerksom på at kroppen 
eksisterer, men bare i den grad som er nødvendig for observasjon 
og erkjennelse. Du ferdes uten å være avhengig av noe, og uten å 
holde fast på noe i verden. Slik betrakter du også kroppen som 
kropp. Og videre ser du på din egen kropp som om du skulle se et 
lik som var slengt bort på likplassen, — som kråker hadde spist på, 
som hauker, gribber, hunder, sjakaler og forskjellige slags småkryp 
hadde spist på. Da tenker du: Denne min egen kropp er av samme 
natur, slik vil det gå med den også, det er ingen måte å komme 
unna på. Slik betrakter du også din egen kropp som kropp, osv. Og 
videre ser du på din egen kropp som om du skulle se et lik som var 
slengt bort på likplassen, — et skjelett som holdes sammen av 
leddbånd, blodig og med kjøttrester på ....... et skjelett som holdes 
sammen av leddbånd, blodig, men uten kjøtt på ....... et skjelett som 
holdes sammen av leddbånd, men uten kjøtt eller blod på ... ... 
løsrevne knokler slengt til alle kanter, her et bein fra handa, der et 
bein fra foten, her et leggbein, der et lårbein, et hoftebein, 
ryggvirvler, en hodeskalle. Da tenker du: Denne min egen kropp er 
av samme natur, slik vil det gå med den også, det er ingen måte å 
komme unna på. Slik betrakter du også din egen kropp som kropp, 
osv. Og videre ser du på din egen kropp som om du skulle se et lik 
som var slengt bort på likplassen, — med hvite og avblekede 
beinpiper ... 


... mer enn et år gamle knokler i en haug ....... 
oppsmuldrende råtne knokkelrester. Da tenker du: Denne min egen 
kropp er av samme natur, slik vil det gå med den også, det er ingen 
måte å komme unna på. Slik betrakter du din egen kropp som 
kropp, eller du betrakter andres kropp som kropp, eller du betrakter 
både din egen og andres kropp som kropp. Du betrakter hvordan 
kroppens fenomener oppstår, du betrakter hvordan kroppens 
fenomener blir borte, eller du betrakter hvordan kroppens 
fenomener oppstår og blir borte. Du er oppmerksom på at kroppen 
eksisterer, men bare i den grad som er nødvendig for observasjon 
og erkjennelse. Du ferdes uten å være avhengig av noe, og uten å 
holde fast på noe i verden. Slik betrakter du også kroppen som 
kropp. 2. Oppmerksom observasjon av følelsene Men hvordan 
betrakter du følelsene som følelser? Når du opplever en god følelse, 
merker du deg: Opplever en god følelse. Når du opplever en vond 
følelse, merker du deg: Opplever en vond følelse. Når du opplever 
en følelse som verken er vond eller god, merker du deg: Opplever 
en følelse som verken er vond eller god. Når du opplever en god 
følelse i kroppen, merker du deg: Opplever en god følelse i kroppen. 
Når du opplever en god følelse som ikke har med kroppen å gjøre, 
merker du deg: Opplever en god følelse som ikke har med kroppen 
å gjøre. Når du opplever en vond følelse i kroppen, merker du deg: 
Opplever en vond følelse i kroppen. Når du opplever en vond følelse 
som ikke har med kroppen å gjøre, merker du deg: Opplever en 
vond følelse som ikke har med kroppen å gjøre. Når du opplever en 
følelse i kroppen som verken er vond eller god, merker du deg: 
Opplever en følelse i kroppen som verken er vond eller god. Når du 
opplever en følelse som verken er vond eller god, og som ikke har 
med kroppen å gjøre, merker du deg: Opplever en følelse som 
verken er vond eller god, og som ikke har med kroppen å gjøre. Slik 
betrakter du dine egne følelser som følelser, eller du betrakter 
andres følelser som følelser, eller du betrakter både dine egne og 
andres følelser som følelser. 


Du betrakter hvordan følelsene oppstår, du betrakter 
hvordan følelsene blir borte, eller du betrakter hvordan følelsene 
oppstår og blir borte. Du er oppmerksom på at følelsene eksisterer, 
men bare i den grad som er nødvendig for observasjon og 
erkjennelse. Du ferdes uten å være avhengig av noe, og uten å holde 
fast på noe i verden. Slik betrakter du følelsene som følelser. 3. 
Oppmerksom observasjon av tankene Men hvordan betrakter du 
tankene som tanker? Du merker deg en grådig tanke som en grådig 
tanke, og du merker deg en tanke uten grådighet som en tanke uten 
grådighet. Du merker deg en hatefull tanke som en hatefull tanke, 
og du merker deg en tanke uten hat som en tanke uten hat. Du 
merker deg en forblindet tanke som en forblindet tanke, og du 
merker deg en tanke uten forblindelse som en tanke uten 
forblindelse. Du merker deg en innskrenket tanke som en 
innskrenket tanke, og du merker deg en atspredt tanke som en 
atspredt tanke. Du merker deg en avansert tanke som en avansert 
tanke, og du merker deg en lite avansert tanke som en lite avansert 
tanke. Du merker deg en laverestående tanke som en laverestående 
tanke, og du merker deg en uovertruffen tanke som en uovertruffen 
tanke. Du merker deg en konsentrert tanke som en konsentrert 
tanke, og du merker deg en ukonsentrert tanke som en ukonsentrert 
tanke. Du merker deg en frigjort tanke som en frigjort tanke, og du 
merker deg en ufri tanke som en ufri tanke. Slik betrakter du dine 
egne tanker som tanker, eller du betrakter andres tanker som 
tanker, eller du betrakter både dine egne og andres tanker som 
tanker. Du betrakter hvordan tankene oppstår, du betrakter 
hvordan tankene blir borte, eller du betrakter hvordan tankene 
oppstår og blir borte. Du er oppmerksom på at tankene eksisterer, 
men bare i den grad som er nødvendig for observasjon og 
erkjennelse. Du 


ferdes uten å være avhengig av noe, og uten å holde fast 
på noe i verden. Slik betrakter du tankene som tanker. 4. 
Oppmerksom observasjon av forskjellige fenomener 4.a) 
Observasjon av hindringer for meditasjonen Men hvordan betrakter 
du fenomenene som fenomener? Du tar opp de fem hindringene og 
betrakter disse fenomenene som fenomener. Men hvordan tar du 
opp de fem hindringene og betrakter disse fenomenene som 
fenomener? Hvis det finnes sansenytelsebegjær i ditt indre, merker 
du deg: Jeg har sansenytelsebegjær i mitt indre. Hvis det ikke er 
noe sansenytelsebegjær i ditt indre, merker du deg: Det er ikke noe 
sansenytelsebegjær i mitt indre. Du merker deg også hvordan 
sansenytelsebegjær som ennå ikke er oppstått, oppstår. Du merker 
deg hvordan sansenytelsebegjær som er oppstått, avvises. Og du 
merker deg hvordan sansenytelsebegjær som er avvist ikke oppstår 
igjen siden. Eller hvis det finnes motvilje i ditt indre, merker du 
deg: Jeg har motvilje 1 mitt indre. Hvis det ikke er noe motvilje i 
ditt indre, merker du deg: Det er ikke noe motvilje i mitt indre. Du 
merker deg også hvordan motvilje som ennå ikke er oppstått, 
oppstår. Du merker deg hvordan motvilje som er oppstått, avvises. 
Og du merker deg hvordan motvilje som er avvist ikke oppstår igjen 
siden. Eller hvis det finnes sløvhet og treghet i ditt indre, merker du 
deg: Jeg har sløvhet og treghet i mitt indre. Hvis det ikke er noe 
sløvhet og treghet i ditt indre, merker du deg: Det er ikke noe 
sløvhet og treghet i mitt indre. Du merker deg også hvordan sløvhet 
og treghet som ennå ikke er oppstått, oppstår. Du merker deg 
hvordan sløvhet og treghet som er oppstått, avvises. Og du merker 
deg hvordan sløvhet og treghet som er avvist ikke oppstår igjen 
siden. Eller hvis det finnes uro og bekymringer i ditt indre, merker 
du deg: Jeg har uro og bekymringer i mitt indre. Hvis det ikke er 
noe uro og bekymringer i ditt indre, merker du deg: Det er ikke noe 
uro og bekymringer i mitt indre. Du merker deg også 


hvordan uro og bekymringer som ennå ikke er oppstått, 
oppstår. Du merker deg hvordan uro og bekymringer som er 
oppstått, avvises. Og du merker deg hvordan uro og bekymringer 
som er avvist ikke oppstår igjen siden. Eller hvis det finnes uvisshet 
i ditt indre, merker du deg: Jeg har uvisshet i mitt indre. Hvis det 
ikke er noe uvisshet i ditt indre, merker du deg: Det er ikke noe 
uvisshet i mitt indre. Du merker deg også hvordan uvisshet som 
ennå ikke er oppstått, oppstår. Du merker deg hvordan uvisshet som 
er oppstått, avvises. Og du merker deg hvordan uvisshet som er 
avvist ikke oppstår igjen siden. Slik betrakter du indre fenomener 
som fenomener, eller du betrakter ytre fenomener som fenomener, 
eller du betrakter både indre og ytre fenomener som fenomener. Du 
betrakter hvordan fenomenene oppstår, du betrakter hvordan 
fenomenene blir borte, eller du betrakter hvordan fenomenene 
oppstår og blir borte. Du er oppmerksom på at fenomenene 
eksisterer, men bare i den grad som er nødvendig for observasjon 
og erkjennelse. Du ferdes uten å være avhengig av noe, og uten å 
holde fast på noe 1 verden. Slik tar du opp de fem hindringene og 
betrakter disse fenomenene som fenomener. 4.b) Observasjon av 
involveringsgruppene Og videre tar du opp de fem 
involveringsgruppene og betrakter disse fenomenene som 
fenomener. Men hvordan tar du opp de fem involveringsgruppene 
og betrakter disse fenomenene som fenomener? Du merker deg: Slik 
er form, slik oppstår den og slik blir den borte. Slik er følelse, slik 
oppstår den og slik blir den borte. Slik er identifikasjon, slik oppstår 
den og slik blir den borte. Slik er reaksjoner, slik oppstår de og slik 
blir de borte. Slik er den skjelnende bevissthet, slik oppstår den og 
slik blir den borte. Slik betrakter du indre fenomener som 
fenomener, eller du betrakter ytre fenomener som fenomener, eller 
du betrakter både indre og ytre fenomener som fenomener. Du 
betrakter hvordan fenomenene oppstår, du betrakter hvordan 


fenomenene blir borte, eller du betrakter hvordan 
fenomenene oppstår og blir borte. Du er oppmerksom på at 
fenomenene eksisterer, men bare i den grad som er nødvendig for 
observasjon og erkjennelse. Du ferdes uten å være avhengig av noe, 
og uten å holde fast på noe 1 verden. Slik tar du opp de fem 
involveringsgruppene og betrakter disse fenomenene som 
fenomener. 4.c) Observasjon av sansefunksjonene Og videre tar du 
opp de seks indre og ytre sansefunksjonsfelter og betrakter disse 
fenomenene som fenomener. Men hvordan tar du opp de seks indre 
og ytre sansefunksjonsfelter og betrakter disse fenomenene som 
fenomener? Du merker deg øyet, du merker deg synlige former, og 
du merker deg den bindingen som oppstår betinget av disse to. Du 
merker deg også hvordan en binding som ennå ikke er oppstått, 
oppstår. Du merker deg hvordan en binding som er oppstått, 
avvises. Og du merker deg hvordan en binding som er avvist ikke 
oppstår igjen siden. På samme måte merker du deg øret og lyder, 
nese og dufter, tunge og smaksinntrykk, kropp og berøringer; og 
endelig merker du deg sinnet, du merker deg tanker, og du merker 
deg den bindingen som oppstår betinget av disse to. Du merker deg 
også hvordan en binding som ennå ikke er oppstått, oppstår. Du 
merker deg hvordan en binding som er oppstått, avvises. Og du 
merker deg hvordan en binding som er avvist ikke oppstår igjen 
siden. Slik betrakter du indre fenomener som fenomener, eller du 
betrakter ytre fenomener som fenomener, eller du betrakter både 
indre og ytre fenomener som fenomener. Du betrakter hvordan 
fenomenene oppstår, du betrakter hvordan fenomenene blir borte, 
eller du betrakter hvordan fenomenene oppstår og blir borte. Du er 
oppmerksom på at fenomenene eksisterer, men bare i den grad som 
er nødvendig for observasjon og erkjennelse. Du ferdes uten å være 
avhengig av noe, og uten å holde fast på noe 1 verden. Slik tar du 
opp de seks indre og ytre 


sansefunksjonsfelter og betrakter disse fenomenene som 
fenomener. 4.d) Observasjon av oppvåkningsfaktorene Og videre tar 
du opp de sju oppvåkningsfaktorene og betrakter disse fenomenene 
som fenomener. Men hvordan tar du opp de sju 
oppvåkningsfaktorene og betrakter disse fenomenene som 
fenomener? Hvis oppvåkningsfaktoren oppmerksomhet er til stede i 
ditt indre, merker du deg her: Oppvåkningsfaktoren 
oppmerksomhet er til stede i mitt indre. Hvis oppvåkningsfaktoren 
oppmerksomhet ikke er til stede i ditt indre, merker du deg: 
Oppvåkningsfaktoren oppmerksomhet er ikke til stede i mitt indre. 
Du merker deg hvordan oppvåkningsfaktoren oppmerksomhet som 
ennå ikke er oppstått, oppstår. Og du merker deg hvordan 
oppvåkningsfaktoren oppmerksomhet som er oppstått, trenes videre 
til fullkommenhet. På samme måte merker du deg de andre 
oppvåkningsfaktorene: utforskning av fenomenene, energi, glede, 
indre fred, konsentrasjon, og endelig hvis oppvåkningsfaktoren 
sinnslikevekt er til stede i ditt indre, merker du deg: 
Oppvåkningsfaktoren sinnslikevekt er til stede i mitt indre. Hvis 
oppvåkningsfaktoren sinnslikevekt ikke er til stede i ditt indre, 
merker du deg: Oppvåkningsfaktoren sinnslikevekt er ikke til stede 
1 mitt indre. Du merker deg hvordan oppvåkningsfaktoren 
sinnslikevekt som ennå ikke er oppstått, oppstår. Og du merker deg 
hvordan oppvåkningsfaktoren sinnslikevekt som er oppstått, trenes 
videre til fullkommenhet. Slik betrakter du indre fenomener som 
fenomener, eller du betrakter ytre fenomener som fenomener, eller 
du betrakter både indre og ytre fenomener som fenomener. Du 
betrakter hvordan fenomenene oppstår, du betrakter hvordan 
fenomenene blir borte, eller du betrakter hvordan fenomenene 
oppstår og blir borte. Du er oppmerksom på at fenomenene 
eksisterer, men bare i den grad som er nødvendig for observasjon 
og erkjennelse. Du ferdes uten å være avhengig av noe, og 


uten å holde fast på noe i verden. Slik tar du opp de sju 
oppvåkningsfaktorene og betrakter disse fenomenene som 
fenomener. 4.e) Observasjon av de fire edle sannheter Og videre tar 
du opp de fire edle sannheter og betrakter disse fenomenene som 
fenomener. Men hvordan tar du opp de fire edle sannheter og 
betrakter disse fenomenene som fenomener? Du merker deg det 
som det er: Dette er lidelse. Du merker deg det som det er: Dette er 
lidelsens opphav. Du merker deg det som det er: Dette er lidelsens 
opphør. Du merker deg det som det er: Dette er veien til lidelsens 
opphør. 4.e.1) Observasjon av sannheten om lidelse Men hvordan er 
den edle sannhet om lidelse, munker? Å bli født innebærer lidelse, å 
bli gammel innebærer lidelse, å dø innebærer lidelse, sorg, klage, 
smerte, tungsinn og mismot innebærer lidelse. Det innebærer lidelse 
å være sammen med det som du ikke liker. Det innebærer lidelse å 
være adskilt fra det som du liker. Det innebærer lidelse når du ikke 
oppnår det du ønsker deg. Kort sagt, de fem involveringsgruppene 
innebærer lidelse. Hva er så fødsel, munker? Når forskjellige 
vesener blir født, oppstår, trer fram og blir til innen en eller annen 
biologisk klasse, når involveringsgruppene kommer til syne og 
sansefunksjonsfeltene erverves, da kalles det fødsel, munker. Hva er 
så alderdom, munker? Når forskjellige vesener innen en eller annen 
biologisk klasse eldes, når de blir gamle, når tennene faller ut og 
håret blir grått, når huden blir rynkete, livskraften ebber ut og 
sansene svekkes, da kalles det alderdom, munker. Hva er så døden, 
munker? 


Når forskjellige vesener innen en eller annen biologisk 
klasse går bort, går 1 oppløsning, forsvinner, dør, slukner; — når 
tiden er ute, involveringsgruppene faller fra hverandre og det døde 
skallet blir liggende tilbake, — da kalles det død, munker. Hva er så 
sorg, munker? Den sorg, sørging, sørgetilstand, indre sorg og 
sørgmodighet som en føler når en rammes av et eller annet tap, 
eller berøres av en eller annen smerte, det kalles sorg, munker. Hva 
er så klage, munker? Den jammer og klage, jamring og klaging, 
jJammer- og klagetilstand som en føler når en rammes av et eller 
annet tap, eller berøres av en eller annen smerte, det kalles klage, 
munker. Hva er så smerte, munker? Det som er legemlig smerte og 
ubehag, den smertelige og ubehagelige følelse som kommer av 
legemlig kontakt, det kalles smerte, munker. Hva er så tungsinn, 
munker? Det som er mental smerte og mentalt ubehag, den 
smertelige og ubehagelige følelse som kommer av mental kontakt, 
det kalles tungsinn, munker. Hva er så mismot, munker? Det 
mismot og den depresjon, den mismodighet og deprimerthet som en 
føler når en rammes av et eller annet tap, eller berøres av en eller 
annen smerte, det kalles mismot, munker. Hva vil det si at det 
innebærer lidelse å være sammen med det som du ikke liker, 
munker? Samvær med synlige former, lyder, dufter, 
smaksfornemmelser, berøringer eller tanker som er uønsket, 
utiltalende eller ubehagelige, eller samvær med slike som ikke 
ønsker deg godt, som verken ønsker deg nytte, behag eller fred fra 
det som binder: dette er det som menes med at det innebærer 
lidelse å være sammen med det som du ikke liker, munker. Hva vil 
det si at det innebærer lidelse å være adskilt fra det som du liker, 
munker? Å være adskilt fra synlige former, lyder, dufter, 
smaksfornemmelser, 


berøringer eller tanker som er etterlengtet, tiltalende eller 
behagelige, eller å være adskilt fra slike som ønsker deg godt, som 
ønsker deg nytte, behag eller fred fra det som binder, - som f.eks. 
mor, far, bror, søster, barn, venner, kolleger eller slektninger: dette 
er det som menes med at det innebærer lidelse å være adskilt fra det 
som du liker, munker. Hva vil det si at det innebærer lidelse når du 
ikke oppnår det som du ønsker deg, munker? Hos vesener som er 
underlagt fødsel oppstår dette ønske: Tenk om vi ikke hadde vært 
underlagt fødsel, kunne vi bare slippe å bli født mer! Men dette 
oppnår du ikke ved å ønske deg det. Og likedan, vesener som er 
underlagt alderdom, sykdom, død, sorg, klage, smerte, tungsinn og 
mismot ønsker seg: Tenk om vi ikke hadde vært underlagt disse 
tingene, kunne vi bare slippe mer av dem! Men dette oppnår du 
ikke ved å ønske deg det. Det er dette som menes med at det 
innebærer lidelse når du ikke oppnår det som du ønsker deg. Hva 
betyr det at kort sagt, de fem involveringsgruppene innebærer 
lidelse, munker? Det vil si form-involveringsgruppen, følelses- 
involveringsgruppen, identifikasjons-involveringsgruppen, 
handlingsimpuls-involveringsgruppen og bevissthets- 
involveringsgruppen. Det er dette som menes med at kort sagt, de 
fem involveringsgruppene innebærer lidelse, munker. Og dette, 
munker, er den edle sannhet om lidelse. 4.e.2) Observasjon av 
sannheten om lidelsens opphav Men hvordan er den edle sannhet 
om lidelsens opphav, munker? Det er dette begjæret, som får 
tingene til å oppstå på ny og på ny, som henger sammen med 
nytelseslyst, og som søker nytelser her og der; nemlig 
sansenytelsebegjær, eksistensbegjær og ødeleggelsestrang. Men 
dette begjæret, munker, hvor oppstår det og hvor fester det seg? 
Overalt i verden hvor det finnes noe som er tiltalende og behagelig, 
der oppstår dette begjæret 


og der fester det seg. Hva er det som er tiltalende og 
behagelig her i verden? Øye, øre, nese, tunge, kropp og sinn er 
tiltalende og behagelig her i verden, og der oppstår dette begjæret 
og der fester det seg. Synlige former, lyder, dufter, 
smaksfornemmelser, berøringer og tanker er tiltalende og behagelig 
her i verden, og der oppstår dette begjæret og der fester det seg. 
Synsbevissthet, hørselsbevissthet, luktebevissthet, smaksbevissthet, 
kroppsbevissthet og sinnsbevissthet er tiltalende og behagelig her i 
verden, og der oppstår dette begjæret og der fester det seg. 
Synsinntrykk, hørselsinntrykk, lukteinntrykk, smaksinntrykk, 
kroppsinntrykk og tankeinntrykk er tiltalende og behagelig her i 
verden, og der oppstår dette begjæret og der fester det seg. De 
følelser som kommer av disse seks inntrykk er tiltalende osv. 
Identifikasjon av disse seks objekter er tiltalende osv. Intensjoner 
angående disse seks objekter er tiltalende osv. Begjær etter disse 
seks er tiltalende osv. Å begynne å tenke på disse seks er tiltalende 
osv. Å la tanken dvele ved synlige former, dvele ved lyder, dvele 
ved dufter, dvele ved smaksfornemmelser, dvele ved berøringer og 
dvele ved idéer er tiltalende og behagelig her i verden, og der 
oppstår dette begjæret og der fester det seg. Og dette, munker, er 
den edle sannhet om lidelsens opphav. 4.e.3) Observasjon av 
sannheten om lidelsens opphør Men hvordan er den edle sannhet 
om lidelsens opphør, munker? Det er den fullstendige 
lidenskapsløshet overfor dette begjæret og opphevelsen av det, det å 
gi det opp, vise det bort, slippe taket 1 det og bli fri. Men dette 
begjæret, munker, hvor kan det avvises og hvor kan det bringes til 
opphør? Overalt i verden hvor det finnes noe som er tiltalende og 
behagelig, der kan 


dette begjæret avvises, der kan det bringes til opphør. Hva 
er det som er tiltalende og behagelig her i verden? Øye, øre, nese, 
tunge, kropp og sinn er tiltalende og behagelig her i verden, og der 
kan dette begjæret avvises, der kan det bringes til opphør. Synlige 
former, lyder, dufter, smaksfornemmelser, berøringer og tanker er 
tiltalende og behagelig her i verden, og der kan dette begjæret 
avvises, der kan det bringes til opphør. Synsbevissthet, 
hørselsbevissthet, luktebevissthet, smaksbevissthet, 
kroppsbevissthet og sinnsbevissthet er tiltalende og behagelig her i 
verden, og der kan dette begjæret avvises, der kan det bringes til 
opphør. Synsinntrykk, hørselsinntrykk, lukteinntrykk, 
smaksinntrykk, kroppsinntrykk og tankeinntrykk er tiltalende og 
behagelig her i verden, og der kan dette begjæret avvises, der kan 
det bringes til opphør. De følelser som kommer av disse seks 
inntrykk er tiltalende osv. Identifikasjon av disse seks objekter er 
tiltalende osv. Intensjoner angående disse seks objekter er tiltalende 
osv. Begjær etter disse seks er tiltalende osv. Å begynne å tenke på 
disse seks er tiltalende osv. Å la tanken dvele ved synlige former, 
dvele ved lyder, dvele ved dufter, dvele ved smaksfornemmelser, 
dvele ved berøringer og dvele ved ideer er tiltalende og behagelig 
her i verden, og der kan dette begjæret avvises, der kan det bringes 
til opphør. Og dette, munker, er den edle sannhet om lidelsens 
opphør. 4.e.4) Observasjon av sannheten om veien som fører til 
lidelsens opphør Men hvordan er den edle sannhet om veien til 
lidelsens opphør, munker? Det er den edle åttedelte vei, det vil si: 
rett syn, rett beslutning, rett tale, rett handling, rett levevei, rett 
bestrebelse, rett oppmerksomhet og rett konsentrasjon. 


Hva er så rett syn, munker? Det er innsikt i lidelse, innsikt 
i lidelsens opphav, innsikt i lidelsens opphør, og innsikt i veien til 
lidelsens opphør, — dette er det som kalles rett syn, munker. Hva er 
så rett beslutning, munker? Beslutning om nøysomhet, beslutning 
om ikke-hat og beslutning om ikke-vold — dette er det som kalles 
rett beslutning, munker. Hva er så rett tale, munker? Det er å la 
være å lyve, la være å baktale noen, la være å tale sårende ord og la 
være å fare med tomt snakk og prat. Dette er det som kalles rett 
tale, munker. Hva er så rett handling, munker? Det er å la være å 
drepe, la være å ta det som ikke blir gitt, og avstå fra urette 
sansenytelser. Dette er det som kalles rett handling, munker. Hva er 
så rett levevei, munker? Når den edles elev avstår fra feilaktig 
levevei og skaffer seg til livets opphold ved rett levevei, da kalles 
dette rett levevei, munker. Hva er så rett bestrebelse, munker? Det 
er når du bestreber deg på å fremme viljen til at dårlige og usunne 
tankeinnhold som ennå ikke er oppstått, heller ikke skal oppstå. 
Dette setter du kreftene inn på, og holder tanken fast rettet mot det. 
Du bestreber deg på å fremme viljen til å fordrive de dårlige og 
usunne tankeinnhold som allerede er oppstått. Dette setter du 
kreftene inn på, og holder tanken fast rettet mot det. Du bestreber 
deg på å fremme viljen til at sunne tankeinnhold som ennå ikke er 
oppstått, skal oppstå. Dette setter du kreftene inn på, og holder 
tanken fast rettet mot det. Du bestreber deg på å fremme viljen til å 
la de sunne tankeinnhold som allerede er oppstått få feste seg, ikke 
forsømme dem, men la dem vokse, modnes og utvikle seg til de er 
fullkomne. Dette setter du kreftene inn på, og holder tanken fast 
rettet mot det. Hva er så rett oppmerksomhet, munker? Det er når 
du gir slipp på grådighet og motvilje overfor verden, og betrakter 
kroppen som kropp, energisk og med oppmerksomhet og klar 
forståelse. Du gir slipp på grådighet og motvilje overfor verden, og 
betrakter følelsene som følelser, energisk og med oppmerksomhet 
og klar forståelse. Du gir slipp på grådighet og motvilje 


overfor verden, og betrakter tankene som tanker, energisk 
og med oppmerksomhet og klar forståelse. Du gir slipp på grådighet 
og motvilje overfor verden, og betrakter fenomenene som 
fenomener, energisk og med oppmerksomhet og klar forståelse. 
Dette kalles rett oppmerksomhet, munker. Hva er så rett 
konsentrasjon, munker? Det er når du isolerer deg både fra 
sansenytelser og fra usunne idéer og går inn i første 
meditasjonstilstand, — den som fødes av ensomhet og inneholder 
både innledende og fastholdende tanker, glede og velvære, — og 
forblir i den. Så bringer du de innledende og fastholdende tanker til 
ro, og går inn i andre meditasjonstilstand, — en indre fred og 
konsentrasjon av sinnet, som fødes av fordypelse og inneholder 
glede og velvære, men ikke de innledende eller fastholdende tanker, 
— og forblir i den. Deretter søker du ikke lenger glede, men hviler i 
likevekt. Med oppmerksomhet og klar forståelse føler du legemlig 
velvære, og går inn i tredje meditasjonstilstand, — den som de edle 
omtaler slik: "Lykkelig lever den som er oppmerksom og som har 
likevekt i sinnet!” — og forblir i den. Så forlater du velvære og 
lidelse; du legger tidligere gleder og sorger bak deg og går inn i 
fjerde meditasjonstilstand, — den som kjennetegnes av den reneste 
oppmerksomhet og sinnslikevekt, uten verken behag eller ubehag, 
— og forblir i den. Dette kalles rett konsentrasjon, munker. Og 
dette, munker, er den edle sannhet om veien til lidelsens opphør. 
Slik betrakter du indre fenomener som fenomener, eller du 
betrakter ytre fenomener som fenomener, eller du betrakter både 
indre og ytre fenomener som fenomener. Du betrakter hvordan 
fenomenene oppstår, du betrakter hvordan fenomenene blir borte, 
eller du betrakter hvordan fenomenene oppstår og blir borte. Du er 
oppmerksom på at fenomenene eksisterer, men bare i den grad som 
er nødvendig for observasjon og erkjennelse. Du ferdes uten å være 
avhengig av noe, og uten å holde fast på noe 1 verden. Slik tar du 
opp de fire edle sannheter og betrakter disse fenomenene som 
fenomener. 


5. Treningens varighet Den som øver seg slik i sju år på å 
feste oppmerksomheten på disse fire punkter, kan vente seg ett av 
disse to resultatene: enten befriende innsikt her og nå, eller hvis han 
fremdeles involverer seg 1 noe, kan han i det minste regne med ikke 
å vende tilbake. Dere kan se bort fra de sju årene, munker. Den som 
øver seg slik i seks år, i fem år, i fire, tre, to, i et år på å feste 
oppmerksomheten på disse fire punkter, kan vente seg ett av disse 
to resultatene: enten befriende innsikt her og nå, eller hvis han 
fremdeles involverer seg i noe, kan han i det minste regne med ikke 
å vende tilbake. Dere kan se bort fra det ene året, munker. Den som 
øver seg slik i sju måneder, i seks måneder, i fem, i fire, tre, to, i en 
måned, i fjorten dager på å feste oppmerksomheten på disse fire 
punkter, kan vente seg ett av disse to resultatene: enten befriende 
innsikt her og nå, eller hvis han fremdeles involverer seg i noe, kan 
han i det minste regne med ikke å vende tilbake. Dere kan se bort 
fra de fjorten dagene, munker. Den som øver seg slik i ei uke på å 
feste oppmerksomheten på disse fire punkter, kan vente seg ett av 
disse to resultatene: enten befriende innsikt her og nå, eller hvis han 
fremdeles involverer seg i noe, kan han i det minste regne med ikke 
å vende tilbake. Det var dette jeg tenkte på, munker, da jeg sa: Her 
er en vei som fører direkte til målet, munker, til foredling av 
levende vesener, til å overvinne sorg og klage, til å gjøre slutt på 
smerte og tungsinn, til å finne den rette metoden og til selv å erfare 
nibbana, nemlig oppmerksomhet på de fire hovedområdene.” Slik 
talte Mesteren, og glade til sinns tok munkene imot Mesterens ord. 


23. Samtalen med Påyåsi Paåyåsisuttanta Innledning Dette 
er en av de få tekstene i Tipitaka der Buddha selv ikke er med. Den 
gjengir angivelig en debatt mellom munken Kumåra-Kassapa og 
skeptikeren Payasi. Kassapa var et forholdsvis vanlig slektsnavn, og 
flere av Buddhas tilhengere hadde dette navnet. Kumåra betyr "ung 
adelsmann”, og Kumåra-Kassapa kan derfor oversettes som 
*Kassapa den unge”. Det fortelles at han fikk dette navnet fordi han 
ble ordinert som ung mann, og for å skille ham ut fra de andre 
Kassapaene i miljøet, som for eksempel Mahå-Kassapa, "Kassapa den 
store”. Ifølge kommentatoren Dhammapåla gjengir denne suttaen 
en samtale mellom Kumåra-Kassapa og guvernør Påyåsi, og denne 
skal ha skjedd noen år etter Buddhas bortgang. Men har denne 
samtalen overhodet funnet sted? Det religiøse og filosofiske miljøet 
i India på Buddhas tid var rikt og mangfoldig. En bevegelse som 
oppsto omtrent samtidig med buddhismen, eller muligens noe 
tidligere, var jainismen, som skal ha blitt grunnlagt av en som er 
kjent under tittelen Mahavira. Men dette er egentlig ikke annet enn 
en tittel som betyr*Den store helten”, og samme tittel ble noen 
ganger brukt om Buddha. I de buddhistiske tekstene figurerer 
jainismens grunnlegger under navnet Nigantha Nåtaputta, men om 
dette var navn eller tittel, er også vanskelig å si. Jainismen og 
buddhismen hadde mye til felles, men skilte lag på enkelte viktige 
punkter, og det fortelles om mange debatter mellom jainer og 
buddhister. I jainenes tekstsamling på det gamle indiske språket 
ardha-mågadhi finnes en dialog ved navn Paesi-kahåyanam, og 
dette er i hovedsak den samme teksten som Paåyåsisuttanta. Her 
møter vi fyrst Paesi i samtale med en jain-munk, og selv om noen 


detaljer varierer, er det tydelig samme tekst det dreier seg 
om. Her har altså enten jainene lånt fra buddhistene, eller 
buddhistene har lånt fra jainene. Spørsmålet blir da hvem som har 
lånt fra hvem. Navnet Påyåsi/Paesi gir en viktig nøkkel. De er så 
like at den ene formen helt klart er et lån fra den andre. På pali har 
ordet Påyåsi ingen klar og gjennomskuelig betydning. Men på 
ardha- mågadhi, som er i slekt med pali, på samme måte som begge 
språkene er i slekt med sanskrit, vil Paesi lett kunne avledes av 
sanskrit Pradesi, ved bortfall av noen konsonanter og overgang fra 5 
til s, i samsvar med regelmessige lydoverganger mellom de to 
språkene. Og Pradesi betyr *regional leder, guvernør”, noe Påyåsi / 
Paesi da også er i denne historien. Jainformen av navnet kan derfor 
forstås både som mannens navn og som hans tittel. Paliformen av 
Pradesi ville imidlertid ha vært Padesi, ikke Påyasi. Formen Påyåsi 
må derfor være en palitilpasning av ardha- magådhi -ordet Paesi, 
noe som tyder på at versjonen på ardhamagådhi er den originale. 
Altså er det mest sannsynlig at denne teksten opprinnelig var en 
jain-tekst som buddhistene har lånt og satt inn i sin egen kanoniske 
tekstsamling. Dette, at teksten opprinnelig er ikke-buddhistisk, vil i 
så fall kunne forklare at munken argumenterer for en sjelslære som 
harmonerer dårlig med Buddhas lære om anatta, "ikke-selv”, slik vi 
finner denne utallige andre steder i Tipitaka. Men uansett opphav er 
det en livlig og underholdende dialog som rulles opp. Kanskje er 
hele teksten et litterært produkt, men i så fall har forfatteren ganske 
sikkert gjort bruk av levende modeller og satt inn argumenter som 
kunne høres i tidens livlige religiøse debatter. Denne 
debattsituasjonen fungerer derved som en rammefortelling der 
argumenter, lignelser og små eventyr er skutt inn, omtrent som vi 
kan se i andre indiske fortellingsverker som for eksempel 
Hitopadesa og Kathåsaritasågara. Denne fortellerteknikken er også 
brukt i Tusen og en natt. Morsomt er det også å se at debattantene 
bruker tidløse argumenter som mange vil kjenne igjen også fra 
debatter i vår egen tid. Et argument som at den som fornekter guder 
fordi han ikke kan se dem, kan sammenlignes med en blind som 
fornekter farger fordi han ikke kan se dem, er sikkert velkjent for 
mange. Påyaåsi 


foreslår også å veie kroppen før og etter at døden er 
inntruffet, for å se om en eventuell vektforskjell kan vise om det 
finnes en sjel eller ikke, en tanke som fikk ny aktualitet i 2003 med 
filmen 21 grams, der det hevdes at det er en vektforskjell på 21 
gram mellom død og levende, en vektforskjell som derfor blir 
tilskrevet sjelen. Når Paåyåsi forteller om sine forsøk på å få døde 
til å vende tilbake for å fortelle noe om livet etter døden, tenker 
man jo også uvilkårlig på episoden i Olav Trygvessons saga der 
jomsvikingene sitter på stokken etter slaget i Hjørungavåg og blir 
halshogd, en etter en: *Da var det en som sa: "Jeg har en nål her i 
hånden, den vil jeg stikke i jorden om jeg skjønner noe når hodet er 
av meg.* De hogg hodet av ham og nåla falt ut av hendene på 
ham.” Det kan nok tenkes at fyrst Påyåsi ville ha nikket til denne 
episoden. 


Samtalen med Påyåsi Slik har jeg hørt det: En gang da 
Kumåra-Kassapa var på vandring i Kosala sammen med fem hundre 
munker, kom han til en by som het Setavya. Mens han var der, 
holdt han til i simsapalunden nord for byen. På den tiden bodde 
brahmanen Påyåsi i Setavyå, et sted som myldret av mennesker, og 
som var rikt på gressganger, skog, vann og korn. Stedet var 
krongods som kong Pasenadi av Kosala hadde gitt ham å styre med 
kongelige fullmakter. Nå hadde fyrst Payåsi fått følgende skadelige 
idé: Det finnes ikke noen annen verden, det er ingen som blir 
spontant gjenfødt i en annen verden, og om Vi gjør gode eller onde 
handlinger, får det ingen følger for oss. Borgerne og brahmanene i 
Setavyå fikk høre at Kumaåra -Kassapa var kommet, og sa: "Folk 
sier mye pent om Kumåra-Kassapa. De sier han er klok, vis og 
forstandig, at han er lærd, veltalende og snakker godt for seg, at 
han er gammel og ærverdig. Det er godt å se slike ærverdige.” 
Deretter gikk borgerne og brahmanene i Setavyå i flokk og følge ut 
av nordporten og vandret i retning av simsapalunden. Fyrst Påyåisi, 
som hadde gått opp på takterrassen på huset sitt for å hvile middag, 
fikk øye på disse flokkene med brahmaner og borgere på vei ut av 
nordporten i retning av simsapalunden, og han sa til oppasseren sin: 
*Hva skal dette bety, oppasser, at brahmaner og borgere i Setavyå 
går gruppevis ut av byen og vandrer i flokk og følge i retning av 
simsapalunden?” Oppasseren fortalte det han hadde hørt om 
Kumåra-Kassapa, og la til: «Så nå er de på vei for å treffe ham.” *Gå 
bort til dem, oppasser, og hils dem fra meg og be dem vente, for jeg 
vil også være med og besøke Kumåra-Kassapa, Det ville jo være ille 
om KumaåraKassapa skulle sette tåpelige og uvettige griller i hodet 
på dem om at det skal finnes 


en annen verden, om at vi blir spontant gjenfødt i en 
annen verden og at det får følger for oss om vi gjør gode eller onde 
handlinger. For det finnes ikke noen annen verden, oppasser, det er 
ingen som blir spontant gjenfødt i en annen verden, og om vi gjør 
gode eller onde handlinger, får det ingen følger for oss!” *Ja vel, 
herre,” svarte oppasseren. Og han gikk bort til de andre og sa: 
*Vent, mine herrer! Fyrst Påyåsi vil også være med til Kumåra- 
Kassapa!” Så vandret fyrst Påyåsi til simsapalunden sammen med de 
andre borgerne og brahmanene fra Setavyå. Da han kom fram til 
lunden, hilste han høflig på KumåraKassapa, og satte seg deretter 
ned ved siden av ham. Noen av brahmanene og borgerne hilste 
ærbødig og snakket litt med Kumåra-Kassapa og satte seg deretter 
ned, andre bare hilste høflig på ham før de satte seg, og noen hilste 
ham med løftede, sluttede hender og satte seg deretter ned. Andre 
presenterte seg før de satte seg, og atter andre satte seg uten å si 
noe. Da alle hadde satt seg, sa Payasi: *Jeg hevder følgende 
synspunkt, Kassapa: Det finnes ikke noen annen verden, det er 
ingen som blir spontant gjenfødt i en annen verden, og om vi gjør 
gode eller onde handlinger, får det ingen følger for oss.” *Jeg har 
aldri sett eller hørt om noen som hevder noe slikt, fyrste. Hvordan 
kan du hevde at det ikke finnes noen annen verden, at det ikke er 
noen som blir spontant gjenfødt i en annen verden, og at det ikke 
får noen følger for oss om vi gjør gode eller onde handlinger? Jeg 
vil gjerne spørre deg litt ut om dette, fyrste, så får du svare som du 
synes er best. Hva mener du om dette, fyrste: Eksisterer solen og 
månen i denne verden eller i en annen verden? Er de guder eller 
mennesker?” "Solen og månen er i en annen verden, Kassapa, ikke i 
denne. De er guder og ikke mennesker.” *Ut fra dette kan vi vel si 
at det finnes en annen verden, at det er noen som blir spontant 
gjenfødt i en annen verden og at det får følger for oss om vi gjør 
gode eller onde handlinger, fyrste.” *Men selv om du sier dette, 
Kassapa, mener jeg likevel at det ikke finnes noen 


annen verden, at det ikke er noen som blir spontant 
gjenfødt i en annen verden, og at det ikke får noen følger for oss om 
vi gjør gode eller onde handlinger.” *Men hvordan vil du da 
begrunne din påstand om at det ikke finnes noen annen verden, at 
det ikke er noen som blir spontant gjenfødt i en annen verden, og at 
det ikke får noen følger for oss om vi gjør gode eller onde 
handlinger, fyrste?” *Jo, det skal jeg forklare deg, Kassapa.” 
*Hvordan?” *Jeg har venner, kjente og slektninger som begår drap, 
stjeler og begår seksuelle overtredelser, Kassapa. De lyver, baktaler 
andre, kommer med krenkende uttalelser og skravler om alt og 
ingenting. De er grådige og ondsinnede og har skadelige 
synspunkter. Det hender av og til at noen av dem blir alvorlig syke 
og ligger med sterke smerter. Når jeg forstår at de ligger for døden, 
går jeg til dem og sier: *Det finnes prester og filosofer som sier og 
mener at den som dreper, stjeler, begår seksuelle overtredelser, 
lyver, baktaler andre, kommer med krenkende uttalelser og skravler 
om alt og ingenting, som er grådig og ondsinnet og har skadelige 
synspunkter, kommer til pinefulle tilstander i helvete etter døden. 
Nå har jo du både drept og stjålet, begått seksuelle overtredelser, 
løyet, baktalt andre og skravlet om alt og ingenting, og du har vært 
grådig, ondsinnet og hatt skadelige synspunkter. Hvis disse prestene 
og filosofene snakker sant, vil du altså havne i pinefulle tilstander i 
helvete når du dør. Hvis det går slik med deg, kan du ikke da 
komme til meg og fortelle at det finnes en annen verden, at man 
blir spontant gjenfødt i en annen verden, og at gode og vonde 
handlinger har sine konsekvenser? Jeg stoler på deg, og det du da 
har sett og kan fortelle om, vil jeg godta som om jeg skulle ha sett 
det med egne øyne.” De lover at det skal de gjøre, men ingen av 
dem har kommet tilbake og fortalt noe som helst, og ikke har de 
sendt meg noe bud, heller. Derfor mener jeg at det ikke finnes noen 
annen verden, at det ikke er noen som blir spontant gjenfødt i en 
annen verden, og at det ikke får noen følger for oss om vi gjør gode 
eller onde handlinger, Kassapa.” *Da vil jeg stille deg et spørsmål, 
fyrste, så kan du svare som du selv synes best. Hva mener du om 
dette, fyrste: Sett at folkene dine har tatt en tyv på fersk gjerning. 
De fører ham fram for deg og sier: "Denne tyven tok vi på fersk 
gjerning, 


herre. La ham bli dømt til den straffen han fortjener.” Da 
sier du vel at de skal binde armene hans med sterke tau, rake håret 
av hodet hans og føre ham rundt i byen fra gate til gate og fra 
gatekryss til gatekryss mens de slår på skarptromme, og deretter 
skal de føre ham ut til retterstedet sør for byen og hogge hodet av 
ham. Dette gjør de, og tar ham med ut av porten til retterstedet. 
Hvis nå tyven ber bødlene om å vente, og sier: "Vent litt, da! Jeg 
har venner og slektninger her inne i byen, la meg få besøke dem 
først!” Tror du bødlene vil vente med å henrette ham? Eller vil de 
hogge hodet av ham mens han sitter der og jamrer og bønnfaller 
dem?” *Bødlene venter ikke, Kassapa. De hogger bare hodet av 
ham, samme hvor mye han jamrer.” *Denne tyven, som er et 
menneske, får altså ikke tillatelse av bødlene, som også er 
mennesker, til å besøke venner og slektninger før han blir henrettet. 
Tror du da det nytter for dine venner, kjente og slektninger som har 
begått drap, og tyveri, som har begått seksuelle overtredelser, som 
har løyet, baktalt andre, kommet med krenkende uttalelser og 
skravlet om alt og ingenting, og som har vært grådige og 
ondsinnede og hatt skadelige synspunkter, å be helvetes voktere om 
å vente mens de besøker deg for å fortelle at det finnes en annen 
verden, at det er noen som blir spontant gjenfødt i en annen verden 
og at det får følger for oss om vi gjør gode eller onde handlinger? 
Derfor sier jeg at det finnes en annen verden, at det er noen som 
blir spontant gjenfødt i en annen verden og at det får følger for oss 
om vi gjør gode eller onde handlinger, fyrste.” *Men selv om du sier 
dette, Kassapa, mener jeg likevel at det ikke finnes noen annen 
verden, at det ikke er noen som blir spontant gjenfødt i en annen 
verden, og at det ikke får noen følger for oss om vi gjør gode eller 
onde handlinger.” *Men hvordan vil du da begrunne din påstand 
om at det ikke finnes noen annen verden, at det ikke er noen som 
blir spontant gjenfødt i en annen verden, og at det ikke får noen 
følger for oss om vi gjør gode eller onde handlinger, fyrste?” *Jo, 
det skal jeg forklare deg, Kassapa.” *Hvordan?” *Jeg har venner, 
kjente og slektninger som avstår fra å drepe, avstår fra å stjele 


og avstår fra å begå seksuelle overtredelser, Kassapa. De 
verken lyver, baktaler andre, kommer med krenkende uttalelser 
eller skravler om alt og ingenting. De er verken grådige eller 
ondsinnede og har positive synspunkter. Det hender av og til at 
noen av dem blir alvorlig syke og ligger med sterke smerter. Når jeg 
forstår at de ligger for døden, går jeg til dem og sier: "Det finnes 
prester og filosofer som sier og mener at den som avstår fra å drepe, 
avstår fra å stjele og avstår fra å begå seksuelle overtredelser, som 
verken lyver, baktaler andre, kommer med krenkende uttalelser 
eller skravler om alt og ingenting og som verken er grådige eller 
ondsinnede og som har positive synspunkter, kommer til en lykkelig 
tilstand i himmelen etter døden. Nå har jo du verken drept eller 
stjålet, begått seksuelle overtredelser, løyet, baktalt andre eller 
skravlet om alt og ingenting, og du har ikke vært grådig eller 
ondsinnet, og du har hatt positive synspunkter. Hvis disse prestene 
og filosofene snakker sant, vil du altså havne i en lykkelig tilstand i 
himmelen når du dør. Hvis det går slik med deg, kan du ikke da 
komme til meg og fortelle at det finnes en annen verden, at man 
blir spontant gjenfødt i en annen verden, og at gode og vonde 
handlinger har sine konsekvenser? Jeg stoler på deg, og det du da 
har sett og kan fortelle om, vil jeg godta som om jeg skulle ha sett 
det med egne øyne.” De lover at det skal de gjøre, men ingen av 
dem har kommet tilbake og fortalt noe som helst, og ikke har de 
sendt meg noe bud, heller. Derfor mener jeg at det ikke finnes noen 
annen verden, at det ikke er noen som blir spontant gjenfødt i en 
annen verden, og at det ikke får noen følger for oss om vi gjør gode 
eller onde handlinger, Kassapa.” *Da vil jeg fortelle deg en lignelse, 
fyrste, for det hender at kloke mennesker forstår meningen bedre på 
den måten. Det er som om en mann skulle falle ut i en kloakkpøl og 
bli tilsvinet fra topp til tå. Så gir du noen beskjed om å trekke ham 
opp fra pølen, børste av ham alt svineriet, gi ham full massasje med 
de fineste salver og oljer, og deretter bade ham tre ganger med den 
fineste såpe. Etterpå skal de stelle håret og skjegget hans og kle ham 
opp i kostbare klær og pynte ham med kostbare smykker og 
kranser. Så skal de invitere ham inn i palasset, der han kan hygge 
seg med all slags luksus. Alt dette blir gjort. Tror du da at denne 
mannen, som nå er blitt massert, badet, salvet og pyntet med rent 
tøy og velduftende kranser, og som hygger seg med all slags luksus i 
palasset, har lyst til å hoppe ut i kloakkpølen igjen?” 


"Selvfølgelig ikke, Kassapa.” *Hvorfor det, da?” 
*Kloakkpølen er skitten, stinkende, ekkel og motbydelig, og det 
synes han selv, også.” *På samme måte synes gudene at 
menneskene er skitne, stinkende, ekle og motbydelige, og de kan 
kjenne stanken av mennesker på hundre mils hold, fyrste. Så 
hvorfor i all verden skulle vel dine venner og slektninger, de som 
verken har drept eller løyet, baktalt andre eller skravlet om alt og 
ingenting, ikke har vært grådige eller ondsinnede, og som har hatt 
positive synspunkter komme tilbake til deg fra den lykkelige 
tilstanden i himmelen de havnet i da de døde, bare for å fortelle at 
det finnes en annen verden, at man blir spontant gjenfødt i en 
annen verden, og at gode og vonde handlinger har sine 
konsekvenser? Derfor sier jeg at det finnes en annen verden, at det 
er noen som blir spontant gjenfødt i en annen verden og at det får 
følger for oss om vi gjør gode eller onde handlinger, fyrste.” *Men 
selv om du sier dette, Kassapa, mener jeg likevel at det ikke finnes 
noen annen verden, at det ikke er noen som blir spontant gjenfødt i 
en annen verden, og at det ikke får noen følger for oss om vi gjør 
gode eller onde handlinger.” *Men hvordan vil du da begrunne din 
påstand om at det ikke finnes noen annen verden, at det ikke er 
noen som blir spontant gjenfødt i en annen verden, og at det ikke 
får noen følger for oss om vi gjør gode eller onde handlinger, 
fyrste?” *Jo, det skal jeg forklare deg, Kassapa.” *Hvordan?” *Jeg 
har venner, kjente og slektninger som avstår fra å drepe, avstår fra 
å stjele, avstår fra å begå seksuelle overtredelser og avstår fra å bli 
beruset, Kassapa. Det hender av og til at noen av dem blir alvorlig 
syke og ligger med sterke smerter. Når jeg forstår at de ligger for 
døden, går jeg til dem og sier: "Det finnes prester og filosofer som 
sier og mener at den som avstår fra å drepe, avstår fra å stjele, 
avstår fra å begå seksuelle overtredelser og avstår fra å bli beruset, 
kommer til en lykkelig tilstand i himmelen hos de trettitre gudene 
etter døden. Nå har jo du verken drept eller stjålet, løyet, begått 
seksuelle overtredelser eller vært beruset. Hvis disse prestene og 


filosofene snakker sant, vil du altså havne i en lykkelig 
tilstand i himmelen hos de trettitre gudene når du dør. Hvis det går 
slik med deg, kan du ikke da komme til meg og fortelle at det finnes 
en annen verden, at man blir spontant gjenfødt i en annen verden, 
og at gode og vonde handlinger har sine konsekvenser? Jeg stoler 
på deg, og det du da har sett og kan fortelle om, vil jeg godta som 
om jeg skulle ha sett det med egne øyne.” De lover at det skal de 
gjøre, men ingen av dem har kommet tilbake og fortalt noe som 
helst, og ikke har de sendt meg noe bud, heller. Derfor mener jeg at 
det ikke finnes noen annen verden, at det ikke er noen som blir 
spontant gjenfødt i en annen verden, og at det ikke får noen følger 
for oss om vi gjør gode eller onde handlinger, Kassapa.” *Da vil jeg 
stille deg et spørsmål, fyrste, så kan du svare som du selv synes 
best. Hundre år for oss mennesker er som et døgn for de trettitre 
gudene. Tretti slike døgn utgjør en måned, og tolv slike måneder 
danner et år. De trettitre gudene lever i tusen slike gudeår. De 
vennene og slektningene du snakket om, er kommet til de trettitre 
gudenes himmel. Men hvis de nå skulle få lyst til å hvile seg og nyte 
himmelens gleder et par dager før de drar ned til deg og forteller 
det hvordan det er der, ville du da oppleve at de kom på besøk?” 
*Nei, da ville jo jeg være død for lenge siden. Men hvordan kan du 
egentlig vite at de trettitre gudene eksisterer, eller at de lever så og 
så lenge? Jeg tror deg ikke når du sier dette.” *Dette kan 
sammenlignes med en mann som er blind fra fødselen, fyrste. Han 
kan ikke se svarte eller hvite gjenstander, han kan ikke se blå, gule, 
røde eller brune gjenstander, han ser ikke hva som likt og hva som 
er forskjellig, og han kan heller ikke se stjerner, sol eller måne. Da 
kan det hende han vil si: 'Det finnes ikke svarte eller hvite 
gjenstander, det finnes ikke blå, gule, røde eller brune gjenstander, 
det er ikke noe som er likt eller forskjellig og det finnes ingen 
stjerner, sol eller måne. Jeg kan ikke se dette, jeg vet ikke noe om 
dette, derfor finnes det ikke.” Ville han ha rett i dette, fyrste?” *Nei, 
Kassapa. Alt dette finnes jo, så han ville ikke ha rett i at det ikke 
finnes bare fordi han ikke kan se det.” *Nettopp, fyrste. Og jeg 
synes du uttaler deg omtrent som denne blinde 


mannen når du ikke vil tro at de trettitre gudene finnes 
eller at de lever så og så lenge. For vi kan ikke se den andre verden 
med våre fysiske øyne, slik du later til å tro. Brahmaner og filosofer 
som i ensomhet lever ute i skog og ødemark der det er lite bråk og 
støy, mediterer flittig, iherdig og konsentrert, slik at de utvikler en 
paranormal synsevne. Med denne evnen, som overgår vanlige 
menneskers synsevne, kan de se den andre verden og de kan 
vesener som blir spontant gjenfødt der. Det er slik man kan se den 
andre verden, fyrste, ikke med våre fysiske øyne, slik du later til å 
tro. Og slik kan vi vite at det finnes en annen verden, at vi blir 
spontant gjenfødt i en annen verden og at det får følger for oss om 
vi gjør gode eller onde handlinger.” *Men selv om du sier dette, 
Kassapa, mener jeg likevel at det ikke finnes noen annen verden, at 
det ikke er noen som blir spontant gjenfødt i en annen verden, og at 
det ikke får noen følger for oss om vi gjør gode eller onde 
handlinger.” *Men hvordan vil du da begrunne din påstand om at 
det ikke finnes noen annen verden, at det ikke er noen som blir 
spontant gjenfødt i en annen verden, og at det ikke får noen følger 
for oss om vi gjør gode eller onde handlinger, fyrste?” *Jo, det skal 
jeg forklare deg, Kassapa.” *Hvordan?” *Jeg ser mange prester og 
filosofer som lever et etisk liv og følger en god lære. De vil gjerne 
leve og ikke dø, de vil ha det godt og ikke vondt. Da tenker jeg som 
så, at hvis disse prestene og filosofene som lever et etisk liv og 
følger en god lære, som gjerne vil leve og ikke dø, og som vil ha det 
godt og ikke vondt — hvis de vet at de får det bedre etter døden, 
hvorfor tar de ikke gift eller dolker seg til døde? Hvorfor henger de 
seg ikke eller kaster seg utfor et stup? Grunnen til at de ikke gjør 
det, er selvsagt at de ikke vet om de får det bedre etter døden. 
Derfor mener jeg at det ikke finnes noen annen verden, at det ikke 
er noen som blir spontant gjenfødt i en annen verden, og at det ikke 
får noen følger for oss om vi gjør gode eller onde handlinger.” *Da 
vil jeg fortelle deg en lignelse, fyrste, for det hender at kloke 
mennesker forstår meningen bedre på den måten. Det var en gang 
en brahman som hadde to hustruer. Med den ene av dem hadde han 
en sønn på ti—tolv år, og den andre var gravid. Så døde denne 
brahmanen. Da gikk gutten til morens medhustru og sa: 


* Alt som finnes av penger, eiendommer, gull og sølv, er 
mitt. Du eier ikke noe av dette, for far innsatte meg som sin arving.” 
"Vent til barnet mitt er født,” svarte hun. *Hvis det er en gutt, skal 
han ha sin del. Blir det en jente, skal hun bli din tjenestejente.” Men 
gutten holdt på sitt, og da tok kvinnen en kniv og gikk inn på 
rommet sitt. *Jeg må finne ut om det blir gutt eller jente,” tenkte 
hun, og sprettet opp buken sin. Dermed døde både fosteret og hun 
selv fordi hun var så tåpelig at hun prøvde å få tak i arven på 
uvettig vis. Og på samme måte som hun ødela for seg selv ved at 
hun prøvde å få tak i arven på tåpelig og uvettig vis, fyrste, 
ødelegger du for deg selv når du prøver å finne den andre verden på 
like tåpelig og uvettig Vis. Disse prestene og filosofene som lever et 
etisk liv og følger en god lære, prøver ikke å tvinge det umodne til 
modning, men er kloke nok til å la tingene modnes i sitt naturlige 
tempo. Livet har mening for dem. Jo lenger de lever, jo mer godt 
kan de få gjort, noe som er til glede og nytte både for dem selv og 
for andre, siden de handler ut fra medfølelse med verden til beste 
for både guder og mennesker. Og slik kan vi vite at det finnes en 
annen verden, at vi blir spontant gjenfødt i en annen verden og at 
det får følger for oss om vi gjør gode eller onde handlinger.” *Men 
selv om du sier dette, Kassapa, mener jeg likevel at det ikke finnes 
noen annen verden, at det ikke er noen som blir spontant gjenfødt i 
en annen verden, og at det ikke får noen følger for oss om vi gjør 
gode eller onde handlinger.” *Men hvordan vil du da begrunne din 
påstand om at det ikke finnes noen annen verden, at det ikke er 
noen som blir spontant gjenfødt i en annen verden, og at det ikke 
får noen følger for oss om vi gjør gode eller onde handlinger, 
fyrste?” *Jo, det skal jeg forklare deg, Kassapa.” *Hvordan?” "Sett at 
noen griper en tyv på fersk gjerning og fører ham fram for meg for 
at jeg skal dømme ham. Da kan jeg gi beskjed om at de skal putte 
ham levende i en krukke og stenge for åpningen med en våt hud. 
Deretter skal de smøre et tykt lag av våt leire over denne igjen, 
legge krukken i ovnen og fyre opp under den. Dette blir gjort, og 
når jeg etterpå får beskjed om at mannen er død, kan vi hente ut 
krukken og åpne den mens vi følger nøye med for å se om vi kan se 
sjelen hans komme ut av den. 


Men det er ikke noen sjel å se, Kassapa. Derfor mener jeg 
at det ikke finnes noen annen verden, at det ikke er noen som blir 
spontant gjenfødt i en annen verden, og at det ikke får noen følger 
for oss om vi gjør gode eller onde handlinger.” *Da vil jeg stille deg 
et spørsmål igjen, fyrste, så kan du svare som du selv synes best. 
Når du sover middag, hender det da at du drømmer at du er i en 
vakker park, i en vakker hage, ved en vakker lotusdam eller andre 
steder hvor det er fint å være?” "Slikt hender, Kassapa.” *Og blir du 
ikke passet på av pukkelrygger, dverger, småjenter og tjenestepiker 
mens du sover?” "Det stemmer, Kassapa.” *Har de noen gang sett at 
sjelen din drar bort eller kommer tilbake?” *Nei, Kassapa, det har 
de ikke.” "Enda du da er levende, kan de ikke se sjelen din komme 
eller gå mens du sover, fyrste. Hvordan kan du da vente at du skal 
kunne se sjelen til en som er død, komme eller gå? Derfor kan vi 
vite at det finnes en annen verden, at vi blir spontant gjenfødt i en 
annen verden og at det får følger for oss om vi gjør gode eller onde 
handlinger.” *Men selv om du sier dette, Kassapa, mener jeg likevel 
at det ikke finnes noen annen verden, at det ikke er noen som blir 
spontant gjenfødt i en annen verden, og at det ikke får noen følger 
for oss om vi gjør gode eller onde handlinger.” *Men hvordan vil du 
da begrunne din påstand om at det ikke finnes noen annen verden, 
at det ikke er noen som blir spontant gjenfødt i en annen verden, og 
at det ikke får noen følger for oss om vi gjør gode eller onde 
handlinger, fyrste?” *Jo, det skal jeg forklare deg, Kassapa.” 
*Hvordan?” "Sett at noen griper en tyv på fersk gjerning og fører 
ham fram for meg for at jeg skal dømme ham. Da kan jeg gi beskjed 
om at de skal veie ham mens han fortsatt er levende. Deretter skal 
de kvele ham med en snor og så veie ham igjen. Dette gjør de. De 
veier ham, kveler ham og veier ham igjen etter at han er død. Mens 
han var levende, var han lettere, mykere og lettere å bøye. Som død 
var han tyngre, hardere og 


stivere. Derfor mener jeg at det ikke finnes noen annen 
verden, at det ikke er noen som blir spontant gjenfødt i en annen 
verden, og at det ikke får noen følger for oss om vi gjør gode eller 
onde handlinger.” *Da vil jeg fortelle deg en lignelse, fyrste, for det 
hender at kloke mennesker forstår meningen bedre på den måten. 
Tenk deg at du veier en jernkule som har ligget i ilden til 
oppvarming hele dagen, og som er blitt helt rødglødende. Deretter 
lar du den bli kald igjen og veier den på nytt. Når var jernkulen 
lettest, mykest og lettest å forme? Var det da den var varm eller 
kald?” *En jernkule er lettest, mykest og lettest å forme når den er 
helt rødglødende og varm, Kassapa. Når kulen er blitt kald og 
gassene i den har falt til ro, da er den tyngre, stivere og 
vanskeligere å forme.” *Nettopp, fyrste. Og når kroppen har liv, 
varme og bevissthet, da er den lettere, mykere og lettere å forme. 
Når den ikke har liv, varme eller bevissthet, er den tyngre, stivere 
og vanskeligere å forme. Derfor kan vi vite at det finnes en annen 
verden, at vi blir spontant gjenfødt i en annen verden og at det får 
følger for oss om vi gjør gode eller onde handlinger.” *Men selv om 
du sier dette, Kassapa, mener jeg likevel at det ikke finnes noen 
annen verden, at det ikke er noen som blir spontant gjenfødt i en 
annen verden, og at det ikke får noen følger for oss om vi gjør gode 
eller onde handlinger.” *Men hvordan vil du da begrunne din 
påstand om at det ikke finnes noen annen verden, at det ikke er 
noen som blir spontant gjenfødt i en annen verden, og at det ikke 
får noen følger for oss om vi gjør gode eller onde handlinger, 
fyrste?” *Jo, det skal jeg forklare deg, Kassapa.” *Hvordan?” "Sett at 
noen griper en tyv på fersk gjerning og fører ham fram for meg for 
at jeg skal dømme ham. Da kan jeg gi beskjed om at de skal drepe 
ham ved først å flå ham og deretter skjære ut sener, knokler og 
marg. De begynner å gjøre dette, og når han er halvdød, sier jeg at 
de skal legge ham på ryggen, for da kan vi kanskje se sjelen fare ut 
av ham. Dette gjør de, men vi ser ikke noen sjel på vei ut. Da kan 
jeg gi beskjed om at de skal bøye ham, legge ham først på den ene 
og så på den andre siden, reise ham opp, snu ham opp ned, slå ham 
med hendene, med jordklumper, stokker 


eller sverd, eller riste og dytte ham hit og dit, for da kan vi 
kanskje se sjelen fare ut av ham. De gjør alt dette, men vi ser ikke 
noen sjel fare ut. Han har øyne og det finnes synlige former, men 
han ser dem ikke lenger. Han har ører og det finnes lyder, men han 
hører dem ikke. Han har nese og det finnes dufter, men han lukter 
intet. Han har tunge og det finnes smaker, men han kjenner dem 
ikke. Han har kropp og det finnes berøringer, men han kjenner ikke 
noe lenger. Derfor mener jeg at det ikke finnes noen annen verden, 
at det ikke er noen som blir spontant gjenfødt i en annen verden, og 
at det ikke får noen følger for oss om vi gjør gode eller onde 
handlinger.” *Da vil jeg fortelle deg en lignelse, fyrste, for det 
hender at kloke mennesker forstår meningen bedre på den måten. 
Det var en gang en trompetblåser som tok med seg trompeten sin og 
dro til grensedistriktene. Da han kom fram til en landsby, gikk han 
midt inn i landsbyen og blåste tre ganger i trompeten. Så satte han 
seg ned og la trompeten ved siden av seg. Folkene som bodde der, 
undret seg over hvilken vakker, henrivende og oppildnende lyd 
dette vel kunne være. De samlet seg i landsbyen og spurte 
trompetblåseren hva for en lyd de hadde hørt. Han viste dem 
trompeten og forklarte at den vakre, henrivende og oppildnende 
lyden hadde kommet fra den. De la trompeten ned på siden og sa: 
"Spill trompet, spill!” Men det kom ikke en tone fra trompeten. Så la 
de den på den andre siden, men trompeten ga ikke lyd fra seg. De 
satte den på høykant, snudde den opp ned, slo den med hendene, 
med jordklumper, stokker og sverd, og ristet og dyttet den hit og 
dit, og sa: 'Spill trompet, spill!” Men trompeten ga ikke en lyd fra 
seg. Da tenkte trompetblåseren: *S$å dumme folk er her ute i 
grensestrøkene! Tenk at de kan lete etter trompettonen på så tåpelig 
vis!” Deretter grep han trompeten, og mens de stirret på ham, blåste 
han tre klare toner i den. Deretter tok han med seg trompeten og 
gikk sin vei. Da forsto folkene at når trompeten blir spilt av en 
mann som blåser luft inn i den, gir den lyd fra seg, men ikke ellers. 
Når altså kroppen har liv, varme og bevissthet, da kan den komme 
og gå, stå og sitte eller ligge. Da kan den se synlige former, høre 
lyder, kjenne dufter, smaker og berøringer og oppfatte idéer. Men 
når kroppen mangler liv, varme og bevissthet, kan den ikke noe av 
dette. Derfor kan vi vite at det finnes en annen verden, at vi blir 
spontant gjenfødt i en annen verden og at det får følger for oss om 
vi gjør gode eller 


D* 


onde handlinger.” *Men selv om du sier dette, Kassapa, 
mener jeg likevel at det ikke finnes noen annen verden, at det ikke 
er noen som blir spontant gjenfødt i en annen verden, og at det ikke 
får noen følger for oss om vi gjør gode eller onde handlinger.” *Men 
hvordan vil du da begrunne din påstand om at det ikke finnes noen 
annen verden, at det ikke er noen som blir spontant gjenfødt i en 
annen verden, og at det ikke får noen følger for oss om vi gjør gode 
eller onde handlinger, fyrste?” *Jo, det skal jeg forklare deg, 
Kassapa.” *Hvordan?” "Sett at noen griper en tyv på fersk gjerning 
og fører ham fram for meg for at jeg skal dømme ham. Da kan jeg gi 
beskjed om at de skal flå ham, for da kan vi kanskje få øye på 
sjelen. Det gjør de, men vi kan ikke se noen sjel. Så kan jeg si at de 
skal skjære av ham kjøttet, for da kan vi kanskje få øye på sjelen. 
Det gjør de, men vi kan ikke se noen sjel. Videre kan si at de skal 
skjære ut senene, knoklene og beinmargen, og hele tiden speider vi 
etter en sjel, men får ikke øye på noen. Derfor mener jeg at det ikke 
finnes noen annen verden, at det ikke er noen som blir spontant 
gjenfødt i en annen verden, og at det ikke får noen følger for oss om 
vi gjør gode eller onde handlinger.” *Da vil jeg fortelle deg en 
lignelse, fyrste, for det hender at kloke mennesker forstår meningen 
bedre på den måten. Det var en gang en eneboer med flokete hår 
som bodde i en løvhytte ute i skogen og tilba ilden. En folkestamme 
på vandring kom og slo seg ned i nærheten av hytta til eneboeren 
en natt før de dro videre. Etter at de hadde dratt, gikk eneboeren 
bort til leirplassen deres for å se om de hadde lagt fra seg noe han 
kunne ha bruk for. Da han kom dit, fikk han øye på et lite guttebarn 
som høvdingen deres hadde satt ut i skogen og forlatt. Eneboeren 
syntes ikke han kunne la gutten ligge der og dø, så han tok ham 
med tilbake til hytta og stelte for ham og oppdro ham som om han 
skulle være hans egen sønn. Da gutten var ti-tolv år gammel, måtte 
eneboeren reise bort i et ærend. Han sa dette til gutten, og la til: 
*'Da får du passe ilden så lenge, og ikke la den slukne. Men hvis den 
skulle slukne, så ser du at her er øksa, her er det kvister og her er 
fyrdrillen. Med disse kan du tenne opp igjen og passe ilden.” 


Så gikk eneboeren. Gutten lekte og glemte å passe ilden, så 
den sluknet for ham. *Pappa sa at her er øksa, her er det kvister og 
her er fyrdrillen. Jeg får vel prøve å få fyr igjen.” Dermed tok han 
øksa og hogg fyrdrillen i to. Men det ble ikke noe ild av det. Da 
hogg han den i fire biter, men fortsatt tok det ikke fyr. Han hogg 
den i mindre og mindre biter, men fikk ikke noe ild på den måten. 
Til slutt støtte han bitene til fint støv i en morter og strødde det for 
vinden, men fortsatt fikk han ikke fyr. Da eneboeren var ferdig med 
det han hadde å gjøre, kom han hjem igjen. "Har du latt ilden 
slukne, gutt?” utbrøt ham. 'Ja, jeg lekte og glemte å passe ilden, så 
den sluknet. Men jeg husket du sa at her er øksa, her er det kvister 
og her er fyrdrillen, så jeg tok øksa og hogg drillen i småbiter, men 
likevel klarte jeg ikke å få fyr!” *Denne guttungen er da utrolig 
dum,” tenkte eneboeren. *Han kunne da ikke vente å få fyr på den 
måten!” Dermed tok han en annen fyrdrill og viste gutten hvordan 
den skulle brukes. 'Se her, gutten min, slik skal du gjøre, og ikke 
slik du var dum og uforstandig nok til å prøve!” På samme måte 
søker du den andre verden på en dum og uforstandig måte, fyrste. 
Gi slipp på den skadelige oppfatningen din, fyrste! Kvitt deg med 
den, så den ikke skal bli deg til sorg og smerte i lang tid.” *Men selv 
om du sier dette, Kassapa, klarer jeg ikke å gi slipp på denne 
skadelige oppfatningen. Både kong Pasenadi av Kosala og fyrstene i 
nabolandene vet at jeg har denne skadelige idéen om at det ikke 
finnes noen annen verden, at det ikke er noen som blir spontant 
gjenfødt i en annen verden, og at det ikke får noen følger for oss om 
vi gjør gode eller onde handlinger. Hvis jeg nå skulle gi slipp på 
denne skadelige oppfatningen, vil de si at fyrst Påyåsi er dum og 
uforstandig og ikke har forstått noe særlig. Derfor vil jeg holde fast 
på den, fordi jeg er stolt og vil vise meg fast og urokkelig.” *Da vil 
jeg fortelle deg en lignelse, fyrste, for det hender at kloke 
mennesker forstår meningen bedre på den måten. Det var en gang 
en stor karavane med tusen oksekjerrer som var på vei vestover. 
Overalt hvor de kom, ble det fort slutt på ved, vann, gras og strå. 
Denne karavanen hadde to ledere, som hver hadde kommandoen 


over fem hundre vogner. De rådslo med hverandre og fant 
at siden denne store karavanen brukte opp det som fantes av ved, 
vann, gras og strå underveis, var det bedre å dele den opp. Dermed 
delte de den i to karavaner, hver på fem hundre vogner. Den ene 
karavanelederen sørget for at karavanen hans lastet opp rikelige 
forsyninger av vann, ved og gras, og la så i vei. Da de hadde vært 
underveis i to-tre dager, møtte de en mørk mann med røde øyne. 
Han hadde pil og bue på ryggen, lotuskrans om halsen og vått hår 
og våte klær, og han kom kjørende i ei eselkjerre med sølete hjul. 
*Hvor kommer du fra?” spurte karavanelederen. *Fra vest,” svarte 
den fremmede. *Hvor skal du?” "Østover. "Har det falt noe regn i 
den villmarka du nylig har reist gjennom?” *Ja, der har det kommet 
mye regn. Vannet strømmer langs veiene, og det er rikelig med 
vann, ved og gras der. Defor burde dere kaste fra dere det vannet, 
graset og veden dere sleper på, så kommer dere raskere fram og 
slipper å slite ut trekkdyrene deres.” Karavanelederen snudde seg til 
folkene sine og fortalte hva mannen hadde sagt, og ga dem beskjed 
om å kaste de forsyningene de hadde av vann, gras og ved. Dette 
ble gjort, og karavanen dro videre. De fant ikke noe vann, gras eller 
ved på den første dagsreisen, ikke noe på den andre, og heller ikke 
noe på tredje, fjerde, femte eller sjette dagsreise. Den sjuende dagen 
døde de alle sammen av tørst og utmattelse. Da kom demonen med 
de røde øynene og spiste opp både mennesker og dyr, slik at bare 
skjelettene lå tilbake langs veien. Da den andre karavanelederen 
syntes at den første karavanen hadde fått tilstrekkelig forsprang, 
sørget også han for at karavanen hans lastet opp rikelige 
forsyninger av vann, ved og gras, og så la de i vei. Da de hadde vært 
underveis i to-tre dager, møtte de en mørk mann med røde øyne. 
Han hadde pil og bue på ryggen, lotuskrans om halsen og vått hår 
og våte klær, og han kom kjørende i ei eselkjerre med sølete hjul. 
*Hvor kommer du fra?” spurte karavanelederen. 


*Fra vest,” svarte den fremmede. *Hvor skal du?” "Østover. 
*Har det falt noe regn i den villmarka du nylig har reist gjennom?” 
* Ja, der har det kommet mye regn. Vannet strømmer langs veiene, 
og det er rikelig med vann, ved og gras der. Derfor burde dere kaste 
fra dere det vannet, graset og veden dere sleper på, så kommer dere 
raskere fram og slipper å slite ut trekkdyrene deres.” 
Karavanelederen snudde seg til folkene sine og fortalte hva mannen 
hadde sagt. *Men vi kjenner ikke denne mannen, og han er ikke i 
slekt med oss,” la han til. *Hvordan kan vi da vite om vi kan stole 
på ham? Vi kaster ikke noen av de forsyningene vi har med oss!” 
Dermed dro de videre. De fant ikke noe vann, gras eller ved på den 
første dagsreisen, ikke noe på den andre, og heller ikke noe på 
tredje, fjerde, femte eller sjette dagsreise. Den sjuende dagen fant de 
vognene fra den første karavanen. De fant også skjelettene av 
folkene og dyrene og forsto at demonen hadde spist dem opp. 
*Denne karavanen har kommet i ulykken fordi lederen ikke tenkte 
seg om,” sa karavanelederen til folkene sine. *Nå kaster vi de av 
varene våre som har minst verdi, og så laster vi opp de mest 
verdifulle varene fra den andre karavanen.” Dette ble gjort. Så dro 
de videre, og fordi de hadde en klok og forstandig leder, kom de 
trygt gjennom villmarka. Slik kommer også du i ulykken fordi du er 
så uforstandig at du leter etter den andre verden på feil måte, og da 
går det med deg som det gikk med den uforstandige 
karavanelederen. De som tror alt de hører, går det galt for, slik det 
gjorde for denne karavanen. Gi slipp på den skadelige oppfatningen 
din, fyrste! Kvitt deg med den, så den ikke skal bli deg til sorg og 
smerte i lang tid.” *Men selv om du sier dette, Kassapa, klarer jeg 
ikke å gi slipp på denne skadelige oppfatningen. Både kong 
Pasenadi av Kosala og fyrstene i nabolandene vet at jeg har denne 
skadelige idéen om at det ikke finnes noen annen verden, at det 
ikke er noen som blir spontant gjenfødt i en annen verden, og at det 
ikke får noen følger 


for oss om vi gjør gode eller onde handlinger. Hvis jeg nå 
skulle gi slipp på denne skadelige oppfatningen, vil de si at fyrst 
Påyåsi er dum og uforstandig og ikke har forstått noe særlig. Derfor 
vil jeg holde fast på den, fordi jeg er stolt og vil vise meg fast og 
urokkelig.” *Da vil jeg fortelle deg en lignelse, fyrste, for det hender 
at kloke mennesker forstår meningen bedre på den måten. Det var 
en gang en grisebonde som hadde gått til en annen landsby i et eller 
annet ærend. Der fikk han se en stor haug av tørket møkk som noen 
hadde kastet. Da han så dette, tenkte han at denne møkka kunne 
han bruke som för til grisene sine. Dermed tok han av seg kappen 
sin, la den på marken, fylte møkk i den og laget et stort knytte. 
Dette løftet han opp på hodet sitt og ga seg på hjemvei. Mens han 
gikk der, kom det et voldsomt regnvær. Møkka rant nedover ham så 
han ble tilgriset fra topp til tå. En mann som så dette, utbrøt: *Men 
er du helt fra vettet da, mann? Hvorfor går du og bærer på denne 
møkka når den renner nedover deg og du blir tilgriset fra topp til 
tå?” *Fra vettet kan du selv være,” svarte grisebonden. "Dette skal 
bli mat for grisene mine.” Du snakker som denne grisebonden, 
fyrste. Gi slipp på den skadelige oppfatningen din, fyrste! Kvitt deg 
med den, så den ikke skal bli deg til sorg og smerte i lang tid.” 
*Men selv om du sier dette, Kassapa, klarer jeg ikke å gi slipp på 
denne skadelige oppfatningen. Både kong Pasenadi av Kosala og 
fyrstene i nabolandene vet at jeg har denne skadelige idéen om at 
det ikke finnes noen annen verden, at det ikke er noen som blir 
spontant gjenfødt i en annen verden, og at det ikke får noen følger 
for oss om vi gjør gode eller onde handlinger. Hvis jeg nå skulle gi 
slipp på denne skadelige oppfatningen, vil de si at fyrst Påyåsi er 
dum og uforstandig og ikke har forstått noe særlig. Derfor vil jeg 
holde fast på den, fordi jeg er stolt og vil vise meg fast og 
urokkelig.” *Da vil jeg fortelle deg en lignelse, fyrste, for det hender 
at kloke mennesker forstår meningen bedre på den måten. Det var 
en gang to menn som spilte ved å trekke frø. Hver gang den ene 
spilleren trakk et uheldig antall frø, spiste han opp noen, slik at 
tallet ble gunstigere. Den andre spilleren så dette, og sa til ham: 


*Du vinner jo hele tiden! Gi meg frøene, så skal jeg gå bort 
til alteret og få dem velsignet slik at de kan gi meg hell og lykke.” 
*Gjerne for meg,” svarte falskspilleren. Den andre spilleren tok 
frøene for å få dem velsignet, men satte dem i hemmelighet inn 
med gift. Så gikk han tilbake og sa: *Skal vi spille mer?” *Ja, det 
gjør vi,” svarte falskspilleren. Så spilte de igjen, og falskspilleren 
spiste opp noen av frøene. Da den andre spilleren så det, sa han: 
*Mannen vet ikke at frøene er innsatt med sviende gift. Bare svelg 
dem, din falskspiller! Så skal du få som fortjent!” Jeg synes du 
minner om denne falskspilleren, fyrste. Gi slipp på den skadelige 
oppfatningen din, fyrste! Kvitt deg med den, så den ikke skal bli deg 
til sorg og smerte i lang tid.” *Men selv om du sier dette, Kassapa, 
klarer jeg ikke å gi slipp på denne skadelige oppfatningen. Både 
kong Pasenadi av Kosala og fyrstene i nabolandene vet at jeg har 
denne skadelige idéen om at det ikke finnes noen annen verden, at 
det ikke er noen som blir spontant gjenfødt i en annen verden, og at 
det ikke får noen følger for oss om vi gjør gode eller onde 
handlinger. Hvis jeg nå skulle gi slipp på denne skadelige 
oppfatningen, vil de si at fyrst Påyåsi er dum og uforstandig og ikke 
har forstått noe særlig. Derfor vil jeg holde fast på den, fordi jeg er 
stolt og vil vise meg fast og urokkelig.” *Da vil jeg fortelle deg en 
lignelse, fyrste, for det hender at kloke mennesker forstår meningen 
bedre på den måten. Det var en gang et folk som forlot hjemmene 
sine og ga seg ut på vandring. Da var det en mann som sa til en 
annen: *'Kom, så går vi til det forlatte området og ser om det ligger 
igjen noe vi kan bruke.” 


Dermed gikk de til det forlatte området og kom inn i en 
landsby, der de fikk se at det lå igjen en mengde hamp. "Her ligger 
det igjen mye hamp,” sa de til hverandre. *Nå samler vi sammen ei 
stor bør hver og tar det med oss hjem!” Men da de kom inn i neste 
gate i landsbyen, fikk de se at der lå det mye hampegarn. "Her 
ligger det ferdig garn! Da slipper vi å spinne hampen!” sa den ene 
av dem. *La oss kaste børene våre og forsyne oss av garnet!” *Men 
jeg har slitt med å binde sammen og bære denne børa! Du kan kaste 
din hvis du vil, men jeg beholder min!” svarte den andre. Men den 
første av dem kastet hampen og tok med seg hampegarn. Da de kom 
inn i neste gate, fikk de se at der lå det mye hampeklede. "Her 
ligger det ferdig klede! Da slipper vi å veve!” sa den første av dem. 
*La oss kaste børene våre og forsyne oss av kledet! *Men jeg har 
slitt med å binde sammen og bære denne børa! Du kan kaste din 
hvis du vil, men jeg beholder min!” svarte den andre. Da de kom 
inn i neste gate, fant de mye lin som var kastet der. *Lin er mer 
verdt enn hamp,” sa den første av de to vennene. "La oss kaste 
børene våre og ta lin i stedet!” *Men jeg har slitt med å binde 
sammen og bære denne børa! Du kan kaste din hvis du vil, men jeg 
beholder min!” svarte den andre. Da de kom inn i neste gate, fant 
de mye lin som var kastet der. I neste gate fant de lintråd, i neste 
igjen lintøy, og det samme gjentok seg hver gang. Den ene byttet ut 
børa si, den andre slepte videre på hampen. Deretter fant de 
bomull, bomullstråd og bomullstøyer, og det samme gjentok seg. 
Etterpå fant de først jern, deretter kopper, så tinn, bly, sølv og til 
slutt gull. "Her ligger det mye gull!” sa den første av dem. *La oss 
kaste børene våre og ta gull i stedet!” *Men jeg har slitt med å 
binde sammen og bære denne børa! Du kan kaste din hvis du vil, 
men jeg beholder min!” svarte den andre. Så kom de hjem til sin 
egen landsby igjen. Han som kom slepende på 


hampebøra, vant ikke mye heder og ros fra familie og 
venner. Men han som kom hjem med mye gull, gjorde både slekt og 
venner glade og lykkelige. Jeg synes du ligner på ham som kom 
hjem med hampebør på ryggen, fyrste. Gi slipp på den skadelige 
oppfatningen din, fyrste! Kvitt deg med den, så den ikke skal bli deg 
til sorg og smerte i lang tid.” *Jeg ble overbevist allerede av den 
første lignelsen din, Kassapa. Men jeg hadde lyst til å høre hvor 
godt du kunne svare på de andre spørsmålene, så derfor har jeg 
motsagt deg som om jeg skulle ha vært uenig. Utmerket, Kassapa, 
utmerket! Det er som å rette opp det som var blitt veltet, eller som å 
åpenbare det som var skjult. Det er som å vise veien til en som var 
gått vill, eller som å bære lys inn i mørket, slik at den som har øyne 
kan se det som er der. Nettopp slik har du forklart sannheten på 
mange måter, Kassapa. Nå tar jeg tilflukt til Mester Gotama, til 
læren og til munkefellesskapet. Vær så snill å regne meg som en 
legvenn, Mester, som har tatt tilflukt fra i dag av og så lenge jeg 
lever. Nå vil jeg gjerne holde en stor ofring, Kassapa. Si meg hva jeg 
skal gjøre, så det kan bli meg til langvarig glede og nytte.” "Hvis 
ofringen går ut på å drepe kuer, sauer, geiter, fugler, svin eller 
andre levende vesener, og hvis deltakerne har feilaktig forståelse, 
feilaktig tanke, feilaktig tale, feilaktige handlinger, feilaktig levevei, 
feilaktig bestrebelse, feilaktig oppmerksomhet og feilaktig 
konsentrasjon, da vil en slik ofring verken gi gode frukter, gode 
resultater, godt ry eller berømmelse, fyrste. Det er som om en bonde 
skulle ta med seg hakke og frø inn i skogen, finne et område som 
var dårlig ryddet og fullt av kratt og villniss, og så frø som var 
ødelagt, råtne, ubrukbare og uttørket av vind og varme, og det 
deretter ikke kom noe regn. Ville de frøene vokse og gi god 
avkastning? Ville bonden få mye igjen for strevet?” *Nei, Kassapa.” 
*Nettopp, fyrste. Men hvis ofringen ikke går ut på å drepe kuer, 
sauer, geiter, fugler, svin eller andre levende vesener, og hvis 
deltakerne har rett forståelse, rett beslutning, rett tale, rette 
handlinger, rett levevei, rett bestrebelse, rett oppmerksomhet og 
rett konsentrasjon, da vil en slik ofring gi gode frukter, gode 
resultater, godt ry og berømmelse, fyrste. 


Det er som om en bonde skulle ta med seg hakke og frø inn 
i skogen, finne et område som var godt ryddet og fritt for alt kratt 
og villniss, og så frø der som var gode og brukbare, ikke råtne og 
ikke uttørket av vind og varme, og det deretter kom passe med 
regn. Ville de frøene vokse og gi god avkastning? Ville bonden få 
mye igjen for strevet?” *Det ville han få, Kassapa.” *Nettopp, fyrste. 
En slik ofring gir god avkastning og mye igjen for strevet.” Så 
beordret fyrst Påyåsi at det skulle deles ut gaver til brahmaner og 
asketer, reisende, fattige og tiggere. Gavene besto av vassgraut med 
surmelk og gamle og loslitte klesplagg, og den unge brahmanen 
Uttara ble satt til å ordne med utdelingen. Da utdelingen var over, 
sa han: *Denne gaveutdelingen har ført meg sammen med fyrst 
Påyåsi her i denne verden. Men vi kommer nok ikke sammen i den 
neste verden.” Fyrst Påyåsi fikk høre om dette, og spurte Uttara 
hvorfor han hadde sagt noe slik. "Er det ikke slik at vi gir gaver 
fordi vi ønsker oss gode fortjenester og gode resultater av det?” 
spurte han. *Den maten du ga bort, var så ussel at som du selv ikke 
ville ha kommet nær med foten engang, fyrste, og langt mindre 
spise den. Og de klærne du ga bort, var så elendige at du selv ikke 
ville ha kommet nær dem med foten engang, og langt mindre bære 
dem, fyrste. Vi setter stor pris på deg og liker deg godt, fyrste. 
Hvorfor skal du gjøre så vi må assosiere deg med slikt som ingen 
liker?” *Da får du ordne med en ny gaveutdeling, min kjære Uttara. 
Gi bort slik mat som vi selv spiser og slike klær som vi selv går 
med.” *Javel, herre,” svarte Udissa, og sørget for at det ble delt ut 
slik mat som Paåyåsi spiste og slike klær som Payasi gikk med. 
Siden fyrst Påyåsi ikke hadde gitt gaver med sine egne hender, men 
beordret gaveutdelingen på en skjødesløs og tankeløs måte, som om 
det bare gjaldt å kvitte seg med ubrukelige ting, kom han til det 
tomme Serisaka-palasset 1 de fire store gudekongenes himmel da 
han døde. Men den unge brahmanen Uttara hadde 


egenhendig delt ut gavene, med omtanke og respekt, ikke 
for å kvitte seg med ubrukelige ting, og da han døde, kom han til de 
trettitre gudenes himmel. På den tiden pleide munken Gavampati å 
dra opp til det tomme Serisakapalasset under sin daglige 
meditasjon. Da gikk Påyåsi bort til Gavampati, hilste på ham og ble 
stående ved siden av ham. Gavampati spurte: *Hvem er du, min 
venn?” "Jeg er fyrst Påyasi,” var svaret. *Var det ikke du som mente 
at det ikke finnes noen annen verden, at det ikke er noen som blir 
spontant gjenfødt i en annen verden, og at det ikke får noen følger 
for oss om vi gjør gode eller onde handlinger?” "Det er riktig at jeg 
mente dette. Men Kumåra-Kassapa hjalp meg til å bli kvitt denne 
skadelige idéen.” *Men hva med den unge brahmanen Uttara, som 
sto for utdeling av gavene dine? Hvor er han kommet?” *Uttara 
delte egenhendig ut gavene på mine vegne med omtanke og 
respekt, ikke for å kvitte seg med ubrukelige ting, og da han døde, 
kom han til de trettitre gudenes himmel. Jeg, derimot, beordret 
gaveutdelingen på en skjødesløs og tankeløs måte, som om det bare 
gjaldt å kvitte seg med ubrukelige ting, og derfor kom jeg til det 
tomme Serisaka-palasset i de fire store gudekongenes himmel da jeg 
døde. Gå derfor tilbake til menneskene, Gavambpati, og si dette til 
dem: *Gi gaver egenhendig med omtanke og respekt, ikke for å 
kvitte dere med ubrukelige ting. For fyrst Payåsi ga ikke gaver med 
sine egne hender, men beordret gaveutdelingen på en skjødesløs og 
tankeløs måte, som om det bare gjaldt å kvitte seg med ubrukelige 
ting. Derfor kom han til det tomme Serisaka-palasset i de fire store 
gudekongenes himmel da han døde. Men den unge brahmanen 
Uttara hadde egenhendig delt ut gavene, med omtanke og respekt, 
ikke for å kvitte seg med ubrukelige ting, og da han døde, kom han 
til de trettitre gudenes himmel.” Munken Gavampati vendte tilbake 
til menneskenes verden og overbrakte beskjeden. 


24. Fortellingen om Påtikaputta Påtikasuttanta Innledning 
Denne suttaen handler om å gjøre undere eller ikke å gjøre undere. 
I Kevaddhasutta (tekst 11) avviser Buddha å utføre undere, og sier 
at det eneste underet han ville være bekjent av å utføre, var 
undervisningens under, det vil si læren om hvordan man kan bli 
fullstendig fri fra alt som gjør vondt. Det samme sier han 
innledningsvis også i denne teksten. Men deretter tar fortellingen 
helt av og tillegger Buddha det ene underet etter det andre. Det er 
vanskelig å si om teksten er forfattet med et glimt i øyet, som en 
burlesk komedie — eller om naive munker med denne teksten 
prøver å vise at Mesteren slett ikke sto tilbake for noen på dette 
området heller. Den uforstandige munken Sunakkhatta ønsket seg 
undere, og han fikk undere. Han ønsket også å vite hvordan alle 
ting var blitt til, og dermed blir suttaen påhengt en sekvens fra 
Brahmajalasutta (tekst 1), som er en parodi på forskjellige 
skapelsesberetninger som var i omløp på Buddhas tid. Denne 
teksten har vært kritisert for å være både plump og naiv. Og det 
skal innrømmes at den nok mangler noe hva subtilitet angår. Men 
etter at suttaen på sitt vis har drevet gjøn med slike som ønsker seg 
undere og slike som spekulerer over hvordan verden ble til, munner 
den ut i en oppfordring til å søke skjønnhet og frihet. Og mye skal 
tilgis den som kan bringe mer skjønnhet og frihet inn i verden. 


Fortellingen om Påtikaputta Slik har jeg hørt det: En gang 
var Mesteren i byen Anupiya i mallaenes land. En morgen da 
Mesteren hadde stått opp, kledd på seg og tatt bollen sin, gikk han 
ut i Anupiya for å motta matgaver. Men så tenkte han som så: *Det 
er nok for tidlig på morgenen til å gå rundt i Anupiya og få mat. 
Kanskje jeg heller skulle gå og besøke eneboeren Bhaggavagotta?” 
Og dermed gikk Mesteren til det stedet der eneboeren 
Bhaggavagotta holdt til. Da Bhaggavagotta fikk se ham, sa han: 
"Stig på, Mester. Velkommen skal du være. Det er lenge siden du 
fant veien hit til meg, Mester. Sitt ned, Mester. Her er det en ledig 
sitteplass til deg.” Mesteren satte seg på den ledige plassen, og 
eneboeren Bhaggavagotta satte seg på et lavere sete ved siden av 
ham. Da de hadde satt seg, sa Bhaggavagotta: *For noen få dager 
siden kom licchavien Sunakkhatta bort til meg og sa: *Nå har jeg 
forlatt Mesteren, Bhaggava. Jeg følger ikke hans veiledninger 
lenger.” Stemmer dette, Mester?” *Ja, det er riktig som Sunakkhatta 
sa, Bhaggava. For noen dager siden kom Sunakkhatta bort til meg. 
Han hilste, satte seg ned hos meg og sa: *Nå vil jeg forlate deg, 
Mester. Jeg vil ikke følge dine veiledninger lenger.” Da spurte jeg 
ham: *Men har jeg noen gang sagt til deg: Kom og følg mine 
veiledninger, Sunakkhatta?” *Nei, Mester, det har du ikke.” *Eller 
har du sagt til meg: Jeg vil følge dine veiledninger, Mester?” *Nei, 
Mester.” *Da har altså ikke jeg sagt at du skal komme og følge mine 
veiledninger, og du har ikke sagt at du vil følge mine veiledninger. 
Så hvem er da du, uvettige menneske, og hvem er det du vil forlate? 
Ser du hvordan du dummer deg ut, du uvettige 


menneske?” *Men du utfører jo ingen paranormale undere 
for meg, Mester!” *Har jeg kanskje sagt: Kom og følg mine 
veiledninger, Sunakkhatta, så skal jeg utføre undere for deg?” *Nei, 
Mester”. *Eller har du sagt: Jeg vil følge dine veiledninger, Mester, 
hvis du utfører undere for meg?” *Nei, Mester.” *'Da har altså ikke 
jeg lovt å utføre undere for deg om du kommer og følger mine 
veiledninger, og du har heller ikke sagt at du vil følge mine 
veiledninger hvis jeg utfører undere for deg. Så hvem er da du, 
uvettige menneske, og hvem er det du forlater? Hva mener du om 
dette, Sunakkhatta: Underviser jeg i læren min for at de som 
praktiserer den, skal bli fullstendig fri fra lidelse, uansett om det 
blir utført undere eller ikke?” *Ja, du underviser i læren din for at 
de som praktiserer den, skal bli fullstendig fri fra lidelse, Mester, 
uansett om det blir utført undere eller ikke.” *Når det altså er slik, 
hva har da undere med saken å gjøre, Sunakkhatta? Ser du hvordan 
du dummer deg ut, du uvettige menneske?” *Men du forklarer ikke 
hvordan alt er blitt til, Mester!” *Har jeg kanskje sagt: Kom og følg 
mine veiledninger, Sunakkhatta, så skal jeg forklare hvordan alt er 
blitt til?” *Nei, Mester”. *Eller har du sagt: Jeg vil følge dine 
veiledninger, Mester, hvis du vil forklare hvordan alt er blitt til?” 
*Nei, Mester.” *Da har altså ikke jeg lovt å forklare hvordan alt er 
blitt til om du kommer og følger mine veiledninger, og du har heller 
ikke sagt at du vil følge mine veiledninger hvis jeg forklarer 
hvordan alt er blitt til. Så hvem er da du, uvettige menneske, og 
hvem er det du forlater? Hva mener du om dette, Sunakkhatta: 


Underviser jeg i læren min for at de som praktiserer den, 
skal bli fullstendig fri fra lidelse, uansett om jeg forklarer hvordan 
alt er blitt til eller ikke?” *Ja, du underviser i læren din for at de 
som praktiserer den, skal bli fullstendig fri fra lidelse, Mester, 
uansett om du forklarer hvordan alt er blitt til eller ikke.” *Når det 
altså er slik, hva har da alle tings opprinnelse med saken å gjøre, 
Sunakkhatta? Ser du hvordan du dummer deg ut, du uvettige 
menneske? Du har sagt mange rosende ord om meg, Sunakkhatta. 
Du har sagt følgende: *Han er en ærverdig Mester som har våknet 
fullt og helt ved egen hjelp. Han har fullkommen kunnskap og 
atferd, han er lykkelig, han er en som kjenner verden, — en 
uforlignelig trener for folk som kan trenes, — guders og menneskers 
lærer, en våken Mester.” Slike rosende ord har du uttalt i vajjienes 
by. Du har sagt mange rosende ord om læren, Sunakkhatta. Du har 
sagt følgende: *Den læren som Mesteren har forklart så tydelig, er 
noe som alle selv kan se. Den gir resultater her og nå, innbyr til 
innsyn, fører til målet og forstandige mennesker kan selv finne ut av 
den.” Slike rosende ord har du uttalt i vajjienes by. Du har sagt 
mange rosende ord om de ordinertes fellesskap, Sunakkhatta. Du 
har sagt følgende: *Fellesskapet av Mesterens elever, det vil si de 
fire parene av personer eller de åtte menneskene, viser god 
oppførsel og har edel levemåte, de følger den rette vei uten 
overtredelser. Dette fellesskapet fortjener heder, gjestfrihet, gaver 
og respekt. Dette er den beste åker å så i for å høste gode 
fortjenester.” Slike rosende ord har du uttalt i vajjienes by. Men nå 
sier jeg deg, Sunakkhatta, og det skal du vite, at mange kommer til 
å si om deg at du ikke klarte å praktisere Gotamas lære, og at du 
har forlatt ham og falt tilbake til en lavere tilstand fordi du ikke 
maktet å følge opp treningen. Dette kommer folk til å si om deg, 
Sunakkhatta.” Men enda jeg veiledet ham slik, forlot licchavien 
Sunakkhatta denne læren og treningsdisiplinen som om han skulle 
ha det travelt med å komme til helvete. En gang var jeg i 
bumusuenes land, Bhaggava, i en av byene deres som het Uttarakå. 
Da jeg hadde stått opp og kledd på meg om morgenen, tok jeg 
bollen min og gikk inn rundt i Uttarakå for å motta matgaver. På 
den tiden var Sunakkhatta 


munkelærling, og han fulgte meg på runden. Der fikk vi 
øye på den nakne hundeasketen Korakhattiya. Han krabbet rundt på 
alle fire, lå på marken og glefset i seg mat med munnen som en 
hund. Da Sunakkhatta fikk se denne nakne hundeasketen, fikk han 
stor beundring for ham. Jeg forsto hva han tenkte, og sa: *Kaller du 
deg en som følger sakyasønnenes lære, du uvettige menneske?” 
*Hvorfor spør du meg om det, Mester?” sa han. "Føler du ikke stor 
beundring for denne nakne hundeasketen som krabber rundt på alle 
fire, ligger på marken og glefser i seg mat med munnen som en 
hund?” 'Jo, det gjør jeg. Misunner du andre ærverdige, Mester?” 
*Nei, jeg misunner ikke andre ærverdige, du uvettige menneske. 
Men du har fått en meget skadelig idé. Kvitt deg med den, så den 
ikke skal bli til langvarig skade og smerte for deg. For denne nakne 
asketen Khorakkhattiya som du beundrer slik, kommer til å dø av 
fordøyelsesproblemer om sju dager. Etter døden kommer han til å 
bli gjenfødt som kålakafija-demon, i den laveste av alle 
demonklassene. Og liket hans kommer til å bli slengt på en haug 
med birana-gress på likplassen. Hvis du vil, kan du jo gå bort og 
spørre ham om han vet hvordan det kommer til å gå med ham. Så 
kan du se om han svarer at han kommer til å bli gjenfødt som 
kålakafija-demon, i den laveste av alle demonklassene.” 
Sunakkhatta gikk bort til Khorakkhattiya og fortalte ham hva jeg 
hadde sagt. Og han tilføyde: *Så vær nå ytterst forsiktig med hva du 
spiser og drikker, Khorakkhattiya, slik at Gotamas ord kan bli gjort 
til skamme!” Sunakkhatta trodde ikke på meg, og den neste uken 
holdt han nøye telling med dagene. Den sjuende dagen døde den 
nakne asketen Khorakkhattiya av fordøyelsesproblemer. Han ble 
gjenfødt som kålakafija-demon og liket hans ble kastet på en haug 
med birana-gress på likplassen. Da Sunakkhatta fikk høre at 
Khorakkhattiya var død, gikk han til likplassen. Han slo den døde 
tre ganger med handa og spurte: *Vet du hvordan det har gått med 
deg, Khorakkhattiya? 


Da gned Khorakkhattiya seg på ryggen med handa, satte 
seg opp og sa: Ja, nå vet jeg det. Jeg har blitt gjenfødt som 
kålakafija-demon, i den laveste av alle demonklassene.” Så falt han 
ned igjen. Etterpå kom Sunakkhatta bort til meg, hilste og satte seg 
ned. Da spurte jeg ham: *Hva sier du nå, Sunakkhatta? Gikk det 
som jeg hadde sagt, eller hva?” *Det gikk nøyaktig som du hadde 
sagt, Mester.” "Mener du da fortsatt at jeg ikke utfører undere, 
Sunakkhatta?” *Nei, her har du virkelig utført et under, Mester!” 
*Så enda jeg her har utført et under, sier du altså at jeg ikke gjør 
noen undere for deg, du uvettige menneske! Ser du hvor feil du har 
tatt?” Men enda jeg veiledet ham slik, forlot licchavien Sunakkhatta 
denne læren og treningsdisiplinen som om han skulle ha det travelt 
med å komme til helvete. En gang jeg var i Vesali, bodde jeg i huset 
med de spisse gavlene i Storskogen. På den tiden bodde det en 
naken asket ved navn Kandaramasuka i Vesåli. Han hadde meget 
høy anseelse i vajjienes by og mottok store inntekter i form av 
gaver. Han hadde påtatt seg å overholde sju løfter: 'Så lenge jeg 
lever, skal jeg være naken, jeg skal ikke ha på meg klær. Så lenge 
jeg lever, skal jeg leve i sølibat, jeg skal ikke ha samleie med noen. 
Så lenge jeg lever, skal jeg bare leve av kjøtt og alkoholholdige 
drikker, jeg skal ikke spise risgrøt eller risvelling. Jeg skal alltid 
oppholde meg her i Vesåli og aldri gå utenfor et område som 
avgrenses av Udena-helligdommen i øst, Gotamaka-helligdommen i 
sør, Sattamba-helligdommen i vest og Bahuputta-helligdommen i 
nord.” Det var fordi han etterlevde disse sju løftene at han hadde 
høy anseelse blant vajjiene og mottok store inntekter i form av 
gaver. En dag gikk Sunakkhatta bort til asketen Kandaramasuka og 
stilte ham et spørsmål. Men Kandaramasuka kunne ikke besvare 
spørsmålet. I stedet ble han sint og gretten og ga et surmulende 
svar. *Jeg har fornærmet denne hellige og ærverdige mannen,” 
tenkte Sunakkhatta. 


Bare det ikke blir til langvarig skade og smerte for meg!” 
Så kom han bort til meg, hilste og satte seg. *Regner du deg som en 
sakya-sønn, du uvettige menneske?” spurte jeg. *Hvorfor spør du 
meg om det, Mester” sa han. *Er det ikke så at du gikk og stilte den 
nakne asketen Kandaramasuka et spørsmål? Og stemmer det ikke at 
Kandarasuka ikke kunne besvare spørsmålet, men bare ble sint og 
gretten og ga et surmulende svar? Og tenkte du ikke da at du hadde 
fornærmet denne hellige og ærverdige mannen, og var du ikke redd 
for at det skulle bli til langvarig skade og smerte for deg?” *Det 
stemmer. Misunner du andre ærverdige, Mester?” *Nei, jeg 
misunner ikke andre ærverdige, du uvettige menneske. Men du har 
fått en meget skadelig idé. Kvitt deg med den, så den ikke skal bli 
til langvarig skade og smerte for deg. For denne nakne asketen 
Kandaramasuka, som du mener er en hellig og ærverdig mann, 
kommer til å bli velkledd og gifte seg. Han kommer til å spise 
risgrøt og risvelling, han kommer til å reise forbi alle 
helligdommene rundt Vesåli, og han kommer til å miste all sin 
anseelse. Og deretter kommer han til å dø.” Ikke lenge etter iførte 
Kandaramasuka seg pene klær. Han giftet seg og gikk over til å 
spise risgrøt og risvelling. Deretter foretok han reiser som førte ham 
langt forbi alle helligdommene rundt Vesåli, og han mistet all sin 
tidligere anseelse. Deretter døde han. Da Sunakkhatta fikk høre 
dette, kom han bort til meg, hilste og satte seg. Jeg spurte ham: 
*Hva sier du nå, Sunakkhatta? Gikk det som jeg hadde sagt, eller 
hva?” 'Det gikk nøyaktig som du hadde sagt, Mester.” *Mener du da 
fortsatt at jeg ikke utfører undere, Sunakkhatta?” *Nei, her har du 
virkelig utført et under, Mester!” *Så enda jeg her har utført et 
under, sier du altså at jeg ikke gjør noen undere for deg, du uvettige 
menneske! Ser du hvor feil du har tatt?” Men enda jeg veiledet ham 
slik, forlot licchavien Sunakkhatta denne læren og 
treningsdisiplinen som om han skulle ha det travelt med å komme 
til helvete. En gang jeg var i Vesåli, bodde jeg i huset med de spisse 
gavlene i Storskogen. 


På den tiden bodde det en naken asket ved navn 
Påtikaputta i Vesåli. Han hadde meget høy anseelse i vajjienes by 
og mottok store inntekter i form av gaver. Han sa til folk i Vesali: * 
Asketen Gotama er en vismann, men det er jeg også, og vismenn 
bør kunne demonstrere sin visdom ved å utføre undere. Hvis 
Gotama vil møte meg på halvveien, er jeg villig til å gjøre det 
samme. La oss komme sammen og utføre undere! Hvis Gotama 
utfører ett under, skal jeg utføre to! Hvis han utfører to undere, skal 
jeg utføre fire! Hvis han utfører fire, skal jeg utføre åtte! Uansett 
hvor mange undere Gotama velger å utføre, skal jeg utføre dobbelt 
så mange!” Sunakkhatta kom bort til meg, hilste og satte seg ned. 
Så fortalte han om Patikaputta. Jeg svarte: 'Den nakne asketen 
Påtikaputta klarer ikke å møte meg ansikt til ansikt hvis han ikke 
trekker tilbake disse ordene og gir avkall på en slik tanke og en slik 
mening. Hvis han tror han kan møte meg uten å trekke tilbake disse 
ordene og gi avkall på en slik tanke og en slik mening, kommer 
hodet hans til å bli splintret i småbiter.” *Pass deg for å si noe slikt, 
Mester!” *Hva mener du med det, Sunakkhatta?” 'Det kan hende du 
her kommer med et absolutt utsagn angående Påtikaputta, Mester, 
om hva som vil skje hvis han møter deg. Men tenk om han kommer 
i en annen skikkelse? Da vil ordene dine bli gjort til skamme!” "Tror 
du at en som har kommet fram til sannheten, kommer med 
tvetydige uttalelser, Sunakkhatta?” *Når du sier at den nakne 
asketen Påtikaputta ikke klarer å møte deg ansikt til ansikt hvis han 
ikke trekker tilbake disse ordene og gir avkall på en slik tanke og en 
slik mening, og at hodet hans kommer til å bli splintret i småbiter 
hvis han tror han kan møte deg uten å trekke tilbake disse ordene 
og gi avkall på en slik tanke og en slik mening, Mester, sier du det 
fordi du selv har kommet fram til det, eller er det noen guder som 
har fortalt deg det?” *Jeg har kommet fram til det selv, 
Sunakkhatta, men gudene har også fortalt meg at det er slik. 


Ajita, en av licchavienes hærførere, døde nylig og ble 
gjenfødt i de trettitre gudenes himmel. Han kom bort til meg og sa: 
'Den nakne asketen Påtikaputta er en skamløs løgner, Mester. Han 
går omkring blant vajjiene og sier at jeg er blitt gjenfødt i helvete. 
Men det er ikke sant. Jeg er blitt gjenfødt i de trettitre gudenes 
himmel. Så den nakne asketen Påtikaputta er en skamløs løgner!” 
Jeg har altså selv kommet fram til at den nakne asketen Påtikaputta 
ikke klarer å møte meg ansikt til ansikt hvis han ikke trekker tilbake 
disse ordene og gir avkall på en slik tanke og en slik mening, og at 
hodet hans kommer til å bli splintret 1 småbiter hvis han tror han 
kan møte meg uten å trekke tilbake disse ordene og gi avkall på en 
slik tanke og en slik mening. Men gudene har også fortalt meg det.” 
Etter at jeg har gått runden 1 Vesåli for å få mat, og etter at jeg så 
er ferdig med å spise, kommer jeg til å gå til den parken der 
Påtikaputta holder til, og bli der resten av dagen. Dette kan du godt 
fortelle ham, hvis du vil.” Neste morgen kledde meg på meg og 
rundt i Vesåli med bollen min for å motta matgaver. Så spiste jeg, 
og deretter gikk jeg til den parken der Påtikaputta holdt til, for å 
tilbringe dagen der. Da fikk Sunakkhatta det travelt. Han skyndte 
seg inn til Vesåli og oppsøkte kjente og fremstående licchavier og 
sa: "Etter at Mesteren hadde spist den maten han mottok som gave i 
Vesali i dag morges, gikk han til parken der den nakne asketen 
Paåtikaputta holder til. Skynd dere, mine herrer, kom og se! De to 
mektige asketene skal utføre undere!” Det samme sa han til rike 
brahmaner, velstående borgere, forskjellige religiøse og filosofiske 
ledere og til alle han traff av andre asketer, filosofer og brahmaner. 
Og alle ville gjerne gå til parken og se de to mektige asketene utføre 
undere. Snart hadde det samlet seg flere hundre, ja, flere tusen 
mennesker i parken. Den nakne asketen Påtikaputta fikk høre at alle 
disse fremstående licchaviene, rike brahmanene, velstående 
borgerne, forskjellige religiøse og filosofiske lederne og alle de 
andre asketene, filosofene og brahmanene var kommet til parken, 
og han fikk også høre at Gotama var kommet og ville sitte i parken 
resten av dagen. Han ble redd, begynte å skjelve og fikk gåsehud av 
dette, og skremt trakk han seg tilbake til 


Tindukkhånu-parken. Da folk fikk høre at Påtikaputta var 
blitt redd og fått gåsehud av skrekk, og hadde trukket seg tilbake til 
Tindukkhaånu-parken, valgte de ut en talsmann og sa til ham: *Hør 
her, min gode mann. Gå til Tindukkhånu-parken og finn den nakne 
asketen Patikaputta, og si til ham at skal komme. Fortell ham om 
alle som er kommet og som venter på ham. Minn ham på at han sa 
følgende: *Asketen Gotama er en vismann, men det er jeg også, og 
vismenn bør kunne demonstrere sin visdom ved å utføre undere. 
Hvis Gotama vil møte meg på halvveien, er jeg villig til å gjøre det 
samme. La oss komme sammen og utføre undere! Hvis Gotama 
utfører ett under, skal jeg utføre to! Hvis han utfører to undere, skal 
jeg utføre fire! Hvis han utfører fire, skal jeg utføre åtte! Uansett 
hvor mange undere Gotama velger å utføre, skal jeg utføre dobbelt 
så mange!” Si til ham at nå må han komme og møte Gotama på 
halvveien, for Gotama kom som førstemann til parken for å være 
der i dag.” Mannen gikk til Påtikaputta og bar fram dette 
budskapet. 'Jeg kommer, min venn. Jeg kommer, svarte 
Påtikaputta. Men samme hvor mye han vred seg, klarte han ikke å 
reise seg fra sitteplassen sin. Da sa mannen til ham: *Hva er det 
med deg da? Er baken din klistret til sitteplassen? Eller er 
sitteplassen klistret til baken? Du sier at du skal komme, men du 
klarer jo ikke å reise deg fra plassen din!” Påtikaputta gjentok at 
han skulle komme. Men samme hvor mye han vred seg, klarte han 
ikke å reise seg fra sitteplassen sin. Da den andre mannen så hvor 
maktesløs han var, gikk han tilbake til forsamlingen og fortalte 
hvordan det sto til. Da sa jeg til dem: 'Den nakne asketen 
Påtikaputta klarer ikke å møte meg ansikt til ansikt hvis han ikke 
trekker tilbake ordene sine og gir avkall på en slik tanke og en slik 
mening som han har. Hvis han tror han kan møte meg uten å trekke 
tilbake disse ordene og gi avkall på en slik tanke og en slik mening, 
kommer hodet hans til å bli splintret 1 


småbiter.” En av licchavienes ministere reiste seg fra 
plassen sin og sa til forsamlingen: "Vent litt, så skal jeg gå. Kanskje 
jeg kan få Påtikaputta til å komme hit til OSS. Ministeren gikk bort 
til Påtikaputta og sa til ham: "Kom nå, Påtikaputta. Det er best for 
deg om du kommer. Det er mange som har kommet, både 
fremstående licchavier, rike brahmaner, velstående borgere, 
forskjellige religiøse og filosofiske ledere og mange andre asketer, 
filosofer og brahmaner. Dessuten har Gotama kommet og vil sitte i 
parken resten av dagen. Og alle vet jo at du har sagt: *Asketen 
Gotama er en vismann, men det er jeg også, og vismenn bør kunne 
demonstrere sin visdom ved å utføre undere. Hvis Gotama vil møte 
meg på halvveien, er jeg villig til å gjøre det samme. La oss komme 
sammen og utføre undere! Hvis Gotama utfører ett under, skal jeg 
utføre to! Hvis han utfører to undere, skal jeg utføre fire! Hvis han 
utfører fire, skal jeg utføre åtte! Uansett hvor mange undere Gotama 
velger å utføre, skal jeg utføre dobbelt så mange!” Kom nå og møt 
Gotama på halvveien, for Gotama har allerede ankommet som 
førstemann til parken. Og husk hva Gotama har sagt offentlig: 'Den 
nakne asketen Påtikaputta klarer ikke å møte meg ansikt til ansikt 
hvis han ikke trekker tilbake ordene sine og gir avkall på en slik 
tanke og en slik mening som han har. Hvis han tror han kan møte 
meg uten å trekke tilbake disse ordene og gi avkall på en slik tanke 
og en slik mening, kommer hodet hans til å bli splintret i småbiter.” 
Så kom nå, min venn! Kom, så er seieren din! Da må Gotama 
erklære seg for beseiret!” 'Jeg kommer, min venn. Jeg kommer,” 
svarte Påtikaputta. Men samme hvor mye han vred seg, klarte han 
ikke å reise seg fra sitteplassen sin. Da sa ministeren til ham: *Hva 
er det med deg da? Er baken din klistret til sitteplassen? Eller er 
sitteplassen klistret til baken? Du sier at du skal komme, men du 
klarer jo ikke å reise deg fra plassen din!” 


Påtikaputta gjentok at han skulle komme. Men samme 
hvor mye han vred seg, klarte han ikke å reise seg. Da ministeren så 
hvor maktesløs han var, gikk han tilbake til forsamlingen og fortalte 
hvordan det sto til. *Asketen Paåtikaputta er maktesløs,” sa han. 
"Han sier han skal komme, men samme hvor mye han vrir seg, 
klarer han ikke å reise seg fra plassen sin.” Da sa jeg til 
forsamlingen: 'Den nakne asketen Påtikaputta klarer ikke å møte 
meg ansikt til ansikt hvis han ikke trekker tilbake ordene sine og gir 
avkall på en slik tanke og en slik mening som han har. Hvis han tror 
han kan møte meg uten å trekke tilbake disse ordene og gi avkall på 
en slik tanke og en slik mening, kommer hodet hans til å bli 
splintret i småbiter. Selv om dere skulle prøve å spenne for et par 
okser og slepe ham hit med kraftige tau, ville tauene bare ryke. Den 
nakne asketen Påtikaputta klarer ikke å møte meg ansikt til ansikt 
hvis han ikke trekker tilbake ordene sine og gir avkall på en slik 
tanke og en slik mening som han har. Hvis han tror han kan møte 
meg uten å trekke tilbake disse ordene og gi avkall på en slik tanke 
og en slik mening, kommer hodet hans til å bli splintret i småbiter.” 
Da reiste Jaliya, som var elev av asketen med trebollen, seg fra 
plassen sin og sa til forsamlingen: "Vent litt, så skal jeg gå. Kanskje 
jeg kan få Påtikaputta til å komme hit til OSS. Jåliya gikk bort til 
Påtikaputta og sa til ham: 'Kom nå, Påtikaputta. Det er best for deg 
om du kommer. Det er mange som har kommet, både fremstående 
licchavier, rike brahmaner, velstående borgere, forskjellige religiøse 
og filosofiske ledere og mange andre asketer, filosofer og 
brahmaner. Dessuten har Gotama kommet og vil sitte i parken 
resten av dagen. Og alle vet jo at du har sagt: *Asketen Gotama er 
en vismann, men det er jeg også, og vismenn bør kunne 
demonstrere sin visdom ved å utføre undere. Hvis Gotama vil møte 
meg på halvveien, er jeg villig til å gjøre det samme. La oss komme 
sammen og utføre undere! Hvis Gotama utfører ett under, skal jeg 
utføre to! Hvis han utfører to undere, skal jeg utføre fire! Hvis han 
utfører fire, skal jeg utføre åtte! Uansett hvor 


mange undere Gotama velger å utføre, skal jeg utføre 
dobbelt så mange!” Kom nå og komme og møt Gotama på 
halvveien, for Gotama har allerede ankommet som førstemann til 
parken. Og husk hva Gotama har sagt offentlig: 'Den nakne asketen 
Påtikaputta klarer ikke å møte meg ansikt til ansikt hvis han ikke 
trekker tilbake ordene sine og gir avkall på en slik tanke og en slik 
mening som han har. Hvis han tror han kan møte meg uten å trekke 
tilbake disse ordene og gi avkall på en slik tanke og en slik mening, 
kommer hodet hans til å bli splintret 1 småbiter. Selv om dere 
skulle prøve å spenne for et par okser og slepe ham hit med kraftige 
tau, ville tauene bare ryke. Den nakne asketen Påtikaputta klarer 
ikke å møte meg ansikt til ansikt hvis han ikke trekker tilbake 
ordene sine og gir avkall på en slik tanke og en slik mening som 
han har. Hvis han tror han kan møte meg uten å trekke tilbake disse 
ordene og gi avkall på en slik tanke og en slik mening, kommer 
hodet hans til å bli splintret i småbiter.” Så kom nå, min venn! 
Kom, så er seieren din! Da må Gotama erklære seg for beseiret!” 
'Jeg kommer, min venn. Jeg kommer, svarte Påtikaputta. Men 
samme hvor mye han vred seg, klarte han ikke å reise seg fra 
sitteplassen sin. Da sa Jaliya til ham: *Hva er det med deg da? Er 
baken din klistret til sitteplassen? Eller er sitteplassen klistret til 
baken? Du sier at du skal komme, men du klarer jo ikke å reise deg 
fra plassen din!” Påtikaputta gjentok at han skulle komme. Men 
samme hvor mye han vred seg, klarte han ikke å reise seg. Da Jaliya 
så hvor maktesløs Påtikaputta var, sa han: *Det var en gang en løve, 
dyrenes konge, som tenkte som så: *Jeg tror jeg vil legge meg i 
dette krattet. Her kan jeg ligge hele dagen. Når kvelden kommer, 
kan jeg komme fram, gjespe og se meg om til alle kanter før jeg 
utstøter tre veldige løvebrøl. Så går jeg ned til landsbyen og plukker 
meg ut de fineste dyrene og dreper dem. Når jeg har spist det 
deilige og møre kjøttet, går jeg tilbake hit og legger meg igjen.” 
Som tenkt, så gjort. Løven kom fram fra krattet om kvelden, gjespet, 
så seg 


om til alle kanter og brølte tre ganger, forsynte seg med 
det den ville ha, og gikk så og la seg igjen. Nå var det en gammel 
sjakal der som hadde livnært seg på levningene etter løvens 
måltider, og den var blitt både velfødd og arrogant. En dag tenkte 
den som så: *Er ikke jeg like god som denne løven, dyrenes konge, 
kanskje? Jeg tror jeg vil legge meg i dette krattet. Her kan jeg ligge 
hele dagen. Når kvelden kommer, kan jeg komme fram, gjespe og se 
meg om til alle kanter før jeg utstøter tre veldige løvebrøl. Så går 
jeg ned til landsbyen og plukker meg ut de fineste dyrene og dreper 
dem. Når jeg har spist det deilige og møre kjøttet, går jeg tilbake hit 
og legger meg igjen.” Dermed fant den seg et liggested i krattet, og 
da kvelden falt på, kom den fram, gjespet og så seg om til alle 
kanter. Så prøvde den å brøle, men det eneste som kom ut av 
munnen dens, var et sjakalhyl. For hvordan kan vel et ynkelig 
sjakalhyl måle seg med et løvebrøl? Slik er det med deg også, 
Påtikaputta. Du livnærer deg på levningene etter Mesteren og spiser 
de smulene som blir til overs etter ham, og mener likevel du kan 
sammenligne deg med en som har kommet fram til sannheten, med 
en ærverdig Mester som har kommet fram til oppvåkning ved egen 
hjelp. Men hvordan kan vel denne ynkelige Patikaputta måle seg 
med en som har kommet fram til sannheten, med en ærverdig 
Mester som har kommet fram til oppvåkning ved egen hjelp?” Da 
Jaliya ikke klarte å få Påtikaputta til å rikke seg fra plassen sin med 
denne lignelsen, sa han: *Sjakalen trodde den var en løve. Se, jeg er 
dyrenes konge, sa den. Men brølet dens var en ynkelig sak, Det 
kunne ikke måle seg med løvens. Slik er det med deg også, 
Påtikaputta. Du livnærer deg på levningene etter Mesteren og spiser 
de smulene som blir til overs etter ham, og mener likevel du kan 


sammenligne deg med en som har kommet fram til 
sannheten, med en ærverdig Mester som har kommet fram til 
oppvåkning ved egen hjelp. Men hvordan kan vel denne ynkelige 
Påtikaputta måle seg med en som har kommet fram til sannheten, 
med en ærverdig Mester som har kommet fram til oppvåkning ved 
egen hjelp?” Da Jåliya ikke klarte å få Påtikaputta til å rikke seg fra 
plassen sin med denne lignelsen, sa han: Sjakalen dilter i andres 
spor og lever av smuler fra andre. Den glemmer hvem den egentlig 
er og tror at den er en tiger Men brølet dens er en ynkelig sak, Det 
kan ikke måle seg med løvens. Slik er det med deg også, 
Påtikaputta. Du livnærer deg på levningene etter Mesteren og spiser 
de smulene som blir til overs etter ham, og mener likevel du kan 
sammenligne deg med en som har kommet fram til sannheten, med 
en ærverdig Mester som har kommet fram til oppvåkning ved egen 
hjelp. Men hvordan kan vel denne ynkelige Påtikaputta måle seg 
med en som har kommet fram til sannheten, med en ærverdig 
Mester som har kommet fram til oppvåkning ved egen hjelp?” Da 
Jåliya ikke klarte å få Påtikaputta til å rikke seg fra plassen sin med 
denne lignelsen, sa han: Sjakalen fanget frosk og mus og gnagde på 
rester av lik. Alene i den store skogen syntes han at han var noe til 
kar og sa: Jeg er dyrenes konge! Men brølet dens er en ynkelig sak. 
Det kan ikke måle seg med løvens. 


Slik er det med deg også, Påtikaputta. Du livnærer deg på 
levningene etter Mesteren og spiser de smulene som blir til overs 
etter ham, og mener likevel du kan sammenligne deg med en som 
har kommet fram til sannheten, med en ærverdig Mester som har 
kommet fram til oppvåkning ved egen hjelp. Men hvordan kan vel 
denne ynkelige Patikaputta måle seg med en som har kommet fram 
til sannheten, med en ærverdig Mester som har kommet fram til 
oppvåkning ved egen hjelp?” Da Jåliya ikke klarte å få Påtikaputta 
til å rikke seg fra plassen sin med denne lignelsen, gikk han tilbake 
til de andre og sa: *Asketen Påtikaputta er maktesløs. Han sier han 
skal komme, men samme hvor mye han vrir seg, klarer han ikke å 
reise seg fra plassen sin.” Da sa jeg til forsamlingen: 'Den nakne 
asketen Påtikaputta klarer ikke å møte meg ansikt til ansikt hvis 
han ikke trekker tilbake ordene sine og gir avkall på en slik tanke 
og en slik mening som han har. Hvis han tror han kan møte meg 
uten å trekke tilbake disse ordene og gi avkall på en slik tanke og 
en slik mening, kommer hodet hans til å bli splintret i småbiter. 
Selv om dere skulle prøve å spenne for et par okser og slepe ham hit 
med kraftige tau, ville tauene bare ryke. Den nakne asketen 
Påtikaputta klarer ikke å møte meg ansikt til ansikt hvis han ikke 
trekker tilbake ordene sine og gir avkall på en slik tanke og en slik 
mening som han har. Hvis han tror han kan møte meg uten å trekke 
tilbake disse ordene og gi avkall på en slik tanke og en slik mening, 
kommer hodet hans til å bli splintret i småbiter.” Deretter gledet, 
oppmuntret og inspirerte jeg forsamlingen med å forklare læren for 
dem slik at de ble befridd fra sterke bindinger, og jeg hjalp åttifire 
tusen levende vesener til å bli fri fra sine problemer. Så 
konsentrerte jeg meg om ild, steg sju palmehøyder opp i luften og 
sendte ut en flamme som glitret og strålte ytterligere sju 
palmehøyder til værs før jeg dalte ned igjen ved huset med de spisse 
gavlene i Storskogen. Da kom Sunakkhatta bort til meg, hilste og 
satte seg. Jeg spurte ham: *Hva sier du nå, Sunakkhatta? Gikk det 
som jeg hadde sagt angående Påtikaputta, eller hva?” 


D* 


Det gikk nøyaktig som du hadde sagt, Mester.” *Mener du 
da fortsatt at jeg ikke utfører undere, Sunakkhatta?” *Nei, her har 
du virkelig utført et under, Mester!” *Så enda jeg her har utført et 
under, sier du altså at jeg ikke gjør noen slike undere for deg, du 
uvettige menneske! Ser du hvor feil du har tatt?” Men enda jeg 
veiledet ham slik, forlot licchavien Sunakkhatta denne læren og 
treningsdisiplinen som om han skulle ha det travelt med å komme 
til helvete. Jeg vet hvordan det var i begynnelsen, Bhaggava, og jeg 
vet mer enn det. Men jeg klamrer meg ikke til min viten, og derfor 
har jeg opplevd nibbana i mitt indre, noe som gjør at den som har 
kommet fram til sannheten, ikke kommer på avveier. Det finnes 
noen prester og filosofer som hevder at det var Herren, Brahma, 
som startet det hele. Jeg gikk bort til dem og spurte dem om det var 
dette de hevdet, og det svarte de ja til. Da spurte jeg dem hvordan 
de mente at dette var gått til. Men det kunne de ikke svare på, så de 
spurte i stedet hva jeg mente om saken. Jeg svarte: *Langt om 
lenge, mine venner, etter at ufattelige tidsrom er passert, kommer 
den tid da denne verden trekker seg sammen. Og når dette skjer, 
befinner de fleste vesener seg i stråleverdenen. Der består de av ren 
tanke, og glede er deres næring. I stråleskjær vandrer de selvlysende 
i rommet, og slik holder de seg gjennom lange tider. Langt om 
lenge, etter at ufattelige tidsrom er passert, kommer den tid da 
denne verden utvider seg igjen. Og når dette skjer, kommer 
Brahmas palass til syne, men det er tomt. Så faller et eller annet 
vesen fra stråleverdenen, når enten hans levealder eller hans forråd 
av gode fortjenester er uttømt, og han blir gjenfødt i Brahmas 
palass. Også der består han av ren tanke, og glede er hans næring. I 
stråleskjær vandrer han selvlysende gjennom himmelrommet, og 
slik går det lang tid. Men etter å ha vært der lenge, begynner han å 
kjede seg, og lengsel og uro oppstår i ham. Og han tenker: *Om det 
nå bare kunne komme noen andre hit også!” Så faller noen andre 
vesener også fra stråleverdenen, enten ved at deres 


levealder eller deres forråd av gode fortjenester er uttømt. 
De blir også gjenfødt i Brahmas palass, og der treffer de han som 
kom dit først. Og de består også av ren tanke, og glede er deres 
næring. I stråleskjær vandrer de selvlysende gjennom 
himmelrommet, og slik går det lang tid. Da tenker han som kom dit 
først: *Jeg er Brahma, Herren, den store, uovervinnelige, allvitende 
og allmektige Gud, Mesteren som skaper og opprettholder, den 
øverste hersker og autoritet, far til alle fødte og ufødte vesener. 
Disse vesenene er blitt skapt av meg! Hvordan jeg begrunner det? 
Jo, først tenkte jeg: "Om det nå bare kunne komme noen andre hit 
også!” Og ikke før hadde jeg tenkt tanken, så var de her!” Og de 
andre, som kom etterpå, tenker på sin side: *'Dette må være 
Brahma, Herren, den store, uovervinnelige, allvitende og allmektige 
Gud, Mesteren som skaper og opprettholder, den øverste hersker og 
autoritet, far til alle fødte og ufødte vesener. Av denne ærverdige 
Brahma er vi blitt skapt. Hvordan vi begrunner det? Jo, vi så at han 
var her før oss, mens vi derimot er kommet etterpå. Dessuten lever 
han lenger, han som ble født der først, og han er vakrere og 
mektigere. Men de som ble født der etterpå lever ikke så lenge, og 
ikke er de så vakre og mektige heller.” Så kan det hende at en av 
dem faller fra den tilstanden, og at han kommer hit. Og her forlater 
han hjemmet og går ut i hjemløsheten. Som eneboer, ved hjelp av 
energi, flid, trening, iherdighet og rett bruk av tanken når fram til 
en slik sinnsfordypelse at han i den tilstanden kan huske sitt 
tidligere oppholdssted, men ingen flere. Da sier han: *Han som har 
skapt oss, — Brahma, Herren, den store, uovervinnelige, allvitende 
og allmektige Gud, Mesteren som skaper og opprettholder, den 
øverste hersker og autoritet, far til alle fødte og ufødte vesener, — 
han er evig og uforgjengelig, han er hevet over forandringens lov og 
består i all evighet. Men vi som er skapt av Gud, derimot, vi er 
skrøpelige og forgjengelige. Vår levetid er kort, og underlagt dødens 
lov ferdes vi her.” Slik er læren deres om at det var Herren, Brahma, 
som startet det hele.” 


* Ja, akkurat slik har vi hørt det, Gotama,” svarte de. Jeg 
vet hvordan det var i begynnelsen, Bhaggava, og jeg vet mer enn 
det. Men jeg klamrer meg ikke til min viten, og derfor har jeg 
opplevd nibbana i mitt indre, noe som gjør at den som har kommet 
fram til sannheten, ikke kommer på avveier. Det finnes noen prester 
og filosofer som hevder at det var noen guder som kalles *De som 
er fordervet av fornøyelser”, som startet det hele. Jeg gikk bort til 
dem og spurte dem om det var dette de hevdet, og det svarte de ja 
til. Da spurte jeg dem hvordan de mente at dette var gått til. Men 
det kunne de ikke svare på, så de spurte i stedet hva jeg mente om 
saken. Jeg svarte: *Det finnes, mine venner, noen guder som kalles 
*De som er fordervet av fornøyelser”. De lever helt oppslukt av 
fornøyelser, latter og fjas. Og når de er helt oppslukt av dette, blir 
de uoppmerksomme, og ettersom de glemmer å være 
oppmerksomme, faller de fra den tilstanden. Så kan det hende at en 
av dem som faller fra den tilstanden kommer hit. Og her forlater 
han hjemmet og går ut i hjemløsheten. Som eneboer, ved hjelp av 
energi, flid, trening, iherdighet og rett bruk av tanken når fram til 
en slik sinnsfordypelse at han i den tilstanden kan huske sitt 
tidligere oppholdssted, men ingen flere. Da sier han: *'De gudene 
som ikke er fordervet av fornøyelser, de er evige og uforgjengelige, 
de er hevet over forandringens lov og består i all evighet. Men vi, 
som var fordervet av fornøyelser og som takket være vår mangel på 
oppmerksomhet falt fra den tilstanden, vi er skrøpelige og 
forgjengelige. Vår levetid er kort, og underlagt dødens lov ferdes vi 
her.” Slik er læren deres om at det var de gudene som er fordervet 
av fornøyelser, som startet det hele.” *Ja, akkurat slik har vi hørt 
det, Gotama,” svarte de. Jeg vet hvordan det var i begynnelsen, 
Bhaggava, og jeg vet mer enn det. Men jeg klamrer meg ikke til min 
viten og derfor har jeg opplevd nibbana i mitt indre, noe som gjør 
at den som har kommet fram til sannheten, ikke kommer på 
avveier. Det finnes noen prester og filosofer som hevder at det var 
noen guder som 


kalles *'De gudene som er fordervet i sinnet”, som startet 
det hele. Jeg gikk bort til dem og spurte dem om det var dette de 
hevdet, og det svarte de ja til. Da spurte jeg dem hvordan de mente 
at dette var gått til. Men det kunne de ikke svare på, så de spurte i 
stedet hva jeg mente om saken. Jeg svarte: *Det finnes noen guder 
som kalles "De som er fordervet i sinnet”. De brenner av sterk 
misunnelse mot hverandre. Dette nag forderver sinnet for dem alle, 
og utmattet i kropp og sinn faller de fra den tilstanden. Så kan det 
hende at en av dem som faller fra den tilstanden kommer hit. Og 
her forlater han hjemmet og går ut i hjemløsheten. Som eneboer, 
ved hjelp av energi, flid, trening, iherdighet og rett bruk av tanken 
når fram til en slik sinnsfordypelse at han i den tilstanden kan 
huske sitt tidligere oppholdssted, men ingen flere. Da sier han: *De 
gudene som ikke er fordervet i sinnet, de er evig og uforgjengelige, 
de er hevet over forandringens lov og består i all evighet. Men vi, 
som lot misunnelse og nag forderve våre sinn og falt derfra av 
utmattelse, vi er skrøpelige og forgjengelige. Vår levetid er kort, og 
underlagt dødens lov ferdes vi her.” Slik er læren deres om at det 
var de gudene som er fordervet i sinnet, som startet det hele.” *Ja, 
akkurat slik har vi hørt det, Gotama,” svarte de. Jeg vet hvordan det 
var i begynnelsen, Bhaggava, og jeg vet mer enn det. Men jeg 
klamrer meg ikke til min viten, og derfor har jeg opplevd nibbana i 
mitt indre, noe som gjør at den som har kommet fram til sannheten, 
ikke kommer på avveier. Det finnes noen prester og filosofer som 
hevder at alt er blitt til av seg selv. Jeg gikk bort til dem og spurte 
dem om det var dette de hevdet, og det svarte de ja til. Da spurte 
jeg dem hvordan de mente at dette var gått til. Men det kunne de 
ikke svare på, så de spurte i stedet hva jeg mente om saken. Jeg 
svarte: *Det finnes noen guder som kalles "De ubevisste”. Så snart 
en forestilling oppstår i dem, faller de fra den tilstanden. Så kan det 
hende at en av dem faller fra den tilstanden, og at han kommer hit. 
Og her forlater han hjemmet og går ut i hjemløsheten. Som 
eneboer, ved hjelp av 


energi, flid, trening, iherdighet og rett bruk av tanken når 
fram til en slik sinnsfordypelse at han i den tilstanden kan huske at 
forestillingene oppsto, men ikke noe som hendte før det. Og han 
sier: *Selvet og verden er blitt til av seg selv. Hvordan jeg 
begrunner det? Jo, før eksisterte jeg ikke, men så med ett var jeg 
til.” Slik er læren deres om at alt er blitt til av seg selv.” *Ja, 
akkurat slik har vi hørt det, Gotama,” svarte de. Jeg vet hvordan det 
var i begynnelsen, Bhaggava, og jeg vet mer enn det. Men jeg 
klamrer meg ikke til min viten, og derfor har jeg opplevd nibbana i 
mitt indre, noe som gjør at den som har kommet fram til sannheten, 
ikke kommer på avveier. Siden jeg mener og sier disse tingene, er 
det noen prester og filosofer som feilaktig, løgnaktig, falskt og med 
urette anklager meg og sier at jeg og munkene tar feil. De påstår at 
jeg sier at den som har nådd fram til skjønnhet og frihet, vil 
oppfatte alt som motbydelig. Men noe slikt sier jeg ikke, Bhaggava. 
Jeg sier at den som har nådd fram til skjønnhet og frihet, vil 
oppfatte det som vakkert.” *Da tar de feil de som mener at du og 
munkene tar feil, Mester. Nå har jeg tillit til at du kan lære meg 
hvordan jeg kan finne fram til skjønnhet og frihet!” *Det er ikke lett 
for slike som har et annet syn og en annen overbevisning, en annen 
mening, en annen trening og en annen lærer å finne fram til 
skjønnhet og frihet. Men den tilliten du har til meg, vil være deg til 
stor hjelp, Bhaggava.” "Hvis det er vanskelig for slike som har et 
annet syn og en annen overbevisning, en annen mening, en annen 
trening og en annen lærer å finne fram til skjønnhet og frihet, da 
skal sannelig den tilliten jeg har til deg, være meg til stor hjelp, 
Mester!” Slik talte Mesteren. Glad til sinns tok vandringsmannen 
Bhaggavagotta imot Mesterens ord. 


25. Løvebrølet i Udumbarika Udumbarikasthanådasuttanta 
Innledning Flere suttaer har en tittel som inneholder ordet 
"løvebrøl”. Som tidligere nevnt er dette et idiomatisk uttrykk som 
betegner en stolt og selvsikker uttalelse. Her er det ikke snakk om å 
stikke sitt lys under en skjeppe eller om å vise falsk beskjedenhet. 
Dersom man mente at man virkelig hadde noe å fare med, ble det 
regnet som helt i sin orden å gi klar beskjed om dette, og i flere 
tekster ser vi at både Buddha og flere av hans elever utstøter sine 
"løvebrøl”. Denne teksten har mye til felles med 
Kassapasihanådasutta (tekst 8). Begge disse tekstene drøfter 
forskjellige former for askese. Tankegangen bak askesepraksisen har 
sammenheng med det synet på undere som vi tidligere har drøftet. 
Undere regnes ikke som tegn på en overnaturlig makts inngripen, 
men som en del av den naturlige verden, som en del av naturens 
orden. Men de kan bare utføres av en person med spesielle evner 
eller egenskaper. Det kan sammenlignes med å ta en idrettsrekord. 
Vi regner ikke en imponerende idrettsprestasjon som tegn på at 
noen overnaturlig makt har grepet inn, men heller som et synlig 
tegn på at idrettsutøveren har lagt ned et betydelig arbeid i 
treningen. På samme måte var askesen en form for trening som 
skulle gi spesielle krefter og egenskaper. Den skulle sette utøveren i 
stand til å utføre *undere” — og i siste instans skulle asketen kunne 
trene opp en indre styrke som ga udødelighet eller en plass i 
gudenes verden. Buddha avviser imidlertid den tradisjonelle 
askesen og legger i stedet fram sin lære om å utvikle sinnet. Han 
sier her det samme som han gjorde i Mahasatipatthånasutta (tekst 
22), at den som praktiserer læren hans i sju dager, vil nå målet. Selv 
om dette kanskje bare gjelder et fåtall som har ekstra gode 
personlige forutsetninger og som praktiserer meget iherdig, står 
dette i skarp kontrast til senere 


holdninger i forskjellige buddhistiske skoler, som hevder at 
man må trene iherdig gjennom mange liv for å nå målet. Men her 
sier altså Buddha at sju dager kan være tilstrekkelig! Dette kan 
muligens tyde på at den opprinnelige buddhismen var atskillig 
enklere enn hva senere tider har villet gjøre den til. En faktor som 
kan ha bidratt til utbredelsen av oppfatningen om at læren er meget 
vanskelig og tidkrevende å praktisere, kan være den gamle indiske 
forestillingen om at vi lever i en tidsalder med kontinuerlig forfall. 
Dette skal vi se nærmere på i neste sutta. Deretter kommer et 
interessant avsnitt om religiøs toleranse. I motsetning til visse andre 
religioner som vil omvende andre med vold og makt, som knuser 
gudebilder og sprenger statuer og forkynner at *du ikke skal ha 
andre guder”, sier Buddha at man gjerne kan fortsette å lytte til sine 
gamle lærere og følge sine tidligere skikker selv om man bestemmer 
seg for å prøve å praktisere hans lære. Dette samsvarer også med 
hans utsagn i Mahåparinibbanasutta (tekst 16), der han roser 
vajjiene fordi de hedrer, ærer, respekterer og høyakter sine gamle 
helligdommer og ikke unnlater å gi dem de ofringene de tradisjonelt 
har fått. Det stemmer også godt overens med det han sa til general 
Saha i Sthasenapativatthu, Vinaya Mahavagga. 6, 178 (PTS 1,233). 
Generalen hadde tidligere støttet jJainene, men etter en samtale 
med Buddha sa han at han heller ville følge hans lære. Buddha 
oppfordret ham imidlertid til likevel å fortsette med å gi mat og 
gaver til jainene, slik han tidligere hadde gjort. Buddha oppfordrer 
med andre ord ikke til religiøs konflikt og konfrontasjoner, men til 
vennlig sameksistens religionene imellom. 


Løvebrølet i Udumbarika Slik har jeg hørt det: En gang var 
Mesteren på Gribbetoppen ved Rajagaha. På den tiden oppholdt den 
omvandrende filosofen Nigrodha seg i Udumbarika-parken sammen 
med tre tusen andre omvandrende filosofer. Tidlig en morgen gikk 
borgeren Sandhåna ut fra Rajagaha for å besøke Mesteren. Men så 
tenkte han: *Dette er ikke det rette tidspunktet for å treffe verken 
Mesteren eller munkene, for de har nok trukket seg tilbake og sitter 
og mediterer nå. Kanskje jeg heller skulle gå til Udumbarika-parken 
og snakke med Nigrodha?” Dermed gikk han til Udumbarika-parken 
i stedet. Akkurat da satt den omvandrende filosofen Nigrodha 
omgitt av en stor flokk andre vandringsmenn, og praten gikk 
støyende og høylytt om alle slags unyttige ting — som konger, 
forbrytere, statsmenn, tropper, krig og farlige situasjoner, mat og 
drikke, klær og møbler, kranser og parfyme, slektninger, kjøretøyer, 
landsbyer, små og store byer, nasjoner, kvinner, menn, berømte 
personer, sladder på gatehjørnet og ved brønnen, spøkelseshistorier, 
prat om løst og fast, spekulasjoner om hvordan verden ble til og om 
hvordan havet ble til, samt prat om vinning og tap. Da Nigrodha 
fikk se at Sandhåna nærmet seg, påkalte han forsamlingens 
oppmerksomhet og sa: *Hysj, mine herrer, vær stille! Der kommer 
borgeren Sandhåna, som er elev av filosofen Gotama. Han er en av 
Gotamas hvitkledde legmannstilhengere i Råjagaha. Dette er 
mennesker som setter pris på stillhet og som har mye godt å si om 
stillheten. Når han ser hvor stille denne forsamlingen er, kan det 
hende han kommer bort til oss.” Da han hadde sagt dette, tidde alle 
vandrerne. Da Sandhåna kom bort til dem, hilste han høflig på 
Nigrodha og satte seg ned hos dem. Så sa han: *Når disse 
omvandrende filosofene som følger forskjellige lærer kommer 


sammen, mine herrer, opptrer de annerledes enn Mesteren. 
De prater støyende og høylytt om alle slags unyttige ting — som 
konger, forbrytere, statsmenn, tropper, krig og farlige situasjoner, 
mat og drikke, klær og møbler, kranser og parfyme, slektninger, 
kjøretøyer, landsbyer, små og store byer, nasjoner, kvinner, menn, 
berømte personer, sladder på gatehjørnet og ved brønnen, 
spøkelseshistorier, prat om løst og fast, spekulasjoner om hvordan 
verden ble til og om hvordan havet ble til, samt prat om vinning og 
tap. Mesteren, derimot, holder til fjernt fra folkemengdene i skogens 
dype ro, der stillheten bare brytes av vindens milde sus, og der det 
er godt å meditere.” Da Sandhåna hadde sagt dette, svarte 
Nigrodha: *Men si meg, vet du da hvem Gotama snakker med? 
Hvem fører han samtale med? Hvem kan han utveksle tanker med 
slik at visdommen skjerpes? Gotamas visdom har visnet bort i 
ensomheten. Han er ikke vant til å tale i forsamlinger og klarer ikke 
å føre en samtale, så derfor går han bare for seg selv. Han er som en 
sky hjort som ferdes i øde trakter og bare går for seg selv. Derfor 
visner hans visdom i ensomheten. Han klarer ikke å føre en samtale 
og går bare for seg selv. Hvis Gotama skulle komme til denne 
forsamlingen, trenger vi nok ikke å stille ham mer enn ett spørsmål 
for å stille ham til veggs og slå ham over ende som en tom krukke.” 
Med sin overmenneskelige og guddommelig foredlede hørselsevne 
hørte Mesteren denne samtalen mellom borgeren Sandhana og den 
omvandrede filosofen Nigrodha. Han steg ned fra Gribbetoppen og 
vandret fram og tilbake i det fri ved påfuglenes foringsplass ved 
bredden av Sumågadha-dammen der i parken. Nigrodha fikk se 
ham, vendte seg til forsamlingen og sa: *Hysj, mine herrer, vær 
stille! Filosofen Gotama vandrer fram og tilbake i det fri ved 
påfuglenes foringsplass der borte ved bredden av Sumågadha- 
dammen. Gotama setter pris på stillhet og har mye godt å si om 
stillheten. Når han ser hvor stille denne forsamlingen er, kan det 
hende han kommer bort til oss. Da skal vi spørre ham hva det er for 
en lære han underviser elevene sine i, denne læren som overbeviser 
elevene slik at den blir grunnlag for hele deres avanserte praksis.” 
Da han hadde sagt dette, tidde alle vandrerne. 


Nå kom Mesteren bort til Nigrodha, og Nigrodha hilste 
ham velkommen: "Stig på, Mester. Velkommen skal du være. Det er 
lenge siden du har besøkt denne forsamlingen. Vær så god å sitte, 
Mester, her er det plass til deg.” Mesteren satte seg ned på den 
plassen han ble tilbudt. Nigrodha satte seg på et lavere sete ved 
siden av ham. Da de hadde satt seg, sa Mesteren: *Hva var det dere 
snakket om før jeg kom, Nigrodha? Hvilken samtale var det jeg 
avbrøt dere 1?” Nigrodha svarte: *Vi så at du vandret fram og 
tilbake i det fri ved påfuglenes foringsplass der borte ved bredden 
av Sumågadha-dammen, Mester. Da sa vi at hvis filosofen Gotama 
kommer hit bort, skal vi spørre ham hva det er for en lære han 
underviser elevene sine i, denne læren som overbeviser elevene slik 
at den blir grunnlag for hele deres avanserte praksis.” *Det er 
vanskelig for dem som har et annet syn, en annen overbevisning og 
andre preferanser, å forstå den læren jeg underviser elevene mine i 
— denne læren som overbeviser elevene slik at den blir grunnlag 
for hele deres avanserte praksis — når de mangler trening og 
opplæring, Nigrodha. Still meg heller spørsmål om din egen lære og 
strenge askese, Nigrodha. Spør meg hvordan denne strenge askesen 
skal praktiseres og hvordan den ikke skal praktiseres.” Da han 
hadde sagt dette, ble det mye rop og støy blant de omvandrende 
filosofene, og de utbrøt med høy røst: *Det er vidunderlig, det er 
herlig å høre hvor flink filosofen Gotama er til å legge sin egen lære 
til side og invitere til samtale om andres lære!” Nigrodha ba dem 
komme til ro og henvendte seg så til Mesteren: *Vi følger en lære 
om streng askese, Mester. Vi praktiserer streng askese og holder oss 
urokkelig til denne praksisen. Hvordan skal denne strenge askesen 
praktiseres, og hvordan skal den ikke praktiseres?” "Sett at en asket 
går naken, Nigrodha. Han følger ikke vanlig skikk og bruk (han står 
oppreist mens han spiser, drikker og tømmer seg for urin og 
avføring, i stedet for å sette seg som skikkelige folk gjør). Han 
slikker hendene sine (etter å ha spist eller tørket seg bak, i stedet for 
å vaske seg). Han kommer ikke når andre ber 


ham (til et måltid) og han stopper ikke når andre ber ham 
om det. Han tar ikke imot mat som folk bringer ham eller som er 
laget spesielt for ham, og han tar ikke imot invitasjoner. Han tar 
ikke imot mat direkte fra gryter og kar, mat satt innenfor 
dørstokken, plassert innenfor gjerdet eller rett fra kjøkkenet. Han 
tar ikke imot mat der to sitter og spiser (hvis bare en av dem byr 
ham). Han tar ikke imot mat fra en gravid kvinne (av hensyn til det 
ufødte barnet), eller fra en ammende kvinne (av hensyn til barnet). 
Han tar ikke imot mat fra en kvinne som er hos en mann (så ikke 
paret skal bli forstyrret). Han tar ikke imot mat ved innsamling. 
Han tar ikke imot mat der en hund står (av hensyn til hunden) eller 
der fluesvermer surrer omkring (av hensyn til fluene). Han tar ikke 
imot kjøtt eller fisk, og drikker verken øl, andre rusdrikker eller 
velling. Han nøyer seg med ett hus (dvs. han vender om når han har 
fått noe mat i ett hus), eller med en håndfull mat, med to hus eller 
to håndfuller, med sju hus eller med sju håndfuller. Han nøyer seg 
med én almisse, med to almisser, med sju almisser. Han spiser én 
gang om dagen, én gang annen hver dag, én gang hver sjuende dag. 
På denne måten forplikter han seg til å spise bare til fastsatte tider, 
for perioder på opp til fjorten dager av gangen. Sett videre at han 
bare spiser grønnsaker, hirse, villris, daddula-ris, vannplanter, 
agnepulver, oppskum fra kokende ris, sesam-mel, gras, kumøkk, 
røtter og frukter fra skogen, og nedfallsfrukt. Dette nøyer han seg 
med. Og sett at denne asketen kler seg i grov hamp, hamp vevd 
sammen med andre materialer, gamle liksvøp, filler fra 
avfallshaugen, barkeklær, hele antilopeskinn, klær laget av strimler 
av antilopeskinn, klær laget av kusagrasfibre, av barkfibre, av 
trebiter, hårkappe laget av menneskehår eller av hestehår, eller han 
kler seg i en drakt av uglefjær. Han er en "hår- og skjeggnapper”, 
som bruker å nappe ut hår og skjegg, han er en som står og takker 
nei til en sitteplass, han er en "hæl-huker”* som sitter og hopper 
omkring på huk. Han sover på spikerseng eller han sitter og står på 
den. Han sover på planker eller rett på bakken. Han sover alltid på 
en side. Han smører seg inn med støv og skitt, lever bare i friluft, 
eller godtar enhver sitteplass som blir budt ham. Han er en "møkka- 
eter” som bare spiser skitt og møkk, eller han er en *ikke-drikker” 
som aldri drikker kaldt vann, eller han er en *tredje-gang-om- 
kvelden” som bader tre ganger om dagen. 


Hva mener du om dette, Nigrodha? Er det slik denne 
strenge askesen skal praktiseres, eller ikke?” *Den som praktiserer 
streng askese slik, praktiserer i sannhet riktig, Mester!” *Men jeg vil 
heller si at den som praktiserer streng askese på disse forskjellige 
måtene, skaper forurensninger i sinnet sitt.” *Hvordan kan den som 
praktiserer streng askese på disse forskjellige måtene, skape 
forurensninger i sinnet sitt, Mester?” "Sett at en asket praktiserer sin 
askese slik at han blir selvtilfreds og tror at han har nådd målet, 
Nigrodha. Hvis han blir selvtilfreds og tror han har nådd målet, 
skaper han seg forurensninger i sinnet. Sett videre at en asket 
praktiserer sin askese slik at han blir så stolt av seg selv at han 
opphøyer seg selv og fornedrer andre. Hvis han gjør dette, skaper 
han seg også forurensninger i sinnet. Sett videre at en asket 
praktiserer sin askese slik at han blir så yr og innbilsk at han begår 
feil. Hvis han gjør dette, skaper han seg også forurensninger i 
sinnet. Sett videre at en asket praktiserer sin askese slik at folk får 
respekt for ham og skjenker ham gaver og berømmelse. Dette gjør 
ham selvtilfreds og får ham til å tro at han har nådd målet. Men 
egentlig skaper også han seg bare forurensninger i sinnet. Sett 
videre at en asket praktiserer sin askese slik at folk får respekt for 
ham og skjenker ham gaver og berømmelse. Dette gjør ham så yr og 
innbilsk at han begår feil. Hvis han gjør dette, skaper han seg også 
forurensninger i sinnet. Sett videre at en asket praktiserer sin askese 
slik at han blir kresen i matveien og tenker at "dette liker jeg? og 
"dette liker jeg ikke”. Det som han ikke liker, avviser han bestemt. 
Det som han liker, grafser han grådig til seg, ser bare fordeler og 
ingen ulemper ved det, og nyter dette. Hvis han gjør dette, skaper 
han seg også forurensninger i sinnet. Sett videre at en asket 
praktiserer sin askese for å oppnå respekt, gaver og berømmelse, 
fordi han vil at fyrster, ministere, adelsmenn, brahmaner, borgere 
og tilhengere av andre sekter skal vise ham respekt. Hvis han gjør 
dette, skaper han seg også forurensninger i sinnet. Sett videre at en 
asket blir misfornøyd med en eller annen asket eller brahman, 


og sier: *Se hvordan denne storspiseren legger i seg! All 
slags mat — det være seg planter som brer seg med rotskudd, 
stammeskudd, leddskudd, toppskudd eller med frø — glefser han 1 
seg som et lyn. Og likevel kaller han seg brahman eller asket!” Hvis 
han gjør dette, skaper han seg også forurensninger i sinnet. Sett 
videre at en asket ser at en annen asket eller brahman nyter stor 
respekt blant legfolk, og at han mottar mye heder og mange gaver 
av dem. Da blir han kanskje misunnelig og sur og tenker som så: 
"Han der lever i luksus, blir behandlet med stor respekt og får 
mange gaver. Jeg, derimot, som praktiserer den strengeste askese, 
blir ikke respektert, og folk gir meg verken heder eller gaver!” Hvis 
han gjør dette, skaper han seg også forurensninger i sinnet. Sett 
videre at en asket liker å vise fram sin askese i størst mulig 
offentlighet. Hvis han gjør dette, skaper han seg også forurensninger 
i sinnet. Sett videre at en asket opptrer med utstudert unnselighet 
når han vandrer blant folk, og prøver å gi inntrykk av at dette er en 
del av hans askeseøvelser. Hvis han gjør dette, skaper han seg også 
forurensninger i sinnet. Sett videre at en asket opptrer hyklerisk og 
sier seg enig i det han ikke er enig i, eller sier seg uenig i det han 
ikke er uenig i. I så fall farer han med bevisst løgn, og hvis han gjør 
dette, skaper han seg også forurensninger i sinnet. Sett videre at den 
som er kommet fram til sannheten, eller en av hans elever 
underviser i læren på en måte som burde være lett å gi sin 
tilslutning til. Hvis en asket da ikke gir sin tilslutning, skaper han 
seg også forurensninger i sinnet. Sett videre at en asket er bråsint og 
langsint. Hvis han er dette, skaper han seg også forurensninger i 
sinnet. Sett videre at en asket er ondskapsfull og grov i kjeften, 
misunnelig og gjerrig, løgnaktig og svikefull, stivsinnet og 
overlegen, med onde lyster og henfallen til sine onde lyster. Sett 
videre at han har skadelige meninger og slutter seg til teorier om 
utslettelse, at han misforstår det han ser, at han klamrer seg til 
materielle goder og ikke klarer å gi avkall på dem. Hvis han er slik, 
skaper han seg også forurensninger i sinnet. Hva mener du om 
dette, Nigrodha? Er disse tingene som forurensninger å regne for en 
som praktiserer askese, eller er de ikke det?” 


* Jo, det er klart at disse tingene forurenser den som 
praktiserer askese, Mester. Det er faktisk mulig at en asket kan ha 
alle disse forurensningene i sinnet, og i enda større grad mulig at 
han kan ha den ene eller den andre av dem.” "Sett at en asket 
praktiserer sin askese slik at verken blir selvtilfreds eller tror at han 
har nådd målet, Nigrodha. Hvis han verken blir selvtilfreds eller 
tror han har nådd målet, forblir sinnet hans rent. Sett videre at en 
asket praktiserer sin askese uten å bli så stolt av seg selv at han 
opphøyer seg selv og fornedrer andre. På den måten forblir sinnet 
hans rent. Sett videre at en asket praktiserer sin askese uten å bli så 
yr og innbilsk at han begår feil. På den måten forblir sinnet hans 
rent. Sett videre at en asket praktiserer sin askese slik at folk får 
respekt for ham og skjenker ham gaver og berømmelse. Men dette 
gjør ham ikke selvtilfreds og får ham ikke til å tro at han har nådd 
målet. På den måten forblir sinnet hans rent. Sett videre at en asket 
praktiserer sin askese slik at folk får respekt for ham og skjenker 
ham gaver og berømmelse. Dette gjør ham imidlertid ikke så yr og 
innbilsk at han begår feil. På den måten forblir sinnet hans rent. 
Sett videre at en asket praktiserer sin askese uten å bli kresen i 
matveien og tenke at *dette liker jeg? og "dette liker jeg ikke”. Det 
som han ikke liker, avviser han uten å legge stor vekt på det. Det 
som han liker, spiser han uten å grafse det grådig til seg, mens han 
betrakter ulempene ved det, og er opptatt av ikke å knytte seg til 
det. På den måten forblir sinnet hans rent. Sett videre at en asket 
praktiserer sin askese, men ikke for å oppnå respekt, gaver og 
berømmelse, for han er ikke spesielt opptatt av at fyrster, ministere, 
adelsmenn, brahmaner, borgere og tilhengere av andre sekter skal 
vise ham respekt. På den måten forblir sinnet hans rent. Sett videre 
at en asket ikke blir misfornøyd med en eller annen asket eller 
brahman, og heller ikke sier: *Se hvordan denne storspiseren legger 
i seg! All slags mat — det være seg planter som brer seg med 
rotskudd, stammeskudd, leddskudd, toppskudd eller med frø — 
glefser han i seg som et lyn. Og enda kaller han seg brahman eller 
asket!” På den måten forblir sinnet hans rent. Sett videre at en asket 
ser at en annen asket eller brahman nyter stor respekt 


blant legfolk, og at han mottar mye heder og mange gaver 
av dem. Da blir han ikke misunnelig og sur og tenker heller ikke 
som så: "Han der lever i luksus, blir behandlet med stor respekt og 
får mange gaver. Jeg, derimot, som praktiserer den strengeste 
askese, blir ikke respektert, og folk gir meg verken heder eller 
gaver!” På den måten forblir sinnet hans rent. Sett videre at en 
asket ikke liker å vise fram sin askese i størst mulig offentlighet. På 
den måten forblir sinnet hans rent. Sett videre at en asket ikke 
opptrer med utstudert unnselighet når han vandrer blant folk, og 
heller ikke prøver å gi inntrykk av at dette er en del av hans 
askeseøvelser. På den måten forblir sinnet hans rent. Sett videre at 
en asket ikke opptrer hyklerisk og ikke sier seg enig i det han ikke 
er enig i, og heller ikke sier seg uenig i det han ikke er uenig i. I så 
fall farer han ikke med bevisst løgn. På den måten forblir sinnet 
hans rent. Sett videre at den som er kommet fram til sannheten, 
eller en av hans elever underviser i læren på en måte som burde 
være lett å gi sin tilslutning til. Hvis en asket da gir sin tilslutning, 
forblir sinnet hans rent. Sett videre at en asket verken er bråsint 
eller langsint. På den måten forblir sinnet hans rent. Sett videre at 
en asket verken er ondskapsfull eller grov i kjeften, verken 
misunnelig eller gjerrig, verken løgnaktig eller svikefull, verken 
stivsinnet eller overlegen, og at han ikke har onde lyster eller er 
henfallen til onde lyster. Sett videre at han ikke har skadelige 
meninger og heller ikke slutter seg til teorier om utslettelse, at han 
ikke misforstår det han ser, at han ikke klamrer seg til materielle 
goder, men klarer å gi avkall på dem. På den måten forblir sinnet 
hans rent. Hva mener du om dette, Nigrodha? Hvis en asket 
praktiserer på denne måten, er da askesen hans ren eller ikke?” «En 
slik askese er virkelig ren, Mester. Den må regnes som den høyeste 
praksis, en praksis som trenger like inn til kjernen!” *Nei, en slik 
askese er ikke den høyeste praksis, og den trenger ikke inn til 
kjernen, Nigrodha. Den skraper bare litt i overflaten.” *Men hva 
slags praksis er det da som er den høyeste, Mester? Hvilken praksis 


trenger like inn til kjernen? Det ville være fint om du 
kunne forklare dette for meg, slik at jeg kan praktisere den høyeste 
askese, den som trenger like inn til kjernen.” "Sett at en 
praktiserende beskytter seg på fire måter, Nigrodha. Hvilke fire 
måter beskytter han seg på? Han dreper ikke noe levende vesen, 
han oppfordrer ikke andre til å drepe noe levende vesen, og han 
bifaller heller ikke at noe levende vesen blir drept. Han stjeler ikke, 
han oppfordrer ikke andre til å stjele, og han bifaller heller ikke 
tyveri. Han lyver ikke, han oppfordrer ikke andre til å lyve, og han 
bifaller heller ikke løgn. Han ønsker seg ingen sanselige nytelser, 
han oppfordrer ikke andre til sanselige nytelser og han bifaller 
heller ikke sanselige nytelser. På denne måten beskytter den 
praktiserende seg på fire måter, Nigrodha. Når han nå beskytter seg 
slik, blir dette en del av hans askesepraksis. Han utvikler seg og 
opplever framgang og ikke tilbakegang. Han velger å oppholde seg 
på avsidesliggende steder og sitter på en stråhaug i skogen, ved 
foten av et tre, i fjellet, 1 en fjellkløft, en grotte, eller på en 
gravplass. Etter at han har gått matrunden og er ferdig med å spise, 
setter han seg ned med korslagte bein. Han holder kroppen rak og 
retter oppmerksomheten mot det emnet han har valgt seg. Så gir 
han slipp på grådighet overfor verden, lever uten grådighet og 
renser sinnet for grådighet. Han gir slipp på motvilje, lever uten 
motvilje og renser sinnet for motvilje overfor alle levende vesener, 
fordi han har medfølelse og omtanke for dem. Han gir slipp på 
stivsinn og sløvhet, lever uten stivsinn og sløvhet og betrakter 
verden våkent med oppmerksomhet og klar forståelse slik at han 
renser sinnet for stivsinn og sløvhet. Han slipper taket i rastløshet 
og bekymringer, lever uten rastløshet og bekymringer og lar sinnet 
falle til ro, slik at han renser sinnet for rastløshet og bekymringer. 
Han slipper taket i ubesluttsomhet, legger all ubesluttsomhet bak 
seg og er ikke forvirret om hva som er sunt, slik at han renser sinnet 
for ubesluttsomhet. Når han nå har kvittet seg med de fem 
hindringene og svekket forurensningene i sinnet ved hjelp av 
visdom, fyller han sitt sinn med vennlighet og lar denne 
gjennomstrømme først ene himmelretningen, deretter den andre, 
den tredje og den fjerde himmelretningen oppover, nedover og på 
tvers. Han fyller hele verden med stor, opphøyd og grenseløs 
vennlighet, som er fri fra hat og motvilje. På samme måte fyller han 
alle himmelretninger med medfølelse og med glede på andres 


vegne, 


og endelig fyller han først den ene himmelretningen med 
sinnslikevekt, så den andre, tredje og fjerde himmelretningen, 
oppover, nedover og på tvers. Han fyller hele verden med stor, 
opphøyd og grenseløs sinnslikevekt, som er fri fra hat og motvilje. 
Hva mener du om dette, Nigrodha? Hvis en asket praktiserer på 
denne måten, er da askesen hans ren eller ikke?” «En slik askese er 
virkelig ren, Mester. Den må regnes som den høyeste praksis, en 
praksis som trenger like inn til kjernen!” *Nei, en slik askese er ikke 
den høyeste praksis, og den trenger ikke inn til kjernen, Nigrodha. 
Den skraper bare litt i overflaten.” *Men hva slags praksis er det da 
som er den høyeste, Mester? Hvilken praksis trenger like inn til 
kjernen? Det ville være fint om du kunne forklare dette for meg, slik 
at jeg kan praktisere den høyeste askese, den som trenger like inn 
til kjernen.” "Sett at en praktiserende beskytter seg på fire måter, 
Nigrodha, slik jeg tidligere har forklart, og dette gjør at han gjør 
framgang og ikke opplever tilbakegang. Han finner seg et sted der 
han kan sitte uten å bli forstyrret, kvitter seg med de fem 
hindringene og fyller sinnet sitt med vennlighet. Han husker mange 
tidligere oppholdssteder. Således husker han en fødsel, to fødsler og 
videre opp til flere hundre tusen fødsler, og han kan til og med 
huske at universet har utvidet seg og trukket seg sammen en gang, 
to ganger, ja, opp til ti slike verdenssykluser. Og han husker 
følgende: 'Der het jeg det og det, jeg var av den og den ætt og 
klasse, nøt den og den mat, hadde de og de gleder og sorger og ble 
så og så gammel. Så falt jeg derifra og ble gjenfødt et annet sted. Og 
der het jeg det og det,” — og han husker like mange detaljer her — 
"Og så falt jeg derifra og ble gjenfødt her.” Slik husker han mange 
tidligere oppholdssteder, både detaljert og i store trekk. Hva mener 
du om dette, Nigrodha? Hvis en asket praktiserer på denne måten, 
er da askesen hans ren eller ikke?” «En slik askese er virkelig ren, 
Mester. Den må regnes som den høyeste praksis, en praksis som 
trenger like inn til kjernen!” *Nei, en slik askese er ikke den høyeste 
praksis, og den trenger ikke inn til kjernen, Nigrodha. Den skraper 
bare litt i overflaten.” 


*Men hva slags praksis er det da som er den høyeste, 
Mester? Hvilken praksis trenger like inn til kjernen? Det ville være 
fint om du kunne forklare dette for meg, slik at jeg kan praktisere 
den høyeste askese, den som trenger like inn til kjernen.” "Sett at en 
praktiserende beskytter seg på fire måter, Nigrodha, slik jeg 
tidligere har forklart, og dette gjør at han gjør framgang og ikke 
opplever tilbakegang. Han finner seg et sted der han kan sitte uten å 
bli forstyrret, kvitter seg med de fem hindringene og fyller sinnet 
sitt med vennlighet. Han husker mange tidligere oppholdsteder, 
både detaljert og 1 store trekk. Med rent, himmelsk og 
overmenneskelig syn ser han hvordan alle vesener oppstår og går 
under. Han ser og forstår hvordan gode og onde, stygge og vakre, 
lykkelige og ulykkelige, alle tar konsekvensene av sine egne 
handlinger: "Disse vesenene her oppførte seg dårlig, både i tanke, 
ord og handling. De talte nedsettende om de edle, de hadde 
feilaktige teorier og handlet etter disse teoriene. Etter døden, når 
kroppen går i oppløsning, er disse blitt gjenfødt i vonde kår, i 
elendighet, lidelse og pinefulle tilstander. Men disse andre vesenene 
oppførte seg godt, både i tanke, ord og handling. De talte vel om de 
edle, de hadde rett syn og handlet i samsvar med dette. Etter døden, 
når kroppen går i oppløsning, er de blitt gjenfødt i gode kår og 
lykkelige tilstander.” Slik ser han med rent, himmelsk og 
overmenneskelig syn hvordan alle vesener oppstår og går under. 
Han ser og forstår hvordan gode og onde, stygge og vakre, lykkelige 
og ulykkelige, alle tar konsekvensene av sine egne handlinger. Hva 
mener du om dette, Nigrodha? Hvis en asket praktiserer på denne 
måten, er da askesen hans ren eller ikke?” «En slik askese er virkelig 
ren, Mester. Den må regnes som den høyeste praksis, en praksis som 
trenger like inn til kjernen!” *Ja, dette er den høyeste praksis, 
Nigrodha, og den trenger like inn til kjernen. Du spurte meg om hva 
det er for en lære jeg underviser elevene mine i, denne læren som 
overbeviser elevene slik at den blir grunnlag for hele deres 
avanserte praksis. Jeg svarer at jeg underviser dem i en lære som er 
høyere og edlere, og det er denne læren som overbeviser elevene 
slik at den blir grunnlag for hele deres avanserte praksis.” Da de 
omvandrende filosofene hørte dette, ble det mye snakk mellom 
dem, og de sa: 


*Her blir både vi og læreren vår gjort grundig til skamme, 
for vi vet ikke om noe som er bedre og høyere!” Da tenkte 
Sandhana: *Nå lytter faktisk disse omvandrende filosofene til 
Mesterens ord, enda de egentlig har andre oppfatninger og følger 
andre former for praksis! De lytter oppmerksomt og de er åpne til 
sinns!” Høyt sa han til Nigrodha: *Men husker du, Nigrodha, at du 
sa til dette til meg: *'Men si meg, vet du da hvem Gotama snakker 
med? Hvem fører han samtale med? Hvem kan han utveksle tanker 
med slik at visdommen skjerpes? Gotamas visdom har visnet bort i 
ensomheten. Han er ikke vant til å tale i forsamlinger og klarer ikke 
å føre en samtale, så derfor går han bare for seg selv. Han er som en 
sky hjort som ferdes i øde trakter og bare går for seg selv. Derfor 
visner hans visdom i ensomheten. Han klarer ikke å føre en samtale 
og går bare for seg selv. Hvis Gotamo skulle komme til denne 
forsamlingen, trenger vi nok ikke å stille ham mer enn ett spørsmål 
for å stille ham til veggs og slå ham over ende som en tom krukke.” 
Nå er Mesteren her. Nå er den ærverdige som har oppnådd 
fullkommen oppvåkning ved egen hjelp, midt iblant oss. Vis nå at 
han ikke er vant til å tale i forsamlinger. Vis nå at han er som en 
sky hjort som ferdes i øde trakter og bare går for seg selv. Nå har du 
sjansen til å stille ham til veggs med bare ett eneste spørsmål. Nå 
kan du slå ham over ende som en tom krukke!” Da han hadde sagt 
dette, ble Nigrodha sittende taus og beskjemmet med bøyd nakke 
og blikket mot jorden. Han skammet seg og klarte ikke å si noe. Da 
Mesteren så dette, spurte han: "Er det sant at du har sagt dette, 
Nigrodha?” *Det er sant at jeg var dum nok til å si dette, Mester. 
Jeg var en tosk og brukte ikke vettet!” "Hva sier du til dette, 
Nigrodha? Hva har du hørt gamle og erfarne lærere blant de 
omvandrende filosofene, eller deres lærere igjen, si om dem som i 
tidligere tider var ærverdige og hadde oppnådd fullkommen 
oppvåkning ved egen hjelp? Har du hørt dem si at når disse 
mestrene kom sammen, så pratet de støyende og høylytt 


om alle slags unyttige ting — som konger, forbrytere, 
statsmenn, tropper, krig og farlige situasjoner, mat og drikke, klær 
og møbler, kranser og parfyme, slektninger, kjøretøyer, landsbyer, 
små og store byer, nasjoner, kvinner, menn, berømte personer, 
sladder på gatehjørnet og ved brønnen, spøkelseshistorier, prat om 
løst og fast, spekulasjoner om hvordan verden ble til og om hvordan 
havet ble til, samt prat om vinning og tap? Eller har du hørt at disse 
mestrene holdt til fjernt fra folkemengdene i skogens dype ro, der 
stillheten bare brytes av vindens milde sus, og der det er godt å 
meditere, slik som jeg gjør nå for tiden?” *Av gamle og erfarne 
lærere blant de omvandrende filosofene og fra deres lærere igjen 
har jeg hørt at ærverdige mestre som i tidligere tider hadde 
oppnådd fullkommen oppvåkning ved egen hjelp, ikke pratet 
støyende og høylytt om alle slags unyttige ting når de kom sammen. 
De snakket ikke om konger, forbrytere, statsmenn, tropper, krig og 
farlige situasjoner, mat og drikke, klær og møbler, kranser og 
parfyme, slektninger, kjøretøyer, landsbyer, små og store byer, 
nasjoner, kvinner, menn, berømte personer, sladder på gatehjørnet 
og ved brønnen, spøkelseshistorier, prat om løst og fast, 
spekulasjoner om hvordan verden ble til og om hvordan havet ble 
til, samt prat om vinning og tap, slik som jeg og mine lærere gjør nå 
til dags. Disse mestrene oppholdt seg tvert imot fjernt fra 
folkemengdene i skogens dype ro, der stillheten bare brytes av 
vindens milde sus, og der det er godt å meditere, slik som du gjør 
nå for tiden, Mester.” *Du er jo en gammel og forstandig mann, 
Nigrodha. Har det da ikke falt deg inn at denne Mesteren har nådd 
oppvåkningen, så derfor underviser han i veien til oppvåkning? 
Eller at denne Mesteren er mild og vennlig, så derfor underviser han 
i en lære som er mild og vennlig? Eller at denne Mesteren er stille 
og fredelig, så derfor underviser han i lære som fører til fred i 
sinnet? Eller at denne Mesteren har nådd målet, så derfor 
underviser han i en lære som fører til målet? Eller at denne 
Mesteren har oppnådd fullkomment svalende nibbana, så derfor 
underviser han i en lære som fører til fullkomment svalende 
nibbana?” Da Mesteren hadde sagt dette, sa den omvandrende 
filosofen Nigrodha til ham: 


*Det var galt av meg å snakke stygt om deg, Mester. Jeg 
var dum, uvettig og lite forstandig. Ta imot mitt skriftemål, Mester, 
og tilgi meg denne overtredelsen som jeg bekjenner, så skal jeg 
bedre meg for framtiden.” *Ja, det er sant at det var galt av deg å 
være så dum, uvettig og lite forstandig at du snakket stygt om meg, 
Nigrodha. Men ettersom du ser feilen din som det den er og 
bekjenner den som rett er, skal vi ta imot skriftemålet og gi deg 
tilgivelse. For slik er det i den edles disiplin, at den som ser sine feil 
som det de er, og bekjenner dem som rett er, han bedrer seg også 
for framtiden. Men dette sier jeg, Nigrodha: En intelligent person 
som er ærlig, oppriktig og rettsindig kan komme til meg, så skal jeg 
gi ham veiledning og undervisning. Hvis han da praktiserer det han 
har fått lære, vil han i løpet av sju år oppnå det som folk med rette 
forlater hjemmet og går ut i hjemløsheten for, det vil si målet for 
den høyeste livsførsel, og han vil vinne innsikt her og nå og leve i 
samsvar med denne. Nei, forresten, du kan se bort fra de sju årene, 
Nigrodha. Hvis han praktiserer i seks år, vil han nå målet. Du kan se 
bort fra de seks årene også. Hvis han praktiserer i fem år, fire år, tre 
år, to år, ett år, et halvt år eller i fjorten dager, vil han nå målet. Du 
kan forresten se bort fra de fjorten dagene også. Hvis han 
praktiserer det han har fått lære, vil han i løpet av sju dager oppnå 
det som folk med rette forlater hjemmet og går ut i hjemløsheten 
for, det vil si målet for den høyeste livsførsel, og han vil vinne 
innsikt her og nå og leve i samsvar med denne. Nå tror du kanskje 
at jeg sier dette fordi jeg ønsker meg elever, Nigrodha. Men det er 
ikke slik du skal oppfatte det. Fortsett å gjerne lytte til den du 
tidligere har hatt som lærer. Da tror du kanskje at jeg vil plage dere 
med nye regler. Men det er ikke slik du skal oppfatte det. Fortsett 
gjerne å følge de samme reglene du tidligere har fulgt. Så tror du 
kanskje at jeg vil ha dere til å endre levemåte. Men det er ikke slik 
du skal oppfatte det. Fortsett gjerne med den samme levemåten som 
før. Da tror du kanskje at jeg vil ha dere til å gjøre noe som dere 
tidligere har regnet som galt. Men det er ikke slik du skal oppfatte 
det. Det dere tidligere har regnet som galt, må dere gjerne fortsette 
å regne som galt. Eller du tror kanskje at jeg vil få dere bort fra noe 
dere tidligere har regnet som riktig og godt? Men det er ikke slik du 
skal oppfatte det. Det dere tidligere har regnet som riktig og godt, 
må dere gjerne fortsette å regne 


som riktig og godt. Derfor snakker jeg ikke for å få elever, 
plage dere med nye regler, få dere til å endre levemåte, få dere til å 
gjøre noe dere tidligere har regnet som galt, eller for å få dere bort 
fra noe dere tidligere har regnet som riktig og godt, Nigrodha. Men 
det finnes usunne faktorer som forurenser, som fører til ny 
eksistens, som fører til sorg og vonde frukter og til ny tilblivelse, 
undergang og død hvis man ikke kvitter seg med dem. Min lære 
handler om hvordan man kan fri seg fra dem. Hvis dere praktiserer 
denne læren, blir dere kvitt de faktorene som forurenser og de 
foredlende faktorene vil bli styrket slik at de vokser og blomstrer, 
og dere vil vinne innsikt her og nå og leve i samsvar med denne.” 
Da han hadde sagt dette, ble de omvandrende filosofene sittende 
tause og beskjemmet med bøyd nakke og blikket mot jorden. De 
skammet seg og klarte ikke å si noe, for Mara hadde et fast grep om 
deres hjerter. Da innså Mesteren at alle disse tåpelige menneskene 
satt fast i Måras grep, siden ikke en eneste en av dem sto fram og 
sa: *'Men da kan vi jo prøve å praktisere Gotamas lære, så vi kan bli 
kjent med den. Sju dager er da ikke for mye!” Etter at Mesteren 
hadde brølt sitt løvebrøl for de omvandrende filosofene i 
Udumbarika-parken, steg han til vers og för gjennom luften og 
landet på Gribbetoppen. Borgeren Sandhåna vendte tilbake til 
Råjagaha. 


26. Den rettmessige kongens løvebrøl 
Cakkavattisthanådasutta Innledning Suttaen åpner med Buddhas 
undervisning om å stole på seg selv og oppgir deretter de fire 
festepunktene for oppmerksomheten som veien til sannhet — to 
avsnitt som vi også kjenner fra Mahåparinibbanasutta (tekst 16) og 
Mahåsatipatthanasutta (tekst 22). Som en illustrasjon på hvor viktig 
det er å utvikle gode egenskaper følger deretter en legende som skal 
understreke betydningen av å følge etiske retningslinjer i livet. 
Denne legenden er neppe spesifikt buddhistisk. Forestillingen om at 
vi lever 1 en forfallets tidsalder (kalivuga), finner vi også igjen i 
hinduismen. Forskere har undret seg over hva det verdifulle hjulet 
egentlig representerer. Noen har antydet at det kan være et 
gammelt solsymbol. Det er godt mulig, men i denne legenden 
symboliserer hjulet tydeligvis et rettferdig kongedømme. Idealet om 
den rettferdige kongen har vært sterk i indisk historie, selv om det 
nok er blitt etterlevd med ulik grad av suksess. Den som kanskje 
kom nærmest idealet, var trolig kong Asoka (omkring 250 f.Kr.). 
Det er interessant å merke seg at alt går bra helt til en konge 
glemmer å spørre sin far til råds. Når de unge ikke tar hensyn til de 
gamles visdom, begynner forfallet. Kongen forsømmer sin plikt til å 
sørge for god økonomi i riket. Og, som vi har sett i diverse 
finanskriser i nyere tid, når økonomien kommer i ulage, begynner 
problemene. Med økonomien i ulage begynner folk å opptre uetisk 
mot hverandre, og det suksessive forfallet understrekes ved at 
levealderen blir kortere. Det blir spådd at levealder og etikk vil 
komme til å forfalle enda mer, helt til menneskene får en levealder 
på bare ti år og oppfører seg som dyr mot hverandre. Først da vil 
noen begynne å tenke seg om, begynne å følge etiske retningslinjer 
og få suksessivt lengre levealder igjen. Og først da, etter at 
menneskeheten har kommet seg på fote igjen etter 


å stått på randen av utryddelse, vil en ny buddha stå fram 
og gi undervisning igjen. Den framtidige buddhaen kalles Metteyya. 
På sanskrit heter han Maitreya. Forskerne er litt usikre på om 
Maitreya er en idé importert fra iransk religion, der det finnes en 
gud ved navn Mitra. Men Metteyya/Maitreya er et navn som også 
har en betydning på pali og sanskrit. Det kan avledes av et ord som 
betyr "vennlighet, nestekjærlighet”, og dette gir god mening som 
navn på en framtidig buddha. Om Metteyya/Maitreya er iransk eller 
indisk tankegods, står derfor fortsatt åpent. I dagens 
theravådabuddhisme er det mange som ikke aspirerer til å nå 
nibbana i dette livet. Det regnes av mange som altfor vanskelig for 
vanlige mennesker. I stedet prøver mange heller å leve et godt og 
etisk liv, gi gaver til templer og munker, og på den måten samle seg 
opp så gode fortjenester (pufifia) at de i en fjern framtid kan bli 
gjenfødt på Metteyyas tid og sitte ved hans føtter, slik at de dermed 
kan nå oppvåkningen raskt og direkte. Andre tidlige skoler, som 
sarvåstivåda og mahåsatighika, la større vekt på Metteya/Maitreya- 
skikkelsen og har flere historier om hvordan han for tiden oppholdt 
seg i Tusita-himmelen og derfra kunne hjelpe mennesker i 
forskjellige situasjoner. Dette kan derfor ses som et trinn i 
utviklingen av de senere mahåyæanaskolenes lære om 
bodhisattvaer, vordende buddhaer: personer som er kommet langt 
på veien til å bli en framtidig buddha, som eksisterer på et åndelig 
plan eller midt iblant oss, og som kan komme mennesker til hjelp. I 
tradisjonelle buddhistiske kulturer tas Metteyya bokstavelig. Men vi 
ser her at Buddha fletter omtalen av Metteyya inn i en klart 
allegorisk framstilling av verdenshistorien. Dette gjør det rimelig å 
stille spørsmålet om dette betyr at også Metteyya bare var ment 
som en allegorisk skikkelse? Vi lar dette spørsmålet stå åpent. Til 
tross for denne tekstens sterke innslag av legende og allegori er 
likevel etikken og utviklingen av sinnet et grunntema, og det er 
interessant å se at skjønnhet defineres som en indre skjønnhet i 
form av gode holdninger, og rikdom forklares som et sinn fylt av 
vennlighet, medfølelse, glede på andres vegne og sinnslikevekt. 


Den rettmessige kongens løvebrøl Slik har jeg hørt det: En 
gang var Mesteren i Maåtula i landet Magadha. Der henvendte 
Mesteren seg til munkene og sa: *Munker!” * Ja, Mester,” svarte 
munkene. Mesteren sa: "Vær deres egne tilfluktsøyer, munker, og 
stol på dere selv, ikke bare på andre. La sannheten være tilfluktsøy 
for dere, og stol på sannheten, ikke på noe annet. Men hvordan kan 
dere være deres egne tilfluktsøyer, munker, hvordan kan dere stole 
på dere selv og ikke bare på andre? Hvordan kan dere la sannheten 
være deres tilfluktsøy og stole på den og ikke på noe annet? Du gir 
slipp på grådighet og motvilje overfor verden, og betrakter kroppen 
som kropp, energisk og med oppmerksomhet og klar forståelse. Du 
gir slipp på grådighet og motvilje overfor verden, og betrakter 
følelsene som følelser, energisk og med oppmerksomhet og klar 
forståelse. Du gir slipp på grådighet og motvilje overfor verden, og 
betrakter tankene som tanker, energisk og med oppmerksomhet og 
klar forståelse. Du gir slipp på grådighet og motvilje overfor verden, 
og betrakter fenomenene som fenomener, energisk og med 
oppmerksomhet og klar forståelse. Slik blir dere deres egne 
tilfluktsøyer, munker, slik kan dere stole på dere selv og ikke bare 
på andre. Slik lar dere sannheten bli deres tilfluktsøy og stoler på 
den og ikke på noe annet. Hold dere til deres egne områder, 
munker, i deres fedres distrikt. Når en munk holder seg til sitt eget 
område i sin fars distrikt, får ikke Mara tak på ham, da får ikke 
Mara fatt i ham. Ved å dyrke de gode egenskapene øker de gode 
fortjenestene Det var en gang en konge som het Dalhanemi, 
munker. Han var en rettmessig og rettmessig konge som hersket 
over de fire himmelretninger, han var seierrik og beskyttet folket 
sitt, og han var i besittelse av sju verdifulle skatter. De sju verdifulle 
skattene han eide, var det verdifulle hjulet, den verdifulle elefanten, 
den verdifulle 


hesten, den verdifulle juvelen, den verdifulle kvinnen, den 
verdifulle borgeren og den verdifulle rådgiveren. Han hadde mer 
enn tusen sønner, og de var alle strålende helter som knuste 
fiendens hærstyrker. Han regjerte over hele den havomkransede 
jord som han hadde erobret med rettferdighet og ikke med 
våpenmakt og vold. Etter at det hadde gått mange år, mange 
hundre år, mange tusen år, sa kong Dalhanemi til en mann: *Hvis 
du får se at det verdifulle hjulet på himmelen har sunket, at det har 
glidd ned fra plassen sin, må du komme og gi meg beskjed.” *Ja vel, 
herre konge”, svarte mannen. Etter at det hadde gått mange år, 
mange hundre år, mange tusen år, så mannen at det verdifulle 
hjulet på himmelen hadde sunket, at det hadde glidd ned fra 
plassen sin. Da gikk han til kong Dalhanemi og sa: Vet du, herre 
konge, at det verdifulle hjulet ditt på himmelen har sunket, at det 
har glidd ned fra plassen sin?” Da lot kong Dalhanemi tilkalle sin 
eldste sønn og sa til ham: *Nå har visst det verdifulle hjulet mitt på 
himmelen sunket og glidd ned fra plassen sin, min kjære sønn. Jeg 
har hørt at når dette skjer, har jeg ikke lenge igjen å leve. Men jeg 
har hatt det godt her i livet, så nå er det på tide å søke himmelske 
gleder. Nå får du overta styret over den havomkransede jord. Selv 
vil jeg rake av meg hår og skjegg, iføre meg gul kappe, forlate 
hjemmet og gå ut i hjemløsheten.” Dermed overlot kong Dalhanemi 
riket til sin eldste sønn, raket av seg hår og skjegg, iførte seg gul 
kappe, forlot hjemmet og gikk ut i hjemløsheten. Men sju dager 
etter at kongen hadde gjort dette, forsvant det verdifulle 
himmelhjulet. En mann gikk til den nye kongen og fortalte ham om 
dette. Kongen ble trist og oppsøkte sin far, den kongelige 
eneboeren, og sa: Vet du at det verdifulle himmelhjulet er 
forsvunnet, herre?” Den gamle eneboeren svarte: "Ikke vær lei for at 
det verdifulle himmelhjulet er forsvunnet, gutten min. Dette var noe 
du likevel ikke kunne ha arvet etter meg. Nå må du selv opptre som 
det sømmer seg for en rettmessig konge. Hvis du gjør det, og går 
opp på slottets høyeste 


terrasse med nybadet hode på helligdagen den femtende i 
måneden, kan det hende at et verdifullt hjul med nav, felg og tusen 
eiker og alt som ellers hører til, kommer til syne for deg på 
himmelen.” *Men hva er det som sømmer seg for en rettmessig 
konge?” *Du bør basere deg på det som er rett og riktig, hedre, 
respektere, ære og høyakte retten og ikke svikte den, gjøre retten til 
din fane, banner og kongsmerke, sørge for at alle i riket ditt har 
rettsvern, både soldater, adel, brahmaner og borgere, byfolk og 
bønder, munker og asketer og dyr og fugler. Ikke la det skje noen 
urett i landet. De som er fattige i riket ditt, skal du gi økonomisk 
hjelp. De som praktiserer forskjellige religioner i ditt rike, som 
avstår fra intoleranse og fanatisme og vier seg til toleranse og 
vennlighet, som disiplinerer seg selv og mestrer seg selv og får sine 
lidenskaper til å falle til ro, bør du besøke fra tid til annen og 
snakke med dem og spørre hva som er sunt og hva som er usunt, 
hva som er godt og hva som er dårlig, hva som bør gjøres og hva 
som ikke bør gjøres, hvilke av dine handlinger som fører til 
langvarig skade og smerte, og hva du kan gjøre slik at resultatet kan 
bli langvarig nytte og glede. Når du har hørt hva de har å si, kan du 
unngå å gjøre det som er usunt, og heller gjøre det som er sunt. 
Dette er slikt som sømmer seg for en rettmessig konge.” *Ja vel, 
herre,” svarte den unge kongen. Så begynte han å opptre som det 
sømmer seg for en rettmessig konge. En helligdag den femtende i 
måneden da kongen hadde vasket hodet og gått opp på palassets 
takterrasse for å helligholde dagen, viste det himmelske hjulet seg 
for ham med nav, felg og tusen eiker, helt og fullkomment på alle 
vis. Da kongen så dette, tenkte han: *Jeg har hørt at når det 
himmelske hjulet viser seg i all sin glans for en konge som feirer 
helligdagen, vil han bli rettmessig konge. Så nå er jeg altså 
rettmessig konge!” Kongen reiste seg, ordnet kappen over skulderen 
og grep et beger med venstre hånd. Så stenket han vann over hjulet 
og sa: *Rull, du hjul! Vinn seier, du hjul!” Da rullet det verdifulle 
hjulet mot øst, og kongen fulgte det med hele hæren 


sin. Der hjulet stanset, slo kongen leir med hæren sin. Alle 
de rivaliserende fyrstene i øst gikk ham i møte og sa: *Kom, store 
konge, velkommen skal du være! Alt her er ditt, så gi oss 
veiledninger, store konge!” Da sa kongen til dem: *'Dere bør ikke 
drepe noe levende vesen, ikke stjele, ikke begå sanselige 
misgjerninger, ikke føre urett tale og ikke innta rusmidler, men nyte 
som det sømmer seg.” Og alle fyrstene i øst underkastet seg kongen. 
Da det verdifulle hjulet hadde rullet helt ut i havet i øst, snudde det 
opp på land igjen og rullet sørover ... ut i havet i sør, snudde det 
mot vest ... ut i havet i vest, snudde det mot nord, og kongen fulgte 
det med hele hæren sin. Der hjulet stanset, slo kongen leir med 
hæren sin. Alle de rivaliserende fyrstene i nord gikk ham i møte og 
sa: *Kom, store konge, velkommen skal du være! Alt her er ditt, så 
gi oss veiledninger, store konge!” Da sa kongen til dem: *Dere bør 
ikke drepe noe levende vesen, ikke stjele, ikke begå sanselige 
misgjerninger, ikke føre urett tale og ikke innta rusmidler, men nyte 
som det sømmer seg.” Og alle fyrstene i nord underkastet seg 
kongen. Etter at det verdifulle hjulet hadde underlagt seg hele den 
havomkransede jord, rullet det tilbake til hovedstaden. Der stoppet 
det foran porten til kongens palass, der han satt og ordnet med sine 
regjeringssaker, slik at det ble til pryd for palasset. Det samme 
hendte med den neste kongen, og med den tredje, fjerde, femte og 
sjette kongen. Den sjuende rettmessige kongen ble innsatt på 
samme måte som de foregående. Etter at det hadde gått mange år, 
mange hundre år, mange tusen år, sa den sjuende kongen til en 
mann: *Hvis du får se at det verdifulle hjulet på himmelen har 
sunket, at det har glidd ned fra plassen sin, må du komme og gi 
meg beskjed.” 


* Ja vel, herre konge”, svarte mannen. Etter at det hadde 
gått mange år, mange hundre år, mange tusen år, så mannen at det 
verdifulle hjulet på himmelen hadde sunket, at det hadde glidd ned 
fra plassen sin. Da gikk han til kongen og sa: Vet du, herre konge, at 
det verdifulle hjulet ditt på himmelen har sunket, at det har glidd 
ned fra plassen sin?” Da lot kongen tilkalle sin eldste sønn og sa til 
ham: *Nå har visst det verdifulle hjulet mitt på himmelen sunket og 
glidd ned fra plassen sin, min kjære sønn. Jeg har hørt at når dette 
skjer, har jeg ikke lenge igjen å leve. Men jeg har hatt det godt her i 
livet, så nå er det på tide å søke himmelske gleder. Nå får du overta 
styret over den havomkransede jord. Selv vil jeg rake av meg hår og 
skjegg, iføre meg gul kappe, forlate hjemmet og gå ut i 
hjemløsheten.” Dermed overlot kongen riket til sin eldste sønn, 
raket av seg hår og skjegg, iførte seg gul kappe, forlot hjemmet og 
gikk ut i hjemløsheten. Men sju dager etter at kongen hadde gjort 
dette, forsvant det verdifulle himmelhjulet. En mann gikk til den 
nye kongen og fortalte ham om dette. Kongen ble trist da han hørte 
denne nyheten, men han gikk ikke til sin far, den kongelige 
eneboeren, for å spørre hvordan en rettmessig konge burde oppføre 
seg. Han styrte i stedet landet etter eget forgodtbefinnende, og dette 
førte til at folk ikke lenger hadde det så godt som de hadde hatt det 
under tidligere konger som hadde regjert slik det sømmer seg for en 
rettmessig konge. Da gikk ministrene, rådsmedlemmene, 
finansrådgiverne, gardeoffiserene, dørvaktene og prestene til den 
adelige og salvede kongen og sa: *Nå som du styrer landet etter 
eget forgodtbefinnende, har ikke folk det lenger så godt som de 
hadde det under tidligere konger som regjerte slik det sømmer seg 
for en rettmessig konge, herre. Nå finnes det ministre, 
rådsmedlemmer, finansrådgivere, gardeoffiserer, dørvakter og 
prester i riket ditt, herre konge. Både vi og andre husker hvordan en 
rettmessig konge bør regjere landet. Spør oss om dette, herre konge, 
så skal vi forklare hvordan en rettmessig konge bør styre.” Da satte 
kongen seg ned sammen med dem og spurte dem ut om hvordan en 
rettmessig konge bør regjere, og de forklarte det for ham. Kongen 
sørget for at alle 


fikk rettsvern, men ga ikke noen økonomisk støtte til de 
fattige. Derfor økte fattigdommen sterkt i landet. Siden 
fattigdommen økte så sterkt, var det en mann som stjal noe fra en 
annen. Han ble arrestert og ført fram for kongen, og de fortalte hva 
han hadde gjort. *Er det sant at du har stjålet?” spurte kongen. *Ja 
herre, det er sant.” *Hvorfor gjorde du det?” *Jeg har ikke noe å 
leve av, herre.” Da ga kongen ham penger og sa: 'Se her, min gode 
mann. Ta disse pengene, så har du til livets opphold både for deg 
selv og for familien. Så får du komme i gang med arbeidet ditt 
igjen, slik at du også kan gi gaver til eneboere og brahmaner. Da 
blir du lykkelig, og senere kommer du til himmelen.” *Ja vel, 
herre,” svarte mannen. En annen mann ble tatt for tyveri, og 
kongen ga penger og formaninger også til ham. Da begynte folk å 
snakke om at de som stjal, fikk penger av kongen, og dermed var 
det mange som fikk lyst til å begynne å stjele. Snart ble nok en 
mann arrestert for tyveri og ført fram for kongen. Kongen spurte om 
det var sant at han hadde stjålet, og mannen tilsto. Da tenkte 
kongen: *Hvis jeg fortsetter å gi penger til alle som stjeler, blir det 
bare flere og flere tyverier. Dette må det bli slutt på. Jeg lar heller 
denne mannen henrette, jeg lar ham halshogge!” Dermed ga kongen 
ordre til folkene sine: *Grip denne mannen og bakbind ham med 
kraftig tau og solid knute! Rak håret av hodet hans og før ham 
rundt i byen fra gate til gate og fra gatekryss til gatekryss mens det 
blir slått på skarptromme! Deretter skal dere føre ham ut til 
retterstedet syd for byen og hogge hodet av ham!” *Ja vel, herre 
konge,” svarte de, og gjorde som han hadde beordret. Da folk fikk 
høre at de som stjal, ble halshogd etter ordre fra kongen, sa de til 


hverandre. *Da får vi også skaffe oss våpen! De som nekter 
å gi oss det vi vil ha, og som kaller det å stjele, skal vi hogge hodet 
av og drepe!” De skaffet seg skarpe sverd og begynte å plyndre i 
landsbyer, tettsteder og byer, og de drev også som landeveisrøvere. 
De som ikke frivillig ga dem det de ville ha, og som kalte det å 
stjele, hogg de hodet av og drepte. Slik gikk det altså til, munker, at 
når de fattige ikke fikk økonomisk støtte, økte fattigdommen. Dette 
førte til at folk begynte å stjele, noe som igjen førte til avstraffelser 
og drap. Drapene førte til at folk begynte å lyve, noe som igjen førte 
til at de ikke levde så lenge og at de ble styggere. Menneskene 
hadde en levealder på åtti tusen år, men da de ble styggere og 
levealderen ble kortere, levde barna deres bare i førti tusen år. En 
av de som bare hadde en levetid på førti tusen år, begikk et tyveri. 
Han ble arrestert og ført fram for kongen, som spurte ham: *Er det 
sant at du har stjålet?” *Nei, herre,” svarte han, og uttalte dermed 
en bevisst løgn. Slik gikk det altså til, munker, at når de fattige ikke 
fikk økonomisk støtte, økte fattigdommen. Dette førte til at folk 
begynte å stjele, noe som igjen førte til avstraffelser og drap. 
Drapene førte til at folk begynte å lyve, noe som igjen førte til at de 
ikke levde så lenge og at de ble styggere. Menneskene hadde en 
levealder på førti tusen år, men da de ble styggere og levealderen 
ble kortere, levde barna deres bare i tyve tusen år. En av de som 
hadde en levetid på bare tyve tusen år, begikk et tyveri. En annen 
mann gikk til kongen og fortalte hva som hadde skjedd. Dette var 
angiveri. Slik gikk det altså til, munker, at når de fattige ikke fikk 
økonomisk støtte, økte fattigdommen. Dette førte til at folk begynte 
å stjele, noe som igjen førte til avstraffelser og drap. Drapene førte 
til at folk begynte å lyve og angi hverandre, noe som igjen førte til 
at de ikke levde så lenge og at de ble styggere. Menneskene hadde 
en levealder på tyve tusen år, men da de ble styggere og 
levealderen ble kortere, levde barna deres bare i ti tusen år. Noen 
av de menneskene som hadde en levetid på bare ti tusen år, var 
pene. 


andre var stygge. De stygge misunte de pene og begynte å 
bedrive utukt med andres hustruer. Slik gikk det altså til, munker, 
at når de fattige ikke fikk økonomisk støtte, økte fattigdommen. 
Dette førte til at folk begynte å stjele, noe som igjen førte til 
avstraffelser og drap. Drapene førte til at folk begynte å lyve, angi 
hverandre og begå seksuelle overtredelser, noe som igjen førte til at 
de ikke levde så lenge og at de ble styggere. Menneskene hadde en 
levealder på ti tusen år, men da de ble styggere og levealderen ble 
kortere, levde barna deres bare 1 fem tusen år. Blant dem som 
hadde en levealder på fem tusen år ble det stadig mer sårende tale 
og tomprat, og da disse tingene økte, ble levealderen kortere og de 
ble styggere. Noen av barna deres fikk en levealder på to og et halvt 
tusen år og andre bare to tusen år. Blant dem som hadde en 
levealder på to og et halvt tusen år, tiltok grådighet og hat i styrke, 
og da minsket levealderen deres enda mer, og de ble styggere. De 
fikk barn som levde i bare ett tusen år. Blant dem som hadde en 
levealder på ett tusen år, bredte det seg en rekke feilaktige teorier, 
og levealderen deres ble kortere og de ble enda styggere. Barna 
deres fikk en levealder på fem hundre år. Blant dem som hadde en 
levealder på fem hundre år, var det tre ting som fikk stor 
utbredelse, nemlig urettmessig begjær, enorm grådighet og feilaktig 
lære. Dette førte igjen til at levealderen deres ble enda kortere og de 
ble enda styggere. Noen av barna deres hadde en levealder på to 
hundre og femti år, andre på to hundre år. Blant dem som hadde en 
levealder på to hundre og femti år, fikk disse tingene stor 
utbredelse: Manglende respekt for far og mor, manglende respekt 
for brahmaner og manglende respekt for slektens eldste. Slik gikk 
det altså til, munker, at når de fattige ikke fikk økonomisk støtte, 
økte fattigdommen. Dette førte til at folk begynte å stjele, noe som 
igjen førte til avstraffelser og drap. Drapene førte til at folk begynte 
å lyve, angi hverandre og begå seksuelle overtredelser. Dette førte 
videre til stadig mer sårende tale og tomprat, til grådighet og hat, 
til feilaktige teorier, til urettmessig begjær, enorm grådighet og 
feilaktig lære, og videre til manglende respekt for far, mor, 
brahmaner og slektens 


eldste. Dette førte igjen til at de ikke levde så lenge og at 
de ble styggere. Menneskene hadde en levealder på to hundre og 
femti år, men da de ble styggere og levealderen ble kortere, levde 
barna deres bare 1 hundre år. Det skal komme en tid, munker da 
disse menneskene får barn som har en levealder på bare ti år. Når 
levealderen blir ti år, blir jentene gifteklare når de er fem år gamle. 
Flere smakstyper blir borte for dem, som for eksempel smeltet smør, 
smør, matolje, sukker og salt, og kudrusa-rug kommer til å være 
den beste maten deres, slik ris med kjøttsaus er den beste maten nå 
til dags. Når menneskene får en levealder på bare ti år, blir de ti 
sunne måtene å oppføre seg på, helt borte, og de ti usunne måtene å 
oppføre seg på, får stor utbredelse. Folk kjenner ikke lenger ordet 
*etikk”, så hvordan kan da noen oppføre seg etisk? De som ikke 
bryr seg om sin mor eller far, som ikke bryr seg om brahmaner eller 
om slektens eldste, høster ros og lovord. I dag er det slik at de som 
respekterer sin mor og sin far, som respekterer brahmaner og 
slektens eldste, høster ros og lovord, munker. Men når menneskene 
får en levealder på bare ti år, blir det de som ikke bryr seg om sin 
mor eller far, som ikke bryr seg om brahmaner eller om slektens 
eldste, som høster ros og lovord. Når menneskene får en levetid på 
ti år, vil de ikke ta hensyn til mor, tante, svigerinne, lærerens hustru 
eller fars hustru. De kommer til å formere seg med hverandre uten 
slike hensyn, akkurat som geiter og sauer, høns og griser, hunder og 
sjakaler. Blant disse menneskene vokser det fram mye hat, raseri, 
fiendskap og drapslyst. Mor angriper barn og barn angriper mor, far 
angriper barn og barn angriper far, bror angriper bror, bror 
angriper søster og søster angriper bror. De føler samme drapslyst 
når de ser hverandre, som jegeren når han får øye på byttet sitt. 
Blant disse menneskene skal det komme en sverdtid på sju dager, 
munker, der de regner hverandre for ville dyr og hogger hverandre 
ned med skarpe sverd. Men så kommer noen av dem til å tenke at 
de ikke vil drepe noen, og for at ikke noen heller skal drepe dem, 
flykter de inn mellom høyt gras og inn i skogen og gjemmer seg 
mellom trærne, i krattet langs elvebreddene og i fjellkløfter. Der blir 
de i sju dager og lever av røtter og nedfallsfrukt. Etter at sju dager 
er gått, kommer de fram fra skjulestedene sine, omfavner 
hverandre, gleder seg sammen og sier: 


*Så godt at dere fortsatt er i live!” Deretter sier de til 
hverandre: *Vi har mistet mange slektninger fordi vi selv har gjort 
så mye dumt. Nå bør vi heller begynne å gjøre det som er sunt og 
godt. Men hvordan skal vi gjøre det som er sunt og godt? Jo, la oss 
slutte å drepe! Dette er en sunn og god leveregel som vi vil følge!” 
Dermed avstår de fra å drepe, og de følger denne sunne leveregelen. 
Og når de gjør dette, lever de lenger og de blir vakrere. De som har 
en levetid på ti år, får barn som lever i tyve år. Da kommer 
menneskene til å si til hverandre: *'Nå er vi vakrere og nå lever vi 
lenger fordi vi gjør noe som er sunt og godt! Kanskje vi skulle gjøre 
mer som er sunt og godt? Enn om vi lot være å stjele, begå seksuelle 
overtredelser, lyve, drive med angiveri, sårende tale og tomprat? 
Enn om vi avsto fra grådighet, hat, feilaktige teorier, urettmessig 
begjær, enorm grådighet og feilaktig lære? Enn om vi begynte å 
respektere far, mor, brahmaner og slektens eldste?” Dermed 
begynner de å gjøre alt dette, og det fører til at de lever lengre og 
blir vakrere. De som har en levetid på tyve år, får barn som lever i 
førti år. Deres barn igjen lever i åtti år og hver påfølgende 
generasjon lever omtrent dobbelt så lenge som foreldrene helt til 
menneskene igjen får en levetid på åtti tusen år. Når menneskene 
får en levealder på åtti tusen år, er jentene gifteklare når de er fem 
hundre år gamle. Blant disse menneskene vil det bare finnes tre 
sykdommer, nemlig gådighet, sult og alderdom. India kommer til å 
være mektig og velstående, og byer og landsbyer kommer til å ligge 
så tett at en hane kan fly fra den ene til den neste. India kommer til 
å være tett befolket, ja, folk kommer til å bo så tett som siv og gras. 
Den byen som i dag heter Bårånasi, kommer til å være hovedstad 
under navnet Ketumatt, og den kommer til å være rik og mektig, 
med mange mennesker og mye mat. Det kommer til å være åttifire 
tusen byer i India, og av disse vil hovedstaden Ketumatt være den 
fremste. Når menneskene får en levealder på åtti tusen år, kommer 
en konge ved navn 


Samkha til å herske i hovedstaden Ketumati. Han kommer 
til å være en rettmessig og rettmessig konge som hersker over de 
fire himmelretninger, han blir seierrik og beskytter folket sitt, og 
han kommer til å være i besittelse av sju verdifulle skatter. De sju 
verdifulle skattene han får, er det verdifulle hjulet, den verdifulle 
elefanten, den verdifulle hesten, den verdifulle juvelen, den 
verdifulle kvinnen, den verdifulle borgeren og den verdifulle 
rådgiveren. Han kommer til å få mer enn tusen sønner, og de blir 
alle strålende helter som knuser fiendens hærstyrker. Han kommer 
til å regjere over hele den havomkransede jord etter at han har 
erobret den med rettferdighet og ikke våpenmakt og vold. Når 
menneskene får en levealder på åtti tusen år, kommer en ærverdig 
og fullkomment selvvåknet Mester ved navn Metteyya til å stå fram 
i verden, munker. Han kommer til å ha fullkommen visdom og 
atferd og han blir lykkelig. Han blir en som kjenner verden, en 
uforlignelig trener for folk som kan trenes, guders og menneskers 
lærer, en våken Mester, på samme måte som jeg er det i dag. Han 
kommer til å forstå denne verden til fullkommenhet, med alle dens 
engler, djevler, guder, brahmaner, filosofer, fyrster og andre 
mennesker, og alt som finnes for øvrig, — og det som han selv har 
realisert, meddeler han til andre, slik jeg gjør det i dag. Han 
kommer til å undervise i en lære som er vakker på begynnelsen, 
vakker på midten og vakker på slutten, som er hel og komplett både 
i form og innhold, og han kommer til å forklare det rene, opphøyde 
liv, slik jeg gjør det i dag. Han kommer til å få følge av flere tusen 
munker, slik jeg har det i dag. Så kommer kong Samkha til å heve 
det sunkne palasset som kong Panåda den store hadde latt bygge. 
Etter at selv har bodd der en tid, kommer han til å flytte ut og gi 
palasset som gave til asketer, brahmaner, reisende, fattige og 
tiggere. Så går han til Mester Metteyya, raker av seg hår og skjegg, 
ifører seg gul kappe, forlater hjemmet og bli en hjemløs. Deretter 
trekker han seg tilbake i ensomhet og setter alle krefter inn, 
energisk og uten å nøle. Ikke lenge etter kommer han til å fullføre 
den høyere trening, den som unge menn av god familie med rette 
forlater hjemmet og går ut i hjemløsheten for, slik at han selv 
vinner innsikt og direkte erkjennelse. Vær deres egne tilfluktsøyer, 
munker, og stol på dere selv, ikke bare på andre. La sannheten være 
tilfluktsøy for dere, og stol på sannheten, ikke på noe annet. Men 


hvordan kan dere være deres egne tilfluktsøyer, munker, 
hvordan kan dere stole på dere selv og ikke bare på andre? Hvordan 
kan dere la sannheten være deres tilfluktsøy og stole på den og ikke 
på noe annet? Du gir slipp på grådighet og motvilje overfor verden, 
og betrakter kroppen som kropp, energisk og med oppmerksomhet 
og klar forståelse. Du gir slipp på grådighet og motvilje overfor 
verden, og betrakter følelsene som følelser, energisk og med 
oppmerksomhet og klar forståelse. Du gir slipp på grådighet og 
motvilje overfor verden, og betrakter tankene som tanker, energisk 
og med oppmerksomhet og klar forståelse. Du gir slipp på grådighet 
og motvilje overfor verden, og betrakter fenomenene som 
fenomener, energisk og med oppmerksomhet og klar forståelse. Slik 
blir dere deres egne tilfluktsøyer, munker, slik kan dere stole på 
dere selv og ikke bare på andre. Slik lar dere sannheten bli deres 
tilfluktsøy og stoler på den og ikke på noe annet. Hold dere til deres 
egne områder, munker, i deres fedres distrikt. Når en munk holder 
seg til sitt eget område i sin fars distrikt, lever han lenger, og han 
blir vakrere, lykkeligere, rikere og sterkere. Hva vil det si at 
munken lever lenger, munker? Sett at en munk praktiserer en 
kraftig metode ved å anvende interesse, flid og konsentrasjon, ved å 
anvende viljestyrke, flid og konsentrasjon, ved å konsentrere sinnet 
med flid og konsentrasjon og ved å utforske fenomenene med flid 
og konsentrasjon. Når han utvikler disse fire kraftige metodene og 
gjør mye ut av dem, kan han leve en hel tidsalder eller det som 
gjenstår av en tidsalder, om han vil. Derfor sier jeg at han lever 
lenger. Hva vil det si at munken blir vakrere, munker? Sett at en 
munk oppfører seg godt, lever i samsvar med den beskyttelsen 
treningsdisiplinen gir, har god atferd og gode vaner, vokter seg mot 
å begå selv den minste overtredelse, og påtar seg å leve i samsvar 
med treningsreglene. På den måten blir en munk vakker, munker. 
Hva vil det si at munken blir lykkeligere, munker? Sett at en munk 
isolerer seg både fra sansenytelser og fra usunne ideer og går inn i 
første meditasjonstilstand, — den som fødes av ensomhet og 
inneholder både innledende og fastholdende tanker, glede og 
velvære, — og forblir i den. Deretter bringer han de innledende og 
fastholdende tanker til ro, og går inn i andre meditasjonstilstand, — 
en indre fred og 


konsentrasjon av sinnet, som fødes av fordypelse og 
inneholder glede og velvære, men ikke de innledende eller 
fastholdende tanker, — og forblir i den. Deretter søker ikke munken 
lenger glede, men hviler i likevekt. Med oppmerksomhet og klar 
forståelse føler han legemlig velvære, og går inn i tredje 
meditasjonstilstand, — den som de edle omtaler slik: "Lykkelig lever 
den som er oppmerksom og som har likevekt i sinnet!” — og forblir 
i den. Deretter forlater han velvære og lidelse. Han legger tidligere 
gleder og sorger bak seg og går inn i fjerde meditasjonstilstand, — 
den som kjennetegnes av den reneste oppmerksomhet og 
sinnslikevekt, uten verken behag eller ubehag, — og forblir i den. 
På den måten blir munken lykkelig, munker. Hva vil det si at 
munken blir rikere, munker? Sett at en munk fyller sitt sinn med 
vennlighet og lar denne gjennomstrømme først ene 
himmelretningen, deretter den andre, den tredje og den fjerde 
himmelretningen oppover, nedover og på tvers. Han fyller hele 
verden med stor, opphøyd og grenseløs vennlighet, som er fri fra 
hat og motvilje. På samme måte fyller han alle himmelretninger 
med medfølelse og med glede på andres vegne, og endelig fyller 
han først den ene himmelretningen med sinnslikevekt, så den andre, 
tredje og fjerde himmelretningen, oppover, nedover og på tvers. 
Han fyller hele verden med stor, opphøyd og grenseløs 
sinnslikevekt, som er fri fra hat og motvilje. På denne måten blir 
munken rikere, munker. På hvilken måte blir munken sterkere, 
munker? Sett at en munk selv gjør ende på forurensningene i sinnet, 
innser hvordan visdommen kan gjøre sinnet fritt, opplever at 
befrielsen skjer i samme øyeblikk som han innser dette, og tar vare 
på det som han således har oppnådd. På den måten blir munken 
sterkere, munker. Jeg vet ikke om noen kraft som er vanskeligere å 
overvinne enn Måras kraft, munker. Men alle disse treningsmåtene 
bidrar til å styrke de sunne egenskapene 1 oss. Slik talte Mesteren, 
og munkene gledet seg over Mesterens ord. 


27. Samfunnsklassenes opprinnelse Agganifiåsutta 
Innledning I denne teksten kritiserer Buddha brahmanenes 
pretensjoner, slik han også gjør i andre tekster, som f.eks. 
Ambatthasutta (tekst 3). I tillegg til å vise til at de blir født på 
vanlig måte, og derfor ikke kan være Brahmas sønner, slik de 
hevder, forteller han også en lengre legende om hvordan 
samfunnsklassene ble til. Det hender at denne suttaen blir 
presentert som en buddhistisk skapelsesberetning. Og det skal 
medgis at den lett kan fortone seg slik. Men det gamle indiske 
verdensbildet tegnet et syklisk univers, uten begynnelse eller slutt. 
Denne legenden forsøker egentlig bare å skildre hvordan den 
nåværende verdenssyklusen og det nåværende samfunnssystemet 
ble til, ikke hvordan verden begynte. Det er derfor feil å se den som 
en skapelsesberetning. Det interessante her er at legenden gir et 
bilde av hvordan de forskjellige samfunnsklassene alle er sprunget 
ut av folket, og at man kan finne mennesker i alle samfunnsklasser 
som lever et etisk liv — og likeså at man i alle samfunnsklasser også 
kan finne mennesker som lever et uetisk liv. Den ene 
samfunnsklassen er i seg selv derfor verken bedre eller dårligere 
enn de andre. Det er den enkeltes holdninger og gjerninger det 
kommer an på — ikke hvilken samfunnsklasse man tilhører. 


Samfunnsklassenes opprinnelse Slik har jeg hørt det: En 
gang da Mesteren var i Savatthi, bodde han i palasset til Migåras 
mor i Østparken. På den tiden levde Våsettha og Bhåradvåja 
sammen med munkene fordi de gjerne selv ville bli munker. En 
kveld da Mesteren hadde reist seg opp fra meditasjonen, gikk han ut 
og vandret fram og tilbake ute i skyggen av huset. Da Våsettha og 
Bhåradvaja fikk se dette, sa Våsettha: *Kom, så går vi bort til 
Mesteren, Bhåradvåja. Kanskje vi kan få litt undervisning av 
Mesteren selv.” *Ja, la oss gjøre det,” svarte Bhåradvaja. Dermed 
gikk de bort til Mesteren, hilste høflig på ham og slo følge med ham 
på vandringen fram og tilbake. Mesteren vendte seg mot Våsettha 
og sa: *Dere er jo født som brahmaner og kommer fra brahman- 
familier, Våsettha. Likevel har dere forlatt hjemmet og gått ut i 
hjemløshet. Får dere ikke høre noen kritikk og skjellsord fra andre 
brahmaner?” *Jo, det skal være visst, Mester. Andre brahmaner 
kritiserer oss, kommer med nedsettende bemerkninger om oss og 
overøser oss med skjellsord.” *Og hvordan lyder denne kritikken, 
Våsettha? Hvilke nedsettende bemerkninger og hvilke skjellsord får 
dere høre fra andre brahmaner?” *Brahmanene sier at brahmanene 
er den beste klassen og at andre klasser er foraktelige. De sier at 
brahmaner er den lyse klassen, de andre klassene er mørke. 
Brahmanene er rene, det er ikke de andre. Brahmanene er Brahmas 
ektefødte sønner. De er født av Brahmas munn, født av Brahma og 
skapt av Brahma, og de er Brahmas arvinger. Videre sier de til oss: 
"Dere har forlatt den beste klassen og sluttet dere til en foraktelig 
klasse av glattrakede asketjyplinger som er laverestående, mørke og 
stammer fra Brahmas føtter. Dette er ikke bra. Det sømmer seg ikke 
at dere har forlatt den beste klassen og sluttet dere til en foraktelig 
klasse av glattrakede asketjyplinger 


som er laverestående, mørke og stammer fra Brahmas 
føtter.” Slik blir vi kritisert av brahmanene, Mester, og slik overøser 
de oss med skjellsord.” *Når brahmanene kan si noe slikt, har de 
visst glemt alt som har hendt tidligere, Våsettha. Vi kan jo se at 
brahmanenes hustruer blir gravide, at de føder barn og ammer dem. 
Og likevel sier disse brahmanene, som er født på naturlig måte, at 
brahmanene er den beste klassen og at andre klasser er foraktelige. 
De sier at brahmaner er den lyse klassen, de andre klassene er 
mørke. Brahmanene er rene, det er ikke de andre, sier de. De 
hevder at brahmanene er Brahmas ektefødte sønner. Og de sier at 
de er født av Brahmas munn, født av Brahma og skapt av Brahma, 
og de er Brahmas arvinger. På den måten lyver de om Brahma, og 
dette høster de stor vanære av. Det finnes fire samfunnsklasser, 
Våsettha. Det er adelen, brahmanene, borgerne og tjenerne. Det 
finnes adelsmenn som dreper, stjeler og begår seksuelle ugjerninger, 
som lyver, farer med sladder, fører krenkende tale, driver med 
tomprat, er grådige, voldelige og har skadelige teorier. Vi ser altså 
at noen adelsmenn gjør slikt som er usunt og som jeg har betegnet 
som usunt, som er klanderverdig og som jeg har betegnet som 
klanderverdig, som ikke bør gjøres og som jeg har sagt ikke bør 
gjøres, som ikke sømmer seg for de edle og som jeg har sagt ikke 
sømmer seg for de edle, som er mørke og har mørke frukter og som 
de vise kritiserer. Det samme kan sies om noen brahmaner, borgere 
og tjenere. Det finnes også adelsmenn som avstår fra å drepe, avstår 
fra å stjele og avstår fra seksuelle ugjerninger, som verken lyver, 
farer med sladder, fører krenkende tale, eller driver med tomprat, 
og som er gavmilde, vennlige og har rett syn. Vi ser altså at noen 
adelsmenn gjør slikt som er sunt og som jeg har betegnet som sunt, 
som er rosverdig og som jeg har betegnet som rosverdig, som bør 
gjøres og som jeg har sagt bør gjøres, som sømmer seg for de edle 
og som jeg har sagt sømmer seg for de edle, som er lyse og har lyse 
frukter de vise lovpriser. Det samme kan sies om noen brahmaner, 
borgere og tjenere. Når vi finner folk som oppfører seg både godt og 
dårlig innenfor de fire samfunnsklassene, og når de gjør slikt som de 
vise både kritiserer og lovpriser, vil en klok person ikke være enig i 
brahmanenes påstander om at brahmanene er den beste 


klassen og at andre klasser er foraktelige, at brahmaner er 
den lyse klassen og de andre klassene er mørke, at brahmanene er 
rene, det er ikke de andre, eller at brahmanene er Brahmas 
ektefødte sønner, født av Brahmas munn, født av Brahma og skapt 
av Brahma eller at de er Brahmas arvinger, Våsettha. Og hvorfor 
ikke? Hvis noen fra en av disse fire samfunnsklassene blir en munk 
og en ærverdig som har kvittet seg med negative tendenser i sinnet, 
har gjennomført treningen, gjort det som skal gjøres, lagt fra seg 
børa, nådd fram til målet, kvittet seg med alt som binder til ny 
tilblivelse og nådd frihet gjennom fullkommen forståelse, da kan 
han med rette, og ikke med urette, kalles den høyeste av dem alle. 
For lov og rett er det beste for folk, både her og 1 den neste verden. 
Nå skal du høre hvordan du kan vite at lov og rett er det beste for 
folk, både her og i den neste verden, Våsettha. Kong Pasenadi av 
Kosala vet at Gotama har gått ut fra Sakya-klanen, som er kongens 
naboer og vasaller. Sakyaene yter kong Pasenadi hjelp og støtte. De 
hilser ham med respekt, reiser seg for ham, legger håndflatene mot 
hverandre og løfter dem til hilsen og står til tjeneste for ham. Kong 
Pasenadi oppfører seg på samme måte overfor ham som har 
kommet fram til sannheten, fordi han tenker som så: *Er ikke 
Gotama av god ætt? Sammenlignet med ham er jeg av dårlig ætt. 
Gotama er sterk, jeg er svak. Gotama har et tiltalende utseende, det 
har ikke jeg. Og Gotama har stor innflytelse, det har ikke jeg.” Det 
er fordi kong Pasenadi av Kosala respekterer lov og rett, fordi han 
høyakter og verdsetter lov og rett at han hilser ham som har 
kommet fram til sannheten med respekt, reiser seg for ham, legger 
håndflatene mot hverandre og løfter dem til hilsen og står til 
tjeneste for ham. På denne måten kan du vite at lov og rett er det 
beste for folk, både her og i den neste verden, Våsettha. Dere som 
har forlatt hjemmet og gått ut i hjemløsheten, har forskjellige navn 
og kommer fra forskjellige ætter, familier og klaner, Våsettha. Hvis 
noen spør dere hvem dere er, kan dere svare at dere er munker og 
sakya-sønner. Den som har en sterk, fast, solid og grunnfestet tillit 
til ham som har kommet fram til sannheten, som ikke kan rokkes av 
noen filosof, brahman, gud eller Måra eller av noen annen i hele 


verden, kan med rette si: *Vi er Mesterens ektefødte 
sønner, født av hans munn, født av sannheten, skapt av sannheten 
og sannhetens arvinger.” Hvorfor? Fordi han som er kommet fram 
til sannheten kan kalles den legemliggjorte sannhet, den 
legemliggjorte Brahma, født av sannhet og født av Brahma. Langt 
om lenge, Våsettha, etter at ufattelige tidsrom er passert, kommer 
den tid da denne verden trekker seg sammen. Og når dette skjer, 
befinner de fleste vesener seg i stråleverdenen. Der består de av ren 
tanke, og glede er deres næring. I stråleskjær vandrer de selvlysende 
i rommet, og slik holder de seg gjennom lange tider. Langt om 
lenge, Våsettha, etter at ufattelige tidsrom er passert, kommer den 
tid da denne verden utvider seg igjen. Og når dette skjer, faller de 
fleste vesenene fra stråleverdenen og kommer hit. Også der består 
de av ren tanke, og glede er deres næring. I stråleskjær vandrer de 
selvlysende gjennom himmelrommet, og slik går det lang tid. På 
den tiden var verden bare vann, Våsettha, og det lå et stummende 
mørke over verden. Det fantes verken sol, måne eller stjerner. Dag 
og natt fantes ikke, og heller ikke uker, måneder, år eller årstider. 
Mann og kvinne fantes ikke. Vesenene ble bare regnet som vesener. 
Etter lang tid bredte det seg en velsmakende substans på vannet for 
disse vesenene. Den var som det laget av fløte som legger seg på 
toppen av melk som blir stående en stund. Den så fristende ut og 
luktet og smakte godt, og den lignet fløte eller smør, og var søt som 
den fineste honning. Et av vesenene ble nysgjerrig. *Hva kan dette 
være?” tenkte han, tok litt på fingeren og smakte på den. Og den 
smakte så godt at han fikk lyst på mer. Da de andre fikk se det, tok 
de også denne velsmakende substansen på fingeren og smakte på 
den. De fikk lyst på mer, og alle grep store klumper med hendene 
og stappet 1 seg. Da sluttet disse vesenene å være selvlysende, og 
solen og månen kom til syne. Deretter kom stjernene til syne, natt 
og dag oppsto, uker, måneder, år og årstider oppsto. Slik utviklet 
denne verden seg igjen. 


Nå levde disse vesenene lenge av den velsmakende 
substansen. Men da de hadde spist denne maten i lang tid, ble 
kroppene deres mer materielle, og noen av dem ble vakre, mens 
andre ikke ble så vakre. Og de som var vakre, foraktet de som ikke 
var så vakre, og sa: *Vi er vakrere enn dem! De er styggere enn 
oss!” Men som en følge av denne stoltheten og forfengeligheten 
forsvant den velsmakende substansen, og de ble stående i flokk og 
klage og jamre over at den var blitt borte. Etter at den velsmakende 
substansen var blitt borte, vokste det fram en slags sopp. Den så 
fristende ut og luktet og smakte godt, og den lignet fløte eller smør, 
og var søt som den fineste honning. Nå levde disse vesenene lenge 
av denne soppen. Men da de hadde spist denne maten i lang tid, ble 
kroppene deres mer materielle, og det ble større forskjell på de 
vakre og de stygge. Og de som var vakre, foraktet de andre og sa: 
*Vi er vakrere enn dem! De er styggere enn oss!” Men som en følge 
av denne stoltheten og forfengeligheten forsvant soppen, og de ble 
stående i flokk og klage og jamre over at den var blitt borte. Da 
vokste det fram slyngplanter som lignet på bambusskudd. De så 
fristende ut og luktet og smakte godt, og de lignet fløte eller smør, 
og var søt som den fineste honning. Nå levde disse vesenene lenge 
av disse slyngplantene. Men da de hadde spist denne maten i lang 
tid, ble kroppene deres enda mer materielle, og det ble enda større 
forskjell på de vakre og de stygge. Og de som var vakre, foraktet de 
som ikke var så vakre, og sa: *Vi er vakrere enn dem! De er 
styggere enn oss!” Men som en følge av denne stoltheten og 
forfengeligheten forsvant slyngplantene, og de ble stående i flokk og 
klage og jamre over at de var blitt borte. Deretter vokste det opp ris 
for dem på lysninger i skogen. Den var uten agner, ren, velluktende 
og appetittlig. Når de hadde hentet sine porsjoner om kvelden, var 
det grodd opp ny og moden ris om morgenen. Og når de hadde 
hentet sine porsjoner om morgenen, var det grodd opp ny og moden 
ris om kvelden, og åkeren sto like 


frodig. Dette ga dem mat i lang tid. Men jo mer de spiste 
av risen, jo mer materielle ble kroppene deres, og det ble enda 
større forskjell på vakre og stygge. Nå ble det også forskjell på 
kvinne og mann. De kunne ikke rive øynene løs fra hverandre. 
Kvinnene ble grepet av begjær etter mennene, og mennene ble 
grepet av begjær etter kvinnene. Begjæret brant i kroppen på dem, 
og flere henga seg til samleie. Da de andre fikk se dette, kastet de 
sand, aske og kumøkk på dem og ropte: "Fy for griseri! Slutt med 
det svineriet! Hvordan kan noen finne på å gjøre noe slikt med 
hverandre?” Når folk i noen distrikter fortsatt kaster sand, aske og 
kumøkk etter bruden, følger de derfor en gammel tradisjon som de 
selv har glemt opphavet til. Det som den gangen ble regnet som 
usømmelig, blir regnet som sømmelig nå til dags. Men de som lå 
med hverandre den gangen, slapp ikke inn i landsbyen igjen på flere 
måneder. Og fordi de som ville ligge med hverandre, så raskt ble 
beskyldt for umoral, bygde de hus for å skjule hva de holdt på med. 
Så var det en som var doven og tenkte: *Hvorfor skal jeg slite med å 
gå og hente ris både morgen og kveld? Kanskje jeg skulle hente så 
mye at det holder både til frokost og kveldsmat, slik at jeg bare 
behøver å gå en gang om dagen?” Som tenkt, så gjort. Og da en av 
de andre spurte om han ville være med og hente ris, fortalte han at 
han allerede hadde hentet til både frokost og kveldsmat. Den andre 
fulgte hans eksempel, men bar med seg ris for to dager. En annen 
fikk se det, og hentet ris for tre dager. Så hentet noen ris for fire, 
fem og opp til åtte dagers forbruk. Men da de begynte å spise den 
risen de hadde samlet sammen, var de rene riskornene dekt av 
agner og agnepulver. Åkeren var blitt glissen og hadde store 
områder med bar stubbmark. Da kom de sammen og jamret over 
det som var skjedd: *Nå har vi i sannhet stedt oss ille! Før besto vi 
av ren tanke, og glede var vår næring. I stråleskjær vandret vi 
selvlysende i rommet, og slik var det i lang tid. Men nå har vi falt 
fra stråleverdenen og kommet hit.” Og de snakket om alt som var 
skjedd med dem. 


"Og da vi begynte å spise den risen vi hadde samlet 
sammen, var de rene riskornene dekt av agner og agnepulver. 
Åkeren var blitt glissen og hadde store områder med bar stubbmark. 
La oss dele rismarkene og trekke opp grenser!” Og de delte 
rismarkene og trakk opp grenser. Men en av dem var grådig. Mens 
han passet på sin egen åkerlapp, stjal han en annens åker og spiste 
av risen der. De andre grep ham og sa: *Det var dårlig gjort av deg 
å ta en annens åker! Slikt må du ikke gjøre flere ganger!” *Nei, det 
skal jeg ikke gjøre,” svarte han. Men han stjal igjen, flere ganger. 
Hver gang tok de ham og ga ham de samme formaningene. Og noen 
ble så sinte at de slo ham med nevene, med steiner og med stokker. 
Slik oppsto tyveri, klander, løgn og straff. Så kom disse vesenene 
sammen igjen og sa til hverandre: *Det er ille at det har oppstått 
tyveri, klander, løgn og straff. Kanskje vi skulle velge en av oss som 
skal få rett til å være sint for det man bør være sint for, til å klandre 
der det bør klandres, og til å forvise den som bør forvises. Til 
gjengjeld kan vi gi ham noe av risen vår.” Så valgte de den 
kjekkeste, flotteste og sterkeste av flokken til dette. Han påtok seg 
vervet og de ga ham ris. Fordi han var valgt av folket, fikk han først 
tittelen *folkevalgt”. Han fikk også tittelen *adelsmann*, fordi han 
var en mann som beskyttet folks andeler av åkrene, og han ble kalt 
fyrste”, fordi han var den første og ypperste til å verge 
rettferdigheten. Slik oppsto adelen, ifølge de gamle fortellingene. 
Adelen kom fra folket og var av samme rot og av samme opphav 
som folket. Adelen ble innstiftet på lovlig vis. For lov og rett er det 
beste for folk, både her og i den neste verden. Nå var det noen som 
tenkte: *Det er ille at det har oppstått tyveri, klander, løgn, straff og 
forvisning. La oss forsøke å la være å gjøre det som er galt.” Dermed 
lot de være å gjøre noe galt. De ble kalt "brahmaner”, fordi de brøt 
ondskapens makt. Det bygde seg løvhytter ute i skogen og satt der 
og mediterte. De 


laget ikke mat selv, men gikk omkring i landsbyen morgen 
og kveld for å få mat. Så gikk de ut og mediterte i hyttene sine 
igjen. Da folk så at de mediterte, kalte de dem for mediterende. 
Andre orket ikke å meditere, men diktet bøker om visdom i stedet. 
Derfor kalte folk dem vedakyndige, fordi de hadde viten. Alle disse 
brahmanene ble regnet som de laveste den gangen, men nå til dags 
regnes de som de ypperste. Slik oppsto brahmanklassen, ifølge de 
gamle fortellingene. Brahmanklassen kom fra folket og var av 
samme rot og av samme opphav som folket. Brahmanklassen ble 
innstiftet på lovlig vis. For lov og rett er det beste for folk, både her 
og i den neste verden. Andre igjen giftet seg og slo inn på 
forskjellige yrker. De ble kalt *forskjellige”, eller borgere. Slik 
oppsto borgerklassen, ifølge de gamle fortellingene. Borgerne kom 
fra folket og var av samme rot og av samme opphav som folket. 
Borgerklassen ble innstiftet på lovlig vis. For lov og rett er det beste 
for folk, både her og i den neste verden. De som var igjen, ble 
jegere og tjenestefolk. De ble kalt tjenere. Slik oppsto tjenerklassen, 
ifølge de gamle fortellingene. Tjenerne kom fra folket og var av 
samme rot og av samme opphav som folket. Tjenerklassen ble 
innstiftet på lovlig vis. For lov og rett er det beste for folk, både her 
og i den neste verden. Så hendte det at en adelsmann var 
misfornøyd med det livet han levde. Han forlot hus og hjem og ble 
eneboer. Det samme gjorde en brahman, en borger og en tjener. Slik 
oppsto eneboerne fra de fire andre samfunnsklassene, ifølge de 
gamle fortellingene. Eneboerne kom fra folket og var av samme rot 
og av samme opphav som folket. Eneboerne som samfunnsklasse ble 
innstiftet på lovlig vis. For lov og rett er det beste for folk, både her 
og i den neste verden. Hvis en adelsmann oppfører seg dårlig både 
med kropp, tale og tanker og har skadelige teorier, fører alt dette til 
at han opplever smerte, fornedrelse, vonde kår og helvete etter 
døden, etter at kroppen er gått i oppløsning. Det samme vil skje 
med en brahman, en borger eller en tjener som oppfører seg dårlig 
både med kropp, tale og tanker og har skadelige teorier. Hvis en 
adelsmann oppfører seg godt både med kropp, tale og tanker og har 


rett syn, vil han oppleve lykke og komme til himmelen 
etter døden, etter at kroppen er gått i oppløsning. Det samme vil 
skje med en brahman, en borger eller en tjener som oppfører seg 
godt både med kropp, tale og tanker og har rett syn. Hvis en 
adelsmann oppfører seg både godt og dårlig med kropp, tale og 
tanker og har et blandet syn, vil han oppleve både lykke og lidelse 
etter døden, etter at kroppen er gått i oppløsning. Det samme vil 
skje med en brahman, en borger eller en tjener som oppfører seg 
både godt og dårlig med kropp, tale og tanker og har et blandet syn. 
Hvis en adelsmann har kontroll over kroppen, tankene og sinnet og 
utvikler de sju forutsetningene for oppvåkning, vil han oppleve 
fullkomment nibbana her og nå. Det samme vil skje med en 
brahman, en borger eller en tjener som har kontroll over kroppen, 
tankene og sinnet og utvikler de sju forutsetningene for oppvåkning. 
Hvis noen fra en av disse fire samfunnsklassene blir en munk og en 
ærverdig som har kvittet seg med negative tendenser i sinnet, har 
gjennomført treningen, gjort det som skal gjøres, lagt fra seg børa, 
nådd fram til målet, kvittet seg med alt som binder til ny tilblivelse 
og nådd frihet gjennom fullkommen forståelse, da kan han med 
rette, og ikke med urette, kalles den høyeste av dem alle. For lov og 
rett er det beste for folk, både her og i den neste verden. Den 
evigunge Brahma har uttalt dette verset, Våsettha: Blant dem som 
legger vekt på aner og byrd har adelen den fremste rang. Men den 
fremste blant guder og mennesker er den som har fullkommen 
kunnskap og atferd. Dette verset er godt sunget og ikke dårlig 
sunget av den evigunge Brahma. Det er godt sagt og ikke dårlig 
sagt, meningsfylt og ikke meningsløst, og jeg slutter meg til det. Jeg 
sier også dette, Vasettha: Blant dem som legger vekt på aner og 
byrd har adelen den fremste rang. 


Men den fremste blant guder og mennesker er den som har 
fullkommen kunnskap og atferd.” Slik talte Mesteren. Glade til sinns 
tok Våsettha og Bhåradvåja imot Mesterens ord. 


28. Såriputtas lovprisning av Buddha 
Sampasådantyasuttanta Innledning Begynnelsen på denne teksten er 
identisk med en episode i Mahåparinibbånasutta (tekst 16), og 
fortsettelsen kan ses som en utvidelse av denne. Samtalen er altså 
lagt til et tidspunkt svært sent i Buddhas karriere, og dette ble trolig 
regnet som en grei plassering av en panegyrikk som har form av en 
oppsummering av Buddhas gode egenskaper. En annen mulighet er 
selvsagt at suttaen er blitt komponert en tid etter Buddhas død. Alle 
elementene er kjent fra andre tekster, så redaktørene har i så fall 
bare behøvd å velge og vrake i det overleverte materialet og sette 
sammen en liste over de egenskapene de ønsket å ta med. Slike 
oppregninger av Buddhas egenskaper finner vi også i den senere 
mahåyånalitteraturen, så denne suttaen ga derfor muligens støtet til 
en hel sjanger i senere litteratur. Den kan også ses som 
representativ for en generell tendens til å forherlige Buddha, en 
tendens som bredte om seg i flere skoler etter hvert som tiden gikk. 
Det som er interessant å merke seg her, er at hovedvekten legges på 
Buddhas egenskaper som lærer, på hvordan han har forklart 
treningsveien. Og selv om også andre elementer har fått plass i 
denne teksten, ligger hovedvekten på de psykologiske og etiske 
aspektene av Buddhas lære. I senere tekster hender det at Buddhas 
evner til å utføre undere blir understreket. De er nevnt også her, 
men det sies klart og tydelig at disse "*"undrene” ikke er edle, og at 
de ikke er en følge av utryddelsen av mentale forurensninger. Dette 
stemmer overens med det synet på undere som kommer til uttrykk i 
Kevaddhasutta (tekst 11). 


Såriputtas lovprisning av Buddha Slik har jeg hørt det: En 
gang var Mesteren i Påvårikas mangolund i Nålanda. Da kom 
Såriputta bort og hilste ærbødig på ham, satte seg ned ved siden av 
ham og sa: *Jeg er overbevist om at det aldri har vært, aldri vil 
komme til å bli og heller ikke finnes noen annen filosof eller 
brahman som har dypere innsikt i oppvåkningen enn du, Mester!” 
*Det var da store og bombastiske ord du tok i munnen, Såriputta! 
Sannelig litt av et løvebrøl du kom med der! Da kjenner du vel alle 
fortidens ærverdige oppvåknede og har loddet sinnet og tankene 
deres slik at du vet hvilken oppførsel de hadde, hvilken visdom de 
hadde, hvilken lære og praksis de hadde og hvilken frigjøring de 
nådde fram til?” *Nei, Mester.” *Men da kjenner du sikkert alle 
framtidens ærverdige oppvåknede, Såriputta, og har loddet sinnet 
og tankene deres slik at du vet hvilken oppførsel de kommer til å få, 
hvilken visdom de kommer til å få, hvilken lære og praksis de 
kommer til ha og hvilken frigjøring de kommer til å nå fram til?” 
*Nei, Mester.” *Men da kjenner du sikkert vår egen tids ærverdige 
oppvåknede, Såriputta, og har loddet sinnet og tankene hans slik at 
du vet hvilken oppførsel han har, hvilken visdom han har, hvilken 
lære og praksis han har og hvilken frigjøring han har nådd fram 
til?” *Nei, Mester.” *Du har altså ikke loddet sinn og tanker til noen 
ærverdig oppvåknet, verken i fortid, framtid eller nåtid, Sriputta. 
Hvordan kan du da ta slike store ord i munnen og komme med en 
slik påstand, et slikt løvebrøl, som du gjorde?” *Nei, jeg har ikke 
loddet sinn og tanker til noen oppvåknet, verken i fortid, framtid 
eller nåtid, Mester. Men jeg kan trekke slutninger ut fra læren. Det 
er som en av kongens grensebyer, Mester, med kraftige murer og 
tårn på 


solide fundamenter og med bare én byport. Der står det en 
våken og forstandig portvakt som slipper inn kjente og viser bort 
ukjente. Når han går inspeksjonsrunden sin rundt byen, ser han ikke 
en eneste sprekk og ikke et eneste hull i muren, ikke så en katt kan 
komme gjennom engang. Derfor vet han at alle levende vesener av 
noen størrelse som vil ut eller inn av byen, må passere gjennom 
porten. På samme måte kan jeg trekke slutninger ut fra læren. Alle 
fortidens oppvåknede våknet til den uforlignelige og fullkomne 
oppvåkning etter at de først hadde overvunnet de fem hindringene, 
svekket forurensningene i sinnet med visdom, festet tanken på de 
fire festepunktene for oppmerksomheten, utviklet de sju 
oppvåkningsfaktorene og vunnet fram til den fullkomne og 
uforlignelige oppvåkning. Alle framtidens oppvåknede kommer til å 
vinne fram til oppvåkning på samme vis, og du, som er vår tids 
oppvåknede, har også våknet til den uforlignelige og fullkomne 
oppvåkning etter at du først har overvunnet de fem hindringene, 
svekket forurensningene 1 sinnet med visdom, festet tanken på de 
fire festepunktene for oppmerksomheten og utviklet de sju 
oppvåkningsfaktorene. En gang gikk jeg til deg for å lytte til læren, 
Mester. Da forklarte du slikt som har med lyse og mørke tendenser 
å gjøre, og hvert nytt punkt du la fram, var enda herligere enn det 
foregående. Mens jeg lyttet til denne undervisningen, fikk jeg en så 
dyp forståelse av læren at min tillit til deg som lærer ble 
grunnfestet. Jeg forsto at Mesteren har nådd full oppvåkning, 
Mesterens lære er godt forklart og elevfellesskapet er på rett vei. 
Noe annet som også er uovertruffent, Mester, er hvordan du 
forklarer hva som er sunt. De sunne læresetningene er læren om de 
fire festepunktene for oppmerksomheten, de fire rette bestrebelsene, 
de fire grunnlagene for suksess, de fem evnene, de fem kreftene, de 
sju oppvåkningsfaktorene og den edle åttedelte veien. Ved hjelp av 
disse kan en munk selv gjøre ende på sine mentale forurensninger, 
innse hvordan visdommen kan gjøre sinnet fritt, oppleve at 
befrielsen skjer i samme øyeblikk som han innser dette, og ta vare 
på det som han således har oppnådd. Dette er toppen av sunne 
læresetninger, Mester, og denne læren forstår du fullt ut. Noe 
høyere enn det du her har forstått, finnes ikke, og det finnes heller 
ingen annen filosof eller brahman som har bedre forståelse av de 
sunne læresetningene enn du. 


Noe annet som også er uovertruffent, Mester, er hvordan 
du forklarer sanseopplevelsene våre. Det finnes seks indre og ytre 
sansefelter: øye og former, øre og lyder, nese og dufter, tunge og 
smaker, kropp og berøringer og sinn og tanker. Dette er toppen av 
lære om sanseopplevelser, Mester, og denne læren forstår du fullt 
ut. Noe høyere enn det du her har forstått, finnes ikke, og det finnes 
heller ingen annen filosof eller brahman som har bedre forståelse av 
sanseopplevelsene enn du. Noe annet som også er uovertruffent, 
Mester, er din forklaring på hvordan fosteret kommer til verden. 
Dette kan skje på fire måter. Den første er at fosteret kommer ned i 
mors liv uten å vite det, oppholder seg der uten å vite det og 
kommer ut derfra som nyfødt uten å vite det. Den andre er at 
fosteret vet at det kommer ned i mors liv, men oppholder seg der 
uten å vite det og kommer ut derfra som nyfødt uten å vite det. Den 
tredje er at fosteret vet at det kommer ned i mors liv, vet at det 
oppholder seg der, men kommer ut derfra som nyfødt uten å vite 
det. Den fjerde er at fosteret vet at det kommer ned i mors liv, vet 
at det oppholder seg der og vet at det kommer ut derfra som nyfødt. 
Dette er en uovertruffen forklaring på hvordan fosteret kommer til 
verden. Noe annet som også er uovertruffent, Mester, er hvordan du 
underviser i kunsten å si hva andre tenker. Det er fire måter å gjøre 
dette på. Man kan for eksempel peke på en bevegelse og si: "Dette 
tenker du på, dette har du i tankene, dette har du i sinne.” Og 
samme hva som blir sagt, så er det slik og ikke annerledes. Dette er 
den første måten. Eller man ser kanskje ikke noen bevegelse, men 
har hørt noe fra et menneske, en ånd eller en gud, og kan si: "Dette 
tenker du på, dette har du i tankene, dette har du i sinne.” Og 
samme hva som blir sagt, så er det slik og ikke annerledes. Dette er 
den andre måten. Eller man ser kanskje ikke noen bevegelse og har 
ikke hørt noe fra et menneske, en ånd eller en gud, men hører noen 
si hva de tenker på, slik at man kan si: "Dette tenker du på, dette 
har du i tankene, dette har du i sinne.” Og samme hva som blir sagt, 
så er det slik og ikke annerledes. Dette er den tredje måten. Eller 
man ser kanskje ikke noen bevegelse og har ikke hørt noe fra et 
menneske, en ånd eller en gud, og har heller ikke hørt noen si hva 
de tenker på, men går inn i meditasjon der innledende og 
fastholdende tanker faller til ro slik at man i sitt eget sinn kan se 
inn i en annens sinn og si: *Siden denne personens mentale faktorer 
peker 


i den retningen, vil det straks oppstå en tanke om dette i 
sinnet hans.” Og samme hva som blir sagt, så er det slik og ikke 
annerledes. Dette er den fjerde måten. Dette er en uovertruffen 
undervisning i si hva andre tenker på. Noe annet som også er 
uovertruffent, Mester, er hvordan du underviser i å se klart, noe 
som også kan skje på fire måter. Sett at en munk eller en brahman 
er iherdig, energisk, utholdende, utrettelig og bruker tankene 
fornuftig slik at han oppnår en så dyp konsentrasjon at han 
betrakter nettopp denne kroppen fra fotsålene til hårspissene og ned 
igjen, omgitt av huden, fylt av mange slags urenheter: *I denne 
kroppen er det hodehår, kroppshår, negler, tenner, hud, kjøtt, sener, 
knokler, beinmarg, nyrer, hjerte, lever, mellomgolv, milt, lunger, 
tarmer, spiserør, magesekk, ekskrementer, galle, slim, puss, blod, 
svette, fett, tårer, vevsvæske, spytt, snørr, leddvæske og urin.” Dette 
er den første måten å se klart på. Eller han betrakter kroppen slik 
som jeg nettopp har nevnt og går deretter videre og betrakter 
kroppen som et skjelett dekket av hud, kjøtt og blod. Dette er den 
andre måten å se klart på. Eller han betrakter kroppen slik som her 
er nevnt og ser den også som et skjelett dekket av hud, kjøtt og 
blod, og går deretter videre og betrakter menneskets ubrutte 
bevissthetsstrøm som har fotfeste i begge verdener, både i denne 
verden og den andre verden. Dette er den tredje måten å se klart på. 
Eller han betrakter kroppen slik som her er nevnt og går deretter 
videre og betrakter menneskets ubrutte bevissthetsstrøm som ikke 
har fotfeste i noen verden, verken i denne verden eller i den andre 
verden. Dette er den fjerde måten å se klart på. Og dette er de 
uovertrufne måtene å se klart på. Noe annet som også er 
uovertruffent, Mester, er din lære om personlighetstypene. Det 
finnes sju personlighetstyper, Mester, nemlig den som er blitt fri på 
begge måter, den som er blitt fri gjennom visdom, den som baserer 
seg på kroppens vitnesbyrd, den som har oppnådd innsikt, den som 
er blitt fri gjennom tillit, den som følger læren og den som følger 
med på grunn av tillit. Dette er en uovertruffen lære om 
personlighetstypene. Noe annet som også er uovertruffent, Mester, 
er din lære om iherdige bestrebelser. Det finnes sju 
oppvåkningsfaktorer, Mester, nemlig oppmerksomhet, utforskning 
av fenomenene, iherdighet, glede, indre fred, konsentrasjon og 


sinnslikevekt. Dette er en uovertruffen lære om iherdige 
bestrebelser. Noe annet som også er uovertruffent, Mester, er din 
lære om progresjon. Det finnes fire slags progresjon, Mester. Det er 
progresjon som er slitsom og med langsom forståelse, progresjon 
som er slitsom og med rask forståelse, progresjon som er behagelig 
og med langsom forståelse, og progresjon som er behagelig og med 
rask forståelse. Progresjon som er slitsom og med langsom forståelse 
regnes som dårlig både på grunn av slitet og den langsomme 
forståelsen. Progresjon som er slitsom og med rask forståelse regnes 
som dårlig på grunn av slitet. Progresjon som er behagelig og med 
langsom forståelse regnes som dårlig på grunn av den langsomme 
forståelsen. Men progresjon som er behagelig og med rask forståelse 
regnes som god både fordi den er behagelig og fordi forståelsen er 
rask. Dette er en uovertruffen lære om progresjon. Noe annet som 
også er uovertruffent, Mester, er din undervisning i rett tale, om 
hvordan man ikke bør lyve, så splid blant andre eller være 
kranglevoren og aggressiv for å vinne en diskusjon, men tale vise og 
veloverveide ord som er verd å legge seg på minnet. Dette er en 
uovertruffen undervisning i rett tale. Noe annet som også er 
uovertruffent, Mester, er din undervisning i god oppførsel. Man bør 
være sannferdig og pålitelig, og man bør ikke komme med 
antydninger, hint, smiger og bakvaskelser, drevet av begjær etter 
stadig større inntekter. Man bør vokte sanseportene sine, spise med 
måte, være rettferdig, årvåken, flittig og iherdig, kunnskapsrik og 
oppmerksom, og man bør tale vennlig, opptre høvisk og være 
resolutt og omtenksom, ikke jage etter sansenytelser, men være 
oppmerksom og fornuftig. Dette er en uovertruffen undervisning i 
god oppførsel. Noe annet som også er uovertruffent, Mester, er 
hvordan du underviser i læren ut fra hvordan andre er i stand til å 
motta undervisningen. Det finnes fire måter å motta undervisning 
på. Ut fra din egen systematiske observasjon kan du se at hvis en 
person praktiserer det han blir undervist i, vil han knuse tre 
bindinger og bli en som går ut i strømmen. Han vil ikke falle 
tilbake, men være på sikker vei mot full oppvåkning. Ut fra din 
egen systematiske observasjon kan du se at hvis en annen person 
praktiserer det han blir undervist i, vil han knuse tre bindinger, 
svekke lidenskap, hat og forvirring og bli en som bare vender 
tilbake én gang. Bare én gang 


vil han falle tilbake til denne verden, og da vil han gjøre 
ende på lidelse. Ut fra din egen systematiske observasjon kan du se 
at hvis en tredje person praktiserer det han blir undervist i, vil han 
knuse de fem bindingene som holder ham fast på denne bredden. Så 
vil han bli spontant gjenfødt og deretter finne fullkomment nibbana 
uten å vende tilbake fra den verdenen. Ut fra din egen systematiske 
observasjon kan du se at hvis en fjerde person praktiserer det han 
blir undervist i, vil han knuse alle negative tendenser i sinnet, 
frigjøre sinnet gjennom visdom, vinne full innsikt og erkjennelse her 
og nå og hvile i denne. Dette er den uovertrufne måten du 
underviser på, ut fra hvordan andre er i stand til å motta 
undervisningen. Noe annet som også er uovertruffent, Mester, er 
hvordan underviser i læren ut fra en forståelse av hvordan andre 
oppnår frigjøring. Ut fra din egen systematiske observasjon kan du 
se at hvis en person praktiserer det han blir undervist i, vil han 
knuse tre bindinger og bli en som går ut i strømmen. Han vil ikke 
falle tilbake, men være på sikker vei mot full oppvåkning. Ut fra din 
egen systematiske observasjon kan du se at hvis en annen person 
praktiserer det han blir undervist i, vil han knuse tre bindinger, 
svekke lidenskap, hat og forvirring og bli en som bare vender 
tilbake én gang. Bare én gang vil han vende tilbake til denne 
verden, og da vil han gjøre ende på lidelse. Ut fra din egen 
systematiske observasjon kan du se at hvis en tredje person 
praktiserer det han blir undervist i, vil han knuse de fem bindingene 
som holder ham fast på denne bredden. Så vil han bli spontant 
gjenfødt og deretter finne fullkomment nibbana uten å falle tilbake 
fra den verdenen. Ut fra din egen systematiske observasjon kan du 
se at hvis en fjerde person praktiserer det han blir undervist i, vil 
han knuse alle negative tendenser i sinnet, frigjøre sinnet gjennom 
visdom, vinne full innsikt og erkjennelse her og nå og hvile i denne. 
Dette er den uovertrufne måten du underviser på, ut fra hvordan 
andre oppnår frigjøring. Noe annet som også er uovertruffent, 
Mester, er hvordan du forklarer læren om evighet. Det finnes tre 
lærer om evighet. Den ene er når en filosof eller en brahman ved 
hjelp av energi, flid, trening, iherdighet og rett bruk av tanken når 
fram til en slik sinnsfordypelse at han i den tilstanden kan huske 
mange tidligere oppholdssteder. Således husker han en fødsel, to 
fødsler og videre opp til flere hundre tusen fødsler: 


*Der het jeg det og det, jeg var av den og den ætt og 
klasse, nøt den og den mat, hadde de og de gleder og sorger og ble 
så og så gammel. Så falt jeg derifra og ble gjenfødt et annet sted. Og 
der het jeg det og det, — og han husker like mange detaljer her — 
Og så falt jeg derifra og ble gjenfødt her.” Slik husker han mange 
tidligere oppholdssteder, både detaljert og i store trekk. Og han sier: 
*Jeg kjenner fortiden og har sett verden trekke seg sammen og 
utvide seg. Men jeg kjenner ikke framtiden, og vet ikke om verden 
kommer til å fortsette å trekke seg sammen og utvide seg. Evig er 
selvet og verden, klippefast og urokkelig, og den frambringer intet 
nytt. Og selv om alle levende vesener dreier rundt i verdens 
kretsløp, dør og blir født igjen, er vi evige alle som en.” Dette er 
den første læren om evighet. Videre har vi en filosof eller brahman 
som ved hjelp av energi, flid, trening, iherdighet og rett bruk av 
tanken når fram til en slik sinnsfordypelse at han i den tilstanden 
kan huske mange tidligere oppholdssteder. Således husker han at 
universet har utvidet seg og trukket seg sammen en gang, to ganger, 
ja, opp til ti slike verdenssykluser husker han: 'Der het jeg det og 
det, jeg var av den og den ætt og klasse, nøt den og den mat, hadde 
de og de gleder og sorger og ble så og så gammel. Så falt jeg derifra 
og ble gjenfødt et annet sted. Og der het jeg det og det, — og han 
husker like mange detaljer her — Og så falt jeg derifra og ble 
gjenfødt her.” Slik husker han mange tidligere oppholdssteder, både 
detaljert og i store trekk. Og han sier: *Jeg kjenner fortiden og har 
sett verden trekke seg sammen og utvide seg. Men jeg kjenner ikke 
framtiden, og vet ikke om verden kommer til å fortsette å trekke seg 
sammen og utvide seg. Evig er selvet og verden, klippefast og 
urokkelig, og den frambringer intet nytt. Og selv om alle levende 
vesener dreier rundt i verdens kretsløp, dør og blir født igjen, er vi 
evige alle som en.” Dette er den andre læren om evighet. Videre har 
vi en filosof eller brahman, som ved hjelp av energi, flid, trening, 
iherdighet og rett bruk av tanken når fram til en slik 
sinnsfordypelse at han i den 


tilstanden kan huske mange tidligere oppholdssteder. 
Således husker han at universet har utvidet seg og trukket seg 
sammen ti ganger, tjue ganger, ja, opp til førti slike verdenssykluser 
husker han: *Der het jeg det og det, jeg var av den og den ætt og 
klasse, nøt den og den mat, hadde de og de gleder og sorger og ble 
så og så gammel. Så falt jeg derifra og ble gjenfødt et annet sted. Og 
der het jeg det og det, — og han husker like mange detaljer her — 
Og så falt jeg derifra og ble gjenfødt her.” Slik husker han mange 
tidligere oppholdssteder, både detaljert og i store trekk. Og han sier: 
* Jeg kjenner fortiden og har sett verden trekke seg sammen og 
utvide seg. Men jeg kjenner ikke framtiden, og vet ikke om verden 
kommer til å fortsette å trekke seg sammen og utvide seg. Evig er 
selvet og verden, klippefast og urokkelig, og den frambringer intet 
nytt. Og selv om alle levende vesener dreier rundt i verdens 
kretsløp, dør og blir født igjen, er vi evige alle som en.” Dette er 
den tredje læren om evighet. Og dette er den uovertrufne 
forklaringen av læren om evighet. Noe annet som også er 
uovertruffent, Mester, er hvordan du forklarer læren om kunnskap 
om tidligere oppholdssteder. Sett at en filosof eller en brahman ved 
hjelp av energi, flid, trening, iherdighet og rett bruk av tanken når 
fram til en slik sinnsfordypelse at han i den tilstanden kan huske 
mange tidligere oppholdssteder. Således husker han en fødsel, to 
fødsler og videre opp til flere hundre tusen fødsler: 'Der het jeg det 
og det, jeg var av den og den ætt og klasse, nøt den og den mat, 
hadde de og de gleder og sorger og ble så og så gammel. Så falt jeg 
derifra og ble gjenfødt et annet sted. Og der het jeg det og det, — 
og han husker like mange detaljer her — Og så falt jeg derifra og 
ble gjenfødt her.” Slik husker han mange tidligere oppholdssteder, 
både detaljert og i store trekk. Det finnes guder, Mester, som lever 
så lenge at det er umulig å telle årene eller regne ut levealderen 
deres. Likevel husker de sine tidligere oppholdssteder både detaljert 
og i store trekk, uansett om de i tidligere skikkelser hadde vært 
vakre eller stygge, bevisste, ubevisste eller verken bevisste eller 
ubevisste. Dette er den uovertrufne kunnskapen om tidligere 
oppholdssteder. 


Noe annet som også er uovertruffent, Mester, er hvordan 
du forklarer læren om kunnskap om hvordan vesener dør og blir 
født. Sett at en filosof eller en brahman ved hjelp av energi, flid, 
trening, iherdighet og rett bruk av tanken når fram til en slik 
sinnsfordypelse at han i den tilstanden får et rent klarsyn som 
overgår menneskets synsevne, slik at han ser hvordan vesener dør 
og blir født som gode eller dårlige, vakre eller stygge, lykkelige eller 
ulykkelige, alt etter hva de selv har gjort. Han ser at *disse 
vesenene har handlet ille i gjerninger, ord og tanker — de har 
snakket stygt om de edle og hatt feilaktige synspunkter som har fått 
dem til å oppføre seg dårlig, og etter døden, etter at kroppen er gått 
i oppløsning, har de falt i vonde kår i helvete. Men disse andre 
vesenene har handlet godt i gjerninger, ord og tanker — de har ikke 
snakket stygt om de edle og de har hatt rett forståelse som har fått 
dem til å oppføre seg godt, og etter døden, etter at kroppen er gått i 
oppløsning, har de blitt født i lykkelige kår i himmelens verden.” 
Slik ser han med rent klarsyn som overgår menneskets synsevne, 
hvordan vesener dør og blir født som gode eller dårlige, vakre eller 
stygge, lykkelige eller ulykkelige, alt etter hva de selv har gjort. 
Dette er den uovertrufne kunnskapen om hvordan vesener dør og 
blir født. Noe annet som også er uovertruffent, Mester, er din lære 
om kraftfulle gjerninger. Det er to slags kraftfulle gjerninger, 
Mester. Det finnes kraftfulle gjerninger som er verdslige, koblet til 
mentale forurensninger og kalles uedle. Og det finnes kraftfulle 
gjerninger som er uverdslige, som ikke er koblet til mentale 
forurensninger og som kalles edle. Hvilke kraftfulle gjerninger er 
verdslige, koblet til mentale forurensninger og kalles uedle? Det er 
når en munk eller en brahman er iherdig, energisk, utholdende, 
utrettelig og bruker tankene systematisk slik at han oppnår en så 
dyp konsentrasjon at han utfører mange forskjellige kraftfulle 
gjerninger. Fra å være en gjør han seg til mange, og fra å være 
mange gjør han seg til en. Han gjør seg usynlig og kommer til syne 
igjen. Han går like uhindret gjennom vegger og murer som om de 
skulle være luft. Han dykker ned i jorden og kommer opp igjen som 
om det skulle være vann. Han går på vannet uten å synke nedi, som 
om det skulle være fast grunn. Med korslagte bein ferdes han 
gjennom luften som fuglen på vingene. Han berører og stryker over 
sola og månen med handa si, enda så mektige og veldige de er, og 
han ferdes i sitt legeme helt opp til Brahmas verden. Dette er 


kraftfulle gjerninger som er verdslige, koblet til mentale 
forurensninger og kalles uedle, Mester. Og hvilke kraftfulle 
gjerninger er det som er uverdslige, som ikke er koblet til mentale 
forurensninger og som kalles edle? Det er når en munk tenker at 
han vil leve blant det som er motbydelig uten å betrakte det som 
motbydelig, og gjør det. Eller han tenker at han vil leve blant det 
som ikke er motbydelig og betrakte det som motbydelig, og gjør 
det. Eller han tenker at han vil leve blant både slikt som er 
motbydelig og slikt som ikke er motbydelig og betrakte det som 
ikke motbydelig, og gjør det. Eller han tenker at han vil leve blant 
både slikt som er motbydelig og slikt som ikke er motbydelig og 
betrakte det som motbydelig, og gjør det. Eller han tenker at han vil 
holde seg unna både slikt som er motbydelig og slikt som ikke er 
motbydelig og leve med oppmerksomhet, klar forståelse og likevekt 
1 sinnet. Dette er kraftfulle gjerninger er det som er uverdslige, som 
ikke er koblet til mentale forurensninger og som kalles edle, Mester. 
Dette er den uovertrufne lære om kraftfulle gjerninger. Dette forstår 
du fullt ut, Mester. Bortenfor dette finnes det ikke noe mer å forstå 
om denne saken, og det finnes ikke noen annen filosof eller 
brahman som vet mer enn deg om kraftfulle gjerninger. Det som en 
overbevist person kan oppnå ved hjelp av iherdighet, utholdenhet, 
standhaftighet, energisk innsats, flid og tålmodighet, det har du 
oppnådd, Mester. Du hengir deg verken til sansenytelser, som er 
mindreverdig, simpelt, vulgært, uedelt og unyttig, eller til 
selvplaging, som er smertefullt, uedelt og unyttig. Videre er du i 
stand til å gå lett, uanstrengt og utvungent inn i de fire 
meditasjonstilstandene der tankene faller til ro og der du kan glede 
deg over øyeblikket her og nå. Hvis derfor noen skulle spørre meg 
om det har vært noen filosof eller brahman før i tiden som har hatt 
dypere innsikt i oppvåkningen enn du, Mester, vil jeg svare nei. 
Hvis noen skulle spørre meg om det i framtiden vil være noen 
filosof eller brahman som kommer til å få dypere innsikt i 
oppvåkningen enn du, Mester, vil jeg svare nei. Hvis noen skulle 
spørre meg om det nå for tiden finnes noen filosof eller brahman 
som har dypere innsikt i oppvåkningen enn du, Mester, vil jeg svare 
nei. Hvis noen skulle spørre meg om det har vært noen filosof eller 
brahman før i tiden 


som har hatt like dyp innsikt i oppvåkningen som du, 
Mester, vil jeg svare ja. Hvis noen skulle spørre meg om det i 
framtiden vil være noen filosof eller brahman som kommer til å få 
like dyp innsikt i oppvåkningen som du, Mester, vil jeg svare ja. 
Hvis noen skulle spørre meg om det nå for tiden finnes neon filosof 
eller brahman som har like dyp innsikt i oppvåkningen som du, 
Mester, vil jeg svare nei. Men hvis noen spør meg hvorfor gir den 
høyeste anerkjennelse til den ene læreren, men ikke til den andre, 
svarer jeg at jeg har hørt og mottatt fra Mesteren selv at det fantes 
andre ærverdige fullkomment oppvåknede før i tiden som var hans 
likemenn hva oppvåkningen angår, og slike ærverdige og 
fullkomment oppvåknede kommer til å stå fram i framtiden også. 
Men jeg har også hørt og mottatt fra Mesteren selv at det umulig 
kan framstå to ærverdige og fullkomment oppvåknede i samme 
verdenssystem til samme tid. Noe slikt kan ikke skje. Hvis jeg 
besvarer disse spørsmålene slik, Mester, siterer jeg deg rett da? Eller 
siterer jeg deg feil? Forklarer jeg læren riktig? Eller vil en annen av 
dine elever da ha grunn til å klandre og kritisere meg?” «Hvis du 
besvarer disse spørsmålene slik, Sariputta, da siterer du meg rett og 
ikke feil. Da forklarer du læren riktig, og ingen annen av mine 
elever vil ha noen grunn til å klandre og kritisere deg.” Da munken 
Udayi hørte dette, sa han: *Det er enestående, Mester, det er 
storartet hvor beskjeden, tilfreds og tilbakeholden han som er 
kommet fram til sannheten, er. Til tross for at han som er kommet 
fram til sannheten, er så sterk og mektig, vil han ikke framheve seg 
selv. Hvis noen omvandrende asketer eller ledere for andre religiøse 
eller filosofiske retninger skulle oppdage bare så mye som én av 
disse egenskapene i seg selv, ville de ha proklamert det med faner 
og bannere! Det er enestående, Mester, det er storartet hvor 
beskjeden, tilfreds og tilbakeholden han som er kommet fram til 
sannheten, er. Til tross for at han som er kommet fram til 
sannheten, er så sterk og mektig, vil han ikke framheve seg selv.” 
*Merk deg dette, Udåyi: Den som er kommet fram til sannheten, er 
beskjeden, tilfreds og tilbakeholden. Til tross for at han er sterk og 
mektig, vil han ikke framheve 


seg selv. Hvis noen omvandrende asketer eller ledere for 
andre religiøse eller filosofiske retninger skulle oppdage bare så 
mye som én av disse egenskapene i seg selv, ville de ha proklamert 
det med faner og bannere! Så merk deg dette, Udayi: Den som er 
kommet fram til sannheten, er beskjeden, tilfreds og tilbakeholden. 
Til tross for at han er sterk og mektig, vil han ikke framheve seg 
selv.” Så henvendte Mesteren seg til Sariputta og sa: *Derfor skal du 
ofte resitere denne framstillingen av læren for munker, nonner, 
legmenn og legkvinner. Hvis noen skulle være uvettige nok til å 
tvile eller være usikre på ham som er kommet fram til sannheten, 
vil de kunne kvitte seg med en slik tvil eller usikkerhet etter å ha 
hørt denne framstillingen av læren.” På denne måten uttalte 
Sariputta sin lovprisning framfor Mesteren selv. Derfor blir denne 
framstillingen av læren kalt *Lovprisning”. 


29. Den herlige forklaringen Pasadikasutta Innledning Som 
vi tidligere har sett, fantes det et spennende mangfold av filosofiske, 
asketiske og religiøse grupper og ordener på Buddhas tid. Flere av 
disse levde omtrent på samme måte som Buddha og hans elever, og 
det fantes en rekke likhetstrekk og forskjeller mellom dem. En slik 
gruppe eller orden var jainene. Det er litt usikkert hvem som 
grunnla jain-ordenen. En person som ble kalt Mahåvira er omtalt, 
men dette var egentlig ikke noe navn. Mahåvira var en hederstittel 
som betyr "Den store helt”, og enkelte ganger ble denne tittelen 
også brukt om Buddha. I de buddhistiske tekstene nevnes Nigantha 
Naåthaputta som den tidens fremste jain-lærer, og jainene kalles 
niganthaer. Det er mulig at Nigantha var identisk med * Mahavtra”. 
Både denne teksten og Sarigitisutta (tekst 33) forteller at da 
Nigantha døde, oppsto strid og splittelse blant jainene. Dette må ha 
skjedd da Buddha selv var gammel, og det ga støtet til at Buddhas 
elever begynte å oppsummere læren for å unngå å komme i samme 
uføre når læreren deres døde. Disse forsøkene på å oppsummere og 
systematisere læren ser ut til å ha foregått gjennom flere stadier. 
Denne teksten kan ses som en forholdsvis tidlig og ikke særlig 
systematisk oppsummering av viktige punkter i læren. Foregående 
tekst (tekst 28), Saåriputtas lovprisning av Buddha, kan også være 
et slikt forsøk på en oppsummering. Sanigttisutta prøver å forbedre 
dette ved å sette lærepunktene inn i et numerisk system. Men dette 
systemet ble likevel ikke særlig oversiktlig, noe som Dasuttarasutta 
(tekst 34) igjen prøver å forbedre ved å stramme inn det numeriske 
systemet og legge det inn i en striktere mal. Dette skal vi se 
nærmere på i innledningen til disse to suttaene. 


For først å fastslå Buddhas kvalifikasjoner som lærer, noe 
som i utgangspunktet er nødvendig for at læren hans skal ha noen 
vekt, begynner teksten så med en drøfting av forskjellige lærere, 
deres læresystemer og deres elever. Deretter blir hovedpunkter i 
Buddhas lære lagt fram. Oppsummeringen begynner med en liste 
over det som kalles "faktorer som bidrar til oppvåkning” 
(bodhipakkhiyadhammå): "oppmerksomhet på de fire 
hovedområdene, de fire rette bestrebelsene, de fire grunnlagene for 
suksess, de fem evnene, de fem kreftene, de sju 
oppvåkningsfaktorene og den edle åttedelte veien”. Denne listen på 
37 bodhipakkhiyadhammå (noen ganger omtalt som 7 
bodhipakkhiyadhamma, fordi punktene er samlet i sju grupper) gir 
hele Buddhas lære i et nøtteskall. Vi finner den igjen i en rekke 
tekster i alle buddhistiske skoler, så dette utgjør en felles plattform 
for alt som kan kalles buddhisme. Siden teksten tok utgangspunkt i 
krangelen mellom jainene, følger så noen råd om hvordan man bør 
håndtere avvikende fortolkninger av læren. Deretter tar teksten opp 
forskjellige punkter som andre kritiserer Buddhas elever for. Et 
interessant punkt er at det ser ut til at de ble kritisert for å prøve å 
finne lykke! Dette har klare paralleller til debatter internt i dagens 
buddhistmiljøer, der noen kritiserer andre for å praktisere en såkalt 
"feel-g00d”-buddhisme, som visstnok *bare” skal gå ut på å prøve å 
finne lykke i livet. Buddhas svar på denne kritikken er å vise til at 
det finnes to slags lykke. Man kan søke verdslig og lavtstående 
lykke, eller man kan søke en edel og frigjørende lykke, noe som 
overhodet ikke er kritikkverdig. Disse formene blir så videre 
forklart. Et annet kritikkpunkt er at Buddhas elever ikke oppnår 
stabile resultater. Her aner vi forløperen for den senere 
mahåyånabuddhismens kritikk av de tidlige skolene, der de hevdet 
at en som var blitt ærverdig (arahant), kunne få tilbakefall. Andre 
kritikkpunkter går ut på at Buddha ikke har noen lære om livet etter 
døden. Buddha avviser kritikken og sier at slike spekulasjoner ikke 
fører til frigjøring og oppvåkning. Hans lære handler om å finne 
indre fred, erkjennelse og oppvåkning, ikke om filosofiske 
spekulasjoner. Og han presiserer at den beste måten å overvinne og 
eliminere unyttige teorier på, er å praktisere 
oppmerksomhetstrening, eller 


innsiktsmeditasjon som det også kalles. 


Den herlige forklaringen Slik har jeg hørt det: En gang da 
Mesteren var hos sakyaene, holdt han til i huset til sakyafamilien 
Vedhafifia. Akkurat da var Nigantha Nåthaputta nettopp avgått ved 
døden i Påvi. Etter at han var død, ble niganthaene splittet i to 
fraksjoner som diskuterte, kjeftet, kranglet og såret hverandre med 
harde ord: *Du forstår ikke denne lære og disiplin, men det gjør jeg! 
Hvordan skulle vel du kunne forstå den?” *Du tar feil! Jeg har rett!” 
*Du er usaklig! Jeg holder meg til saken!” *Det du burde ha nevnt 
først, nevner du på slutten, og det du burde ha nevnt sist, nevner du 
først!” *Metoden din er helt bakvendt!” * Argumentet ditt er 
gjendrevet, innrøm at du er slått!” *Nå kan du jo bare prøve å vri 
deg unna det du har sagt!” Det var nesten som om Nigantha 
Nåthaputtas nærmeste elever skulle gå rett i strupen på hverandre. 
Nigantha Nåthaputtas hvitkledde legdisipler var også misfornøyde 
og utilfredse med en lære og en treningsdisiplin som de innså var 
uklart presentert og dårlig forklart, siden den ikke ga noen 
resultater og ikke førte til fred, og som heller ikke var lagt fram av 
en som virkelig hadde nådd fram til full oppvåkning. Og nå hadde 
de ikke lenger noen autoritet å støtte seg til. Novisen Cunda hadde 
tilbrakt regntiden i Påva. Nå kom han til Ananda, hilste høflig på 
ham og satte seg ned sammen med ham. Så fortalte han at Nigantha 
Naåthaputta var død, og han fortalte også om de stridighetene som 
hadde oppstått blant tilhengerne hans. *Dette er noe Mesteren 
burde få høre om,” sa Ånanda. *La oss gå til Mesteren og fortelle 
ham om det som har skjedd.” *Ja, det gjør vi,” svarte Cunda. 


Så gikk Cunda og Ananda bort til Mesteren, hilste høflig på 
ham og satte seg ned sammen med ham. Da de hadde satt seg, sa 
Ananda: *Novisen Cunda forteller at Nigantha Nåthaputta er død, 
Mester.” Og Ananda fortalte videre om de stridighetene som hadde 
oppstått etter Niganthas død. "Tenk deg en lærer som ikke har nådd 
fram til full oppvåkning, Cunda, og tenk deg videre en lære som er 
uklart presentert og dårlig forklart, som heller ikke gir noen 
resultater eller fører til fred og som er lagt fram en som ikke har 
nådd fram til full oppvåkning. Tenk deg videre en elev som ikke 
praktiserer denne læren særlig grundig, som ikke har mestret den og 
ikke følger den i alle detaljer, men som har forlatt læren. Så kan det 
hende at noen sier til denne eleven: *Dette er bra, min venn, dette 
har du fordel av. Læreren har ikke nådd fram til full oppvåkning, 
læren er uklart presentert, dårlig forklart, gir ingen resultater og 
fører ikke til fred, og den er lagt fram av en som ikke har nådd fram 
til full oppvåkning. Du praktiserer ikke denne læren særlig grundig. 
Du har ikke mestret den, du følger den heller ikke i alle detaljer, 
men har forlatt den.” På den måten vil en slik lærer og en slik lære 
ville fortjene kritikk, Cunda, men eleven ville fortjene ros. Men hvis 
noen sier til denne eleven at han skal gå og praktisere i samsvar 
med den læren denne læreren hans har lagt fram, da vil både han 
som kommer med en slik oppfordring, oppfordringen 1 seg selv og 
han som følger denne oppfordringen, oppnå meget dårlige 
resultater. Hvorfor? Jo, fordi læren er uklart presentert og dårlig 
forklart. Den gir ingen resultater og fører ikke til fred, og den er 
lagt fram av en som ikke har nådd fram til full oppvåkning. Tenk 
deg så en lærer som ikke har nådd fram til full oppvåkning, Cunda, 
og tenk deg videre en lære som er uklart presentert og dårlig 
forklart, som heller ikke gir noen resultater eller fører til fred og 
som er lagt fram en som ikke har nådd fram til 


full oppvåkning. Tenk deg videre en elev som praktiserer 
denne læren omhyggelig, som har mestret den og følger den i alle 
detaljer, som altså lever i samsvar med denne læren. Til ham kan 
man si: Dette er ikke bra, min venn. Dette har du ingen fordel av. 
Læreren har ikke nådd fram til full oppvåkning, læren er uklart 
presentert, dårlig forklart, gir ingen resultater og fører ikke til fred, 
og den er lagt fram av en som ikke har nådd fram til full 
oppvåkning. Likevel praktiserer du denne læren omhyggelig. Du har 
mestret den og følger den i alle detaljer, og lever altså i samsvar 
med denne læren.” På den måten vil både læreren, selve læren og 
eleven fortjene kritikk, Cunda. Hvis noen sier til denne eleven at 
han forstår mye og sikkert vil øke sin forståelse, da vil både han 
som kommer med en slik ros, rosen i seg selv og han som blir rost, 
oppnå meget dårlige resultater. Hvorfor? Jo, fordi læren er uklart 
presentert og dårlig forklart. Den gir ingen resultater og fører ikke 
til fred, og den er lagt fram av en som ikke har nådd fram til full 
oppvåkning. Tenk deg en lærer som ikke har nådd fram til full 
oppvåkning, Cunda, og tenk deg videre en lære som er uklart 
presentert og dårlig forklart, som heller ikke gir noen resultater 
eller fører til fred og som er lagt fram en som ikke har nådd fram til 
full oppvåkning. Tenk deg videre en elev som ikke praktiserer 
denne læren særlig grundig, som ikke har mestret den og ikke følger 
den i alle detaljer, men som har forlatt læren. Så kan det hende at 
noen sier til denne eleven: *Dette er bra, min venn, dette har du 
fordel av. Læreren har ikke nådd fram til full oppvåkning, læren er 
uklart presentert, dårlig forklart, gir ingen resultater og fører ikke 
til fred, og den er lagt fram av en som ikke har nådd fram til full 
oppvåkning. Du praktiserer ikke denne læren særlig grundig. Du har 
ikke mestret den, du følger den heller ikke i alle detaljer, men har 
forlatt den.” På den måten vil en slik lærer og en slik lære ville 
fortjene kritikk, Cunda, men eleven ville fortjene ros. 


Men hvis noen sier til denne eleven at han skal gå og 
praktisere i samsvar med den læren denne læreren hans har lagt 
fram, da vil både han som kommer med en slik oppfordring, 
oppfordringen 1 seg selv og han som følger denne oppfordringen, 
oppnå meget dårlige resultater. Hvorfor? Jo, fordi læren er uklart 
presentert og dårlig forklart. Den gir ingen resultater og fører ikke 
til fred, og den er lagt fram av en som ikke har nådd fram til full 
oppvåkning. Tenk deg så en lærer som har nådd fram til full 
oppvåkning, Cunda, og tenk deg videre en lære som er klart 
presentert og godt forklart, som gir gode resultater og fører til fred, 
og som er lagt fram en som har nådd fram til full oppvåkning. Tenk 
deg videre en elev som ikke praktiserer denne læren særlig grundig, 
som ikke har mestret den og ikke følger den i alle detaljer, men som 
har forlatt læren. Til ham kan man si: *'Dette er ikke bra, min venn. 
Dette har du ingen fordel av. Læreren har nådd fram til full 
oppvåkning, læren er klart presentert og godt forklart. Den gir gode 
resultater og fører til fred, og den er lagt fram av en som har nådd 
fram til full oppvåkning. Likevel praktiserer du ikke denne læren 
særlig grundig. Du har ikke mestret den og følger den ikke i alle 
detaljer, men har forlatt læren.” På den måten fortjener læreren og 
læren ros, men eleven fortjener kritikk. Hvis noen sier til denne 
eleven at han skal gå og praktisere i samsvar med den læren denne 
læreren hans har lagt fram, da vil både han som kommer med en 
slik oppfordring, oppfordringen 1 seg selv og han som følger denne 
oppfordringen, oppnå meget gode resultater. Hvorfor? Jo, fordi 
læreren har nådd fram til full oppvåkning, læren er klart presentert 
og godt forklart. Den gir gode resultater og fører til fred, og den er 
lagt fram av en som har nådd fram til full oppvåkning, Cunda. Tenk 
deg så en lærer som har nådd fram til full oppvåkning, Cunda, og 
tenk deg videre en lære som er klart presentert og godt forklart, 
som gir gode resultater og fører til fred, og som er lagt fram en som 
har nådd fram til full oppvåkning. Tenk deg videre en elev som 
praktiserer denne læren omhyggelig, som har mestret den og 


følger den i alle detaljer, som altså lever i samsvar med 
denne læren. Til ham kan man si: "Dette er bra, min venn. Dette har 
du fordel av. Læreren har nådd fram til full oppvåkning, læren er 
klart presentert og godt forklart. Den gir gode resultater og fører til 
fred, og den er lagt fram av en som har nådd fram til full 
oppvåkning. Og du praktiserer denne læren omhyggelig. Du har 
mestret den og følger den i alle detaljer, og lever altså i samsvar 
med denne læren. På den måten fortjener både læreren, læren og 
eleven ros. Hvis noen da sier til denne eleven at han skal fortsette 
og praktisere i samsvar med den læren denne læreren hans har lagt 
fram, da vil både han som kommer med en slik oppfordring, 
oppfordringen i seg selv og han som følger denne oppfordringen, 
oppnå meget gode resultater. Hvorfor? Jo, fordi læreren har nådd 
fram til full oppvåkning, læren er klart presentert og godt forklart. 
Den gir gode resultater og fører til fred, og den er lagt fram av en 
som har nådd fram til full oppvåkning, Cunda. Sett videre at en 
ærverdig lærer som selv har oppnådd full oppvåkning, står fram i 
verden, Cunda. Læren blir klart presentert og godt forklart. Den gir 
gode resultater og fører til fred, og den blir lagt fram av en som har 
nådd fram til full oppvåkning. Men elevene hans har ikke blitt fullt 
utlært i den gode lære ennå. De har heller ikke fullført alle aspekter 
av den treningen som er blitt tydelig forklart og begrunnet for både 
dem selv og for andre, før læreren deres dør. Når læreren deres dør, 
blir de meget ulykkelige. Hvorfor? Jo, de sier til hverandre: "Denne 
ærverdige læreren som selv har oppnådd full oppvåkning, sto fram i 
verden for oss. Han har presentert læren klart og forklart den godt. 
Den gir gode resultater og fører til fred, og den ble lagt fram av en 
som hadde nådd fram til full oppvåkning. Men vi er ikke blitt fullt 
utlært i den gode lære ennå. Vi har heller ikke fullført alle aspekter 
av den treningen som er blitt tydelig forklart og begrunnet både for 
oss selv og for andre. Og nå er læreren vår død!” Derfor blir elevene 
meget ulykkelige, Cunda. Sett videre at en ærverdig lærer som selv 
har oppnådd full oppvåkning, står fram i verden, Cunda. Læren blir 
klart presentert og godt forklart. Den gir gode 


resultater og fører til fred, og den blir lagt fram av en som 
har nådd fram til full oppvåkning. Elevene hans har blir fullt utlært 
i den gode lære. De fullfører alle aspekter av den treningen som er 
blitt tydelig forklart og begrunnet for både dem selv og for andre, 
og deretter dør læreren deres. Når læreren deres dør, blir de ikke så 
ulykkelige. Hvorfor? Jo, de sier til hverandre: "Denne ærverdige 
læreren som selv har oppnådd full oppvåkning, sto fram i verden for 
oss. Han har presentert læren klart og forklart den godt. Den gir 
gode resultater og fører til fred, og den ble lagt fram av en som 
hadde nådd fram til full oppvåkning. Vi har blitt fullt utlært i den 
gode lære. Vi har fullført alle aspekter av den treningen som er blitt 
tydelig forklart og begrunnet både for oss selv og for andre. Men nå 
er læreren vår død.” Derfor blir de ikke så ulykkelige, Cunda. Hvis 
et treningssystem ikke har en lærer som er gammel og erfaren, som 
har lang ansiennitet som munk og har nådde en ærverdig alder, da 
er dette treningssystemet ufullkomment selv om den fyller de andre 
kriteriene. Men hvis det har en slik lærer, da er dette 
treningssystemet fullkomment så sant det fyller de øvrige kriteriene, 
Cunda. Men hvis et treningssystem ikke har elever som er eldre 
munker som er vise og lærde, som oppfører seg klokt og har nådd 
fram til målet, som kan forklare den gode læren, som vet å 
gjendrive avvikende synspunkter ved å henvise til læren, og som er 
i stand til å gi en velbegrunnet framstilling av læren, da er dette 
treningssystemet ufullkomment selv om det fyller de andre 
kriteriene. Men hvis det har slike munker, da er dette 
treningssystemet fullkomment så sant det fyller de øvrige kriteriene, 
Cunda. Men hvis et treningssystem ikke har elever som er 
middelaldrende eller yngre munker ... elever som er eldre, 
middelaldrende eller yngre nonner ... og hvis det heller ikke har 
mannlige eller kvinnelige legelever som er borgere og kler seg i 
hvitt, uansett om de lever i sølibat eller ikke ... og hvis 
treningssystemet ikke blomstrer og florerer, brer seg og blir kjent av 
flere, vidt utbredt og godt forklart for folk ... hvis det ikke når den 
høyeste anerkjennelse og ry, da er dette treningssystemet 
ufullkomment selv om det fyller de andre kriteriene. 


Men hvis dette treningssystemet har og oppnår alt dette, 
da er dette treningssystemet fullkomment så sant det fyller de 
øvrige kriteriene, Cunda. Nå er det imidlertid så at jeg en ærverdig 
lærer som har stått fram i verden etter at jeg selv har oppnådd full 
oppvåkning, Cunda. Læren er klart presentert og godt forklart. Den 
gir gode resultater og fører til fred, og den er blitt lagt fram av en 
som har nådd fram til full oppvåkning. Elevene mine har blir fullt 
utlært i den gode lære. De fullfører alle aspekter av den treningen 
som er blitt tydelig forklart og begrunnet for både dem selv og for 
andre. Jeg er en lærer som er gammel og erfaren, Cunda. Jeg har 
lang ansiennitet som munk og har nådd en ærverdig alder. Nå har 
jeg elever som er eldre munker som er vise og lærde, som oppfører 
seg klokt og har nådd fram til målet, som kan forklare den gode 
læren, som vet å gjendrive avvikende synspunkter ved å henvise til 
læren, og som er i stand til å gi en velbegrunnet framstilling av 
læren. Jeg har også elever som er middelaldrende eller yngre 
munker ... elever som er eldre, middelaldrende eller yngre nonner 
... og jeg har mannlige og kvinnelige legelever som er borgere og 
kler seg i hvitt, og noen av dem lever i sølibat mens andre ikke gjør 
det ... og dessuten blomstrer og florerer treningssystemet mitt. Det 
brer seg og blir kjent av flere, og det er vidt utbredt og godt forklart 
for folk. Om vi ser på de lærerene som har stått fram i verden i vår 
tid, Cunda, kan jeg ikke se noen lærer som har oppnådd like stor 
respekt og blitt like berømt som jeg. Om vi ser på de ordenene eller 
forsamlingene som finnes nå for tiden, kan jeg ikke se noen orden 
som har oppnådd like stor respekt og blitt like berømt som denne 
munkeordenen. Om noen skulle si om et treningssystem at det er 
komplett og rent i alle henseender, at det verken mangler noe eller 
inneholder noe overflødig, at det er godt beskrevet og forklart på 
alle måter, da ville det være en beskrivelse av nettopp dette 
treningssystemet. Uddaka Råmaputta pleide å si: 'Han ser, men ser 
ikke.” Hva mente han med det? Han mente at man ser klingen på 
en skarp barberkniv, men eggen ser man ikke. Men denne uttalelsen 
fra Uddaka Råmaputta var simpel, vulgær, platt, uedel og 
meningsløs, Cunda. Han snakket jo bare om en barberkniv. Men 
hvis man med rette skulle si: *Han ser, men ser ikke,” hva betyr det 
så? Hva er det man ser, men likevel 


ikke ser? Man ser at dette er et treningssystem som er 
komplett og rent i alle henseender, at det verken mangler noe eller 
inneholder noe overflødig, og at det er godt beskrevet og forklart på 
alle måter. Da ser man. Hvis man vil prøve å trekke fra noe for å 
gjøre det renere, da ser man ikke. Hvis man vil prøve å legge til noe 
for å gjøre det renere, da ser man heller ikke. Det er det som menes 
med: "Han ser, men ser ikke.” Om noen skulle si om et 
treningssystem at det er komplett og rent i alle henseender, at det 
verken mangler noe eller inneholder noe overflødig, at det er godt 
beskrevet og forklart på alle måter, da ville det være en beskrivelse 
av nettopp dette treningssystemet, Cunda. De læresetningene som 
jeg har erkjent og proklamert, skal dere derfor komme sammen og 
resitere i sin helhet, Cunda, slik at både hovedinnholdet og 
detaljene blir tatt godt vare på, og dere skal ikke strides om dem. På 
den måten vil dere vise medfølelse med verden, og dette 
treningssystemet vil vare lenge og være til nytte og glede for 
mange, til nytte, glede og lykke både for guder og mennesker. 
Hvilke læresetninger er så dette, Cunda? Det er oppmerksomhet på 
de fire hovedområdene, de fire rette bestrebelsene, de fire 
grunnlagene for suksess, de fem evnene, de fem kreftene, de sju 
oppvåkningsfaktorene og den edle åttedelte veien. Dette er 
læresetninger som jeg har erkjent og proklamert. Disse skal dere 
komme sammen og resitere 1 sin helhet, Cunda, slik at både 
hovedinnholdet og detaljene blir tatt godt vare på, og dere skal ikke 
strides om dem. På den måten vil dere vise medfølelse med verden, 
og dette treningssystemet vil vare lenge og være til nytte og glede 
for mange, til nytte, glede og lykke både for guder og mennesker. 
Slik skal dere trene sammen i harmoni, samstemthet og uten å 
krangle med hverandre. Hvis en av dere står fram i forsamlingen og 
snakker om læren, kan det hende dere andre mener at han har 
misforstått innholdet eller velger feil ord til å forklare saken med. 
Da skal dere verken rose ham eller skjelle ham ut, men spørre ham: 
*Hvilke ord egner seg best til å forklare dette innholdet, min venn?” 
Eller dere skal spørre: "Hva betyr disse ordene, min venn? Har de 
den eller den betydningen?” Hvis han da sier: *Disse ordene er best 
til å forklare dette innholdet,” eller: 'Dette er betydningen av disse 
ordene,” skal dere ikke rose eller kritisere ham, men få ham til å 


følge oppmerksomt med og så forklare betydningen eller 
ordene omhyggelig for ham. Så kan det hende at en av dere står 
fram i forsamlingen og snakker om læren, og dere andre mener at 
han har misforstått innholdet, men likevel bruker riktige ord. Da 
skal dere verken rose ham eller skjelle ham ut, men spørre ham: 
*Hva betyr disse ordene, min venn? Har de den eller den 
betydningen?” Hvis han da svarer: "Dette er betydningen av disse 
ordene,” skal dere ikke rose eller kritisere ham, men få ham til å 
følge oppmerksomt med og så forklare betydningen omhyggelig for 
ham. Eller det kan hende at en av dere står fram i forsamlingen og 
snakker om læren, og dere andre mener at han har forstått 
innholdet, men bruker feil ord. Da skal dere verken rose ham eller 
skjelle ham ut, men spørre ham: "Hvilke ord egner seg best til å 
forklare dette innholdet, min venn?” Hvis han da sier: *Disse 
ordene er best til å forklare dette innholdet,” skal dere ikke rose 
eller kritisere ham, men få ham til å følge oppmerksomt med og så 
forklare ordene omhyggelig for ham. Eller det kan hende at en av 
dere står fram i forsamlingen og snakker om læren, og dere andre 
mener at han har forstått innholdet og bruker riktige ord. Da bør 
dere rose og applaudere ham og si at det er bra. Og dere bør si: "Vi 
er heldige, min venn, vi er sannelig heldige som har en blant oss 
som har så god forståelse av innholdet og ordene.” Jeg gir 
undervisning i en ny lære som stopper de negative tendensene i 
sinnet her og nå, Cunda. Jeg underviser ikke bare 1 en lære som 
forhindrer negative tendenser i sinnet i framtiden. Jeg underviser 1 
en lære som både stopper de negative tendensene i sinnet her og nå 
og forhindrer at de oppstår i framtiden, Cunda. Derfor skal dere 
bare bruke den kappen jeg har godkjent for dere, som vern mot 
kulde, varme, vind, sol, fluer, mygg og slanger. Den maten jeg har 
godkjent for dere, skal dere bare spise for å holde kroppen sunn og 
frisk og oppegående slik at dere kan praktisere treningen, mens dere 
tenker at på denne måten overvinner dere gamle følelser og 
forhindrer at nye følelser oppstår. Da lever dere bra, og ingen kan 
klandre dere. De boligene jeg har godkjent for dere, skal dere bare 
bruke som vern mot kulde, varme, vind, sol, fluer, mygg og slanger, 
som ly for årstidenes vekslinger og for å trekke dere tilbake i 
enerom. De medisinene og legemidlene jeg har godkjent for dere, 
skal dere bare bruke til å lindre sykdomssmerter og ta vare på 
helsen deres. 


Nå kan det hende at omvandrende asketer som følger 
andre praksisformer, hevder at de som følger Buddhas lære, prøver 
å finne lykke. I så fall skal dere svare slik, Cunda: *Hva mener dere 
med å prøve å finne lykke? Det finnes jo mange forskjellige måter å 
prøve å finne lykke på.” Det finnes fire måter å prøve å finne lykke 
på som er lavtstående, vulgære, platte, uedle og meningsløse, 
Cunda. De fører verken til frigjøring, lidenskapsløshet, avslutning, 
fred, innsikt, oppvåkning eller nibbana. Hvilke fire er det? Den 
første er hvis en tosk finner glede og tilfredsstillelse i å drepe 
levende vesener. Den andre er hvis noen finner glede og 
tilfredsstillelse i å ta noe som ikke blir gitt ham. Den tredje er hvis 
noen finner glede og tilfredsstillelse i å snakke usant. Den fjerde er 
hvis noen lever omgitt av all slags luksus som tilfredsstiller alle de 
fem sanser. Dette er de fire måtene å prøve å finne lykke på som er 
lavtstående, vulgære, platte, uedle og meningsløse, Cunda. De fører 
verken til frigjøring, lidenskapsløshet, avslutning, fred, innsikt, 
oppvåkning eller nibbana. Da kan det hende at omvandrende 
asketer som følger andre praksisformer, spør om det er disse fire 
måtene Buddhas elever finner lykke på. Da skal dere svare at slik er 
det ikke, for de ville i så fall ikke snakke sant om dere. De ville spre 
falske rykter og snakke usant om dere. Det finnes fire andre måter å 
finne lykke på, Cunda, som fører til frigjøring, lidenskapsløshet, 
avslutning, fred, innsikt, oppvåkning og nibbana. Hvilke fire er det? 
Sett at en munk isolerer seg både fra sansenytelser og fra usunne 
ideer og går inn i første meditasjonstilstand, Cunda — den som 
fødes av ensomhet og inneholder både innledende og fastholdende 
tanker, glede og velvære — og forblir i den. Dette er den første 
måten å finne lykke på. Deretter bringer munken de innledende og 
fastholdende tanker til ro, Cunda, og går inn i andre 
meditasjonstilstand — en indre fred og konsentrasjon av sinnet, som 
fødes av fordypelse og inneholder glede og velvære, men ikke de 
innledende eller fastholdende tanker, — og forblir i den. Dette er 
den andre måten å finne lykke på. Deretter søker ikke munken 
lenger glede, Cunda, men hviler i likevekt. Med oppmerksomhet og 
klar forståelse føler han legemlig velvære, og går inn i tredje 


meditasjonstilstand, — den som de edle omtaler slik: 
"Lykkelig lever den som er oppmerksom og som har likevekt i 
sinnet!” — og forblir i den. Dette er den tredje måten å finne lykke 
på. Deretter forlater munken velvære og lidelse. Han legger tidligere 
gleder og sorger bak seg og går inn i fjerde meditasjonstilstand, — 
den som kjennetegnes av den reneste oppmerksomhet og 
sinnslikevekt, uten verken behag eller ubehag, — og forblir i den. 
Dette er den fjerde måten å finne lykke på. Det er de fire måtene å 
finne lykke på, Cunda, som fører til frigjøring, lidenskapsløshet, 
avslutning, fred, innsikt, oppvåkning og nibbana. Hvis 
omvandrende asketer som følger andre praksisformer, spør om det 
er disse fire måtene Buddhas elever finner lykke på, skal dere svare 
at slik er det. For da snakker de sant om dere. Da sprer de ingen 
falske rykter og ingen usannheter om dere. Så kan det hende at 
omvandrende asketer som følger andre praksisformer, spør: *Men 
hvilke frukter og hvilke fordeler kan man forvente hvis man finner 
lykken på disse fire måtene?” Da bør de få dette svaret, Cunda: 
*Den som finner lykken på disse fire måtene, kan forvente fire 
frukter, fire fordeler. Hvilke fire? Når en munk har gjort ende på de 
tre bindingene, blir han en som har gått ut i strømmen. Da er han 
trygt på vei mot full oppvåkning, og kan ikke falle tilbake. Dette er 
den første frukten, den første fordelen. Og videre, når en munk har 
gjort ende på de tre bindingene og har svekket grådighet, hat og 
forblindelse, blir han en som kommer tilbake bare en gang. Bare en 
gang kommer han tilbake til denne verden, og da gjør han slutt på 
lidelse. Dette er den andre frukten, den andre fordelen. Og videre, 
når en munk har gjort ende på de fem bindingene, som holder ham 
nede, går han inn på et høyere plan. Der gjør han den endelige slutt 
på lidelse, og faller ikke tilbake fra det han der har oppnådd. Dette 
er den tredje frukten, den tredje fordelen. Og videre, Mahali, når en 
munk har gjort ende på de negative tendensene i sinnet sitt, da 
innser han selv hvordan visdommen kan gjøre sinnet fritt, og 
befrielsen skjer i samme øyeblikk som han innser dette. Og det han 
har oppnådd, tar han vare på. Dette er den fjerde frukten, den 
fjerde fordelen. Og dette er altså de fire fruktene, de fire 


fordelene man kan forvente hvis man finner lykke på disse 
fire måtene.” Så kan det hende at omvandrende asketer som følger 
andre praksisformer, sier: *Buddhas elever følger en lære som ikke 
gir noen stabilitet.” Da bør de få dette svaret, Cunda: *Den 
ærverdige Mesteren, han vet og ser og som har nådd den fullkomne 
oppvåkning på egen hånd, har gitt elevene sine en rekke prinsipper 
som de ikke skal bryte så lenge de lever. Disse prinsippene er som 
en jernstolpe som står solid festet i marken, fast og urokkelig, og så 
lenge de lever, skal de ikke bryte dem. En munk som er en 
ærverdig, som har kvittet seg med sinnets forurensninger, har 
gjennomført treningen, gjort det som skal gjøres, lagt fra seg børa, 
nådd fram til målet, kvittet seg med alt som binder til ny tilblivelse 
og nådd frihet gjennom fullkommen forståelse, er ute av stand til å 
begå ni handlinger: En munk som har kvittet seg med sinnets 
forurensninger, er ute av stand til med vitende og vilje å ta livet av 
noe levende vesen. En munk som har kvittet seg med sinnets 
forurensninger, er ute av stand til å begå tyveri og ta noe som ikke 
blir gitt ham. En munk som har kvittet seg med sinnets 
forurensninger, er ute av stand til å begå seksuelle handlinger. En 
munk som har kvittet seg med sinnets forurensninger, er ute av 
stand til å si noe han vet ikke er sant. En munk som har kvittet seg 
med sinnets forurensninger, er ute av stand til å samle seg 
materielle goder for å nyte sanselige gleder, slik han gjorde før han 
ble munk. En munk som har kvittet seg med sinnets forurensninger, 
er ute av stand til å begå feiltrinn ut fra sine lyster. En munk som 
har kvittet seg med sinnets forurensninger, er ute av stand til å begå 
feiltrinn ut fra hat. En munk som har kvittet seg med sinnets 
forurensninger, er ute av stand til å begå feiltrinn ut fra 
vrangforestillinger. En munk som har kvittet seg med sinnets 
forurensninger, er ute av stand til å 


begå feiltrinn ut fra frykt. En munk som er en ærverdig, 
som har kvittet seg med sinnets forurensninger, har gjennomført 
treningen, gjort det som skal gjøres, lagt fra seg børa, nådd fram til 
målet, kvittet seg med alt som binder til ny tilblivelse og nådd frihet 
gjennom fullkommen forståelse, er ute av stand til å begå disse ni 
handlingene. Så kan det hende at omvandrende asketer som følger 
andre praksisformer, sier: "Filosofen Gotama viser en grenseløs 
kunnskap og innsikt om fortiden, men han viser ikke noen grenseløs 
kunnskap om framtiden, om hva som kommer til å skje og 
hvordan.” Men i så fall ville de måtte gå ut fra at kunnskap og 
innsikt om ett emne viser seg som kunnskap og innsikt om et annet 
emne, slik mange tosker tror. Den som er kommet fram til 
sannheten, har et bevisst minne om fortiden, Cunda. Han husker så 
langt tilbake som han vil huske. Den som er kommet fram til 
sannheten, får også viten om framtiden som en følge av 
oppvåkningen, og han vet at dette er hans siste fødsel, nå blir det 
ingen flere tilværelser. Hvis det er noe angående fortiden som ikke 
er sant, som ikke er fakta, og som heller ikke er nyttig, vil den som 
er kommet fram til sannheten, ikke si noe om det. Hvis det er noe 
angående fortiden som er sant, som er fakta, men som ikke er 
nyttig, vil den som er kommet fram til sannheten, ikke si noe om 
det. Hvis det er noe angående fortiden som er sant, som er fakta, og 
som også er nyttig, vil den som er kommet fram til sannheten, 
fortelle om det når tidspunktet er det rette. Hvis det er noe 
angående framtiden som ikke er sant, som ikke er fakta, og som 
heller ikke er nyttig, vil den som er kommet fram til sannheten, 
ikke si noe om det. Hvis det er noe angående framtiden som er sant, 
som er fakta, men som ikke er nyttig, vil den som er kommet fram 
til sannheten, ikke si noe om det. Hvis det er noe angående 
framtiden som er sant, som er fakta, og som også er nyttig, vil den 
som er kommet fram til sannheten, fortelle om det når tidspunktet 
er det rette. Hvis det er noe angående nåtiden som ikke er sant, som 
ikke er fakta, og som heller ikke er nyttig, vil den som er kommet 
fram til sannheten, ikke si noe om det. Hvis det er noe angående 
nåtiden som er sant, som er fakta, men som ikke er nyttig, 


vil den som er kommet fram til sannheten, ikke si noe om 
det. Hvis det er noe angående nåtiden som er sant, som er fakta, og 
som også er nyttig, vil den som er kommet fram til sannheten, 
fortelle om det når tidspunktet er det rette. Det vil si at den som er 
kommet fram til sannheten, snakker om fortid, framtid og nåtid når 
tiden er den rette til det, og han sier det som er sant og nyttig, som 
har med læren og disiplinen å gjøre. Det er derfor han kalles en som 
er kommet fram til sannheten. Alt det som ses, høres, sanses, føles, 
blir oppnådd, etterstrebet eller tenkt i denne verden med alle dens 
engler, djevler, guder, brahmaner, filosofer, fyrster og andre 
mennesker, alt dette har den som er kommet fram til sannheten, 
forstått. Det er derfor han kalles en som er kommet fram til 
sannheten. Det som den som er kommet fram til sannheten, sier, 
forklarer og belyser han fra den natten da han nådde oppvåkningen 
og fram til den natten da han finner det endelige nibbana i det 
nibbana-elementet som ikke har noen gjenværende rest, alt det er 
slik og ikke annerledes, Cunda. Det er derfor han kalles en som har 
kommet fram til sannheten. Den som er kommet fram til sannheten, 
handler som han taler, og han taler som han handler, Cunda. Fordi 
det er samsvar mellom hans ord og handlinger kalles han en som er 
kommet fram til sannheten. Den som har kommet fram til 
sannheten, har overgått hele verden med dens djevler, guder, 
filosofer og prester, med dens fyrster og vanlige mennesker og har 
ikke blitt overgått av dem. Han ser alt og har full kontroll. Derfor 
kalles han en som er kommet fram til sannheten. Så kan det hende 
at omvandrende asketer som følger andre praksisformer, sier: *Vil 
en som er kommet fram til sannheten, eksistere etter døden? Er det 
dette som er sannhet og alt annet er feil?” Hvis de spør om dette, 
bør de få følgende svar, Cunda: *Mesteren har ikke forklart at den 
som er kommet fram til sannheten, vil eksistere etter døden, og at 
dette er sannhet og alt annet er feil.” Da kan det hende at 
omvandrende asketer som følger andre praksisformer, 


sier: *Vil en som er kommet fram til sannheten, ikke 
eksistere etter døden? Er det dette som er sannhet og alt annet er 
feil?” Hvis de spør om dette, bør de få følgende svar, Cunda: 
*Mesteren har ikke forklart at den som er kommet fram til 
sannheten, ikke vil eksistere etter døden, og at dette er sannhet og 
alt annet er feil.” Da kan det hende at omvandrende asketer som 
følger andre praksisformer, sier: *Vil en som er kommet fram til 
sannheten, verken eksistere eller ikke eksistere etter døden? Er det 
dette som er sannhet og alt annet er feil?” Hvis de spør om dette, 
bør de få følgende svar, Cunda: *Mesteren har ikke forklart at den 
som er kommet fram til sannheten, verken vil eksistere eller ikke 
eksistere etter døden, og at dette er sannhet og alt annet er feil.” Da 
kan det hende at omvandrende asketer som følger andre 
praksisformer, sier: *Vil en som er kommet fram til sannheten, både 
eksistere og ikke eksistere etter døden? Er det dette som er sannhet 
og alt annet er feil?” Hvis de spør om dette, bør de få følgende svar, 
Cunda: *Mesteren har ikke forklart at den som er kommet fram til 
sannheten, både vil eksistere og ikke eksistere etter døden, og at 
dette er sannhet og alt annet er feil.” Da kan det hende at 
omvandrende asketer som følger andre praksisformer, spør: *Men 
hvorfor har ikke Gotama sagt noe om dette?” Da bør de få dette 
svaret, Cunda: *Det er fordi det ikke er nyttig og fordi det ikke har 
noe med den sanne virkelighet eller med den høyeste trening å 
gjøre. Det fører ikke til at tankene faller til ro, og heller ikke til 
løsrivelse, lidenskapsløshet, indre fred, erkjennelse, oppvåkning 
eller nibbana. Derfor har ikke Mesteren sagt noe om dette.” Da kan 
det hende at omvandrende asketer som følger andre praksisformer, 
spør: *Hva er det da Gotama har forklart?” 


Da bør de få dette svaret, Cunda: *Mesteren har forklart: 
"dette er lidelse”, "dette er lidelsens opphav”, dette er lidelsens 
opphør” og *dette er veien til lidelsens opphør”. Da kan det hende 
at omvandrende asketer som følger andre praksisformer, spør: *Men 
hvorfor er det dette som Gotama har forklart?” Da bør de få dette 
svaret, Cunda: *Det er fordi det er nyttig og fordi det har med den 
sanne virkelighet og med den høyeste trening å gjøre. Det fører til 
at tankene faller til ro og til løsrivelse, lidenskapsløshet, indre fred, 
erkjennelse, oppvåkning og nibbana. Det er derfor Mesteren har 
forklart dette.” Hvordan er da grunnlagene for teorier om fortiden, 
disse som jeg tidligere har forklart slik de skal forklares? Skal jeg 
fortelle dere hvordan de ikke skal forklares? Og hvordan er 
grunnlagene for teorier om fortiden, disse som jeg tidligere har 
forklart slik de skal forklares? Skal jeg fortelle dere hvordan de ikke 
skal forklares, Cunda? Hvordan er det da grunnlagene for teorier 
om fortiden, disse som jeg har forklart tidligere slik de skal 
forklares? Hvordan er det de ikke skal forklares? Det finnes noen 
filosofer og brahmaner som mener og sier at selvet og verden er 
evige, at dette er sannhet og at alt annet er feil. Andre prester og 
filosofer sier at selvet og verden ikke er evige. Andre igjen sier at 
selvet og verden er både evige og ikke evige, mens andre igjen sier 
at selvet og verden verken er evige eller ikke evige. Noen sier at 
selvet og verden er noe vi selv har skapt, andre sier at selvet og 
verden er noe som en annen har skapt, andre igjen sier at selvet og 
verden både er skapt av oss selv og av en annen, mens atter andre 
sier at selvet og verden verken er skapt av oss selv eller av noen 
annen. Så er det noen som sier at lykke og lidelse er evig. Noen sier 
at lykke og lidelse ikke er evig. Andre sier at lykke og lidelse er 
både evig og ikke evig, mens andre igjen sier at lykke og lidelse 
verken er evig eller ikke evig. Noen sier at lykke og lidelse er noe vi 
selv skaper. Andre sier at lykke og lidelse er noe en annen skaper. 
Andre igjen sier at lykke og lidelse både er skapt av oss selv og av 
en annen, mens atter andre sier at lykke og lidelse verken er skapt 
av oss selv eller av noen annen, men oppstår av seg selv. Og alle 
disse sier at "dette er sannhet og alt 


annet er feil”. Når noen sier at selvet og verden er evig og 
at dette er sannhet og at alt annet er feil, går jeg bort til dem og 
spør: *Er det riktig at du sier at selvet og verden er evig, og at dette 
er sannhet og at alt annet er feil?” Når de da svarer at dette er 
sannhet og at alt annet er feil, kan jeg ikke være enig med dem i 
det. Og hvorfor ikke? Jeg regner heller ikke en slik oppfatning for å 
være på høyde med min egen, og slett ikke høyere en denne. For 
mitt eget syn på disse spørsmålene er langt høyere. Det samme 
gjelder for alle de andre filosofiske standpunktene jeg nevnte, som 
at selvet og verden ikke er evige, at selvet og verden er både evige 
og ikke evige, at selvet og verden verken er evige eller ikke evige, at 
selvet og verden er noe vi selv har skapt, at selvet og verden er noe 
som en annen har skapt, at selvet og verden både er skapt av oss 
selv og av en annen, at selvet og verden verken er skapt av oss selv 
eller av noen annen, at lykke og lidelse er evig, at lykke og lidelse 
ikke er evig, at lykke og lidelse er både evig og ikke evig, at lykke 
og lidelse verken er evig eller ikke evig, at lykke og lidelse er noe vi 
selv skaper, at lykke og lidelse er noe en annen skaper, at lykke og 
lidelse både er skapt av oss selv og av en annen, eller at lykke og 
lidelse verken er skapt av oss selv eller av noen annen, men oppstår 
av seg selv — og at hvert av disse utsagnene skal være sannhet og 
alt annet er feil. Hvordan er det da grunnlagene for teorier om 
framtiden, disse som jeg har forklart tidligere slik de skal forklares? 
Hvordan er det de ikke skal forklares? Det finnes noen filosofer og 
brahmaner som mener og sier at selvet har form og er friskt og sunt 
etter døden, at dette er sannhet og at alt annet er feil. Andre sier at 
selvet ikke har form etter døden. Andre igjen sier at selvet både har 
form og ikke har form etter døden. Atter andre sier at selvet verken 
har form eller ikke har form etter døden. Noen sier at selvet er 
bevisst etter døden. Andre sier at selvet er ubevisst etter døden. 
Andre igjen sier at selvet er både bevisst og ubevisst etter døden. 
Atter andre sier at selvet verken er bevisst eller ubevisst etter 
døden. Og alle disse sier at "dette er sannhet og alt annet er feil”. 
Når noen sier at selvet har form og er friskt og sunt etter døden, og 
at dette er 


sannhet og at alt annet er feil, går jeg bort til dem og spør: 
*Er det riktig at du sier at selvet og verden er evig, og at dette er 
sannhet og at alt annet er feil?” Når de da svarer at dette er sannhet 
og at alt annet er feil, kan jeg ikke være enig med dem i det. Og 
hvorfor ikke? Jeg regner heller ikke en slik oppfatning for å være på 
høyde med min egen, og slett ikke høyere en denne. For mitt eget 
syn på disse spørsmålene er langt høyere. Det samme gjelder for 
alle de andre filosofiske standpunktene jeg nevnte, som at selvet 
ikke har form etter døden, at selvet både har form og ikke har form 
etter døden, at selvet verken har form eller ikke har form etter 
døden, at selvet er bevisst etter døden, at selvet er ubevisst etter 
døden, at selvet er både bevisst og ubevisst etter døden, eller at 
selvet verken er bevisst eller ubevisst etter døden — og at hvert av 
disse utsagnene skal være sannhet og alt annet er feil. Det er 
nettopp for å overvinne og eliminere disse teoriene omkring fortid 
og framtid at jeg har forklart og undervist i oppmerksomhet på de 
fire hovedområdene, Cunda. Hvilke fire? Her, i dette 
treningssystemet, gir du slipp på grådighet og motvilje overfor 
verden, og betrakter kroppen som kropp, energisk og med 
oppmerksomhet og klar forståelse. Du gir slipp på grådighet og 
motvilje overfor verden, og betrakter følelsene som følelser, 
energisk og med oppmerksomhet og klar forståelse. Du gir slipp på 
grådighet og motvilje overfor verden, og betrakter tankene som 
tanker, energisk og med oppmerksomhet og klar forståelse. Du gir 
slipp på grådighet og motvilje overfor verden, og betrakter 
fenomenene som fenomener, energisk og med oppmerksomhet og 
klar forståelse. Det er nettopp for å overvinne og eliminere disse 
teoriene omkring fortid og framtid at jeg har forklart og undervist i 
oppmerksomhet på de fire hovedområdene, Cunda.” Munken 
Upavåna sto bak Mesteren og viftet ham. Da Mesteren var ferdig 
med å tale, sa Upavåna: *Det er vidunderlig, Mester! Denne 
utlegningen av læren er herlig, den er virkelig herlig! Hvilket navn 
har denne utlegningen av læren?” 


*Du kan huske denne utlegningen av læren som *Den 
herlige”, Upavåna.” Slik talte Mesteren. Glad til sinns frydet 
Upavåna seg over Mesterens ord. 


30. Kjennetegnene på en stor mann Lakkhanasutta 
Innledning Denne teksten er trolig en av de underligste, for ikke å si 
mest bisarre, i hele Digha Nikaya. I alle fall kan man si den er fylt 
av kontraster. Den består av en liste over fysiske "kjennetegn på en 
stor mann”, og disse kjennetegnene er deretter koblet til etiske 
handlinger. Koblingene virker temmelig tilfeldige, for ikke å si 
søkte. Hvordan kan man for eksempel forestille seg noen klar 
årsakssammenheng mellom det å være ivrig etter å studere og det å 
ha bein som en gaselle? Men suttaen er ikke bare en liste over 
underlige fysiske kjennetegn”. Den er også en liste over vakre etiske 
idealer som de fleste vil medgi er verd å bestrebe seg på å etterleve, 
også uavhengig av de noe forunderlige "belønningene” denne 
teksten forespeiler. Disse to listene er flettet inn i hverandre 
gjennom hele teksten, og dette bidrar til å skape et særegent 
spenningsforhold Denne listen over kjennetegn på en stor mann” er 
nevnt også andre steder i palitekstene, som f.eks. i Ambatthasutta 
(tekst 3) og særlig i Mahåpadanasutta (tekst 14). Alle disse 
underlige fysiske kjennetegnene sies å være basert på gamle 
overleveringer fra brahmanene. En "stor mann” (mahåpurisa) skulle 
ut fra førbuddhistiske forventninger inneha disse kjennetegnene. 
Det er imidlertid vanskelig å finne noen klare referanser til denne 
listen i overleverte brahmanske tekster. Spørsmålet om listens 
opphav er derfor uavklart. Listen er altså ikke spesifikt buddhistisk, 
så det er 1 høyeste grad tvilsomt om denne listen kan brukes til å 
tegne noe portrett av Buddha. Noen forskere har likevel pekt på at 
mange av de fysiske kjennetegnene som nevnes her — som f.eks. 
avtrykket av et hjul under fotsålen — stemmer godt overens med 
ikonografiske framstillinger av Buddha. Det er kanskje ikke så 
underlig om bildende kunstnere har oppsøkt denne 


listen for å finne detaljerte anvisninger for hvordan bilder 
og skulpturer skulle utformes. Vi kan imidlertid merke oss at en 
ikonografisk detalj med stor utbredelse, nemlig Buddhas lange 
øreflipper, mangler på denne listen. Et av disse kjennetegnene har 
gitt opphav til en underlig misforståelse. Punkt 6 på listen sier at 
Buddha er jala-hattha-pådo, *nett-hånd-føttet”. Jala kan bety nett, 
og i noen tidlige engelske oversettelser ble det oversatt med 
"webbed”, "with webbed hands and feet”. Dette førte igjen til en 
pussig forestilling om at Buddha skulle være født med svømmehud 
mellom fingre og tær! Andre mener at sammenligningen med et 
nett, med noe som er vevd, snarere henspiller på en sammenligning 
med de parallelle renningstrådene, og at uttrykket ikke sier annet 
enn at fingre og tær lå pent og parallelt ved siden av hverandre. Jeg 
har valgt å følge denne tolkningen. Mange buddhastatuer framstiller 
ham også slik, med lange og parallelle fingre og tær. Uansett hva 
opphavet til denne listen over kjennetegn på en stor mann kan 
være, så er den blitt koblet sammen med en liste over positive og 
sunne etiske egenskaper og handlemåter. Vi kan derfor lese denne 
suttaen enten som en nærmest surrealistisk liste over ubegripelige 
og uklare mytologiske referanser, eller som en liste over hvilke gode 
og sunne etiske egenskaper og handlemåter vi kan sette opp som et 
forbilde for vår egen utvikling. At forestillingen om en stor mann 
(mahåpurisa) ikke nødvendigvis var knyttet til denne spesielle 
listen, ser vi i f.eks. AN II, 35. Der hevder brahmanen Vassakåra at 
en stor mann er en som 1) er lærd, 2) har god forståelse for det han 
har lært, 3) har god hukommelse og 4) har ekspertise på alt en 
legmann skal gjøre. Buddha svarer med sin egen liste, og sier at en 
stor mann er en som har 1) omsorg for andre, 2) herredømme over 
egne tanker, 3) kontroll over meditasjonstilstander, 4) har fridd seg 
fra sinnets forurensninger, lever med frigjort sinn og erkjennelse her 
og nå. Vassakåra liste er gjennomsyret av brahmanenes 
lærdomsideal, mens Buddha svarer med en liste basert på 
kjernepunkter i hans egen lære. Begge disse listene føles langt mer 
naturlige enn den lange og underlige listen som denne suttaen 
presenterer. Det er grunn til mistanke om at dette er en nokså sen 
sutta som er komponert forholdsvis lang tid etter Buddhas bortgang. 


Et interessant trekk ved suttaen er hvordan den behandler 
et gammelt og førbuddhistisk tema. Som vi kan se også andre steder 
i tekstene, blir ikke gammel mytologi og førbuddhistiske 
forestillinger uten videre avvist. I stedet beholder man de gamle 
forestillingene, men fyller dem med et nytt og mer etisk innhold. De 
mytologiske skikkelsene som opptrer i suttaen, det vil si asuraer, 
någaer, gandhabbaer, Sakka, rakkhåsaer og garudaer, spiller ingen 
vesentlig rolle her. De opptrer nærmest bare som statister. 


Kjennetegnene på en stor mann Slik har jeg hørt det: En 
gang var Mesteren i Anåthapindikas park Jetalunden i Såvatthi. Der 
henvendte han seg til munkene og sa: *Munker!” *Ja, Mester,” 
svarte munkene. Mesteren sa: *Det finnes trettito kjennetegn på en 
stor mann, munker. Den som har disse kjennetegnene blir ett av to, 
og intet annet: Hvis han blir boende hjemme, blir han en rettmessig 
konge som hersker over hele verden. Som rettmessig konge styrer 
han over de fire verdenshjørner, og ved hjelp av de sju verdiene står 
hans velde urokkelig fast 1 alle land. Og dette er de sju verdiene 
hans: Det verdifulle hjul, den verdifulle elefant, den verdifulle hest, 
den verdifulle juvel, den verdifulle kvinne, den verdifulle 
skattmester og den verdifulle rådgiver. Mer enn tusen sønner får 
han, og alle er staselige helter som knuser fiendehærene. Hele vår 
havomkranste jord overvinner han med lovlige midler og ikke med 
vold og makt, og gjør den til sitt hjem. Men hvis han forlater 
hjemmet og går ut i hjemløsheten, blir han en ærverdig Mester som 
våkner fullt og helt ved egen hjelp, en som løfter sløret fra verden. 
Og hvilke er disse trettito kjennetegnene, munker? (1) En stor mann 
setter hele fotsålen rett på marken for hvert skritt han tar, munker, 
og det er ett av tegnene på at han er en stor mann. (2) Under 
fotsålene sine har han mønster i form av perfekte hjul med felg, nav 
og tusen eiker, og dette er også et tegn på at han er en stor mann. 
(3) Han har lange hæler, (4) lange fingre og tær, (5) og hender og 
føtter er myke som på et barn. (6) Fingrene og tærne hans er 
parallelle som renningstråder, (7) anklene hans er velproposjonerte 
og (8) han har bein som en gaselle. (9) Når han står, kan han dekke 
begge knærne med håndflatene uten å bøye seg. (10) Kjønnslemmet 
hans er skjult i et hylster. (11) Huden hans er gyllen og stråler som 
gull, og (12) den er så delikat at verken støv eller skitt blir 
hengende på den. (13) Hårene på kroppen 


vokser ett og ett i porene, og (14) hvert av dem stritter til 
værs i små, kullsvarte og høyrevridde spiraler. (15) Han har en 
guddommelig holdning, og (16) han har sju avrundede overflater 
(hender, føtter, skuldrer og kropp). (17) Han har overkropp som en 
løve, og (18) det er ikke noe søkk mellom skuldrene hans. (19) 
Kroppen hans er jevn og rund som stammen på et banyantre. Den er 
en favn lang, og favnmålet hans er like langt som kroppen. (20) 
Brystet er jevnt avrundet, (21) smakssansen hans er skarp og (22) 
han har underkjeve som en løve. (23) Han har førti (24) jevne 
tenner (25) i ubrutte rader, og (26) hjørnetennene hans er 
skinnende hvite. (27) Tunga hans er lang, og (28) han har en 
guddommelig klar og melodisk stemme. (29) Han har klare, blå 
øyne og (30) øyenvipper som ei ku. (31) Mellom øyenbrynene har 
han en liten hårdott som likner myk og hvit bomull. (32) Hodet 
hans er jevnt avrundet som en turban. Dette er de trettito 
kjennetegnene på en stor mann, munker. Den som har disse 
kjennetegnene blir ett av to, og intet annet: Hvis han blir boende 
hjemme, blir han en rettmessig konge som hersker over hele 
verden. Som rettmessig konge styrer han over de fire 
verdenshjørner, og ved hjelp av de sju verdiene står hans velde 
urokkelig fast 1 alle land. Og dette er de sju verdiene hans: Det 
verdifulle hjul, den verdifulle elefant, den verdifulle hest, den 
verdifulle juvel, den verdifulle kvinne, den verdifulle skattmester og 
den verdifulle rådgiver. Mer enn tusen sønner får han, og alle er 
staselige helter som knuser fiendehærene. Hele vår havomkranste 
jord overvinner han med lovlige midler og ikke med vold og makt, 
og gjør den til sitt hjem. Men hvis han forlater hjemmet og går uti 
hjemløsheten, blir han en ærverdig Mester som våkner fullt og helt 
ved egen hjelp, en som løfter sløret fra verden. Seere fra andre 
tradisjoner kjenner disse trettito kjennetegnene på en stor mann, 
munker, men de vet ikke hvilke handlinger som har forårsaket noen 
av disse kjennetegnene. I en tidligere fødsel, i en tidligere eksistens, 
på et tidligere oppholdssted, 1 et tidligere liv som menneske, var 
han som er kommet fram til sannheten, utrettelig til å utføre slikt 
som er sunt og godt, både i handling, ord og tanke. Han ga gaver, 
oppførte seg moralsk, overholdt de tradisjonelle seremoniene og tok 
seg godt av far og mor, asketer, brahmaner, hedret de gamle i 
familien og opptrådte i det hele tatt godt på alle 


måter. Som en følge av disse handlingene som hadde 
samlet seg opp i store mengder, ble han gjenfødt i lykkelige kår i 
himmelens verden etter døden, da kroppen gikk i oppløsning. Der 
overgikk han de andre gudene på ti måter, nemlig i himmelsk alder, 
himmelsk skjønnhet, himmelsk lykke, himmelsk berømmelse, 
himmelsk herredømme, himmelske synsinntrykk, himmelske lyder, 
himmelske dufter, himmelske smaksopplevelser og himmelske 
berøringsinntrykk. Deretter falt han derfra og ble gjenfødt her, og 
derfor har han det kjennetegnet på en stor mann at (1) han setter 
hele fotsålen rett på marken for hvert skritt han tar. Han setter den 
rett ned på marken, løfter den rett opp igjen og berører marken 
samtidig med hele fotsålen. Hvis en som har dette kjennetegnet, blir 
boende hjemme, blir han en rettmessig konge som hersker over hele 
verden. Som rettmessig konge styrer han over de fire 
verdenshjørner, og ved hjelp av de sju verdiene står hans velde 
urokkelig fast 1 alle land. Og dette er de sju verdiene hans: Det 
verdifulle hjul, den verdifulle elefant, den verdifulle hest, den 
verdifulle juvel, den verdifulle kvinne, den verdifulle skattmester og 
den verdifulle rådgiver. Mer enn tusen sønner får han, og alle er 
staselige helter som knuser fiendehærene. Hele vår havomkranste 
jord overvinner han med lovlige midler og ikke med vold og makt, 
og gjør den til sitt hjem, og han gjør den fruktbar, uten banditter, 
uten ødemarker, mektig, velstående, fredelig, lykkelig og uten farer. 
Og hva oppnår han som konge? Han blir ikke beseiret av noen 
menneskelig fiende eller uvenn. Det oppnår han som konge. Men 
hvis han forlater hjemmet og går ut i hjemløsheten, blir han en 
ærverdig Mester som våkner fullt og helt ved egen hjelp, en som 
løfter sløret fra verden. Og hva oppnår han som oppvåknet? Han 
blir ikke beseiret av noen indre eller ytre fiende eller uvenn, ikke av 
hat, lidenskap eller innbilning, og heller ikke av noen filosof, 
brahman, gud eller djevel eller noen annen i hele verden. Det 
oppnår han som oppvåknet.” Slik talte Mesteren. Og om dette er det 
sagt: Han bestrebet seg iherdig på sannhet, selvbeherskelse og 
selvkontroll, 


på renhet i all sin ferd, og på å overholde tradisjonelle 
høytider. Gavmild var han, mild og uten vold. Dette gikk han inn 
for av alle krefter, og gjennomførte det fullt ut. Som en følge av 
dette kom han til himmelen der han opplevde salighet og lykke. Så 
falt han derfra og kom atter hit og berørte marken med hele 
fotsålene. Fortolkerne kom sammen og forklarte: *Det finnes ingen 
hindringer for den som berører marken jevnt. Uansett om han blir 
boende hjemme eller om han går ut som asket, så er dette et klart 
og lysende tegn. Hvis han blir boende hjemme, vil han ikke møte 
noen hindring, men overvinner hver fiende og slår ned all 
motstand. Intet menneske kan skade den som høster frukten av slike 
handlinger. Men hvis han velger å forlate hjemmet og retter sitt 
blikk mot forsakelse, da vil denne ypperste blant mennesker ikke 
oppleve noen ny gjenfødsel. Slik naturens lov for ham.” *T en 
tidligere fødsel, i en tidligere eksistens, på et tidligere oppholdssted, 
i et tidligere liv som menneske, var han som er kommet fram til 
sannheten, opptatt av at alle skulle ha det godt. Han hjalp dem til å 
bli kvitt frykt og angst, og han beskyttet og vernet dem i samsvar 
med lov og rett. Han var også gavmild mot dem som omga ham. 
Som en følge av disse handlingene som hadde samlet seg opp i store 


mengder, ble han gjenfødt i lykkelige kår i himmelens 
verden etter døden, da kroppen gikk i oppløsning. Der overgikk han 
de andre gudene på ti måter, nemlig i himmelsk alder, himmelsk 
skjønnhet, himmelsk lykke, himmelsk berømmelse, himmelsk 
herredømme, himmelske synsinntrykk, himmelske lyder, himmelske 
dufter, himmelske smaksopplevelser og himmelske 
berøringsinntrykk. Deretter falt han derfra og ble gjenfødt her, og 
derfor har han det kjennetegnet på en stor mann at (2) under 
fotsålene hans er det et mønster i form av perfekte hjul med felg, 
nav og tusen eiker. Hvis en som har dette kjennetegnet, blir boende 
hjemme, blir han en rettmessig konge som hersker over hele 
verden. Som rettmessig konge styrer han over de fire 
verdenshjørner, og ved hjelp av de sju verdiene står hans velde 
urokkelig fast 1 alle land. Og dette er de sju verdiene hans: Det 
verdifulle hjul, den verdifulle elefant, den verdifulle hest, den 
verdifulle juvel, den verdifulle kvinne, den verdifulle skattmester og 
den verdifulle rådgiver. Mer enn tusen sønner får han, og alle er 
staselige helter som knuser fiendehærene. Hele vår havomkranste 
jord overvinner han med lovlige midler og ikke med vold og makt, 
og gjør den til sitt hjem, og han gjør den fruktbar, uten banditter, 
uten ødemarker, mektig, velstående, fredelig, lykkelig og uten farer. 
Og hva oppnår han som konge? Han er omgitt av et stort følge av 
brahmaner, byborgere, landsbyboere, skattmestere, ministere, 
gardister, portvakter, rådgivere, rådsmenn, fyrster, rikmenn og 
prinser. Dette oppnår han som konge. Men hvis han forlater 
hjemmet og går ut i hjemløsheten, blir han en ærverdig Mester som 
våkner fullt og helt ved egen hjelp, en som løfter sløret fra verden. 
Og hva oppnår han som oppvåknet? Han er omgitt av et stort følge 
av munker, nonner, mannlige og kvinnelige legtilhengere, guder, 
mennesker, asuraer, nagaer og gandhabbaer. Dette oppnår han som 
oppvåknet.” Slik talte Mesteren. Og om dette er det sagt: I tidligere 
tider, i et tidligere liv som menneske, var han opptatt av at alle 
skulle ha det godt. Han vernet dem mot frykt, angst og farer og var 
ivrig etter å gi alle trygghet og beskyttelse. 


Som en følge av dette kom han til himmelen der han 
opplevde salighet og lykke. Så falt han derfra og kom atter hit. På 
fotsålene hadde han mønster av hjul utstyrt med tusen eiker. 
Fortolkerne kom sammen, og da de fikk se prinsen med hundre 
gunstige tegn, forklarte de det slik: *Hjulet med tusen eiker betyr at 
han blir omgitt av venner som vil knuse hans fiender. Hvis han ikke 
forlater hjemmet, vil han dreie hjulet og herske over jorden. Han får 
et stort følge av adelsmenn som vil beskytte ham, og han vil bli 
meget berømt. Men hvis han velger å forlate hjemmet og retter sitt 
blikk mot forsakelse, vil han, den ypperste av mennesker, vinne 
stort ry og et stort følge av guder, mennesker, asuraer, Sakka, 
rakkhasaer, gandhabbaer, nagaer, garudaer og firfotede dyr. *T en 
tidligere fødsel, i en tidligere eksistens, på et tidligere oppholdssted, 
i et tidligere liv som menneske, avsto han som er kommet fram til 
sannheten, fra å ta liv, han avsto fra å drepe noe levende vesen. 
Han la fra seg pisk og sverd og var mild og vennlig, hadde 
medfølelse med alle levende vesener og hadde omtanke for deres 
beste. Som en følge av disse handlingene som hadde samlet seg opp 
i store mengder, ble han gjenfødt i lykkelige kår i himmelens 
verden etter døden, da kroppen gikk i oppløsning. Der overgikk han 
de andre gudene på ti måter, nemlig i himmelsk alder, himmelsk 
skjønnhet, himmelsk lykke, himmelsk berømmelse, himmelsk 
herredømme, himmelske synsinntrykk, himmelske lyder, himmelske 
dufter, 


himmelske smaksopplevelser og himmelske 
berøringsinntrykk. Deretter falt han derfra og ble gjenfødt her, og 
derfor har han tre kjennetegn på en stor mann: Han har (3) lange 
hæler, (4) lange fingre og tær, og (15) han har en guddommelig 
holdning. Hvis en som har disse kjennetegnene, blir boende 
hjemme, blir han en rettmessig konge som hersker over hele 
verden. Som rettmessig konge styrer han over de fire 
verdenshjørner, og ved hjelp av de sju verdiene står hans velde 
urokkelig fast 1 alle land. Og dette er de sju verdiene hans: Det 
verdifulle hjul, den verdifulle elefant, den verdifulle hest, den 
verdifulle juvel, den verdifulle kvinne, den verdifulle skattmester og 
den verdifulle rådgiver. Mer enn tusen sønner får han, og alle er 
staselige helter som knuser fiendehærene. Hele vår havomkranste 
jord overvinner han med lovlige midler og ikke med vold og makt, 
og gjør den til sitt hjem, og han gjør den fruktbar, uten banditter, 
uten ødemarker, mektig, velstående, fredelig, lykkelig og uten farer. 
Og hva oppnår han som konge? Han oppnår en høy alder og lever 
lenge, han får et langt liv og ingen menneskelig fiende eller uvenn 
vil kunne ta livet av ham. Dette oppnår han som konge. Men hvis 
han forlater hjemmet og går ut i hjemløsheten, blir han en ærverdig 
Mester som våkner fullt og helt ved egen hjelp, en som løfter sløret 
fra verden. Og hva oppnår han som oppvåknet? Han oppnår en høy 
alder og lever lenge, han får et langt liv og ingen menneskelig 
fiende eller uvenn, ingen filosof, brahman, gud, Mara eller Brahma 
eller noen annen i hele verden vil kunne ta livet av ham. Dette 
oppnår han som oppvåknet.” Slik talte Mesteren. Og om dette er det 
sagt: Han hadde selv kjent dødens angst og pine, og derfor ville han 
ikke drepe andre. For disse gode handlingene kom han til himmelen 
der han kunne nyte frukten av sine gode gjerninger. Da han falt 
derfra og kom hit igjen, hadde han disse tre kjennetegnene: Hælene 
hans var store og lange, holdningen hans var rak som hos Brahma, 


velformet, feilfri og vakker å skue. Fingrene var lange og 
berøringen var myk. Disse tre kjennetegnene på en stor mann viser 
at prinsen vil få et langt liv. Blir han boende hjemme, vil han leve 
lenge. Og går han ut i hjemløshet, vil han leve enda lengre hvis han 
øver opp spesielle krefter. Dette er altså tegnet på et langt liv. *T en 
tidligere fødsel, i en tidligere eksistens, på et tidligere oppholdssted, 
i et tidligere liv som menneske, har han som er kommet fram til 
sannheten, gitt bort velsmakende og delikat mat og drikke av 
fineste kvalitet. Som en følge av disse handlingene som hadde 
samlet seg opp i store mengder, ble han gjenfødt i lykkelige kår i 
himmelens verden etter døden, da kroppen gikk i oppløsning. Der 
overgikk han de andre gudene på ti måter, nemlig i himmelsk alder, 
himmelsk skjønnhet, himmelsk lykke, himmelsk berømmelse, 
himmelsk herredømme, himmelske synsinntrykk, himmelske lyder, 
himmelske dufter, himmelske smaksopplevelser og himmelske 
berøringsinntrykk. Deretter falt han derfra og ble gjenfødt her, og 
derfor har han det kjennetegnet på en stor mann at (16) han har sju 
avrundede overflater. Begge hendene er avrundet, begge føttene er 
avrundet, begge skuldrene er avrundet og kroppen er avrundet. 
Hvis en som har dette kjennetegnet, blir boende hjemme, blir han 
en rettmessig konge som hersker over hele verden. Som rettmessig 
konge styrer han over de fire verdenshjørner, og ved hjelp av de sju 
verdiene står hans velde urokkelig fast 1 alle land. Og dette er de 
sju verdiene hans: Det verdifulle hjul, den verdifulle elefant, den 
verdifulle hest, den verdifulle juvel, den verdifulle kvinne, den 
verdifulle skattmester og den verdifulle rådgiver. Mer enn tusen 
sønner får han, og alle er staselige helter som knuser fiendehærene. 
Hele vår havomkranste jord overvinner han med lovlige midler og 
ikke med vold og makt, og gjør den til sitt hjem, og han gjør den 
fruktbar, uten banditter, uten ødemarker, mektig, velstående, 
fredelig, lykkelig og uten farer. Og hva oppnår han som konge? Han 
mottar velsmakende og delikat mat og 


drikke av fineste kvalitet. Dette oppnår han som konge. 
Men hvis han forlater hjemmet og går ut i hjemløsheten, blir han en 
ærverdig Mester som våkner fullt og helt ved egen hjelp, en som 
løfter sløret fra verden. Og hva oppnår han som oppvåknet? Han 
mottar velsmakende og delikat mat og drikke av fineste kvalitet. 
Dette oppnår han som oppvåknet.” Slik talte Mesteren. Og om dette 
er det sagt: Han ga all slags god mat og drikke. Som følge av disse 
gode gjerningene frydet han seg lenge i nytelsenes verden. Så kom 
han hit, og da hadde hans lemmer sju mykt avrundede overflater. 
De som var kyndige i tolkning av tegn, sa at han ville få mye god og 
delikat mat Tegnet gjaldt ikke bare for en som ble hjemme, men 
også for en som ville gå ut i hjemløshet. Hvis han brøt alle bånd til 
hus og hjem, ville han få mat av fineste kvalitet. *T en tidligere 
fødsel, i en tidligere eksistens, på et tidligere oppholdssted, i et 
tidligere liv som menneske, ble han som er kommet fram til 
sannheten, populær blant folk av fire grunner. Han var gavmild og 
talte milde ord, og han var hjelpsom og upartisk. Som en følge av 
disse handlingene som hadde samlet seg opp i store mengder, ble 
han gjenfødt i lykkelige kår i himmelens verden etter døden, da 
kroppen gikk i oppløsning. Der overgikk han de andre gudene på ti 
måter, nemlig i himmelsk alder, himmelsk skjønnhet, himmelsk 
lykke, himmelsk berømmelse, himmelsk herredømme, himmelske 
synsinntrykk, himmelske lyder, himmelske dufter, himmelske 
smaksopplevelser og himmelske berøringsinntrykk. Deretter falt han 
derfra og ble gjenfødt her, og derfor har han to kjennetegn på en 
stor mann: (5) Hender og føtter er myke som på et barn, og (6) 
fingrene og tærne hans er parallelle 


som renningstråder. Hvis en som har disse kjennetegnene, 
blir boende hjemme, blir han en rettmessig konge som hersker over 
hele verden. Som rettmessig konge styrer han over de fire 
verdenshjørner, og ved hjelp av de sju verdiene står hans velde 
urokkelig fast 1 alle land. Og dette er de sju verdiene hans: Det 
verdifulle hjul, den verdifulle elefant, den verdifulle hest, den 
verdifulle juvel, den verdifulle kvinne, den verdifulle skattmester og 
den verdifulle rådgiver. Mer enn tusen sønner får han, og alle er 
staselige helter som knuser fiendehærene. Hele vår havomkranste 
jord overvinner han med lovlige midler og ikke med vold og makt, 
og gjør den til sitt hjem, og han gjør den fruktbar, uten banditter, 
uten ødemarker, mektig, velstående, fredelig, lykkelig og uten farer. 
Og hva oppnår han som konge? Han er omgitt av mennesker som 
setter stor pris på ham, av et stort følge av brahmaner, byborgere, 
landsbyboere, skattmestere, ministere, gardister, portvakter, 
rådgivere, rådsmenn, fyrster, rikmenn og prinser som setter stor pris 
på ham. Dette oppnår han som konge. Men hvis han forlater 
hjemmet og går ut i hjemløsheten, blir han en ærverdig Mester som 
våkner fullt og helt ved egen hjelp, en som løfter sløret fra verden. 
Og hva oppnår han som oppvåknet? Han er omgitt av mennesker 
som setter stor pris på ham, av et stort følge av munker, nonner, 
mannlige og kvinnelige legtilhengere, guder, mennesker, asuraer, 
nagaer og gandhabbaer som setter stor pris på ham. Dette oppnår 
han som oppvåknet.” Slik talte Mesteren. Og om dette er det sagt: 
Gaver og hjelpsomme handlinger vennlige ord og upartiskhet, dette 
var handlinger som fikk mange til å sette pris på hans gode 
egenskaper. Etterpå kom han til himmelen. Så falt han derfra og 
kom hit med myke hender og føtter parallelle fingre og tær. Den 
unge prinsen ble usedvanlig 


kjekk og vakker å se på. *Han kommer til å herske over et 
trofast folk, med vennlige ord og handlinger vinner han deres 
hjerter. Men hvis han legger bak seg alle sanselige lyster, blir han 
en seierherre som forkynner sannheten for menneskene. De kommer 
til å fryde seg over hans ord og følge hans vei i stort og smått.” *T 
en tidligere fødsel, i en tidligere eksistens, på et tidligere 
oppholdssted, i et tidligere liv som menneske, sa han som er 
kommet fram til sannheten, mye som var til nytte for folk flest, og 
han underviste dem i det som var rett. Han forklarte og viste ved 
eget eksempel hva som var rett og riktig. Som en følge av disse 
handlingene som hadde samlet seg opp i store mengder, ble han 
gjenfødt i lykkelige kår i himmelens verden etter døden, da kroppen 
gikk i oppløsning. Der overgikk han de andre gudene på ti måter, 
nemlig i himmelsk alder, himmelsk skjønnhet, himmelsk lykke, 
himmelsk berømmelse, himmelsk herredømme, himmelske 
synsinntrykk, himmelske lyder, himmelske dufter, himmelske 
smaksopplevelser og himmelske berøringsinntrykk. Deretter falt han 
derfra og ble gjenfødt her, og derfor har han to kjennetegn på en 
stor mann: (7) anklene hans er velproposjonerte og (14) hårene på 
kroppen hans stritter til værs 1 små, kullsvarte og høyrevridde 
spiraler. Hvis en som har disse kjennetegnene, blir boende hjemme, 
blir han en rettmessig konge som hersker over hele verden. Som 
rettmessig konge styrer han over de fire verdenshjørner, og ved 
hjelp av de sju verdiene står hans velde urokkelig fast 1 alle land. 
Og dette er de sju verdiene hans: Det verdifulle hjul, den verdifulle 
elefant, den verdifulle hest, den verdifulle juvel, den verdifulle 
kvinne, den verdifulle skattmester og den verdifulle rådgiver. Mer 
enn tusen sønner får han, og alle er 


staselige helter som knuser fiendehærene. Hele vår 
havomkranste jord overvinner han med lovlige midler og ikke med 
vold og makt, og gjør den til sitt hjem, og han gjør den fruktbar, 
uten banditter, uten ødemarker, mektig, velstående, fredelig, 
lykkelig og uten farer. Og hva oppnår han som konge? Han blir den 
fremste, beste, ypperste, høyeste og øverste av slike som nyter 
sanselige gleder. Dette oppnår han som konge. Men hvis han 
forlater hjemmet og går ut i hjemløsheten, blir han en ærverdig 
Mester som våkner fullt og helt ved egen hjelp, en som løfter sløret 
fra verden. Og hva oppnår han som oppvåknet? Han blir den 
fremste, beste, ypperste, høyeste og øverste av alle levende vesener. 
Dette oppnår han som oppvåknet.” Slik talte Mesteren. Og om dette 
er det sagt: Han løftet sin røst til beste for alle mennesker og ga 
dem undervisning i den gode lære. Han ville at alle levende vesener 
skulle ha det godt og bli lykkelige, og derfor ga han undervisning 
uten forbehold. Som en følge av disse gode gjerningene kom han til 
himmelen der han kunne fryde seg. Da han kom hit, hadde han to 
kjennetegn som røper den høyeste lykke: Kroppshårene hans sto rett 
til værs, anklene hans var velformet bygd opp av hud utenpå kjøtt 
og blod. *Hvis en slik person blir boende hjemme, blir han den 
fremste av dem som nyter sanselige gleder. Ingen vil stå over ham, 
og han skal herske over hele India. Hvis han går ut i opphøyet 
hjemløshet, vil han nå høyest av alle levende vesener. Noen høyere 
enn ham, finnes det ikke. Han skal overvinne hele verden. 


*T en tidligere fødsel, i en tidligere eksistens, på et 
tidligere oppholdssted, i et tidligere liv som menneske, var han som 
er kommet fram til sannheten, en ivrig talsmann for å studere 
forskjellige fag og vitenskaper, og for å studere hvilke virkninger 
forskjellige handlinger og måter å oppføre seg på her, idet han sa: 
"Hva kan jeg lære, forstå og tilegne meg hurtig, så det ikke blir til 
langvarig slit for meg?” Som en følge av disse handlingene som 
hadde samlet seg opp i store mengder, ble han gjenfødt i lykkelige 
kår i himmelens verden etter døden, da kroppen gikk i oppløsning. 
Der overgikk han de andre gudene på ti måter, nemlig i himmelsk 
alder, himmelsk skjønnhet, himmelsk lykke, himmelsk berømmelse, 
himmelsk herredømme, himmelske synsinntrykk, himmelske lyder, 
himmelske dufter, himmelske smaksopplevelser og himmelske 
berøringsinntrykk. Deretter falt han derfra og ble gjenfødt her, og 
derfor har han det kjennetegn på en stor mann at (8) han har bein 
som en gaselle. Hvis en som har dette kjennetegnet, blir boende 
hjemme, blir han en rettmessig konge som hersker over hele 
verden. Som rettmessig konge styrer han over de fire 
verdenshjørner, og ved hjelp av de sju verdiene står hans velde 
urokkelig fast 1 alle land. Og dette er de sju verdiene hans: Det 
verdifulle hjul, den verdifulle elefant, den verdifulle hest, den 
verdifulle juvel, den verdifulle kvinne, den verdifulle skattmester og 
den verdifulle rådgiver. Mer enn tusen sønner får han, og alle er 
staselige helter som knuser fiendehærene. Hele vår havomkranste 
jord overvinner han med lovlige midler og ikke med vold og makt, 
og gjør den til sitt hjem, og han gjør den fruktbar, uten banditter, 
uten ødemarker, mektig, velstående, fredelig, lykkelig og uten farer. 
Og hva oppnår han som konge? Han kommer raskt i besittelse av alt 
en konge fortjener, alt som passer for en konge, alt som gleder en 
konge og alt som er en konge verdig. Dette oppnår han som konge. 
Men hvis han forlater hjemmet og går ut i hjemløsheten, blir han en 
ærverdig Mester som våkner fullt og helt ved egen hjelp, en som 
løfter sløret fra verden. Og hva oppnår han som oppvåknet? Han 
kommer raskt i besittelse av alt en oppvåknet fortjener, alt som 
passer for en oppvåknet, alt som gleder en oppvåknet og alt som er 
en oppvåknet verdig. Dette oppnår han som oppvåknet.” 


Slik talte Mesteren. Og om dette er det sagt: *Hvordan skal 
man lettest lære seg forskjellige fag og vitenskaper? Hvordan skal 
man få klarhet i handlinger og oppførsel og deres virkninger?” 
Dette ville han finne ut av. Han studerte uten å plage noen, og slet 
ikke lenge med å lære dette. Disse handlingene ga gode frukter: 
Vakre og velformede bein, på den delikate huden vokser kroppshår 
i små og vakre spiraler. En slik person sier man har antilopebein, og 
det sies at han raskt vil bli til noe stort. Hvert hårstrå bringer lykke, 
og de målene han har satt seg, når han raskt hvis han blir boende 
hjemme. Men hvis han velger å forlate hjemmet og retter sitt blikk 
mot forsakelse, oppnår han raskt alt det som passer seg for den som 
gjør en slik uforlignelig innsats. *T en tidligere fødsel, i en tidligere 
eksistens, på et tidligere oppholdssted, i et tidligere liv som 
menneske, oppsøkte han som er kommet fram til sannheten, 
filosofer eller brahmaner og stilte dem spørsmål: *Hva er sunt? Hva 
er usunt? Hva er riktig? Hva er galt? Hva bør man følge? Hva bør 
man ikke følge? Hva slags handlinger fører til langvarige problemer 
og ulemper? Hva slags handlinger fører til langvarig nytte og 
lykke?” Som en følge av disse handlingene som hadde samlet seg 
opp i store mengder, ble han gjenfødt i lykkelige kår i himmelens 
verden etter døden, da kroppen 


gikk i oppløsning. Der overgikk han de andre gudene på ti 
måter, nemlig i himmelsk alder, himmelsk skjønnhet, himmelsk 
lykke, himmelsk berømmelse, himmelsk herredømme, himmelske 
synsinntrykk, himmelske lyder, himmelske dufter, himmelske 
smaksopplevelser og himmelske berøringsinntrykk. Deretter falt han 
derfra og ble gjenfødt her, og derfor har han det kjennetegn på en 
stor mann at (12) huden hans er så delikat at verken støv eller skitt 
blir hengende på den. Hvis en som har dette kjennetegnet, blir 
boende hjemme, blir han en rettmessig konge som hersker over hele 
verden. Som rettmessig konge styrer han over de fire 
verdenshjørner, og ved hjelp av de sju verdiene står hans velde 
urokkelig fast 1 alle land. Og dette er de sju verdiene hans: Det 
verdifulle hjul, den verdifulle elefant, den verdifulle hest, den 
verdifulle juvel, den verdifulle kvinne, den verdifulle skattmester og 
den verdifulle rådgiver. Mer enn tusen sønner får han, og alle er 
staselige helter som knuser fiendehærene. Hele vår havomkranste 
jord overvinner han med lovlige midler og ikke med vold og makt, 
og gjør den til sitt hjem, og han gjør den fruktbar, uten banditter, 
uten ødemarker, mektig, velstående, fredelig, lykkelig og uten farer. 
Og hva oppnår han som konge? Han blir meget vis, intet menneske 
som nyter sanselige gleder kan måle seg med ham eller overgå ham 
i visdom. Dette oppnår han som konge. Men hvis han forlater 
hjemmet og går ut i hjemløsheten, blir han en ærverdig Mester som 
våkner fullt og helt ved egen hjelp, en som løfter sløret fra verden. 
Og hva oppnår han som oppvåknet? Han har stor visdom, 
omfattende visdom, smilende visdom, rask visdom, skarp visdom og 
analytisk visdom. Intet levende vesen kan måle seg med ham eller 
overgå ham i visdom. Dette oppnår han som oppvåknet.” Slik talte 
Mesteren. Og om dette er det sagt: Før i tiden, i et tidligere liv, var 
han lærvillig og spørrelysten. Vitebegjærlig oppsøkte han eneboere. 
Han ville det gode og lyttet gjerne til det de sa om hva som var 
godt. Fordi han søkte visdom, fikk han 


delikat hud da han igjen ble menneske. De som forsto seg 
på fødselstegn, ga denne fortolkningen: *Han kommer til å forstå 
subtile betydninger. Hvis en slik person ikke forlater hjemmet, får 
han herredømme over hele jorden, og ingen vil være hans like i å 
forstå all slags subtil lærdom. Men hvis han velger å forlate 
hjemmet og retter sitt blikk mot forsakelse, vinner han dyp og 
uforlignelig visdom. Med sin lynende skarpe intelligens kommer 
han til å finne oppvåkning.” *T en tidligere fødsel, i en tidligere 
eksistens, på et tidligere oppholdssted, i et tidligere liv som 
menneske, ble han som er kommet fram til sannheten, aldri sint, 
men beholdt sinnsroen. Selv når folk sa mye til ham, ble han ikke i 
dårlig humør. Han ble heller ikke ergerlig eller irritert, og han ga 
heller ikke tilbake med samme mynt. Han viste ikke tegn til sinne, 
hat eller misnøye, men ga bort fine og myke tepper og kapper, fine 
stoffer av lin, bomull, silke og ull. Som en følge av disse 
handlingene som hadde samlet seg opp i store mengder, ble han 
gjenfødt i lykkelige kår i himmelens verden etter døden, da kroppen 
gikk i oppløsning. Der overgikk han de andre gudene på ti måter, 
nemlig i himmelsk alder, himmelsk skjønnhet, himmelsk lykke, 
himmelsk berømmelse, himmelsk herredømme, himmelske 
synsinntrykk, himmelske lyder, himmelske dufter, himmelske 
smaksopplevelser og himmelske berøringsinntrykk. Deretter falt han 
derfra og ble gjenfødt her, og derfor har han det kjennetegn på en 
stor mann at (11) huden hans er gyllen og stråler som gull. Hvis en 
som har dette kjennetegnet, blir boende hjemme, blir han en 
rettmessig konge som hersker over hele verden. Som rettmessig 
konge styrer han over de fire verdenshjørner, og ved hjelp av de sju 
verdiene står hans velde urokkelig fast 1 


alle land. Og dette er de sju verdiene hans: Det verdifulle 
hjul, den verdifulle elefant, den verdifulle hest, den verdifulle juvel, 
den verdifulle kvinne, den verdifulle skattmester og den verdifulle 
rådgiver. Mer enn tusen sønner får han, og alle er staselige helter 
som knuser fiendehærene. Hele vår havomkranste jord overvinner 
han med lovlige midler og ikke med vold og makt, og gjør den til 
sitt hjem, og han gjør den fruktbar, uten banditter, uten ødemarker, 
mektig, velstående, fredelig, lykkelig og uten farer. Og hva oppnår 
han som konge? Han får fine og myke tepper og kapper, fine stoffer 
av lin, bomull, silke og ull. Dette oppnår han som konge. Men hvis 
han forlater hjemmet og går ut i hjemløsheten, blir han en ærverdig 
Mester som våkner fullt og helt ved egen hjelp, en som løfter sløret 
fra verden. Og hva oppnår han som oppvåknet? Han får fine og 
myke tepper og kapper, fine stoffer av lin, bomull, silke og ull. 
Dette oppnår han som oppvåknet.” Slik talte Mesteren. Og om dette 
er det sagt: Han var alltid velvillig, og han ga fine og myke klær i 
gave. I sitt tidligere liv drysset han om seg med gaver, slik regnet 
faller fra skyene. Så døde han fra denne jord og kom til himmelen, 
og ble så gjenfødt til fruktene av sine gode gjerninger. Han fikk en 
kropp som skinte som gull, som Indra selv, fagrere enn alle guder. 
Hvis en slik mann blir boende hjemme og ikke går ut i hjemløshet, 
får han herredømme over den vide jord. Som seierherre mottar han 
tøyer av fineste kvalitet, både tepper, kapper og andre slags klær. 
Hvis han forlater hjemmet og går ut i hjemløshet, vil han også 
motta slike gaver. 


Han vil høste fruktene av tidligere handlinger. Det som er 
gjort, vil aldri gå til grunne. *T en tidligere fødsel, i en tidligere 
eksistens, på et tidligere oppholdssted, i et tidligere liv som 
menneske, var han som er kommet fram til sannheten, en som hjalp 
til med å forene slektninger, venner og kolleger som lenge hadde 
vært skilt fra hverandre og lenge hadde savnet hverandre. Han 
forente mødre med barna deres og barn med mødrene deres. Han 
forente fedre med barna deres og barn med fedrene deres. Han 
forente brødre og søstre med hverandre. På den måten skapte han 
forening og glede blant menneskene. Som en følge av disse 
handlingene som hadde samlet seg opp i store mengder, ble han 
gjenfødt i lykkelige kår i himmelens verden etter døden, da kroppen 
gikk i oppløsning. Der overgikk han de andre gudene på ti måter, 
nemlig i himmelsk alder, himmelsk skjønnhet, himmelsk lykke, 
himmelsk berømmelse, himmelsk herredømme, himmelske 
synsinntrykk, himmelske lyder, himmelske dufter, himmelske 
smaksopplevelser og himmelske berøringsinntrykk. Deretter falt han 
derfra og ble gjenfødt her, og derfor har han det kjennetegn på en 
stor mann at (10) kjønnslemmet hans er skjult i et hylster. Hvis en 
som har dette kjennetegnet, blir boende hjemme, blir han en 
rettmessig konge som hersker over hele verden. Som rettmessig 
konge styrer han over de fire verdenshjørner, og ved hjelp av de sju 
verdiene står hans velde urokkelig fast 1 alle land. Og dette er de 
sju verdiene hans: Det verdifulle hjul, den verdifulle elefant, den 
verdifulle hest, den verdifulle juvel, den verdifulle kvinne, den 
verdifulle skattmester og den verdifulle rådgiver. Mer enn tusen 
sønner får han, og alle er staselige helter som knuser fiendehærene. 
Hele vår havomkranste jord overvinner han med lovlige midler og 
ikke med vold og makt, og gjør den til sitt hjem, og han gjør den 
fruktbar, uten banditter, uten ødemarker, mektig, velstående, 
fredelig, lykkelig og uten farer. Og hva oppnår han som konge? Han 
får mer enn tusen sønner, og alle er staselige helter som knuser 
fiendehærene. Dette oppnår han som konge. Men hvis han forlater 
hjemmet og går ut i hjemløsheten, blir han en ærverdig Mester som 
våkner fullt og helt ved egen hjelp, en som løfter sløret fra verden. 
Og 


hva oppnår han som oppvåknet? Han får mer enn tusen 
sønner, og alle er staselige helter som knuser fiendehærene. Dette 
oppnår han som oppvåknet.” Slik talte Mesteren. Og om dette er det 
sagt: I tidligere tider, i et tidligere liv som menneske, hjalp han til 
med å forene slektninger, venner og kolleger som gjennom lang tid 
hadde vært skilt fra hverandre, og på den måten skapte han 
forening og glede. Som en følge av disse handlingene kom han til 
himmelen, der han levde i lykke og salighet. Så falt han derfra og 
kom hit med kjønnslemmet skjult i et hylster. En slik person får 
mange sønner, han får mer enn tusen etterkommere. De blir 
staselige helter som knuser fiendene, og deres sønnlige respekt er til 
glede for en legmann. Men hvis han forlater hjemmet, får han enda 
flere etterkommere som følger hans veiledninger. Dette er altså 
tolkningen av dette tegnet uansett om han blir legmann eller 
hjemløs. *T en tidligere fødsel, i en tidligere eksistens, på et 
tidligere oppholdssted, i et tidligere liv som menneske, var han som 
er kommet fram til sannheten, opptatt av å studere og klassifisere 
menneskene. Han betraktet hver enkelt person og så at 'Denne 
personen fortjener det og det, og denne personen fortjener det og 
det.” Slik betraktet han hvert enkelt individ. Som en følge av disse 
handlingene som hadde samlet seg opp i store mengder, ble han 
gjenfødt i lykkelige kår i himmelens verden etter døden, da kroppen 


gikk i oppløsning. Der overgikk han de andre gudene på ti 
måter, nemlig i himmelsk alder, himmelsk skjønnhet, himmelsk 
lykke, himmelsk berømmelse, himmelsk herredømme, himmelske 
synsinntrykk, himmelske lyder, himmelske dufter, himmelske 
smaksopplevelser og himmelske berøringsinntrykk. Deretter falt han 
derfra og ble gjenfødt her, og derfor har han disse kjennetegnene på 
en stor mann: (19) Kroppen hans er jevn og rund som stammen på 
et banyantre. Den er en favn lang, og favnmålet hans er like langt 
som kroppen. (9) Når han står, kan han dessuten dekke begge 
knærne med håndflatene uten å bøye seg. Hvis en som har disse 
kjennetegnene, blir boende hjemme, blir han en rettmessig konge 
som hersker over hele verden. Som rettmessig konge styrer han over 
de fire verdenshjørner, og ved hjelp av de sju verdiene står hans 
velde urokkelig fast 1 alle land. Og dette er de sju verdiene hans: 
Det verdifulle hjul, den verdifulle elefant, den verdifulle hest, den 
verdifulle juvel, den verdifulle kvinne, den verdifulle skattmester og 
den verdifulle rådgiver. Mer enn tusen sønner får han, og alle er 
staselige helter som knuser fiendehærene. Hele vår havomkranste 
jord overvinner han med lovlige midler og ikke med vold og makt, 
og gjør den til sitt hjem, og han gjør den fruktbar, uten banditter, 
uten ødemarker, mektig, velstående, fredelig, lykkelig og uten farer. 
Og hva oppnår han som konge? Han blir meget rik, uhyre rik. Han 
får skattkamre fulle av gull og sølv og andre kostbare varer, og 
kornmagasinene hans blir fulle av korn. Dette oppnår han som 
konge. Men hvis han forlater hjemmet og går ut i hjemløsheten, blir 
han en ærverdig Mester som våkner fullt og helt ved egen hjelp, en 
som løfter sløret fra verden. Og hva oppnår han som oppvåknet? 
Han blir meget rik, og rikdommen hans består av dyp tillit, god 
livsførsel, stor respekt både for seg selv og for andre, stor lærdom, 
stor gavmildhet og stor visdom. Dette oppnår han som oppvåknet.” 
Slik talte Mesteren. Og om dette er det sagt: Han undersøkte, 
tenkte, vurderte, betraktet og studerte menneskene. *Denne 
fortjener dette, og denne fortjener det, og slik merket han seg 
forskjeller på folk. 


Derfor kan han nå stå rett og berøre begge sine knær. Som 
følge av sine øvrige gode gjerninger står han rak og støtt som et tre. 
De som forstår seg på mange slags tegn, disse vise og lærde 
forklarte: * Allerede som liten gutt vil han motta alt det som er til 
glede for den som lever som legmann. Han skal få alt det som en 
verdensherre kan glede seg over og som passer for en legmann. Men 
hvis han forlater alle disse tingene, vil han oppnå den aller høyeste 
rikdom.” *T en tidligere fødsel, i en tidligere eksistens, på et 
tidligere oppholdssted, i et tidligere liv som menneske, var han som 
er kommet fram til sannheten, opptatt av å gjøre slikt som er godt 
og nyttig for flest mulig mennesker og hjelpe dem til å bli fri fra 
bindinger, idet han tenkte: *Hvordan kan jeg styrke dem i deres 
overbevisning, hjelpe dem til en bedre livsførsel, større lærdom, 
større gavmildhet, større rettskaffenhet og større visdom? Hvordan 
kan jeg hjelpe dem så de får mer penger og mer korn, større åkrer, 
flere husdyr, flere hustruer og barn, flere tjenere og arbeidsfolk, 
flere slektninger, venner og forbundsfeller?” Som en følge av disse 
handlingene som hadde samlet seg opp i store mengder, ble han 
gjenfødt i lykkelige kår i himmelens verden etter døden, da kroppen 
gikk i oppløsning. Der overgikk han de andre gudene på ti måter, 
nemlig i himmelsk alder, himmelsk skjønnhet, himmelsk lykke, 
himmelsk berømmelse, himmelsk herredømme, himmelske 
synsinntrykk, himmelske lyder, himmelske dufter, himmelske 
smaksopplevelser og himmelske berøringsinntrykk. Deretter falt han 
derfra og ble gjenfødt her, og derfor har han disse kjennetegnene på 
en stor mann: (17) Han har overkropp som en løve, (18) det er ikke 
noe søkk mellom skuldrene hans 


(20) og brystet hans er jevnt avrundet. Hvis en som har 
disse kjennetegnene, blir boende hjemme, blir han en rettmessig 
konge som hersker over hele verden. Som rettmessig konge styrer 
han over de fire verdenshjørner, og ved hjelp av de sju verdiene står 
hans velde urokkelig fast 1 alle land. Og dette er de sju verdiene 
hans: Det verdifulle hjul, den verdifulle elefant, den verdifulle hest, 
den verdifulle juvel, den verdifulle kvinne, den verdifulle 
skattmester og den verdifulle rådgiver. Mer enn tusen sønner får 
han, og alle er staselige helter som knuser fiendehærene. Hele vår 
havomkranste jord overvinner han med lovlige midler og ikke med 
vold og makt, og gjør den til sitt hjem, og han gjør den fruktbar, 
uten banditter, uten ødemarker, mektig, velstående, fredelig, 
lykkelig og uten farer. Og hva oppnår han som konge? Han blir ikke 
utsatt for tap av noe slag, verken av penger eller korn, åkrer, 
husdyr, hustruer eller barn, tjenere eller arbeidsfolk, slektninger, 
venner eller forbundsfeller. Dette oppnår han som konge. Men hvis 
han forlater hjemmet og går ut i hjemløsheten, blir han en ærverdig 
Mester som våkner fullt og helt ved egen hjelp, en som løfter sløret 
fra verden. Og hva oppnår han som oppvåknet? Han blir ikke utsatt 
for tap av noe slag, verken av overbevisning, god livsførsel, lærdom, 
gavmildhet, rettskaffenhet eller visdom. Han taper ikke noe, men 
kommer til å lykkes i alt han gjør. Dette oppnår han som 
oppvåknet.” Slik talte Mesteren. Og om dette er det sagt: Han 
ønsket det beste for andre, og tenkte stadig over hvordan alle 
levende vesener skulle ha framgang og ikke oppleve nedgang i 
overbevisning, god livsførsel, lærdom, intelligens, gavmildhet, 
rettskaffenhet alt som ellers er godt, og heller ikke oppleve tap av 
penger, korn, åkrer, barn, hustruer og husdyr, slektninger, venner 
og forbundsfeller, og heller ikke tape skjønnhet og styrke. Han får 
en velformet overkropp som en løve. Brystet hans er jevnt avrundet, 
og det er ikke noe søkk mellom skuldrene hans. 


Slike oppsamlede gode gjerninger fra før i tiden verner mot 
tap. Hvis han velger et liv som legmann, vil han få mye penger og 
korn, familie og husdyr. Men hvis han forlater hjemmet og ikke 
samler seg eiendom, vil han oppnå den uforlignelige oppvåkning og 
en lære som aldri skal gå til grunne. *T en tidligere fødsel, i en 
tidligere eksistens, på et tidligere oppholdssted, i et tidligere liv som 
menneske, var han som er kommet fram til sannheten, opptatt av å 
unngå å skade noe levende vesen verken med hender, steiner, 
stokker eller sverd. Som en følge av disse handlingene som hadde 
samlet seg opp i store mengder, ble han gjenfødt i lykkelige kår i 
himmelens verden etter døden, da kroppen gikk i oppløsning. Der 
overgikk han de andre gudene på ti måter, nemlig i himmelsk alder, 
himmelsk skjønnhet, himmelsk lykke, himmelsk berømmelse, 
himmelsk herredømme, himmelske synsinntrykk, himmelske lyder, 
himmelske dufter, himmelske smaksopplevelser og himmelske 
berøringsinntrykk. Deretter falt han derfra og ble gjenfødt her, og 
derfor har han dette kjennetegnet på en stor mann: (21) 
smakssansen hans er skarp, slik at smaksinntrykk på tungespissen 
brer seg i hele munnhulen. Hvis en som har dette kjennetegnet, blir 
boende hjemme, blir han en rettmessig konge som hersker over hele 
verden. Som rettmessig konge styrer han over de fire 
verdenshjørner, og ved hjelp av de sju verdiene står hans velde 
urokkelig fast 1 alle land. Og dette er de sju verdiene hans: Det 
verdifulle hjul, den verdifulle elefant, den verdifulle hest, den 
verdifulle juvel, den verdifulle kvinne, den verdifulle skattmester og 
den verdifulle rådgiver. Mer enn tusen sønner får han, og alle er 
staselige helter som knuser fiendehærene. Hele vår havomkranste 
jord overvinner han med lovlige midler og ikke med vold og makt, 
og gjør den til sitt hjem, og han gjør den fruktbar, uten banditter, 
uten ødemarker, mektig, velstående, fredelig, lykkelig og uten farer. 
Og hva oppnår han som konge? Han blir lite plaget av sykdommer, 
han har god fordøyelse og er verken for kald eller for varm. Dette 
oppnår han som konge. Men hvis han forlater hjemmet og går ut i 
hjemløsheten, blir han en ærverdig 


Mester som våkner fullt og helt ved egen hjelp, en som 
løfter sløret fra verden. Og hva oppnår han som oppvåknet? Han 
blir lite plaget av sykdommer, han har god fordøyelse og er verken 
for kald eller for varm, men har en middels kroppstemperatur som 
passer for treningen. Dette oppnår han som oppvåknet.” Slik talte 
Mesteren. Og om dette er det sagt: Han skadet ikke noe levende 
vesen, verken med neve, stokk eller stein, og heller ikke drepte han 
noen med sverd. Han verket plaget eller truet noen som helst, men 
levde i fred med alle. Derfor kom han til himmelen, der han frydet 
seg over de gode fruktene av sine vakre gjerninger. Da han etterpå 
kom hit, var smaksløkene godt utviklet slik at han fikk en utsøkt 
smakssans. Seere som hadde god forstand, sa da: *Denne mannen 
kommer til å leve lykkelig uansett om han blir legmann eller 
hjemløs, for det kan vi lese ut av dette tegnet.” *T en tidligere 
fødsel, i en tidligere eksistens, på et tidligere oppholdssted, i et 
tidligere liv som menneske, så ikke han som er kommet fram til 
sannheten, på andre med et skulende, skjevt eller lurende blikk, 
men så åpent og likefrem på dem med et vennlig blikk. Som en 
følge av disse handlingene som hadde samlet seg opp i store 
mengder, ble han gjenfødt i lykkelige kår i himmelens verden etter 
døden, da kroppen gikk i oppløsning. Der overgikk han de andre 
gudene på ti måter, nemlig i himmelsk alder, himmelsk skjønnhet, 
himmelsk lykke, himmelsk berømmelse, himmelsk herredømme, 
himmelske synsinntrykk, himmelske lyder, himmelske dufter, 


himmelske smaksopplevelser og himmelske 
berøringsinntrykk. Deretter falt han derfra og ble gjenfødt her, og 
derfor har han disse kjennetegnene på en stor mann: (29) Han har 
klare, blå øyne og (30) øyenvipper som ei ku. Hvis en som har disse 
kjennetegnene, blir boende hjemme, blir han en rettmessig konge 
som hersker over hele verden. Som rettmessig konge styrer han over 
de fire verdenshjørner, og ved hjelp av de sju verdiene står hans 
velde urokkelig fast 1 alle land. Og dette er de sju verdiene hans: 
Det verdifulle hjul, den verdifulle elefant, den verdifulle hest, den 
verdifulle juvel, den verdifulle kvinne, den verdifulle skattmester og 
den verdifulle rådgiver. Mer enn tusen sønner får han, og alle er 
staselige helter som knuser fiendehærene. Hele vår havomkranste 
jord overvinner han med lovlige midler og ikke med vold og makt, 
og gjør den til sitt hjem, og han gjør den fruktbar, uten banditter, 
uten ødemarker, mektig, velstående, fredelig, lykkelig og uten farer. 
Og hva oppnår han som konge? Mange mennesker setter pris på å 
se ham. Han blir populær blant brahmaner og borgere, blant byfolk 
og folk på landsbygda, blant skattmestere, ministere, vaktmenn og 
dørvoktere, rådgivere, fyrster og prinser. Dette oppnår han som 
konge. Men hvis han forlater hjemmet og går ut i hjemløsheten, blir 
han en ærverdig Mester som våkner fullt og helt ved egen hjelp, en 
som løfter sløret fra verden. Og hva oppnår han som oppvåknet? 
Mange mennesker setter pris på å se ham. Han blir populær blant 
munker og nonner, mannlige og kvinnelige legtilhengere, guder, 
mennesker, asuraer, nagaer og gandhabbaer. Dette oppnår han som 
oppvåknet.” Slik talte Mesteren. Og om dette er det sagt: Han skulte 
ikke og så ikke på andre med et skjevt eller lurende blikk. Han 
betraktet andre åpent og likefrem med vennlige øyne. Derfor kunne 
han høste gode frukter og fryde seg i himlene. Da han kom hit, fikk 
han øyenvipper som ei ku 


og vakre og klare blå øyne. Kloke folk som hadde forstand 
på å tyde slike tegn, sa at et barn med slike vakre øyne vil oppnå 
stor popularitet. Hvis han blir legmann, vil mange sette pris på å se 
ham. Men hvis han i stedet går ut i hjemløshet, vil han lindre 
sorgene for mange mennesker. *T en tidligere fødsel, i en tidligere 
eksistens, på et tidligere oppholdssted, i et tidligere liv som 
menneske, var han som er kommet fram til sannheten, den fremste 
blant folk til å gjøre godt både i handling, ord og tanker, til å gi 
gaver, opptre etisk, overholde høytider, vise seg som en god sønn 
både overfor sin mor og sin far, hedre filosofer og brahmaner, vise 
respekt for familiens eldste og opptre godt og riktig på mange andre 
måter. Som en følge av disse handlingene som hadde samlet seg opp 
i store mengder, ble han gjenfødt i lykkelige kår i himmelens 
verden etter døden, da kroppen gikk i oppløsning. Der overgikk han 
de andre gudene på ti måter, nemlig i himmelsk alder, himmelsk 
skjønnhet, himmelsk lykke, himmelsk berømmelse, himmelsk 
herredømme, himmelske synsinntrykk, himmelske lyder, himmelske 
dufter, himmelske smaksopplevelser og himmelske 
berøringsinntrykk. Deretter falt han derfra og ble gjenfødt her, og 
derfor har han dette kjennetegnet på en stor mann: (32) Hodet hans 
er jevnt avrundet som en turban. Hvis en som har disse 
kjennetegnene, blir boende hjemme, blir han en rettmessig konge 
som hersker over hele verden. Som rettmessig konge styrer han over 
de fire verdenshjørner, og ved hjelp av de sju verdiene står hans 
velde urokkelig fast 1 alle land. Og dette er de sju verdiene hans: 
Det verdifulle hjul, den verdifulle elefant, den verdifulle hest, den 
verdifulle juvel, den verdifulle kvinne, den verdifulle skattmester og 
den verdifulle rådgiver. Mer enn tusen sønner får han, og alle er 


staselige helter som knuser fiendehærene. Hele vår 
havomkranste jord overvinner han med lovlige midler og ikke med 
vold og makt, og gjør den til sitt hjem, og han gjør den fruktbar, 
uten banditter, uten ødemarker, mektig, velstående, fredelig, 
lykkelig og uten farer. Og hva oppnår han som konge? Mange vil 
følge ham, både brahmaner og borgere, byfolk og folk på 
landsbygda, skattmestere, ministere, vaktmenn og dørvoktere, 
rådgivere, fyrster og prinser. Dette oppnår han som konge. Men hvis 
han forlater hjemmet og går ut i hjemløsheten, blir han en ærverdig 
Mester som våkner fullt og helt ved egen hjelp, en som løfter sløret 
fra verden. Og hva oppnår han som oppvåknet? Mange vil følge 
ham, både munker og nonner, mannlige og kvinnelige 
legtilhengere, guder, mennesker, asuraer, nagaer og gandhabbaer. 
Dette oppnår han som oppvåknet.” Slik talte Mesteren. Og om dette 
er det sagt: Han var den fremste av alle til å gjøre det som er riktig 
og godt. Mange valgte å følge ham og i himmelen nøt han 
resultatene av sine gode handlinger. Da han deretter kom hit, var 
hodet hans jevnt avrundet som en turban. De som har forstand på 
varsler og tegn, forklarte det slik: 'Han kommer til å være den 
fremste til å lede andre. De kommer til å gi ham rike gaver nå som 
før. Hvis han blir en adelig konge, vil mange mennesker tjene ham 
trofast. Men hvis han går ut i hjemløshet, vinner han innsikt i 
virkelighetens natur. Da vil mange mennesker følge ham og frydes 
over hans undervisning. 


*T en tidligere fødsel, i en tidligere eksistens, på et 
tidligere oppholdssted, i et tidligere liv som menneske, var han som 
er kommet fram til sannheten, en som avsto fra urett tale og 
bestrebet seg på rett tale. Han talte sannhet og holdt seg til 
sannheten. Han var stø og pålitelig. Han var en som ikke bedro 
verden. Som en følge av disse handlingene som hadde samlet seg 
opp i store mengder, ble han gjenfødt i lykkelige kår i himmelens 
verden etter døden, da kroppen gikk i oppløsning. Der overgikk han 
de andre gudene på ti måter, nemlig i himmelsk alder, himmelsk 
skjønnhet, himmelsk lykke, himmelsk berømmelse, himmelsk 
herredømme, himmelske synsinntrykk, himmelske lyder, himmelske 
dufter, himmelske smaksopplevelser og himmelske 
berøringsinntrykk. Deretter falt han derfra og ble gjenfødt her, og 
derfor har han disse to kjennetegnene på en stor mann: (13) Hårene 
på kroppen vokser ett og ett i porene, og (31) mellom øyenbrynene 
har han en liten hårdott som likner myk og hvit bomull. Hvis en 
som har disse kjennetegnene, blir boende hjemme, blir han en 
rettmessig konge som hersker over hele verden. Som rettmessig 
konge styrer han over de fire verdenshjørner, og ved hjelp av de sju 
verdiene står hans velde urokkelig fast 1 alle land. Og dette er de 
sju verdiene hans: Det verdifulle hjul, den verdifulle elefant, den 
verdifulle hest, den verdifulle juvel, den verdifulle kvinne, den 
verdifulle skattmester og den verdifulle rådgiver. Mer enn tusen 
sønner får han, og alle er staselige helter som knuser fiendehærene. 
Hele vår havomkranste jord overvinner han med lovlige midler og 
ikke med vold og makt, og gjør den til sitt hjem, og han gjør den 
fruktbar, uten banditter, uten ødemarker, mektig, velstående, 
fredelig, lykkelig og uten farer. Og hva oppnår han som konge? 
Mange vil gjøre som han sier, både brahmaner og borgere, byfolk 
og folk på landsbygda, skattmestere, ministere, vaktmenn og 
dørvoktere, rådgivere, fyrster og prinser. Dette oppnår han som 
konge. Men hvis han forlater hjemmet og går ut i hjemløsheten, blir 
han en ærverdig Mester som våkner fullt og helt ved egen hjelp, en 
som løfter sløret fra verden. Og hva oppnår han som oppvåknet? 
Mange vil gjøre som han sier, både munker og nonner, mannlige og 
kvinnelige legtilhengere, guder, mennesker, asuraer, nagaer og 
gandhabbaer. Dette oppnår han som oppvåknet.” Slik talte 
Mesteren. Og om dette er det sagt: 


I tidligere liv var han sannferdig. Han talte ikke med 
kløvet tunge, og han skydde all falskhet. Han brøt ikke sitt ord til 
noen, men gledet andre med sin pålitelighet. Mellom øyenbrynene 
har han en liten hårdott som likner myk og skinnende hvit bomull. 
Kroppshårene hans står ikke to og to sammen, men vokser ett og ett 
i porene i huden hans. De som forsto seg på tegn, kom sammen og 
slik forklarte de kyndige dette: *Når hårdotten og kroppshårene er 
slik som dette, vil mange mennesker gjøre som han sier. Hans 
tidligere gjerninger tilsier at dersom han kommer til å leve som 
legmann, vil alt folket følge hans ord. Men hvis han går ut i 
hjemløshet uten å eie noe, vil han bli en uovertruffen oppvåknet, og 
folket vil følge hans ord.” *T en tidligere fødsel, i en tidligere 
eksistens, på et tidligere oppholdssted, i et tidligere liv som 
menneske, var han som er kommet fram til sannheten, en som avsto 
fra å baktale andre og holdt seg langt unna slike ting. Om han hørte 
noe her, gikk han ikke og fortalte det til andre bare for å skape 
splid. Og det han hørte der, kom han heller ikke tilbake hit og 
fortalte, bare for å skape splid. Han var en som forente de splittede 
og oppmuntret de enige. Han foretrakk harmoni, gledet og frydet 
seg ved harmoni, og sa slikt som bidrar til harmoni. Som en følge av 
disse handlingene som hadde samlet seg opp i store mengder, ble 
han gjenfødt i lykkelige kår i himmelens verden etter døden, da 
kroppen gikk i oppløsning. Der overgikk han de andre gudene på ti 
måter, nemlig i himmelsk alder, himmelsk skjønnhet, himmelsk 
lykke, himmelsk berømmelse, himmelsk 


herredømme, himmelske synsinntrykk, himmelske lyder, 
himmelske dufter, himmelske smaksopplevelser og himmelske 
berøringsinntrykk. Deretter falt han derfra og ble gjenfødt her, og 
derfor har han disse to kjennetegnene på en stor mann: (23) Han 
har førti tenner (25) i ubrutte rader. Hvis en som har disse 
kjennetegnene, blir boende hjemme, blir han en rettmessig konge 
som hersker over hele verden. Som rettmessig konge styrer han over 
de fire verdenshjørner, og ved hjelp av de sju verdiene står hans 
velde urokkelig fast 1 alle land. Og dette er de sju verdiene hans: 
Det verdifulle hjul, den verdifulle elefant, den verdifulle hest, den 
verdifulle juvel, den verdifulle kvinne, den verdifulle skattmester og 
den verdifulle rådgiver. Mer enn tusen sønner får han, og alle er 
staselige helter som knuser fiendehærene. Hele vår havomkranste 
jord overvinner han med lovlige midler og ikke med vold og makt, 
og gjør den til sitt hjem, og han gjør den fruktbar, uten banditter, 
uten ødemarker, mektig, velstående, fredelig, lykkelig og uten farer. 
Og hva oppnår han som konge? Det er ingen splid blant dem som 
omgir ham, verken mellom brahmaner, borgere, byfolk, folk på 
landsbygda, skattmestere, ministere, vaktmenn og dørvoktere, 
rådgivere, fyrster eller prinser. Dette oppnår han som konge. Men 
hvis han forlater hjemmet og går ut i hjemløsheten, blir han en 
ærverdig Mester som våkner fullt og helt ved egen hjelp, en som 
løfter sløret fra verden. Og hva oppnår han som oppvåknet? Det er 
ingen splid blant dem som omgir ham, verken mellom munker, 
nonner, mannlige eller kvinnelige legtilhengere, guder, mennesker, 
asuraer, nagaer eller gandhabbaer. Dette oppnår han som 
oppvåknet.” Slik talte Mesteren. Og om dette er det sagt: Han sa 
ikke noe som skapte splid og heller ikke noe som skapte krangel. 
Han prøvde alltid å skape enighet og forene dem som var splittet. 
Og hvis han hørte noen krangle, prøvde han å megle og bilegge 
krangelen. Senere kunne han fryde seg i himmelen 


og nyte de gode fruktene han hadde fortjent. Da han 
deretter kom hit, fikk han førti tenner i munnen, pent plassert og 
uten mellomrom. Hvis en slik mann blir fyrste eller konge, blir 
folket hans fredelig. Men hvis han blir en vandringsmann uten 
pletter og uten begjær, får han en tilhengerskare som følger ham 
trofast. *T en tidligere fødsel, i en tidligere eksistens, på et tidligere 
oppholdssted, i et tidligere liv som menneske, var han som er 
kommet fram til sannheten, en som avsto fra å tale sårende ord, og 
som holdt seg langt unna slike ting. Hans ord var milde, vennlige og 
høflige, de gikk til hjertet og gjorde godt å høre, og var til glede og 
behag for mange. Ja, slike ord var det han talte. Som en følge av 
disse handlingene som hadde samlet seg opp i store mengder, ble 
han gjenfødt i lykkelige kår i himmelens verden etter døden, da 
kroppen gikk i oppløsning. Der overgikk han de andre gudene på ti 
måter, nemlig i himmelsk alder, himmelsk skjønnhet, himmelsk 
lykke, himmelsk berømmelse, himmelsk herredømme, himmelske 
synsinntrykk, himmelske lyder, himmelske dufter, himmelske 
smaksopplevelser og himmelske berøringsinntrykk. Deretter falt han 
derfra og ble gjenfødt her, og derfor har han disse to kjennetegnene 
på en stor mann: (27) Tunga hans er lang, og (28) han har en 
guddommelig klar og melodisk stemme. Hvis en som har disse 
kjennetegnene, blir boende hjemme, blir han en rettmessig konge 
som hersker over hele verden. Som rettmessig konge styrer han over 
de fire verdenshjørner, og ved hjelp av de sju verdiene står hans 
velde urokkelig fast 1 alle land. Og dette er de sju verdiene hans: 
Det verdifulle hjul, den verdifulle elefant, den verdifulle hest, den 
verdifulle juvel, den verdifulle kvinne, den verdifulle skattmester og 
den verdifulle rådgiver. Mer enn tusen sønner får han, og alle er 
staselige helter som knuser fiendehærene. Hele vår havomkranste 
jord overvinner han 


med lovlige midler og ikke med vold og makt, og gjør den 
til sitt hjem, og han gjør den fruktbar, uten banditter, uten 
ødemarker, mektig, velstående, fredelig, lykkelig og uten farer. Og 
hva oppnår han som konge? Han har en stemme som går til hjertet 
på folk. Både brahmaner, borgere, byfolk, folk på landsbygda, 
skattmestere, ministere, vaktmenn og dørvoktere, rådgivere, fyrster 
og prinser lytter til hans ord. Dette oppnår han som konge. Men 
hvis han forlater hjemmet og går ut i hjemløsheten, blir han en 
ærverdig Mester som våkner fullt og helt ved egen hjelp, en som 
løfter sløret fra verden. Og hva oppnår han som oppvåknet? Han 
har en stemme som går til hjertet på folk. Både munker, nonner, 
mannlige eller kvinnelige legtilhengere, guder, mennesker, asuraer, 
nagaer og gandhabbaer lytter gjerne til hans ord. Dette oppnår han 
som oppvåknet.” Slik talte Mesteren. Og om dette er det sagt: Han 
sa intet sårende ord, han krenket ingen og var ingen til mén. Han 
kranglet ikke og ydmyket ingen. Stemmen var mild og god å lytte 
til. Hans ord var vennlige og rørte ved hjertet. Slik gledet han 
mange mennesker. Etterpå kunne han nyte fruktene av sin vennlige 
tale. I himmelen høstet han de gode gjerningers frukter. Da han 
deretter kom hit, hadde han en guddommelig røst og tunga hans var 
meget lang, slik at ordene hans ble behagelig å lytte til. Hadde han 
blitt boende hjemme, ville han oppnådd stor suksess. Men han 
forlot sitt hjem og mange tok hans ord til sine hjerter 


og la stor vekt på alt han sa. *T en tidligere fødsel, i en 
tidligere eksistens, på et tidligere oppholdssted, i et tidligere liv som 
menneske, var han som er kommet fram til sannheten, en som avsto 
fra tomt snakk og pjatt og holdt seg langt unna slike ting. Han talte 
nyttige ord til rett tid og i samsvar med fakta, han snakket om læren 
og om treningsdisiplinen. Han var en som talte minneverdige, 
begrunnede, nyttige og meningsfylte ord til rett tid. Som en følge av 
disse handlingene som hadde samlet seg opp i store mengder, ble 
han gjenfødt i lykkelige kår i himmelens verden etter døden, da 
kroppen gikk i oppløsning. Der overgikk han de andre gudene på ti 
måter, nemlig i himmelsk alder, himmelsk skjønnhet, himmelsk 
lykke, himmelsk berømmelse, himmelsk herredømme, himmelske 
synsinntrykk, himmelske lyder, himmelske dufter, himmelske 
smaksopplevelser og himmelske berøringsinntrykk. Deretter falt han 
derfra og ble gjenfødt her, og derfor har han dette kjennetegnet på 
en stor mann: (22) Han har underkjeve som en løve. Hvis en som 
har dette kjennetegnet, blir boende hjemme, blir han en rettmessig 
konge som hersker over hele verden. Som rettmessig konge styrer 
han over de fire verdenshjørner, og ved hjelp av de sju verdiene står 
hans velde urokkelig fast 1 alle land. Og dette er de sju verdiene 
hans: Det verdifulle hjul, den verdifulle elefant, den verdifulle hest, 
den verdifulle juvel, den verdifulle kvinne, den verdifulle 
skattmester og den verdifulle rådgiver. Mer enn tusen sønner får 
han, og alle er staselige helter som knuser fiendehærene. Hele vår 
havomkranste jord overvinner han med lovlige midler og ikke med 
vold og makt, og gjør den til sitt hjem, og han gjør den fruktbar, 
uten banditter, uten ødemarker, mektig, velstående, fredelig, 
lykkelig og uten farer. Og hva oppnår han som konge? Han kan ikke 
styrtes av noen menneskelig motstander eller fiende. Dette oppnår 
han som konge. Men hvis han forlater hjemmet og går ut i 
hjemløsheten, blir han en ærverdig Mester som våkner fullt og helt 
ved egen hjelp, en som løfter sløret fra verden. Og hva oppnår han 
som oppvåknet? Han kan ikke styrtes av noen indre eller ytre 
motstander eller fiende, ikke av noen lidenskap, noe hat eller noen 
vrangforestilling og heller ikke av noen filosof, brahman, gud, 
djevel, brahma eller av noen som helst i 


verden. Dette oppnår han som oppvåknet.” Slik talte 
Mesteren. Og om dette er det sagt: Han för ikke med tomt snakk og 
skvalder og heller ikke med meningsløs skravling. Alt unyttig feide 
han bort og talte om slikt som var nyttig for mange. Deretter døde 
han og kom til himmelen, der han nøt de gode fruktene av sine 
handlinger. Så falt han derfra og kom atter hit, og kjeven hans 
lignet kjeven til den fremste av dem som går på fire. Som konge og 
menneskers fyrste, som folkenes herre og store hersker blir han 
ytterst vanskelig å styrte. Han blir en herre så fast og trygg som 
gudenes borg i himmelen. Verken Sakka, gandhabbaer eller 
rakkhasaer eller andre guder vil kunne velte ham. Hvis han velger å 
leve som legmann, vil hans herredømme strekke seg til alle kanter. 
*T en tidligere fødsel, i en tidligere eksistens, på et tidligere 
oppholdssted, i et tidligere liv som menneske, var han som er 
kommet fram til sannheten, en som avsto fra urett livsførsel. Han 
holdt seg i stedet til rett livsførsel og svindlet ikke med vekt, mål 
eller kvalitet. Han holdt seg unna korrupsjon, svindel, juks og 
bedrag, og han avsto fra drap, tortur, fengsling, ran, innbrudd og 
maktmisbruk. Som en følge av disse handlingene som hadde samlet 
seg opp i store mengder, ble han gjenfødt i lykkelige kår i 
himmelens verden etter døden, da kroppen gikk i oppløsning. Der 
overgikk han de andre gudene på ti måter, nemlig i himmelsk alder, 
himmelsk skjønnhet, himmelsk lykke, himmelsk berømmelse, 
himmelsk 


herredømme, himmelske synsinntrykk, himmelske lyder, 
himmelske dufter, himmelske smaksopplevelser og himmelske 
berøringsinntrykk. Deretter falt han derfra og ble gjenfødt her, og 
derfor har han disse to kjennetegnene på en stor mann: Han har 
(24) jevne tenner, og (26) hjørnetennene hans er skinnende hvite. 
Hvis en som har disse kjennetegnene, blir boende hjemme, blir han 
en rettmessig konge som hersker over hele verden. Som rettmessig 
konge styrer han over de fire verdenshjørner, og ved hjelp av de sju 
verdiene står hans velde urokkelig fast 1 alle land. Og dette er de 
sju verdiene hans: Det verdifulle hjul, den verdifulle elefant, den 
verdifulle hest, den verdifulle juvel, den verdifulle kvinne, den 
verdifulle skattmester og den verdifulle rådgiver. Mer enn tusen 
sønner får han, og alle er staselige helter som knuser fiendehærene. 
Hele vår havomkranste jord overvinner han med lovlige midler og 
ikke med vold og makt, og gjør den til sitt hjem, og han gjør den 
fruktbar, uten banditter, uten ødemarker, mektig, velstående, 
fredelig, lykkelig og uten farer. Og hva oppnår han som konge? Han 
er omgitt av en ren forsamling. Han er omgitt av brahmaner, 
borgere, byfolk, folk på landsbygda, skattmestere, ministere, 
vaktmenn og dørvoktere, rådgivere, fyrster og prinser som alle er 
rene i sine hjerter. Dette oppnår han som konge. Men hvis han 
forlater hjemmet og går ut i hjemløsheten, blir han en ærverdig 
Mester som våkner fullt og helt ved egen hjelp, en som løfter sløret 
fra verden. Og hva oppnår han som oppvåknet? Han er omgitt av en 
ren forsamling. Han er omgitt av munker, nonner, mannlige eller 
kvinnelige legtilhengere, guder, mennesker, asuraer, nagaer og 
gandhabbaer som alle er rene i sine hjerter. Dette oppnår han som 
oppvåknet.” Slik talte Mesteren. Og om dette er det sagt: Han 
avviste feilaktig levemåte og valgte et liv i renhet og rettferdighet. 
Han avviste det som var unyttig og arbeidet for alle menneskers 
beste. Deretter kom han til himmelen, og der kunne han nyte 
fruktene 


av sine gode og kloke handlinger, som alle roste, og han 
hadde det som en fyrste i himmelens borg. Så falt han derfra og ble 
menneske igjen med resten av fruktene av sine gode gjerninger. 
Han får jevne og skinnende hvite tenner. Kloke menn som forsto seg 
på tegn, kom sammen og forklarte det slik: *Den som har så jevne 
og hvite tenner, skal bli omgitt av de rene av hjertet. Han blir en 
konge omgitt av de rene, en herre som regjerer over hele verden. 
Folket skal ikke bli undertrykt, men trives og få det godt. Men hvis 
han forlater hjemmet og blir en omvandrende asket, da skal han la 
lidenskapene falle til ro og løfte bort sløret. Han skal fjerne angst og 
tretthet, og han skal se både denne verden og den andre. Mange 
legmenn og munker skal følge hans veiledninger og fri seg fra urent 
og ondt som han klandrer. Han kommer til å bli omgitt av de rene 
og fordrive alt som forurenser sinnet. 


31. Råd til Sigåla Sigålovådasutta Innledning I foregående 
sutta så vi hvordan førbuddhistiske forestillinger ble gitt et nytt og 
mer etisk innhold. Denne metoden å behandle tradisjoner og 
ritualer på er enda tydeligere og mer framtredende i denne suttaen. 
Her ser vi at Buddha ikke avviser lokale tradisjoner og ritualer, men 
legger en ny og klarere etisk mening i de overleverte tradisjonene. 
Buddhas etiske regelverk for munker og nonner er nedfelt i de 
tekstene som kalles Vinaya. Det finnes mange steder i tekstene der 
Buddha gir etiske råd og veiledninger til legfolk, det vil si til vanlige 
mennesker som ikke følger munkenes eller nonnenes regelverk. Men 
denne teksten står likevel i en særstilling, for her er det samlet flere 
etiske veiledninger enn i noen annen tekst. Derfor er det noen som 
omtaler den som "Legmanns-vinaya”. Teksten har derfor stor 
interesse — ikke bare fordi den utelukkende behandler 
legmannsetikk, men i like stor grad ut fra hvordan etikken er 
begrunnet, eller kanskje vi heller skal si: ut fra hvordan etikken ikke 
er begrunnet. De etiske rådene Buddha her gir unge Sigåla, er 
nemlig helt og holdent basert på et humanistisk gjensidighetsideal. 
Den gylne regel, som sier at vi ikke skal gjøre mot andre det vi ikke 
vil at andre skal gjøre mot oss, er ikke spesifikt uttrykt her (men 
den finnes i andre buddhistiske tekster), men den ligger bak hele 
teksten som en underliggende grunntanke. Suttaen gir uttrykk for 
sunn fornuft satt i system — en hverdagsetikk basert på idealet om 
et godt liv i fellesskap med andre. Etikken blir ikke gitt noen 
spesielt overnaturlig begrunnelse. Den er ikke et budskap fra noen 
gud. Riktignok er lykke i himmelen nevnt som et av de godene et 
etisk liv fører med seg, men det nevnes bare i forbifarten og utgjør 
ikke noe 


hovedmotiv. Vi finner heller ikke noen slike forespeilinger 
om bisarre belønninger som i foregående sutta. De begrunnelsene 
som understrekes, er hele tiden av dennesidig karakter. I så måte 
står derfor også denne suttaen i kontrast til den utbredte formen for 
folkelig legmannsbuddhisme som setter sine forhåpninger til en 
bedre gjenfødelse. Disse overnaturlige motivasjonene er nedtonet i 
denne teksten. Godt vennskap framheves som et gode i seg selv, og 
ved gode gjensidighetsforhold mellom forskjellige sosiale roller vil 
livet bli trygt og fredelig. Det finnes ikke noe i denne teksten som 
gir noen klare indikasjoner om når den er blitt forfattet. Men siden 
intet tyder på at den er spesielt sen, står muligheten åpen for at den 
godt kan tilhøre et tidlig sjikt i tekstsamlingen. 


Råd til Sigåla Slik har jeg hørt det: En gang oppholdt 
Mesteren seg ved Ekornforingsplassen i Bambuslunden ved 
Råjagaha. Så hendte det at en ung borger ved navn Sigåla sto tidlig 
opp en morgen og gikk ut av byen. Med vått hår og våte klær løftet 
han hendene og hedret alle himmelretningene, idet han vendte seg 
både mot øst, syd, vest, nord, ned og opp. Samme morgen sto 
Mesteren tidlig opp, kledde seg og tok bollen sin, og ga seg på vei 
inn mot byen for å få mat. Han møtte Sigla, og spurte ham hvorfor 
han sto der og hedret alle himmelretningene. Sigåla svarte: *Da min 
far lå for døden, ba han meg hedre himmelretningene. Jeg 
respekterer og høyakter min fars ord, og det er for å oppfylle hans 
ønsker at jeg utfører dette ritualet.” *Men i den edles 
treningssystem er det ikke på denne måten de seks 
himmelretningene bør hedres, unge mann.” *Hvordan bør de seks 
himmelretningene hedres i den edles treningssystem, Mester? Det 
hadde vært fint om du kunne forklare meg det.” "Hør godt etter da, 
så skal jeg forklare det.” *Ja vel, Mester,” svarte Sigala. Mesteren 
sa: *Den edles elev lar være å gjøre fire negative handlinger, holder 
seg unna fire dårlige motivasjoner og passer seg for seks måter å 
sløse bort eiendommene sine på. Når han holder seg unna disse 
fjorten dårlige tingene, beskytter han de seks himmelretningene. Da 
er han også på god vei til å beseire begge verdener, og han blir 
vellykket både i denne verden og i den neste. Etter døden, når 
kroppen går i oppløsning, finner han lykke i himmelen. Hvilke fire 
negative handlinger er det han lar være å gjøre? Å drepe et levende 
vesen er en negativ handling, unge mann. Å ta det som ikke blir 
gitt, er en negativ handling, urettmessig sex er en negativ handling 
og urett 


tale er en negativ handling. Disse fire negative 
handlingene lar han være å gjøre.” Slik talte Mesteren. Deretter sa 
han: *En vismann vil ikke rose drap, tyveri og urett tale og heller 
ikke omgang med en annens hustru. Hvilke fire dårlige 
motivasjoner holder han seg unna? Dårlige handlinger er motivert 
av grådighet, hat, dumhet og frykt. Men ettersom den edles elev 
ikke blir styrt av grådighet, hat, dumhet eller frykt, blir han ikke 
motivert til å utføre slike dårlige handlinger.” Slik talte Mesteren. 
Deretter sa han: *Den som begår overtredelser ut fra grådighet, hat, 
frykt eller dumhet, forminsker sitt gode navn og rykte slik månen 
minsker mot ny. Den som ikke begår overtredelser ut fra grådighet, 
hat, frykt eller dumhet, styrker sitt gode navn og rykte slik månen 
vokser mot full. Hvilke seks måter å sløse bort eiendommene sine 
på, er det som han passer seg for? Det er drikkfeldighet, det er å 
reke gatelangs i utide, det er å gå på artistoppvisninger, spill, 
dårlige venner og latskap. Her er seks ulemper som følger 
drikkfeldighet, unge mann: Pengene forsvinner før du vet ordet av 
det, det har lett for å bli mye krangel, helsen din blir ødelagt, du får 
dårlig rykte, du opptrer usømmelig og vettet ditt svekkes. Her er 
seks ulemper som du må regne med hvis du reker gatelangs i utide, 
unge mann: Du kan selv komme i farlige situasjoner, ingen tar vare 
på din kone og 


dine barn, ingen tar vare på det du eier, du kan bli 
mistenkt for å stå bak diverse forbrytelser, folk sier mye om deg 
som ikke er sant og du skaffer deg selv mye trøbbel. Her er seks 
ulemper ved artistoppvisninger, unge mann: Du blir for opptatt av å 
følge med på hvor det er dans, hvor det er sang, hvor det er musikk, 
hvor det er resitasjon, hvor det er rytmer og hvor det er trommer. 
Her er seks ulemper ved spill, unge mann: Vinner du, blir du 
upopulær. Taper du, gremmer du deg over pengene du mister. 
Pengene forsvinner fortere enn svint. Taler du i rådet, legger ingen 
vekt på det du sier. Venner og kolleger vil se ned på deg. Du blir lite 
populær som ekteskapskandidat, for folk sier at en spiller blir aldri 
noen god ektemann. Her er seks ulemper ved dårlige venner, unge 
mann: Hvilken som helst spiller, fyllesvin, drukkenbolt, svindler, 
bedrager og voldsmann kan kalle seg din venn og kamerat. Her er 
seks ulemper ved latskap, unge mann: Du orker ikke gjøre noe, fordi 
det er for kaldt, sier du. Du orker ikke gjøre noe, fordi det er for 
varmt, sier du. Du orker ikke gjøre noe, fordi det er for sent, sier du. 
Du orker ikke gjøre noe, fordi det er for tidlig, sier du. Du orker 
ikke gjøre noe, fordi du er for sulten, sier du. Du orker ikke gjøre 
noe, fordi du er for mett, sier du. Dermed får du ikke gjort noe av 
alt det du burde ha gjort. Du tjener ikke penger, og sparepengene 
smuldrer opp.” Slik talte Mesteren. Deretter sa han: *Du kan alltid 
få deg drikkebrødre som kaller deg kompis og kamerat. Men den 
som stiller opp når det trengs, han er en ekte venn. Seks ting kan 
ødelegge deg: Sove til langt på dag, omgang med andres hustruer, 
krangel og strid, 


dårlige venner og gjerrighet. Den som omgås dårlige 
venner og ferdes på ville veier, han ødelegger seg selv, både i denne 
verden og den neste. Det som ødelegger en mann, er å ligge til langt 
på dag, reke ute om natta, kvinner, spill og fest, dårlige venner og 
gjerrighet. De spiller terning og drikker øl og oppsøker kvinner som 
andre har kjær. Da følger de en vei som fører nedad og ikke en som 
fører til vekst, og de svinner hen som månen mot ny. En fattig og 
stakkarslig drukkenbolt, en dranker som bare pøser i seg, han 
synker ned i gjeld som en stein i vannet og står snart uten familie. 
En som pleier å sove hele dagen og synes kvelden er passe tid for å 
stå opp, en som alltid er full og beruset, duger ikke som familiefar. 
*For kaldt, for varmt for sent,” sier han. 


Han utsetter arbeidet og går glipp av lønnen. Men den som 
ikke bryr seg mer om kulde og varme enn om strå og halm, han får 
gjort det han skal og høster arbeidets lønn. Fire av de du regner 
som venner, er i virkeligheten dine uvenner, unge mann. Det er 
snylteren, munnhelten, smigreren og ødelanden. Det er fire grunner 
til at din venn snylteren i virkeligheten er din uvenn: Han er grisk, 
gir lite og vil ha mye, gjør gjengjeld bare når han ikke tør la være 
og er sammen med deg bare for å skjøtte egne interesser. Det er fire 
grunner til at din venn munnhelten i virkeligheten er din uvenn: 
Han snakker om alle de tjenestene han gjerne ville ha gjort for deg 
og gjerne vil gjøre for deg. Men all hjelp han gir deg er tomme ord, 
for når du trenger ham forklarer han deg at han dessverre er 
forhindret akkurat nå. Det er fire grunner til at din venn smigreren i 
virkeligheten er din uvenn: Han roser ugjerningene dine like så mye 
som det som du har gjort av godt. Han roser deg opp i ansiktet, men 
snakker skitt om deg bak ryggen din. Det er fire grunner til at din 
venn ødelanden i virkeligheten er din uvenn: Han er kamerat med 
deg når du drikker, han er kamerat med deg når du reker gatelangs 
i utide, han er kamerat med deg når du går på artistoppvisninger og 
han er kamerat med deg når du spiller.” Slik talte Mesteren. 
Deretter sa han: *Din venn snylteren, din venn munnhelten, din 
venn smigreren og din venn ødelanden — 


hvis du er klok, så innser du at dette er fire uvenner, og 
holder deg unna dem slik du holder deg unna en farlig vei. Du har 
fire virkelige venner, unge mann. Det er han som hjelper deg, han 
som er trofast i glede og sorg, han som gir deg gode råd og han som 
viser deg sympati. Det er fire grunner til at han som hjelper deg er 
din virkelige venn: Han passer på deg når du ikke passer på deg 
selv, han ser etter eiendommen din når du ikke passer på selv, han 
er en du kan vende deg til i farens stund, og trenger du en 
håndsrekning gir han deg to. Det er fire grunner til at han som er 
trofast i glede og sorg er din virkelige venn: Han betror deg sine 
hemmeligheter og holder på dine hemmeligheter, han svikter deg 
ikke i ulykken, og gir gjerne livet sitt for din skyld. Det er fire 
grunner til at han som gir deg gode råd er din virkelige venn: Han 
holder deg unna det som er dårlig og anbefaler deg å gjøre det som 
er godt, han forteller deg ting du ikke har ført før og viser deg veien 
til himmelen. Det er fire grunner til at han som viser deg sympati er 
din virkelige venn: Han er ikke skadefro når det går deg dårlig, han 
gleder seg på dine vegne når det går deg godt, han irettesetter dem 
som snakker stygt om deg og bifaller dem som snakker godt om 
deg.” Slik talte Mesteren. Deretter sa han: *Den vennen som hjelper 
deg, han som er trofast i glede og sorg, han som gir deg gode råd og 
han som viser deg sympati, Dette er fire gode venner og den som er 
klok tar vare på dem slik en mor tar vare på 


sitt eneste barn. Den som er klok og har god atferd, lyser 
som flammen i mørket. Flittig som en bi arbeider han og samler 
rikdom i hauger. Så bruker han sine rikdommer til beste for sin 
slekt. Han deler det han eier i fire like deler. Den ene bruker han 
selv, de to neste investerer han i den virksomheten han driver. Den 
fjerde sparer han til trangere tider. Hvordan beskytter man de seks 
himmelretningene her i den edles treningssystem, unge mann? Først 
må du forstå hva som menes med de seks himmelretningene. Med 
øst mener vi foreldre, med syd mener vi lærere, med vest mener vi 
kone og barn, med nord mener vi venner og slektninger, med ned 
mener vi tjenere og ansatte og med opp mener vi filosofer og 
brahmaner. Barn bør hedre sine foreldre som den østlige retning på 
fem måter, ved å si til seg selv: De har tatt seg av meg, nå vil jeg ta 
meg av dem. Jeg vil gjøre arbeidet for dem. Jeg vil ta vare på 
familietradisjonene. Jeg vil stelle godt med det jeg arver etter dem, 
og når de er døde, vil jeg gi gaver på deres vegne. Når foreldrene 
således blir hedret av sine barn, viser de omsorg for barna sine på 
fem måter: Beskytter dem mot alt vondt, lærer dem det som er godt, 
gir dem en yrkesutdannelse, hjelper dem til et godt giftermål og lar 
dem få arve når den tiden kommer. På denne måten blir den østlige 
retning beskyttet, og alt blir trygt og 


fredelig. Elever bør hedre sine lærere som den sydlige 
retning på fem måter: ved høflighet, lydighet, flid, hjelpsomhet og 
lærevillig oppmerksomhet. Når lærere således blir hedret av sine 
elever, viser de omsorg for elevene sine på fem måter: Gir dem god 
oppdragelse og god undervisning, gjør dem flinke i alle fag og gir 
dem god sosial trening, slik at de blir trygge i enhver situasjon i 
livet. På denne måten blir den sydlige retning beskyttet, og alt blir 
trygt og fredelig. En mann bør hedre sin kone som den vestlige 
retning på fem måter: Respektere henne, vise henne hensyn, være 
trofast mot henne, la henne være med på å bestemme og gi henne 
smykker og slikt 1 gave av og til. Når kona således blir hedret av sin 
mann, viser hun omsorg for ham på fem måter: Hun gjør sin del av 
arbeidet skikkelig og tar seg godt av tjenestefolk og ansatte. Hun er 
trofast mot ham, tar godt vare på familiens inntekter, og er dyktig 
og flittig i alle sine gjøremål. På denne måten blir den vestlige 
retning beskyttet, og alt blir trygt og fredelig. En mann av god 
familie bør hedre sine venner som den nordlige retning på fem 
måter: Være gavmild, høflig og hjelpsom mot dem, behandle dem 
likt og være til å stole på. Når vennene således blir hedret av sin 
venn, viser de omsorg for ham på fem måter: De passer på ham når 
han ikke passer på seg selv, de ser etter eiendommen hans når han 
ikke passer på selv, det går an å vende seg til dem i farens stund, de 
svikter ikke i ulykken og de har omsorg for familien. På denne 
måten blir den nordlige retning beskyttet, og alt blir trygt og 
fredelig. En arbeidsgiver bør hedre sine tjenere og ansatte som 
retningen nedover på fem måter: La hver enkelt få arbeidsoppgaver 
som passer til hans evner, gi dem skikkelig mat og lønn, ta seg av 
dem når de blir syke, dele ekstra godbiter med dem og gi dem 
rimelig fritid. Når tjenerne og de ansatte således blir hedret av sin 
arbeidsgiver, viser de omsorg for ham på fem måter: De står opp før 
ham og legger seg senere enn han gjør, de tar imot det de får, 
utfører arbeidet sitt så godt de kan og bidrar til å øke hans ry. På 
denne måten blir retningen nedover beskyttet, og alt blir trygt og 
fredelig. 


En mann av god familie bør hedre filosofer og brahmaner 
som retningen oppover på fem måter: Med vennlige gjerninger, 
vennlige ord og vennlige tanker, holde åpent hus for dem og sørge 
for at deres materielle behov er dekket. Når filosofer og brahmaner 
således blir hedret av vanlige mennesker, viser de omsorg for dem 
på seks måter: De holder dem unna det som er dårlig og lærer dem 
hva som er godt. De har kjærlig omsorg for dem, lærer dem nytt og 
hjelper dem til å holde gammel kunnskap ved like, og viser dem 
veien til himmelen. På denne måten blir retningen oppover 
beskyttet, og alt blir trygt og fredelig.” Slik talte Mesteren. Deretter 
sa han: *Øst er foreldre, syd er lærere, vest er kone og barn, nord er 
venner og slektninger, ned er tjenere og ansatte, og opp er filosofer 
og brahmaner. Den som hedrer himmelretningene slik, blir et godt 
overhode for familien. Den som er vis og har god livsførsel, som er 
mild og intelligent, ydmyk og omgjengelig, han vil folk tale vel om. 
Den som er flittig og ikke lat, som ikke lar seg rokke av motgang, 
som er forstandig og ikke gjør noe galt, han vil folk tale vel om. Den 
som er gjestfri og vennesæl, 


høflig og gavmild, og som kan gi gode råd, han vil folk tale 
vel om. Gaver og vennlige ord, hjelpsomhet overfor andre, og yte 
rettferdighet mot alle, alt etter sak og situasjon — Disse tingene gjør 
at verden kan gå videre, liksom akselpluggen gjør at vogna kan 
rulle videre. Hvis disse tingene ikke hadde fantes, ville ingen barn 
ha respektert sin mor, og ingen barn ville heller hatt respekt og 
aktelse for sin far. Siden de vise har aktelse for disse tingene, blir de 
høyt respektert og høster mye ros.” Da Mesteren hadde sagt dette, 
utbrøt Sigala: "Utmerket, Mester, utmerket! Det er som å rette opp 
det som var blitt veltet, eller som å åpenbare det som var skjult. Det 
er som å vise veien til en som var gått vill, eller som å bære et lys 
inn i mørket, slik at den som har øyne kan se det som er der. 
Nettopp slik har du forklart sannheten på mange måter, Mester. Nå 
tar jeg tilflukt til deg, Mester, til din lære og til munkefellesskapet. 
Vær så snill å regne meg som legvenn fra i dag av og så lenge jeg 
lever. 


32. Atånåta-vers til beskyttelse åfianåfiåyasuttanta 
Innledning I alle religioner kan vi finne bønner, ritualer eller 
resitasjonsformularer som skal gi vern mot skremmende og farlige 
aspekter av naturen — det være seg sykdommer, slanger, spøkelser, 
farlige ånder eller annet som folk opplever som skremmende. Disse 
dekker et dypt psykologisk behov hos mennesket, og buddhismen 
har også slike ritualer. I buddhistisk tradisjon blir slike tekster kalt 
paritta (beskyttelsesresitasjoner) og det finnes flere slike i 
teksttradisjonen. Paritta-resitasjon går ofte ut på å utstråle 
vennlighet mot de farlige kreftene, slik at disse blir formildet og 
gjort ufarlige. Som vern mot slanger skal man f.eks. utstråle 
vennlighet og velvilje overfor slangene, i håp om at dyrene da vil la 
være å bite og heller velge en annen vei. Et annet element i paritta 
er å påkalle beskyttere som er sterkere enn de farlige kreftene, og 
denne teksten hører inn under en slik kategori. I disse versene 
hylles først de seks mytiske buddhaene som skal ha vært forgjengere 
for den historiske buddha. Dette i seg selv kan gi en antydning om 
at teksten er forholdsvis sen. Deretter påkalles herskerne over de 
fire himmelretninger. De skal gi vern mot farlige ånder, yakkhaer. 
Hvis man først tror på ånder og spøkelser, og skal sitte ute og 
meditere alene i skogen, er det sikkert en psykologisk hjelp og 
styrke i å kunne påkalle beskyttende ånder som er sterkere enn de 
skremmende åndene. En interessant detalj her er at noen vediske 
guder, Ind(r)a, Soma, Varuna og Pajåpati, her også omtales som 
yakkhaer. Ifølge teksttradisjonen stammer noen paritta-tekster fra 
Buddha selv. I denne teksten ser vi imidlertid at det ikke er Buddha 
som er opphavsmannen. Buddha overtar og aksepterer en ekstern 
tradisjon som tilhører gammel folkereligiøsitet. Dette viser 
buddhismens tolerante og synkretistiske holdning overfor 
forskjellige former for 


folketro. Versene begynner med en hyllest av de seks 
mytiske buddhaene som skal ha vært Gotamas forgjengere, samt 
den historiske Buddha, her under navnet ArigTrasa. Deretter 
fortsetter versene med en interessant beskrivelse av beboerne av de 
fire himmelretningene. I øst og vest bor det forskjellige mytiske 
åndevesener. I sør finnes petaer, et ord som betyr "forfedreånder” 
eller spøkelser”, og disse karakteriseres med lite smigrende ord, 
preget av fordommer og mytiske forestillinger. Men beskrivelsen av 
folket i nord ser ut til å være basert på reelle kunnskaper om 
nomadefolk på de sentralasiatiske steppene. "De sår ikke korn og 
pløyer ingen åker,” men rir omkring i landet og kjører omkring i 
landet med vogner. Dette gir faktisk en god beskrivelse av 
nomadefolkenes livsstil. Om disse kunnskapene er overlevert via 
reisende, eller om de er overleverte minner fra mange hundre år 
tilbake, fra før de indoeuropeisk-talende folkene vandret inn i India, 
er vanskelig å si med sikkerhet. 


AÅtånåta-vers til beskyttelse Slik har jeg hørt det: En gang 
da Mesteren var i Råjagaha, holdt han til på Gribbetoppen. Da satte 
de fire store kongene opp en skjerm, et vern og en beskyttelse mot 
de fire himmelretningene av en stor hær av yakkhaer, gandhabbaer, 
kumbhandaer og någaer, og da natten var omme, kom de til 
Gribbetoppen og lyste opp hele fjellet med sin strålende skjønnhet. 
De gikk fram til Mesteren, hilste ærbødig på ham og satte seg ned 
hos ham. Noen av yakkhaene ham ærbødig og satte seg ned, andre 
hilste høflig på ham før de satte seg, og noen hilste ham med 
løftede, sluttede hender og satte seg deretter ned. Andre presenterte 
seg før de satte seg, og atter andre satte seg uten å si noe. Da kong 
Vessavana hadde satt seg, sa han til Mesteren: *Noen framstående 
yakkhaer er dine tilhengere, Mester, men andre er ikke det. Noen 
yakkhaer med middels og lavere rang er også dine tilhengere, 
Mester, men de fleste av dem er ikke det. Hvorfor er det slik? Jo, 
det er fordi du underviser 1 en lære om ikke å drepe noe levende 
vesen, ikke stjele, ikke begå seksuelle overtredelser, ikke lyve og 
ikke beruse seg. De fleste yakkhaene liker ikke å avstå fra slike 
handlinger, Mester. Nå hender det at noen av dine elever liker å 
ferdes og holde til på avsondrede, stille og fredelige steder i skog, 
der svale vinder blåser og der det ikke er andre mennesker i 
nærheten, for der er det bra å meditere. Men der finnes det også 
framstående yakkhaer som ikke er dine tilhengere, Mester. La meg 
få lære deg Åtanåta-versene, Mester, for disse kan blidgjøre 
yakkhaene slik at munker, nonner, legmenn og legkvinner blir 
beskyttet og kan oppholde seg der uten å bli plaget.” Mesteren 
samtykket i taushet. Da kong Vessavana så at Mesteren samtykket i 
forslaget hans, uttalte han disse Åtanåta-versene som gir 
beskyttelse: *Priset være Vipassi, den berømte og seende! 


Priset være Sikhi, som hadde medfølelse med alle vesener! 
Priset være Vessabhii, som var badet i ren askese! Priset være 
Kakusandha, som knuste Måras hær! Priset være Konågama, den 
mektige brahman! Priset være Kassapa, som ble befridd på alle 
måter! Priset være Arigirasa, den berømte sakya-sønn, som 
underviste 1 en lære som fordriver alt vondt! Selv om de nå har 
funnet nibbana i denne verden, så de tingene som de virkelig er. 
Disse personene var vennlige og uten ondskap, og de hadde en 
indre storhet og visdom. I vår tid priser man Gotama som gjør så 
mye godt for guder og mennesker. Han har lytefri innsikt og atferd 
og han har en indre storhet og visdom. Når solens store gylne sirkel 
stiger opp over horisonten, fordriver den nattens mørke slør og 
stråler klart over jorden. Når solen har stått opp, sier vi dagen er 
her. Der ser vi også havet, der bølgene leker på dypet, og vet at 
dette er havet. 


Den himmelretningen der solen først viser seg, den har vi 
gitt navnet *øst”. Den voktes av en berømt konge, herre over 
gandhabbaene, som heter Dhatarattha. Han hedres av 
gandhabbaene og gleder seg over deres sang og dans. Jeg har hørt 
han har mange sønner, alle med samme navn. De er mektige, nittien 
i tallet, og alle kalles de Inda. De har sett Buddha, solens sønn, og 
priser vismannen på langt hold: *Priset være du beste av 
mennesker! Vi priser deg, du fremste av mennesker! Du ser på oss 
med velvilje, vi er ikke mennesker, men vi priser deg! Ofte har vi 
hørt det, og derfor sier vi: *Lovpris seierherren Gotama! Vi lovpriser 
seierherren Gotama, han som har lytefri innsikt og atferd! p> Vi 
priser den oppvåknede Gotama Petaer skjeller og smeller og 
baktaler andre bak deres rygg. De er drapsmenn og mordere, tyver 
og svindlere alle som en. De strøkene der petaer bor, 


kaller man *sør”. Den himmelretningen beskyttes av en 
berømt konge, Kumbhandanaenes hersker. Han heter Virtilha, og 
han gleder seg over kumbhandaenes sang og dans Jeg har hørt han 
har mange sønner, alle med samme navn. De er mektige, nittien i 
tallet, og alle kalles de Inda. De har også sett Buddha, solens sønn, 
og priser vismannen på langt hold: *Priset være du beste av 
mennesker! Vi priser deg, du fremste av mennesker! Du ser på oss 
med velvilje, vi er ikke mennesker, men vi priser deg! Ofte har vi 
hørt det, og derfor sier vi: *Lovpris seierherren Gotama! Vi lovpriser 
seierherren Gotama, han som har lytefri innsikt og atferd! Vi priser 
den oppvåknede Gotama!”* Når solens store gylne sirkel synker ned 
under horisonten, da tar dagen slutt. Når solen har gått ned, 


sier vi at natten er kommet. Der ser vi også havet, der 
bølgene leker på dypet, og vet at dette er havet. Den 
himmelretningen har vi gitt navnet "vest". Den voktes av en berømt 
konge, herre over någaene, som heter Viriipakkha. Han hedres av 
någaene og gleder seg over deres sang og dans. Jeg har hørt han har 
mange sønner, alle med samme navn. De er mektige, nittien i tallet, 
og alle kalles de Inda. De har sett Buddha, solens sønn, og priser 
vismannen på langt hold: *Priset være du beste av mennesker! Vi 
priser deg, du fremste av mennesker! Du ser på oss med velvilje, vi 
er ikke mennesker, men vi priser deg! Ofte har vi hørt det, og derfor 
sier vi: *Lovpris seierherren Gotama! Vi lovpriser seierherren 
Gotama, han som har lytefri innsikt og atferd! 


p> Vi priser den oppvåknede Gotama I det fagre nordlige 
Kuru, ved det stolte fjellet Neru, fødes det mennesker som verken er 
selvopptatte eller grådige. De sår ikke korn og pløyer ingen åker. 
Menneskene der spiser ris som vokser vilt av seg selv. Risen er ren 
og velduftende, og har verken agner eller agnepulver. De steker den 
i varme steinovner og deretter nyter de sitt måltid. De sadler sine 
okser og rir omkring i landet. De sadler sitt kveg og rir omkring i 
landet. De lager vogner for kvinner og kjører omkring i landet. De 
lager vogner for menn og kjører omkring i landet De lager vogner 
for ungjenter og kjører omkring i landet. De lager vogner for 
unggutter og kjører omkring i landet. 


De stiger opp i vognene sine og kjører omkring i landet i 
tjeneste for sin fyrste. De rir på hester og elefanter og bruker også 
himmelske vogner. Den berømte storkongen deres bæres omkring i 
en bærestol. De har også velbygde byer som tårner seg opp mot 
himmelen: Atanåta, Kusinåta, Parakusinåta, Nåtapuriyå og 
Parakusitanåta. I nord ligger Kaptvanta og Janogha, og andre byer 
som Navanavati og Ambara-Ambaravati. Hovedstaden er 
Älakamandi. Kongen deres, Kuvera, bor i Visanå. Derfor kalles han 
Vessavana. Budbringerne hans heter Tatolå, Tattalå, Tatotala, Ojasi, 
Tejasi, Tatojasi, fyrst Sira, Arittha og Nemi. Der finnes en innsjø 


som heter Dharani. Når regntiden kommer, samler skyene 
seg der, og regnet fosser ned. Der står det også en møtesal som 
kalles Bhagalavati, og der pleier yakkhaene å samles til møte. Der 
vokser trær som bærer frukt hele året, og det myldrer av mange 
slags fugler der: påfugler, hegrer og gjøk — deres kallerop gir 
gjenlyd i skogen. Jiva-fuglen roper *leve”. Andre fugler roper "opp 
med humøret!” Fasaner og andre fugler pryder skoger og tjern. Der 
høres papegøyer og risfugler, og langbente vadefugler. Hele tiden 
ligger lotusdammen Kuvera der i sin skjønnhet. Derfor har vi gitt 
navnet *'nord” til denne fagre himmelretningen Den voktes av en 
berømt konge, herre over yakkhaene, som heter Kuvera. Han hedres 
av yakkhaene 


og gleder seg over deres sang og dans. Jeg har hørt han 
har mange sønner, alle med samme navn. De er mektige, nittien i 
tallet, og alle kalles de Inda. De har sett Buddha, solens sønn, og 
priser vismannen på langt hold: *Priset være du beste av 
mennesker! Vi priser deg, du fremste av mennesker! Du ser på oss 
med velvilje, vi er ikke mennesker, men vi priser deg! Ofte har vi 
hørt det, og derfor sier vi: *Lovpris seierherren Gotama! Vi lovpriser 
seierherren Gotama, han som har lytefri innsikt og atferd! p> Vi 
priser den oppvåknede Gotama Dette er Åtanåta-versene, min herre, 
som verner og beskytter munker, nonner, legmenn og legkvinner 
slik at de kan leve trygt uten å bli plaget. Hvis en eldre eller yngre 
yakkha, gandhabba, kumbhanda eller någa av hankjønn eller 
hunkjønn, av høyere eller lavere rang, skulle ha ondt i sinne og 
nærme seg en vandrende, stående, sittende eller liggende munk, 
nonne, legmann eller legkvinne som har lært disse Åtanåta-versene 
grundig og kan dem utenat, vil dette vesenet ikke vinne respekt 
eller aktelse i noen by eller landsby. Et slikt vesen vil heller ikke få 
bolig eller opphold i min hovedstad Ålakamanda, og det vil heller 
ikke få adgang til noen av yakkhaenes forsamlinger. Et slikt vesen 
vil heller ikke få tillatelse til å gifte seg. De andre vesenene, som 
ikke er mennesker, vil dessuten bli 


rasende og overøse ham med skjellsord. De vil gripe hodet 
hans som om det skulle være en tom bolle, og knuse det i sju biter. 
Men det finnes slike vesener som er rå, brutale og hensynsløse, min 
herre. De bryr seg verken om de fire store kongene eller om deres 
betjenter eller tjenere. De kalles opprørere mot de store kongene. 
De er akkurat som røvere i kongen av Magadhas land, røvere som 
verken bryr seg om kongen av Magadha eller om hans betjenter 
eller tjenere. De kalles opprørere mot kongen av Magadha, og slike 
rå, brutale og hensynsløse vesener finnes det også blant slike som 
ikke er mennesker. Hvis en vandrende, stående, sittende eller 
liggende munk, nonne, legmann eller legkvinne blir antastet av en 
slik eldre eller yngre yakkha, gandhabba, kumbhanda eller någa av 
hankjønn eller hunkjønn, av høyere eller lavere rang, skal han eller 
hun rope og påkalle de store yakkhaer, deres generaler og 
kommandanter og si: *Denne yakkhaen tar meg! Denne yakkhaen 
angriper meg! Denne yakkhaen plager meg! Denne yakkhaen gjør 
meg vondt! Denne yakkhaen skader meg! Denne yakkhaen vil ikke 
slippe meg løs!” Og hvem er de store yakkhaene, deres generaler og 
kommandanter som skal påkalles? Inda, Soma og Varuna, 
Bhåradvåja og Pajåpati, Candana og Kåmasettha, Kinnughandu og 
Nighandu, Panåda og Opamaififia, Devasiita og Måtali, Cittasena og 
Gandhabba, kong Nala og Janesabha, Såtågira, Hemavata, Punnaka, 
Karatiya, Gula, 


Stvaka og Mucalinda, Vessåmitta og Yugandhara, Gopåla 
og Suppagedha, Hiri, Netti og Mandiya, Paficalacanda, Alavaka, 
Pajjunna, Sumana, Sumukha, Dadhimukha, Mani, Månicara, Digha, 
og Serissaka sammen med disse. Dette er de store yakkhaene, deres 
generaler og kommandanter som dere skal påkalle og rope: *Denne 
yakkhaen tar meg! Denne yakkhaen angriper meg! Denne yakkhaen 
plager meg! Denne yakkhaen gjør meg vondt! Denne yakkhaen 
skader meg! Denne yakkhaen vil ikke slippe meg løs!” Dette er altså 
Åtanåta-versene, min herre, som verner og beskytter munker, 
nonner, legmenn og legkvinner slik at de kan leve trygt uten å bli 
plaget. Men nå må vi gå, min herre. Vi har mange plikter og mye å 
gjøre.” *Gjør som dere selv synes best, store konge.” Så reiste de fire 
store kongene seg opp, bøyde seg dypt for Mesteren, gikk rundt 
ham med høyre side vendt mot ham, og forsvant. Noen av de andre 
yakkhaene gjorde det samme. Andre snakket litt høflig med 
Mesteren før de forsvant. Andre igjen hilste ham med løftede, 
sluttede hender før de forsvant. Andre presenterte seg før de 
forsvant, og atter andre bare forsvant uten å si noe. Da natten var 
omme, fortalte Mesteren munkene hva som hadde skjedd, og la til: 
*Lær dere disse Åtanåta-versene, munker. Sørg for at dere kan dem 
utenat, for disse versene vil være til nytte, vern og beskyttelse for 
munker, nonner, legmenn og legkvinner slik at de kan leve trygt 
uten å bli plaget.” Slik talte Mesteren. Glade til sinns frydet 
munkene seg over Mesterens ord. 


33. Den store resitasjonen Sarnigttisuttanta Innledning 
Enten mot slutten av Buddhas liv eller forholdsvis kort tid etter 
hans død ser det ut til at det ble gjort flere forsøk på å oppsummere 
hans lære. Vi har allerede sett to slike forsøk her i denne avdelingen 
av Digha Nikaya. Det ene finner vi i tekst 28, 
Sampasådantyasuttanta, der Buddhas egenskaper blir forsøkt 
oppsummert. Det neste finner vi i tekst 29, Påsidikasutta, som er et 
forsøk på å oppsummere hans lære. Om man deretter følte at disse 
to suttaene ikke ga en helt tilfredsstillende oppsummering, eller om 
det var forskjellige grupper av munker som arbeidet parallelt med 
lignende konsepter, er vanskelig å si. Sikkert er det imidlertid at 
denne suttaen utgjør et mer systematisk og omfattende forsøk på å 
oppsummere læren. På samme måte som i tekst 29 knyttes her 
foranledningen til suttaen opp mot Nigantha Naåtaputtas død og 
det kaoset som angivelig oppsto blant hans tilhengere etter at 
læremesteren var gått bort. Det ser ut til at denne situasjonen ble en 
kraftig spore for Buddhas elever til å systematisere læren og dermed 
slippe å havne i samme uføre som jainene. Men Buddha hadde vært 
aktiv som læremester i flere tiår, og stoffmengden var blitt så stor at 
det trengtes en systematisering. Det systemet man valgte, var det 
numeriske, der man starter med å samle de læresetningene som 
kunne uttrykkes som én, fortsetter med læresetninger med to og to 
punkter, deretter alle de som inneholdt tre punkter, og så videre 
oppover. Et tilsvarende numerisk system er også brukt i en hel 
tekstsamling i Tipitaka, nemlig Anguttara Nikåya. På denne måten 
bygges det opp en nærmest encyklopedisk oversikt over Buddhas 
lære. Men til tross for at punktene her er satt inn i et system, gir 
teksten likevel et nokså kaotisk inntrykk. Det kan virke litt tilfeldig 
hva som er tatt med — det 


er ikke lett å finne noe overordnet prinsipp for hva som er 
tatt med og hva som eventuelt kan være utelatt. Og noen 
pedagogisk tråd gjennom suttaen gir ikke det numeriske systemet 
noe rom for. Det går heller ikke alltid klart fram hvilke av punktene 
eller faktorene som er positive, som bør utvikles, og hvilke som er 
negative og bør unngås. Og her og der er det også kastet inn lister 
som det er vanskelig overhodet å se noe poeng ved. Denne suttaen 
er likevel interessant og inneholder mange viktige definisjoner, selv 
om flere av dem nok kunne trenge en utdypning og forklaring for å 
bli forstått. Et annet interessant aspekt ved denne suttaen er at den 
kan ses som en forløper til den senere abhidhamma-litteraturen, 
som også er systematiseringer og spesifiseringer av Buddhas lære, 
men i en langt større skala. Noe annet som også knytter den til 
abhidhamma, er at den er tillagt Såriputta, Buddhas fremste elev, 
som tar initiativet og resiterer disse samlingene av lister, mens 
Buddha lytter og godkjenner det hele etterpå. Sariputta blir også 
tillagt en sentral rolle i de senere fortellingene om hvordan 
abhidhammatekstene ble til, så det kan tenkes at han var en viktig 
skikkelse for utformingen av denne meget intellektuelle og 
analytiske metodikken og litteraturen. En annen av de tidlige 
skolene, sarvåstivåda, hadde en tekst, Sangitipariyaya, som har mye 
til felles med denne Sangitisutta, men hos sarvåstivådaer teksten 
plassert i samlingen av abhidhamma-tekster, ikke blant suttaene slik 
den er her i fheravådaskolens Digha Nikåya. For å lette lesingen har 
jeg konsekvent markert to nivåer av hovedpunkter (1, IL, III...) og 
underpunkter (1, 2, 3,...) i teksten. Tredje nivå (a, b, c,...) er 
imidlertid ikke satt inn konsekvent, men etter skjønn bare der hvor 
det kan bidra til å gjøre teksten mer oversiktlig. 


Den store resitasjonen Slik har jeg hørt det: En gang var 
Mesteren på vandring i mallaenes land sammen med en stor flokk 
på fem hundre munker. De kom til mallaenes by Påvå, og der slo 
Mesteren seg ned i smeden Cundas mangolund. Akkurat da var 
mallaene i Påvå nettopp ferdige med å bygge en ny forsamlingssal 
som het Ubbhataka, og ingen brahman, filosof eller noe annet 
menneske hadde tatt den i bruk ennå. Da de hørte at Mesteren var 
kommet og holdt til i smeden Cundas mangolund, gikk de til ham 
og hilste høflig på ham. Da de hadde satt seg ned ved siden av ham, 
sa de: *V1i har nettopp bygd en ny forsamlingssal, og ingen 
brahman, filosof eller noe annet menneske har tatt den i bruk ennå. 
Nå vil vi invitere deg til å ta den i bruk, Mester. Hvis du blir den 
første som bruker den, vil det være til langvarig nytte og glede for 
oss.” Mesteren samtykket i taushet. Da mallaene forsto at Mesteren 
ga sitt samtykke, reiste de seg, bøyde seg dypt for Mesteren, gikk 
rundt ham med høyre side vendt mot ham, og gikk tilbake til 
forsamlingssalen. Der la de ut tepper i hele salen, gjorde klar 
sitteplasser, satte fram en bolle med vann og tente lys. Så gikk de 
tilbake til Mesteren, hilste høflig på ham Og sa: *Nå har vi lagt ut 
tepper, gjort klar sitteplasser, satt fram en bolle med vann og tent 
lys i forsamlingssalen, Mester. Nå kan du gjøre som du selv synes 
best.” Da kledde Mesteren seg, tok kappe og bolle og gikk til 
forsamlingssalen sammen med munkefellesskapet. Da de kom fram, 
vasket han føttene og gikk inn i salen, der han satte seg ved 
midtstolpen med ansiktet vendt mot øst. Munkene vasket også 
føttene og gikk inn. Der satte de seg ved vestveggen bak Mesteren 
med ansiktene vendt mot øst. Mallaene vasket også føttene og gikk 
inn i salen. Der satte de seg ved østveggen vendt mot vest og mot 
Mesteren. Så underviste, gledet, oppmuntret og inspirerte Mesteren 
mallaene til langt på 


natt. Deretter sa han: *Det er langt på natt, Våsetthaer. Nå 
kan dere gjøre som dere selv synes best.” *Ja vel, Mester,” svarte 
mallaene. Deretter reiste de seg, bøyde seg dypt for Mesteren, gikk 
rundt ham med høyre side vendt mot ham, og gikk. Etter at 
mallaene hadde gått, så Mesteren ut over munkeforsamlingen og la 
merke til at de satt der i dyp taushet. Han vendte seg mot Sariputta 
og sa: *Munkene er visst ikke trette, Sariputta. Snakk til dem om 
læren, du. Jeg har vondt i ryggen, så jeg vil strekke meg litt.” *Ja 
vel, Mester,” svarte Sariputta. Så brettet Mesteren kappen sin i fire 
lag og la seg i løvestilling på sin høyre side og strakte ut den ene 
foten oppå den andre. Slik lå han og fulgte med, oppmerksomt og 
med klar forståelse, klar til å stå opp igjen når det passet. Kort tid i 
forveien var Nigantha Nåthaputta avgått ved døden der i Påva. 
Etter at han var død, ble niganthaene splittet i to fraksjoner som 
diskuterte, kjeftet, kranglet og såret hverandre med harde ord: *Du 
forstår ikke denne lære og disiplin, men det gjør jeg! Hvordan skulle 
vel du kunne forstå den?” *Du tar feil! Jeg har rett!” *Du er usaklig! 
Jeg holder meg til saken!” *Det du burde ha nevnt først, nevner du 
på slutten, og det du burde ha nevnt sist, nevner du først!” 
*Metoden din er helt bakvendt!” *Argumentet ditt er gjendrevet, 
innrøm at du er slått!” *Nå kan du jo bare prøve å vri deg unna det 
du har sagt!” Det var nesten som om Nigantha Nathaputtas 
nærmeste elever skulle gå rett i strupen på hverandre. Nigantha 
Nåthaputtas hvitkledde legdisipler var også misfornøyde og 
utilfredse med en lære og en treningsdisiplin som de innså var 
uklart presentert og dårlig forklart, siden den ikke ga noen 
resultater og ikke førte til fred, og heller ikke var lagt fram av en 
som virkelig hadde nådd fram til full oppvåkning. Og nå hadde de 


ikke lenger noen autoritet å støtte seg til. Nå tok Såriputta 
ordet og talte til munkene: *Nigantha Nåthaputta er nylig avgått 
ved døden der i Pava. Nå er niganthaene splittet i to fraksjoner som 
diskuterer, kjefter, krangler og sårer hverandre med harde ord. 
Nigantha Nåthaputtas hvitkledde legdisipler er også misfornøyde og 
utilfredse med en lære og en treningsdisiplin som de innser var 
uklart presentert og dårlig forklart, siden den ikke ga noen 
resultater og ikke førte til fred, og heller ikke var lagt fram av en 
som virkelig hadde nådd fram til full oppvåkning. Og nå har de ikke 
lenger noen autoritet å støtte seg til. Slik går det altså når en lære er 
uklart presentert og dårlig forklart, ikke gir noen resultater og ikke 
fører til fred, og når den heller ikke er lagt fram av en som virkelig 
har nådd fram til full oppvåkning. Men vår Mester har lagt fram en 
lære som er klart presentert og godt forklart. Den gir resultater og 
fører til fred, og den er også lagt fram av en som virkelig har nådd 
fram til full oppvåkning. Derfor bør vi resitere den sammen og ikke 
krangle om den, slik at denne opphøyde livsførselen skal bli tatt 
vare på vare lenge, til glede og nytte for mange mennesker, til 
nytte, gagn og glede for guder og mennesker. Hvilken lære er det så 
som vår Mester har lagt fram, presentert klart og forklart godt slik 
at den gir resultater og fører til fred? Hvilken lære er lagt fram av 
ham som virkelig har nådd fram til full oppvåkning, og som vi bør 
resitere sammen og ikke krangle om, slik at denne opphøyde 
livsførselen skal bli tatt vare på vare lenge, til glede og nytte for 
mange mennesker, til nytte, gagn og glede for guder og mennesker? 
I. Den ærverdige Mesteren, han som vet og ser, har lagt fram læren i 
form av ett enkelt punkt, mine venner, og dette punktet er klart 
presentert. Dette bør vi resitere sammen og ikke krangle om, slik at 
denne opphøyde livsførselen skal bli tatt vare på og vare lenge, til 
glede og nytte for mange mennesker, til nytte, gagn og glede for 
guder og mennesker. 


Hvordan er så læren i form av ett enkelt punkt? (1) Alle 
levende vesener er avhengige av mat. (2) Alle levende vesener 
eksisterer som følge av betingelser. Dette er læren i form av ett 
enkelt punkt som den ærverdige Mesteren, han som vet og ser, har 
lagt fram og klart presentert. Dette bør vi resitere sammen og ikke 
krangle om, slik at denne opphøyde livsførselen skal bli tatt vare på 
og vare lenge, til glede og nytte for mange mennesker, til nytte, 
gagn og glede for guder og mennesker. II. Den ærverdige Mesteren, 
han som vet og ser, har lagt fram læren i form av parvise punkter, 
mine venner, og disse punktene er klart presentert. Disse bør vi 
resitere sammen og ikke krangle om, slik at denne opphøyde 
livsførselen skal bli tatt vare på og vare lenge, til glede og nytte for 
mange mennesker, til nytte, gagn og glede for guder og mennesker. 
Hvilke par? (1) Navn og form. (2) Uvitenhet og begjær etter 
tilblivelse. (3) Feilaktige teorier om eksistens og tilintetgjørelse. (4) 
Manglende selvrespekt og manglende respekt for andre. (5) 
Selvrespekt og respekt for andre. (6) Dårlige venner og manglende 
vilje til å motta veiledning. (7) Gode venner og vilje til å motta 
veiledning. (8) Forståelse av overtredelser og forståelse av å rette 
opp overtredelser. (9) Være dyktig til å gå inn i meditasjonstilstand 
og til å gå ut av den igjen. (10) God forståelse av elementene og 
være oppmerksom på dem. (11) God forståelse av sansefeltene og 
god forståelse av den betingede tilblivelsen. (12) God forståelse av 
hva som er direkte årsaker og hva som ikke er det. (13) 
Rettskaffenhet og samvittighet. (14) Tålmodighet og mildhet. (15) 
Vennlighet og høflighet. (16) Ikke-vold og omsorg. 


(17) Uoppmerksomhet og uklar forståelse. (18) 
Oppmerksomhet og klar forståelse. (19) Manglende kontroll over 
sanseportene og manglende måtehold ved måltidene. (20) Kontroll 
over sanseportene og måtehold ved måltidene. (21) God 
vurderingsevne og god utvikling av sinnet. (22) God 
oppmerksomhet og god konsentrasjon. (23) Indre fordypning og 
innsikt. (24) Tegn som følger av fordypelse og iherdighet. (25) 
Iherdighet og urokkelighet. (26) Gjennomføre god atferd og rett 
syn. (27) Dårlig atferd og feilaktig syn. (28) Ren atferd og rent syn. 
(29) Rent syn og bestrebelsene for å oppnå det. (30) Bli grepet av 
en følelse av at det haster der hvor en slik følelse er på sin plass, og 
den fornuftige iherdigheten som denne følelsen forårsaker. (31) 
Ikke nøye seg med sunne handlinger og ikke vike tilbake for 
anstrengelser. (32) Kunnskap og frigjøring. (33) Å vite at noe har 
tatt slutt og at det ikke vil oppstå på nytt. Dette er læren i form av 
parvise punkter som den ærverdige Mesteren, han som vet og ser, 
har lagt fram og klart presentert. Disse bør vi resitere sammen og 
ikke krangle om, slik at denne opphøyde livsførselen skal bli tatt 
vare på og vare lenge, til glede og nytte for mange mennesker, til 
nytte, gagn og glede for guder og mennesker. HI. Den ærverdige 
Mesteren, han som vet og ser, har lagt fram læren i form av grupper 
på tre og tre, mine venner, og disse punktene er klart presentert. 
Disse bør vi resitere sammen og ikke krangle om, slik at denne 
opphøyde livsførselen skal bli tatt vare på og vare lenge, til glede og 
nytte for mange mennesker, til nytte, gagn og glede for guder og 
mennesker. Hvilke grupper på tre og tre? 


(1) Tre usunne røtter: Den usunne roten grådighet, den 
usunne roten hat og den usunne roten dumhet. (2) Tre sunne røtter: 
Den sunne roten giverglede, den sunne roten vennlighet og den 
sunne roten visdom. (3) Tre dårlige handlinger: Dårlige handlinger 
utført med kropp, tale og sinn. (4) Tre sunne handlinger: Sunne 
handlinger utført med kropp, tale og sinn. (5) Tre usunne tanker: 
Tanker om sansenytelser, om å gjøre skade og begå vold. (6) Tre 
sunne tanker: Tanker om å gi avkall, om ikke å skade og om ikke- 
vold. (7) Tre usunne hensikter: Hensikt om sansenytelser, om å 
gjøre skade og begå vold. (8) Tre sunne hensikter: Hensikt om å gi 
avkall, om ikke å skade og om ikkevold. (9) Tre usunne bilder i 
sinnet: Bilder av sansenytelser, av å gjøre skade og begå vold. (10) 
Tre sunne bilder i sinnet: Bilder av å gi avkall, av ikke å skade og av 
ikke-vold. (11) Tre usunne elementer: Sansenytelser, gjøre skade og 
begå vold. (12) Tre sunne elementer: Gi avkall, ikke skade og ikke- 
vold. (13) Tre andre elementer: Sansenytelseselementet, 
formelementet og det formløse elementet. (14) Tre andre elementer: 
Formelementet, det formløse elementet og opphørselementet. (15) 
Tre andre elementer: Det lavtstående elementet, det midtre 
elementet og det høytstående elementet. (16) Tre begjær: 
Sansenytelsebegjær, tilblivelsesbegjær og ødeleggelsestrang. (17) 
Tre andre begjær: Sansenytelsebegjær, formbegjær og begjær etter 
det formløse. (18) Tre andre begjær: Formbegjær, begjær etter det 
formløse og begjær etter opphør. (19) Tre bindinger: Troen på et 
selv, uvisshet og avhengighet av regler og 


ritualer. (20) Tre forurensninger i sinnet: Sansenytelse som 
forurensning, tilblivelse som forurensning og uvitenhet som 
forurensning. (21) Tre tilblivelser: Tilblivelse i 
sansenytelsesverdenen, i formverdenen og i den formløse verdenen. 
(22) Tre lengsler: Lengsel etter sansenytelser, lengsel etter tilblivelse 
og lengsel etter det opphøyde liv. (23) Tre slags feiltagelser: 'Jeg er 
bedre enn ....”, 'Jeg er likeverdig med ...” og Jeg er dårligere enn 
...*. (24) Tre tider: Fortid, framtid og nåtid. (25) Tre avslutninger: 
Avslutning av troen på et selv, avslutning av tilblivelse av troen på 
et selv og avslutning av opphør av troen på et selv. (26) Tre 
følelser: Gode følelser, vonde følelser, følelser som verken er vonde 
eller gode. (27) Tre former for lidelse: Smerte, den lidelsen som er 
iboende alle slags prosesser og den lidelse som skyldes forandring. 
(28) Tre opphopninger: Opphopning av dårlige handlinger som gir 
uavvendelige resultater, opphopning av gode handlinger som gir 
uavvendelige resultater, og opphopning av handlinger som er åpne 
med hensyn til resultater. (29) Tre former for tvil: Tvil og 
usikkerhet, uvisshet og uro angående fortiden, tvil og usikkerhet, 
uvisshet og uro angående framtiden og tvil og usikkerhet, uvisshet 
og uro angående nåtiden. (30) Tre ting som den som har kommet 
fram til sannheten, ikke trenger å være redd for: Den som har 
kommet fram til sannheten, er ren i sine handlinger. Han trenger 
ikke være redd for at andre skal få vite hva han gjør. Den som har 
kommet fram til sannheten, er ren i sine ord. Han trenger ikke være 
redd for at andre skal få vite hva han sier. Den som har kommet 
fram til sannheten, er ren i sine tanker. Han trenger ikke være redd 
for at andre skal få vite hva han tenker. (31) Tre hindringer: 
Lidenskap som hindring, hat som hindring og vrangforestillinger 
som hindring. (32) Tre former for ild: Lidenskap som ild, hat som 
ild og vrangforestillinger 


som ild. (33) Tre andre former for ild: Ilden hos dem som 
fortjener gjestfrihet, ilden hos vanlige borgere og ilden hos dem som 
fortjener respekt. (34) Tre klasser av former: Former som kan ses og 
kjennes ved berøring, former som er usynlige, men som kan kjennes 
ved berøring, og former som både er usynlige og heller ikke kan 
kjennes ved berøring. (35) Tre ansamlinger: Ansamling av 
handlinger som gir gode resultater, ansamling av handlinger som 
gir dårlige resultater og ansamling av handlinger som gir resultater 
som ikke kan rokkes. (36) Tre personer: En person under opplæring, 
en ferdig utlært person og en person som verken er under opplæring 
eller utlært. (37) Tre slags eldre: En med høy alder, en som har lang 
erfaring i læren og en som er blitt gitt tittelen eldre”. (38) Tre 
grunnlag for handlinger som gir gode resultater: Gaver som 
grunnlag for handlinger som gir gode resultater, etikk som grunnlag 
for handlinger som gir gode resultater, og utvikling av sinnet som 
grunnlag for handlinger som gir gode resultater. (39) Tre grunnlag 
for kritikk: Det man har sett, det man har hørt og det man har 
mistanke om. (40) Tre fødsler i sansenytelsesverdenen: Det finnes 
vesener som tar for seg av de sansenytelsene som byr seg og som 
lever i sansenytelser, som for eksempel, mennesker, noen guder og 
noen som lever 1 pine. Dette er den første av fødslene i 
sansenytelsesverdenen. Så finnes det vesener som liker å skape. De 
lever i sansenytelser som de selv har skapt, som for eksempel de 
gudene som liker å skape. Dette er den andre av fødslene i 
sansenytelsesverdenen. Videre finnes det vesener som fryder seg 
over andres skaperverk. De lever i sansenytelser som andre har 
skapt, som for eksempel de gudene som hersker over det andre har 
skapt. Dette er den tredje av fødslene 1 sansenytelsesverdenen. (41) 
Tre lykkelige fødsler: Det finnes noen vesener som selv har 
forårsaket lykke og som nå selv lever lykkelig, som for eksempel 
gudene i Brahmas følge. Dette er den første av de lykkelige 
fødslene. Så finnes det noen vesener som er 


overstrømmet og gjennomsyret av lykke, som er helt fulle 
av lykke og bader i lykke, slik at de av og til utbryter: *Å, for en 
lykke! Å, for en lykke”, slik som for eksempel de strålende gudene. 
Dette er den andre av de lykkelige fødslene. Videre finnes det noen 
vesener som er overstrømmet og gjennomsyret av lykke, som er helt 
fulle av lykke og bader i lykke, slik at de opplever den høyeste 
lykke, slik som for eksempel de lysende gudene. Dette er den tredje 
av de lykkelige fødslene. (42) Tre former for visdom: Visdommen til 
en som er under opplæring, visdommen til en som er ferdig utlært 
og visdommen til en som verken er under opplæring eller utlært. 
(43) Tre andre former for visdom: Visdom basert på tenkning, 
visdom basert på det man har hørt og visdom basert på meditasjon. 
(44) Tre rustninger: Det man har hørt kan være en rustning, 
tilbaketrekning kan være en rustning og visdom kan være en 
rustning. (45) Tre ledd: Viljen til å utforske det ukjente, kunnskap 
og den som har kunnskap. (46) Tre øyne: Det kjødelige øyet, det 
himmelske øye og visdommens øye. (47) Tre treninger: Trening i 
høyere etikk, trening i høyere utvikling av sinnet og trening i 
høyere visdom. (48) Tre meditasjoner: Meditasjon på kroppen, 
utvikle sinnet og utvikle visdom. (49) Tre uovertrufne ting: 
Uovertruffen innsikt, uovertruffen praksis og uovertruffen 
frigjøring. (50) Tre konsentrasjoner: Konsentrasjon med innledende 
og fastholdende tanker, konsentrasjon uten innledende, men med 
fastholdende tanker og konsentrasjon uten innledende og 
fastholdende tanker. (51) Tre andre konsentrasjoner: Konsentrasjon 
om tomhet, konsentrasjon om det tegnløse og konsentrasjon uten 
festepunkt. (52) Tre renheter: Renhet i kroppen, renhet i talen og 
renhet i sinnet. (53) Tre sider av eneboerens praksis: Observere 
kroppen, observere talen og observere sinnet. (54) Tre ferdigheter: 
Framgang, tilbakegang og metoder for framgang. 


(55) Tre former for berusende stolthet: Stolthet over helse, 
stolthet over ungdom og stolthet over å leve. (56) Tre dominerende 
innflytelser: En selv, verden og læren. (57) Tre grunnlag for 
samtale: Samtale om fortiden: 'Slik var det før i tiden”, samtale om 
framtiden: *Slik kommer det til å bli i framtiden” og samtale om 
nåtiden: 'Slik er det nå for tiden.” (58) Tre kunnskaper: Kunnskap 
om tidligere oppholdssteder, kunnskap om hvordan levende vesener 
blir født og dør, og kunnskap om hvordan sinnets forurensninger 
forsvinner. (59) Tre plan: Himmelen, Brahmas plan og de edles 
plan. (60) Tre slags undere: Sterke undere, tankelesningsunder og 
undervisningsunder. Dette er læren i form av grupper på tre og tre 
som den ærverdige Mesteren, han som vet og ser, har lagt fram og 
klart presentert. Disse bør vi resitere sammen og ikke krangle om, 
slik at denne opphøyde livsførselen skal bli tatt vare på og vare 
lenge, til glede og nytte for mange mennesker, til nytte, gagn og 
glede for guder og mennesker. IV. Den ærverdige Mesteren, han 
som vet og ser, har lagt fram læren i form av grupper på fire og fire, 
mine venner, og disse punktene er klart presentert. Disse bør vi 
resitere sammen og ikke krangle om, slik at denne opphøyde 
livsførselen skal bli tatt vare på og vare lenge, til glede og nytte for 
mange mennesker, til nytte, gagn og glede for guder og mennesker. 
Hvilke grupper på fire og fire? (1) Fire festepunkter for 
oppmerksomheten: Du gir slipp på grådighet og motvilje overfor 
verden, og betrakter kroppen som kropp, energisk og med 
oppmerksomhet og klar forståelse. Du gir slipp på grådighet og 
motvilje overfor verden, og betrakter følelsene som følelser, 
energisk og med oppmerksomhet og klar forståelse. Du gir slipp på 
grådighet og motvilje overfor verden, og betrakter tankene som 
tanker, energisk og med oppmerksomhet og klar forståelse. Du gir 
slipp på grådighet og motvilje overfor verden, og betrakter 
fenomenene som fenomener, 


energisk og med oppmerksomhet og klar forståelse. (2) 
Fire rette bestrebelser: Du bestreber deg på å fremme viljen til at 
dårlige og usunne tankeinnhold som ennå ikke er oppstått, heller 
ikke skal oppstå. Dette setter du kreftene inn på, og holder tanken 
fast rettet mot det. Du bestreber deg på å fremme viljen til å 
fordrive de dårlige og usunne tankeinnhold som allerede er 
oppstått. Dette setter du kreftene inn på, og holder tanken fast rettet 
mot det. Du bestreber deg på å fremme viljen til at sunne 
tankeinnhold som ennå ikke er oppstått, skal oppstå. Dette setter du 
kreftene inn på, og holder tanken fast rettet mot det. Du bestreber 
deg på å fremme viljen til å la de sunne tankeinnhold som allerede 
er oppstått få feste seg, ikke forsømme dem, men la dem vokse, 
modnes og utvikle seg til de er fullkomne. Dette setter du kreftene 
inn på, og holder tanken fast rettet mot det. (3) Fire kraftige 
metoder: Du utvikler energisk en konsentrasjon om målrettet vilje, 
du utvikler energisk en konsentrasjon av sinnet, du utvikler 
energisk en konsentrasjon om iherdighet og du utvikler energisk en 
konsentrasjon om utforskning. (4) Fire meditasjonstilstander: Du 
isolerer deg både fra sansenytelser og fra usunne ideer og går inn i 
første meditasjonstilstand, — den som fødes av ensomhet og 
inneholder både innledende og fastholdende tanker, glede og 
velvære, — og forblir i den. Deretter bringer du de innledende og 
fastholdende tanker til ro, og går inn i andre meditasjonstilstand, — 
en indre fred og konsentrasjon av sinnet, som fødes av fordypelse 
og inneholder glede og velvære, men ikke de innledende eller 
fastholdende tanker, — og forblir i den. Deretter søker du ikke 
glede, men hviler i likevekt. Med oppmerksomhet og klar forståelse 
føler du legemlig velvære, og går inn i tredje meditasjonstilstand, — 
den som de edle omtaler slik: "Lykkelig lever den som er 
oppmerksom og som har likevekt i sinnet!” — og forblir i den. 
Deretter forlater du velvære og lidelse. Du legger tidligere gleder og 
sorger bak seg og går inn i fjerde meditasjonstilstand, — den som 
kjennetegnes av den reneste oppmerksomhet og sinnslikevekt, uten 
verken behag eller ubehag, — og forblir i den. (5) Fire utviklinger 
av konsentrasjon: a) Det finnes en utvikling av konsentrasjon som 
fører til at du lever lykkelig her og nå hvis du praktiserer den 
grundig, mine venner. b) Det finnes en utvikling av konsentrasjon 
som fører til klarsyn hvis du praktiserer den grundig. c) Det finnes 
en utvikling av konsentrasjon 


som fører til oppmerksomhet og klar forståelse hvis du 
praktiserer den grundig. d) Og det finnes en utvikling av 
konsentrasjon som fører til at du gjør ende på forurensningene i 
sinnet hvis du praktiserer den grundig. a) Hvordan utvikler du en 
konsentrasjon som fører til at du lever lykkelig her og nå hvis du 
praktiserer den grundig? Du isolerer deg både fra sansenytelser og 
fra usunne ideer og går inn i første meditasjonstilstand, — den som 
fødes av ensomhet og inneholder både innledende og fastholdende 
tanker, glede og velvære, — og forblir i den. Deretter bringer du de 
innledende og fastholdende tanker til ro, og går inn i andre 
meditasjonstilstand, — en indre fred og konsentrasjon av sinnet, 
som fødes av fordypelse og inneholder glede og velvære, men ikke 
de innledende eller fastholdende tanker, — og forblir i den. Deretter 
søker du ikke glede, men hviler i likevekt. Med oppmerksomhet og 
klar forståelse føler du legemlig velvære, og går inn i tredje 
meditasjonstilstand, — den som de edle omtaler slik: "Lykkelig lever 
den som er oppmerksom og som har likevekt i sinnet!” — og forblir 
i den. Deretter forlater du velvære og lidelse. Du legger tidligere 
gleder og sorger bak seg og går inn i fjerde meditasjonstilstand, — 
den som kjennetegnes av den reneste oppmerksomhet og 
sinnslikevekt, uten verken behag eller ubehag, — og forblir i den. 
Slik utvikler du en konsentrasjon som fører til at du lever lykkelig 
her og nå hvis du praktiserer den grundig. b) Hvordan utvikler du 
en konsentrasjon som fører til klarsyn hvis du praktiserer den 
grundig? Du retter oppmerksomheten mot lyset og betrakter både 
dag og natt som dag. Når du trener på den måten med åpent sinn, 
blir sinnet ditt fylt av lys. Slik utvikler du en konsentrasjon som 
fører til klarsyn hvis du praktiserer den grundig. c) Hvordan 
utvikler du en konsentrasjon som fører til oppmerksomhet og klar 
forståelse hvis du praktiserer den grundig? Når følelser oppstår, er 
du klar over at de oppstår. Når følelser vedvarer, er du klar over 
dette. Og når de blir borte igjen, er du klar over dette. Når 
identifikasjoner oppstår, vedvarer eller blir borte, er du klar over 
det. Når tanker oppstår, vedvarer eller blir borte, er du også klar 
over det. Slik utvikler du en konsentrasjon som fører til 
oppmerksomhet og klar forståelse hvis du praktiserer den grundig. 


d) Hvordan utvikler du en konsentrasjon som fører til at du 
gjør ende på forurensningene i sinnet hvis du praktiserer den 
grundig? Du observerer hvordan de fem personlighetsfaktorene 
oppstår og blir borte: *Slik er form, slik oppstår den og slik blir den 
borte. Slik er følelser, slik oppstår de og slik blir de borte. Slik er 
identifikasjoner, slik oppstår de og slik blir de borte. Slik er 
reaksjoner, slik oppstår de og slik blir de borte. Slik er bevissthet, 
slik oppstår den og slik blir den borte. Slik utvikler du en 
konsentrasjon som fører til at du gjør ende på forurensningene i 
sinnet hvis du praktiserer den grundig. (6) Fire ubegrensede 
holdninger: Du fyller ditt sinn med vennlighet og lar denne 
vennligheten gjennomstrømme først ene himmelretningen, deretter 
den andre, den tredje og den fjerde himmelretningen oppover, 
nedover og på tvers. Du fyller hele verden med stor, opphøyd og 
grenseløs vennlighet, som er fri fra hat og motvilje. På samme måte 
fyller du alle himmelretninger med medfølelse og med glede på 
andres vegne, og endelig fyller du først den ene himmelretningen 
med sinnslikevekt, så den andre, tredje og fjerde himmelretningen, 
oppover, nedover og på tvers. Du fyller hele verden med stor, 
opphøyd og grenseløs sinnslikevekt, som er fri fra hat og motvilje. 
(7) Fire formløse plan: Du legger forminntrykkene helt bak deg, går 
hinsides inntrykk faste former og er ikke opptatt av de mange 
forskjellige sanseinntrykkene. Du ser at rommet er uendelig og går 
inn på det uendelige roms plan. Du legger det uendelige roms plan 
bak deg og ser at bevisstheten er uendelig, så du går inn på den 
uendelige bevissthets plan. Du legger den uendelige bevissthets plan 
bak deg og ser at det ikke finnes noe som helst, og du går inn på 
intethetens plan. Du legger intethetens plan bak deg og går inn på 
det planet der det verken finnes sanseinntrykk eller ingen 
sanseinntrykk. (8) Fire støttefunksjoner: Du tenker deg om og finner 
at en ting bør du praktisere, en annen ting bør du holde ut, en 
tredje ting bør du unngå og en fjerde ting bør du drive bort. (9) Fire 
edle tradisjoner: a) En munk er fornøyd med en hvilken som helst 
kappe, og han taler rosende om det å være fornøyd med en hvilken 
som helst kappe. Han har ikke noen upassende lengsel etter noen 
bestemt kappe. Hvis han ikke får noen kappe, lar han ikke det gå 


inn på seg, og hvis han får en kappe, knytter han seg ikke 
til den, og han blir heller ikke opprømt og overbegeistret. Han ser 
farene ved dette og bruker den uten å klamre seg til den. Men selv 
om han er fornøyd med en hvilken som helst kappe, opphøyer han 
ikke seg selv og ser ikke ned på noen annen av den grunn. Når han 
klarer dette med oppmerksomhet og klar forståelse uten å bli sløv, 
sier man at denne munken følger en gammel, høyverdig og edel 
tradisjon. b) Videre er en munk fornøyd med en hvilken som helst 
mat, og han taler rosende om det å være fornøyd med en hvilken 
som helst mat. Han har ikke noen upassende lengsel etter noen 
bestemt mat. Hvis han ikke får noen mat, lar han ikke det gå inn på 
seg, og hvis han får mat, knytter han seg ikke til den, og han blir 
heller ikke opprømt og overbegeistret. Han ser farene ved dette og 
spiser den uten å klamre seg til den. Men selv om han er fornøyd 
med en hvilken som helst mat, opphøyer han ikke seg selv og ser 
ikke ned på noen annen av den grunn. Når han klarer dette med 
oppmerksomhet og klar forståelse uten å bli sløv, sier man at denne 
munken følger en gammel, høyverdig og edel tradisjon. c) Videre er 
en munk fornøyd med et hvilket som helst sted å bo, og han taler 
rosende om det å være fornøyd med et hvilket som helst sted å bo. 
Han har ikke noen upassende lengsel etter noe bestemt sted å bo. 
Hvis han ikke får noe sted å bo, lar han ikke det gå inn på seg, og 
hvis han får et sted å bo, knytter han seg ikke til det, og han blir 
heller ikke opprømt og overbegeistret. Han ser farene ved dette og 
bruker det uten å klamre seg til det. Men selv om han er fornøyd 
med et hvilket som helst sted å bo, opphøyer han ikke seg selv og 
ser ikke ned på noen annen av den grunn. Når han klarer dette med 
oppmerksomhet og klar forståelse uten å bli sløv, sier man at denne 
munken følger en gammel, høyverdig og edel tradisjon. d) Videre 
liker en munk å fjerne og han liker å utvikle. Men selv om han liker 
både å fjerne og å utvikle, opphøyer han ikke seg selv og ser ikke 
ned på noen annen av den grunn. Når han klarer dette med 
oppmerksomhet og klar forståelse uten å bli sløv, sier man at denne 
munken følger en gammel, høyverdig og edel tradisjon. (10) Fire 
bestrebelser: a) Bestrebelse for sansekontroll, b) bestrebelse for å 
fjerne, c) bestrebelse for å utvikle og d) bestrebelse for å verne. a) 
Hva er bestrebelse for sansekontroll? Når en munk ser en synlig 
form med 


øyet sitt, griper han ikke etter helheten som objekt og 
heller ikke etter de enkelte detaljer. Ettersom dårlige og usunne 
tendenser som hat og begjær kan komme til å influere på en som 
ikke vokter på synssansen sin, går han inn for å passe på den. Han 
vokter synssansen sin vel, og passer godt på. Og likedan når han 
hører en lyd med øret sitt, eller fornemmer en duft med nesa, eller 
kjenner en smak på tunga, eller føler en berøring mot kroppen, eller 
når han fornemmer en idé med sinnet, da griper han ikke etter 
helheten som objekt og heller ikke etter de enkelte detaljer. 
Ettersom dårlige og usunne tendenser som hat og begjær kan 
komme til å influere på en som ikke vokter på sinnets sans, går han 
inn for å passe på den. Han vokter sinnets sans vel, og passer godt 
på. Dette er bestrebelse for selvkontroll. b) Hva er bestrebelse for å 
fjerne? Når det oppstår en tanke om sansenytelser, vil ikke munken 
dvele ved den, men fordrive den, fjerne den og gjøre ende på den. 
Når det oppstår en tanke om å skade andre, vil ikke munken dvele 
ved den, men fordrive den, fjerne den og gjøre ende på den. Når det 
oppstår onde og usunne fenomener, vil ikke munken dvele ved dem, 
men fordrive dem, fjerne dem og gjøre ende på dem. Dette er 
bestrebelse for å fjerne. c) Hva er bestrebelse for å utvikle? Basert 
på avsondring, lidenskapsløshet og avslutning og med avkall som 
mål utvikler en munk oppvåkningsfaktorene oppmerksomhet, 
utforskning av fenomenene, iherdighet, glede, indre fred, 
konsentrasjon og sinnslikevekt. Dette er bestrebelse for å utvikle. d) 
Hva er bestrebelse for å verne? Når en munk finner et godt objekt å 
konsentrere seg om, som knokler, et markspist lik, et blåsvart lik, et 
opprevet lik eller et opphovnet lik, verner han dette. Dette er 
bestrebelse for å verne. (11) Fire kunnskaper: Kunnskap om læren, 
kunnskap om læretradisjonen, kunnskap om hvordan andre tenker 
og verdslig kunnskap. (12) Fire andre kunnskaper: Kunnskap om 
lidelse, kunnskap om lidelsens opphav, kunnskap om lidelsens 
opphør og kunnskap om veien som fører til lidelsens opphør. (13) 
Fire faktorer som bidrar til å gå ut i strømmen: Omgang med gode 
mennesker, lytte til den gode lære, systematisk oppmerksomhet og 
omhyggelig flid når det gjelder å praktisere læren i minste detalj. 


(14) Fire egenskaper hos en som har gått ut i strømmen: a) 
Den edles elev har urokkelig tillit til Buddha: "Han er i sannhet en 
ærverdig Mester som har våknet fullt og helt ved egen hjelp. Han 
har fullkommen kunnskap og levemåte, han er lykkelig, han er en 
som kjenner verden, — en uforlignelig trener for folk som kan 
trenes, — guders og menneskers lærer, en våken Mester.” b) Han 
har urokkelig tillit til læren: *Den læren som Mesteren har forklart 
så tydelig, er noe alle selv kan se. Den gir resultater her og nå, den 
innbyr til innsyn, den fører til målet og forstandige mennesker kan 
selv finne ut av den.” c) Han har urokkelig tillit til fellesskapet av 
Mesterens elever: Fellesskapet av Mesterens elever praktiserer godt. 
Fellesskapet av Mesterens elever praktiserer oppriktig. Fellesskapet 
av Mesterens elever praktiserer riktig. Fellesskapet av Mesterens 
elever praktiserer fullt og helt. Dette er de fire parene av personer, 
det er de åtte slags mennesker. Dette fellesskapet fortjener heder, 
gjestfrihet, gaver og respekt. Dette er den beste åker å så 1 for å 
høste gode fortjenester.” d) Han har en helstøpt, ubrutt og plettfri 
moral som gleder de edle, en moral som er konsekvent og 
frigjørende, som roses av de vise, som er uten mangler og som 
bidrar til konsentrasjon. (15) Fire frukter av munkelivet: Frukten av 
å ha gått ut i strømmen, frukten av bare å vende tilbake én gang, 
frukten av ikke å vende tilbake og frukten av å være ærverdig. (16) 
Fire grunnegenskaper: Jordegenskaper, vannegenskaper, 
ildegenskaper og vindegenskaper. (17) Fire slags næring: Materiell 
næring, det vil si grov eller fin kost. Den andre næringen er 
sansekontakt, den tredje er intensjoner og den fjerde er 
bevisstheten. (18) Fire bevissthetsgrunnlag: Bevisstheten tar enten 
utgangspunkt i former og har disse som grunnlag, den har former 
som objekt og basis og søker nytelse der, og der vokser den, øker og 
blomstrer. Eller bevisstheten tar utgangspunkt i følelser og har disse 
som grunnlag, den har følelser som objekt og basis og søker nytelse 
der, og der vokser den, øker og blomstrer. Eller den tar 
utgangspunkt i identifikasjoner og har disse som grunnlag, den har 
identifikasjoner som objekt og basis og søker nytelse der, 


og der vokser den, øker og blomstrer. Eller bevisstheten tar 
utgangspunkt i reaksjoner og har disse som grunnlag, den har 
reaksjoner som objekt og basis og søker nytelse der, og der vokser 
den, øker og blomstrer. (19) Fire grunnlag for feiltrinn: Man kan 
begå feiltrinn ut fra lyst, hat, uvitenhet eller frykt. (20) Fire 
grunnlag for begjær: En munk kan føle begjær etter en kappe, etter 
mat, etter et sted å bo eller etter tilblivelse og tilintetgjørelse. (21) 
Fire treningsmåter: Treningen er ubehagelig og forståelsen er 
langsom, treningen er ubehagelig og forståelsen er rask, treningen 
er behagelig og forståelsen er langsom, og treningen er behagelig og 
forståelsen er rask. (22) Fire andre treningsmåter: Tålmodig trening, 
utålmodig trening, kontrollert trening og rolig trening. (23) Fire 
praksismåter: Praksis uten grådighet, praksis uten hat, praksis med 
rett oppmerksomhet og praksis med rett konsentrasjon. (24) Fire 
måter å praktisere læren på: Det finnes en måte å praktisere læren 
på som er ubehagelig nå og som gir ubehagelige resultater i 
framtiden. Det finnes en måte å praktisere læren på som er 
ubehagelig nå og som gir behagelige resultater 1 framtiden. Det 
finnes en måte å praktisere læren på som er behagelig nå og som gir 
ubehagelige resultater i framtiden. Og det finnes en måte å 
praktisere læren på som er behagelig nå og som gir behagelige 
resultater i framtiden. (25) Fire grupper innen læren: Etikk, 
konsentrasjon, visdom og frigjøring. (26) Fire krefter: Iherdighet, 
oppmerksomhet, konsentrasjon og visdom. (27) Fire beslutninger: 
Beslutning om visdom, beslutning om sannhet, beslutning om å gi 
avkall og beslutning om stillhet. (28) Fire måter å besvare spørsmål 
på: Det finnes spørsmål som kan gis et enkelt svar, spørsmål som 
krever en analytisk utlegning, spørsmål som bør besvares med et 
motspørsmål og spørsmål som bør avvises. (29) Fire handlinger: Det 
finnes handlinger som er mørke og som har mørke resultater. Det 
finnes handlinger som er lyse og har lyse resultater. Det finnes 
handlinger som er både lyse og mørke og har både lyse og mørke 
resultater. Og det finnes handlinger som er verken lyse eller mørke 
og som har resultater som er verken 


lyse eller mørke. (30) Fire ting som den enkelte selv må 
erfare: Tidligere oppholdssteder er noe den enkelte selv må huske. 
Død og fødsel er noe den enkelte selv må se. De åtte frigjøringene er 
noe den enkelte selv må oppleve på kroppen. Og utradering av 
sinnets forurensninger er noe den enkelte selv må erfare i sin 
visdom. (31) Fire flodbølger: Sanselighetens flodbølge, tilblivelsens 
flodbølge, teorienes flodbølge og uvitenhetens flodbølge. (32) Fire 
bindinger: Sanselighetens binding, tilblivelsens binding, teorienes 
binding og uvitenhetens binding. (33) Fire oppløsninger av 
bindinger: Oppløsning av sanselighetens binding, oppløsning av 
tilblivelsens binding, oppløsning av teorienes binding og oppløsning 
av uvitenhetens binding. (34) Fire bånd: Grådighet binder kroppen, 
hat binder kroppen, avhengighet av regler og ritualer binder 
kroppen og dogmatisk fanatisme binder kroppen. (35) Fire 
involveringer: Involvering i sanselighet, involvering i teorier, 
involvering i regler og ritualer og involvering i teorier om sjel. (36) 
Fire fødselsklasser: Noen vesener blir født fra et egg, noen fra en 
livmor, noen fra fuktighet og noen oppstår spontant. (37) Fire slags 
unnfangelse og fødsel: Noen kommer inn i mors liv uten å være klar 
over det, oppholder seg der uten å være klar over det og kommer ut 
derfra uten å være klar over det. Dette er den første formen for 
unnfangelse og fødsel. Andre er seg bevisst at de kommer inn i mors 
liv, men oppholder seg der og kommer ut derfra uten å være klar 
over det. Dette er den andre formen for unnfangelse og fødsel. 
Andre igjen er seg bevisst at de kommer inn i mors liv og oppholder 
seg der, men kommer ut derfra uten å være klar over det. Dette er 
den tredje formen for unnfangelse og fødsel. Og atter andre er seg 
bevisst både at de kommer inn i mors liv, oppholder seg der og 
kommer ut derfra igjen. Dette er den fjerde formen for unnfangelse 
og fødsel. (38) Fire måter å bygge opp en personlighet på: Du kan 
bygge opp en personlighet basert på egne ønsker og ikke på andres. 
Eller du kan bygge opp en personlighet basert på andres ønsker og 
ikke dine egne. Eller du kan bygge opp en personlighet basert både 
egne og andres ønsker. Eller du kan bygge opp en 


personlighet som verken er basert på dine egne eller 
andres ønsker. (39) Fire rene gaveoverrekkelser: Det kan skje en 
gaveoverrekkelse der giveren er ren, men ikke mottakeren. Det kan 
skje en gaveoverrekkelse der mottakeren er ren, men ikke giveren. 
Det kan skje en gaveoverrekkelse der verken giver eller mottaker er 
ren. Eller det kan skje en gaveoverrekkelse der både giver og 
mottaker er ren. (40) Fire grunnlag for popularitet: Gavmildhet, 
vennlig tale, hjelpsomhet og upartiskhet. (41) Fire uedle måter å 
snakke på: Løgn, sladder, krenkende ord og tomprat. (42) Fire edle 
måter å snakke på: La være å lyve, la være å fare med sladder, la 
være å bruke krenkende ord og la være å fare med tomprat. (43) 
Fire andre uedle måter å snakke på: Si at man har sett noe man ikke 
har sett, si at man har hørt noe man ikke har hørt, si at man tenkt 
noe man ikke har tenkt og si at man vet noe man ikke vet. (44) Fire 
andre edle måter å snakke på: Si at man ikke har sett det man ikke 
har sett, si at man ikke har hørt det man ikke har hørt, si at man 
ikke har tenkt det man ikke har tenkt og si at man ikke vet det man 
ikke vet. (45) Fire andre uedle måter å snakke på: Si at man ikke 
har sett noe man har sett, si at man ikke har hørt noe man har hørt, 
si at man ikke har tenkt noe man har tenkt og si at man ikke vet 
noe man vet. (46) Fire andre edle måter å snakke på: Si at man har 
sett det man har sett, si at man har hørt det man har hørt, si at man 
har tenkt det man har tenkt og si at man vet det man vet. (47) Fire 
slags personer: Den ene personen plager seg selv og er opptatt av å 
plage seg selv. Den andre personen plager andre og er opptatt av å 
plage andre. Den tredje personen plager både seg selv og andre og 
er opptatt av å plage seg selv og andre. Den fjerde personen plager 
verken seg selv eller andre og er ikke opptatt av å plage verken seg 
selv eller andre. Når han verken plager seg selv eller andre, lengter 
han ikke etter noe som helst. Han har funnet svalende nibbana og 
lever like lykkelig som en gud. (48) Fire andre slags personer: En 
person tenker på sitt eget ve og vel og ikke 


på andres ve og vel. En annen person tenker på andres ve 
og vel og ikke på sitt eget ve og vel. En tredje person tenker verken 
på sitt eget eller på andres ve og vel. En fjerde person tenker både 
på sitt eget og på andres ve og vel. (49) Fire andre slags personer: 
En lever i mørke og er på vei mot mørket. En annen lever i mørke 
og er på vei mot lyset. En tredje lever i lyset og er på vei mot 
mørket. En fjerde lever i lyset og er på vei mot lyset. (50) Fire andre 
slags personer: En munk som er urokkelig, en munk som er som en 
blå lotus, en munk som er som en hvit lotus og en munk som er av 
ypperste klasse. Dette er læren i form av grupper på fire og fire som 
den ærverdige Mesteren, han som vet og ser, har lagt fram og klart 
presentert. Disse bør vi resitere sammen og ikke krangle om, slik at 
denne opphøyde livsførselen skal bli tatt vare på og vare lenge, til 
glede og nytte for mange mennesker, til nytte, gagn og glede for 
guder og mennesker. Ne Den ærverdige Mesteren, han som vet og 
ser, har lagt fram læren i form av grupper på fem og fem, mine 
venner, og disse punktene er klart presentert. Disse bør vi resitere 
sammen og ikke krangle om, slik at denne opphøyde livsførselen 
skal bli tatt vare på og vare lenge, til glede og nytte for mange 
mennesker, til nytte, gagn og glede for guder og mennesker. Hvilke 
grupper på fem og fem? (1) Fem grupper av personlighetsfaktorer: 
Formgruppen, følelsesgruppen, identifikasjonsgruppen, 
reaksjonsgruppen og bevissthetsgruppen. (2) Fem 
involveringsgrupper: Form-involveringsgruppen, 
følelsesinvolveringsgruppen, identifikasjons-involveringsgruppen, 
reaksjonsinvolveringsgruppen og bevissthets-involveringsgruppen. 
(3) Fem slags sansenytelser: Tiltalende, tiltrekkende, kjærkomne, 
avholdte, opphissende og berusende former som kan sanses med 
øyet, lyder som kan sanses med øret, dufter som kan sanses med 
nesen, smaker som kan sanses med tungen og berøringer som kan 
sanses med kroppen. (4) Fem steder å bli født: I helvete, som dyr, 
som sultent spøkelse, som 


menneske og som gud. (5) Fem former for misunnelse: 
Misunnelse når det gjelder bolig, misunnelse når det gjelder 
giverfamilier, misunnelse når det gjelder inntekter, misunnelse når 
det gjelder utseende og misunnelse når det gjelder læren. (6) Fem 
hindringer: Sansenytelsebegjær, motvilje, sløvhet og treghet, uro og 
bekymringer, og det er forvirring. (7) Fem lavere bindinger: Troen 
på et selv, uvisshet og avhengighet av regler og ritualer, 
sansenytelsebegjær og motvilje. (8) Fem høyere bindinger: Lengsel 
etter formverdenen, lengsel etter den formløse verden, stolthet, uro 
og uvitenhet. (9) Fem treningsregler: La være å drepe levende 
vesener, la være å ta det som ikke blir gitt, la være å misbruke 
seksualitet, la være å føre urett tale og la være å beruse seg med 
alkoholholdige drikker. (10) Fem situasjoner som ikke kan 
forekomme: En munk som har gjort slutt på alle forurensningene i 
sinnet sitt, er ute av stand til å ta livet av noe levende vesen med 
vitende og vilje. Han er ute av stand til å ta noe som ikke blir gitt 
ham. Han er ute av stand til å begå seksuelle handlinger. Han er ute 
av stand til å si noen bevisst løgn. Og han er ute av stand til å bruke 
oppsparte midler til å skaffe seg sansenytelser, slik han gjorde før 
han ble munk. (11) Fem tap: Tap av slektninger, tap av eiendom, 
tap av helse, tap av moral og tap av forståelse. Ingen havner i pine 
og elendighet i helvete etter døden på grunn av tap av slektninger, 
eiendom eller helse. Men den som taper moral og forståelse, havner 
der. (12) Fem vinninger: Å vinne slektninger, vinne eiendom, vinne 
helse, vinne moral og vinne forståelse. Ingen havner i lykke og fryd 
i himmelen etter døden fordi han vinner slektninger, eiendom eller 
helse. Men den som vinner moral og forståelse, havner der. (13) 
Fem farer for den som skusler bort sin gode moral og blir umoralsk: 
Den som mister sin gode moral og blir umoralsk, blir lat og lider 
store materielle tap. Videre får han et dårlig ry. Når han trer inn i 
en forsamling, det være seg av adelsmenn, brahmaner, borgere eller 
asketer, mangler han selvtillit og går med senket 


blikk. Dessuten er han forvirret når han dør. Og videre 
havner han i pine og elendighet i helvete etter døden. (14) Fem 
fordeler for den som beholder sin gode moral og er et moralsk 
menneske: Den som beholder sin gode moral og er et moralsk 
menneske, blir flittig og vinner store materielle inntekter. Videre får 
han et godt ry. Når han trer inn i en forsamling, det være seg av 
adelsmenn, brahmaner, borgere eller asketer, har han selvtillit og 
går med løftet blikk. Dessuten er han ikke forvirret når han dør. Og 
videre havner han i lykke og fryd i himmelen etter døden. (15) En 
munk som vil kritisere andre, bør huske på fem ting: 'Jeg vil tale til 
rett tid og ikke i utide. Jeg vil tale sant og ikke usant. Jeg vil tale 
mildt og ikke være aggressiv. Jeg vil holde meg til saken og ikke 
være usaklig. Jeg vil tale ut fra en vennlig holdning og ikke ut fra 
fiendskap.” (16) Fem faktorer som bidrar til iherdighet: a) En munk 
har tillit til oppvåkningen til Han som har kommet fram til 
sannheten: "Han er i sannhet en ærverdig Mester som har våknet 
fullt og helt ved egen hjelp. Han har fullkommen kunnskap og 
levemåte, han er lykkelig, han er en som kjenner verden, — en 
uforlignelig trener for folk som kan trenes, — guders og menneskers 
lærer, en våken Mester.” b) Videre er en munk frisk og har god 
helse og god fordøyelse som verken er for varm eller for kald, men 
akkurat passe til at han kan være iherdig. c) Han er dessuten ærlig 
og forstiller seg ikke, men opptrer åpenhjertig overfor sin lærer, vise 
mennesker eller medpraktiserende. d) Videre arbeider han flittig for 
å kvitte seg med usunne tilstander og utvikle sunne tilstander, og 
han arbeider jevnt og iherdig for å utvikle det som er sunt, uten å 
slappe av. e€) Dessuten har han edel og dyp forståelse av hvordan 
fenomener oppstår og går til grunne, noe som er den riktige 
metoden for å gjøre slutt på lidelse. (17) Fem rene eksistensplan: 
Aviha-himmelen, Atappa-himmelen, Sudassahimmelen, Sudassi- 
himmelen og Akanittha-himmelen. (18) Fem som ikke faller tilbake: 
En som oppnår nibbana før han er blitt middelaldrende 1 den 
verden der han er født, en som oppnår nibbana etter å ha passert 


sin middelalder, en som oppnår nibbana uten noe strev, en 
som oppnår nibbana etter mye strev, og en som går mot strømmen 
og blir født i Akanittha-himmelen. (19) Fem blokkeringer i sinnet: 
a) Den ene er når en munk tviler på sin lærer, er usikker på ham og 
ikke stoler på ham og har tillit til ham. Da får han ikke lyst til å 
anstrenge seg, trene og være utholdende og iherdig. Dette er den 
første blokkeringen av sinnet. b) Den andre er når en munk tviler på 
læren, er usikker på den og ikke stoler på den og har tillit til den. 
Da får han ikke lyst til å anstrenge seg, trene og være utholdende og 
iherdig. Dette er den andre blokkeringen av sinnet. c) Den tredje er 
når en munk tviler på sin munkefellesskapet, er usikker på det og 
ikke stoler på det og har tillit til det. Da får han ikke lyst til å 
anstrenge seg, trene og være utholdende og iherdig. Dette er den 
tredje blokkeringen av sinnet. d) Den fjerde er når en munk tviler 
på treningsmetoden, er usikker på den og ikke stoler på den og har 
tillit til den. Da får han ikke lyst til å anstrenge seg, trene og være 
utholdende og iherdig. Dette er den fjerde blokkeringen av sinnet. 
e) Den femte er når en munk er sint og forbitret på andre munker, 
når han er misfornøyd med dem og ikke trives sammen med dem. 
Da får han ikke lyst til å anstrenge seg, trene og være utholdende og 
iherdig. Dette er den femte blokkeringen av sinnet. (20) Fem 
hindringer i sinnet: a) Den ene er når en munk ikke er blitt kvitt 
lidenskapelig lengsel, lyst, tørst, feber og begjær etter sansenytelser. 
Da får han ikke lyst til å anstrenge seg, trene og være utholdende og 
iherdig. Dette er den første hindringen i sinnet. b) Den andre er når 
en munk ikke er blitt kvitt lidenskapelig lengsel, lyst, tørst, feber og 
begjær etter kroppen. Da får han ikke lyst til å anstrenge seg, trene 
og være utholdende og iherdig. Dette er den andre hindringen i 
sinnet. c) Den tredje er når en munk ikke er blitt kvitt lidenskapelig 
lengsel, lyst, tørst, feber og begjær etter former. Da får han ikke lyst 
til å anstrenge seg, trene og være utholdende og iherdig. Dette er 
den tredje hindringen i sinnet. d) Den fjerde er når en munk har 
spist seg stappmett og bare vil hvile og slappe av, søvnig og sløv. Da 
får han ikke lyst til å anstrenge seg, trene og være 


utholdende og iherdig. Dette er den fjerde hindringen i 
sinnet. e) Den femte er når en munk praktiserer det opphøyde liv 
for å komme til en eller annen gudekategori, og tenker: *Ved hjelp 
av disse ritualene, denne etikken, denne askesen eller dette 
opphøyde liv skal jeg bli en av de høyere eller lavere gudene”. Da 
får han ikke lyst til å anstrenge seg, trene og være utholdende og 
iherdig. Dette er den femte hindringen i sinnet. (21) Fem sanser: 
Syn, hørsel, lukt, smak og berøring. (22) Fem følelsesnyanser: God 
følelse, vond følelse, lykke, sorg og sinnslikevekt. (23) Fem evner: 
Evnen til tillit, evnen til iherdighet, evnen til oppmerksomhet, 
evnen til konsentrasjon og evnen til visdom. (24) Fem 
frigjøringsrøtter: a) Når en munk betrakter sansenytelser, løper ikke 
sinnet hans etter dem, og han griper ikke tak i dem, holder ikke fast 
på dem og knytter seg ikke til dem. Men når han betrakter det å gi 
avkall, løper sinnet hans etter det, og han griper tak i det, holder 
fast på det og knytter seg til det. Da finner han ro i sinnet, sinnet 
hans blir godt utviklet og oppmuntret, slik at han blir fri og ikke 
lenger er bundet til sansenytelsene. Slike forurensninger, uro og 
feber i sinnet som skyldes sansenytelser, blir han fri fra, og han blir 
også fri fra slike følelser som alt dette skaper. Dette kalles frihet fra 
sansenytelser. b) Når en munk betrakter hat, løper ikke sinnet hans 
etter det, og han griper ikke tak i det, holder ikke fast på det og 
knytter seg ikke til det. Men når han betrakter vennlighet, løper 
sinnet hans etter den, og han griper tak i den, holder fast på den og 
knytter seg til den. Da finner han ro i sinnet, sinnet hans blir godt 
utviklet og oppmuntret, slik at han blir fri og ikke lenger er bundet 
til hat. Slike forurensninger, uro og feber i sinnet som skyldes hat, 
blir han fri fra, og han blir også fri fra slike følelser som alt dette 
skaper. Dette kalles frihet fra hat. c) Når en munk betrakter 
grusomhet, løper ikke sinnet hans etter den, og han griper ikke tak i 
den, holder ikke fast på den og knytter seg ikke til den. Men når 
han betrakter mildhet, løper sinnet hans etter den, og han griper tak 
i den, holder fast på den og knytter seg til den. Da finner han roi 
sinnet, sinnet hans blir godt utviklet og 


oppmuntret, slik at han blir fri og ikke lenger er bundet til 
grusomhet. Slike forurensninger, uro og feber i sinnet som skyldes 
grusomhet, blir han fri fra, og han blir også fri fra slike følelser som 
alt dette skaper. Dette kalles frihet fra grusomhet. d) Når en munk 
betrakter former, løper ikke sinnet hans etter dem, og han griper 
ikke tak i dem, holder ikke fast på dem og knytter seg ikke til dem. 
Men når han betrakter det formløse, løper sinnet hans etter det, og 
han griper tak i det, holder fast på det og knytter seg til det. Da 
finner han ro i sinnet, sinnet hans blir godt utviklet og oppmuntret, 
slik at han blir fri og ikke lenger er bundet til former. Slike 
forurensninger, uro og feber i sinnet som skyldes former, blir han fri 
fra, og han blir også fri fra slike følelser som alt dette skaper. Dette 
kalles frihet fra former. €) Når en munk betrakter sin egen kropp, 
løper ikke sinnet hans etter den, og han griper ikke tak i den, holder 
ikke fast på den og knytter seg ikke til den. Men når han betrakter 
kroppens opphør, løper sinnet hans etter det, og han griper tak i 
det, holder fast på det og knytter seg til det. Da finner han ro i 
sinnet, sinnet hans blir godt utviklet og oppmuntret, slik at han blir 
fri og ikke lenger er bundet til sin egen kropp. Slike forurensninger, 
uro og feber i sinnet som skyldes hans egen kropp, blir han fri fra, 
og han blir også fri fra slike følelser som alt dette skaper. Dette 
kalles frihet fra kroppen. (25) Fem frigjøringsgrunnlag: a) Sett først 
at en munk mottar undervisning av Mesteren eller en annen munk 
som fungerer som lærer. Han oppfatter læren og forstår innholdet i 
den. Han blir fornøyd og glad, og denne gleden gjør at han får ro i 
kroppen. Med ro i kroppen føler han lykke, og dette fører igjen til at 
sinnet hans blir konsentrert. Dette er det første 
frigjøringsgrunnlaget. b) Sett deretter at en munk ikke mottar 
undervisning av Mesteren eller en annen lærer, men underviser selv 
og forklarer læren i detalj for andre, slik han selv har hørt og lært 
den. Han oppfatter læren og forstår innholdet i den. Han blir 
fornøyd og glad, og denne gleden gjør at han får ro i kroppen. Med 
ro i kroppen føler han lykke, og dette fører igjen til at sinnet hans 
blir konsentrert. Dette er det andre frigjøringsgrunnlaget. c) Sett 
videre at en munk verken mottar undervisning av Mesteren eller en 


annen lærer og heller ikke underviser selv, men studerer 
læren slik han har hørt og lært den. Han oppfatter læren og forstår 
innholdet i den. Han blir fornøyd og glad, og denne gleden gjør at 
han får ro i kroppen. Med ro i kroppen føler han lykke, og dette 
fører igjen til at sinnet hans blir konsentrert. Dette er det tredje 
frigjøringsgrunnlaget. d) Sett så at en munk verken mottar 
undervisning av Mesteren eller en annen lærer og heller ikke 
underviser eller studerer læren slik han har hørt og lært den, men 
tenker grundig gjennom læren og reflekterer over den. Han 
oppfatter læren og forstår innholdet i den. Han blir fornøyd og glad, 
og denne gleden gjør at han får ro i kroppen. Med ro i kroppen føler 
han lykke, og dette fører igjen til at sinnet hans blir konsentrert. 
Dette er det fjerde frigjøringsgrunnlaget. e) Sett deretter at en munk 
verken mottar undervisning av Mesteren eller en annen lærer og 
ikke underviser eller studerer læren slik han har hørt og lært den, 
og heller ikke tenker grundig gjennom læren og reflekterer over 
den, men stadig mediterer over et meditasjonsobjekt som han 
holder i tankene, husker godt og har trengt inn i med sin visdom. 
Han oppfatter læren og forstår innholdet i den. Han blir fornøyd og 
glad, og denne gleden gjør at han får ro i kroppen. Med ro i 
kroppen føler han lykke, og dette fører igjen til at sinnet hans blir 
konsentrert. Dette er det femte frigjøringsgrunnlaget. (26) Fem 
identifikasjoner som bidrar til frigjøring: Identifikasjon av 
forgjengelighet, identifikasjon av lidelse i det forgjengelige, 
identifikasjon av ikkeselv i lidelsen, identifikasjon av å slippe taket 
og identifikasjon av lidenskapsløshet. Dette er læren i form av 
grupper på fem og fem som den ærverdige Mesteren, han som vet 
og ser, har lagt fram og klart presentert. Disse bør vi resitere 
sammen og ikke krangle om, slik at denne opphøyde livsførselen 
skal bli tatt vare på og vare lenge, til glede og nytte for mange 
mennesker, til nytte, gagn og glede for guder og mennesker. VI. — 
Den ærverdige Mesteren, han som vet og ser, har lagt fram læren i 
form av grupper på seks og seks, mine venner, og disse punktene er 
klart presentert. Disse bør vi resitere sammen og ikke krangle om, 
slik at denne opphøyde livsførselen skal bli tatt vare på og vare 
lenge, til glede og nytte for mange mennesker, til nytte, gagn og 


glede for guder og mennesker. Hvilke grupper på seks og 
seks? (1) Seks interne opplevelsesfelter: Øyets opplevelsesfelt, ørets 
opplevelsesfelt, nesens opplevelsesfelt, tungens opplevelsesfelt, 
kroppens opplevelsesfelt og sinnets opplevelsesfelt. (2) Seks 
eksterne opplevelsesfelter: Formenes opplevelsesfelt, lydenes 
opplevelsesfelt, duftenes opplevelsesfelt, smakenes opplevelsesfelt, 
berøringenes opplevelsfelt og tankenes opplevelsesfelt. (3) Seks 
bevissthetsgrupper: Synsbevissthet, hørsesbevissthet, 
luktebevissthet, smaksbevissthet, kroppsbevissthet og 
sinnsbevissthet. (4) Seks sansekontaktgrupper: Synskontakt, 
hørselskontakt, luktekontakt, smakskontakt, kroppskontakt og 
sinnskontakt. (5) Seks følelsesgrupper: Følelse basert på 
synskontakt, følelse basert på hørselskontakt, følelse basert på 
luktekontakt, følelse basert på smakskontakt, følelse basert på 
kroppskontakt og følelse basert på sinnskontakt. (6) Seks 
identifikasjonsgrupper: Formidentifikasjoner, lydidentifikasjoner, 
duftidentifikasjoner, smaksidentifikasjoner, 
berøringsidentifikasjoner og tankeidentifikasjoner. (7) Seks 
viljegrupper: Vilje basert på form, lyd, duft, smak, berøring og 
tanke. (8) Seks begjærgrupper: Begjær basert på form, lyd, duft, 
smak, berøring og tanke. (9) Seks former for mangel på respekt: Det 
er når en munk oppfører seg respektløst og uhøflig overfor læreren, 
læren, munkefellesskapet, treningen, det å være iherdig og overfor 
det å vise vennlig gjestfrihet. (10) Seks former for respekt: Det er 
når en munk viser respekt og er høflig overfor læreren, læren, 
munkefellesskapet, treningen, det å være iherdig og overfor det å 
vise vennlig gjestfrihet. (11) Seks behagelige undersøkelser: Når 
man ser en form med øyet og undersøker denne formen som er til 
behag, når man hører en lyd med øret og undersøker denne lyden 
som er til behag, når man kjenner en duft med nesen og undersøker 
denne duften som er til behag, når man kjenner en smak med 
tungen og 


undersøker denne smaken som er til behag, når man 
kjenner en berøring med kroppen og undersøker denne berøringen 
som er til behag, og når man merker en tanke i sinnet og 
undersøker denne tanken som er til behag. (12) Seks ubehagelige 
undersøkelser: Når man ser en form med øyet og undersøker denne 
formen som er til ubehag, når man hører en lyd med øret og 
undersøker denne lyden som er til ubehag, når man kjenner en duft 
med nesen og undersøker denne duften som er til ubehag, når man 
kjenner en smak med tungen og undersøker denne smaken som er 
til ubehag, når man kjenner en berøring med kroppen og 
undersøker denne berøringen som er til ubehag, og når man merker 
en tanke i sinnet og undersøker denne tanken som er til ubehag. 
(13) Seks undersøkelser med sinnslikevekt: Når man ser en form 
med øyet og undersøker denne formen med sinnslikevekt, når man 
hører en lyd med øret og undersøker denne lyden med 
sinnslikevekt, når man kjenner en duft med nesen og undersøker 
denne duften med sinnslikevekt, når man kjenner en smak med 
tungen og undersøker denne smaken med sinnslikevekt, når man 
kjenner en berøring med kroppen og undersøker denne berøringen 
med sinnslikevekt, og når man merker en tanke i sinnet og 
undersøker denne tanken med sinnslikevekt. (14) Seks ting som 
fremmer vennskap: a) Når en munk opptrer vennlig overfor andre 
munker både privat og offentlig, bidrar dette til vennskap, respekt, 
god omgangstone, harmoni og godt samkvem. b) Når en munk 
snakker vennlig til andre munker både privat og offentlig, bidrar 
dette til vennskap, respekt, god omgangstone, harmoni og godt 
samkvem. c) Når en munk tenker vennlige tanker om andre munker 
både når de er alene og når andre er til stede, bidrar dette til 
vennskap, respekt, god omgangstone, harmoni og godt samkvem. d) 
Når en munk deler broderlig med andre munker alt det som han 
rettmessig får og har, om det så ikke er mer enn innholdet i en 
matbolle, og ikke holder noe tilbake for seg selv, bidrar dette til 
vennskap, respekt, god omgangstone, harmoni og godt samkvem. e) 
Når en munk lar være å begå brudd på god atferd, men praktiserer 
en uplettet, uklanderlig, ren og befriende atferd som de vise vil rose 
og som bidrar til god 


konsentrasjon — så lenge munkene i fellesskap opptrer slik 
både privat og offentlig, bidrar dette til vennskap, respekt, god 
omgangstone, harmoni og godt samkvem. f) Når en munk holder 
fast på den edle og frigjørende læren som fører til slutten på lidelse 
— så lenge de i fellesskap praktiserer denne læren både privat og 
offentlig, bidrar dette til vennskap, respekt, god omgangstone, 
harmoni og godt samkvem. (15) Seks røtter til krangel: a) Hvis en 
munk er sint og stadig klager på andre, viser han liten respekt og 
høflighet overfor læreren, læren og munkefellesskapet, og han 
fullfører ikke treningen. En munk som oppfører seg slik, skaper 
krangel blant munkene, og en slik krangel er til skade og sorg for 
mange mennesker og gjør vondt både for guder og mennesker. Hvis 
dere oppdager en slik spire til krangel i dere selv eller hos andre, så 
gjør hva dere kan for å rykke den opp med roten og ikke la den 
onde spiren til krangel få vokse. Og hvis dere ser at det ikke finnes 
noen slik spire til krangel i dere selv eller hos andre, så sørg for at 
en slik ond spire heller ikke senere vokser fram. På den måten blir 
dere kvitt slike onde spirer til krangel og på den måten dukker 
heller ikke slike onde spirer opp senere. b) Det samme kan vi si om 
en munk som er hyklersk og spottende, c) en munk som er 
misunnelig og selvopptatt, d) en munk som er svikefull og 
bedragerisk, e) en munk som er full av onde ønsker og feilaktige 
teorier, og f) en munk som klamrer seg til sine egne teorier, som er 
sta og vanskelig å snakke til rette. Slike munker skaper krangel 
blant munkene, og en slik krangel er til skade og sorg for mange 
mennesker og gjør vondt både for guder og mennesker. Hvis dere 
oppdager en slik spire til krangel i dere selv eller hos andre, så gjør 
hva dere kan for å rykke den opp med roten og ikke la den onde 
spiren til krangel få vokse. Og hvis dere ser at det ikke finnes noen 
slik spire til krangel i dere selv eller hos andre, så sørg for at en slik 
ond spire heller ikke senere vokser fram. På den måten blir dere 
kvitt slike onde spirer til krangel og på den måten dukker heller 
ikke slike onde spirer opp senere. (16) Seks grunnegenskaper: 
Jordegenskaper, vannegenskaper, ildegenskaper, vindegenskaper, 
romegenskaper og bevissthetsegenskaper. (17) Seks faktorer som 
bidrar til frigjøring: 


a) Sett at en munk sier: *Jeg har utviklet frigjøring av 
sinnet gjennom vennlighet. Jeg har utvidet den, gjort den til min 
farkost og mitt grunnlag, befestet den, bygd den opp og praktisert 
den flittig. Likevel finnes det ondskapsfulle tanker i sinnet mitt! Da 
skal man svare ham slik: *Nei, snakk ikke slik! Ikke feilsiter 
Mesteren, ikke spre vranglære om ham, for Mesteren ville aldri ha 
sagt noe slik!” For noe slikt er umulig, mine venner. Det kan umulig 
oppstå ondskapsfulle tanker i sinnet hos den som har utviklet 
frigjøring av sinnet gjennom vennlighet, som har utvidet den, gjort 
den til sin farkost og sitt grunnlag, som har befestet den, bygd den 
opp og praktisert den flittig. Det er nettopp ved frigjøring av sinnet 
gjennom vennlighet at man blir fri fra ondskapsfulle tanker. b) Sett 
at en annen munk sier: *Jeg har utviklet frigjøring av sinnet 
gjennom medfølelse. Jeg har utvidet den, gjort den til min farkost 
og mitt grunnlag, befestet den, bygd den opp og praktisert den 
flittig. Likevel finnes det voldelige tanker i sinnet mitt!” Da skal 
man svare ham slik: *Nei, snakk ikke slik! Ikke feilsiter Mesteren, 
ikke spre vranglære om ham, for Mesteren ville aldri ha sagt noe 
slik!” For noe slikt er umulig, mine venner. Det kan umulig oppstå 
voldelige tanker i sinnet hos den som har utviklet frigjøring av 
sinnet gjennom medfølelse, som har utvidet den, gjort den til sin 
farkost og sitt grunnlag, som har befestet den, bygd den opp og 
praktisert den flittig. Det er nettopp ved frigjøring av sinnet 
gjennom medfølelse at man blir fri fra voldelige tanker. c) Sett at en 
annen munk sier: *Jeg har utviklet frigjøring av sinnet gjennom 
glede over andres framgang. Jeg har utvidet den, gjort den til min 
farkost og mitt grunnlag, befestet den, bygd den opp og praktisert 
den flittig. Likevel finnes det misunnelse i sinnet mitt!” Da skal man 
svare ham slik: *Nei, snakk ikke slik! Ikke feilsiter Mesteren, ikke 
spre vranglære om ham, for Mesteren ville aldri ha sagt noe slik!” 


For noe slikt er umulig, mine venner. Det kan umulig 
oppstå misunnelse i sinnet hos den som har utviklet frigjøring av 
sinnet gjennom glede over andres framgang, som har utvidet den, 
gjort den til sin farkost og sitt grunnlag, som har befestet den, bygd 
den opp og praktisert den flittig. Det er nettopp ved frigjøring av 
sinnet gjennom glede over andres framgang at man blir fri fra 
misunnelse. d) Sett at en annen munk sier: *Jeg har utviklet 
frigjøring av sinnet gjennom sinnslikevekt. Jeg har utvidet den, 
gjort den til min farkost og mitt grunnlag, befestet den, bygd den 
opp og praktisert den flittig. Likevel finnes det lidenskaper i sinnet 
mitt!” Da skal man svare ham slik: *Nei, snakk ikke slik! Ikke 
feilsiter Mesteren, ikke spre vranglære om ham, for Mesteren ville 
aldri ha sagt noe slik!” For noe slikt er umulig, mine venner. Det 
kan umulig oppstå lidenskaper i sinnet hos den som har utviklet 
frigjøring av sinnet gjennom sinnslikevekt, som har utvidet den, 
gjort den til sin farkost og sitt grunnlag, som har befestet den, bygd 
den opp og praktisert den flittig. Det er nettopp ved frigjøring av 
sinnet gjennom sinnslikevekt at man blir fri fra lidenskaper. e) Sett 
at en annen munk sier: *Jeg har utviklet frigjøring av sinnet 
gjennom det tegnløse. Jeg har utvidet den, gjort den til min farkost 
og mitt grunnlag, befestet den, bygd den opp og praktisert den 
flittig. Likevel søker sinnet mitt etter tegn!” Da skal man svare ham 
slik: *Nei, snakk ikke slik! Ikke feilsiter Mesteren, ikke spre 
vranglære om ham, for Mesteren ville aldri ha sagt noe slik!” For 
noe slikt er umulig, mine venner. Den som har utviklet frigjøring av 
sinnet gjennom det tegnløse, som har utvidet den, gjort den til sin 
farkost og sitt grunnlag, som har befestet den, bygd den opp og 
praktisert den flittig, kan umulig søke etter tegn. Det er nettopp ved 
frigjøring av sinnet gjennom det tegnløse at man blir fri fra å søke 
etter tegn. f) Sett at en annen munk sier: *Jeg har kvittet meg med 
forestillingen om at "jeg er”. Jeg mener ikke at det 


finnes noe *jeg”. Likevel er sinnet mitt plaget av uvisshet 
og forvirring!” Da skal man svare ham slik: *Nei, snakk ikke slik! 
Ikke feilsiter Mesteren, ikke spre vranglære om ham, for Mesteren 
ville aldri ha sagt noe slik!” For noe slikt er umulig, mine venner. 
Det kan umulig oppstå uvisshet og forvirring i sinnet hos den som 
har kvittet seg med forestillingen om at jeg er”, som ikke mener at 
det finnes noe *jeg”. Det er nettopp ved å slippe taket i 
vrangforestillingen om at jeg er”, at man blir fri fra uvisshet og 
forvirring. (18) Seks uovertrufne: Uovertrufne ting å se, uovertrufne 
ting å høre, uovertruffen vinning, uovertruffen trening, uovertruffen 
tjeneste og uovertrufne ting å minnes. (19) Seks ting å huske på: Å 
huske på Buddha, huske på hans lære og huske på fellesskapet av 
hans elever, å huske på moral, å huske på å gi avkall og å huske på 
gudene. (20) Seks former for konstant praksis: Når du ser en form 
med øyet ditt, blir du verken glad eller trist, men observerer den 
med oppmerksomhet og klar forståelse. Når du hører en lyd med 
øret, kjenner en smak på tungen, kjenner en duft i nesen, kjenner en 
berøring mot kroppen eller registrerer en tanke i bevisstheten, blir 
du verken glad eller trist, men observerer den med oppmerksomhet 
og klar forståelse. (21) Seks fødselskategorier: En person kan være 
født i mørke og lever et mørkt liv. En annen er født i mørke og lever 
et lyst liv. En tredje er født i mørke og oppnår nibbana, som verken 
er lyst eller mørkt. En fjerde er født i lyset og lever et lyst liv. En 
femte er født i lyset og lever et mørkt liv. En sjette er født i lyset og 
oppnår nibbana, som verken er lyst eller mørkt. (22) Seks 
erkjennelser som fører til gjennombrudd: Erkjennelsen av 
forgjengelighet, erkjennelsen av lidelse i det forgjengelige, 
erkjennelsen av at lidelsen ikke tilhører oss, erkjennelsen av å slippe 
taket, erkjennelsen av å slippe lidenskapene, og erkjennelsen av å 
gjøre slutt. Dette er læren i form av grupper på seks og seks som 
den ærverdige Mesteren, han som vet og ser, har lagt fram og klart 
presentert. Disse bør vi resitere sammen og ikke krangle om, slik at 
denne opphøyde livsførselen skal bli tatt vare på og vare 


lenge, til glede og nytte for mange mennesker, til nytte, 
gagn og glede for guder og mennesker. VII. — Den ærverdige 
Mesteren, han som vet og ser, har lagt fram læren i form av grupper 
på sju og sju, mine venner, og disse punktene er klart presentert. 
Disse bør vi resitere sammen og ikke krangle om, slik at denne 
opphøyde livsførselen skal bli tatt vare på og vare lenge, til glede og 
nytte for mange mennesker, til nytte, gagn og glede for guder og 
mennesker. Hvilke grupper på sju og sju? (1) Sju rikdommer: Tillit, 
moral, selvrespekt, respekt for andre, lærdom, forsakelse og visdom. 
(2) Sju oppvåkningsfaktorer: Oppmerksomhet, utforskning av 
fenomenene, iherdighet, glede, indre fred, konsentrasjon og 
sinnslikevekt. (3) Sju faktorer som bidrar til konsentrasjon: Rett 
forståelse, rett beslutning, rett tale, rette handlinger, rett levevei, 
rett bestrebelse og rett oppmerksomhet. (4) Sju dårlige egenskaper: 
Det er når en munk mangler tillit, ikke har selvrespekt og heller 
ikke respekt for andre, når han mangler lærdom, når han er doven, 
uoppmerksom og mangler visdom. (5) Sju gode egenskaper: Det er 
når en munk har tillit, selvrespekt og respekt for andre, når han har 
lærdom, når han er flittig, oppmerksom og har visdom. (6) Sju 
egenskaper hos en god person: Det er når en munk kjenner læren, 
kjenner betydningen av den, kjenner seg selv, viser måtehold, vet 
når det er rett tid for forskjellige gjøremål, og når han kjenner 
menneskene både gruppevis og individuelt. (7) Sju rosverdige 
egenskaper: Det er når en munk er ivrig etter å ta fatt på treningen 
og ikke mister lysten til å fortsette å trene. Det er når han er ivrig 
etter å studere læren og ikke mister lysten til å fortsette å studere 
læren. Det er når han er ivrig etter å temme sine ønsker og ikke 
mister lysten til å fortsette å temme sine ønsker. Det er når han er 
ivrig etter å meditere i ensomhet og ikke mister lysten til å fortsette 
å meditere i ensomhet. Det er når han er ivrig etter å sette kreftene 
inn og ikke mister lysten til å fortsette å sette kreftene inn. Det er 
når han er ivrig etter å utvikle oppmerksomhet og visdom og ikke 
mister lysten til å fortsette å utvikle 


oppmerksomhet og visdom. Og det er når han er ivrig etter 
å gjennomskue teoriene og ikke mister lysten til å fortsette å 
gjennomskue teoriene. (8) Sju erkjennelser: Erkjennelsen av 
forgjengelighet, erkjennelsen av at vi ikke har full kontroll, 
erkjennelsen av urenhet, erkjennelsen av elendighet, erkjennelsen 
av å slippe taket, erkjennelsen av å slippe lidenskapene, og 
erkjennelsen av å gjøre slutt. (9) Sju krefter: Tillit, iherdighet, 
selvrespekt, respekt for andre, oppmerksomhet, konsentrasjon og 
visdom. (10) Sju bevissthetsnivåer: Noen har forskjellige kropper og 
forskjellige sanseinntrykk, som for eksempel mennesker, noen guder 
og noen i pinetilstander. Dette er det første bevissthetsnivået. Andre 
har forskjellige kropper, men ensartede sanseinntrykk, som for 
eksempel gudene i Brahmas følge og de som kommer dit i første 
meditasjonstilstand. Dette er det andre bevissthetsnivået. Noen har 
ensartede kropper, men forskjellige sanseinntrykk, som de strålende 
gudene. Dette er det tredje bevissthetsnivået. Noen har ensartede 
kropper og ensartede sanseinntrykk, som de lysende gudene. Dette 
er det fjerde bevissthetsnivået. Så er det noen som har lagt 
forminntrykkene helt bak seg og gått hinsides inntrykk faste former. 
De ser at rommet er uendelig og har gått inn på det uendelige roms 
plan. Dette er det femte bevissthetsnivået. Andre har lagt det 
uendelige roms plan bak seg og ser at bevisstheten er uendelig, så 
de har gått inn på den uendelige bevissthets plan. Dette er det sjette 
bevissthetsnivået. Og atter andre har lagt den uendelige bevissthets 
plan bak seg og ser at det ikke finnes noe som helst, og disse har 
gått inn på intethetens plan. Dette er det sjuende bevissthetsnivået. 
(11) Sju personer som fortjener gaver gitt i respekt: Den som er 
befridd på begge måter, den som er befridd gjennom visdom, 
kroppsvitnet, den som har nådd fram til innsikt, den som er befridd 
gjennom tillit, den som følger med på grunn av læren og den som 
følger med på grunn av tillit. (12) Sju tendenser: Tendens til 
sanselige lidenskaper, tendens til motvilje, tendens til teoretisering, 
tendens til uvisshet, tendens til stolthet, tendens til å lengte etter 
gjenfødelse og tendens til uvitenhet. (13) Sju bindinger: Smisking, 
motvilje, teoretisering, uvisshet, stolthet, å 


lengte etter gjenfødelse og uvitenhet. (14) Sju metoder for 
å avslutte et tvistemål og skape ro: Forhandle ansikt til ansikt, 
bevitne at den anklagede er en person av god karakter, erklære en 
person utilregnelig i gjerningsøyeblikket, bekjennelse, 
flertallsvedtak, plassere ansvaret hos den skyldige og forlik uten å 
fordele skyld. Dette er læren i form av grupper på sju og sju som 
den ærverdige Mesteren, han som vet og ser, har lagt fram og klart 
presentert. Disse bør vi resitere sammen og ikke krangle om, slik at 
denne opphøyde livsførselen skal bli tatt vare på og vare lenge, til 
glede og nytte for mange mennesker, til nytte, gagn og glede for 
guder og mennesker. VIII. Den ærverdige Mesteren, han som vet og 
ser, har lagt fram læren i form av grupper på åtte og åtte, mine 
venner, og disse punktene er klart presentert. Disse bør vi resitere 
sammen og ikke krangle om, slik at denne opphøyde livsførselen 
skal bli tatt vare på og vare lenge, til glede og nytte for mange 
mennesker, til nytte, gagn og glede for guder og mennesker. Hvilke 
grupper på åtte og åtte? (1) Åtte feilaktige faktorer: feilaktig syn, 
feilaktig beslutning, feilaktig tale, feilaktige handlinger, feilaktig 
levevei, feilaktig bestrebelse, feilaktig oppmerksomhet og feilaktig 
konsentrasjon. (2) Åtte rette faktorer: rett syn, rett beslutning, rett 
tale, rette handlinger, rett levevei, rett bestrebelse, rett 
oppmerksomhet og rett konsentrasjon. (3) Åtte personer som 
fortjener gaver gitt i respekt: En som har gått ut i strømmen, en som 
har oppnådd og erkjent frukten av å gå ut i strømmen, en som bare 
vender tilbake én gang, en som har oppnådd og erkjent frukten av 
bare å vende tilbake én gang, en som ikke faller tilbake, en som har 
oppnådd og erkjent frukten av ikke å falle tilbake, en som er 
ærverdig og en som har oppnådd å bli ærverdig. (4) Åtte eksempler 
på latskap: a) Sett at en munk skal utføre et arbeid, men tenker som 
så: *Jeg burde gjøre denne jobben, men da kommer jeg til å bli 
sliten. Jeg går heller og legger meg.” Dermed går han og legger seg. 
Siden han ikke oppviser noen innsatsvilje, får han ikke 


gjort det som han burde ha gjort, han oppnår ikke det han 
burde ha oppnådd og får ikke virkeliggjort det som han burde ha 
virkeliggjort. Dette er det første eksempelet på latskap. b) Eller sett 
at en munk har utført et arbeid, og deretter tenker som så: *Nå har 
jeg gjort denne jobben, og jeg er sliten. Jeg tror jeg går og legger 
meg.” Dermed går han og legger seg. Siden han ikke oppviser noen 
innsatsvilje, får han ikke gjort det som han burde ha gjort, han 
oppnår ikke det han burde ha oppnådd og får ikke virkeliggjort det 
som han burde ha virkeliggjort. Dette er det andre eksempelet på 
latskap. c) Eller sett at en munk skal gå en tur, men tenker som så: 
*'Jeg burde gå denne turen, men da kommer jeg til å bli sliten. Jeg 
går heller og legger meg.” Dermed går han og legger seg. Siden han 
ikke oppviser noen innsatsvilje, får han ikke gjort det som han 
burde ha gjort, han oppnår ikke det han burde ha oppnådd og får 
ikke virkeliggjort det som han burde ha virkeliggjort. Dette er det 
tredje eksempelet på latskap. d) Eller sett at en munk har gått en 
tur, og deretter tenker som så: *'Nå har jeg gått denne turen, og jeg 
er sliten. Jeg tror jeg går og legger meg.” Dermed går han og legger 
seg. Siden han ikke oppviser noen innsatsvilje, får han ikke gjort det 
som han burde ha gjort, han oppnår ikke det han burde ha oppnådd 
og får ikke virkeliggjort det som han burde ha virkeliggjort. Dette er 
det fjerde eksempelet på latskap. e) Eller sett at en munk går 
omkring i en by eller landsby for å motta matgaver. Der får han 
ikke nok mat, verken av god eller dårlig kvalitet, og deretter tenker 
han som så: "Nå fikk jeg ikke nok mat, verken av god eller dårlig 
kvalitet, i denne byen eller landsbyen. Jeg har blitt sliten og har 
ikke krefter nok. Jeg tror jeg går og legger meg.” Siden han ikke 
oppviser noen innsatsvilje, får han ikke gjort det som han burde ha 
gjort, han oppnår ikke det han burde ha oppnådd og får ikke 
virkeliggjort det som han burde ha virkeliggjort. Dette er det femte 
eksempelet på latskap. f) Eller sett at en munk går omkring i en by 
eller landsby for å motta matgaver. Der får han nok mat av god 
eller dårlig kvalitet, og deretter tenker han som så: *Nå fikk jeg nok 
mat, av god eller dårlig kvalitet, i denne byen eller landsbyen. 


Kroppen min føles tung og treig som en sekk bønner. Jeg 
tror jeg går og legger meg.” Siden han ikke oppviser noen 
innsatsvilje, får han ikke gjort det som han burde ha gjort, han 
oppnår ikke det han burde ha oppnådd og får ikke virkeliggjort det 
som han burde ha virkeliggjort. Dette er det sjette eksempelet på 
latskap. g) Eller sett at en munk får en liten snev av sykdom, og 
tenker som så: 'Jeg har visst fått en liten snev av sykdom. Det er 
kanskje best å ligge? Jeg tror jeg går og legger meg.” Siden han ikke 
oppviser noen innsatsvilje, får han ikke gjort det som han burde ha 
gjort, han oppnår ikke det han burde ha oppnådd og får ikke 
virkeliggjort det som han burde ha virkeliggjort. Dette er det 
sjuende eksempelet på latskap. h) Eller sett at en munk har vært syk 
og nettopp har stått opp igjen, og tenker som så: "Jeg har vært syk 
og har nettopp stått opp igjen, og kroppen min føles svak og duger 
ikke til noe. Jeg tror jeg går og legger meg.” Siden han ikke 
oppviser noen innsatsvilje, får han ikke gjort det som han burde ha 
gjort, han oppnår ikke det han burde ha oppnådd og får ikke 
virkeliggjort det som han burde ha virkeliggjort. Dette er det 
åttende eksempelet på latskap. (5) Åtte eksempler på energisk 
innsats: a) Sett at en munk skal utføre et arbeid, men tenker som så: 
*Jeg burde gjøre denne jobben. Men det er ikke lett å ha Buddhas 
lære i tankene mens jeg arbeider. Derfor vil jeg gjøre en energisk 
innsats, slik at jeg får gjort det jeg burde gjøre, får oppnådd det jeg 
burde oppnå og får virkeliggjort det jeg burde få virkeliggjort.” Og 
som tenkt, så gjort. Dette er det første eksempelet på energisk 
innsats. b) Eller sett at en munk har utført et arbeid, og deretter 
tenker som så: *'Nå har jeg gjort denne jobben. Men det var ikke 
lett å ha Buddhas lære i tankene mens jeg arbeidet. Derfor vil jeg 
gjøre en energisk innsats, slik at jeg får gjort det jeg burde gjøre, får 
oppnådd det jeg burde oppnå og får virkeliggjort det jeg burde få 
virkeliggjort.” Og som tenkt, så gjort. Dette er det andre eksempelet 
på energisk innsats. c) Eller sett at en munk skal gå en tur, men 
tenker som så: *'Jeg burde gå denne turen. Men det er ikke lett å ha 
Buddhas lære i tankene mens jeg går. Derfor vil jeg gjøre en 
energisk innsats, slik at jeg får gjort det jeg burde gjøre, får 
oppnådd det jeg burde oppnå og får virkeliggjort det jeg burde få 
virkeliggjort.” Og som tenkt, så gjort. 


Dette er det tredje eksempelet på energisk innsats. d) Eller 
sett at en munk har gått en tur, og deretter tenker som så: *Nå har 
jeg gått denne turen. Men det var ikke lett å ha Buddhas lære i 
tankene mens jeg gikk. Derfor vil jeg gjøre en energisk innsats, slik 
at jeg får gjort det jeg burde gjøre, får oppnådd det jeg burde oppnå 
og får virkeliggjort det jeg burde få virkeliggjort.” Og som tenkt, så 
gjort. Dette er det fjerde eksempelet på energisk innsats. e) Eller sett 
at en munk går omkring i en by eller landsby for å motta matgaver. 
Der får han ikke nok mat, verken av god eller dårlig kvalitet, og 
deretter tenker han som så: "Nå fikk jeg ikke nok mat, verken av 
god eller dårlig kvalitet, i denne byen eller landsbyen. Kroppen min 
er lett og smidig. Derfor vil jeg gjøre en energisk innsats, slik at jeg 
får gjort det jeg burde gjøre, får oppnådd det jeg burde oppnå og får 
virkeliggjort det jeg burde få virkeliggjort.” Og som tenkt, så gjort. 
Dette er det femte eksempelet på energisk innsats. f) Eller sett at en 
munk går omkring i en by eller landsby for å motta matgaver. Der 
får han nok mat av god eller dårlig kvalitet, og deretter tenker han 
som så: 'Nå fikk jeg nok mat, av god eller dårlig kvalitet, i denne 
byen eller landsbyen. Kroppen min er sterk og smidig. Derfor vil jeg 
gjøre en energisk innsats, slik at jeg får gjort det jeg burde gjøre, får 
oppnådd det jeg burde oppnå og får virkeliggjort det jeg burde få 
virkeliggjort.” Og som tenkt, så gjort. Dette er det sjette eksempelet 
på energisk innsats. g) Eller sett at en munk får en liten snev av 
sykdom, og tenker som så: 'Jeg har visst fått en liten snev av 
sykdom. Det kan godt hende jeg snart blir verre. Derfor vil jeg gjøre 
en energisk innsats, slik at jeg får gjort det jeg burde gjøre, får 
oppnådd det jeg burde oppnå og får virkeliggjort det jeg burde få 
virkeliggjort.” Og som tenkt, så gjort. Dette er det sjuende 
eksempelet på energisk innsats. h) Eller sett at en munk har vært 
syk og nettopp har stått opp igjen, og tenker som så: "Jeg har vært 
syk og har nettopp stått opp igjen. Det kan godt hende at 
sykdommen kommer igjen snart. Derfor vil jeg gjøre en energisk 
innsats, slik at jeg får gjort det jeg burde gjøre, får oppnådd det jeg 
burde oppnå og får virkeliggjort det jeg burde få virkeliggjort.” Og 
som tenkt, så gjort. Dette er det åttende eksempelet på energisk 
innsats. 


(6) Åtte grunnlag for å gi gaver: Man gir gaver fordi det 
byr seg en anledning til det, man gir på grunn av frykt, man gir 
gave som en gjengave, man gir i håp om å få en gave, man gir fordi 
det er en god gjerning, man gir fordi en selv har mat og andre ikke 
har — og det sømmer seg ikke å la være å gi når jeg selv har mat og 
andre ikke har, fordi man tenker man vil få godt omdømme om 
man gir gaver, eller man gir for å foredle og utvikle sitt eget sinn. 
(7) Åtte gjenfødelser som følge av gaver: a) Sett at en person gir 
mat, drikke, klær, kjøretøy, kranser, parfyme, salve, seng, bolig og 
lys til en munk eller til en brahman. Han gir dette fordi han håper å 
få noe igjen for gavene. Han ser en rik adelsmann, en rik brahman 
eller en rik borger som vandrer omkring og nyter livet gjennom alle 
sine fem sanser, og han tenker: "Tenk om jeg kunne bli gjenfødt i 
følget til et av disse rike menneskene etter at jeg er død!” Dette 
retter han sinnet sitt mot, dette beslutter han seg for og dette tenker 
han mye på. Siden han har et slikt lavtstående mål og ikke sikter 
høyere, blir han gjenfødt som en av disse. Men dette gjelder en 
person med god moral, sier jeg, ikke en person med dårlig moral. 
Den som har god moral, vil oppnå det han ønsker seg, nettopp på 
grunn av sin renhet. b) Sett videre at en person gir mat, drikke, 
klær, kjøretøy, kranser, parfyme, salve, seng, bolig og lys til en 
munk eller til en brahman. Han gir dette fordi han håper å få noe 
igjen for gavene. Han har hørt at gudene i følget til de store 
kongene som hersker over de fire himmelhjørner lever lenge, er 
vakre og lykkelige, og han tenker: "Tenk om jeg kunne bli gjenfødt i 
følget til disse gudene etter at jeg er død!” Dette retter han sinnet 
sitt mot, dette beslutter han seg for og dette tenker han mye på. 
Siden han har et slikt lavtstående mål og ikke sikter høyere, blir han 
gjenfødt som en av disse. Men dette gjelder en person med god 
moral, sier jeg, ikke en person med dårlig moral. Den som har god 
moral, vil oppnå det han ønsker seg, nettopp på grunn av sin 
renhet. c) Sett videre at en person gir mat, drikke, klær, kjøretøy, 
kranser, parfyme, salve, seng, bolig og lys til en munk eller til en 
brahman. Han gir dette fordi han håper å få noe igjen for gavene. 
Han har hørt at de trettitre gudene, d) yama-gudene, e) tusita- 
gudene, f) de gudene som liker å skape, g) de gudene som fryder 
seg over 


andres skaperverk, lever lenge, er vakre og lykkelige, og 
han tenker: "Tenk om jeg kunne bli gjenfødt i følget til disse gudene 
etter at jeg er død!” Dette retter han sinnet sitt mot, dette beslutter 
han seg for og dette tenker han mye på. Siden han har et slikt 
lavtstående mål og ikke sikter høyere, blir han gjenfødt som en av 
disse. Men dette gjelder en person med god moral, sier jeg, ikke en 
person med dårlig moral. Den som har god moral, vil oppnå det han 
ønsker seg, nettopp på grunn av sin renhet. h) Sett videre at en 
person gir mat, drikke, klær, kjøretøy, kranser, parfyme, salve, seng, 
bolig og lys til en munk eller til en brahman. Han gir dette fordi 
han håper å få noe igjen for gavene. Han har hørt at gudene i 
Brahmas følge lever lenge, er vakre og lykkelige, og han tenker: 
"Tenk om jeg kunne bli gjenfødt i følget til disse gudene etter at jeg 
er død!” Dette retter han sinnet sitt mot, dette beslutter han seg for 
og dette tenker han mye på. Siden han har et slikt lavtstående mål 
og ikke sikter høyere, blir han gjenfødt som en av disse. Men dette 
gjelder en person med god moral, sier jeg, ikke en person med 
dårlig moral, og det gjelder en person som er fri fra lidenskaper, 
ikke en som er dominert av sine lidenskaper. Den som har god 
moral, vil oppnå det han ønsker seg, nettopp fordi han er fri fra 
lidenskaper. (8) Åtte forsamlinger: Det er forsamlingen av 
adelsmenn, av brahmaner, av borgere, av asketer, av gudene fra de 
fire verdensherskernes følge, fra de trettitre gudenes følge, fra 
Maras følge og fra Brahmas følge. (9) Åtte verdslige ting: Vinning, 
tap, å være berømt, å være beryktet, klander, ros, lykke og ulykke. 
(10) Åtte mestringsstrategier: a) Du er oppmerksom på at du selv 
har form og betrakter ytre, avgrensede former, stygge eller pene. Du 
vet at du ser dem, kjenner dem og mestrer dem. Dette er den første 
mestringsstrategien. b) Du er oppmerksom på at du selv har form og 
betrakter ytre, ubegrensede former, stygge eller pene. Du vet at du 
ser dem, kjenner dem og mestrer dem. Dette er den andre 
mestringsstrategien. c) Du er oppmerksom på det formløse i deg 
selv og betrakter ytre, avgrensede former, stygge eller pene. Du vet 
at du ser dem, kjenner dem og mestrer dem. Dette er den tredje 
mestringsstrategien. 


d) Du er oppmerksom på det formløse i deg selv og 
betrakter ytre, ubegrensede former, stygge eller pene. Du vet at du 
ser dem, kjenner dem og mestrer dem. Dette er den fjerde 
mestringsstrategien. e) Du er oppmerksom på det formløse i deg 
selv og betrakter ytre former som er blå, har blå farge, ser blå ut og 
reflekterer blått — som for eksempel blå linblomster eller 
førsteklasses blått musselinklede fra Baranasi som er like jevnt på 
begge sider. Slik er du oppmerksom på det formløse i deg selv og 
betrakter ytre former som er blå, har blå farge, ser blå ut og 
reflekterer blått. Du vet at du ser dem, kjenner dem og mestrer 
dem. Dette er den femte mestringsstrategien. f) Du er oppmerksom 
på det formløse i deg selv og betrakter ytre former som er gule, har 
gul farge, ser gule ut og reflekterer gult — som for eksempel gule 
kanikarablomster eller førsteklasses gult musselinklede fra Baranasi 
som er like jevnt på begge sider. Slik er du oppmerksom på det 
formløse i deg selv og betrakter ytre former som er gule, har gul 
farge, ser gule ut og reflekterer gult. Du vet at du ser dem, kjenner 
dem og mestrer dem. Dette er den sjette mestringsstrategien. g) Du 
er oppmerksom på det formløse i deg selv og betrakter ytre former 
som er røde, har rød farge, ser røde ut og reflekterer rødt — som for 
eksempel røde bandhujivakablomster eller førsteklasses rødt 
musselinklede fra Baranasi som er like jevnt på begge sider. Slik er 
du oppmerksom på det formløse i deg selv og betrakter ytre former 
som er røde, har rød farge, ser røde ut og reflekterer rødt. Du vet at 
du ser dem, kjenner dem og mestrer dem. Dette er den sjuende 
mestringsstrategien. h) Du er oppmerksom på det formløse i deg 
selv og betrakter ytre former som er hvite, har hvit farge, ser hvite 
ut og reflekterer hvitt — som for eksempel den strålende hvite 
morgenstjernen eller førsteklasses hvitt musselinklede fra Baranasi 
som er like jevnt på begge sider. Slik er du oppmerksom på det 
formløse i deg selv og betrakter ytre former som er hvite, har hvit 
farge, ser hvite ut og reflekterer hvitt. Du vet at du ser dem, kjenner 
dem og mestrer dem. Dette er den åttende mestringsstrategien. (11) 
Åtte frigjøringer: a) Du betrakter former mens du er oppmerksom 
på din egen form. Dette er den første frigjøringen. 


b) Du betrakter ytre former uten å bry deg om din egen 
form. Dette er den andre frigjøringen. c) Du konsentrerer deg om 
det som er vakkert. Dette er den tredje frigjøringen. d) Du legger 
forminntrykkene helt bak deg, går hinsides inntrykk faste former og 
er ikke opptatt av de mange forskjellige sanseinntrykkene. Du ser at 
rommet er uendelig og går inn på det uendelige roms plan. Dette er 
den fjerde frigjøringen. e) Du legger det uendelige roms plan bak 
deg og ser at bevisstheten er uendelig, så du går inn på den 
uendelige bevissthets plan. Dette er den femte frigjøringen. f) Du 
legger den uendelige bevissthets plan bak deg og ser at det ikke 
finnes noe som helst, og du går inn på intethetens plan. Dette er den 
sjette frigjøringen. g) Du legger intethetens plan bak deg og går inn 
på det planet der det verken finnes sanseinntrykk eller ingen 
sanseinntrykk. Dette er den sjuende frigjøringen. h) Du legger det 
planet der det verken finnes sanseinntrykk eller ingen sanseinntrykk 
bak deg, slik at alle sanseinntrykk og følelser opphører. Dette er den 
åttende frigjøringen. Dette er læren i form av grupper på åtte og 
åtte som den ærverdige Mesteren, han som vet og ser, har lagt fram 
og klart presentert. Disse bør vi resitere sammen og ikke krangle 
om, slik at denne opphøyde livsførselen skal bli tatt vare på og vare 
lenge, til glede og nytte for mange mennesker, til nytte, gagn og 
glede for guder og mennesker. IX. Den ærverdige Mesteren, han 
som vet og ser, har lagt fram læren i form av grupper på ni og ni, 
mine venner, og disse punktene er klart presentert. Disse bør vi 
resitere sammen og ikke krangle om, slik at denne opphøyde 
livsførselen skal bli tatt vare på og vare lenge, til glede og nytte for 
mange mennesker, til nytte, gagn og glede for guder og mennesker. 
Hvilke grupper på ni og ni? (1) Ni begrunnelser for å bli sint: Du 
tenker: *Han har gjort meg skade,” og av den grunn blir du sint. Du 
tenker: "Han gjør meg skade,” og av den grunn blir du sint. 


Du tenker: "Han kommer til å gjøre meg skade,” og av den 
grunn blir du sint. Du tenker: "Han har skadet noen jeg er glad i,” 
og av den grunn blir du sint. Du tenker: *Han skader noen jeg er 
glad i,” og av den grunn blir du sint. Du tenker: "Han kommer til å 
skade noen jeg er glad i,” og av den grunn blir du sint. Du tenker: 
"Han hjalp noen jeg ikke kan fordra,” og av den grunn blir du sint. 
Du tenker: "Han hjelper noen jeg ikke kan fordra,” og av den grunn 
blir du sint. Du tenker: 'Han kommer til å hjelpe noen jeg ikke kan 
fordra,” og av den grunn blir du sint. (2) Ni begrunnelser for ikke å 
bli sint: Du tenker: *Han har gjort meg skade, men hva har vi igjen 
for å krangle om den saken?” og av den grunn blir du ikke sint. Du 
tenker: "Han gjør meg skade, men hva har vi igjen for å krangle om 
den saken?” og av den grunn blir du ikke sint. Du tenker: *Han 
kommer til å gjøre meg skade, men hva har vi igjen for å krangle 
om den saken?” og av den grunn blir du ikke sint. Du tenker: "Han 
har skadet noen jeg er glad i, men hva har vi igjen for å krangle om 
den saken?” og av den grunn blir du ikke sint. Du tenker: *Han 
skader noen jeg er glad i, men hva har vi igjen for å krangle om den 
saken?” og av den grunn blir du ikke sint. Du tenker: "Han kommer 
til å skade noen jeg er glad i, men hva har vi igjen for å krangle om 
den saken?” og av den grunn blir du ikke sint. Du tenker: *Han 
hjalp noen jeg ikke kan fordra, men hva har vi igjen for å krangle 
om den saken?” og av den grunn blir du ikke sint. Du tenker: "Han 
hjelper noen jeg ikke kan fordra, men hva har vi igjen for å krangle 
om den saken?” og av den grunn blir du ikke sint. Du tenker: *Han 
kommer til å hjelpe noen jeg ikke kan fordra, men hva har vi igjen 
for å krangle om den saken?” og av den grunn blir du ikke sint. (3) 
Ni eksistensplan: Noen har forskjellige kropper og forskjellige 
sanseinntrykk, som for eksempel mennesker, noen guder og noen i 
pinetilstander. Dette er det første eksistensplanet. Andre har 
forskjellige kropper, men ensartede sanseinntrykk, som for 
eksempel gudene i Brahmas følge og de som kommer dit 1 første 
meditasjonstilstand. Dette er det andre eksistensplanet. Noen har 
ensartede kropper, men forskjellige sanseinntrykk, som de strålende 
gudene. Dette er det tredje eksistensplanet. Noen har ensartede 
kropper og ensartede sanseinntrykk, som de lysende gudene. Dette 
er det fjerde eksistensplanet. Noen har ingen sanseinntrykk og 
opplever intet, som gudene uten sanseinntrykk. Dette er det femte 
eksistensplanet. Så 


er det noen som har lagt forminntrykkene helt bak seg og 
gått hinsides inntrykk av faste former. De ser at rommet er uendelig 
og har gått inn på det uendelige roms plan. Dette er det sjette 
eksistensplanet. Andre har lagt det uendelige roms plan bak seg og 
ser at bevisstheten er uendelig, så de har gått inn på den uendelige 
bevissthets plan. Dette er det sjuende eksistensplanet. Og atter 
andre har lagt den uendelige bevissthets plan bak seg og ser at det 
ikke finnes noe som helst, og disse har gått inn på intethetens plan. 
Dette er det åttende eksistensplanet. Og andre har lagt intethetens 
plan bak seg og gått inn på det planet der det verken finnes 
sanseinntrykk eller ingen sanseinntrykk. Dette er det niende 
eksistensplanet. (4) Ni uheldige situasjoner der man ikke får 
anledning til å praktisere det opphøyde liv: Sett at en som har 
kommet fram til sannheten, en ærverdig person som har nådd fram 
til oppvåkning helt på egen hånd, står fram i verden og underviser i 
en lære som fører til fred, til nibbana og oppvåkning, mens en 
annen person lever i helvete, som dyr, som sultent spøkelse, som 
stridbar guddom eller blant guder med langt liv. Eller 
vedkommende kan være født i utlandet blant uvitende barbarer der 
det ikke finnes tilgang til verken munker, nonner eller mannlige 
eller kvinnelige legtilhengere. Eller han kan være født i Midtlandet 
(Nord-India), men har feilaktige teorier og feil oppfatning om at 
gaver og ofringer ikke gir gode resultater, og at gode eller dårlige 
handlinger ikke har sin frukt og sine resultater, at verken denne 
verden eller en annen verden eksisterer, at det ikke har noen 
hensikt å respektere sin mor og sin far, at det ikke finnes vesener 
som blir spontant gjenfødt, at det ikke finnes filosofer eller 
brahmaner som har nådd fram til målet, som selv har erkjent og 
erfart både denne verden og en annen verden og som kan fortelle 
andre om det. Eller han kan være født i Midtlandet, men er dum, 
blind eller døv og ute av stand til å vurdere om det han hører, er 
godt eller dårlig. Eller han kan være født i Midtlandet og være 
forstandig, verken blind eller døv, og dermed fullt i stand til å 
vurdere om det han hører er godt eller dårlig — men det har ikke 
stått fram noen som har kommet fram til sannheten, ingen ærverdig 
person som har nådd fram til oppvåkning helt på egen hånd, har 
stått fram i verden og underviser 1 en lære som fører til fred, til 
nibbana og oppvåkning. (5) Ni trinnvise tilstander: Du isolerer deg 
både fra sansenytelser og fra 


usunne ideer og går inn i første meditasjonstilstand, — den 
som fødes av ensomhet og inneholder både innledende og 
fastholdende tanker, glede og velvære, — og forblir i den. Deretter 
bringer du de innledende og fastholdende tanker til ro, og går inn i 
andre meditasjonstilstand, — en indre fred og konsentrasjon av 
sinnet, som fødes av fordypelse og inneholder glede og velvære, 
men ikke de innledende eller fastholdende tanker, — og forblir i 
den. Deretter søker du ikke glede, men hviler i likevekt. Med 
oppmerksomhet og klar forståelse føler du legemlig velvære, og går 
inn i tredje meditasjonstilstand, — den som de edle omtaler slik: 
"Lykkelig lever den som er oppmerksom og som har likevekt i 
sinnet!” — og forblir i den. Deretter forlater du velvære og lidelse. 
Du legger tidligere gleder og sorger bak seg og går inn i fjerde 
meditasjonstilstand, — den som kjennetegnes av den reneste 
oppmerksomhet og sinnslikevekt, uten verken behag eller ubehag, 
— og forblir i den. Du legger forminntrykkene helt bak deg, går 
hinsides inntrykk av faste former og er ikke opptatt av de mange 
forskjellige sanseinntrykkene. Du ser at rommet er uendelig og går 
inn på det uendelige roms plan. Du legger det uendelige roms plan 
bak deg og ser at bevisstheten er uendelig, og du går inn på den 
uendelige bevissthets plan. Du legger den uendelige bevissthets plan 
bak deg og ser at det ikke finnes noe som helst, og du går inn på 
intethetens plan. Du legger intethetens plan bak deg og går inn på 
det planet der det verken finnes sanseinntrykk eller ingen 
sanseinntrykk. Du legger det planet der det verken finnes 
sanseinntrykk eller ingen sanseinntrykk bak deg, og går inn på det 
planet der alle sanseinntrykk og følelser opphører. (6) Ni trinnvise 
avslutninger: I første meditasjonstilstand opphører sanselige tanker. 
I andre meditasjonstilstand opphører innledende og fastholdende 
tanker. I tredje meditasjonstilstand opphører gleden. I fjerde 
meditasjonstilstand opphører pusten. På det uendelige romsplan 
opphører forminntrykk. På den uendelige bevissthets plan opphører 
følelsen av uendelig rom. På intethetens plan opphører følelsen av 
uendelig bevissthet. På det planet der det verken finnes 
sanseinntrykk eller ingen sanseinntrykk, opphører følelsen av 
intethet. På det planet der alle sanseinntrykk og følelser opphører, 
opphører alle sanseinntrykk og følelser. Dette er læren i form av 
grupper på ni og ni som den ærverdige Mesteren, han som vet og 
ser, har lagt fram og klart presentert. Disse bør vi resitere sammen 


og ikke 


krangle om, slik at denne opphøyde livsførselen skal bli 
tatt vare på og vare lenge, til glede og nytte for mange mennesker, 
til nytte, gagn og glede for guder og mennesker. X. Den ærverdige 
Mesteren, han som vet og ser, har lagt fram læren i form av grupper 
på ti og ti, mine venner, og disse punktene er klart presentert. Disse 
bør vi resitere sammen og ikke krangle om, slik at denne opphøyde 
livsførselen skal bli tatt vare på og vare lenge, til glede og nytte for 
mange mennesker, til nytte, gagn og glede for guder og mennesker. 
Hvilke grupper på ti og ti? (1) Ti faktorer som er til god hjelp: a) 
Sett at en munk har god moral, lever i samsvar med munkereglene, 
holder seg innenfor rammene av god oppførsel, ser farene ved selv 
de minste overtredelser og trener i samsvar med treningsnormene. 
Da er dette en faktor som er til god hjelp. b) Sett videre at en munk 
er lærd, har stor kunnskap og stor lærdom. Han studerer de 
læresetningene som er gode på begynnelsen, gode på midten og 
gode på slutten, som forklarer den fullkomne og rene opphøyde 
livsførsel, og husker dem, sier dem fram, samler dem, reflekterer 
over dem og trenger dypt inn i dem. Da er dette også en faktor som 
er til god hjelp. c) Sett videre at en munk er en god venn, en god 
kollega og har omgang med gode mennesker. Da er dette også en 
faktor som er til god hjelp. d) Sett videre at en munk er lett å 
snakke med og har egenskaper som gjør ham lett å snakke med, at 
han er tålmodig og tar respektfullt imot veiledning. Da er dette også 
en faktor som er til god hjelp. e) Sett videre at en munk er flink til å 
utføre forskjellige gjøremål for sine medmunker, at han ikke er lat, 
men utfører disse gjøremålene med omtanke, slik at han er flink 
både til å planlegge og til å få tingene gjort. Da er dette også en 
faktor som er til god hjelp. f) Sett videre at en munk er glad i læren 
og liker å lytte til den, og at han finner stor glede i den essensielle 
læren og den essensielle treningsdisiplinen. Da er dette også en 
faktor som er til god hjelp. g) Sett videre at en munk er tilfreds med 
det han måtte få av kapper, mat, bolig 


og medisiner. Da er dette også en faktor som er til god 
hjelp. h) Sett videre at en munk er energisk når det gjelder å kvitte 
seg med usunne egenskaper og utvikle sunne egenskaper, at han er 
iherdig, anstrenger seg kraftig og ikke legger oppgaven til side når 
det gjelder å utvikle gode egenskaper. Da er dette også en faktor 
som er til god hjelp. i) Sett videre at en munk har god hukommelse 
og et klart minne slik at han husker det som er sagt og gjort for 
lenge siden. Da er dette også en faktor som er til god hjelp. j) Sett 
videre at en munk er intelligent, forstår hvordan ting oppstår og går 
til grunne og har en edel innsikt i hvordan man kan gjøre 
fullstendig slutt på lidelse. Da er dette også en faktor som er til god 
hjelp. (2) Ti meditasjonsobjekter: Du betrakter jord som enhetlig, 
oppover, nedover og på tvers, som udelt og ubegrenset. Du 
betrakter vann som enhetlig, oppover, nedover og på tvers, som 
udelt og ubegrenset. Du betrakter ild som enhetlig, oppover, 
nedover og på tvers, som udelt og ubegrenset. Du betrakter luft som 
enhetlig, oppover, nedover og på tvers, som udelt og ubegrenset. Du 
betrakter fargen blå som enhetlig, oppover, nedover og på tvers, 
som udelt og ubegrenset. Du betrakter fargen gul som enhetlig, 
oppover, nedover og på tvers, som udelt og ubegrenset. Du 
betrakter fargen rød som enhetlig, oppover, nedover og på tvers, 
som udelt og ubegrenset. Du betrakter fargen hvit som enhetlig, 
oppover, nedover og på tvers, som udelt og ubegrenset. Du 
betrakter rommet som enhetlig, oppover, nedover og på tvers, som 
udelt og ubegrenset. Du betrakter bevisstheten som enhetlig, 
oppover, nedover og på tvers, som udelt og ubegrenset. (3) Ti 
usunne handlingsmåter: Drap, tyveri, misbruk av seksualitet, løgn, 
baktalelse, skjellsord, tomprat, grådighet, vold og feilaktig syn. (4) 
Ti sunne handlingsmåter: Avstå fra drap, avstå fra tyveri, avstå fra 
misbruk av seksualitet, avstå fra løgn, avstå fra baktalelse, avstå fra 
skjellsord og avstå fra tomprat, dessuten gavmildhet, ikke-vold og 
rett syn. (5) Ti edle levemåter: Her a) kvitter munken seg med fem 
faktorer, b) utruster seg med seks faktorer, c) setter ut en vakt, d) 
oppretter fire støttefunksjoner, e) legger bort private tolkninger, f) 
gir opp all søken, g) har rene motiver, h) lar følelsene falle 


til ro, i) er helt befridd i sinn j) og er helt befridd gjennom 
visdom. a) Hvordan kvitter munken seg med fem faktorer? Her 
kvitter munken seg med sansenytelsebegjær, motvilje, sløvhet og 
treghet, uro og bekymringer, og forvirring. b) Hvordan utruster 
munken seg med seks faktorer? Når munken ser en form med øyet, 
blir han verken glad eller trist, men observerer den med 
oppmerksomhet og klar forståelse. Når han hører en lyd med øret, 
kjenner en smak på tungen, kjenner en duft i nesen, kjenner en 
berøring mot kroppen eller registrerer en tanke i bevisstheten, blir 
han verken glad eller trist, men observerer den med 
oppmerksomhet og klar forståelse. c) Hvordan setter munken ut en 
vakt? Munken beskytter sinnet med oppmerksomhet. d) Hvordan 
oppretter munken fire støttefunksjoner? Munken tenker seg om og 
finner at en ting bør han praktisere, en annen ting bør han holde ut, 
en tredje ting bør han unngå og en fjerde ting bør han drive bort. e) 
Hvordan legger munken bort private tolkninger? Han legger bort 
alle private tolkninger som vanlige mennesker, filosofer og 
brahmaner kommer med, forkaster dem, fordriver dem, avviser 
dem, kaster vrak på dem, viser dem bort og slipper taket i dem. f) 
Hvordan gir munken opp all søken? Munken lar all søken etter 
sansenytelser, søken etter tilblivelse og søken etter det opphøyde liv 
falle bort. £) Hvordan har munken rene motiver? Munken er ikke 
motivert av ønske om sansenytelser, ikke motivert av ønske om å 
gjøre skade og ikke motivert av ønske om å begå vold. h) Hvordan 
lar munken følelsene falle til ro? Munken slipper taket i lykke og 
lidelse, lar tidligere følelser av lykke og lidelse falle til ro og går inn 
i fjerde meditasjonstilstand som verken inneholder lykke eller 
lidelse, men bare ren betraktning og oppmerksomhet. i) Hvordan er 
munken helt befridd i sinnet? Munken har et sinn som er befridd fra 
lidenskap, hat og vrangforestillinger. j) Hvordan er munken helt 
befridd gjennom visdom? Munken vet: 


*Lidenskapen er rykket opp med roten i meg. Den er som 
en død stubbe, den er utslettet og den vil ikke oppstå på nytt i 
framtiden.” Videre vet han: "Hatet er rykket opp med roten i meg. 
Det er som en død stubbe, det er utslettet og det vil ikke oppstå på 
nytt i framtiden.” Og han vet: *Vrangforestillingene er rykket opp 
med roten i meg. De er som en død stubbe, de er utslettet og de vil 
ikke oppstå på nytt i framtiden.” (6) Ti egenskaper hos en som er 
ferdig utlært: Den som er ferdig utlært, har rett syn, rett beslutning, 
rett tale, rett handling, rett levevei, rett bestrebelse, rett 
oppmerksomhet, rett konsentrasjon, rett kunnskap og rett frigjøring. 
Dette er læren i form av grupper på ti og ti som den ærverdige 
Mesteren, han som vet og ser, har lagt fram og klart presentert. 
Disse bør vi resitere sammen og ikke krangle om, slik at denne 
opphøyde livsførselen skal bli tatt vare på og vare lenge, til glede og 
nytte for mange mennesker, til nytte, gagn og glede for guder og 
mennesker.” Da sto Mesteren opp og talte til Sariputta: "Utmerket, 
Såriputta, utmerket! Du har gitt munkene en utmerket utlegning av 
den læren som bør resiteres!” Slik talte Sariputta, og Læremesteren 
ga sin godkjennelse. Glade til sinns frydet munkene seg over 
Såriputtas ord. 


34. Teksten med ti grupper på ti hver Dasuttarasuttanta 
Innledning Denne teksten har mye til felles med foregående tekst og 
kan betraktes som en bearbeidelse av denne. Det er mulig man følte 
at Sarigitisuttanta ble litt for uoversiktlig og at det trengtes en tekst 
med klarere struktur som kunne gi en litt bedre oversikt over den 
store mengden av læresetninger. Den strukturen som er valgt for 
denne suttaen er også basert på det numeriske systemet. Men her er 
det utarbeidet en matrise, eller en mal, som blir brukt på hvert 
numerisk trinn fra én opp til ti. Denne matrisen ser slik ut: (1) Noen 
ting som er til stor hjelp, (2) noen ting som bør utvikles, (3) noen 
ting som bør forstås grundig, (4) noen ting som bør elimineres, (5) 
noen ting som fører til tilbakegang, (6) noen ting som fører til 
framgang, (7) noen ting som er vanskelig å trenge inn i, (8) noen 
ting som bør erverves, (9) noen ting som bør læres grundig og (10) 
noen ting som bør virkeliggjøres. Noen vil kanskje undre seg litt 
over ordet "ting” her. På pali står det *dhamma”, som vanligvis 
oversettes som "lære, læresetning”. Men ordet *dhamma” har 
mange betydninger, alt etter kontekst, og her brukes det i en så vid 
og generell betydning at det nærmeste ordet på norsk faktisk er 
ting”. Dette må også forstås i sin videste og mest generelle 
betydning, ikke som gjenstand”, men rett og slett som Mens 
foregående tekst var nokså løs i sin struktur og bare tellet fra én til 
ti, ser 


vi altså her en klar innstramning av strukturen, en høyere 
grad av systematisering. Dette gir teksten en bedre bruksverdi for 
en praktiserende buddhist. Det kan også tyde på at denne teksten 
sannsynligvis er noe senere enn foregående tekst, og representerer 
et skritt videre på veien mot abhidhammas intrikate 
systematiseringer av læren. Som i foregående tekst har jeg 
konsekvent markert to nivåer av hovedpunkter (L, II, OL, ...) og 
underpunkter (1, 2, 3,...) i teksten, for å lette lesingen. Tredje nivå 
(a, b, c,...) er imidlertid ikke satt inn konsekvent, men etter skjønn 
bare der hvor det kan bidra til å gjøre teksten mer oversiktlig. 


Teksten med ti grupper på ti hver Slik har jeg hørt det: En 
gang da Mesteren var i Campå, bodde han ved bredden av Gaggaras 
lotusdam sammen med en stor forsamling på fem hundre munker. 
Mens de var der, henvendte Sariputta seg til munkene: *Hør, mine 
venner!” *Ja vel, min venn,” svarte munkene. Såriputta sa: *Jeg 
skal legge fram den læren som fører til nibbana, som gjør slutt på 
lidelse og løser alle bindinger, i ti avsnitt, hvert med ti punkter. I. 
Det finnes én ting som er til stor hjelp, én ting som bør utvikles, én 
ting som bør forstås grundig, én ting som bør elimineres, én ting 
som fører til tilbakegang, én ting som fører til framgang, én ting 
som er vanskelig å trenge inn i, én ting som bør erverves, én ting 
som bør læres grundig og én ting som bør virkeliggjøres. (1) Hva er 
den ene tingen som er til stor hjelp? Flid i alle sunne ting. Denne 
ene tingen er til stor hjelp. (2) Hva er den ene tingen som bør 
utvikles? Oppmerksomhet på kroppen, sammen med gode følelser. 
Denne ene tingen bør utvikles. (3) Hva er den ene tingen som bør 
forstås grundig? Sansekontakt som fører til urenheter i sinnet og til 
involveringer. Denne ene tingen bør forstås grundig. (4) Hva er den 
ene tingen som bør elimineres? Ego-stolthet. Dette er den ene 
tingen som bør elimineres. (5) Hva er den ene tingen som fører til 
tilbakegang? Usystematisk tenkning. Dette er den ene tingen som 
fører til tilbakegang. (6) Hva er den ene tingen som fører til 
framgang? Systematisk tenkning. Dette er den ene tingen som fører 
til framgang. 


(7) Hva er den ene tingen som er vanskelig å trenge inn i? 
Direkte konsentrasjon av sinnet. Dette er den ene tingen som er 
vanskelig å trenge inn i. (8) Hva er den ene tingen som bør 
erverves? Urokkelig kunnskap. Dette er den ene tingen som bør 
erverves. (9) Hva er den ene tingen som bør læres grundig? Alle 
levende vesener er avhengige av mat. Dette er den ene tingen som 
bør læres grundig. (10) Hva er den ene tingen som bør 
virkeliggjøres? Urokkelig frigjøring av sinnet. Dette er den ene 
tingen som bør virkeliggjøres. Disse ti tingene er ekte, virkelige, 
sanne og ikke usanne, og han som har kommet fram til sannheten, 
har våknet helt og fullt til dem. II. Det finnes to ting som er til stor 
hjelp, to ting som bør utvikles, to ting som bør forstås grundig, to 
ting som bør elimineres, to ting som fører til tilbakegang, to ting 
som fører til framgang, to ting som er vanskelig å trenge inn i, to 
ting som bør erverves, to ting som bør læres grundig og to ting som 
bør virkeliggjøres. (1) Hvilke to ting er til stor hjelp? 
Oppmerksomhet og klar forståelse. Disse to tingene er til stor hjelp. 
(2) Hvilke to ting bør utvikles? Konsentrasjon og innsikt. Disse to 
tingene bør utvikles. (3) Hvilke to ting bør forstås grundig? Navn og 
form. Disse to tingene bør forstås grundig. (4) Hvilke to ting bør 
elimineres? Uvitenhet og begjær etter tilblivelse. Disse to tingene 
bør elimineres. (5) Hvilke to ting fører til tilbakegang? At man ikke 
vil høre på andre og har omgang med dårlige venner. Disse to 
tingene fører til tilbakegang. (6) Hvilke to ting fører til framgang? 
At man vil høre på andre og har omgang med gode venner. Disse to 
tingene fører til framgang. (7) Hvilke to ting er vanskelig å trenge 
inn i? Årsaken og betingelsene for at levende vesener blir 
forurenset, og årsaken og betingelsene for at levende vesener blir 
rene. Disse to tingene er vanskelig å trenge inn i. (8) Hvilke to ting 
bør erverves? Forståelse av avslutning og forståelse av at 


det ikke oppstår noe nytt. Disse to tingene bør erverves. 
(9) Hvilke to ting bør læres grundig? To elementer, det vil si det 
sammensatte elementet og det usammensatte elementet. Disse to 
tingene bør læres grundig. (10) Hvilke to ting bør virkeliggjøres? 
Kunnskap og frigjøring. Disse to tingene bør virkeliggjøres. Disse 
tjue tingene er ekte, virkelige, sanne og ikke usanne, og han som 
har kommet fram til sannheten, har våknet helt og fullt til dem. HI. 
Det finnes tre ting som er til stor hjelp, tre ting som bør utvikles, tre 
ting som bør forstås grundig, tre ting som bør elimineres, tre ting 
som fører til tilbakegang, tre ting som fører til framgang, tre ting 
som er vanskelig å trenge inn i, tre ting som bør erverves, tre ting 
som bør læres grundig og tre ting som bør virkeliggjøres. (1) Hvilke 
tre ting er til stor hjelp? Samvær med gode mennesker, lytte til den 
sanne lære og praktisere læren i smått og i stort. Disse tre tingene er 
til stor hjelp. (2) Hvilke tre ting bør utvikles? Tre 
konsentrasjonstilstander: Konsentrasjon med innledende og 
fastholdende tanker, konsentrasjon uten innledende, men med 
fastholdende tanker, og konsentrasjon uten innledende og 
fastholdende tanker. Disse tre tingene bør utvikles. (3) Hvilke tre 
ting bør forstås grundig? Tre følelser: god følelse, vond følelse og 
følelse som verken er vond eller god. Disse tre tingene bør forstås 
grundig. (4) Hvilke tre ting bør elimineres? Tre begjær: 
Sansenytelsebegjær, tilblivelsesbegjær og ødeleggelsestrang. Disse 
tre tingene bør elimineres. (5) Hvilke tre ting fører til tilbakegang? 
Tre usunne røtter: Den usunne roten grådighet, den usunne roten 
hat og den usunne roten uvitenhet. Disse tre tingene fører til 
tilbakegang. (6) Hvilke tre ting fører til framgang? Tre sunne røtter: 
Den sunne roten giverglede, den sunne roten ikke-hat og den sunne 
roten visdom. Disse tre tingene fører til framgang. (7) Hvilke tre 
ting er vanskelig å trenge inn 1? Tre elementer som fører til 
løsrivelse: a) Å gi avkall, som fører til løsrivelse fra sansenytelser, b) 
formløshet, som fører til løsrivelse fra former, og c) avslutning, som 
fører til løsrivelsen fra alt som er 


blitt til, sammensatt og betinget. Disse tre tingene er 
vanskelig å trenge inn i. (8) Hvilke tre ting bør erverves? Tre 
kunnskaper: Kunnskap om fortiden, kunnskap om framtiden og 
kunnskap om nåtiden. Disse tre tingene bør erverves. (9) Hvilke tre 
ting bør læres grundig? Tre elementer: Sanselighetens element, 
formelementet og det formløse elementet. Disse tre tingene bør 
læres grundig. (10) Hvilke tre ting bør virkeliggjøres? Tre 
kunnskaper: Kunnskap om tidligere oppholdssteder, kunnskap om 
hvordan levende vesener dør og blir født, og kunnskap om hvordan 
man gjør slutt på forurensninger i sinnet. Disse tre tingene bør 
virkeliggjøres. Disse tretti tingene er ekte, virkelige, sanne og ikke 
usanne, og han som har kommet fram til sannheten, har våknet helt 
og fullt til dem. IV. Det finnes fire ting som er til stor hjelp, fire ting 
som bør utvikles, fire ting som bør forstås grundig, fire ting som bør 
elimineres, fire ting som fører til tilbakegang, fire ting som fører til 
framgang, fire ting som er vanskelig å trenge inn i, fire ting som bør 
erverves, fire ting som bør læres grundig og fire ting som bør 
virkeliggjøres. (1) Hvilke fire ting er til stor hjelp? Fire 
framkomsthjul: Å bo på et velegnet sted, å omgås gode mennesker, 
å utvikle seg selv og å ha utført gode gjerninger. Disse fire tingene 
er til stor hjelp. (2) Hvilke fire ting bør utvikles? Fire festepunkter 
for oppmerksomheten: Du gir slipp på grådighet og motvilje overfor 
verden, og betrakter kroppen som kropp, energisk og med 
oppmerksomhet og klar forståelse. Du gir slipp på grådighet og 
motvilje overfor verden, og betrakter følelsene som følelser, 
energisk og med oppmerksomhet og klar forståelse. Du gir slipp på 
grådighet og motvilje overfor verden, og betrakter tankene som 
tanker, energisk og med oppmerksomhet og klar forståelse. Du gir 
slipp på grådighet og motvilje overfor verden, og betrakter 
fenomenene som fenomener, energisk og med oppmerksomhet og 
klar forståelse. Disse fire tingene bør utvikles. (3) Hvilke fire ting 
bør forstås grundig? Fire slags næring: Materiell næring, det vil si 
grov eller fin kost. Den andre næringen er sansekontakt, den tredje 
er 


intensjoner og den fjerde er bevisstheten. Disse fire tingene 
bør forstås grundig. (4) Hvilke fire ting bør elimineres? Fire 
flodbølger: Sanselighetens flodbølge, tilblivelsens flodbølge, 
teorienes flodbølge og uvitenhetens flodbølge. Disse fire tingene bør 
elimineres. (5) Hvilke fire ting fører til tilbakegang? Fire bindinger: 
Sanselighetens binding, tilblivelsens binding, teorienes binding og 
uvitenhetens binding. Disse fire tingene fører til tilbakegang. (6) 
Hvilke fire ting fører til framgang? Fire oppløsninger av bindinger: 
Oppløsning av sanselighetens binding, oppløsning av tilblivelsens 
binding, oppløsning av teorienes binding og oppløsning av 
uvitenhetens binding. Disse fire tingene fører til framgang. (7) 
Hvilke fire ting er vanskelig å trenge inn i? Fire konsentrasjoner: 
Konsentrasjon som fører til tilbakegang, konsentrasjon som bevarer 
status quo, konsentrasjon som fører til framgang og konsentrasjon 
som fører til gjennombrudd. Disse fire tingene er vanskelig å trenge 
inn i. (8) Hvilke fire ting bør erverves? Fire kunnskaper: Kunnskap 
om læren, kunnskap om læretradisjonen, kunnskap om hvordan 
andre tenker og verdslig kunnskap. Disse fire tingene bør erverves. 
(9) Hvilke fire ting bør læres grundig? De fire edle sannheter: Den 
edle sannhet om lidelse, den edle sannhet om lidelsens opphav, den 
edle sannhet om lidelsens opphør og den edle sannhet om veien til 
lidelsens opphør. Disse fire tingene bør læres grundig. (10) Hvilke 
fire ting bør virkeliggjøres? De fire fruktene av munkelivet: Frukten 
av å gå ut i strømmen, frukten av bare å vende tilbake én gang, 
frukten av ikke å falle tilbake og den frukt som består i å bli en 
ærverdig. Disse fire tingene bør virkeliggjøres. Disse førti tingene er 
ekte, virkelige, sanne og ikke usanne, og han som har kommet fram 
til sannheten, har våknet helt og fullt til dem. V. Det finnes fem ting 
som er til stor hjelp, fem ting som bør utvikles, fem ting som bør 
forstås grundig, fem ting som bør elimineres, fem ting som fører til 


tilbakegang, fem ting som fører til framgang, fem ting som 
er vanskelig å trenge inn i, fem ting som bør erverves, fem ting som 
bør læres grundig og fem ting som bør virkeliggjøres. (1) Hvilke 
fem ting er til stor hjelp? Fem faktorer som bidrar til iherdighet: a) 
En munk har tillit til oppvåkningen til han som har kommet fram til 
sannheten: "Han er i sannhet en ærverdig Mester som har våknet 
fullt og helt ved egen hjelp. Han har fullkommen kunnskap og 
levemåte, han er lykkelig, han er en som kjenner verden, — en 
uforlignelig trener for folk som kan trenes, — guders og menneskers 
lærer, en våken Mester.” b) Videre er en munk frisk og har god 
helse og god fordøyelse som verken er for varm eller for kald, men 
akkurat passe til at han kan være iherdig. c) Han er dessuten ærlig 
og forstiller seg ikke, men opptrer åpenhjertig overfor sin lærer, vise 
mennesker eller medpraktiserende. d) Videre arbeider han flittig for 
å kvitte seg med usunne tilstander og utvikle sunne tilstander, og 
han arbeider jevnt og iherdig for å utvikle det som er sunt, uten å 
slappe av. e) Dessuten har han edel og dyp forståelse av hvordan 
fenomener oppstår og går til grunne, noe som er den riktige 
metoden for å gjøre slutt på lidelse. Disse fem tingene er til stor 
hjelp. (2) Hvilke fem ting bør utvikles? Rett konsentrasjon med fem 
faktorer: Full av glede, full av lykke, full av vilje, full av lys og med 
et meditasjonstegn som kan betraktes. Disse fem tingene bør 
utvikles. (3) Hvilke fem ting bør forstås grundig? De fem 
involveringsgruppene, det vil si form-involveringsgruppen, følelses- 
involveringsgruppen, identifikasjonsinvolveringsgruppen, reaksjons- 
involveringsgruppen og bevissthetsinvolveringsgruppen. Disse fem 
tingene bør forstås grundig. (4) Hvilke fem ting bør elimineres? De 
fem hindringene: sansenytelsebegjær, motvilje, sløvhet og treghet, 
uro og bekymringer,og uvisshet. Disse fem tingene bør elimineres. 
(5) Hvilke fem ting fører til tilbakegang? Fem blokkeringer i sinnet: 
a) Den ene er når en munk tviler på sin lærer, er usikker på ham og 
ikke stoler 


på ham og har tillit til ham. Da får han ikke lyst til å 
anstrenge seg, trene og være utholdende og iherdig. Dette er den 
første blokkeringen av sinnet. b) Den andre er når en munk tviler på 
læren, er usikker på den og ikke stoler på den og har tillit til den. 
Da får han ikke lyst til å anstrenge seg, trene og være utholdende og 
iherdig. Dette er den andre blokkeringen av sinnet. c) Den tredje er 
når en munk tviler på sin munkefellesskapet, er usikker på det og 
ikke stoler på det og har tillit til det. Da får han ikke lyst til å 
anstrenge seg, trene og være utholdende og iherdig. Dette er den 
tredje blokkeringen av sinnet. d) Den fjerde er når en munk tviler 
på treningsmetoden, er usikker på den og ikke stoler på den og har 
tillit til den. Da får han ikke lyst til å anstrenge seg, trene og være 
utholdende og iherdig. Dette er den fjerde blokkeringen av sinnet. 
e) Den femte er når en munk er sint og forbitret på andre munker, 
når han er misfornøyd med dem og ikke trives sammen med dem. 
Da får han ikke lyst til å anstrenge seg, trene og være utholdende og 
iherdig. Dette er den femte blokkeringen av sinnet. Disse fem 
tingene fører til tilbakegang. (6) Hvilke fem ting fører til framgang? 
Fem evner: Evnen til tillit, evnen til iherdighet, evnen til 
oppmerksomhet, evnen til konsentrasjon og evnen til visdom. Disse 
fem tingene fører til framgang. (7) Hvilke fem ting er vanskelig å 
trenge inn i? Fem frigjøringsrøtter: a) Når en munk betrakter 
sansenytelser, løper ikke sinnet hans etter dem, og han griper ikke 
tak i dem, holder ikke fast på dem og knytter seg ikke til dem. Men 
når han betrakter det å gi avkall, løper sinnet hans etter det, og han 
griper tak i det, holder fast på det og knytter seg til det. Da finner 
han ro i sinnet, sinnet hans blir godt utviklet og oppmuntret, slik at 
han blir fri og ikke lenger er bundet til sansenytelsene. Slike 
forurensninger, uro og feber i sinnet som skyldes sansenytelser, blir 
han fri fra, og han blir også fri fra slike følelser som alt dette skaper. 
Dette kalles frihet fra sansenytelser. b) Når en munk betrakter hat, 
løper ikke sinnet hans etter det, og han griper ikke tak i det, holder 
ikke fast på det og knytter seg ikke til det. Men når han betrakter 
vennlighet, løper sinnet hans etter den, og han griper tak i den, 
holder fast på den og knytter seg til den. Da finner han ro i sinnet, 
sinnet hans blir godt utviklet og 


oppmuntret, slik at han blir fri og ikke lenger er bundet til 
hat. Slike forurensninger, uro og feber i sinnet som skyldes hat, blir 
han fri fra, og han blir også fri fra slike følelser som alt dette skaper. 
Dette kalles frihet fra hat. c) Når en munk betrakter grusomhet, 
løper ikke sinnet hans etter den, og han griper ikke tak i den, holder 
ikke fast på den og knytter seg ikke til den. Men når han betrakter 
mildhet, løper sinnet hans etter den, og han griper tak i den, holder 
fast på den og knytter seg til den. Da finner han ro i sinnet, sinnet 
hans blir godt utviklet og oppmuntret, slik at han blir fri og ikke 
lenger er bundet til grusomhet. Slike forurensninger, uro og feber i 
sinnet som skyldes grusomhet, blir han fri fra, og han blir også fri 
fra slike følelser som alt dette skaper. Dette kalles frihet fra 
grusomhet. d) Når en munk betrakter former, løper ikke sinnet hans 
etter dem, og han griper ikke tak i dem, holder ikke fast på dem og 
knytter seg ikke til dem. Men når han betrakter det formløse, løper 
sinnet hans etter det, og han griper tak i det, holder fast på det og 
knytter seg til det. Da finner han ro i sinnet, sinnet hans blir godt 
utviklet og oppmuntret, slik at han blir fri og ikke lenger er bundet 
til former. Slike forurensninger, uro og feber i sinnet som skyldes 
former, blir han fri fra, og han blir også fri fra slike følelser som alt 
dette skaper. Dette kalles frihet fra former. e) Når en munk 
betrakter sin egen kropp, løper ikke sinnet hans etter den, og han 
griper ikke tak i den, holder ikke fast på den og knytter seg ikke til 
den. Men når han betrakter kroppens opphør, løper sinnet hans 
etter det, og han griper tak i det, holder fast på det og knytter seg 
til det. Da finner han ro i sinnet, sinnet hans blir godt utviklet og 
oppmuntret, slik at han blir fri og ikke lenger er bundet til sin egen 
kropp. Slike forurensninger, uro og feber i sinnet som skyldes hans 
egen kropp, blir han fri fra, og han blir også fri fra slike følelser som 
alt dette skaper. Dette kalles frihet fra kroppen. Disse fem tingene er 
vanskelig å trenge inn i. (8) Hvilke fem ting bør erverves? Rett 
konsentrasjon med fem kunnskaper: Du vet med deg selv at denne 
konsentrasjonstilstanden er behagelig nå og gir behagelige frukter i 
framtiden. Du vet med deg selv at denne konsentrasjonstilstanden 
er edel og ikke knyttet til noe materielt. Du vet med deg selv at 
denne konsentrasjonstilstanden er noe som dårlige mennesker ikke 
praktiserer. Du vet med deg selv at denne konsentrasjonstilstanden 
er fredelig og opphøyd, den er vunnet 


gjennom indre stillhet og samling om ett punkt, den er 
spontan og den kan ikke fornektes eller hindres. Du vet med deg 
selv at denne konsentrasjonstilstanden er noe du går bevisst inn i og 
du går bevisst ut av den. Disse fem tingene bør erverves. (9) Hvilke 
fem ting bør læres grundig? Fem frigjøringsgrunnlag: a) Sett først at 
en munk mottar undervisning av Mesteren eller en annen munk 
som fungerer som lærer. Han oppfatter læren og forstår innholdet i 
den. Han blir fornøyd og glad, og denne gleden gjør at han får ro i 
kroppen. Med ro i kroppen føler han lykke, og dette fører igjen til at 
sinnet hans blir konsentrert. Dette er det første 
frigjøringsgrunnlaget. b) Sett deretter at en munk ikke mottar 
undervisning av Mesteren eller en annen lærer, men underviser selv 
og forklarer læren i detalj for andre, slik han selv har hørt og lært 
den. Han oppfatter læren og forstår innholdet i den. Han blir 
fornøyd og glad, og denne gleden gjør at han får ro i kroppen. Med 
ro i kroppen føler han lykke, og dette fører igjen til at sinnet hans 
blir konsentrert. Dette er det andre frigjøringsgrunnlaget. c) Sett 
videre at en munk verken mottar undervisning av Mesteren eller en 
annen lærer og heller ikke underviser selv, men studerer læren slik 
han har hørt og lært den. Han oppfatter læren og forstår innholdet i 
den. Han blir fornøyd og glad, og denne gleden gjør at han får ro i 
kroppen. Med ro i kroppen føler han lykke, og dette fører igjen til at 
sinnet hans blir konsentrert. Dette er det tredje 
frigjøringsgrunnlaget. d) Sett så at en munk verken mottar 
undervisning av Mesteren eller en annen lærer og heller ikke 
underviser eller studerer læren slik han har hørt og lært den, men 
tenker grundig gjennom læren og reflekterer over den. Han 
oppfatter læren og forstår innholdet i den. Han blir fornøyd og glad, 
og denne gleden gjør at han får ro i kroppen. Med ro i kroppen føler 
han lykke, og dette fører igjen til at sinnet hans blir konsentrert. 
Dette er det fjerde frigjøringsgrunnlaget. e) Sett deretter at en munk 
verken mottar undervisning av Mesteren eller en annen lærer og 
ikke underviser eller studerer læren slik han har hørt og lært den, 
og heller ikke tenker grundig gjennom læren og reflekterer over 
den, men stadig mediterer over et meditasjonsobjekt som han 
holder i tankene, husker godt og har trengt inn i med sin visdom. 
Han oppfatter læren og forstår innholdet i den. Han blir 


fornøyd og glad, og denne gleden gjør at han får ro i 
kroppen. Med ro i kroppen føler han lykke, og dette fører igjen til at 
sinnet hans blir konsentrert. Dette er det femte 
frigjøringsgrunnlaget. Disse fem tingene bør læres grundig. (10) 
Hvilke fem ting bør virkeliggjøres? Fem grupper av læresetninger: 
Etikkgruppen, konsentrasjonsgruppen, visdomsgruppen, 
frigjøringsgruppen og gruppen av slik innsikt og kunnskap som er 
nødvendig for frigjøring. Disse femti tingene er ekte, virkelige, 
sanne og ikke usanne, og han som har kommet fram til sannheten, 
har våknet helt og fullt til dem. VL Det finnes seks ting som er til 
stor hjelp, seks ting som bør utvikles, seks ting som bør forstås 
grundig, seks ting som bør elimineres, seks ting som fører til 
tilbakegang, seks ting som fører til framgang, seks ting som er 
vanskelig å trenge inn i, seks ting som bør erverves, seks ting som 
bør læres grundig og seks ting som bør virkeliggjøres. (1) Hvilke 
seks ting er til stor hjelp? Seks ting som fremmer vennskap: a) Når 
en munk opptrer vennlig overfor andre munker både privat og 
offentlig, bidrar dette til vennskap, respekt, god omgangstone, 
harmoni og godt samkvem. b) Når en munk snakker vennlig til 
andre munker både privat og offentlig, bidrar dette til vennskap, 
respekt, god omgangstone, harmoni og godt samkvem. c) Når en 
munk tenker vennlige tanker om andre munker både når de er alene 
og når andre er til stede, bidrar dette til vennskap, respekt, god 
omgangstone, harmoni og godt samkvem. d) Når en munk deler 
broderlig med med andre munker alt det som han rettmessig får og 
har, om det så ikke er mer enn innholdet i en matbolle, og ikke 
holder noe tilbake for seg selv, bidrar dette til vennskap, respekt, 
god omgangstone, harmoni og godt samkvem. e) Når en munk lar 
være å begå brudd på god atferd, men praktiserer en uplettet, 
uklanderlig, ren og befriende atferd som de vise vil rose og som 
bidrar til god konsentrasjon — så lenge munkene i fellesskap 
opptrer slik både privat og offentlig, bidrar dette til vennskap, 
respekt, god omgangstone, harmoni og godt samkvem. 


f) Når en munk holder fast på den edle og frigjørende 
læren som fører til lidelsens opphør — så lenge de i fellesskap 
praktiserer denne læren både privat og offentlig, bidrar dette til 
vennskap, respekt, god omgangstone, harmoni og godt samkvem. 
Disse seks tingene er til stor hjelp. (2) Hvilke seks ting bør utvikles? 
Seks ting å huske på: Å huske på Buddha, hans lære og fellesskapet 
av hans elever, å huske på moral, å huske på å gi avkall og å huske 
på gudene. Disse seks tingene bør utvikles. (3) Hvilke seks ting bør 
forstås grundig? Seks interne opplevelsesfelter: Øyets 
opplevelsesfelt, ørets opplevelsesfelt, nesens opplevelsesfelt, tungens 
opplevelsesfelt, kroppens opplevelsesfelt og sinnets opplevelsesfelt. 
Disse seks tingene bør forstås grundig. (4) Hvilke seks ting bør 
elimineres? Seks begjærgrupper: Begjær basert på form, lyd, duft, 
smak, berøring og tanke. Disse seks tingene bør elimineres. (5) 
Hvilke seks ting fører til tilbakegang? Seks former for mangel på 
respekt: Det er når en munk oppfører seg respektløst og uhøflig 
overfor læreren, læren, munkefellesskapet, treningen, det å være 
iherdig og overfor det å vise vennlig gjestfrihet. Disse seks tingene 
fører til tilbakegang. (6) Hvilke seks ting fører til framgang? Seks 
former for respekt: Det er når en munk viser respekt og er høflig 
overfor læreren, læren, munkefellesskapet, treningen, det å være 
iherdig og overfor det å vise vennlig gjestfrihet. Disse seks tingene 
fører til framgang. (7) Hvilke seks ting er vanskelig å trenge inn i? 
Seks faktorer som bidrar til frigjøring: a) Sett at en munk sier: 'Jeg 
har utviklet frigjøring av sinnet gjennom vennlighet. Jeg har utvidet 
den, gjort den til min farkost og mitt grunnlag, befestet den, bygd 
den opp og praktisert den flittig. Likevel finnes det ondskapsfulle 
tanker i sinnet mitt!” Da skal man svare ham slik: *Nei, snakk ikke 
slik! Ikke feilsiter Mesteren, ikke spre vranglære om ham, for 
Mesteren ville aldri ha sagt noe slik!” For noe slikt er umulig, mine 
venner. Det kan umulig oppstå ondskapsfulle 


tanker i sinnet hos den som har utviklet frigjøring av 
sinnet gjennom vennlighet, som har utvidet den, gjort den til sin 
farkost og sitt grunnlag, som har befestet den, bygd den opp og 
praktisert den flittig. Det er nettopp ved frigjøring av sinnet 
gjennom vennlighet at man blir fri fra ondskapsfulle tanker. b) Sett 
at en annen munk sier: *Jeg har utviklet frigjøring av sinnet 
gjennom medfølelse. Jeg har utvidet den, gjort den til min farkost 
og mitt grunnlag, befestet den, bygd den opp og praktisert den 
flittig. Likevel finnes det voldelige tanker i sinnet mitt!” Da skal 
man svare ham slik: *Nei, snakk ikke slik! Ikke feilsiter Mesteren, 
ikke spre vranglære om ham, for Mesteren ville aldri ha sagt noe 
slik!” For noe slikt er umulig, mine venner. Det kan umulig oppstå 
voldelige tanker i sinnet hos den som har utviklet frigjøring av 
sinnet gjennom medfølelse, som har utvidet den, gjort den til sin 
farkost og sitt grunnlag, som har befestet den, bygd den opp og 
praktisert den flittig. Det er nettopp ved frigjøring av sinnet 
gjennom medfølelse at man blir fri fra voldelige tanker. c) Sett at en 
annen munk sier: *Jeg har utviklet frigjøring av sinnet gjennom 
glede over andres framgang. Jeg har utvidet den, gjort den til min 
farkost og mitt grunnlag, befestet den, bygd den opp og praktisert 
den flittig. Likevel finnes det misunnelse i sinnet mitt!” Da skal man 
svare ham slik: *Nei, snakk ikke slik! Ikke feilsiter Mesteren, ikke 
spre vranglære om ham, for Mesteren ville aldri ha sagt noe slik!” 
For noe slikt er umulig, mine venner. Det kan umulig oppstå 
misunnelse i sinnet hos den som har utviklet frigjøring av sinnet 
gjennom glede over andres framgang, som har utvidet den, gjort 
den til sin farkost og sitt grunnlag, som har befestet den, bygd den 
opp og praktisert den flittig. Det er nettopp ved frigjøring av sinnet 
gjennom glede over andres framgang at man blir fri fra misunnelse. 
d) Sett at en annen munk sier: *Jeg har utviklet frigjøring av sinnet 
gjennom sinnslikevekt. Jeg har utvidet den, gjort den til min farkost 
og mitt grunnlag, befestet den, bygd den opp og 


praktisert den flittig. Likevel finnes det lidenskaper i sinnet 
mitt!” Da skal man svare ham slik: *Nei, snakk ikke slik! Ikke 
feilsiter Mesteren, ikke spre vranglære om ham, for Mesteren ville 
aldri ha sagt noe slik!” For noe slikt er umulig, mine venner. Det 
kan umulig oppstå lidenskaper i sinnet hos den som har utviklet 
frigjøring av sinnet gjennom sinnslikevekt, som har utvidet den, 
gjort den til sin farkost og sitt grunnlag, som har befestet den, bygd 
den opp og praktisert den flittig. Det er nettopp ved frigjøring av 
sinnet gjennom sinnslikevekt at man blir fri fra lidenskaper. e) Sett 
at en annen munk sier: *Jeg har utviklet frigjøring av sinnet 
gjennom det tegnløse. Jeg har utvidet den, gjort den til min farkost 
og mitt grunnlag, befestet den, bygd den opp og praktisert den 
flittig. Likevel søker sinnet mitt etter tegn!” Da skal man svare ham 
slik: *Nei, snakk ikke slik! Ikke feilsiter Mesteren, ikke spre 
vranglære om ham, for Mesteren ville aldri ha sagt noe slik!” For 
noe slikt er umulig, mine venner. Den som har utviklet frigjøring av 
sinnet gjennom det tegnløse, som har utvidet den, gjort den til sin 
farkost og sitt grunnlag, som har befestet den, bygd den opp og 
praktisert den flittig, kan umulig søke etter tegn. Det er nettopp ved 
frigjøring av sinnet gjennom det tegnløse at man blir fri fra å søke 
etter tegn. f) Sett at en annen munk sier: *Jeg har kvittet meg med 
forestillingen om at "jeg er”. Jeg mener ikke at det finnes noe *jeg”. 
Likevel er sinnet mitt plaget av uvisshet og forvirring!” Da skal man 
svare ham slik: *Nei, snakk ikke slik! Ikke feilsiter Mesteren, ikke 
spre vranglære om ham, for Mesteren ville aldri ha sagt noe slik!” 
For noe slikt er umulig, mine venner. Det kan umulig oppstå 
uvisshet og forvirring i sinnet hos den som har kvittet seg med 
forestillingen om at jeg er”, som ikke mener at det finnes noe *jeg”. 
Det er nettopp ved å slippe taket i vrangforestillingen om at jeg er”, 
at man blir fri fra uvisshet og forvirring. Disse seks 


tingene er vanskelig å trenge inn i. (8) Hvilke seks ting bør 
erverves? Seks former for konstant praksis: Når du ser en form med 
øyet ditt, blir du verken glad eller trist, men observerer den med 
oppmerksomhet og klar forståelse. Når du hører en lyd med øret, 
kjenner en smak på tungen, kjenner en duft i nesen, kjenner en 
berøring mot kroppen eller registrerer en tanke i bevisstheten, blir 
du verken glad eller trist, men observerer den med oppmerksomhet 
og klar forståelse. Disse seks tingene bør erverves. (9) Hvilke seks 
ting bør læres grundig? Seks uovertrufne: Uovertrufne ting å se, 
uovertrufne ting å høre, uovertruffen vinning, uovertruffen trening, 
uovertruffen tjeneste og uovertrufne ting å minnes. Disse seks 
tingene bør læres grundig. (10) Hvilke seks ting bør virkeliggjøres? 
Seks former for dyp kunnskap: a) Fra å være én gjør munken seg til 
mange, og fra å være mange gjør han seg til én. Han gjør seg 
usynlig og kommer til syne igjen. Han går like uhindret gjennom 
vegger og murer som om de skulle være luft. Han dykker ned i 
jorden og kommer opp igjen som om det skulle være vann. Han går 
på vannet uten å synke nedi, som om det skulle være fast grunn. 
Med korslagte bein ferdes han gjennom luften som fuglen på 
vingene. Han berører og stryker over sola og månen med handa si, 
enda så mektige og veldige de er, og han ferdes i sitt legeme helt 
opp til Brahmas verden. b) Med den rene, guddommelige og 
overmenneskelige hørsel kan han høre både guddommelige og 
menneskelige lyder, både nære og fjerne. c) Ut fra seg selv forstår 
han andre menneskers sinn, og erkjenner et grådig sinn som grådig, 
og et sinn uten grådighet erkjenner han som uten grådighet. Ft 
hatefullt sinn erkjenner han som et hatefullt sinn, og et sinn uten 
hat erkjenner han som et sinn uten hat. Et forblindet sinn erkjenner 
han som et forblindet sinn, og et ikke forblindet sinn erkjenner han 
som et ikke forblindet sinn. Et innskrenket sinn erkjenner han som 
innskrenket, og et adspredt sinn erkjenner han som adspredt. Et 
avansert sinn erkjenner han som avansert, og et tilbakestående sinn 
erkjenner han som tilbakestående. Et laverestående sinn erkjenner 
han som laverestående, og et uovertruffent sinn erkjenner han som 
uovertruffent. Et konsentrert sinn erkjenner han som konsentrert, og 
et ukonsentrert sinn erkjenner han som ukonsentrert. Et frigjort sinn 
erkjenner han som frigjort, og et ikke frigjort sinn erkjenner han 
som ikke 


frigjort. d) Han husker mange tidligere oppholdssteder. 
Således husker han en fødsel, to fødsler og videre opp til flere 
hundre tusen fødsler: *Der het jeg det og det, jeg var av den og den 
ætt og klasse, nøt den og den mat, hadde de og de gleder og sorger 
og ble så og så gammel. Så falt jeg derifra og ble gjenfødt et annet 
sted. Og der het jeg det og det, — og han husker like mange detaljer 
her. — Og så falt jeg derifra og ble gjenfødt her.” Slik husker han 
mange tidligere oppholdssteder, både detaljert og i store trekk. d) 
Med rent, himmelsk og overmenneskelig syn ser han hvordan alle 
vesener oppstår og går under. Han ser og forstår hvordan gode og 
onde, stygge og vakre, lykkelige og ulykkelige, alle tar 
konsekvensene av sine egne handlinger: "Disse vesenene her 
oppførte seg dårlig, både i tanke, ord og handling. De talte 
nedsettende om de edle, de hadde feilaktige teorier og handlet etter 
disse teoriene. Etter døden, når kroppen går i oppløsning, er disse 
blitt gjenfødt i vonde kår, i elendighet, lidelse og pinefulle 
tilstander. Men disse andre vesenene oppførte seg godt, både i 
tanke, ord og handling. De talte vel om de edle, de hadde rett syn 
og handlet i samsvar med dette. Etter døden, når kroppen går i 
oppløsning, er de blitt gjenfødt i gode kår og lykkelige tilstander.” 
Slik ser han med rent, himmelsk og overmenneskelig syn hvordan 
alle vesener oppstår og går under. Han ser og forstår hvordan gode 
og onde, stygge og vakre, lykkelige og ulykkelige, alle tar 
konsekvensene av sine egne handlinger. f) Han utsletter 
forurensningene i sinnet sitt og erkjenner og virkeliggjør sinnets 
befrielse fra forurensninger gjennom visdom, og blir værende i en 
slik tilstand. Disse seks tingene bør virkeliggjøres. Disse seksti 
tingene er ekte, virkelige, sanne og ikke usanne, og han som har 
kommet fram til sannheten, har våknet helt og fullt til dem. VII. Det 
finnes sju ting som er til stor hjelp, sju ting som bør utvikles, sju 
ting som bør forstås grundig, sju ting som bør elimineres, sju ting 
som fører til tilbakegang, sju ting som fører til framgang, sju ting 
som er vanskelig å trenge inn i, sju ting som bør erverves, sju ting 
som bør læres grundig og sju ting som bør virkeliggjøres. 


(1) Hvilke sju ting er til stor hjelp? Sju rikdommer: Tillit, 
moral, selvrespekt, respekt for andre, lærdom, forsakelse og visdom. 
Disse sju tingene er til stor hjelp. (2) Hvilke sju ting bør utvikles? 
Sju oppvåkningsfaktorer: Oppmerksomhet, utforskning av 
fenomenene, iherdighet, glede, indre fred, konsentrasjon og 
sinnslikevekt. Disse sju tingene bør utvikles. (3) Hvilke sju ting bør 
forstås grundig? Sju bevissthetsnivåer: a) Noen har forskjellige 
kropper og forskjellige sanseinntrykk, som for eksempel mennesker, 
noen guder og noen i pinetilstander. Dette er det første 
bevissthetsnivået. b) Andre har forskjellige kropper, men ensartede 
sanseinntrykk, som for eksempel gudene i Brahmas følge og de som 
kommer dit i første meditasjonstilstand. Dette er det andre 
bevissthetsnivået. c) Noen har ensartede kropper, men forskjellige 
sanseinntrykk, som de strålende gudene. Dette er det tredje 
bevissthetsnivået. d) Noen har ensartede kropper og ensartede 
sanseinntrykk, som de lysende gudene. Dette er det fjerde 
bevissthetsnivået. e) Så er det noen som har lagt forminntrykkene 
helt bak seg og gått hinsides inntrykk faste former. De ser at 
rommet er uendelig og har gått inn på det uendelige roms plan. 
Dette er det femte bevissthetsnivået. f) Andre har lagt det uendelige 
roms plan bak seg og ser at bevisstheten er uendelig, så de har gått 
inn på den uendelige bevissthets plan. Dette er det sjette 
bevissthetsnivået. g) Og atter andre har lagt den uendelige 
bevissthets plan bak seg og ser at det ikke finnes noe som helst, og 
disse har gått inn på intethetens plan. Dette er det sjuende 
bevissthetsnivået. Disse sju tingene bør forstås grundig. (4) Hvilke 
sju ting bør elimineres? Sju tendenser: Tendens til sanselige 
lidenskaper, tendens til motvilje, tendens til teoretisering, tendens 
til uvisshet, tendens til stolthet, tendens til å lengte etter gjenfødelse 
og tendens til uvitenhet. Disse sju tingene bør elimineres. (5) Hvilke 
sju ting fører til tilbakegang? Sju dårlige egenskaper: Det er når en 
munk mangler tillit, ikke har selvrespekt og heller ikke respekt for 
andre, når han 


mangler lærdom, når han er doven, uoppmerksom og 
mangler visdom. Disse sju tingene fører til tilbakegang. (6) Hvilke 
sju ting fører til framgang? Sju gode egenskaper: Det er når en 
munk har tillit, selvrespekt og respekt for andre, når han har 
lærdom, når han er flittig, oppmerksom og har visdom. Disse sju 
tingene fører til framgang. (7) Hvilke sju ting er vanskelig å trenge 
inn 1? Sju egenskaper hos en god person: Det er når en munk 
kjenner læren, kjenner betydningen av den, kjenner seg selv, viser 
måtehold, vet når det er rett tid for forskjellige gjøremål, og når han 
kjenner menneskene både gruppevis og individuelt. Disse sju 
tingene er vanskelig å trenge inn 1. (8) Hvilke sju ting bør erverves? 
Sju erkjennelser: Erkjennelsen av forgjengelighet, erkjennelsen av at 
vi ikke har full kontroll, erkjennelsen av urenhet, erkjennelsen av 
elendighet, erkjennelsen av å slippe taket, erkjennelsen av å slippe 
lidenskapene, og erkjennelsen av å gjøre slutt. Disse sju tingene bør 
erverves. (9) Hvilke sju ting bør læres grundig? Sju rosverdige 
egenskaper: Det er når en munk er ivrig etter å ta fatt på treningen 
og ikke mister lysten til å fortsette å trene. Det er når han er ivrig 
etter å studere læren og ikke mister lysten til å fortsette å studere 
læren. Det er når han er ivrig etter å temme sine ønsker og ikke 
mister lysten til å fortsette å temme sine ønsker. Det er når han er 
ivrig etter å meditere i ensomhet og ikke mister lysten til å fortsette 
å meditere i ensomhet. Det er når han er ivrig etter å sette kreftene 
inn og ikke mister lysten til å fortsette å sette kreftene inn. Det er 
når han er ivrig etter å utvikle oppmerksomhet og visdom og ikke 
mister lysten til å fortsette å utvikle oppmerksomhet og visdom. Og 
det er når han er ivrig etter å gjennomskue teoriene og ikke mister 
lysten til å fortsette å gjennomskue teoriene. Disse sju tingene bør 
læres grundig. (10) Hvilke sju ting bør virkeliggjøres? Sju krefter 
hos en som har kvittet seg med sinnets forurensninger: a) En munk 
som har kvittet seg med sinnets forurensninger, ser klart og med 
dyp visdom hvordan alle sammensatte ting er forgjengelige, 
nøyaktig som det er. Dette gir ham kraft til å vite at han virkelig 
har kvittet seg med sinnets forurensninger. b) Videre ser en munk 
som har kvittet seg med sinnets forurensninger, klart 


og med dyp visdom at sansenytelser er som glødende kull, 
nøyaktig som det er. Dette gir ham kraft til å vite at han virkelig 
har kvittet seg med sinnets forurensninger. c) Videre foretrekker en 
munk som har kvittet seg med sinnets forurensninger, ensomhet. 
Sinnet hans tenderer og heller mot ensomhet og går 1 retning av 
ensomhet. Når han dermed trives med å gi avkall, er han 
utilgjengelig for alt som kan skape forurensninger i sinnet. Dette gir 
ham kraft til å vite at han virkelig har kvittet seg med sinnets 
forurensninger. d) Videre har en munk som har kvittet seg med 
sinnets forurensninger 1 høy grad utviklet de fire festepunktene for 
oppmerksomheten. Dette gir ham kraft til å vite at han virkelig har 
kvittet seg med sinnets forurensninger. e) Videre har en munk som 
har kvittet seg med sinnets forurensninger, i høy grad utviklet de 
fem evnene. Dette gir ham kraft til å vite at han virkelig har kvittet 
seg med sinnets forurensninger. f) Videre har en munk som har 
kvittet seg med sinnets forurensninger, i høy grad utviklet de sju 
oppvåkningsfaktorene. Dette gir ham kraft til å vite at han virkelig 
har kvittet seg med sinnets forurensninger. g) Videre har en munk 
som har kvittet seg med sinnets forurensninger, i høy grad utviklet 
den åttedelte veien. Dette gir ham kraft til å vite at han virkelig har 
kvittet seg med sinnets forurensninger. Disse sju tingene bør 
virkeliggjøres. Disse sytti tingene er ekte, virkelige, sanne og ikke 
usanne, og han som har kommet fram til sannheten, har våknet helt 
og fullt til dem. VIII. Det finnes åtte ting som er til stor hjelp, åtte 
ting som bør utvikles, åtte ting som bør forstås grundig, åtte ting 
som bør elimineres, åtte ting som fører til tilbakegang, åtte ting som 
fører til framgang, åtte ting som er vanskelig å trenge inn i, åtte ting 
som bør erverves, åtte ting som bør læres grundig og åtte ting som 
bør virkeliggjøres. (1) Hvilke åtte ting er til stor hjelp? Åtte årsaker, 
åtte betingelser for at den som har begynt å praktisere det 
opphøyde liv, skal vinne en visdom han ikke tidligere hadde, og for 
at han skal styrke, øke og videreutvikle denne visdom så den blir 
fullkommen: 


a) Det er å bo i nærheten av Læremesteren eller en annen 
medpraktiserende som fungerer som lærer, en som kan hjelpe deg 
til å utvikle respekt for andre, selvrespekt, kjærlighet og respekt. 
Det er den første av de åtte betingelsene. b) Den som bor i nærheten 
av en slik lærer, kan gå til ham av og til og spørre: *Hvordan er 
dette, Mester? Hva betyr dette?” Da vil læreren forklare det som er 
uklart for ham og gjøre det vanskelige lett å forstå, slik at han 
hjelper ham til å løse vanskelige problemer. Dette er den andre av 
de åtte betingelsene. c) Når han således hører læren, får han ro i 
både kropp og sinn. Dette er den tredje av de åtte betingelsene. d) 
Sett at en munk har god moral, lever i samsvar med munkereglene, 
holder seg innenfor rammene av god oppførsel, ser farene ved selv 
de minste overtredelser og trener i samsvar med treningsnormene. 
Dette er den fjerde av de åtte betingelsene. e) Han studerer de 
læresetningene som er gode på begynnelsen, gode på midten og 
gode på slutten, som forklarer den fullkomne og rene opphøyde 
livsførsel, og husker dem, sier dem fram, samler dem, reflekterer 
over dem og trenger dypt inn i dem. Dette er den femte av de åtte 
betingelsene. f) Videre arbeider han flittig for å kvitte seg med 
usunne tilstander og utvikle sunne tilstander, og han arbeider jevnt 
og iherdig for å utvikle det som er sunt, uten å slappe av. Dette er 
den sjette av de åtte betingelsene. g) Sett videre at en munk har god 
hukommelse og et klart minne slik at han husker det som er sagt og 
gjort for lenge siden. Dette er den sjuende av de åtte betingelsene. 
h) Videre betrakter munken hvordan de fem involveringsgruppene 
oppstår og går til grunne: 'Slik er form, slik oppstår formene, slik 
forsvinner formene. Slik er følelser, slik oppstår følelsene, slik 
forsvinner følelsene. Slik er identifikasjon, slik oppstår 
identifikasjonene, slik forsvinner identifikasjonene. Slik er 
reaksjoner, slik oppstår reaksjonene, slik forsvinner reaksjonene. 
Slik er den skjelnende bevissthet, slik oppstår den skjelnende 
bevissthet, slik forsvinner den skjelnende bevissthet.” Dette er den 
åttende årsaken, den åttende betingelsen for at den som har begynt 
å praktisere det opphøyde liv, skal vinne en visdom han ikke 
tidligere hadde, og for at han skal styrke, øke og videreutvikle 
denne visdom så den blir fullkommen. Disse åtte 


tingene er til stor hjelp. (2) Hvilke åtte ting bør utvikles? 
Den edle åttedelte veien: Rett syn, rett beslutning, rett tale, rett 
handling, rett levevei, rett bestrebelse, rett oppmerksomhet og rett 
konsentrasjon. Disse åtte tingene bør utvikles. (3) Hvilke åtte ting 
bør forstås grundig? Åtte verdslige ting: Vinning, tap, å være 
berømt, å være beryktet, klander, ros, lykke og ulykke. Disse åtte 
tingene bør forstås grundig. (4) Hvilke åtte ting bør elimineres? Åtte 
feilaktige faktorer: feilaktig syn, feilaktig beslutning, feilaktig tale, 
feilaktige handlinger, feilaktig levevei, feilaktig bestrebelse, 
feilaktig oppmerksomhet og feilaktig konsentrasjon. Disse åtte 
tingene bør elimineres. (5) Hvilke åtte ting fører til tilbakegang? 
Åtte eksempler på latskap: a) Sett at en munk skal utføre et arbeid, 
men tenker som så: *Jeg burde gjøre denne jobben, men da kommer 
jeg til å bli sliten. Jeg går heller og legger meg.” Dermed går han og 
legger seg. Siden han ikke oppviser noen innsatsvilje, får han ikke 
gjort det som han burde ha gjort, han oppnår ikke det han burde ha 
oppnådd og får ikke virkeliggjort det som han burde ha 
virkeliggjort. Dette er det første eksempelet på latskap. b) Eller sett 
at en munk har utført et arbeid, og deretter tenker som så: *'Nå har 
jeg gjort denne jobben, og jeg er sliten. Jeg tror jeg går og legger 
meg.” Dermed går han og legger seg. Siden han ikke oppviser noen 
innsatsvilje, får han ikke gjort det som han burde ha gjort, han 
oppnår ikke det han burde ha oppnådd og får ikke virkeliggjort det 
som han burde ha virkeliggjort. Dette er det andre eksempelet på 
latskap. c) Eller sett at en munk skal gå en tur, men tenker som så: 
"Jeg burde gå denne turen, men da kommer jeg til å bli sliten. Jeg 
går heller og legger meg.” Dermed går han og legger seg. Siden han 
ikke oppviser noen innsatsvilje, får han ikke gjort det som han 
burde ha gjort, han oppnår ikke det han burde ha oppnådd og får 
ikke virkeliggjort det som han burde ha virkeliggjort. Dette er det 
tredje eksempelet på latskap. d) Eller sett at en munk har gått en 
tur, og deretter tenker som så: "Nå har jeg 


gått denne turen, og jeg er sliten. Jeg tror jeg går og legger 
meg.” Dermed går han og legger seg. Siden han ikke oppviser noen 
innsatsvilje, får han ikke gjort det som han burde ha gjort, han 
oppnår ikke det han burde ha oppnådd og får ikke virkeliggjort det 
som han burde ha virkeliggjort. Dette er det fjerde eksempelet på 
latskap. e) Eller sett at en munk går omkring i en by eller landsby 
for å motta matgaver. Der får han ikke nok mat, verken av god eller 
dårlig kvalitet, og deretter tenker han som så: "Nå fikk jeg ikke nok 
mat, verken av god eller dårlig kvalitet, i denne byen eller 
landsbyen. Jeg har blitt sliten og har ikke krefter nok. Jeg tror jeg 
går og legger meg.” Siden han ikke oppviser noen innsatsvilje, får 
han ikke gjort det som han burde ha gjort, han oppnår ikke det han 
burde ha oppnådd og får ikke virkeliggjort det som han burde ha 
virkeliggjort. Dette er det femte eksempelet på latskap. f) Eller sett 
at en munk går omkring i en by eller landsby for å motta matgaver. 
Der får han nok mat av god eller dårlig kvalitet, og deretter tenker 
han som så: *Nå fikk jeg nok mat, av god eller dårlig kvalitet, i 
denne byen eller landsbyen. Kroppen min føles tung og treig som en 
sekk bønner. Jeg tror jeg går og legger meg.” Siden han ikke 
oppviser noen innsatsvilje, får han ikke gjort det som han burde ha 
gjort, han oppnår ikke det han burde ha oppnådd og får ikke 
virkeliggjort det som han burde ha virkeliggjort. Dette er det sjette 
eksempelet på latskap. g) Eller sett at en munk får en liten snev av 
sykdom, og tenker som så: Jeg har visst fått en liten snev av 
sykdom. Det er kanskje best å ligge? Jeg tror jeg går og legger 
meg.” Siden han ikke oppviser noen innsatsvilje, får han ikke gjort 
det som han burde ha gjort, han oppnår ikke det han burde ha 
oppnådd og får ikke virkeliggjort det som han burde ha 
virkeliggjort. Dette er det sjuende eksempelet på latskap. h) Eller 
sett at en munk har vært syk og nettopp har stått opp igjen, og 
tenker som så: "Jeg har vært syk og har nettopp stått opp igjen, og 
kroppen min føles svak og duger ikke til noe. Jeg tror jeg går og 
legger meg.” Siden han ikke oppviser noen innsatsvilje, får han ikke 
gjort det som han burde ha gjort, han oppnår ikke det han burde ha 
oppnådd og får ikke virkeliggjort det som han burde ha 
virkeliggjort. Dette er det åttende eksempelet på latskap. Disse åtte 
tingene fører til tilbakegang. (6) Åtte ting som fører til framgang: 
Åtte eksempler på energisk innsats: 


a) Sett at en munk skal utføre et arbeid, men tenker som 
så: *Jeg burde gjøre denne jobben. Men det er ikke lett å ha 
Buddhas lære i tankene mens jeg arbeider. Derfor vil jeg gjøre en 
energisk innsats, slik at jeg får gjort det jeg burde gjøre, får 
oppnådd det jeg burde oppnå og får virkeliggjort det jeg burde få 
virkeliggjort.” Og som tenkt, så gjort. Dette er det første eksempelet 
på energisk innsats. b) Eller sett at en munk har utført et arbeid, og 
deretter tenker som så: *"'Nå har jeg gjort denne jobben. Men det var 
ikke lett å ha Buddhas lære i tankene mens jeg arbeidet. Derfor vil 
jeg gjøre en energisk innsats, slik at jeg får gjort det jeg burde gjøre, 
får oppnådd det jeg burde oppnå og får virkeliggjort det jeg burde 
få virkeliggjort.” Og som tenkt, så gjort. Dette er det andre 
eksempelet på energisk innsats. c) Eller sett at en munk skal gå en 
tur, men tenker som så: "Jeg burde gå denne turen. Men det er ikke 
lett å ha Buddhas lære i tankene mens jeg går. Derfor vil jeg gjøre 
en energisk innsats, slik at jeg får gjort det jeg burde gjøre, får 
oppnådd det jeg burde oppnå og får virkeliggjort det jeg burde få 
virkeliggjort.” Og som tenkt, så gjort. Dette er det tredje eksempelet 
på energisk innsats. d) Eller sett at en munk har gått en tur, og 
deretter tenker som så: 'Nå har jeg gått denne turen. Men det var 
ikke lett å ha Buddhas lære i tankene mens jeg gikk. Derfor vil jeg 
gjøre en energisk innsats, slik at jeg får gjort det jeg burde gjøre, får 
oppnådd det jeg burde oppnå og får virkeliggjort det jeg burde få 
virkeliggjort.” Og som tenkt, så gjort. Dette er det fjerde eksempelet 
på energisk innsats. e) Eller sett at en munk går omkring i en by 
eller landsby for å motta matgaver. Der får han ikke nok mat, 
verken av god eller dårlig kvalitet, og deretter tenker han som så: 
"Nå fikk jeg ikke nok mat, verken av god eller dårlig kvalitet, i 
denne byen eller landsbyen. Kroppen min er lett og smidig. Derfor 
vil jeg gjøre en energisk innsats, slik at jeg får gjort det jeg burde 
gjøre, får oppnådd det jeg burde oppnå og får virkeliggjort det jeg 
burde få virkeliggjort.” Og som tenkt, så gjort. Dette er det femte 
eksempelet på energisk innsats. f) Eller sett at en munk går omkring 
i en by eller landsby for å motta matgaver. Der får han nok mat av 
god eller dårlig kvalitet, og deretter tenker han som så: "Nå fikk jeg 
nok mat, av god eller dårlig kvalitet, i denne byen eller landsbyen. 


Kroppen min er sterk og smidig. Derfor vil jeg gjøre en 
energisk innsats, slik at jeg får gjort det jeg burde gjøre, får 
oppnådd det jeg burde oppnå og får virkeliggjort det jeg burde få 
virkeliggjort.” Og som tenkt, så gjort. Dette er det sjette eksempelet 
på energisk innsats. g) Eller sett at en munk får en liten snev av 
sykdom, og tenker som så: Jeg har visst fått en liten snev av 
sykdom. Det kan godt hende jeg snart blir verre. Derfor vil jeg gjøre 
en energisk innsats, slik at jeg får gjort det jeg burde gjøre, får 
oppnådd det jeg burde oppnå og får virkeliggjort det jeg burde få 
virkeliggjort.” Og som tenkt, så gjort. Dette er det sjuende 
eksempelet på energisk innsats. h) Eller sett at en munk har vært 
syk og nettopp har stått opp igjen, og tenker som så: "Jeg har vært 
syk og har nettopp stått opp igjen. Det kan godt hende at 
sykdommen kommer igjen snart. Derfor vil jeg gjøre en energisk 
innsats, slik at jeg får gjort det jeg burde gjøre, får oppnådd det jeg 
burde oppnå og får virkeliggjort det jeg burde få virkeliggjort.” Og 
som tenkt, så gjort. Dette er det åttende eksempelet på energisk 
innsats. Disse åtte tingene fører til framgang. (7) Åtte ting som er 
vanskelig å trenge inn i: Åtte uheldige situasjoner der man ikke får 
anledning til å praktisere det opphøyde liv: a ) Sett at en som har 
kommet fram til sannheten, en ærverdig person som har nådd fram 
til oppvåkning helt på egen hånd, står fram i verden og underviser i 
en lære som fører til fred, til nibbana og oppvåkning, mens en 
annen person lever i helvete, b) som dyr, c) som sultent spøkelse d) 
eller blant guder med langt liv. e) Eller vedkommende kan være 
født i utlandet blant uvitende barbarer der det ikke finnes tilgang til 
verken munker, nonner eller mannlige eller kvinnelige 
legtilhengere. f) Eller han kan være født i Midtlandet (Nord-India), 
men har feilaktige teorier og feil oppfatning om at gaver, ofringer 
ikke gir gode resultater, og at gode eller dårlige handlinger ikke har 
sin frukt og sine resultater, at verken denne verden eller en annen 
verden eksisterer, at det ikke har noen hensikt å respektere sin mor 
og sin far, at det ikke finnes vesener som blir spontant gjenfødt, at 
det ikke finnes filosofer eller brahmaner som har nådd fram til 
målet, som selv har erkjent og erfart både denne verden og en 
annen verden og som kan fortelle andre om det. 


g) Eller han kan være født i Midtlandet, men er dum, blind 
eller døv og ute av stand til å vurdere om det han hører, er godt 
eller dårlig. h) Eller han kan være født i Midtlandet og være 
forstandig, verken blind eller døv, og dermed fullt i stand til å 
vurdere om det han hører er godt eller dårlig — men det har ikke 
stått fram noen som har kommet fram til sannheten, en ærverdig 
person som har nådd fram til oppvåkning helt på egen hånd, står 
fram i verden og underviser i en lære som fører til fred, til nibbana 
og oppvåkning. Disse åtte tingene er vanskelig å trenge inn i. (8) 
Åtte ting som bør erverves: Åtte tanker som kjennetegner en stor 
mann: Denne læren er for den som har få ønsker, ikke for den som 
har mange ønsker. Denne læren er for den som er tilfreds, ikke for 
den som er utilfreds. Denne læren er for den som liker å være alene, 
ikke for den som er selskapelig anlagt. Denne læren er for den som 
er iherdig, ikke for den som er lat. Denne læren er for den 
oppmerksomme, ikke for den uoppmerksomme. Denne læren er for 
den som er konsentrert, ikke for den som er ukonsentrert. Denne 
læren er for den som er intelligent, ikke for den som er uintelligent. 
Denne læren er for den som avstår fra å fabulere, ikke for den som 
liker å fabulere. Disse åtte tingene bør erverves. (9) Åtte ting som 
bør læres grundig: Åtte mestringsstrategier: a) Du er oppmerksom 
på at du selv har form og betrakter ytre, avgrensede former, stygge 
eller pene. Du vet at du ser dem, kjenner dem og mestrer dem. 
Dette er den første mestringsstrategien. b) Du er oppmerksom på at 
du selv har form og betrakter ytre, ubegrensede former, stygge eller 
pene. Du vet at du ser dem, kjenner dem og mestrer dem. Dette er 
den andre mestringsstrategien. c) Du er oppmerksom på det 
formløse i deg selv og betrakter ytre, avgrensede former, stygge 
eller pene. Du vet at du ser dem, kjenner dem og mestrer dem. 
Dette er den tredje mestringsstrategien. d) Du er oppmerksom på 
det formløse i deg selv og betrakter ytre, ubegrensede former, 
stygge eller pene. Du vet at du ser dem, kjenner dem og mestrer 
dem. Dette er den fjerde mestringsstrategien. e) Du er oppmerksom 
på det formløse i deg selv og betrakter ytre former som 


er blå, har blå farge, ser blå ut og reflekterer blått — som 
for eksempel blå linblomster eller førsteklasses blått musselinklede 
fra Baranasi som er like jevnt på begge sider. Slik er du 
oppmerksom på det formløse i deg selv og betrakter ytre former 
som er blå, har blå farge, ser blå ut og reflekterer blått. Du vet at du 
ser dem, kjenner dem og mestrer dem. Dette er den femte 
mestringsstrategien. f) Du er oppmerksom på det formløse i deg selv 
og betrakter ytre former som er gule, har gul farge, ser gule ut og 
reflekterer gult — som for eksempel gule kanikarablomster eller 
førsteklasses gult musselinklede fra Baranasi som er like jevnt på 
begge sider. Slik er du oppmerksom på det formløse i deg selv og 
betrakter ytre former som er gule, har gul farge, ser gule ut og 
reflekterer gult. Du vet at du ser dem, kjenner dem og mestrer dem. 
Dette er den sjette mestringsstrategien. g) Du er oppmerksom på det 
formløse i deg selv og betrakter ytre former som er røde, har rød 
farge, ser røde ut og reflekterer rødt — som for eksempel røde 
bandhujivakablomster eller førsteklasses rødt musselinklede fra 
Baranasi som er like jevnt på begge sider. Slik er du oppmerksom på 
det formløse i deg selv og betrakter ytre former som er røde, har 
rød farge, ser røde ut og reflekterer rødt. Du vet at du ser dem, 
kjenner dem og mestrer dem. Dette er den sjuende 
mestringsstrategien. h) Du er oppmerksom på det formløse i deg 
selv og betrakter ytre former som er hvite, har hvit farge, ser hvite 
ut og reflekterer hvitt — som for eksempel den strålende hvite 
morgenstjernen eller førsteklasses hvitt musselinklede fra Baranasi 
som er like jevnt på begge sider. Slik er du oppmerksom på det 
formløse i deg selv og betrakter ytre former som er hvite, har hvit 
farge, ser hvite ut og reflekterer hvitt. Du vet at du ser dem, kjenner 
dem og mestrer dem. Dette er den åttende mestringsstrategien. 
Disse åtte tingene bør læres grundig. (10) Åtte ting som bør 
virkeliggjøres: Åtte frigjøringer: a) Du betrakter former mens du er 
oppmerksom på din egen form. Dette er den første frigjøringen. b) 
Du betrakter ytre former uten å bry deg om din egen form. Dette er 
den andre frigjøringen. c) Du konsentrerer deg om det som er 
vakkert. Dette er den tredje frigjøringen. 


d) Du legger forminntrykkene helt bak deg, går hinsides 
inntrykk faste former og er ikke opptatt av de mange forskjellige 
sanseinntrykkene. Du ser at rommet er uendelig og går inn på det 
uendelige roms plan. Dette er den fjerde frigjøringen. e) Du legger 
det uendelige roms plan bak deg og ser at bevisstheten er uendelig, 
så du går inn på den uendelige bevissthets plan. Dette er den femte 
frigjøringen. f) Du legger den uendelige bevissthets plan bak deg og 
ser at det ikke finnes noe som helst, og du går inn på intethetens 
plan. Dette er den sjette frigjøringen. g) Du legger intethetens plan 
bak deg og går inn på det planet der det verken finnes 
sanseinntrykk eller ingen sanseinntrykk. Dette er den sjuende 
frigjøringen. h) Du legger det planet der det verken finnes 
sanseinntrykk eller ingen sanseinntrykk bak deg, slik at alle 
sanseinntrykk og følelser opphører. Dette er den åttende 
frigjøringen. Disse åtte tingene bør virkeliggjøres. Disse åtti tingene 
er ekte, virkelige, sanne og ikke usanne, og han som har kommet 
fram til sannheten, har våknet helt og fullt til dem. IX. Det finnes ni 
ting som er til stor hjelp, ni ting som bør utvikles, ni ting som bør 
forstås grundig, ni ting som bør elimineres, ni ting som fører til 
tilbakegang, ni ting som fører til framgang, ni ting som er vanskelig 
å trenge inn i, ni ting som bør erverves, ni ting som bør læres 
grundig og ni ting som bør virkeliggjøres. (1) Hvilke ni ting er til 
stor hjelp? Ni ting som har sin rot i systematisk tenkning: 
Systematisk tenkning skaper tilfredshet. Tilfredshet skaper glede. 
Den som er glad til sinns, får ro i kroppen. Den som har ro i 
kroppen, føler lykke. Den som er lykkelig, finner konsentrasjon i 
sinnet. Den som har et konsentrert sinn, ser og erkjenner tingene 
som de er. Den som ser og erkjenner tingene som de er, slipper 
taket. Den som slipper taket, frir seg fra lidenskapene. Disse ni 
tingene er til stor hjelp. (2) Hvilke ni ting bør utvikles? Ni 
iherdighetsfaktorer som bidrar til renhet: Iherdighetsfaktoren som 
bidrar til ren moral, iherdighetsfaktoren som bidrar til rent sinn, 
iherdighetsfaktoren som bidrar til rent syn, iherdighetsfaktoren som 
bidrar til ren overvinnelse av tvil, iherdighetsfaktoren som bidrar til 
at man ser og vet hva som er 


veien og hva som ikke er veien, iherdighetsfaktoren som 
bidrar til at man ser og vet hva som er ren praksis, 
iherdighetsfaktoren som bidrar til ren kunnskap og innsikt, 
iherdighetsfaktoren som bidrar til at man ser og vet hva som er ren 
visdom og iherdighetsfaktoren som bidrar til ren frigjøring. Disse ni 
tingene bør utvikles. (3) Hvilke ni ting bør forstås grundig? Ni 
eksistensplan: Noen har forskjellige kropper og forskjellige 
sanseinntrykk, som for eksempel mennesker, noen guder og noen i 
pinetilstander. Dette er det første eksistensplanet. Andre har 
forskjellige kropper, men ensartede sanseinntrykk, som for 
eksempel gudene i Brahmas følge og de som kommer dit i første 
meditasjonstilstand. Dette er det andre eksistensplanet. Noen har 
ensartede kropper, men forskjellige sanseinntrykk, som de strålende 
gudene. Dette er det tredje eksistensplanet. Noen har ensartede 
kropper og ensartede sanseinntrykk, som de lysende gudene. Dette 
er det fjerde eksistensplanet. Noen har ingen sanseinntrykk og 
opplever intet, som gudene uten sanseinntrykk. Dette er det femte 
eksistensplanet. Så er det noen som har lagt forminntrykkene helt 
bak seg og gått hinsides inntrykk faste former. De ser at rommet er 
uendelig og har gått inn på det uendelige roms plan. Dette er det 
sjette eksistensplanet. Andre har lagt det uendelige roms plan bak 
seg og ser at bevisstheten er uendelig, så de har gått inn på den 
uendelige bevissthets plan. Dette er det sjuende eksistensplanet. Og 
atter andre har lagt den uendelige bevissthets plan bak seg og ser at 
det ikke finnes noe som helst, og disse har gått inn på intethetens 
plan. Dette er det åttende eksistensplanet. Og andre har lagt 
intethetens plan bak seg og gått inn på det planet der det verken 
finnes sanseinntrykk eller ingen sanseinntrykk. Dette er det niende 
eksistensplanet. Disse ni tingene bør forstås grundig. (4) Hvilke ni 
ting bør elimineres? Ni ting som har sin rot i lengsel: Lengselen får 
oss til å søke, søkingen fører til at vi får tak i noe, det at vi får tak i 
noe fører til en følelse av forskjell på egen og andres eiendom, 
følelsen av forskjell på egen og andres eiendom fører til eiertrang, 
eiertrangen fører til at man binder seg til tingene, bindingen fører 
til eiendomsfølelse, eiendomsfølelsen fører til gjerrighet, 
gjerrigheten fører til at man ikke vil dele med andre, og når man 
ikke vil dele med andre, ender det med slag og hogg, kjefting og 
krangel, sladder og løgn og alle slags usunne handlinger og 
tilstander. Disse ni tingene bør elimineres. 


(5) Hvilke ni ting fører til tilbakegang? Ni begrunnelser for 
å bli sint: Du tenker: "Han har gjort meg skade,” og av den grunn 
blir du sint. Du tenker: "Han gjør meg skade,” og av den grunn blir 
du sint. Du tenker: *Han kommer til å gjøre meg skade,” og av den 
grunn blir du sint. Du tenker: "Han har skadet noen jeg er glad i,” 
og av den grunn blir du sint. Du tenker: 'Han skader noen jeg er 
glad i,” og av den grunn blir du sint. Du tenker: *'Han kommer til å 
skade noen jeg er glad i,” og av den grunn blir du sint. Du tenker: 
"Han hjalp noen jeg ikke kan fordra,” og av den grunn blir du sint. 
Du tenker: "Han hjelper noen jeg ikke kan fordra,” og av den grunn 
blir du sint. Du tenker: "Han kommer til å hjelpe noen jeg ikke kan 
fordra,” og av den grunn blir du sint. Disse ni tingene fører til 
tilbakegang. (6) Hvilke ni ting fører til framgang? Ni begrunnelser 
for ikke å bli sint: Du tenker: "Han har gjort meg skade, men hva 
har vi igjen for å krangle om den saken?” og av den grunn blir du 
ikke sint. Du tenker: *Han gjør meg skade, men hva har vi igjen for 
å krangle om den saken?” og av den grunn blir du ikke sint. Du 
tenker: *Han kommer til å gjøre meg skade, men hva har vi igjen 
for å krangle om den saken?” og av den grunn blir du ikke sint. Du 
tenker: *Han har skadet noen jeg er glad i, men hva har vi igjen for 
å krangle om den saken?” og av den grunn blir du ikke sint. Du 
tenker: *Han skader noen jeg er glad i, men hva har vi igjen for å 
krangle om den saken?” og av den grunn blir du ikke sint. Du 
tenker: *Han kommer til å skade noen jeg er glad i, men hva har vi 
igjen for å krangle om den saken?” og av den grunn blir du ikke 
sint. Du tenker: "Han hjalp noen jeg ikke kan fordra, men hva har vi 
igjen for å krangle om den saken?” og av den grunn blir du ikke 
sint. Du tenker: "Han hjelper noen jeg ikke kan fordra, men hva har 
vi igjen for å krangle om den saken?” og av den grunn blir du ikke 
sint. Du tenker: "Han kommer til å hjelpe noen jeg ikke kan fordra, 
men hva har vi igjen for å krangle om den saken?” og av den grunn 
blir du ikke sint. Disse ni tingene fører til framgang. (7) Hvilke ni 
ting er vanskelig å trenge inn 1? Ni forskjeller: Betinget av 
forskjellige elementer oppstår forskjellige sanseinntrykk. Betinget av 
forskjellige sanseinntrykk oppstår forskjellige følelser. Betinget av 
forskjellige følelser oppstår forskjellige identifikasjoner. Betinget av 
forskjellige identifikasjoner oppstår forskjellige reaksjoner. Betinget 
av forskjellige reaksjoner oppstår forskjellige lyster. 


Betinget av forskjellige lyster oppstår forskjellige former 
for feber. Betinget av forskjellige former for feber oppstår 
forskjellige søk. Betinget av forskjellige søk oppstår forskjellige 
vinninger. Disse ni tingene er vanskelig å trenge inn i. (8) Hvilke ni 
ting bør erverves? Ni erkjennelser: Erkjennelse av det urene, 
erkjennelse av døden, erkjennelse av matens motbydelighet, 
erkjennelse av at det ikke finnes noe 1 verden å ønske seg, 
erkjennelse av forgjengelighet,erkjennelsen av lidelse i det 
forgjengelige, erkjennelsen av at lidelsen ikke tilhører oss, 
erkjennelsen av å slippe taket, erkjennelsen av å slippe 
lidenskapene. Disse ni tingene bør erverves. (9) Hvilke ni ting bør 
læres grundig? Ni trinnvise tilstander: a) Du isolerer deg både fra 
sansenytelser og fra usunne ideer og går inn i første 
meditasjonstilstand, — den som fødes av ensomhet og inneholder 
både innledende og fastholdende tanker, glede og velvære, — og 
forblir i den. b) Deretter bringer du de innledende og fastholdende 
tanker til ro, og går inn i andre meditasjonstilstand, — en indre fred 
og konsentrasjon av sinnet, som fødes av fordypelse og inneholder 
glede og velvære, men ikke de innledende eller fastholdende tanker, 
— og forblir i den. c) Deretter søker du ikke glede, men hviler i 
likevekt. Med oppmerksomhet og klar forståelse føler du legemlig 
velvære, og går inn i tredje meditasjonstilstand, — den som de edle 
omtaler slik: "Lykkelig lever den som er oppmerksom og som har 
likevekt 1 sinnet!” — og forblir i den. d) Deretter forlater du 
velvære og lidelse. Du legger tidligere gleder og sorger bak seg og 
går inn i fjerde meditasjonstilstand, - den som kjennetegnes av den 
reneste oppmerksomhet og sinnslikevekt, uten verken behag eller 
ubehag, — og forblir i den. e) Du legger forminntrykkene helt bak 
deg, går hinsides inntrykk faste former og er ikke opptatt av de 
mange forskjellige sanseinntrykkene. Du ser at rommet er uendelig 
og går inn på det uendelige roms plan. f) Du legger det uendelige 
roms plan bak deg og ser at bevisstheten er uendelig, så du går inn 
på den uendelige bevissthets plan. g) Du legger den uendelige 
bevissthets plan bak deg og ser at det ikke finnes noe som helst, og 
du går inn på intethetens plan. h) Du legger intethetens plan bak 
deg og går inn på det planet der det verken 


finnes sanseinntrykk eller ingen sanseinntrykk. i) Du legger 
det planet der det verken finnes sanseinntrykk eller ingen 
sanseinntrykk bak deg, og går inn på det planet der alle 
sanseinntrykk og følelser opphører. Disse ni tingene bør læres 
grundig. (10) Hvilke ni ting bør virkeliggjøres? Ni trinnvise 
avslutninger: I første meditasjonstilstand opphører sanselige tanker. 
I andre meditasjonstilstand opphører innledende og fastholdende 
tanker. I tredje meditasjonstilstand opphører gleden. I fjerde 
meditasjonstilstand opphører pusten. På det uendelige romsplan 
opphører forminntrykk. På den uendelige bevissthets plan opphører 
følelsen av uendelig rom. På intethetens plan opphører følelsen av 
uendelig bevissthet. På det planet der det verken finnes 
sanseinntrykk eller ingen sanseinntrykk, opphører følelsen av 
intethet. På det planet der alle sanseinntrykk og følelser opphører, 
opphører alle sanseinntrykk og følelser. Disse ni tingene bør 
virkeliggjøres. Disse nitti tingene er ekte, virkelige, sanne og ikke 
usanne, og han som har kommet fram til sannheten, har våknet helt 
og fullt til dem. X. Det finnes ti ting som er til stor hjelp, ti ting som 
bør utvikles, ti ting som bør forstås grundig, ti ting som bør 
elimineres, ti ting som fører til tilbakegang, ti ting som fører til 
framgang, ti ting som er vanskelig å trenge inn i, ti ting som bør 
erverves, ti ting som bør læres grundig og ti ting som bør 
virkeliggjøres. (1) Hvilke ti ting er til stor hjelp? a) Sett at en munk 
har god moral, lever i samsvar med munkereglene, holder seg 
innenfor rammene av god oppførsel, ser farene ved selv de minste 
overtredelser og trener i samsvar med treningsnormene. Da er dette 
en faktor som er til god hjelp. b) Sett videre at en munk er lærd, har 
stor kunnskap og stor lærdom. Han studerer de læresetningene som 
er gode på begynnelsen, gode på midten og gode på slutten, som 
forklarer den fullkomne og rene opphøyde livsførsel, og husker 
dem, sier dem fram, samler dem, reflekterer over dem og trenger 
dypt inn i dem. Da er dette også en faktor som er til god hjelp. c) 
Sett videre at en munk er en god venn, en god kollega og har 
omgang med gode mennesker. Da er dette også en faktor som er til 
god hjelp. 


d) Sett videre at en munk er lett å snakke med og har 
egenskaper som gjør ham lett å snakke med, at han er tålmodig og 
tar respektfullt imot veiledning. Da er dette også en faktor som er til 
god hjelp. e) Sett videre at en munk er flink til å utføre forskjellige 
gjøremål for sine medmunker, at han ikke er lat, men utfører disse 
gjøremålene med omtanke, slik at han er flink både til å planlegge 
og til å få tingene gjort. Da er dette også en faktor som er til god 
hjelp. f) Sett videre at en munk er glad i læren og liker å lytte til 
den, og at han finner stor glede i den essensielle læren og den 
essensielle treningsdisiplinen. Da er dette også en faktor som er til 
god hjelp. g) Sett videre at en munk er tilfreds med det han måtte få 
av kapper, mat, bolig og medisiner. Da er dette også en faktor som 
er til god hjelp. h) Sett videre at en munk er energisk når det 
gjelder å kvitte seg med usunne egenskaper og utvikle sunne 
egenskaper, at han er iherdig, anstrenger seg kraftig og ikke legger 
oppgaven til side når det gjelder å utvikle gode egenskaper. Da er 
dette også en faktor som er til god hjelp. i) Sett videre at en munk 
har god hukommelse og et klart minne slik at han husker det som er 
sagt og gjort for lenge siden. Da er dette også en faktor som er til 
god hjelp. j) Sett videre at en munk er intelligent, forstår hvordan 
ting oppstår og går til grunne og har en edel innsikt i hvordan man 
kan gjøre fullstendig slutt på lidelse. Da er dette også en faktor som 
er til god hjelp. Disse ti tingene er til stor hjelp. (2) Hvilke ti ting 
bør utvikles? Ti meditasjonsobjekter: Du betrakter jord som 
enhetlig, oppover, nedover og på tvers, som udelt og ubegrenset. Du 
betrakter vann som enhetlig, oppover, nedover og på tvers, som 
udelt og ubegrenset. Du betrakter ild som enhetlig, oppover, 
nedover og på tvers, som udelt og ubegrenset. Du betrakter luft som 
enhetlig, oppover, nedover og på tvers, som udelt og ubegrenset. Du 
betrakter fargen blå som enhetlig, oppover, nedover og på tvers, 
som udelt og ubegrenset. Du betrakter fargen gul som enhetlig, 
oppover, nedover og på tvers, som udelt og ubegrenset. Du 
betrakter fargen rød som enhetlig, oppover, nedover og på tvers, 
som udelt og ubegrenset. Du betrakter fargen hvit som enhetlig, 
oppover, 


nedover og på tvers, som udelt og ubegrenset. Du betrakter 
rommet som enhetlig, oppover, nedover og på tvers, som udelt og 
ubegrenset. Du betrakter bevisstheten som enhetlig, oppover, 
nedover og på tvers, som udelt og ubegrenset. Disse ti tingene bør 
utvikles. (3) Hvilke ti ting bør forstås grundig? Ti sansefelter: øyet 
og former, øret og lyder, nese og dufter, tunge og smaker, og 
kroppen og berøringer. Disse ti tingene bør forstås grundig. (4) 
Hvilke ti ting bør elimineres? Ti feilaktige faktorer: feilaktig syn, 
feilaktig beslutning, feilaktig tale, feilaktige handlinger, feilaktig 
levevei, feilaktig bestrebelse, feilaktig oppmerksomhet, feilaktig 
konsentrasjon, feilaktig kunnskap og feilaktig frigjøring. Disse ti 
tingene bør elimineres. (5) Hvilke ti ting fører til tilbakegang? Ti 
usunne handlingsmåter: Drap, tyveri, misbruk av seksualitet, løgn, 
baktalelse, skjellsord, tomprat, grådighet, vold og feilaktig syn. 
Disse ti tingene fører til tilbakegang., (6) Hvilke ti ting fører til 
framgang? Ti sunne handlingsmåter: Avstå fra drap, avstå fra tyveri, 
avstå fra misbruk av seksualitet, avstå fra løgn, avstå fra baktalelse, 
avstå fra skjellsord og avstå fra tomprat, dessuten gavmildhet, ikke- 
vold og rett syn. Disse ti tingene fører til framgang. (7) Hvilke ti 
ting er vanskelig å trenge inn 1? Ti edle levemåter: Her a) kvitter 
munken seg med fem faktorer, b) utruster seg med seks faktorer, c) 
setter ut en vakt, d) oppretter fire støttefunksjoner, e) legger bort 
private tolkninger, f) gir opp all søken, g) har rene motiver, h) lar 
følelsene falle til ro, i) er helt befridd i sinn j) og er helt befridd 
gjennom visdom. a) Hvordan kvitter munken seg med fem faktorer? 
Her kvitter munken seg med sansenytelsebegjær, motvilje, sløvhet 
og treghet, uro og bekymringer, og forvirring. b) Hvordan utruster 
munken seg med seks faktorer? Når munken ser en form med øyet, 
blir han verken glad eller trist, men observerer den med 
oppmerksomhet og klar forståelse. Når han hører en lyd med øret, 
kjenner en smak på tungen, kjenner en duft i nesen, kjenner en 
berøring mot kroppen eller registrerer en tanke i sinnet, blir han 
verken glad eller trist, men observerer den med oppmerksomhet og 
klar 


forståelse. c) Hvordan setter munken ut en vakt? Munken 
beskytter sinnet med oppmerksomhet. d) Hvordan oppretter 
munken fire støttefunksjoner? Munken tenker seg om og finner at 
en ting bør han praktisere, en annen ting bør han holde ut, en tredje 
ting bør han unngå og en fjerde ting bør han drive bort. e) Hvordan 
legger munken bort private tolkninger? Han legger bort alle private 
tolkninger som vanlige mennesker, filosofer og brahmaner kommer 
med, forkaster dem, fordriver dem, avviser dem, kaster vrak på 
dem, viser dem bort og slipper taket i dem. f) Hvordan gir munken 
opp all søken? Munken lar all søken etter sansenytelser, søken etter 
tilblivelse og søken etter det opphøyde liv falle bort. g) Hvordan har 
munken rene motiver? Munken er ikke motivert av ønske om 
sansenytelser, ikke motivert av ønske om å gjøre skade og ikke 
motivert av ønske om å begå vold. h) Hvordan lar munken følelsene 
falle til ro? Munken slipper taket i lykke og lidelse, lar tidligere 
følelser av lykke og lidelse falle til ro og går inn i fjerde 
meditasjonstilstand som verken inneholder lykke eller lidelse, men 
bare ren betraktning og oppmerksomhet. i) Hvordan er munken helt 
befridd i sinnet? Munken har et sinn som er befridd fra lidenskap, 
hat og vrangforestillinger. j) Hvordan er munken helt befridd 
gjennom visdom? Munken vet: *Lidenskapen er rykket opp med 
roten i meg. Den er som en død stubbe, den er utslettet og den vil 
ikke oppstå på nytt i framtiden.” Videre vet han: "Hatet er rykket 
opp med roten i meg. Det er som en død stubbe, det er utslettet og 
det vil ikke oppstå på nytt i framtiden.” Og han vet: 
*Vrangforestillingene er rykket opp med roten i meg. De er som en 
død stubbe, de er utslettet og de vil ikke oppstå på nytt i 
framtiden.” Disse ti tingene er vanskelig å trenge inn i. (8) Hvilke ti 
ting bør erverves? Ti erkjennelser: Erkjennelse av det urene, 
erkjennelse av døden, erkjennelse av matens motbydelighet, 
erkjennelse av at det ikke finnes noe 1 verden å ønske seg, 
erkjennelse av forgjengelighet erkjennelsen av lidelse 


i det forgjengelige, erkjennelsen av at lidelsen ikke tilhører 
oss, erkjennelsen av å slippe taket, erkjennelsen av å slippe 
lidenskapene, og erkjennelsen av å gjøre slutt. Disse ti tingene bør 
erverves. (9) Hvilke ti ting bør læres grundig? Ti grunnlag for 
overvinnelse: a) Med rett syn overvinnes feilaktig syn, og alle 
usunne og skadelige tilstander som oppstår som følge av feilaktig 
syn, blir også overvunnet, mens sunne tilstander som skyldes rett 
syn, utvikles til fullkommenhet. b) Med rett beslutning overvinnes 
feilaktig beslutning, og alle usunne og skadelige tilstander som 
oppstår som følge av feilaktig beslutning, blir også overvunnet, 
mens sunne tilstander som skyldes rett beslutning, utvikles til 
fullkommenhet. c) Med rett tale overvinnes feilaktig tale, og alle 
usunne og skadelige tilstander som oppstår som følge av feilaktig 
tale, blir også overvunnet, mens sunne tilstander som skyldes rett 
tale, utvikles til fullkommenhet. d) Med rett handling overvinnes 
feilaktige handlinger, og alle usunne og skadelige tilstander som 
oppstår som følge av feilaktige handlinger, blir også overvunnet, 
mens sunne tilstander som skyldes rett handling, utvikles til 
fullkommenhet. e) Med rett levevei overvinnes feilaktig levevei, og 
alle usunne og skadelige tilstander som oppstår som følge av 
feilaktig levevei, blir også overvunnet, mens sunne tilstander som 
skyldes rett levevei, utvikles til fullkommenhet. f) Med rett 
bestrebelse overvinnes feilaktig bestrebelse, og alle usunne og 
skadelige tilstander som oppstår som følge av feilaktig bestrebelse, 
blir også overvunnet, mens sunne tilstander som skyldes rett 
bestrebelse, utvikles til fullkommenhet. g) Med rett oppmerksomhet 
overvinnes feilaktig oppmerksomhet, og alle usunne og skadelige 
tilstander som oppstår som følge av feilaktig oppmerksomhet, blir 
også overvunnet, mens sunne tilstander som skyldes rett 
oppmerksomhet, utvikles til fullkommenhet. h) Med rett 
konsentrasjon overvinnes feilaktig konsentrasjon, og alle usunne og 
skadelige tilstander som oppstår som følge av feilaktig 
konsentrasjon, blir også 


overvunnet, mens sunne tilstander som skyldes rett 
konsentrasjon, utvikles til fullkommenhet. i) Med rett kunnskap 
overvinnes feilaktig kunnskap, og alle usunne og skadelige 
tilstander som oppstår som følge av feilaktig kunnskap, blir også 
overvunnet, mens sunne tilstander som skyldes rett kunnskap, 
utvikles til fullkommenhet. j) Med rett frigjøring overvinnes 
feilaktig frigjøring, og alle usunne og skadelige tilstander som 
oppstår som følge av feilaktig frigjøring, blir også overvunnet, mens 
sunne tilstander som skyldes rett frigjøring, utvikles til 
fullkommenhet. Disse ti tingene bør læres grundig. (10) Hvilke ti 
ting bør virkeliggjøres? Ti egenskaper hos en som er ferdig utlært: 
Den som er ferdig utlært, har rett syn, rett beslutning, rett tale, rett 
handling, rett levevei, rett bestrebelse, rett oppmerksomhet, rett 
konsentrasjon, rett kunnskap og rett frigjøring. Disse ti tingene bør 
virkeliggjøres. Disse hundre tingene er ekte, virkelige, sanne og ikke 
usanne, og han som har kommet fram til sannheten, har våknet helt 
og fullt til dem. Slik talte Sariputta. Glade til sinns frydet munkene 
seg over Såriputtas ord. 

